
Prindërve të mi të cilët jetuan në një vend 
që e deshën, por që nuk i deshi 



Zoti dhe Lek Dukagjini 


Zoti na ka detyruar të besojmë se njerëzit nuk kanë 
pse ta zëvendësojnë Zotin. Shumica e njerëzve i janë 
nënshtruar bindjes se kjo është e pamundur, e frikshme 
dhe e panevojshme. Edhe Krishti me Muhamedin, as 
janë përpjekur dhe as kanë guxuar ta zëvendësojnë Zotin. 
Ata u munduan të bindin popujt se Zoti egziston, se ai 
është një dhe i padukshëm. Por marrëdhënia e njeriut me 
Zotin nuk është ndriçuar ende plotësisht. Ka pasur njerëz 
që menduan se Zoti, megjithëse egziston, nuk duhet të 
jetë vetëm një, nuk duhet të jetë i padukshëm dhe prandaj 
duhet të zëvendësohet. 

Një njeri që mundi të zëvendësojë Zotin, ishte Lek 
Dukagjini. Lek Dukagjini ishte shqiptar. Dhe meqë ishte 
shqiptar ai besonte se të zëvendësonte Zotin do ishte më e 
lehtë. Jo sepse njerëz të kombeve të tjerë nuk kanë forcën, 

frymëzimin dhe kurajën për të zëvendësuar Zotin, por 
sepse shqiptarët, në përgjithësi nuk e besojnë Zotin dhe 
prandaj me sa duket e kanë më të lehtë të marrin përsipër 
punët e tij. Të bëhesh Zot, do të thotë të besosh se Zoti 
nuk i ka bërë mirë ato që ka marrë përsipër dhe shqiptarët 
e ushqejnë këtë mendim, ndryshe nga shumë popuj që 
kanë pasur ditë të lumtura në historinë e tyre, çka ia 
dedikojnë kryesisht Zotit. Shqiptarët, në të kundërt nuk 
kanë parë asnjë ditë të bardhë dhe për këtë ata fajësojnë 
Zotin dhe aspak veten. 

Por ka njerëz që ngatërrohen kur duan të zëvendësojnë 
Zotin. Ata e kuptojnë punën e Zotit si një vogëlsi. Disa 
mendojnë se, duke u bërë Zot do të gjejnë një grua që nuk 
e kanë pasur, do shtojnë pasurinë e tyre e cila ka qenë e 
pakët, do fitojnë një punë të mirë dhe të rehatshme, do 
hakmerren ndaj dikujt që u ka rënë në qafe, apo do të 
ndikojnë që bagëtitë të shtohen dhe shiu të bjerë sa herë i 
duhet tokës. Kjo është arsyeja që dështojnë pa pushim, dhe 
nuk përzgjidhen nga njerëzit e tjerë, për të zëvendësuar 
Zotin. Por Lek Dukagjini nuk e bëri këtë gabim. Ai nuk 
donte të ishte Zot për të bërë punë të vogla, por vepra të 
mëdha. Ndryshe nga të tjerët, Lek Dukagjini e kuptoi se 
që të bëhesh Zot duhet që më parë të ndërtosh një vend 
ku Zoti mund të jetojë.Por sepse shqiptarët besonin se 
vazhdimisht kishin jetuar në ferr, ai vendosi të ndërtojë 
një parajsë. Lek Dukagjini nuk donte të bënte një shtëpi, 
nuk donte të gjente një grua, nuk donte të sillte shiun, nuk 
donte as të shtonte bagëtitë, ai donte të bënte një shtet. 




Dhe meqë ishte shqiptar, i vuri emrin Shqipëri. Kur filloi 
të ëndërronte për Shqipërinë, Lek Dukagjini mendoi të 
ndërtonte një shtet i cili nuk kishte asgjë të përbashkët me 
shtetet që kishte njohur historia, madje nuk kishte asgjë 
që shtetet e tjera kishin pasur. Me përjashtim të Zotit, që 
në Shqipëri do ishte ai vetë. Lek Dukagjini vendosi të 
krijonte shtetin e parë në botë që nuk kishte prona, nuk 
kishte para, nuk kishte familje, nuk kishte dashuri, prandaj 
nuk kishte vrasje, vjedhje, varfëri,tradhti dhe mërzi. 

Kur vendosi të krijonte Shqipërinë Lek Dukagjini 
mendoi se në fillim duhej të ndante prindërit nga 
femijët. Një vend i ri nuk mund të krijohej me njerëz të 
vjetër, ose me po ata njerëz. Shqiptarët jetonin në mes 
të maleve. Ata merreshin me bagëtitë e tyre nga të cilat 
nxirrnin lesh, bulmet dhe lëkurë që ua shisnin të tjerëve. 
Shqiptarët kishin shumë male dhe pak fusha. Përballë 
këtyre fushave shtrihej një det i kaltër që shqiptarët nuk e 
përdornin. Por Lek Dukagjini e dinte se vendi ku jetonin 
shqiptarët nuk mund të bëhej dot parajsa që ai kishte në 
kokë. Do ishte e pamundur edhe për vetë Zotin që t’i 
bindte shqiptarët të hiqnin dorë nga armët, nga tokat, nga 
paraja dhe nga gratë e tyre. Shqiptarët kishin mijëra vjet 
që jetonin duke vrarë, duke grabitur, duke shitur dhe duke 
blerë. T’i bindje se mund të jetohej pa Zot, pa armë dhe 

pa para ishte njëlloj si të bindje një peshk se mund të 
jetonte pa ujë. E megjithatë Lek Dukagjinit i duheshin 
shqiptarë për të krijuar Shqipërinë dhe asnjë pengesë që 
buronte nga tradita e tyre e keqe dhe e varfer nuk mund 
ta ndalonte. Nëse shpirti i të rriturve, i burrave dhe i 
grave ishte krimbur nga mëkatet, kjo nuk ishte e vërtetë 
për fëmijët e tyre. Kur lindin, fëmijët ende nuk e dinë se 
çfarë i pret. Ata nuk e dinë se çfarë do bëjnë dhe me çfarë 
do merren gjatë jetës së tyre. Zakonet e këqija, vrasjen, 
tradhtinë dhe vjedhjen i mësojnë nga prindërit. Sado që 
kishte arsye të dyshonte se shqiptarët dhe në përgjithësi 
njerëzit lindin të këqij, Lek Dukagjini kishte po aq arsye 
t’i provonte vetes dhe botës të kundërtën. Lëmijët e vegjël 
mund të mësoheshin të jetonin ndryshe: pa para, pa prona, 
pa armë, pa familje dhe pa Zot. Natyrisht vetëm nëse i 
ndaje nga prindërit. Lek Dukagjini ishte ndoshta i vetmi 
ndër shqiptarët që kishte fuqinë dhe autoritetin të ndante 
prindërit nga femijët. Dhe nëse kjo do t’i dukej dikujt 
e dhimbshme dhe e padrejtë, në të ardhmen, njerëzimi 
do t’i jepte të drejtë. Lek Dukagjini donte të krijonte një 
vend në të cilin nuk kishte shkelur asnjë njeri që kishte 
vrarë, që kishte pasur prona apo që ishte martuar. Vetëm 
fëmijët e sapolindur nuk i kishin kryer ende këto rite dhe 
ndoshta nuk i kishin mësuar ende. 

Prandaj kur u ul të mendonte për Shqipërinë, ai 
vendosi të përzgjidhte 100 fëmijë, nga të cilët 50 vajza 
dhe 50 djem. Vajzat duhej të ishin jo më të mëdha se 
3 vjeçe dhe djemtë jo më të mëdhenj se 5 vjeç. Për gati 

dy muaj dërgoi njerëzit e tij në të gjitha krahinat duke i 
porositur që të gjenin femijë nga familje të ndryshme të 
cilët nuk kishin cene të dukshme. Ata duhet t’i kishin të 
gjitha gjymtyrët në vend, duhej të dinin të flisnin dhe të 
kuptonin se çfarë u thuhej. Kur njëri nga këshilltarët e tij e 
pyeti nëse duhej të merrnin fëmijë biondë apo te zeshkët, 
Lek Dukagjini u mendua dhe i tha: Mundësisht edhe të 
kuq, për sa kohë që nuk ka ende shqiptarë të zinj. Por nuk 
dua asnjë çalaman, asnjë qorr dhe asnjë shurdhmemec. 
Po ashtu nuk dua asnjë fëmijë prindërit e të cilit mund të 
kenë vdekur nga malaria, nga kolera apo nga lebra. Dua 
shqiptarë të pastër në trup dhe në shpirt. 

Pas disa javësh femijët u mblodhën nga të gjitha anët 
e vendit dhe Lek Dukagjini shkoi t’i shihte në një nga 
dhomat e mëdha të shtëpisë së tij. Ai nuk kishte pasur 
kurrë fëmijë. Dhe megjithëse nuk dinte si të sillej me 
femijët, u ul në gjunjë dhe i vuri dorën mbi ballë një djali 
të vogël me flokë të verdhë, i cili ngriti kokën dhe i tha: 
Ti je Zoti? Lek Dukagjini u skuq. Askush nuk e kishte 
thirrur ashtu dhe prandaj u gjet i papërgatitur. Gjatë jetës 
së tij, njerëzit e kishin quajtur princ, mbret, sundimtar, i 
plotfuqishëm, profet, por asnjëherë Zot. Në të vërtetë ky 
femijë kishte thënë atë që Lek Dukagjini do donte të ishte. 
Ai donte të sillej si Zoti, pavarësisht se ishte i vdekshëm. 
Qëllimi i Lek Dukagjinit për të krijuar një shtet, që bota 
nuk e kishte njohur kurrë më parë, ishte i njëjtë me atë të 
çdo krijuesi. Profecia e këtij djali të vogël e kishte trembur 
Lek Dukagjinin, sepse ai nuk kishte dhënë ende prova se 

mund të ishte Zot. Dhe Lek Dukagjini që ishte mësuar 
që të mos pranonte ofiqe të cilat nuk i kishte merituar, 
tërhoqi dorën nga koka e djalit dhe duke u ngritur në 
këmbë i tha: Unë nuk jam Zoti, por mund të bëhem i 
tillë, me ndihmën tënde. Djali qeshi dhe si për të vërtetuar 
se femijët që kanë jetuar me prindër nuk janë të aftë të 
mbajnë asnjë sekret, bërtiti: Erdhi Zoti. Fëmijët e tjerë 
kthyen kokat nga Lek Dukagjini dhe pastaj vazhduan të 
loznin. Jetonin të gjithë bashkë në një dhomë dhe kokat 
e tyre me flokë të ndryshëm dukeshin si gurë të lumtur 
në një breg të virgjër që ende nuk e ka njohur peshën 
dhe egërsinë e detit. Lek Dukagjini u ngrit në këmbë 
dhe doli nga dhoma. Ishte akoma i skuqur kur njëri nga 
këshilltarët e tij që ishte marrë me zgjedhjen e fëmijëve, 
iu afrua. Ku e morët këtë femijë, pyeti Lek Dukagjini. 
Ky vjen nga një familje peshkatarësh, tha këshilltari. I ati 
ishte mbytur një vit më parë dhe ai jetonte me të ëmën 
dhe katër fëmijë të tjerë më të mëdhenj. Po ku e di ai çfarë 
është Zoti, vazhdoi Lek Dukagjini pa e parë këshilltarin 
në sy. Duhet të ketë dëgjuar motrat dhe vëllezërit e tij, 
tha këshilltari. Fëmijët janë një letër e bardhë mbi të 
cilën mbetet çdo njollë që bie. Kjo është një nga gjërat 
që ai nuk duhet ta dinte, foli Lek Dukagjini. Ky fëmijë 
ka ardhur i ndotur, megjithatë do ta mbajmë dhe do ta 
mësojmë të harrojë çdo gjë që i kanë mësuar deri më sot. 
Si fillim dua t’i qethni të gjithë dhe t’u ndërroni emrat 
që u kanë vënë prindërit. Ata nuk duhet të mendojnë se 
janë të ndryshëm nga njëri-tjetri qoftë edhe për shkak të 

n gjyrë s së flokëve e cila është e vetmja gjë e dukshme që 
kanë trashëguar nga prindërit. Këshilltari pohoi me kokë. 
Çfarë emrash t’i vëmë? Lek Dukagjini u mendua pak dhe 
duke parë luginën që zgjatcj si një bisht në drejtim të detit 
tha: Vëruni emra të thjeshtë që nuk vijnë nga profetët, 
nga luftëtarët dhe as nga shenjtorët. Quajini sipas rendit 
të natyrës. Mal, Det, Diell, Hënë, Shkëmb, Dallëndyshe, 
Verë, Luan, si të doni. Ata tani janë njerëz të tjerë dhe ne 
duhet t’i bëjmë të besojmë se sapo kanë lindur. Vetëm mos 
u vini mbiemra. Në Shqipëri të gjithë do kenë emër, por 
askush nuk do ketë mbiemër sepse nuk do ketë familje. 
Lek Dukagjini ndaloi një copë herë dhe pastaj e pyeti 
këshilltarin: Po ai djali me flokë të verdhë si e ka emrin 
e vërtetë? Enver, u përgjigj këshilltari. Lek Dukagjini 
kaloi dorën mbi flokët e vet të gjatë dhe tha: Vetëm atij 
mos ia ndërroni emrin. Le të mbetet ai e vetmja lidhje që 
Shqipëria ka me shqiptarët. 

Te nesërmen, Lek Dukagjini doli në dritare dhe pa 
femijët që po luanin në kopsht. Ishte e pamundur të 
dalloje kush ishin vajzat dhe kush djemtë. Kokat e tyre 
ishin të gjitha të qethura deri në lëkurë dhe mbi qimet e 
shkurtra dielli lëvizte ngadalë, pa krijuar asnjë hije. Dita 
ishte e bukur, por e freskët dhe ende nuk e kishte lëpirë 
vesën që nata kishte derdhur mbi bar. Vajzat që ishin 
më të vogla ecnin me kujdes dhe kur rrëzoheshin qanin, 
ndërsa djemtë vraponin si qengja lakuriq duke ngritur 
duart ne qiell. Ja 100 shqiptarë të ndryshëm nga të tjerët, 
mendoi Lek Dukagjini. I kam shpëtuar duke i ndarë nga 


14 




familja. Pas shumë vjetësh do më adhurojnë, kur unë 
t’u lë trashëgim një shtet që bota nuk e ka parë kurrë. 
Nga prindërit do trashëgonin një kasolle, një pushkë 
dhe shumë armiq. Zbriti poshtë në oborr, u mundua të 
gjente me sy Enverin, djalin i cili dje e kishte quajtur Zot 
dhe u gëzua që nuk e dalloi dot mes të tjerëve. Kokat e 
djemve dhe të vajzave nuk ndryshonin nga njëra-tjetra. 
Ai u fut mes fëmijëve dhe ata iu mblodhën sikur kishin 
gjetur një lodër të re, por të plakur. E kapnin nga rrobat, 
i ngatërroheshin nëpër këmbë dhe pastaj iknin që ai t’i 
ndiqte. Lek Dukagjini ishte pa ijalë. Ai nuk e dinte si 
llastohen fëmijët. Kishte dëshirë të besonte se i donte 
femijët, edhe pse nuk kishte pasur femijë. Ndoshta këta 
djem dhe këto vajza do t’i mësonin atij diçka që ai nuk 
e dinte: pse duhen femijët. Çdo prind e di pse i duhen 
femijët, por Lek Dukagjini nuk ishte prind. Ata fëmijë 
i duheshin për të krijuar një racë të re njerëzish, të cilët 
ndryshonin nga gjithë të tjerët. Pas shumë vitesh ata do 
ishin rritur si burra dhe gra, për të cilët dashuria, fëmija, 
familja, pasuria, Zoti dhe toka kanë një vlerë tjetër nga 
ajo që njohin gjithë njerëzit e tjerë të botës. Duke i parë 
me sytë e mendjes, Lek Dukagjini ndjeu që dikush po 
e tërhiqte nga rrobat. Ktheu kokën dhe pa një djalë të 
vogël që kishte mbyllur sytë për t’i mbrojtur nga dielli i 
fortë. Po mua pse nuk ma ndryshuan emrin, pyeti ai. Lek 
Dukagjini qeshi, pa i lëvizur buzët. Ishte Enveri. Mollëzat 
i kishte të skuqura nga loja, ndërsa veshët të ngjitur pas 
kokës. Vetullat e trasha i mbante të shtrënguara mbi sy 

dhe formën e kokës e kishte të drejtë si një katror në 
të cilin hunda, goja, balli dhe veshët formonin cepat. Si 
do doje ta kishe emrin, e pyeti Enverin. Ai u afrua dhe 
që të mos e dëgjonin djemtë e tjerë tha: Unë nuk doja 
ta ndryshoja emrin tim, por dua të di pse të gjithëve ua 
ndryshuan emrat, ndërsa mua jo. Lek Dukagjini u vrenjt. 
Enveri e kishte kuptuar se e kishin trajtuar ndryshe nga 
të tjerët dhe kjo ishte një nisje e keqe për të themeluar një 
bashkësi ku askush nuk duhej të ndihej i pabarabartë me 
të tjerët.Tani ai donte ta dinte pse kishte ndodhur kështu, 
sepse ndoshta femijët e tjerë e kishin tallur apo e kishin 
lënë vetëm duke menduar se ai kishte një cen, përderisa 
nuk i kishin gjetur dot asnjë emër. Lek Dukagjini e dinte 
që në fillim se Shqipërinë mund ta rrezikonte vetëm 
dobësia e tij për të zbatuar rregullat që kishte caktuar vetë. 
Dhe ndonëse kishte vendosur që Enveri të mos merrte 
një emër të ri, e kuptoi se që ditën e parë kishte krijuar 
një njeri që deri në fund do të ishte ndryshe nga të tjerët. 
Tani femijët e dinin se Enveri nuk ishte si ata, sepse në 
të kundërt edhe ai do kishte një emër zogu, mali, apo 
kafshe. Është më e lehtë të krijosh pabarazi se barazi 
në këtë botë, mendoi Lek Dukagjini dhe duke u ulur 
në gjunjë i foli Enverit në vesh: Janë disa gjëra që nuk 
ndryshojnë asnjëherë. Me sa duket ti je një prej tyre. Kur 
të rritesh do ta kuptojmë se pse unë nuk të gjeta dot një 
emër. Megjithatë mos harro se ti je si gjithë të tjerët, për 
sa kohë që unë nuk kam vendosur ndryshe. Duke mbajtur 
në hundë erën e djersës së njomë të djalit u ngrit dhe iku. 

Fëmijët u mblodhën rreth Enverit dhe ai dëgjoi një vajzë 
që e pyeti: Çfarë të tha Zoti. Dielli ishte fshehur pas një 
reje dhe Enveri hapi sytë e kaltër dhe u përgjigj: Më tha 
që emrat e kafshëve kishin mbaruar dhe kur të rritem do 
më gjejnë një emër të ri. 

Atë pasdite, Lek Dukagjini thirri këshilltaret e tij dhe 
u tha: Siç e dini, kam vendosur të bëj Shqipërinë. Ky 
do të jetë vendi i parë në botë ku njerëzit nuk do kenë 
nevojë të gënjejnë, të pasurohen, të vjedhin, të vrasin, të 
martohen, të tradhtojnë dhe të besojnë në një Zot që deri 
tani i ka lejuar të gjitha këto. Shqipëria do t’i provojë 
botës se njerëzit mund të jenë të lumtur. Por kjo mund të 
arrihet vetëm nëse çdo gjë do të jetë e përbashkët. Duke 
filluar nga pronat, nga tokat, nga pasuritë, nga gratë dhe 
femijët. Këta fëmijë që kemi zgjedhur duhet të binden 
se janë të barabartë në gjithçka. Askush nuk duhet të 
ndihet më i fortë, më i përkëdhelur dhe më i pasur se të 
tjerët. Ne duhet t’u mësojmë se çdo gjë në vendin e tyre 
do të jetë përgjithmonë e të gjithëve dhe njëkohësisht 
e askujt. Por që këta femijë të mësohen me rregullat e 
reja, ne duhet t’i bëjmë të harrojnë ato që kanë mësuar 
në shtëpitë e tyre. Mundësisht ata duhet të harrojnë edhe 
prindërit dhe motrat e vëllezërit e tyre, sepse çdo kujtim 
i ditëve që kanë kaluar në shtëpi do t’u ringjallë në shpirt 
dhimbjen e varferisë, ethen e parasë, dashurinë e pronës, 
dhe instinktin e vrasjes dhe zilisë. 

Shumë njerëz përpara meje kanë provuar t’i kthejnë 
botës lumturinë duke e pastruar shpirtin e njeriut nga 

gjithçka e keqe dhe e panevojshme. Por të gjithë kanë 
gabuar, sepse kanë lënë hapur dritare nga ku paraja, vrasja, 
mëkati dhe mashtrimi kanë depërtuar si hije. Prandaj unë 
kam vendosur të mos bëj gabimin e Noes. Ju e dini që 
Noe besoi se pas përmbytjes bota do të ishte pa mëkate. 
Ky ishte edhe qëllimi i Përmbytjes së Madhe. Por edhe 
Noe dështoi, sepse ai mori në varkën e tij edhe të ligun, 
edhe të mirin dhe duke i përzierë, i ligu fitoi mbi të mirin 
dhe i miri u bë i keq. Kur ai hipi në varkë fëmijët e tij 
bashkë me gratë e tyre, ata ishin rritur sa për të mësuar 
të këqijat e kësaj botë. Ata kishin mësuar të vrisnin, të 
vidhnin, të martoheshin dhe të gënjenin. Unë nuk do t’i 
kisha marrë ata femijë me vete në rast se doja ta shpëtoja 
njerëzimin. Por Noe ishte prind dhe ai nuk mund t’i linte 
femijët e tij të mbyteshin. Ai ishte i verbër për shkak të 
dashurisë. Por unë nuk jam prind dhe mund ta bëj këtë 
gjë, sepse dashuria e babait për fëmijën është e dobët dhe 
pa arsye. Ajo është e prirur ta tolerojë mëkatin e fëmijëve 
të vet. Atë ditë kur Noe mori me vete mëkatet e botës nga 
e cila donte të largohej, njerëzimi humbi çdo shpresë se 
mund të ndryshonte. Bashkë me dështimin e pafalshëm të 
Noes erdhi deri në ditët tona gjithçka që sot nuk na duhet 
më: martesa, nevoja për pasuri, incesti, epshi, dëshira e 
njeriut për të vrarë dhe dashuria e burrit për gruan, e cila 
është nëna e gjithë të këqijave. Noe i hoqi njerëzimit një 
mundësi për ta shpëtuar. E megjithatë ky nuk ishte faji i 
tij. Noe nuk e dinte se çfarë po bënte. Ai bëri atë që i tha 
Zoti. Në të kundërt unë kam vendosur që në Shqipëri të 

mos marr asnjë njeri, i cili nuk është pastruar nga çdo e 
ligë që deri më sot ka përcaktuar sjelljen e njeriut. Unë 
nuk do bëj gabimin e Zotit dhe ndryshe nga Noe do lë në 
këtë breg cilindo që nuk do të pastrohet dot nga mëkatet 
e prindërve të vet. Unë nuk jam babai i këtyre femijëve 
dhe nëse i dua, i dua për një arsye tjetër nga ajo e Noes. 
Këta fëmijë janë qëllimi, por jo dashuria e jetës sime. Nëse 
ata arrijnë te harrojnë se çfarë kanë qenë, atëherë unë kam 
fituar, nëse jo, atëherë shpresa për një botë të lumtur nuk 
ekziston dhe do shuhet një herë e përgjithmonë. Por unë 
jam i bindur se njeriu ka lindur për të jetuar në paqe, në 
qetësi dhe në barazi me të tjerët. Dhe nëse deri më sot 
kjo nuk është arritur faji nuk është i njeriut, por i Zotit. 
Prandaj kam vendosur të jem një Zot i ndryshëm nga të 
tjerët. Do jem një Zot që vendos, që punon, që mëson 
dhe që mbron. Unë do jem një Zot që jeton me njerëzit. 
Nuk do t’i gënjej, nuk do t’i vras, nuk do t’i kërcënoj, nuk 
do t’i paguaj dhe nuk do t’i ndëshkoj, sepse fillimisht do 
t’i mësoj që të mos i bëjnë keq askujt, për të merituar 
një ndëshkim. Mësimi i së mirës fillon që sot. Ju duhet 
t’u mësoni këtyre femijëve gjithçka përveç fesë, parasë, 
pronës, seksit dhe familjes. Në Shqipëri nuk do flitet për 
këto gjëra, sepse ato nuk do ekzistojnë. Këta femijë duhet 
të dinë të punojnë, të shpikin, të ndërtojnë shtëpi dhe ura, 
të nxjerrin ujë nga toka, të marrin kripë dhe pasuri nga 
deti,ta kthejnë dimrin dhe verën në shëndet për bujqësinë, 
të shtojnë kafshët e nevojshme, t’i zbusin dhe të marrin 
prej tyre qumështin, lëkurën dhe mishin, të nxjerrin nga 

bimët ilaçe që shërojnë sëmundjet, të zgjasin jetën e 
njeriut përmes barnave dhe ushqimit të shëndetshëm, të 
rrisin fëmijë të fortë dhe të lumtur dhe të vdesin të qetë 
se në jetën e tyre nuk kanë bërë asgjë të keqe, sepse askush 
nuk ua dha këtë mundësi. Këta fëmijë duhet të mësojnë 
si ta bëjnë natyrën të dobishme për njeriun. Ata duhet të 
mësojnë vetëm ato arte që lidhen me natyrën, me kafshët, 
me peshqit, me zogjtë dhe me bimët. Çdo gjë tjetër për 
ata do të ishte e panevojshme. Familja e tyre është natyra. 
Profetët dhe filozofët, shkrimtarët dhe priftërinjtë janë 
diçka që nuk u duhen. Këta femijë nuk kanë pse lexojnë 
poetët dhe shkrimtarët që shkruajnë për dashurinë, për 
hidhërimin, për tradhtinë dhe për vrasjet që lindin nga 
këto shkaqe. Thjesht sepse këto shkaqe nuk do lindin 
kurrë në Shqipëri. një popull që jeton në hidhërim është i 
pashpresë dhe nuk ka arsye të punojë. 

Këta fëmijë nuk do martohen kurrë dhe nevoja për 
të krijuar familje do jetë diçka e panjohur për ta. Ata 
do çiftëzohen një herë në disa kohë, kur ne ta vendosim 
dhe të gjithë fëmijët që do lindin do jenë të përbashkët. 
Ne do krijojmë një familje të madhe, ku çdo burrë 
ka çdo grua dhe të gjithë bashkë do kenë fëmijë me 
njëri-tjetrin duke e shtuar popullin e tyre pa pushim. 
Shqiptarët do shtohen me racion dhe me masë, e jo 
në mënyrë spontane dhe epshore siç bëjnë kafshët dhe 
shumë nga njerëzit në këtë botë. Shtimi i popullsisë nuk 
të duhet të jetë epsh, por një ekonomi e llogaritur në 
detaje, ashtu siç është buka, ushqimi dhe ditët e vitit. 

Atyre që mbartin sëmundje të trashëgueshme nuk do 
t’u lejohet të shtohen dhe të bëjnë fëmijë, sepse ata e 
ndotin racën dhe njerëzimi ka vuajtur jo pak nga të 
paaftët, idiotët, parazitët dhe të sëmurët. Këta njerëz 
janë një barrë për të tjerët, sepse ata nuk e sigurojnë dot 
ushqimin e tyre duke punuar. Në kohë të ndryshme ata i 
vrisnin, ndërsa ne nuk do t’i lëmë fare të lindin. Ndryshe 
nga çdo shtet tjetër, ne do ta kontrollojmë dashurinë 
që çon në lindje të pallogaritura dhe të pamenduara. 
Këto lloj lindjesh janë të shtrenjta, sepse ato i kushtojnë 
shteteve më shumë bukë dhe veshje, ndërsa natyrës 
më shumë ajër, dritë dhe ujë. Ne nuk do jemi të varfër, 
por nuk do jemi aq të pasur sa të lejojmë që dashuria 
të kthehet në një kosto për ekonominë tonë. Dashuria 
mund të jetë një kënaqësi e shpirtit, por nëse ajo kthehet 
në qëllim të trupit atëherë bëhet e rrezikshme dhe i 
shton popujt duke mos i dhënë më mundësi shteteve 
t’i kontrollojë dhe natyrës t’i ushqejë. Popujt e mëdhenj 
i prishin shtetet, ndërsa popujt e vegjël nuk bëjnë dot 
shtet. Prandaj masa e popullit duhet të jetë një gjë e 
saktë dhe e studiuar, e cila nuk duhet të përcaktohet nga 
dashuria, por nga arsyeja. A e dini çfarë janë popujt? 
Popujt janë një ekuilibër mes shtetit dhe natyrës. Natyra 
i ushqen njerëzit, ndërsa shteti duhet t’i mësojë ata si ta 
përdorin natyrën pa e shkatërruar dhe pa e dëmtuar. Ne 
pra, nuk duhet ta lejojmë dashurinë që çon në çiftëzime 
të pakontrolluara. Fëmijët tanë duhet të mësohen se 
një burrë fle me një grua, jo për t’u kënaqur, por vetëm 

për të shtuar popullin e vet. Gratë dhe burrat do jenë të 
barabartë në punë. Asnjë vajzë nuk do jetë gruaja e asnjë 
burri dhe asnjë djalë nuk do jetë burri i një vajze. Në 
Shqipëri nuk do të ketë familje. Familja i lidh njerëzit 
duke u krijuar ndjenjën e pronësisë. Burrit i duket se 
familja është pronë e tij dhe atëherë ai humbet çdo arsye 
tjetër për të punuar. Ai punon vetëm për fëmijët e tij 
dhe përpiqet që ata të ushqehen më mirë nga gjithë të 
tjerët, të vishen më bukur, të jenë më të fortë dhe më të 
pasur. Ka qenë familja, ajo që ka ushqyer edhe idenë e 
pronës. Një njeri që nuk ka familje, nuk mendon shumë 
për pasurinë. Ai nuk kërkon të përfitojë më shumë se të 
tjerët, sepse nuk ka kujt t’ia trashëgojë pronat dhe paratë 
e veta. Familja rrezikon shtetin dhe lumturinë, sepse 
ajo krijon pabarazi, së pari brenda vetë familjes. Burri 
nuk është i barabartë me gruan dhe femijët nuk janë 
të barabartë me prindërit. Botës i kanë ardhur shumë 
të këqija qysh se Zoti e lejoi familjen. Kjo është një 
provë tjetër se Zoti nuk ka menduar kurrë për lumturinë 
e njeriut. Një njeri që do më shumë fëmijët e tij nga 
fëmijët e tjerë bëhet i keq nga dashuria. Një grua që do 
burrin e vet më shumë nga burrat e tjerë bëhet ziliqare 
dhe hakmarrëse. Nga dashuria dhe familja kanë nisur 
vrasjet në botë. Por Shqipëria nuk do ketë familje dhe 
shteti do rrisë fëmijët e të gjithë burrave dhe grave. Këta 
do punojnë dhe ushqimi që do sigurojnë në natyrë do 
ndahet në mënyrë të barabartë. Ata nuk do kenë nevojë 
të blejnë diçka më tepër për fëmijët e tyre, sepse nuk 

do ketë para dhe shkëmbime mallrash apo ushqimesh. 
Shqiptarët nuk do ta njohin paranë, sepse ajo nuk do 
t’u duhet. Me punën e tyre do nxjerrin bukën, mishin, 
qumështin dhe çdo gjë që duhet për t’u ushqyer. Ndërsa 
shteti do t’i ndajë ushqimet dhe mallrat në mënyrë të 
barabartë. Njerëzit do hanë aq sa është e nevojshme. Në 
shtëpitë e tyre nuk do ketë ushqime, sepse vetëm shteti 
është pronar i ushqimit. Burrat, gratë dhe fëmijët do 
hanë bashkërisht në mensa, gjellë të cilat i bëjnë mirë 
trupit dhe nuk e ngarkojnë atë më shumë se ç’duhet. 
Ushqimi i tepërt që kthehet në mish dhe në dhjamë e 
ha dhe e gërryen trupin e njeriut. Ne kemi nevojë për 
njerëz të fortë, të shëndetshëm dhe që jetojnë gjatë. 
Duke kontrolluar ushqimet, duke shmangur mishrat 
e dëmshëm, vajrat dhe yndyrat, ne do ta dyfishojmë 
jetën e njeriut. Burrat do jetojnë më gjatë duke iu 
gëzuar jetës dhe duke punuar. Vajzat do plaken duke 
mësuar dhe duke rritur fëmijët e përbashkët. Me duart 
e këtyre grave do enden rrobat, të cilat do jenë njëlloj 
për të gjithë dhe askush nuk ka pse të vishet ndryshe 
nga dikush tjetër. Rrobat do jenë njëlloj në Shqipëri dhe 
shtëpitë do jenë të përbashkëta. Askush nuk duhet të 
ndihet më i bukur, më i pëlqyer apo më i dobët dhe më 
i shëmtuar se dikush tjetër. Bukuria është një ves, i cili 
e bën njeriun të dojë më shumë dikë në krahasim me 
dikë tjetër. Por bukuria që i ka sjellë kaq shumë fatkeqësi 
botës është një ves që mësohet. Kur lindin, njerëzit nuk 
e dinë çfarë është e bukur dhe çfarë është e shëmtuar. 

Atë ua mësojnë ata që kanë lindur përpara tyre duke i 
përzgjedhur gratë, burrat dhe sendet nisur nga bukuria 
dhe jo nga vlera e tyre. Njerëzit duhet të çlirohen nga 
nevoja për të qenë të bukur, apo për të mbajtur sende të 
bukura që konsiderohen më të vlefshme se të tjerat. Më 
thoni ku ndryshon një lugë prej ari nga një lugë hekuri. 
Të dyja e ushqejnë njëlloj barkun e njeriut. Ku ndryshon 
një gotë kristali, e gdhendur me gjethe dhe me rrush, nga 
një gotë e thjeshtë mbi të cilën nuk ka asnjë zbukurim. 
Të dyja janë njëlloj të vlefshme për sa kohë që nuk e 
derdhin ujin me të cilin mbushen. Prandaj ne duhet të 
heqim dorë nga përzgjedhja e njerëzve dhe e sendeve 
duke u nisur nga bukuria e tyre. Njerëzit dhe sendet janë 
të vlefshëm apo nuk janë të vlefshëm. Nëse janë apo jo 
të bukur, kjo nuk është e rëndësishme. Grekët e vjetër 
i shkatërruan shtetet e tyre, kur mësuan se perënditë 
jetonin pa punuar dhe në luks. Perënditë greke hanin, 
pinin, deheshin, dashuronin, tradhtonin dhe grabisnin 
njëri-tjetrin. Kjo ishte gjithë jeta e tyre. Këto perëndi 
ishin të bukura, por nuk ishin të dobishme dhe prandaj 
nuk i rezistuan kohës. Kjo traditë e rrezikshme e imitimit 
të perëndive i është përcjellë njerëzimit përmes këngëve, 
poezive, përrallave dhe legjendave. Në Shqipëri nuk do 
ketë asgjë të tillë, sepse shqiptarët nuk duhet ta njohin 
botën dhe popujt që kanë jetuar përpara tyre. Shqiptarët 
nuk kanë dhe nuk do kenë as fqinj dhe as paraardhës. 
Ata mund të krijojnë poezi, këngë dhe muzikë me 
kafshë dhe me zogj, sepse njerëzit nuk ndiejnë xhelozi 

për kafshët dhe për natyrën. Kafshët nuk kërkojnë të 
pasurohen dhe prandaj ato nuk ndjellin zili. 

Tani duhet t’ju them se unë do largohem për disa kohë, 
ndërsaju do jetoni këtu me fëmijët. Më duhet të gjej një 
copë tokë të izoluar nga pjesa tjetër e botës ku ne do të 
ndërtojmë Shqipërinë. Shqipëria duhet të jetë një vend i 
pabanuar nga njerëz. Askush nuk duhet të ketë shkelur 
aty për të lënë një kujtim dhe askush nuk duhet të ketë 
vdekur për të lënë një varr. Shqipëria duhet të jetë një 
vend ku gjithçka fillon nga e para. Aty do të ndërtojmë 
shtëpitë, rrugët, qytetet, ujësjellësit, urat dhe lumturinë 
tonë. Ky vend nuk duhet të kufizohet me asnjë vend 
tjetër, sepse përndryshe, njerëz nga vende të tjera do sulen 
për ta prishur dhe shkatërruar vendin tonë. Mundësisht 
Shqipëria duhet të jetë një vend që askush nuk e di dhe 
askush nuk e njeh. Asnjë i huaj nuk do lejohet të hyjë në 
Shqipëri, sepse do t’u mësonte këtyre femijëve shijen e 
ëmbël të pronës, të vrasjes, të gënjeshtrës dhe martesës. 
Këto vese nuk do lejohen të kalojnë kufijtë tanë. Duhet 
të mësohemi të jetojmë vetëm sepse nuk na duhet asgjë 
tjetër përveç vetes dhe natyrës. Do mbetemi vetëm, për 
aq kohe sa të forcohemi dhe shtohemi duke harruar se 
përpara nesh ka ekzistuar një botë tjetër si kjo e sotmja, 
nga e cila kemi vendosur të ndahemi. Unë dhe ju nuk 
do jemi gjallë ditën që Shqipëria do të kthehet në një 
shembull dhe një mënyrë jetese për gjithë botën, por ne 
kemi fatin dhe aftësinë për ta nisur këtë model, që pas 
disa shekujsh do ta ndryshojë fatin e njeriut. Ne do t’i 

japim botës një mundësi për të qenë e lumtur. Ne do jemi 
të vetmit që do ta çojmë njeriun në parajsë, pa e detyruar 
të vdesë. 

Lek Dukagjini bëri me dorë dhe këshilltarët u ngritën 
në këmbë. Ata dukeshin të frikësuar, por të bindur. Kishin 
dëgjuar ijalë të mëdha dhe të bukura me të cilat duhet të 
ndërtonin një botë tjetër megjithëse nuk ishin të sigurt se 
vetëm fjalët mjaftonin për këtë qëllim. A ndërtohet një 
botë me ijalë? Lek Dukagjini do thoshte po, por askush 
nuk e pyeti. Këshilltarët ulën kokat dhe filluan të dilnin 
një nga një si një tufë zogjsh, që sapo kanë zbritur nga 
qielli ku Zoti u ka falur krahët, por nuk u ka mësuar si 
t’i përdorin. Megjithatë duke dalë, njëri prej tyre e pyeti: 
Nëse femijët na pyesin për ju çfarë duhet t’u themi. Lek 
Dukagjini shikoi lart dhe u përgjigj: I thoni që Zoti ka 
shkuar të ndërtojë parajsën ku do t’i marrë edhe ata, sapo 
parajsa të jetë gati. 

Zoti në udhëtim 


Çdo njeri që mund ta ketë parë se çfarë bën Zoti kur 
niset në një udhëtim, e di se në fillim ai largon retë për 
të parë horizontin dhe pastaj përkëdhel pak diellin si 
një mollë që duhet ta fërkosh që të shkëlqejë dhe duke 
ngarkuar rraqet e shumta që shoqërojnë lëvizjet e tij, 
zbret në atë vend duke menduar se nëse do të ishte njeri, 
udhëtimet e tij do ishin shumë më të shpeshta dhe shumë 
kaotike. Por asnjëri nuk e ka parë Zotin në udhëtim dhe 
prandaj nuk e di se në fakt ai nuk lëviz, nuk hipën në 
anije, nuk vrapon, nuk pushon, nuk hidhet nga një re 
në tjetrën, nuk djersit dhe nuk ndez zjarr, por vetëm 
ndryshon rendin, pozicionin dhe vendosjen e gjërave që 
e rrethojnë, në mënyrë që herë pas here të duket sikur ka 
ndërruar vend. Nevoja që ka Zoti për udhëtime shkakton 
gjithmonë ndryshime në botë. Kjo është arsyeja pse 

largohet dielli, pse hëna fshihet gjatë ditës, pse këmbehen 
stinët, pse bie shi, pse në pranverë kumbullat çelin lule të 
bardha, pse gruri nuk korret në janar, pse dëbora nuk e 
freskon pak korrikun, pse peshqit nuk shtohen çdo ditë 
dhe pse njerëzit i mbajnë shënim gjithë këto lëvizje, për të 
mos i harruar sa herë që edhe atyre u duhet të udhëtojnë. 
Në të vërtetë Zoti nuk udhëton, por ai ka vendosur që 
bota të rrotullohet rreth tij, sepse në këtë mënyrë edhe ai 
rrotullohet bashkë me botën, çka e bën të ndihet gjithë 
kohën në udhëtim. Lëvizja e pandërprerë është një nga 
cilësitë e Zotit. Ne këtë mënyrë ai ka zgjidhur të paktën 
dy gjëra: kontrollin e përditshëm dhe të vazhdueshëm 
të çdo pjese të botës dhe nevojën për t’u argëtuar me 
udhëtime, zakon ky që e trashëgon nga ditët kur, i duhej 
të maste thellësinë e deteve që kishte krijuar për të 
korrigjuar ndonjë teprim, apo lartësinë e maleve për t’i 
bërë pak më të shkurtra në mënyrë që majat e tyre të 
ishin gjithmonë të arritshme, të prekte me dorë trupat e 
njerëzve për të hequr ndonjë gjymtyrë, ndonjë vertebër 
apo ndonjë shqisë të tepërt, siç edhe ka ndodhur, të fuste 
gjuhën në një koshere bletësh për t’i dhënë mjaltit pak 
me shumë ëmbëlsi dhe të bënte garë me ndonjë sorkadhe 
për t’ia kufizuar shpejtësinë, sepse sorkadhja e lodhi edhe 
vetë Zotin, e jo më njeriun atë ditë kur ai e ndoqi pas 
ndaj vendosi t’ia bëjë këmbët pak më të shëndosha dhe 
më të ngathëta. Ishte ky çast, kur Zoti zbriti në tokë dhe 
vendosi të korrigjonte gabimet e tij, që e bindi se duhet 
ta rrotullojë botën sipas një rregulli që nuk ndryshon. Në 

këto kushte do kishte të drejtë çdo njeri që do të mendonte 
se bota është përmirësuar vetëm nga gabimet e Zotit. 
Prej tyre lindën rregullat që tashmë janë përgjithësisht 
të njohura: çdo ditë toka rrotullohet rreth vetes, çdo ditë 
hëna rrotullohet rreth tokës, çdo vit toka rrotullohet rreth 
diellit, dhe të gjitha bashkë rrotullohen rreth Zotit. Kjo 
lëvizje do të pushojë vetëm kur Zoti të vendosë ta ndalojë, 
sepse një ditë, ai mund të lodhet dhe atëherë do t’i thotë 
vetes: Mjaft udhëtova, nuk më ka mbetur asgjë pa parë. 
Atëherë dallgët do ngrijnë në ajër, dielli do të mbetet pas 
një reje, nëse në atë çast ka qenë në atë pozicion, kumbullat 
do të thinjen nga lulet e tyre që kurrë më nuk do të bien 
në tokë, zogjtë do të fluturojnë pa mbarim në të njëjtin 
qiell dhe njerëzit nuk do kenë me asnjë kënaqësi të ngrenë 
kokën lart, sepse qielli, dielli dhe hëna do të jenë gjithnjë 
aty ku ishin dhe pa dyshim etja e tyre për udhëtime do 
shterojë, sepse bota do jetë gjithandej po ajo. Gjithkund 
do jetë dimër apo verë, shi apo muzg, detet, lumenjtë dhe 
liqenet do jenë krejtësisht të tharë ose krejtësisht të fryrë 
dhe ato pak kafshë që nuk do kenë ngordhur akoma nga 
ndalimi i rrotullimit të tokës, do enden duke harruar se 
kur u krijuan, bota kishte edhe bar, edhe insekte, edhe ujë, 
edhe një Zot të vëmendshëm. 

Megjithatë njerëzit jetojnë me shpresë se kjo nuk ka 
për të ndodhur, sepse ata i besojnë Zotit dhe e dinë se 
edhe gabimet ai i bën me përpikëri. Prandaj kur vendosin 
të udhëtojnë, njerëzit llogarisin rrotullimin e tokës, të 
diellit dhe të hënës duke e ditur se nga dimri shkohet në 

verë dhe e kundërta dhe për këtë shkak duhet të ndjekësh 
drejtimin e reve dhe të erës për të kuptuar se kur do të bjerë 
shi dhe prandaj duhet të vishesh trashë për t’u mbrojtur 
nga lagështira. Ndryshimi i botës e ka shtuar pasionin e 
njerëzve për të udhëtuar dhe nëse ata nuk arrijnë dot atje 
ku ishin nisur, kjo vjen nga gabimet e shpeshta që bëjnë 
kur u duhet të llogarisin përpikërinë e gabimeve të Zotit. 


30 



2 


Lek Dukagjini u nis pa i takuar fëmijët. Dita ishte e 
errët, ndërsa nata kishte qenë e gjatë dhe e mbushur me 
përgatitjet e fundit. Era, mëngjesi, dielli, retë, dallgët 
dhe shiu duhet të vendoseshin me radhë në trupin 
e anijes, që përpara nisjes. Lek Dukagjini i shikonte 
burrat që ekuilibronin forcat e erës me muskujt e tyre 
dhe mendonte se njeriu ka lindur vetëm për të qetësuar 
natyrën. Pa njeriun, natyra do ishte çmendur dhe pa 
natyrën, njeriu do mbetej pa punë. Ai kishte marrë me 
vete njëzet burra që dinin të ndërtonin ura dhe shtëpi, 
rrugë dhe ujësjellës dhe kur gjithçka ishte gati, ai u 
ngjit i fundit në anijen me vela të bardha. Frynte pak 
erë dhe velat tundeshin në ajër si gjethet e një peme 
në mes të detit. Pasi lanë bregun, filloi një shi i imët 
dhe retë lëvizën ngadalë drejt tokës për ta shkarkuar 

atje ngarkesën e tyre. Ai mbeti ashtu pa lëvizur, 
duke ndjekur bregun që zvogëlohej. Pas tij, si mure 
jeshile, ngriheshin malet ku jetonin shqiptarët. Vetë 
shqiptarët nuk dukeshin. Ata kishin jetuar gjithmonë 
në male duke iu shmangur detit. Mes kafshëve dhe 
peshqve ata kishin zgjedhur kryesisht kafshët. Kafshët 
kanë më shumë ngjashmëri me njeriun dhe disa prej 
tyre mund të përdoren për punët e shtëpisë. Një peshk 
nuk mbart dru, nuk të mbron nga hajdutët dhe nuk jep 
qumësht. Peshku nuk qesh si një kec, nuk qan si një 
qengj dhe nuk luan si një kunadhe. Me lëkurën e tij 
nuk ngrohesh dot në dimër dhe emrin e peshkut nuk 
ia vë dot fëmijëve. Me peshkun nuk flihet në një krevat 
siç bënin gratë me macet, apo barinjtë me delet e tyre. 
Kjo bashkëjetesë i kishte mbrojtur shqiptarët duke i 
bërë më të egër, por dhe më të varfër. Ata besonin 
se mali i mbronte nga njerëzit, ndërsa nga kafshët 
mbroheshin vetë, duke i vrarë apo duke i zbutur. Nëse 
nuk mund të thoshe se nga jeta me kafshët ata ishin 
bërë trima, mund të thoshe pa frikë se ishin bërë të 
vetmuar. Lek Dukagjini ishte përpjekur t’i bindte se 
edhe deti është i vlefshëm po aq sa fusha dhe mali, e 
ndoshta edhe më i pasur, por ata nuk e kishin dëgjuar. 
Vazhdimisht kishin zgjedhur malet. Natyrisht tani nuk 
e dinin se Lek Dukagjini ishte nisur për të gjetur një 
shtet që mund t’i mbronte ata më mirë se malet. Ai do 
ndërtonte një shtet në det, sepse asnjë mur, asnjë mal 
dhe asnjë luftë nuk e ndan dot më mirë se deti, njeriun 

që nuk ka nevojë për Zot, nga njeriu i zakonshëm që 
bën çfarë i thotë Zoti. 

Pesëditëpasiishinlarguarngabregu,ugjendënpërballë 
një ishulli. Bregu nuk dukej nën hijen e shkëmbinjve të 
zinj. Në zgavrat e tyre, zogjtë që ushqeheshin në det, 
qeshnin nga vetmia dhe nuk dukeshin të frikësuar. 
Ndoshta nuk kanë parë kurrë njerëz, mendoi Lek 
Dukagjini dhe bëri shenjë të afroheshin. Zbriti i pari 
në breg dhe gjurma e këmbës humbi në rërë. Rëra ishte 
e qullët dhe sapo shkelej mbulohej nga uji. Nëse dikush 
kishte qenë atje përpara tij, deti ia kishte fshirë gjurmët. 
Ky ishull nuk mbante mend asgjë. Nëse Lek Dukagjini 
do ikte, ardhja e tij do harrohej. Shkëmbinjtë ishin të 
lëmuar nga era dhe uji, ndërsa shkurret të shkurtra dhe 
të rralla. Herë pas here ato zhdukeshin fare, sepse me 
sa duket nuk gjenin dot vrima për të mbirë. Njëlloj me 
shkurret edhe Lek Dukagjini donte të gjente një pikë ku 
të hidhte themelet e shtëpisë së tij. Por ishulli i ngjante 
një trupi që nuk i mban qimet në çdo vend. Koha ia kishte 
tharë lëkurën, ndërsa deti e kishte zhveshur. Ishulli kishte 
vetëm shkëmbinj, por nuk kishte tokë për të ndërtuar 
dhe për të mbjellë jetën. Lek Dukagjini vazhdoi të ecte 
duke parë diellin që po zhytej mbi det si një sy i mbyllur 
nga gjërat e shumta që ka parë gjatë ditës. Kur nata ra 
dhe dielli u mbyt në perëndim, u ndal. Errësira e kishte 
bashkuar ishullin me detin. Lek Dukagjini hodhi sytë 
përreth, por askund nuk dukej dritë. Ishulli ku kishte 
zbritur ishte larg çdo toke të banuar dhe kjo e bëri të 

mendonte se ai plotësonte një nga kushtet e duhura. 
Ishte i vetmuar dhe nëse Shqipëria do të ngrihej aty, 
askush nuk do ta pikaste. 

Atë natë, ata ijetën mbi shkëmbinj. Kripa e detit u 
ishte ngjitur në buzë, ndërsa hëna që lëvizte në qiell, 
skuqej herë pas here duke u fërkuar me retë. Burrat 
ndezën një zjarr me shkurre të thata, të cilat kërcisnin 
duke pikuar lagështinë e tyre të vjetër. Ky ishte zjarri i 
parë që ndizej në ishull dhe Lek Dukagjini u ndje mirë 
duke e ditur se jeta kishte filluar nga zjarri. Ai nuk ijeti, 
si një fëmijë që nuk ka nevojë të mbyllë sytë për të gjetur 
në ëndërr lojërat që i mungojnë. Sipas legjendave të vjetra 
bota ishte krijuar nga katër elemente: uji, ajri, zjarri dhe 
toka. Përzierja e këtyre katër gjërave ishte në bazën e 
gjithçkaje dhe ndoshta edhe të vetë njeriut. Nëse bota 
ishte krijuar nga këta katër përbërës, Lek Dukagjini e 
kishte shumicën e tyre dhe mund t’i përziente për të 
krijuar botën e tij. Ai kishte gjetur në ishull ujin dhe 
ajrin, kishte sjellë me vete zjarrin, ndërsa nesër duhet të 
gjente edhe tokën. Por meqë kishte vendosur të bindte 
të tjerët dhe veten se të gjitha përrallat dhe legjendat 
ishin të paplota ai kishte arsye të besonte se edhe kjo 
legjendë ishte e paplotë. Çdo Zot fillon të rishikojë atë 
që është krijuar para tij dhe Lek Dukagjini nuk mund 
të bënte përjashtim. Ai duhej të sillej si Zot, ose duke 
i përmirësuar ato që kishte trashëguar nga një Zot 
tjetër ose duke i vënë në një rend të ndryshëm. Njerëzit 
jetonin duke menduar si të ndryshonin rendin e ujit me 

zjarrin, të tokës me ajrin, të zjarrit me tokën, të ujit me 
ajrin, të zjarrit me ajrin, të ajrit me tokën derisa nga këto 
bashkime krijohej herë një armë, herë një karrige, herë 
çaji, herë ilaçet, herë parmenda, herë anija, herë karroca, 
herë luga, herë djepi, herë unaza, herë thika dhe herë 
arkivoli, e me radhë çdo send tjetër. Katër elementet 
krijonin gjithë pasurinë e njeriut. Ato ishin prona e tij. 
Ndërsa vetë njerëzit ishin elementi i pestë pa të cilin 
katër elementet e tjera nuk do bashkoheshin dot. Pa 
njeriun, uji, zjarri, ajri dhe toka nuk do ekzistonin, sepse 
aty ku nuk kishte njerëz nuk kishte as ujë, as ajër, as 
zjarr dhe as tokë. Njeriu ishte shkaku, arsyeja, fillimi, 
qëllimi dhe fundi i botës. Lek Dukagjini u ngrit në mes 
të errësirës dhe futi dorën në zjarr. Mori një thëngjill të 
kuq, që digjte si syri i një djalli të përgjumur dhe e ngriti 
në ajër duke ndriçuar botën. Atëherë pa detin që flinte 
nën peshën e ishullit, pa bregun që ngrohej nga shkurret 
e thata, hënën që sapo ishte zgjuar nga gjumi i botës 
dhe veten e tij që po dridhej nga ethet e mendimeve që 
kishte sjellë në ishull. Iu duk vetja si një njeri që po sillte 
në jetë një Zot. Lek Dukagjini ishte duke lindur. U ul 
në gjunjë si një grua që e afron krijesën e vet me tokën, 
për ta mbrojtur, pastroi shkëmbin e bardhë me dorë si 
të shtrinte një çarçaf dhe shënoi pesë pika me thëngjill. 
Dukeshin si pesë pika gjaku që bien nga një mitër. Duke 
nxituar të shihte krijesën e vet, ai i bashkoi pesë pikat 
e gjakut me njëra-tjetrën dhe në fund kuptoi se kishte 
vizatuar një yll. Zoti që sapo kishte lindur kishte formën 

e një ylli. Siç do bënte çdo grua, Lek Dukagjini afroi 
dorën dhe ia përkëdheli të gjitha pjesët e trupit duke i 
vënë secilës nga një emër. Në cepin lart ai shkroi emrin 
e njeriut, në cepin e majtë atë të tokës, në të djathtin të 
zjarrit, në të majtin poshtë ajrin dhe në të djathtin poshtë, 
ujin. Koka, dy duart dhe dy këmbët kishin secila emrin 
e tyre. Lek Dukagjini i kontrolloi edhe një herë, por 
trupit nuk i mungonte asnjë gjymtyrë. Zoti nuk kishte 
lindur sakat. Lek Dukagjini e shikonte si zgjaste kokën 
nga deti, si shtrinte duart mbi shkëmb dhe si përplaste 
këmbët pas shkurreve. Ai ndjeu që u përlot ashtu si çdo 
nënë që qan pasi lind. Njeriu kishte lindur Zotin. Lek 
Dukagjini u zgjat nga qielli dhe mbeti ashtu për një 
kohë të gjatë. Kur hëna e mbushi yllin me dritën e vet të 
verdhë, ai ngriti kokën lart dhe duke parë nga deti tha: 
Çdo Zot dallohet prej një Zoti tjetër nga shenja e vet. 
Zoti u dha të krishterëve një kryq, çifutëve një yll me 
gjashtë cepa, myslimanëve një gjysmë hëne, ndërsa unë 
do t’i jap njerëzve një yll të verdhë me pesë cepa. Pesë 
cepat e yllit tim janë njeriu, zjarri, uji, ajri dhe toka. Ky 
yll do jetë gjithmonë i verdhë, sepse unë i bashkova këto 
elemente me ndihmën e hënës. Flamuri i Shqipërisë do 
jetë një yll i verdhë dhe çdo fëmijë që lind do ketë në 
kurriz një tatuazh me këtë yll. Lek Dukagjini i mbajti 
sytë mbyllur duke iu lutur vetes për një kohë të gjatë dhe 
pasi vuri dorën mbi yllin e vizatuar me thëngjill, e puthi 
dhe u shtri të flinte. Buzët i dogjën gjithë natën dhe nuk 
pa asnjë ëndërr. Ishte i qetë, si një Zot që di çdo gjë. 

Të nesërmen, kur u zgjuan, burrat u mblodhën rreth 
yllit me pesë cepa dhe njëri prej tyre e pyeti: Çfarë është 
ky. Është shenja që do të ketë Zoti i këtij ishulli. Nga 
sot ky vend do bëhet i jetueshëm dhe unë do banoj këtu. 
Ne duhet të ecim në drejtim të cepit të tokës për të 
gjetur fushën që na duhet për të mbjellë pemët dhe për 
të korrur grurin. Burrat panë njëri-tjetrin në sy, por nuk 
folën. Ata e dinin se Lek Dukagjini ishte një njeri i ditur 
dhe tani ishte rasti për ta vërtetuar këtë. Cepi i majtë i 
yllit zgjatej si një dorë që tregonte rrugën dhe ata ecën 
në atë drejtim. Lek Dukagjini u nis i pari, ndërsa burrat 
e ndoqën pas, pa ijalë. Po t’i shihje dukeshin si një tufë 
delesh që ndjekin bariun e tyre, pa e pyetur ku po shkon 
dhe pa menduar se ai mund t’i therë për t’u ushqyer. 
Pasdite ndaluan në buzë të një gremine dhe kur hodhën 
sytë poshtë rrëpirave të saj të egra, panë një fushë të 
blertë, të mbushur me lule të verdha. Lulet e verdha 
dukeshin si yje të vegjël, a thua se ylli i Lek Dukagjinit 
kishte mbirë gjatë natës duke u shtuar miliona herë. 
Fusha ishte një gropë gjigante, e kufizuar nga të katër 
anët me shkëmbinj. Dukej si një dhomë e shtruar me 
qilim jeshil. Ja parajsa, tha Lek Dukagjini, po na pret. 
Burrat shtangën. Ishin përballë një mrekullie. Asnjë 
ëndërr nuk kishte më shumë ngjyra se ajo fushë në mes të 
ishullit. Gjatësia e saj ishte e mjaftueshme për të ngritur 
një qytet të madh në mes të luleve dhe gjelbërimit dhe 
çdo ndërtues do lutej që ta shponte i pari cipën e asaj 
virgjërie. Nga shkëmbinjtë, zbrisnin drejt fushës, shkurre 

të gjata dhe të dredhura që plekseshin me njëra-tjetrën 
si gërsheta që nuk ishin shkurtuar kurrë. Në fshehtësinë 
e atyre flokëve të egër, zogjtë kishin ndërtuar foletë e 
tyre të mbushura me vezë. Njëri prej burrave hodhi një 
gur dhe mijëra zogj të trembur dolën nga gërshetat duke 
e mbuluar fushën me një re puplash. Kur ylberi i zogjve 
u qetësua Lek Dukagjini ngriti dorën dhe tha: Kur të 
zbrisni, shkelni me kujdes. Nuk dua ta bëni pis qilimin 
më të bukur të botës. Dukej sikur po fliste një Zot që 
kishte ftuar disa njerëz në shtëpi duke u kërkuar të 
heqin këpucët. Burrat hodhën sytë përreth për të gjetur 
një vend nga ku mund të zbrisnin. Por nga të gjitha anët, 
fusha ishte e rrethuar me shkëmbinj të lartë, të thepisur 
dhe natyra nuk kishte menduar të krijonte asnjë shkallë 
për të zbritur. Natyra ua kishte fshehur njerëzve atë vend 
prej mijëra vjetësh dhe kjo ishte arsyeja që ishulli kishte 
mbetur i pabanuar. Nëse njerëz të tjerë kishin ardhur 
aty për të kërkuar jetë, ata me siguri ishin frikësuar 
nga shkretëtira e shkëmbinjve dhe më pas ishin larguar 
përmes detit. Por fusha ishte aty duke pritur që dikush 
ta gjente. Ajo ishte zbukuruar duke pritur prekjen e një 
burri, siç pret një kërthizë e thellë në barkun e një gruaje 
të virgjër. 

Për një kohë të gjatë u sollën nga të katër anët duke 
kontrolluar shkëmbinjtë, por nuk gjetën asnjë mundësi 
për të zbritur poshtë, në fushë. E kemi të vështirë të 
zbresim, tha burri më i vjetër. Duhet të kacavirremi 
duke u kapur pas shkurreve. Por nëse zbresim të gjithë, 

mund të mbetemi atje dhe nuk do ngjitemi dot. Atëherë 
vendosën që një djalë i ri, me trup të lehtë të lëshohej i 
pari duke pastruar shkurret e gjata, pas të cilave mund 
të fshihej ndonjë shkallë shkëmbore. Lek Dukagjini iu 
afrua djalit dhe e pyeti: Si e ke emrin? Adem, tha djali. 
Me këmbë të lehta Adam, - foli Lek Dukagjini. Ti je 
njeriu i parë që unë po zbres në parajsë. Nisu dhe hap 
rrugën. Pas teje do vijë gjithë njerëzimi. Ademi u skuq 
nga ijalët dhe pasi u kap fort pas një kërcelli të trashë, 
zbriti shpejt si një ketër i uritur. Kur arriti, bërtiti duke 
tundur dorën. Vrapoi nëpër fushë dhe nga larg fytyra i 
shkëlqente nga gëzimi. Ja një njeri i lumtur në ditën e 
parë të botës, mendoi Lek Dukagjini. Por nuk kam ndër 
mend ta zbres dhe Evën atje, që t’i vjedhë lumturinë. 
Ademi u end një copë here duke shkelur lulet dhe duke u 
rrëzuar mbi barin e gjatë që i pengonte këmbët. Dikush 
nga burrat e thirri me zë të lartë dhe ai u afrua. Është 
gjithandej e njëjta gjë, tha. Shkëmbinjtë janë shumë të 
lëmuar dhe nuk kanë gropa të vogla ku mund të vësh 
këmbën për të zbritur. Hidhini veglat dhe litarët, tha 
burri më i vjetër. Duhet të ndërtojmë një shkallë në 
shkëmb për të zbritur. Ademi u lidh pas litarëve dhe ata 
e ngritën më lart. Në fillim ai hapi shkurret duke prerë 
rrënjët e tyre të harlisura; një pluhur i verdhë u ngrit 
lart dhe e mbuloi të tërin. Ademi u kollit një copë herë 
ndërsa koka iu mbush me push. I varur në litarë filloi 
të godiste shkëmbinjtë duke hapur gropa të vogla në 
madhësinë e këmbës. Punoi duke skalitur shkëmbinjtë 

një nga një, gjithë ditën,derisa u err. Dukej sikur po 
bënte një tatuazh mbi shkëmb. Qëllonte fort dhe copat 
e gurëve rrëzoheshin mbi lule. Natën, kur hëna çeli mbi 
fushë, lulet e verdha shkëlqyen gjithë kënaqësi, sikur një 
motër e madhe u kishte ardhur për darkë. Nga vrimat 
ku i ishin fshehur diellit, me mijëra insekte dhe flutura 
të vogla u ngritën në qiell dhe nisën të kërcejnë si miq 
në darkën e hënës. Muzika e tyre ishte e plotë. Asaj nuk 
i mungonte asnjë pickim, asnjë thumb, asnjë tingull dhe 
asnjë ngjyrë. Këto flutura të cilat gjatë ditës ngordhnin 
me kujdes dhe pa e bërë pis qilimin jeshil, natën krijonin 
një re flatrash që e mbulonte fushën si një perde. Nën të 
zvarriteshin në bar, mijëra specie të çuditshme që bota 
i kishte përbuzur duke i shkelur. Atje ato ndiheshin të 
lira dhe të bukura, sepse asnjë kafshë dhe asnjë njeri 
nuk tallej me shëmtinë e tyre. Hardhuca me bishta të 
gjatë, bretkosa të shëndosha, gjarpërinj të ngathët dhe 
breshka tekanjoze kridheshin në barin e gjatë duke 
ngritur kokat nga qielli siç bën çdo zvarranik që nuk i 
është dhënë mundësia të fluturojë. Ky popull rrëshqitës 
është paqësor, por nuk ka fantazi. Ata nuk mendojnë 
asnjë ditë të jetës së tyre atë që mendon çdo ditë një 
shpend: se si të ngrihet në ajër për të parë detin. Ata nuk 
e njihnin detin që ishte aq afër dhe që i ushqente me 
lagështi, përmes kërcejve të freskët të barit. Deti ishte 
ushqimi i tyre i panjohur që ata e tresnin edhe në gjumë, 
siç bënte çdo gjarpër që e pinte lagështirën me lëkurën 
e tij edhe kur i kishte sytë mbyllur. Por ata gjarpërinj 

nuk ishin mësuar të kafshonin, sepse nuk kishin parë 
kurrë njerëz. Dinakëria e tyre ishte ende miqësore, natën 
e parë, kur Lek Dukagjini u shtri me kurriz në shkëmb, 
ndërsa fluturat, njerëzit dhe zvarranikët po punonin pa 
pushim për të ndërtuar Shqipërinë. 

Në mëngjes shkalla ishte gati. Lek Dukagjini zbriti 
i pari duke u mbajtur me thonj pas shkëmbinjve. Po 
zbriste në tokë për të ndryshuar botën. Kur shkeli 
atje ndjeu një ngrohtësi që iu ngjit pas veshëve dhe i 
zbriti deri në kofshë duke ia përcëlluar lëkurën. Ishte 
ngrohtësia që toka i jep çdo njeriu që zbret nga qielli. 
Ai u përkund me orë të tëra mbi bar duke ecur, duke 
ndaluar dhe duke e llastuar natyrën me duart e tij. Lulet 
i ngjiteshin në këmbë dhe dukej si një vazo që ecte në 
një kopsht. Kur ndaloi në mes të fushës, mori frymë dhe 
hodhi sytë nga të katër anët. Qielli ishte çatia e dhomës 
ku kishte qëndruar. Deti nuk dukej dhe shkëmbinjtë e 
mbronin fushën nga era e detit që i kishte shkaktuar 
botës aq shumë fatkeqësi. Aty nuk kishte erë dhe ishte 
ngrohtë edhe kur nuk kishte diell. Bota kishte shumë 
vende të nxehta, por ndoshta nuk kishte pasur kurrë një 
vend aq të ngrohtë. Bimësia e zhurmshme që zbriste nga 
lart si damarë, sillte me vete ujin dhe kripën duke ia 
shpërndarë barit dhe luleve pa kursim. Lek Dukagjini 
thirri burrat dhe u tha: Këtu ku kam ndaluar do jetë 
qendra e qytetit tim. Ky do jetë një shesh i madh ku 
njerëzit do takohen duke folur, duke u çlodhur dhe 
duke përkujtuar festat tona. Shtëpitë do jenë përreth tij. 

Duhet të nisim nga puna sa më shpejt. për tre vjet çdo 
gjë duhet të jetë gati. 

Gjatë tre muajve të parë, punëtoret e ndanë qytetin 
siç ndahet buka në një familje me shumë fëmijë. Ata e 
prenë fushën në rriska të holla që vinin duke u zgjeruar. 
Në ato ndarje, duke bashkuar thërrimet prej guri dhe 
druri të natyrës, do të ndërtoheshin shtëpitë e para. Mes 
shtëpive, ata do linin vend për rrugët ku do kalonin 
njerëzit, duke gërmuar me lopatë vija dheu në mes të 
luleve. Lek Dukagjini që rrinte majë të shkallëve, u fliste 
pa pushim si një njeri që e shpërndan bukën në pjesë të 
barabarta. Ai nuk pranonte asnjë gabim dhe u kërkonte 
punëtorëve t’i bënin matjet disa herë, derisa çdo parcelë 
të ishte e barabartë me tjetrën sepse ndonjëherë pabarazia 
lind nga gabimet e pavullnetshme. Në mes të shtëpive u 
la një hapësirë e bollshme për sheshin e madh të qytetit. 
Godinat që do ngriheshin atje, do ishin më të mëdha se 
të tjerat, por të gjitha në një lartësi të barabartë. Ndërsa 
pas tyre rreshtoheshin shtëpitë, të cilat Lek Dukagjini 
vendosi t’i gruponte në pesë lagje. Çdo lagje ndahej nga 
lagjja tjetër me një rrugë të gjerë, e cila niste nga qendra 
dhe e përshkonte qytetin deri në fund. Lek Dukagjini 
bënte gjithë ditën skica duke orientuar punëtorët, të 
cilët endeshin mbi fushë si brumbuj me këmbë të gjata. 
Ai kërkoi që sheshi të kishte formën e yllit dhe të pesë 
cepat që dilnin nga ai të zgjateshin si rrugë. Sheshi do të 
kishte pesë godina të mëdha, nga të cilat njëra do të 
ishte mensa e popullit, njëra do të ishte spital, njëra do 

të përbënte zyrën e Shtetit ku do të shkruheshin ligjet 
dhe do të merreshin vendimet e rëndësishme, e katërta 
do ishte biblioteka dhe shkolla, ndërsa e pesta do ishte 
godina ku do të jetonte ai. Secila prej godinave do 
përfaqësonte një lagje. Fillimisht çdo lagje do kishte 
dyzet shtëpi, pra gjithsej 200 çati. Lek Dukagjini 
llogariti me imtësi shtimin e popullsisë duke shkruar 
numra, duke i mbledhur dhe duke i pjesëtuar. Pas njëzet 
vjetësh Shqipëria do kishte rreth 300 banorë duke marrë 
parasysh, lindjet e të paktën tre femijëve nga çdo grua si 
dhe vdekjet për shkak të punës apo të sëmundjeve të 
ndryshme. Por nga një llogari e shpejtë e madhësisë së 
fushës dilte se duke ruajtur gati dy të tretat e saj për të 
mbjellë drithëra, fruta dhe perime, një e treta mjaftonte 
edhe për 200 shtëpi të tjera kur qyteti të dyfishohej pas 
100 vjetësh. Lek Dukagjini e rrethoi qytetin me një 
unazë, jashtë të cilës do fillonte natyra. Brenda unazës 
nuk mbillej, por përpara çdo shtëpie do kishte pemë, 
lule dhe parqe të vogla në të cilat do çlodheshin fëmijët 
dhe pleqtë. Kur njëri nga burrat e pyeti se si do ta sillnin 
ujin në qytet, Lek Dukagjini bëri me dorë nga lindja. 
Andej deti ishte më afër. Për gati dy muaj punëtorët 
çanë puse të thella, derisa uji u ngjit në sipërfaqe duke 
gurgulluar. Ata hapën vijat e mbrojtura përmes të cilave 
uji do shkonte në çdo lagje dhe po ashtu do ujiste tokat 
që do mbilleshin për të ushqyer qytetin me bukë dhe 
zarzavate. Jashtë unazës së qytetit, nga ana e lindjes ai 
caktoi varrezën. Në fillim ato do ishin të vogla, por Lek 

Dukagjini mendoi se varreza duhej të kishte vend për 
111 njerëzit e parë që do themelonin Shqipërinë. Më 
pas të tjerët mund të varroseshin aty, ose diku tjetër. Në 
jug të qytetit ai parashikoi ngritjen e disa stallave ku do 
mbaheshin kuajt, lopët, delet, pulat dhe gjithë kafshët 
shtëpiake që do ngopnin Shqipërinë me mish, vezë, lesh 
dhe qumësht. Kur njëri nga burrat e pyeti se ku do t’i 
gjente kafshët, sepse në ishull kishte vetëm peshq, 
gjarpërinj dhe flutura ai vuri buzën në gaz dhe i tha: Do 
t’i sjell nga toka ashtu siç bëri Noe. Kafshët do vijnë 
këtu bashkë me njerëzit dhe ato do shtohen shpejt në 
qetësinë e kësaj parajse. Në perëndim, gjithmonë jashtë 
unazës, u vendos të ngriheshin depo të mëdha ku do të 
mbaheshin prodhimet e tokës sidomos gruri, drithërat, 
por edhe vaji, perimet e thata, bulmetrat, lëkurët dhe 
çdo gjë tjetër që ata do vendosnin të rrisnin në Shqipëri. 
Ndërsa në anën veriore të qytetit, Lek Dukagjini mendoi 
të ndërtonte fusha, ku të rinjtë, vajza dhe djem do të 
stërviteshin duke mësuar kalërimin dhe sportet e tjera 
që do t’ua forconin trupin. Shkalla që ata kishin ndërtuar 
për të zbritur në fushë u zgjerua. Ajo do përbënte të 
vetmen hyrje për në qytet. Njëlloj si shkallët e 
amfiteatrove greke ajo do ishte e gjerë, e lëmuar dhe me 
parmakë druri. Për t’u ruajtur në raste sulmi, shkalla do 
ndahej nga qyteti me një kanal të thellë mbi të cilin do 
ndërtohej një urë e lëvizshme. Ura mund të ngrihej me 
litarë sa herë që qyteti do vendoste të mbyllej për të 
bllokuar hyrjet ose daljet. Ato kohe, Lek Dukagjini ishte 

i pavendosur për të krijuar një sistem mbrojtës të qytetit. 
Një natë, kur po pushonin, njëri nga burrat e pyeti: Si ke 
vendosur ta mbrosh ishullin. Po pse duhet ta mbroj, e 
pyeti ai. Burri uli kokën dhe i tha: Në Mesdhe nuk ka 
asnjë qytet që nuk është sulmuar. Megjithëse ky vend 
është i fshehur, dikur ai do të pikaset dhe piratët apo 
ushtritë do vijnë këtu për të marrë pasuritë tuaja. Lek 
Dukagjini u mendua. Ai kishte vendosur që Shqipëria 
të mos kishte pasuri e megjithatë shtëpitë, toka, ishulli, 
prodhimet dhe njerëzit ishin një pasuri në vetvete. 
Piratët mund t’ia merrnin fëmijët për t’i shitur si skllevër, 
kurse ushtritë e mëdha do ëndërronin të gjenin një ishull 
të banueshëm ku flotat e tyre do ishin të sigurta, të 
fshehura dhe të ushqyera. Asnjë ushtri nuk do t’i 
rezistonte dot tundimit për ta përfshirë Shqipërinë në 
hartën e vet. Dhe Mesdheu ishte i mbushur me anije që 
patrullonin për të gjetur florinj, grurë, vreshta apo djem 
për ushtarë. Lek Dukagjini nuk mund të mos mendonte 
se një dite Shqipëria do të ishte një destinacion sulmi. 
Asnjë Zoti nuk do t’i falej po ta linte të pambrojtur 
parajsën e vet. Ti mendon se duhet të gjej ushtarë, e 
pyeti ai burrin. Kjo nuk mjafton, ia ktheu ai. Në radhë të 
parë duhet një port nga i cili të mbrohet ishulli. Nëse 
ushtritë arrijnë të zbarkojnë në ishull atëherë qyteti pas 
një rrethimi disajavor do të dorëzohet. Por që qyteti të 
jetë i sigurt mbrojtja e tij duhet të fillojë në det. Unë 
mendoj se qyteti duhet të lidhet me portin përmes një 
rrugë të fshehtë. Ky mund të ishte një tunel nën shkëmb 

që lidh fushën me detin. Ai do t’i sillte qytetit ujë për të 
vaditur tokat dhe përmes tij, barkat tuaja mund të vinin 
nga porti shumë shpejt, duke sjellë edhe mallrat edhe 
njerëzit dhe njëkohësisht duke u dhënë atyre një 
mundësi ikjeje në rast rrethimi. Përndryshe do të ishte e 
pamundur të rezistoje. Nëse kapesh këtu, je si në çark 
dhe nuk ke asnjë rrugë shpëtimi. Këta shkëmbinj nuk të 
japin asnjë mundësi për të ikur. Sikur piratët ta rrethonin 
këtë fushë, nga lartësia e shkëmbinjve ata do bënin çdo 
ditë qitje të lirë mbi trupat tuaj të pambrojtur. Por nga 
ana tjetër njerëzit që do jetojnë në këtë vend duhet ta 
përdorin detin edhe për peshkim, por edhe për të marrë 
dhe dërguar mallra në pjesën tjetër të botës. Lek 
Dukagjini ishte i papërgatitur për këtë bisedë. Nëse 
kishte një dilemë në mendjen e tij, kjo lidhej me nevojën 
që Shqipëria të mbetej e izoluar dhe mundësisht e 
mënjanuar nga sytë e botës. Prandaj fusha e fshehur në 
atë ishull të pabanuar, i ishte dukur një mrekulli që 
kohërat ia kishin mohuar botës duke pritur që ai të vinte 
dhe ta zbulonte. Nëse ai do të ndërtonte një port, atëherë 
ishte njëlloj si t’i joshte vetë anijet pirate apo flotat 
ushtarake që të dyndeshin në ishull për ta pushtuar 
Shqipërinë. Dhe nëse vendoste që grurin apo mallrat e 
tjera t’i shkëmbente me vende të huaja, kjo do të thoshte 
që t’i shiste dhe të krijonte pasuri. Atëherë paraja do 
hynte në qytet duke i detyruar njerëzit të vidhnin dhe të 
vrisnin për të fituar më shumë para. Kjo nuk mund të 
bëhej, por burri nuk mund ta kuptonte këtë. Lek 

Dukagjini nuk mund t’i shpjegonte se kishte ndër mend 
të krijonte një shtet pa para dhe për këtë arsye të izoluar 
nga pjesa tjetër e botës, e cila ngrihej mbi fitimin dhe 
pasurinë. E megjithatë, ai kishte të drejtë. Shqipëria 
kishte nevojë për t’u mbrojtur. Ndoshta një tunel i 
fshehtë që lidhte qytetin me bregun ishte i domosdoshëm. 
Përderisa ai kishte vendosur që ishulli të kishte roje, 
atëherë ata duhet të kishin barka të shpejta dhe armë 
për t’u mbrojtur nga armiqtë. Shqipëria duhej të lidhej 
me detin në një mënyrë apo në një tjetër. Rruga që ata 
kishin përshkuar duke ecur mbi shkëmbinj ishte e gjatë 
dhe e papërshtatshme. Shqipëria kishte nevojë për një 
port të vogël dhe të fshehur mirë ku peshkatarët do 
mbanin barkat e tyre dhe ku rojet do vigjilonin natë dhe 
ditë detin, pa u dukur prej andej. Si fillim, Lek Dukagjini 
do duhej të merrte ushtarë dhe roje, që do mbronin 
Shqipërinë, sepse kur të vinin në ishull, fëmijët do ishin 
ende të vegjël për të mbrojtur vendin e tyre. Por derisa 
fëmijët të rriteshin, ushtarët duhej të jetonin jashtë 
qytetit dhe të mos shkonin asnjë ditë atje. Fëmijët duhej 
të jetonin në qetësi dhe në paqe, pa ankthin se një ditë 
vendi i tyre mund të pushtohej. Mundësisht ata nuk 
duhet ta dinin se jashtë dyerve të qytetit kishte njerëz 
me armë të cilët patrullonin disa herë në ditë gjithë 
ishullin, në këmbë apo duke lundruar si peshq në errësirë. 
Sigurisht që kjo mënyrë jetese ia vështirësonte planet 
Lek Dukagjinit. Në ishull duhet të jetonin dy kategori 
njerëzish: fëmijët të cilët do ndaheshin nga bota e vjetër 

e parasë dhe e martesës dhe burra të armatosur, të cilët 
vinin nga bota e parasë bashkë me gjithë veset e tjera të 
njohura. Në një kuptim ishte e pamundur të mos e fusje 
paranë në Shqipëri, sepse për një farë kohe ajo ndoshta 
do të mbrohej me para. Lek Dukagjini u trishtua kur 
mendoi se paraja, me gjithë pengesat që ai do t’i krijonte, 
do hynte në vend duke gjetur të çara të mjaftueshme, të 
cilat veset e njerëzve i kishin hapur duke i ujitur nga pak 
çdo ditë, me etjen e tyre për fitim. Megjithatë ngushëllimi 
i tij nuk ishte justifikim. Ky sistem mbrojtës me pagesë, 
do të vazhdonte derisa një ditë fëmijët të rriteshin dhe 
ta mbronin vetë tokën dhe detin e tyre, pa kërkuar para 
dhe shpërblim, por vetëm me besnikëri dhe me guxim. 
Nëse donte ta çonte deri në fund ëndrrën e tij, Lek 
Dukagjini duhet të gjente një kompromis mes parajsës 
dhe ferrit. Çdo rrugë tjetër që e mohonte ferrin e 
rrezikonte parajsën. Në disa raste, edhe vetë Zoti është i 
detyruar të bëjë kompromise për të shpëtuar qëllimet e 
tij nga ndryshkja dhe asgjësimi. Dhe prandaj Lek 
Dukagjini u mendua dy ditë rresht duke rishkruar 
rregullat e bashkëjetesës në Shqipëri. Ai vendosi që 
fëmijët të jetonin në qytet, ndërsa ushtarët në ishull, ose 
më saktë fëmijët do jetonin në fushë, ndërsa ushtarët në 
shkëmbinj dhe të dy palët në Shqipëri. Të parët nuk do 
lejoheshin të dilnin nga qyteti përveçse në raste të 
veçanta dhe komunikimi i tyre me ushtarët do ishte i 
ndaluar. Ndërsa ushtarët dhe rojet nuk do lejoheshin për 
asnjë arsye të shkelnin në qytet, megjithëse ata do ta 

ruanin atë nga jashtë. Në këto kushte, porti dhe tuneli 
që do lidhte qytetin me bregun ishte i domosdoshëm. 
Lek Dukagjini shkoi vetë për të gjetur bregun më të 
afërt dhe në një shkëmb përballë detit bëri një shenjë 
për të treguar vendin ku do shpohej tuneli që do lidhte 
detin me qytetin. 

Kur dimri i parë mbuloi Shqipërinë, tuneli ishte 
hapur. Në fillim ai ishte i ngushtë dhe shumë i errët dhe 
të kalojë nëpër të, ishte njëlloj si të kaloje në vrimën e 
një gjilpëre prej guri. Drita kalonte me vështirësi, ndërsa 
lartësia e vrimës nuk ngrihej mbi belin e një burri. 
Punëtorët hynin aty duke u përkulur si gaforre dhe duke 
gërryer ngadalë barkun e malit nxirrnin jashtë rropullitë 
e tij të copëtuara. Ata filluan të gërmonin nga të dyja anët 
në mënyrë që tuneli të bashkohej diku në mes. Shkëmbi 
ishte më i butë dhe më i lagur nga ana e detit dhe andej 
puna ecte më shpejt. Kur tuneli u bashkua, burrat e 
shpuan heshtjen e tij të lëngshme me zërat e gjuhëve të 
tyre dhe vazhduan të gërmonin si të uritur duke ndarë 
me thonj të përbrendshmet e malit. Edhe për disa muaj, 
pa pushim, ata vazhduan të gërmonin në tunel, duke e 
ndriçuar errësirën me sytë e tyre. Anash, lanë një rrugë 
të ngushtë nëpër të cilën mund të kaloje duke ecur afër 
shkëmbinjve të lagësht. Ata i kruan muret e tunelit nga 
balta dhe nga gishtat e shkëmbinjve që zgjateshin duke 
i çjerrë njerëzit si thonj. Kur gjithçka kishte mbaruar, 
ndezën pishtarë të mëdhenj që i varën nëpër mure. Lek 
Dukagjini që e përshkoi një mbrëmje tunelin duke 

numëruar pishtarët me gishta, si të ishin sy xixëllonjash, 
ndjeu një pickim në zemër kur mendoi se fëmijët që ai 
do sillte atje pas disa kohësh, do rriteshin duke vrapuar 
në atë tunel, i cili ishte krijuar për të lidhur Shqipërinë 
me botën. Kur Shqipëria të ketë nevojë për botën, ajo 
do kalojë nëpër këtë tunel, mendoi ai, megjithëse ishte i 
vendosur që të mos lejonte kurrë të ndodhte e kundërta. 
Tuneli do kishte vetëm një kalim. Nga Shqipëria drejt 
pjesës tjetër të botës dhe kurrë nga pjesa tjetër e botës 
drejt Shqipërisë. Bota nuk do ta përdorte dhe ndoshta 
nuk do ta shihte asnjëherë atë tunel. Ai do ta ruante 
me roje dhe nëse dikush do të vinte nga deti për të 
sulmuar, atëherë ai do ta mbyllte portën e tunelit dhe 
armiqtë e Shqipërisë do mbeteshin brenda si hardhuca 
që ushqehen me lagështi. Duke ngadalësuar hapat në 
mes të asaj goje prej gurësh dhe balte, Lek Dukagjini 
ndjeu punëtorët që ecnin pas tij duke prekur me dorë 
muret e tunelit. Sigurisht që ata ishin një problem. Kur 
Shqipëria të mbaronte, ata do të ktheheshin në shtëpitë 
e tyre dhe do t’i tregonin të gjithëve se çfarë kishin bërë 
atje, ku ishin sekretet e saj, si kalohej nëpër tunel, si 
hapeshin portat, në cilat stinë të vitit ishte më e lehtë 
për të ardhur në ishull dhe sa njerëz do të duheshin 
për të pushtuar Shqipërinë. Lek Dukagjini po i ndante 
sekretet e Shqipërisë me njerëz të cilët një ditë duhet t’i 
zbonte prej andej duke u thënë: Tani puna juaj mbaroi, 
kthehuni në ferr. Si gjithmonë kur duhet të gjente një 
mbështetje për vendimet e veta ai mendoi se edhe Zoti 

do bënte të njëjtën gjë. Ai s’mund të mbante në parajsë 
të gjithë ata që e kishin ndërtuar atë. Të punosh nuk 
do të thotë se meriton gjithçka, aq më pak se meriton 
parajsën. Në parajsë nuk shkojnë detyrimisht ata që 
punojnë më shumë se të tjerët, për të mos thënë që 
kush punon më pak, ka më tepër mundësi për të shkuar 
atje. Për të merituar parajsën duhet të kesh edhe cilësi 
të tjera, si p.sh. të mos tregosh, të mos flasësh dhe të 
heqësh dorë nga prona, martesa dhe dashuria. Por nëse 
pranojmë faktin që Zoti është krijues i gjithçkaje, atëherë 
duhet të pranojmë si të vërtetë edhe faktin tjetër, se Zoti 
është krijues i armiqve të tij. E nëse kjo e vërtetë, ishte 
e vërtetë për Zotin, atëherë po bëhej e vërtetë edhe për 
Lek Dukagjinin, që donte të zëvendësonte Zotin. Edhe 
ai po ndihmonte armiqtë e Shqipërisë duke i sjelle ata 
në Shqipëri. Ai po ushqente armiqtë e tij duke i paguar. 
Këta armiq ishin punëtorët që i rrinin pas shpine, të 
cilët një ditë do duhej t’i zhdukte, apo t’i hidhte në det, 
sepse në të kundërt ata do t’i tregonin botës se ku ishte 
Shqipëria duke nxitur kureshtjen dhe nevojën e shumë 
njerëzve të pangopur dhe të limaksur që të vinin aty 
për ta marrë atë vend me çdo kusht. Por Lek Dukagjini 
nuk kishte ndër mend ta ndante Shqipërinë me askënd 
dhe aq më pak me punëtorët që po e ndërtonin atë. Kjo 
do të ishte një tradhti ndaj vetes. Ai do të gjente një 
rrugë për t’i bërë punëtorët ta harronin ku kishin qenë, 
ose duke i zhdukur, ose duke i mbajtur atje me betimin 
dhe detyrimin se deri në fund të jetës ata nuk do dilnin 

nga ai ishull. Kjo nuk do të ishte as tradhti ndaj atyre 
njerëzve të mjerë që në mirëbesim e kishin ndjekur pas 
dhe as krim ndaj disa shqiptarëve që e kishin besuar. 
Nëse punëtorët do të ktheheshin në tokë, të inatosur që 
ai i kishte përzënë nga Shqipëria, të shtyrë nga lakmia 
dhe nga zilia, ata do bëheshin armiqtë e asaj që kishin 
ndërtuar vetë. Lek Dukagjini duhej të mendonte për atë 
ditë. Dhe atë ditë maji, kur lulet e ishullit kishin nisur të 
qeshnin, askush nuk e dëgjoi Lek Dukagjinin kur doli 
nga tuneli, ngriti sytë drejt qiellit dhe tha: Shqipëri, jam 
gati t’i mbyll të gjithë ata sy, që kanë parë sa e bukur je. 

Zoti ndërton shtëpi 


Zakonisht kur ndërtohet një shtëpi, njerëzit mblidhen 
rreth saj dhe mendojnë se sikur bota të kishte formën e 
një shtëpie atëherë aty duhet të kishte një dhomë për 
kafshët, një dhomë për njerëzit, një dhomë për peshqit, 
një dhomë për insektet, një dhomë për zogjtë, një dhomë 
për të vdekurit, një dhomë për pemët dhe bimët dhe 
sigurisht një dhomë për Zotin. Nëse Zoti do vendoste 
të jetonte në çati për të mos u përplasur çdo ditë në 
korridor me qeniet e tjera, atëherë, kur të binte shi dhe 
çatia të kullonte nga uji, njerëzit do ngjiteshin lart dhe 
do t’i thoshin Zotit: Zbrit pak që andej sa të mbyllim 
vrimat. Zoti do dilte me përtesë dhe duke pritur që çatia 
të mbyllej dhe shiu të pushonte do mendonte se ndoshta 
duhet t’i kishte dhënë botës një formë tjetër. Shtëpitë 
nuk janë një vend i përshtatshëm për Zotin, sepse atje 

njerëzit gërhasin, kruhen, bërtasin, kafshët ulërijnë, 
pemët ndotin mobiliet me rrëshirën e tyre, ndërsa zogjtë 
bëjnë fole në suvanë e mureve. Por nëse nuk do kishte 
rrugë tjetër dhe nëse imagjinata e tij nuk do ishte aq e 
pasur sa të ndryshonte arkitekturën e shtëpisë në diçka 
tjetër, pak më të rehatshme për të gjithë, atëherë Zoti 
do vendoste që një ditë t’i përzinte të gjithë njerëzit, 
kafshët, pemët, zogjtë dhe insektet nga shtëpia e tij dhe 
përfundimisht të jetonte vetëm, siç edhe ka vendosur. 
Dhe me siguri në historinë e vjetër të njerëzimit, të cilën 
nuk e njohim të plotë, kështu duhet të ketë ndodhur: 
Zoti, njerëzit dhe qeniet e tjera kanë jetuar në një shtëpi, 
por një ditë Zoti është xhindosur nga ndonjë zhurmë e 
papritur apo ndonjë bletë ia ka shpuar krahun me thumb 
dhe atëherë ai ka zbritur poshtë dhe në tërbim e sipër i 
ka nxjerrë të gjitha qeniet e tjera jashtë. Koha ka kaluar 
me ngadalë dhe njerëzit nuk e mbajnë mend ditën kur 
Zoti vendosi të jetonte vetëm dhe tani mendojnë se Zoti 
përherë ka jetuar në shtëpinë e tij, për të shijuar vetminë, 
i pashqetësuar nga asnjë kollitje, nga asnjë lule dhe nga 
asnjë pickim. Nëse ai sëmuret, askush nuk e sheh duke 
vuajtur, nëse mendohet askush nuk e ndihmon dot dhe 
nëse vdes, askush nuk ia mbyll dot sytë për ta varrosur 
me ceremoninë e duhur. Ndoshta kur ai kollitet, njerëzit 
mendojnë se përplasen dy re, kur ai qan ata besojnë se 
bie shi, kur ai dehet toka tundet dhe nëse ai ka vdekur 
ata nuk e mbajnë mend se në shtëpinë e Zotit kanë 
harruar një arkivol të hapur që e kishin bërë gati për 

një dre të sëmurë nga zemra. Dhe Zoti, që gjithmonë 
përfiton nga harresa e njerëzve, e ka marrë arkivolin për 
vete duke pretenduar se atë dite nuk ka vdekur ai, por 
një dre i vjetër. 

Shtëpia e parë e Shqipërisë mbaroi një ditë qershori 
kur nga tuneli po frynte një erë e lehtë, që e mbushte 
fushën me tinguj deti. Shtëpia ishte e bardhë dhe hija 
e saj i krijonte mundësi luleve të verdha t’i fshiheshin 
për pak kohë diellit. Lek Dukagjini vendosi dorën mbi 
mur dhe ndjeu pëllëmbën që iu djersit. Shqipëria kishte 
ngritur çatinë e saj mbi botë. Aty do banonin njerëz, 
do lindnin njerëz që pastaj do të vdisnin. Sikur Lek 
Dukagjini të ishte një Zot që jetonte në qiell kjo gjë 
nuk do t’i bënte përshtypje, sepse Zoti nuk jetonte në 
shtëpi. Por ai e kishte ndërtuar vetë këtë vend dhe tani 
i mbetej vetëm ta mbushte me njerëz. Zoti nuk kishte 
asnjë ndjenjë për gjërat që nuk i bënte vetë dhe shtëpitë, 
portet, urat dhe qytetet ishin një punë që ai ua kishte 
lënë njerëzve dhe për të cilën nuk e vriste mendjen. Herë 

pas here lëshonte stuhi që prishnin urat, rrebeshe që 
përmbysnin tokat dhe tërmete që i shkatërronin shtëpitë 
duke ua nxjerrë themelet mbi tokë. Atëherë qeshte duke 
parë se si njerëzit ngriheshin nga dhimbja e tyre dhe i 
ndërtonin serish nga e para. Por Lek Dukagjini ishte një 
Zot që kishte vendosur t’i mbronte njerëzit nga Zoti. 
Ai do ndërtonte një qytet që ndoshta njerëzit mund ta 
prishnin, por që Zoti nuk mund ta prishte dot Stuhitë, 
rrufetë dhe tërmetet do t’i zbuste duke ndërtuar shtëpi 
të forta dhe duke hapur kanale që e mblidhnin ujin 
për ta derdhur në det. Ai e kaloi dorën mbi mur duke 
përkëdhelur lëkurën e tij dhe punëtorët që i rrinin pas 
kurrizit e pyeten: Si të duket? Lek Dukagjini u drejtua 
dhe pa e fshehur ngazëllimin që i shkëlqente si ylber 
në gojë, u përgjigj: Sikur të isha fëmijë do qeshja, sikur 
të isha plak do qaja, sikur të isha Zot, do jetoja në këtë 
shtëpi. Punëtorët panë njëri-tjetrin në sy dhe si gjithnjë 
ulën kokat duke u menduar për ijalët e Lek Dukagjinit. 
Sa më shumë ata ndërtonin, aq më shumë mendimet 
e tij bëheshin të pakuptueshme. Ai fliste rrallë me 
punëtorët, flinte vetëm, hante pak dhe u drejtohej 
atyre vetëm për t’u kërkuar të ishin të kujdesshëm në 
çdo gur që vinin, në çdo gropë që hapnin, duke kursyer 
imtësisht çdo centimetër toke, njëlloj si një rrobaqepës i 
përkryer që nuk pranon të bëjë një jakë, atëherë kur qafa 
e njeriut është e shkurtër. Lek Dukagjini po e ndërtonte 
këtë qytet duke e kursyer natyrën me rreptësi. Ai nuk 
pranonte të shkelej asnjë lule, apo të gërmohej kot jashtë 

sipërfaqes së shtëpive. Kur shihte gurë të hedhur mbi 
fushë u kërkonte punëtoreve t’i mblidhnin në një vend 
të caktuar për të mos lejuar që bari jeshil të shtypej nga 
pesha dhe kokëfortësia e gurëve. Punëtorët ishin mësuar 
me huqet e Lek Dukagjinit dhe kur zbrisnin në fushë 
për të punuar, dukej sikur kërcenin në majë të gishtave, 
mbi katrorët e një qilimi të bukur, të cilin nuk duhej 
ta ndotnin apo ta rrudhosnin duke ecur ku të donin. 
Megjithatë ndërtimi i shtëpisë së parë i kishte frymëzuar 
njëlloj si ata fëmijët, që i harrojnë porositë e prindërve 
në ditë festash. Tani nuk do flemë më mbi shkëmbinj, 
tha njëri prej tyre. Kemi shtëpi. Lek Dukagjini ktheu 
kokën dhe tërhoqi dorën nga muri, si ta pickonte një 
bletë që kaloi aty befasisht. Kjo nuk ka për të ndodhur, 
tha prerë duke parë punëtorët me egërsi. Kjo nuk është 
shtëpia juaj. Ju kam marrë në këtë vend për të punuar 
dhe jo për të jetuar. Këtu nuk do këtë kurrë shtëpi, nuk 
do këtë kurrë toka, prona dhe as varr për ju. Asnjë shtëpi 
nuk duhet të mbajë erën tuaj dhe asnjë varr nuk duhet të 
ushqejë barin dhe kafshët që do rriten sipër tij. Ky është 
një vend që do ndërtohet nga fillimi dhe ju keni lindur 
shumë herët për ta shijuar. Fytyra e Lek Dukagjinit ishte 
bërë kërcënuese dhe punëtorët nuk folën më. Flokët e tij 
ishin ngritur lart dhe mjekra e bardhë ishte skuqur. Nga 
goja dukej sikur dilte zjarr dhe duke parë atë inat që 
kishte lindur papritur nga gëzimi, punëtorët menduan 
se njeriu, i cili i kishte sjellë në këtë ishull po ndryshonte 
me shpejtësinë e qytetit që po ndërtonte. Ose ndoshta ai 

ashtu kishte qenë, por bukuria e natyrës së atij ishulli të 
vetmuar i kishte penguar ata ta shihnin siç ishte, siç të 
pengon një pemë e gjatë, të shohësh portretin e Zotit në 
një re të egërsuar. Lek Dukagjini mori frymë një copë 
herë duke përmbajtur inatin dhe shtoi: Kemi ardhur 
bashkë këtu dhe këto dy vjet janë bërë shumë punë, por 
qyteti ende nuk ka mbaruar. Duhet të vazhdojmë me 
ngritjen e të gjithë shtëpive, të sheshit dhe të godinave. 
Nga sot do punojmë më shumë dhe do pushojmë më 
pak. për një vit gjithçka duhet të jetë gati dhe atëherë 
ju do ktheheni në shtëpitë tuaja. Askush nuk duhet 
të mendojë se do të jetojë në këtë vend. Ky vend po 
ndërtohet për njerëz të tjerë, të cilët po rriten duke pritur 
që ju të mbaroni ndërtimin e shtëpive të tyre. Do ikni 
nga ky ishull kur t’ju them unë. Punëtorët ngritën supet 
dhe u larguan njëri pas tjetrit. Njëri prej tyre mbeti i 
fundit duke u fshehur nën hijen e shtëpisë dhe ata nuk 
e dëgjuan Lek Dukagjinin kur i tha: Tregoju këtyre 
njerëzve historinë time. Ata nuk duhet të vdesin pa më 
njohur. Burri uli kokën dhe pa e parë Lek Dukagjinin në 
sy, e pyeti: Duhet t’i tregoj të gjitha. Të gjitha ato që di, 
u përgjigj Lek Dukagjini dhe u fut në shtëpi. 

Burri që quhej Shtun, sepse atë emër e kishte marrë 
nga gjyshi i vet, që kishte vdekur një të shtunë, mbeti 
një copë herë pa lëvizur sikur po kërkonte në kokën 
e vet pjesë nga jeta e Lek Dukagjinit. Nëse kishte një 
gjë që ai e dinte mirë, ishte se, të tregoje historinë e 
Lek Dukagjinit do të thoshte të frikësoje të gjithë ata 

që e dëgjonin. Por, me sa duket, Lek Dukagjini kishte 
vendosur t’i trembte punëtorët. Egërsia që kishte shfaqur 
kur ata kishin kërkuar të banonin në shtëpinë e re, nuk 
ishte e papritur. Shtuni kishte ditë që e shikonte kur ai 
zgjohej, sikur kishte ijetur mbi gjemba leshterikësh dhe 
shkonte në breg të detit duke u menduar. Gjatë gjithë 
atyre muajve në ishull ai kishte ndryshuar disa herë 
ngjyrën e syve dhe Shtuni që e njihte, kishte menduar 
se kështu ndryshojnë sytë e Zotit, kur ai sheh se njerëzit 
nuk bëjnë atë që duhet apo i kërkojnë më shumë nga 
ç’duhet. Kur punëtorët i flisnin, Lek Dukagjini skuqej 
dhe Shtuni besonte se ai po priste që ata të mbaronin 
punën dhe pastaj t’i flakte, siç bën çdo njeri me sendet 
që nuk i duhen. Lek Dukagjini ishte një Zot që nuk 
pranonte në parajsë asnjë njeri të paftuar duke i çuar 
të tepërtit në ferr. Zoti e mbronte parajsën duke vrarë 
dhe Lek Dukagjini ishte në atë rrugë, nëse siç e dinte 
Shtuni ai ishte në rrugën e Zotit. Por nëse kishte një 
gjë që ai nuk e kuptonte ende ishte se si do t’i hiqte 
qafe Lek Dukagjini disa nga punëtorët, sepse në këtë 
pikë Zoti kishte mënyra të tjera. Ai mund të shkaktonte 
infarkte, zgjebe, sëmundje të pashërueshme dhe të 
pashpjegueshme, gjëndra që qelbëzoheshin dhe plasnin 
si mëlçi, apo marrje fryme në gjumë atëherë kur njeriu 
ishte duke parë një ëndërr, e cila nuk ishte aq e dhunshme 
sa të shkaktonte vdekjen. Këtë fuqi, Lek Dukagjini nuk 
e kishte dhe ndoshta nuk do ta kishte kurrë. Po qe se 
do të donte të shpëtonte nga punëtorët, të cilët mund 

t’i tregonin botës ishullin e Lek Dukagjinit, duhej t’i 
vriste. Ndoshta këtë vendim e kishte marrë duke e bluar 
për një kohë të gjatë në kokën e vet, ndërsa shikonte 
punëtorët që punonin natë dhe ditë duke respektuar me 
imtësi vendimet e tij për çdo gur që zhvendosej dhe për 
çdo lule që këputej. Jo më kot i kishte thënë Shtunit: 
Tregoju se kush jam, para se të vdesin. Por siç kishte 
bërë gjithë jetën, kur i duhej të jepte drejtësi përmes 
ndëshkimit, Lek Dukagjini nuk i vriste vetë njerëzit 
që dënonte. Në këtë ishull përveç Shtunit nuk kishte 
burra të tjerë të cilëve ai mund t’u besonte një detyrë aq 
të rëndësishme dhe njëkohësisht aq të vështirë. Shtuni 
nuk kishte frikë të vriste njeri, sepse këtë e kishte bërë 
edhe në raste të tjera, por ai u drodh duke menduar se 
Lek Dukagjini do ta urdhëronte të vriste njerëz që nuk 
kishin bërë asnjë faj dhe asnjë krim. Ata vetëm punonin 
dhe bindeshin. E vetmja gjë që kishin kërkuar ishte të 
jetonin përkohësisht në shtëpitë që ndërtonin, sepse të 
flije çdo natë në natyrë nuk ishte gjithmonë kënaqësi. 
Duke menduar se çfarë do t’u thoshte punëtorëve ai u 
struk gjithë pasditen në hijen e shtëpisë derisa dielli u 
ul nën një pemë duke u bërë jeshil nga ngjyrat e saj. Kur 
nata ra dhe mendimet e tij ishin çlodhur nga errësira, 
ai u nis dhe shkoi të takonte burrat që ishin mbledhur 
para zjarrit. Duhet t’u tregonte jetën e Lek Dukagjinit, 
por sigurisht jo se çfarë hante, çfarë pinte, si flinte dhe 
si shkruante, sepse kjo do t’i vinte punëtorët në gjumë. 
Shtuni duhej t’u tregonte punëtorëve se si, pse dhe për 

çfarë arsyesh Lek Dukagjini kishte vendosur të bëhej 
Zot. Vetëm nëse ata do ta njihnin këtë pjesë të jetës 
së Lek Dukagjinit atëherë do bindeshin dhe duke u 
bindur do shpëtonin veten nga ndëshkimi dhe Shtunin 
nga detyrimi për t’i vrarë. Duke dashur t’i frikësonte, në 
të vërtetë Shtuni donte t’i ndihmonte punëtorët si çdo 
njeri që ndihmon dikë duke i treguar se ku është Zoti, 
pse ekziston dhe çfarë bën ai kur mërzitet. Dhe kur 
duhet të bindësh dikë për ekzistencën e Zotit duhet t’ia 
nisësh nga mrekullitë, për të kaluar në fund, tek arsyet 
dhe dëmet që ai sjell. 

Zoti dhe prindërit e tij 


Nëse ka shumë pikëpyetje për Zotin, më e madhja e të 
gjithave është se si lindi dhe kush ishin prindërit e tij. Që 
Zoti ka lindur nga asgjëja, ose më mirë ai ka lindur nga vetë 
Zoti, kjo është një përgjigje që i jepet çdo femijë, i cili ka 
të drejtë të pyesë: Si lindi Zoti? Zoti nuk ka pasur prindër 
ose të paktën kështu është thënë në të gjitha kohërat. Edhe 
nëse dikush e ka ditur se kush janë prindërit e tij, Zoti ka 
mundur ta zhdukë atë njeri në mënyrë që e vërteta të mos 
kapërcejë shekujt dhe të mbetet në një varr bashkë me atë 
që e dinte. Por nga ana tjetër dihet që Zoti është krijues i 
gjithçkaje, që do të thotë, se ai është edhe krijues i arsyeve 
se pse lindi dhe prandaj edhe krijues i prindërve të tij. 
Nëse një fëmijë do kishte durim dhe do t’i ndiqte këto 
pyetje njërën pas tjetrës duke pranuar se Zoti ka krijuar 
prindërit e vet, atëherë kjo do të ishte një ngasje e madhe 

për të ndjerë keqardhje për veten dhe për të zilepsur fatin 
që kanë disa njerëz të tjerë, të cilët i zgjedhin vetë prindërit 
e tyre. Jo çdo njeri e ka këtë fat, por nëse fëmijëve do t’u 
njihej e drejta të vendosnin, me siguri që askush nuk do 
kundërshtonte t’i zgjidhte vetë prindërit. Sepse shumë 
pak janë ata fëmijë që kanë arsye të jenë të kënaqur me 
prindërit që u kanë rënë. Natyrisht të gjithë femijët do 
donin t’i kishin prindërit të pasur. Në përcaktimin e 
kësaj cilësie ata do ishin të gjithë në një mendje, për t’u 
ndarë më pas në cilësitë e tjera që lidhen me trupin, me 
ngjyrat e flokëve, të syve, me gjatësinë, profesionin dhe 
moshën. Fëmijët do donin t’i kishin prindërit të bukur, 
por ndoshta dikush do zgjidhte që babai të ishte i gjatë 
dhe me shpatulla të gjera, dikush do donte që mamaja 
t’i kishte sytë jeshil dhe gjoksin pak të ngritur, dikush 
do kërkonte që faqet e nënës të ishin të kuqe dhe buzët 
të mbushura me lëng, dikush do preferonte që babai të 
ishte i moshuar dhe nëna shumë e re, në mënyrë që ai t’i 
trashëgonte shumë më shpejt pasuritë e babait, dikush 
tjetër do donte që babai i tij të ishte mbret, magjistar ose 
profet apo nëna poete, shenjtore, ose kuzhiniere, dikush 
tjetër do donte që prindërit e tij të mos kishin lindur. për 
shembull, në Shqipëri, por në një vend tjetër, ku ka më 
shumë paqe, më shumë diell, më shumë plazhe dhe hije 
për t’u çlodhur. Por nga të gjithë femijët deri tani vetëm 
Zoti e ka pasur këtë fat. E megjithatë pyetjes se si i ka 
zgjedhur ai prindërit, askush nuk i është afruar sa duhet. 
E vetmja përgjigje që të bind është ajo sipas së cilës, Zoti 

i ka zgjedhur prindërit duke u mësuar më parë se si duhet 
të bashkohen, çfarë duhet te bëjnë që ai të lindë në qiell 
dhe jo në tokë, nëse duhet të jetë e diel në mëngjes apo 
e martë në mbrëmje kur ai të lindë, sa afer duhet të jetë 
dielli që nga ngrohtësia e tij lëngjet e nënës të thahen 
më shpejt, çfarë saktësie duhet të kenë lëvizjet e babait 
ndërsa ai e ndihmon nënën të lindë, në mënyrë që koka 
e Zotit të mos përplaset pas ndonjë mali, sa herë duhet 
të ndërrohen stinët para se ai të lindë dhe detaje të tjera 
të shumta, të cilat i shkojnë për shtat natyrës maniake 
të Zotit dhe nevojës që lindja e tij të jetë një proces pa 
gabime. Dhe me siguri kështu duhet të ketë ndodhur, 
sepse ndryshe, nëse do të tolerohej ndonjë gabim gjatë 
gjithë asaj ngjizjeje, shtatzënie dhe lindjeje, atëherë Zoti 
mund të mos ishte ai që njohim, por një qenie me të 
meta, me cene, me një këmbë më të gjatë se tjetrën, me 
një stomak të mbushur me vrima ulcere, me një zemër të 
dobët që rreh pa pushim dhe tronditet edhe kur ngordh 
një laraske, me faqe të zverdhura dhe gishta të shtrembër, 
apo me sy të zgurdulluar dhe miopë, të cilët duhet t’i 
veshësh me gjyzlykë për të dalluar një luan nga një mace. 
Këto cene që shoqërojnë lindjen e çdo femijë, Zoti duhet 
t’i ketë shmangur gjatë lindjes së vet. Deri këtu gjërat 
mund të merren me mend. Po më pas? Çfarë ka bërë ai 
me prindërit? Ku i ka fshehur? Çfarë u ka thënë nëse, të 
joshur nga bukuria dhe inteligjenca e fëmijës së parë si 
dhe nga kënaqësia që mund t’u ketë dhënë seksi, ata kanë 
kërkuar të bëjnë edhe një femijë tjetër, një motër apo një 

vëlla, për të mos e lënë Zotin vetëm në pafundësinë e 
kohërave. Ndoshta këto kanë ndodhur dhe Zoti ka lejuar 
që prindërit të bashkohen sërish nën mbikëqyrjen e tij 
të rreptë dhe mundësisht çdo natë, siç bëjnë zakonisht 
prindërit e çdo femijë kur ata i zë gjumi dhe për pasojë, 
prindërit e tij kanë sjellë në jetë edhe femijë të tjerë, me 
të cilët, Zoti ka populluar ato pjesë të botës që nuk i 
janë dukur të denja për epërsinë e tij. Po më pas? Pra 
ku janë prindërit, kush ishin ata dhe cilët janë vëllezërit 
dhe motrat e Zotit dhe ku janë ata tani? Përgjigja që do 
të vijë është ngushëlluese për çdo fëmijë dhe mund ta 
qetësojë atë përkohësisht duke e vënë në gjumë, por vetë 
Zotin ajo do ta linte përjetësisht pa gjumë, nëse ai fle. 
E po të kërkonim një përgjigje për prindërit e Zotit ajo 
mund të ishte e parashikueshme, sepse nëse nuk do ishte 
e parashikueshme atëherë do të vinte në dyshim vetë 
profilin e Zotit si një qenie që pretendon se ka vetëm një 
qëllim: të ndihmojë njerëzit të përsosen duke njohur dhe 
ndryshuar sjelljen e tyre. Pra mund të thuhet se prindërit 
e Zotit ishin njerëz të panjohur dhe të krijuar nga vetë 
Zoti, për t’i dhënë atij mundësi të kuptojë se si veprojnë 
dy njerëz kur duan të lindin një femijë, sepse edhe Zoti 
ka nevojë të vëzhgojë nga afer se çfarë bëjnë njerëzit, 
në mënyrë që të njohë me mirë karakterin dhe natyrën 
e tyre, veset, kufizimet dhe dëshirat, të cilat ai duhet t’i 
korrigjojë dhe t’i përmirësojë duke i ndëshkuar. Pasi ka 
këqyrur me hollësi sesi bëjnë seks prindërit e tij, me siguri 
që Zoti është nxirë në fytyrë, sepse kjo gjë i është dukur 

shumë e ngatërruar, shumë e lodhshme, shumë e shkurtër, 
shumë e lëngshme, shumë e fëlliqur, shumë e shpeshtë 
dhe ngjitëse, shumë e paplotë dhe shumë e papërsosur 
duke përbërë kështu të vetmin proces njerëzor të cilin 
mund ta kryesh pa ndihmën e vetë Zotit. Sepse Zoti nuk 
duhet të jetë ndjerë mirë kur ka parë që prindërit e tij nuk 
e kishin mendjen fare tek ai kur flinin me njëri-tjetrin, 
gjë që nuk ndodhte kur ata hanin bukë, kur dilnin në 
pazar, kur kishin nevojë për pak diell apo kur shëtisnin 
nëpër lulishtet e mbushura me gjelbërim. Dhe për ta 
shmangur përsëritjen e panevojshme të këtij ushtrimi, ai 
ndëshkoi si fillim prindërit e tij dhe pastaj gjithë njerëzit. 
Nëse dikush ka një përgjigje tjetër për fatin e prindërve të 
Zotit, duhet t’i japë përgjigje pyetjes se pse Zoti, përmes 
gjithë profetëve të tij, përfshi Muhamedin dhe Krishtin 
e ka kufizuar aq shumë seksin e lirë të njerëzve duke u 
njohur atyre të drejtën ta bëjnë këtë gjë vetëm për të 
lindur fëmijë siç edhe ndodhi me prindërit e tij. Me pas, 
për të frikësuar gjithë njerëzit, të cilët deri në atë kohë 
e konsideronin seksin si një gjë të lejuar nga Zoti, ai i 
ndëshkoi prindërit duke i zhdukur dhe kjo, pavarësisht se 
tingëllon e pazakonshme dhe mizore, duhet të pranohet 
si një gjë e zakonshme dhe e logjikshme në rastin e një 
qenie, që më pas, vrau edhe birin e tij, Jezu Krishtin. 
Sepse ai që vret fëmijën e vet, nuk ka pse të mos jetë 
sjellë në të njëjtën mënyrë edhe me prindërit. Kështu 
pra, duke i shkuar deri në fund logjikës se Zoti ka pasur 
prindër, mund të thuhet pa ngurrim se ata janë zhdukur 

dhe kushdo që e dinte këtë fakt është zhdukur bashkë me 
ta, për t’i mësuar botës se femijët kanë të drejtë të bëjnë 
çdo pyetje, por nuk kanë të drejtë të marrin çdo përgjigje 
për sa kohë që janë fëmijë. Ata mund të flenë të qetë me 
bindjen se Zoti ka pasur prindër dhe vetëm kaq. Pjesa 
që vjen pas përbën një të vërtetë të hidhur edhe për vetë 
prindërit e tyre, të cilët do zhgënjehen nëse ju qëllon të 
lindin një Zot, që më pas do t’i ndëshkojë. 

Lek Dukagjini ka bërë shumë gjëra të mira në jetën 
e vet, filloi të fliste Shtuni, por tani duket si një njeri 
i zhgënjyer që beson se ajo që ka bërë nuk ka pasur 
asnjë vlerë. Ai ka vendosur të shkëputet nga bota dhe 
të ndërtojë botën e vet në këtë vend të harruar, të cilin e 
do të gjithin për vete dhe për ta fshehur këtë vend nga 
njerëzit ai është i gatshëm të bëjë gjithçka. Unë e njoh 
Lek Dukagjinin prej shumë vitesh. Kur ai erdhi në jetë, 
i ati ishte shumë i vjetër. Ai lindi nga një baba i plakur 
dhe nga një nënë shumë e re, e cila vdiq sapo e nxori 
nga barku. Babai i Lek Dukagjinit ishte një sundimtar 
i madh dhe çdo gjë që haste syri ishte pronë e tij. Pesë 
djem i ishin vrarë në luftë dhe gruaja e tij ishte e plakur 
ditën që femijët e tyre u varrosën në të njëjtin varr. Por 
sundimtari nuk donte të vdiste pa lënë një trashëgimtar 

të gjithë asaj pasurie, prandaj vendosi të martohej me 
një vajzë të re që të mund t’i jepte një djalë tjetër. Kur 
Lek Dukagjini lindi, ishte natë. Ndoshta era ishte e 
ngrohtë si sonte dhe zhurma e pemëve të përkëdhelte 
faqet. I ati e zhveshi lakuriq, e ngriti në krahë dhe duke 
e drejtuar nga hëna tha: Ti nuk do kishe lindur nëse 
lufta nuk do t’i kishte vrarë pesë vëllezërit e tu. Kjo do të 
thotë se ke lindur për të shpëtuar vendin tënd që mbeti 
pa sundimtar. Nëse Zoti nuk do t’i donte shqiptarët nuk 
do ta kishte fryrë barkun e nënës tënde nga një burrë 
plak si unë. Por duke më ndëshkuar, Zoti ka vendosur që 
t’i të mos jesh si unë dhe si pesë vëllezërit e tu. Ti nuk 
ke lindur për të luftuar. Mund të bësh çdo gjë, por të 
ndalohet të luftosh. Paqja dhe lumturia e njerëzve janë 
arsyeja pse ke ardhur në këtë botë. Shumë shpejt unë 
do vdes dhe ti do rritesh vetëm, por amaneti im do të 
ndjekë pas gjithë jetën. Mundohu t’u japësh shqiptarëve 
një vend që kurrë nuk e kanë pasur, një shtet të ndryshëm 
nga shtetet e gjithë popujve të tjerë. Ata kanë nevojë 
për paqe dhe nëse ti ua siguron do adhurohesh si një 
Zot. Çdo njeri do ketë frikë të të vrasë, sepse njerëzit 
kanë frikë të luftojnë kundër Zotit. Ndërsa plaku fliste, 
Lek Dukagjini ngriti kokën nga hëna, por nuk qau. Sytë 
e tij të kaltër u zbardhën dhe thonë se ata kanë marrë 
ngjyrën e hënës që nga ajo natë. Disa muaj më vonë 
babai i tij vdiq dhe Lek Dukagjini u rrit vetëm. Nuk foli 
derisa u bë dhjetë vjeç. Njerëzit që e rriten besonin se ai 
ishte memec. I hapnin gojën me lugë duke i kontrolluar 


70 



gjuhën dhe qiellzën. U thirrën fallxhorë nga të katër anët 
që shikonin fatin e tij në filxhanë kafeje. I kontrollonin 
trupin, organet, gjymtyrët, i jepnin të pinte barëra 
dhe përzierje frutash që ai i villte, por me kot. Disa i 
këndonin dhe ia digjnin flokët për t’i nxjerrë xhindet 
që besohej se i kishin hyrë në trup, por Lek Dukagjini 
i shihte në sy dhe nuk thoshte asnjë ijalë. Rrinte gjithë 
kohën pas dritares dhe shihte botën. Numëronte zogjtë 
me duar, njihte çdo pemë dhe çdo degë që dukej nga 
lartësia e shtëpisë dhe thonë se shumicës prej tyre u 
kishte vënë një emër. Në dimër nxirrte dorën jashtë, e 
mbushte me dëborë dhe fërkohej me të gjithandej, duke 
u skuqur dhe duke u dridhur nga cikna. Kafshët, kuajt, 
macet, qentë, lepujt, lopët dhe delet që kalonin përpara 
shtëpisë i vizatonte në një fletë dhe kur ato shkonin në 
udhën e tyre të ngarkuara me qetësinë që të jep mungesa 
e gjuhës u tërhiqte vëmendjen duke nxjerrë nga goja 
tinguj të çuditshëm. Ndërsa njerëzve nuk u bënte asnjë 
shenjë si të donte të ndërpriste çdo lidhje me ta. I shihte 
nga dritarja, i njihte të gjithë, maste me durim plakjen 
e tyre, lindjen e fëmijëve, kuptonte mërzitë, gazin dhe 
lodhjen e përditshme. Pa folur me askënd kishte arritur 
të kuptonte kush ishte i martuar me kë, kush ishin 
fëmijët e secilit, me çfarë merreshin, kur vdisnin dhe kur 
ndaheshin për të krijuar familje të reja. Lek Dukagjini 
dinte gjithçka edhe pse nuk kishte folur kurrë. Pronat e 
tij i administronin këshilltarët dhe shërbëtorët, të cilët 
pas një farë kohe u mësuan me heshtjen e pronarit dhe 

bënin secili punën e tyre, duke i shërbyer me përkushtim 
një njeriu të cilin nuk e njihnin dhe pothuajse e kishin 
harruar. Ai nuk pyeste kurrë sa i pasur ishte megjithëse 
e dinte. I çonin për të ngrënë tri herë në ditë, kryesisht 
bulmet, qumësht, djathë dhe vezë të ngrohta, të cilat i 
pinte duke u hapur një vrimë të vogël me majën e një 
shtize hekuri. 

Kur mbushi dhjetë vjeç, Lek Dukagjini doli me vrap 
nga shtëpia dhe thirri një grua që kalonte në rrugë 
ngakuar me dru. Çfarë po bën, e pyeti. Po çoj dru në 
shtëpi, i tha gruaja.Ti nuk ke fëmijë, i tha Lek Dukagjini. 
Jo, tha gruaja, unë jetoj vetëm. Zoti nuk më dha fëmijë, 
ndërsa burri im vdiq para disa vjetësh. Lek Dukagjini iu 
drejtua dhe si f i ngarkonte një detyrë i tha: Pse nuk 
bëhesh nëna ime. Ti ke nevoje për një fëmijë dhe unë 
kam nevojë për një nënë. Të premtoj se do sillem mirë 
dhe nuk do të lë kurrë të mbash dru. Gruaja filloi të 
qeshë dhe e pyeti: Po ti kush je? Unë jam Lek Dukagjini, 
tha ai. Çdo gjë që sheh është prona ime. Kam çdo gjë 
përveç nënës. Babai më ka vdekur. Eja në shtëpinë time. 
Do jetojmë bashkë. Gruaja u ënjt dhe pas pak filloi të 
qante. Si gjithë të tjerët, edhe ajo kishte dëgjuar shumë 
për Lek Dukagjinin, por nuk e kishte menduar kurrë se 
ai do fillonte të fliste për shkak të saj. Ai ishte pronar i 
tokave dhe pasardhës i sundimtarëve të gjithë krahinës 
dhe kjo madhështi e trashëguar brez pas brezi i krijonte 
emocione çdo njeriu të varfër, që nuk priste se një ditë 
një nga sundimtarët do t’i kërkonte një nder. Dhe Lek 

Dukagjini nuk po i kërkonte diçka të thjeshtë, një copë 
buke apo një gjellë të ngrohtë, por që ajo të bëhej nëna e 
tij. Gruaja mbeti një kohë e hutuar pa iu besuar syve dhe 
veshëve. Të gjithë e dinin se Lek Dukagjini ishte një 
fëmijë memec, që nuk kishte folur kurrë dhe për këtë 
arsye, ajo e kishte vështirë ta besonte. Në fillim iu duk se 
djali po tallej, apo se ishte në një ëndërr prandaj u përpoq 
ta merrte me të mirë dhe ta bindte të kthehej në shtëpi. 
Por Lek Dukagjini vazhdoi të fliste duke i marrë dorën 
dhe më në fund gruaja pranoi ta çonte deri në shtëpi për 
ta qetësuar. Ajo iu bind më tepër sundimtarit sesa një 
fëmije tekanjoz, që kishte dalë nga shtëpia për të gjetur 
një nënë. Nuk ka njeri në botë që beson se një fëmijë 
jetim zgjedh për nënë, gruan e parë që i del përpara. 
Megjithatë ata shkuan të dy bashkë në shtëpi dhe kur 
hynë Lek Dukagjini u tha shërbëtorëve të vet: Kjo është 
nëna ime. Që sot ajo do jetojë me mua. Nuk do të mbartë 
kurrë dru dhe secili prej jush do t’i bindet siç më bindet 
mua. Ata u shastisën, jo sepse ai po sillte në shtëpi një 
njeri të panjohur, por sepse kishte vendosur të fliste. 
Kishin dhjetë vjet që e prisnin atë ditë dhe të gjithë u 
gëzuan, ndezën pishtarë të mëdhenj, therën mish dhe 
shtruan gosti për gjithë njerëzit. U hap ijala se Lek 
Dukagjini kishte folur. Ai vetë u mbyll në dhomë dhe 
përveç gruas nuk pranonte njeri të hynte aty. Ajo i çonte 
mëngjesin, e ndërronte dhe ai e pyeste për jetën e saj. 
Ajo nuk ishte shumë e re dhe as e bukur, por jeta e kishte 
mësuar të ishte e qetë dhe e duruar. Për disa muaj shtëpia 


73 




e madhe e Lek Dukagjinit i ngjau një feste që nuk 
mbaron. Të gjithë ishin të emocionuar dhe prisnin që 
Lek Dukagjini t’i kthehej jetës normale, të dilte nga 
shtëpia dhe të merrej me pronat e tij. Por ai nuk ndryshoi 
asgjë nga regjimi i mëparshëm. Kalonte kohën në dritare 
dhe fliste vetëm me të ëmën. Shërbëtorët dhe të afërmit 
i bindeshin, por pas një farë kohe nisën ta përçmonin. 
Dikush hapi ijalë se gruaja i kishte bërë magji Lek 
Dukagjinit dhe pasi e kishte mësuar të fliste e kishte 
urdhëruar t’u thoshte të gjithëve se ajo ishte nëna e tij. 
Kur ai flinte, apo mbyllej në dhomë, ata e shanin, e 
përqeshnin dhe e poshtëronin. Ajo kishte qenë një grua 
e varfër, për të cilën askush nuk kishte treguar vëmendje 
dhe jeta i kishte kaluar duke gatuar, duke punuar dhe 
duke mbajtur shtëpinë e burrit. Tani kishte ardhur në 
një derë të pasur, ku nuk kishte nevojë të siguronte 
ushqimin apo të ndizte zjarr. Fati i kishte trokitur kur 
ajo nuk priste më asgjë nga jeta. Megjithatë ajo mbetej e 
urtë, megjithëse faqet i kishin çelur dhe në fytyrë i ishin 
rishfaqur tiparet e freskëta të rinisë. Veshjen e zezë nuk 
e kishte ndryshuar, por flokët e mbledhur pas kokës për 
shumë vite, i kishte lëshuar dhe i kishte krehur me vajra 
të mira që kundërmonin erë bimësh. Trupin e kishte të 
drejtë dhe lëkurën të pastër si të një bliri të bukur dhe të 
drejtë, që nuk mban krimba edhe kur plaket. Megjithëse 
dukej shumë më e madhe nga sa ishte në të vërtetë, ajo 
nuk ishte plakë. Jeta e kishte lodhur dhe mungesa e 
fëmijëve e kishte bërë të heshtur dhe të përulur. 

Zakonisht ajo nuk kundërshtonte dhe nuk i thoshte 
asgjë Lek Dukagjinit kur dëgjonte shërbëtorët që e 
tallnin pas shpine. Lek Dukagjini e pyeste për botën, për 
shqiptarët, për femijët, për burrin e saj, për gratë e tjera 
dhe për natyrën. Gruaja dinte shumë pak gjëra sepse ajo 
kurrë nuk kishte dalë nga fshati ku jetonte, por gjuha e 
saj ishte e pasur dhe e ngrohtë. Kur tregonte, sytë i 
mbusheshin me dritë dhe Lek Dukagjini rrinte për orë 
të tëra duke e dëgjuar. Pastaj mbyllej në dhomën e tij 
dhe dilte prej andej disa ditë më vonë, pasi kishte tretur 
gjithë shkëlqimin që merrte nga sytë e nënës së vet. 
Dikur ai i kërkoi asaj të flinte në një dhomë me të. Ajo 
pranoi dhe Lek Dukagjini i kalonte netët duke ngrohur 
kokën në pëqirin e saj të shëndoshë dhe të lëmuar. 
Mbyllte sytë dhe nëpër faqe i rridhnin lot, sa herë që 
gruaja ia prekte flokët duke e përkëdhelur. Ajo nuk 
kishte lexuar kurrë dhe nuk i njihte shkronjat, por gjithë 
jetën kishte ëndërruar të kishte një femijë prandaj kishte 
mësuar shumë përralla dhe legjenda me kafshë, me 
mbretër dhe me profetë, që ia tregonte Lek Dukagjinit 
netëve të gjata të dimrit. Një here ai i tha të dilnin 
bashkë nëpër fshat dhe ajo u zbukurua duke veshur 
rroba të reja, pastroi buzët dhe lidhi në kokë një shami 
ngjyrë vjollce, të cilën nëna e vërtetë e Lek Dukagjinit e 
kishte mbajtur kur ishte e re. Kur e pa, Lek Dukagjini 
nuk bëri asnjë shenjë, por më vonë i tha se ai nuk donte 
që nëna e tij të ishte e bukur, sepse bukuria sipas tij i 
ndan njerëzit. Kur je e bukur duan të të marrin dhe 

shumë njerëz zihen për të të pasur. Unë mund të kisha 
zgjedhur për nënë një grua shumë më të re dhe më të 
bukur se ty, por e dija se atë mund të ma merrte një 
fëmijë apo një burrë tjetër, i tha Lek Dukagjini duke 
ngrysur vetullat dhe gruaja filloi të qante. Ishte e hera e 
parë që ai i fliste vrazhdë. Çdo nënë tjetër nuk do t’ia 
pranonte kurrë atë gjuhë djalit të vet, por nëna e Lek 
Dukagjinit nuk ishte si gjithë nënat e tjera. Ajo duhej të 
bindej, sepse ai e kishte zgjedhur kur kalonte çdo ditë 
poshtë dritares së vet me një barrë dru mbi kurriz. Atë 
ditë Lek Dukagjini u mbyll në vetvete dhe i tha se për 
disa kohë donte të flinte vetëm. Gruaja doli nga dhoma 
në heshtje dhe u fut në dhomën e saj. Për gati një muaj 
nuk u panë më. Shërbëtorët u bënë gati ta zbonin dhe 
çdo mëngjes i kërkonin të punonte për të pastruar 
shtëpinë siç bënin edhe ata, ditë për ditë. Një herë, njëri 
prej tyre e detyroi të mblidhte dru dhe gruaja u bind, jo 
vetëm sepse nuk mund të ankohej, por edhe sepse kjo 
mund të ishte një mundësi për të parë Lek Dukagjinin 
duke kaluar poshtë dritares së tij. Shkoi të mblidhte 
shkarpa dhe kur u kthye mbajti këmbët poshtë dritares 
së Lek Dukagjinit dhe ngriti kokën. Ai ishte aty dhe po 
e shihte. Ajo qeshi si çdo nënë që sheh fëmijën e vet pas 
një kohe të gjatë, por ai ishte i qetë. Asnjë muskul 
dashurie nuk lëvizte në fytyrën e tij. Lek Dukagjini 
kishte fytyrën e një njeriu që ka frikë nga bukuria dhe 
gruaja u drodh dhe u kthye të qante në dhomën e saj. 
Nëse pas disa ditësh Lek Dukagjini nuk do ta kishte 

thirrur, shërbëtorët do ta kishin dëbuar nga shtëpia. Ai e 
priti qetësisht, pastaj i mori dorën dhe i tha: Dukeshe 
shumë më e bukur duke ngritur dru. Çdo grua që punon 
është më e bukur se një grua që nuk bën asgjë. Ajo u 
zgjat ta puthte dhe ai nuk kundërshtoi. Flokët i lëshonin 
një erë qiparisi, të cilën gruaja nuk e kishte ndjerë më 
parë. Dukej si një qiparis që po rritej duke zgjatur degët 
e mendimeve të veta mbi botë. Pse më le vetëm kaq 
gjatë, e pyeti. Doja të shikoja se çfarë bën një nënë që 
nuk ka fëmijë, tha Lek Dukagjini. Ndoshta një ditë do 
ndahemi dhe unë doja të mbaja mend fytyrën tënde 
ashtu siç të pashë për herë të parë. Ajo uli kokën dhe 
duke mbajtur lotët i tha: Po të duash do shkoj çdo ditë 
për të mbajtur dru. Do të të them vetë, foli Lek Dukagjini 
dhe u zgjat nga dritarja. Dielli kishte hipur mbi një 
pemë dhe që andej po shikonte se si ai po rritej duke 
mësuar një grua të bëhej nënë. 

Lek Dukagjini dhe gruaja vazhduan kështu rreth një 
vit. Ajo fliste, ndërsa ai dëgjonte dhe pyeste. Nganjëherë 
ai pushonte dhe ajo dilte nga dhoma me hapa të vegjël 
e shkonte të mblidhte dru. Ai e priste në dritare dhe 
atëherë ajo mbushej me lumturi dhe zemra i lëvizte në 
kraharor si një grua, e cila kupton se njeriu që pret, nuk e 
ka gënjyer, por i ka dalë në takim. Por një ditë, kur ishin 
të dy në dhomë, Lek Dukagjinit,papritmas,i shkëlqeu 
një dritë në sy, sikur një diell sapo i kishte lindur pas 
horizontit të qepallave. Duke i hapur sytë fort që dielli 
të mos errësohej, por f i ndriçonte udhën, ai doli jashtë, 

zbriti në rrugë dhe thirri një burrë. Nëna e tij që po 
e ndiqte nga dritarja pa të njëjtën skenë që i kishte 
ndodhur edhe asaj vetë. Lek Dukagjini e pyeti burrin se 
çfarë po bënte dhe kur ai i tha se po shkonte në shtëpi, 
e luti të vinte me të dhe i kërkoi që të bëhej babai i tij. 
Burri filloi të qeshtë dhe i tha se ai e kishte një familje, 
dhe nuk mund të bëhej babai i askujt tjetër përveç 
fëmijëve të tij. Por Lek Dukagjini këmbënguli dhe kur 
i tha se ai quhej Lek Dukagjini dhe se e urdhëronte 
të bëhej babai i tij, burri u zbut dhe e ndoqi pas. Lek 
Dukagjini thirri shërbëtorët dhe u tha: Ky burrë do të 
jetë babai im. Që sot ai do jetojë këtu. I thoni fëmijëve 
të tij se babai nuk do kthehet më në shtëpi. Jepuni për 
të ngrënë dhe gjithçka tjetër që u duhet. Unë do t’u jap 
çdo gjë që duan, përveç babait. E mori burrin për dore 
dhe e futi në dhomën ë tij, ku nëna po priste me sy të 
shqyer. Burri ishte pak më i ri se gruaja. Krahët i kishte 
të gjatë dhe sapo kishte nisur të thinjej. Sikur të ishte 
pak më i vjetër, ndoshta do ta përjetonte me një farë 
turpi atë situatë, por ai dukej i qetë dhe shikonte drejt 
si për të thënë se nuk kishte pse të kishte turp nga ajo 
që po ndodhte. Ai kishte qenë në luftë dhe aty ishte 
plagosur. Në kraharor kishte një plagë të kuqe, e cila 
dukej si një shqiponjë që i ishte kapur pas trupit me 
thonj dhe nuk e lëshonte. Koka e tij ishte e madhe dhe 
e fortë si një gur, ndërsa sytë e zinj lëshonin një dritë që 
e ndriçonte dhomën kur Lek Dukagjini flinte. Ky është 
babai im dhe tani do jetojmë të tre, tha Lek Dukagjini, 

ndërsa gruaja e shihte burrin me sy të rrëzuar. Kjo është 
nëna ime, tha ai duke bërë me dorë nga gruaja që nuk 
lëvizte. Burri përshëndeti me kokë dhe u ul në cep të 
shtratit duke pritur. Lek Dukagjini nuk foli një copë 
herë, si një fëmijë që ngrohet në praninë e prindërve që i 
kanë munguar për një kohë të gjatë. Megjithatë, fytyra e 
tij nuk ishte e qeshur. Dukej sikur po mendohej çfarë do 
bënte me ata dy njerëz. Kur mbrëmja ra në dritare dhe 
pemët i fshehën gjethet në errësirë, ai u shtri të flinte 
dhe i tha nënës dhe babait: Tani flini dhe ju. Këtu ka 
vetëm një shtrat, tha burri dhe u bë gati të shtrihej për 
tokë për t’i lëshuar shtratin gruas që deri atëherë nuk 
kishte folur. Ajo është nëna ime dhe ti je babai im, tha 
Lek Dukagjini. Ju duhet të flini bashkë ashtu siç bëjnë 
të gjithë njerëzit që kanë fëmijë. Gruaja u shtrëngua pas 
rrobave të veta, ndërsa burri u kollit për të nxjerrë ijalët 
dhe pas pak u shtri në cep të krevatit. 

Gjithë natën asnjëri nga të tre nuk ijeti. Burri lëvizte 
këmbët me kujdes për mos prekur gruan, ndërsa ajo 
ishte mbledhur në cep të shtratit duke tharë me faqet e 
nxehta lotët që i rridhnin pa pushim. Lek Dukagjini i 
mbante sytë hapur duke parë çdo lëvizje që bënin 
prindërit e tij. Kur zbardhi, u ngrit dhe i tha burrit: Ti u 
ktheve në shtëpi pas një kohe të gjatë. Duhet të na 
thuash se çfarë ke bërë gjithë këto vjet. Burri drejtoi 
kurrizin dhe u mbështet pas murit. Unë kam luftuar, tha 
ai. Nuk di të bëj gjë tjetër. Kam qenë në të gjitha luftërat 
që ka bërë babai yt dhe i kam njohur pesë vëllezërit e tu 

që janë vrarë. Lek Dukagjini e dinte që vëllezërit e tij 
ishin vrarë, por nuk dinte asgjë më shumë për ta. Kur 
burri tha se i kishte njohur vëllezërit, sytë e tij prej hëne, 
u skuqën dhe ai tha: Si ishin ata, më trego. Burri nisi të 
fliste ngadalë si çdo luftëtar që mendon se koha për të 
folur për luftën duhet të zgjasë ndoshta po aq sa vetë 
lufta. Ai tregoi me hollësi për secilin nga pesë vëllezërit, 
si ishin, si quheshin, si i kishin sytë, si i mbanin flokët, 
çfarë pëlqenin dhe çfarë kishin bërë, si kishin mësuar të 
luftonin, sa armiq kishin vrarë, si kishin vdekur dhe 
çfarë bënin kur nuk luftonin. Unë i kam parë se si vdiqën 
njëri pas tjetrit të gjithë në një ditë, tha ai. Babai yt më 
kishte besuar mbrojtjen e djemve të vet, por unë nuk 
arrita dot t’i shpëtoj dhe që atë ditë jeta ime nuk ka 
qetësi. Kur i pashë si ranë njëri pas tjetrit si pesë qiparisa 
të rinj, të cilëve iu prenë trungjet, unë qava dhe gati 
mbyta veten në lot. I lava trupat e tyre dhe pastaj ia solla 
babait tënd. Do doja të kisha vdekur bashkë me ta, por 
trupi im ishte i fortë dhe megjithëse u plagos nuk u 
mposht nga dhimbja. Kur ia solla pesë trupat e vdekur 
babait tënd bëra një betim me veten time. Vendosa t’i 
shërbeja familjes suaj deri në fund të jetës. M’u duk 
sikur i kisha borxh kësaj familje pesë jetë, të cilat nuk i 
kurseva dot. Kur ti më kërkove që unë të bëhesha babai 
yt, m’u duk sikur u lehtësova sepse m’u dha një mundësi 
për të të kthyer borxhin. Unë do bindem për gjithçka. 
Nëse do të shkosh në luftë unë do të të mbroj dhe do 
jem hija dhe mburoja jote deri në fund. Nëse do të vras 

njeri për ty, ma thuaj, kjo do të ishte një kënaqësi për 
mua. Më kërko çfarë të duash dhe unë do ta bëj. Lek 
Dukagjini mbylli sytë dhe kur i hapi tha: Ti nuk munde 
t’i shpëtosh vëllezërit e mi nga vdekja, por unë do jap 
një mundësi për t’ia kthyer borxhin familjes sime. Ti 
duhet të më japësh një vëlla tjetër. Fli me nënën time 
dhe bëj një fëmijë. Kjo është detyra e çdo babai: të shtojë 
familjen e vet. Burri u skuq, ndërsa gruaja nxori një 
psherëtimë të zgjatur. Që kur Lek Dukagjini kishte 
thirrur këtë burrë në dhomë duke e quajtur babanë e 
vet, ajo nuk kishte reshtur së qari në heshtje. Për herë të 
parë pas gati një viti që jetonte me të, ai i ishte dukur i 
çmendur dhe i sëmurë. Asnjë fëmijë nuk do sillej siç po 
sillej ai duke detyruar dy njerëz të panjohur të jetonin 
bashke në një dhomë dhe për më tepër duke i detyruar 
të silleshin si burrë dhe grua. Në fillim vetmia dhe 
varfëria e kishin bindur të pranonte të bëhej nëna e një 
fëmijë që nuk ishte i saji, por pastaj lidhja e dashurisë që 
kishte krijuar me Lek Dukagjinin e kishte mposhtur 
duke ia rrënuar krenarinë dhe duke ia mpirë dalëngadalë 
arsyen. Ajo kishte pranuar të poshtërohej herë nga ai 
dhe herë nga shërbëtorët e tij, mjafton që ta linin të 
jetonte pranë atij fëmije, për të cilin ajo mendonte se 
vuante vetëm nga një sëmundje që ishte nëna e të gjitha 
sëmundjeve: mungesa e prindërve. Ajo kishte vendosur 
ta shëronte nga kjo mungesë. Kishte mësuar edhe vetë 
të sillej si nënë, duke kapërcyer me vullnet dhe me 
përulësi vështirësitë që të shkakton mosnjohja e plotë e 

fëmijës që duhet të rritësh. Ditë pas dite e kishte bindur 
veten se duhej ta ndihmonte Lek Dukagjinin të rritej 
normalisht si të gjithë fëmijët e tjerë, sepse në fund të 
fundit edhe ajo nuk kishte njeri tjetër në këtë botë, të 
cilit të mund t’i përkushtohej. Fati ia kishte sjellë, që të 
bëhej nëna e një djali të pasur dhe të jetonte bashkë me 
të. Sa herë që ndihej keq dhe pyeste veten pse duhej ta 
duronte këtë lloj robërie, ngushëllohej duke marrë si 
shembull me qindra dado dhe mëndesha të cilat nuk 
bënin asgjë më shumë se ajo: edhe ato rrisnin fëmijët e 
të tjerëve, i ushqenin me gjirin e tyre dhe u tregonin 
përralla njëlloj sikur t”i kishin fëmijët e vet. Nga kjo 
marrëdhënie e gjatë dhe e pastër lindte edhe dashuria e 
këtyre grave për ata fëmijë, të cilët, megjithëse nuk i 
kishin lindur vetë, i donin. Për të dhënë dashuri ato 
paguheshin, ndërsa ajo kurrë nuk kishte kërkuar ndonjë 
gjë nga Lek Dukagjini. Ai nuk e paguante, por vetëm i 
jepte mundësi të jetonte me të dhe të mos ishte vetëm. 
Deri këtu gruaja do të pranonte gjithçka pa kundërshtuar. 
Por një ditë, pikërisht atë ditë, ai i kishte kërkuar asaj të 
thyente çdo kod dhe çdo moral dhe të flinte me një 
burrë tjetër të panjohur, të cilin edhe atë e kishte takuar 
rastësisht në rrugë. Gruaja mbylli sytë për një çast, në 
errësirën e dhomës së Lek Dukagjinit dhe mendoi sesi 
do flinte me burrin që kishte në krah, duke u zhveshur, 
duke hapur këmbët, duke nxjerrë gjoksin,duke psherëtirë 
nga dhimbja e një mishi që i hynte në bark pas gati 
shtatë vjetësh dhe se si Lek Dukagjini do vigjilonte mbi 

trupin e saj dhe të burrit, duke mësuar se si bëjnë dashuri 
prindërit, që ai i kishte thirrur nga rruga. Kjo do ishte 
më e rëndë se çdo vdekje. Ajo kishte jetuar gjithmonë 
nën hijen e moralit të kishës dhe të familjes, që u 
mësonin vajzave dhe grave se i vetmi burrë me të cilin 
ato duhet të shtrihen dhe të bashkohen në shtrat është 
ai me të cilin ke lidhur kurorë. Edhe kur ishte martuar 
ajo kishte qenë shumë e turpshme. Burri i saj gjithmonë 
ankohej se gruaja nuk e linte ta shikonte dhe se kur ai 
kishte qejf të bashkohej me të, ajo rrinte e ngrirë pa 
thënë ijalë dashurie. Ajo vetëm kryente detyrën ndaj 
Zotit dhe familjes. Bashkimin me burrin e vet e kishte 
konsideruar gjithmonë si detyrë dhe jo si kënaqësi. Si 
detyrë për të lindur fëmijë dhe për t’i bërë qejfin burrit 
të uritur, i cili përveç gjellës, ka nevojë të ngopet edhe 
me mishin e gruas së vet, herë pas here. Për shkak të 
turpit të saj, vitet e martesës nuk kishin pasur kurrë net 
të zjarrta, dhe ato ishin shuar njëra pas tjetrës si një zjarr 
pa flakë, derisa ajo e kishte humbur burrin pa ndjerë 
kurrë kënaqësi të vërtetë prej trupit të tij. Pasi nuk kishin 
lindur dot fëmijë, ajo kishte nisur të fajësonte veten 
duke kundërshtuar kërkesat e burrit dhe duke u shtirur 
shpesh si e sëmurë dhe e pafuqishme. Nevoja për t’u 
ndjerë e re, i kishte shteruar dhe për të ndëshkuar veten, 
kishte nisur të kërrusej me qëllim, të mos mbahej, të 
vishej keq, të mos lahej shpesh për t’u dukur si një plakë 
e ndotur, që i ka hequr të drejtën vetes për t’u joshur nga 
një mashkull. Kjo plakje e parakohshme dhe e 

qëllimshme e kishte bërë punën e saj. Burri ishte ftohur 
dhe e kishte lënë të qetë, megjithëse kur zhvishej në 
errësirë shikonte përpara pasqyrës trupin e vet, i cili 
ishte njëlloj dhe nuk kishte krijuar asnjë rrudhë. Ajo 
nuk ishte plakur dot kurrë aq sa duhej dhe aq sa donte, 
ngaqë kjo nuk varej nga ajo, por nga mosha. Tani Lek 
Dukagjini i kishte dalë përpara dhe pa e vrarë mendjen 
i kishte kërkuar të zhvishej në sy të një burri dhe të 
bashkohej me të. Vdekja do të kishte qenë më e 
pranueshme se ai çnderim. Ajo mund të ikte me vrap në 
shtëpi, por e ndiente se këtë nuk mund ta bënte. Jo 
vetëm sepse Lek Dukagjinin e kishte frikë si sundimtar, 
por sepse nuk mund ta linte vetëm fëmijën e vet, që, 
ndoshta tani kishte më shumë nevojë se kurrë për të. 
Edhe nëse ajo ikte, ai do të gjente një grua tjetër për t’ia 
shtruar si nënë në shtrat, burrit që e kishte zgjedhur për 
baba. Do të ishte e njëjta gjë. Ajo do të mbetej vetëm 
dhe do të humbte njëherë e mirë të vetmin njeri që 
kishte, për të kaluar pjesën e mbetur të jetës. Ajo kishte 
turp ta shihte në sy burrin që rrinte në një shtrat me të, 
me kokën ulur, por besonte se ndoshta me ndihmën e tij 
mund ta bindte Lek Dukagjinin se ajo që po kërkonte 
nuk ishte e lejueshme dhe e denjë për një fëmijë. Në 
fund të fundit ai i kishte marre për prindër dhe ata duhej 
t’i flisnin sikur ta kishin fëmijën e tyre. Dhe meqë këto 
kërkesa të paturpshme zakonisht alarmojnë nënat, pa 
pritur që burri të fliste dhe t’i përgjigjej Lek Dukagjinit 
ajo tha: Biri im, mos na kërko diçka, që nuk mund të 

ndodhë. Unë kam dashur gjithë jetën të kem një fëmijë, 
por Zoti nuk ma bëri këtë nder dhe dyert e trupit tim 
janë mbyllur njëherë e mirë për të gjithë burrat. 
Megjithatë Zoti u tregua i mëshirshëm dhe më solli tek 
ty. Unë jam gati të bëj gjithçka që më kërkon, por nuk 
mund të turpërohem duke ijetur me një burrë që nuk 
është burri im, sepse këtë gjë nuk e ka vendosur Zoti. 
Besoj se edhe babai yt mendon si unë. Ne nuk mund të 
bashkohemi kështu, sepse nuk jemi të martuar dhe aq 
më pak mund ta bëjmë këtë gjë në sytë e djalit tonë. 
Ndërsa ajo fliste duke u përpjekur të ishte e qetë dhe e 
dashur për ta ëmbëlsuar sadopak kundërshtimin e vet, 
Lek Dukagjini shikonte burrin që rrinte si një statujë, të 
cilës koha, pasi e ka vendosur në rrugë, i ka ngarkuar 
vetëm një detyrë: të pranojë çdo kërkesë të vizitorëve të 
vet pa i kundërshtuar. Dua të di çfarë mendon babai im, 
tha Lek Dukagjini. Në fund të fundit është babai ai që 
vendos se kur lindin fëmijët dhe kështu ka ndodhur 
edhe kur linda unë. Babai i Lek Dukagjinit hapi krahët 
dhe duke kthyer pak kokën nga gruaja tha: Unë jam 
betuar se do të pranoj çdo detyrë që më jepet. Nëse Lek 
Dukagjini kërkon të ketë një vëlla, unë do ta ndihmoj 
me çdo mënyrë. E shikon, tha Lek Dukagjini duke 
perënduar sytë me përkëdheli. Ky është babai që kam 
dashur të kem gjithmonë, një baba që më bindet. Gruaja 
u mbështet pas murit sikur donte të mbrohej dhe duke 
i lëshuar lotët që kishin nisur t’ia lagnin rrobat tha: Kam 
ftohtë. Më lini të qetësohem. Fjalët e burrit e kishin 

bërë të dridhej. Kishte humbur të vetmen shpresë, që 
kishte për të mos u poshtëruar në sy të djalit të vet nga 
një njeri i panjohur, i cili me sa duket kishte mënyra të 
ndryshme, nga shumë baballarë për të kënaqur djalin e 
tij. As burri dhe as Lek Dukagjini nukfolën më,ndoshta 
duke pritur që trupi i saj të ngrohej dhe të merrte 
temperaturën e duhur për t’iu përgjigjur detyrës që i 
ishte ngarkuar. Asaj iu duk vetja si dikur, kur i dredhonte 
burrit të vet, duke u shtirur si e sëmurë sa herë që ai i 
kërkonte të bashkoheshin, megjithëse ajo kishte hequr 
dorë me këmbëngulje nga qejfet e trupit, sepse ato i 
dukeshin të lodhshme dhe të pamjaftueshme për t’i 
dhënë një fëmijë. Kishte shpresuar që burri ta 
kundërshtonte Lek Dukagjinin si një baba që i mëson 
të birit se çfarë është nderi i familjes, duke i fshehur atij 
në radhë të parë teknikën e lëvizjes dhe shkëmbimit të 
dy trupave, nga të cilët kishte ardhur në jetë. Tani, ajri 
që dilte nga barku i saj i palosur ishte bërë më i rëndë 
duke formuar një mjegull në mes të dhomës ku rrinte 
bashkë me burrin dhe djalin e saj. Megjithatë, silueta e 
saj prej një nëne të drobitur ishte akoma e dukshme pas 
asaj reje me mjegull dhe kushdo që do ta shihte në atë 
gjendje, do e kuptonte se ajo po mendonte se si, herët a 
vonë, do t’i dorëzohej trilleve të djalit të vet. Por Lek 
Dukagjini nuk ngutej. Ai ishte një fëmijë i qetë, që nuk 
kishte nxituar të fliste atëherë kur nuk kishte asgjë për 
të thënë dhe e kishte bërë këtë gjë vetëm pas dhjetë 
vjetësh kur ishte bindur se duhej të kërkonte nga jeta 

diçka më tepër, që me sa duket jeta, besonte se nuk 
kishte ardhur ende koha për t’ia mësuar. Tani rrinte në 
pritjen e vet, sepse e dinte që asnjë forcë nuk mund t’ia 
hiqte kënaqësinë që të shkakton vendimi i dy njerëzve 
të cilët do të bashkohen për të lindur një fëmijë, sepse 
nuk kanë rrugë tjetër. Ashtu si çdo fëmijë, edhe ai e 
dinte se nëna dhe babai do t’ia plotësonin dëshirën sapo 
ta kuptonin se nga kjo, botës dhe fëmijës së tyre nuk do 
t’i vinte asgjë e keqe dhe njëlloj si Zoti, po priste që një 
burrë dhe një grua që ai i kishte bërë bashkë, të kërrusur 
nga pesha e errësirës, e bindjes dhe e vetmisë, të bënin 
atë që duhet të bëjë çdo burrë dhe çdo grua, të cilët, për 
arsye dhe rrethana që nuk varen nga ata,gjenden në të 
njëjtin shtrat. I vendosur të respektonte betimin e tij 
dhe ndoshta i eksituar nga prania e një gruaje të cilën 
muzgu e kishte zhveshur nga ngathtësia e një pleqërie 
të vullnetshme, burri hoqi bluzën e vet dhe shqiponja e 
plagosur që mbante në gjoks fluturoi në dhomë duke e 
skuqur muzgun si një agim. Çehrja e tij e ngrysur kishte 
ndryshuar dhe në fytyrë i kishte shpërthyer një ngjyrë 
vishnje, tipike për njerëzit të cilët kanë vendosur të 
nisen pa u menduar se kur dhe ku do të ndalen. Gruaja 
pa eshtrat e tij të forta, krahët muskulozë, thonjtë e 
përgjakur të shqiponjës, të cilët duke u ngulur thellë në 
mish dukej sikur ushqeheshin me copa zemre dhe ndjeu 
përvëlimin e gjakut të vet t’i kalonte në bark dhe t’i 
mblidhej në mes të këmbëve. Ajo nuk kishte menduar 
kurrë se lakuriqësia e një burri është një arsye për ta parë 

dhe për t’u tërhequr prej tij, por trupi i këtij njeriu kishte 
një force që t’i lëngëzonte sytë duke i nxjerrë nga urdhrat 
e mendjes dhe nga skllavëria e turpit. Asaj i mbeten sytë 
mbi gjoksin e burrit dhe një çast iu duk sikur e kishin 
marrë për dore dhe kishin lënë në një pyll ku e priste një 
shqiponjë që do t’i tregonte një përrallë me zogj. Në 
përgjithësi njerëzve u ndodh që në pyll shtrihen, 
përpëliten, llastohen dhe imitojnë kafshët. Ata harrojnë 
zakonet e tyre, harrojnë detyrimet që kanë, turpin dhe 
kufizimet fizike dhe provojnë të bëhen njësh me ngjyrat, 
me zhurmat, me bimët, me zogjtë dhe me kafshët. 
Megjithatë gruaja e mbajti veten dhe lëshoi një rënkim 
që më shumë i ngjante nevojës që ka një dhelpër për të 
fshehur bishtin e dredhur poshtë barkut, sesa detyrimit 
të një gruaje për të kontrolluar veten. Ndryshe nga ajo, 
Lek Dukagjini nuk e fshehu mahnitjen e vet. Ai u 
mallëngjye si çdo fëmijë që nuk i shpëton dot ngazëllimit 
për të adhuruar forcën e babait të vet. Burri që kishte 
zgjedhur për baba i plotësonte të gjitha kushtet: ai ishte 
i fortë, i bindur dhe i papërtuar. Nëse çdo fëmijë kërkon 
pikërisht këtë gjë nga babai i tij, Lek Dukagjini e kishte 
arritur pa u munduar shumë. Pushteti i familjes, pasuria, 
etika me të cilën i kërkonte gjërat, qetësia të cilën 
përdorte për t’i bërë të tjerët të mendonin si ai dhe 
sidomos detyrimi që njerëzit kishin te babai i tij i vërtetë, 
ishin armë të mjaftueshme për ta bindur çdo burrë t’i 
bindej si baba. Nëse duke marrë frymë thellë, nën flatrat 
e shqiponjës, gruas i dukej sikur e kishin çuar në pyll për 




ta lënë vetëm nën kërcënimin e lirisë së zogjve, atij i 
dukej sikur duke fluturuar mbi ato flatra sapo kishte 
zbritur në tokë. Aty njerëzit që e prisnin prej dhjetë 
vjetësh kishin ulur kokat në shenjë respekti dhe i ishin 
bindur, siç do t’i ishin bindur çdo Zoti, nëse ai do 
vendoste të sillej si Lek Dukagjini. Sa e lehte është të 
sillesh si Zot, mendoi Lek Dukagjini dhe u afrua te 
dritarja. Mjafton që njerëzit të kuptojnë se ti nuk je si 
ata. Lek Dukagjini ishte i vogël për të kuptuar se një 
kufi shumë i hollë e ndan kuptimin e çmendurisë së 
njeriut nga natyra e pakuptueshme të Zotit, por në ato 
çaste ai nuk kishte nevojë ta lodhte mendjen e tij duke 
e zvarritur në ato shtigje, ku zakonisht të tërheq një 
moshë më e pjekur. Nga jashtë, muzgu i asaj dite ishte 
errësuar pak, duke lëshuar afsh mbi tokë dhe me siguri 
në shumë shpirtra njerëzish të tjerë, në atë çast, ai muzg 
po ngjizte të njëjtën ndjenjë si ajo që sapo kishte pikuar 
në shpirtin e Lek Dukagjinit: nevojën për të kuptuar se 
çfarë ndien Zoti kur dy njerëz bashkojnë trupat e tyre 
duke besuar se kjo gjë atij i pëlqen. Një fllad i ngrohtë 
hyri në dhomë kur Lek Dukagjini hapi dritaren dhe 
shqiponja në kraharorin e burrit u fry sikur ishte ngopur 
nga një tas me ajër. I shtyrë nga kjo erë që përshkoi 
dhomën, burri u afrua pranë shtratit dhe i hodhi gruas 
dorën në qafë. Ajo nuk lëvizi, por u struk edhe më 
shumë nën peshën e tij dhe Lek Dukagjinit iu duk si një 
njeri që mbrohet nga kafshimi i një shqiponje. Burri 
qëndroi ashtu një copë herë pa bërë asnjë lëvizje tjetër, 

pa kërkuar asgjë dhe pa e shëtitur dorën mbi trupin e 
pambrojtur të gruas, siç do kishin vepruar në atë rast 
shumë burra të tjerë të shtyrë nga uria e shqiponjës, nga 
era e ngrohtë dhe nga Zoti që rrinte në dritare duke 
pritur. Ai e ndiente që gruaja nuk do ta kundërshtonte, 
por përvoja e luftës dhe e jetës i kishin mësuar se asnjë 
burrë nuk kënaqet me një grua për sa kohe që edhe ajo 
nuk ndihet e kënaqur. Gjatë viteve të luftës, burri kishte 
detyruar shumë gra t’i jepeshin me forcë, por asnjëherë 
ato nuk ishin ngritur të mbushura, të qeta dhe të 
ngopura nga pesha e tij. Përkundrazi e kishin shtyrë, e 
kishin çjerrë, e kishin pickuar dhe e kishin kafshuar 
duke ia lënduar shqiponjën e plagosur për shkaqe të 
tjera. Prandaj ai priti në heshtje derisa Lek Dukagjinin 
e zuri gjumi dhe pas pak edhe vetë gruan, e cila, nga 
mesi i natës mbështeti kokën në supet e tij dhe lëshoi 
një psherëtimë të zgjatur dhe të ëmbël sikur po shihte 
në ëndërr një tufë me zogj që i lëpinin trupin. Ai u ngrit, 
mbylli dritaren, mbuloi Lek Dukagjinin dhe ijeti duke 
u ngjitur pas trupit të gruas. Në atë pozicion ata dukeshin 
si dy njerëz të cilët po vuanin të njëjtin dënim: atë që u 
kishte dhënë djali i tyre. 

Te nesërmen në mëngjes dhoma ishte mbushur me 
erën e përbashkët të tre trupave, të cilët gjatë natës 
kishin ijetur të pashqetësuar dhe të pabezdisur nga 
prania e njëri-tjetrit, siç ndodh me prindërit dhe fëmijët 
e çdo familje. Lek Dukagjini u ngrit i pari duke shijuar 
përqafimin e rehatshëm të prindërve të vet, ndërsa 

gruaja që u zgjua pak më vonë, i kishte sytë ende të 
lëngëzuar dhe të mbushur me të gjitha ngjyrat e pyllit 
ku kishte kaluar natën. Natyrisht që babai u zgjua më 
vonë dhe atë ditë askush nuk i kërkoi tjetrit asgjë. 
Familja e Lek Dukagjinit jetonte në pyll dhe liria atje 
nuk kishte asnjë kufizim, me përjashtim të nevojës që 
kanë zogjtë për t’u mësuar me praninë e një shqiponje 
të egër, e cila të kafshon, vetëm nëse nuk e puth. 
Vazhduan të jetonin kështu duke folur për gjëra të tjera 
që mbushin ditët e një familjeje si ushqimi, kujtimet, 
natyra, lufta dhe huqet e të vdekurve. Gruaja kishte 
nisur të ishte më e gjallë dhe kur burri zgjatej në historitë 
e luftës ajo i kërkonte të shpejtohej, sepse shumë shpejt 
do të vinte ora e darkës dhe djali i tyre duhej të flinte. 
Sytë e errët dhe të lodhur i ishin çelur duke marrë 
ngjyrën e natyrës që krihej çdo mëngjes në dritare dhe 
trupi,dikur i përkulur i ishte drejtuar si një degë që më 
në fund ka gjetur ku të mbështetet. Herë pas here, 
ndonjë zog çuçurinte në parvaz dhe kur ai e qëllonte 
xhamin me sqep gruaja hidhte një sy të shpejtë nga 
kraharori i burrit për të kuptuar nëse trokitja e zogut do 
t’ia ngrinte lart pendët shqiponjës së duruar. Natën, 
shtriheshin bashkë dhe Lek Dukagjini rrinte një copë 
herë duke pritur që babai dhe nëna të lëviznin duart në 
errësirë dhe ndoshta të fillonin të bënin atë për të cilën 
ai i kishte ftuar në shtëpinë e tij. Ai shikonte dy hije që 
bashkoheshin në cep të krevatit dhe kur gjumi ua bënte 
gjymtyrët më të pakujdesshme dhe më të pabindura ata 

afroheshin, përqafoheshin, shtynin njëri-tjetrin, 
kryqëzoheshin dhe përdridheshin duke i rehatuar 
kockat e ijetura të duarve dhe të këmbeve mbi pjesët e 
buta të kofshëve dhe të barqeve. E njëjta gjë ndodhte 
me faqet, të cilat paloseshin duke u fërkuar, duke u 
takuar dhe duke u përpjekur të gjenin vende më të 
freskëta për t’u mbështetur, në nxehtësinë e trupave që 
djersinin. Një natë, kur shiu po kullonte në dritare duke 
mbytur të gjithë tingujt e tjerë të botës, Lek Dukagjini 
dëgjoi një zhurmë që vinte nga krevati i prindërve. 
Dukej sikur shqiponja kishte nxjerrë kokën nga bluza 
dhe po shuante etjen duke tharë një pellg. Prindërit e tij 
po putheshin dhe buzët e tyre të bashkuara kishin 
lëshuar aq shumë lëng sa që mund të mbushnin një 
gropë që priste të lagej prej kohësh. Lek Dukagjini pa se 
si se si burri u ngrit mbi shtrat, hoqi bluzën, pastaj 
ngadalë, me përkujdesje të ngeshme, sikur po i hiqte një 
dhelpre lëkurën e vet, e zhveshi gruan lakuriq dhe 
hundët iu mbushën me erën e sqetullave të saj të 
pyllëzuara që u end nëpër dhomë dhe erdhi deri tek ai. 
Gjoksi i saj i bardhë shndriti në errësirë dhe lëvizjet e 
verbra prej plake të shtirur, u zëvendësuan me energjinë 
e një gruaje të etur, e cila, ngjante me një copë mish që 
varet në thonjtë e një shqiponje, duke u përpjekur ta 
puthë. Shqiponja dhe dhelpra e pasuronin në masën që 
duhej peizazhin e atij pylli ku atë natë binte shi, ndërsa 
Lek Dukagjini rrinte duke i parë si një pemë e re, por e 
gatshme për t’ua mbajtur rrobat e hedhura andej këndej, 

nëpër degët e tij. E nxitur nga errësira dhe e mësuar me 
praninë e domosdoshme të pemëve sa herë që bënte 
ndonjë prapësi, dhelpra e kishte futur gjuhën e vet në 
ijën e shqiponjës dhe po thithte gjithë epsh lëngun që 
dilte nga mishrat e saj të hapura. Nëse shiu do të kishte 
qenë më i butë dhe nuk do ta mbushte pyllin me 
sokëllimën e vet, Lek Dukagjini do dëgjonte ndonjë 
ijalë, që zakonisht burrat dhe gratë, ndryshe nga kafshët, 
i lëshojnë kur instinktet e tyre janë të lira dhe të 
pakontrolluara nga dhëmbët e arsyes. Sidoqoftë burri 
dhe gruaja nuk ishin mësuar të bënin dashuri duke folur 
dhe dhoma mbeti e qetë dhe e shurdhët duke u dridhur 
vetëm nga ritmi i dy trupave që ngriheshin dhe zbrisnin 
nga lartësitë e njëri-tjetrit. Kur burri ngrihej, gruaja e 
tërhiqte drejt vetes duke e zhytur në lëngun e saj të 
qullët që ndonjëherë pluskonte si një sfungjer që 
shtrydhet për të kulluar. Ajo lëvizte më shpejt se ai dhe 
gjymtyrët i vraponin mbi krevat sa herë që i dukej sikur 
kishin arritur në fund të rrugës dhe atëherë duhej të 
ktheheshin pas, andej nga ishin nisur, në mënyrë që 
rruga të zgjatej dhe të mos mbaronte pa e shijuar siç 
duhet kënaqësinë që i jep çdo gruaje, zgjerimi i barkut 
në këto raste. Kur pas shumë rrotullimeve të përkryera 
në ajër, krahët e shqiponjës ranë mbi gruan për të mos u 
ngritur më, Lek Dukagjini dëgjoi një zhurmë vetëtime, 
e cila nuk u kuptua nëse erdhi nga jashtë apo nga zhytja 
e shqiponjës në honin e një reje që derdhi gjithë shiun e 
vet mbi çarçafë duke e detyruar gruan të ngrinte kokën 

dhe të mbahej me thonj e me dhëmbë, pas shpatullave 
të burrit, si të kishte frikë se mos binte në tokë. Por sado 
që u mbajt, ajo ra vetëm pas disa çastesh, sepse shqiponja 
që e kishte mbajtur për një farë kohe në ajër tani kishte 
humbur fuqinë dhe po shtrihej në mes të krevatit në 
madhësinë modeste që kishte pasur përpara fluturimit. 
Shiu ishte qetësuar dhe Lek Dukagjini dëgjoi burrin që 
pas pak filloi të nxirrte lodhjen e vet nga hundët si një 
gërvishtje të përgjumur, ndërsa gruaja u kthye me kurriz 
nga muri dhe nisi të qante. Ajo qante ngadalë duke 
fshirë pleqërinë e vet me duar. Kështu ndodh gjithmonë 
me gratë të cilat nuk e ndajnë dot nevojën e pavdekshme 
për të provuar rininë e tyre mbi trupa të tjerë, nga 
detyrimi që kanë për ta pritur vdekjen nga pleqëria, pa 
u kryqëzuar mbi këmbët e një burri. Megjithatë 
mendimet e natës që vazhdoi edhe për pak kohë, derisa 
dielli u ngrit me përtesë poshtë reve, e bindën se, të 
fluturosh si dhelpër mbi krahët e një shqiponje për të 
fërkuar barkun në ajër dhe për të trazuar retë me bisht 
derisa të lagesh, është një gjë që ia vlen të jetohet në çdo 
moshë. Para se gjumi t’ia mbyllte sytë ajo ktheu me 
kujdes kokën nga Lek Dukagjini si të donte ta pyeste: A 
u kënaqe? Por Lek Dukagjini të cilit nuk i flihej, 
shikonte errësirën pas të cilës fshiheshin prindërit e tij 
dhe mendonte se atë natë kishte hedhur hapin e parë 
drejt një jete, gjatë së cilës ai do t’i detyronte njerëzit të 
silleshin ashtu siç donte, sepse e vetmja mënyrë që ai t’i 
ndihmonte të gjenin paqen, ishte që ata t’i bindeshin si 

Zot. Ndryshe nga Zoti, që i linte këto gjëra në dorën e 
njerëzve, Lek Dukagjini kishte dashur të ishte vetë i 
pranishëm në lindjen e një njeriu, për t’i provuar vetes 
se ai mund ta nxiste apo ta ndalonte bashkimin e një 
burri dhe të një gruaje siç edhe kishte bërë, me prindërit 
e tij, atë natë. Kjo ishte një provë e forcës së tij, të cilën 
përgjithësisht e kishte shijuar. Nëse nga bashkimi i 
burrit dhe gruas, do të lindte një fëmijë, atëherë edhe ai 
do të rritej pa familje, sepse Lek Dukagjini do ta merrte 
atë fëmijë dhe do ta rriste me mësimin se familja nuk 
është e nevojshme për t’i dhënë jetë dhe lumturi njeriut. 
E kundërta mund të jetë e vërtetë. Por pyetja që lindte 
pas këtij pohimi ishte se kush do t’i rriste fëmijët nëse 
ata nuk kishin familje? Kjo përgjigje do vinte në gjumë 
edhe një njeri më të vjetër dhe më të pjekur se Lek 
Dukagjinin, i cili nuk i kishte ende të gjithë muskujt e 
duhur të mendjes për të ecur në këtë terren që dhe vetë 
Zoti e kishte lënë të panjohur. Megjithatë, ai kishte 
gjithë jetën përpara për t’i vërtetuar idetë që i lindën në 
kokë, dhe para se ta zinte gjumi ndjeu gogësimën e 
mëngjesit që po zgjohej pas një nate të gjatë. Ajo natë u 
mbyll si një përrallë e treguar për fëmijë, kur dhelpra fie 
duke ëndërruar pak mish nga brinjët e shqiponjës, 
shqiponja shtrin krahët mbi retë për t’u çlodhur, me 
bindjen se Zoti i ka krijuar dhelprat për t’i detyruar 
shqiponjat të zbresin në tokë, ndërsa vetë fëmijët zgjasin 
veshët në errësirë duke besuar se edhe dhelpra, edhe 
shqiponja janë kafshë të buta dhe të dashura për sa kohë 

që kryejnë gjithë ato akrobaci të rrezikshme për t’i bërë 
qejfin një fëmije që nuk e zë gjumi. 

Kënaqësia që kishin provuar dhe nevoja për ta 
përsëritur atë, i lidhën pas shtratit burrin me gruan. 
Ata kishin harruar se nuk ishin një burrë dhe një grua 
si gjithë të tjerët dhe ndjenja e dashurisë që u lindi në 
shpirt i shtyu të kërkonin çdo rast të mundshëm për të 
jetur bashkë dhe për t’u sjellë si shqiponja me dhelprën. 
Aq fort u dhanë pas lojës së tyre, sa që prania e Lek 
Dukagjinit nuk ishte më një shqetësim, por përkundrazi 
një nxitje. Ka shumë burra dhe gra, të cilët e kërkojnë 
me qëllim praninë e njerëzve apo të sendeve të caktuara 
gjatë kohës që bëjnë dashuri. Kështu, ka njerëz të cilët 
nuk eksitohen dot, nëse përballë tyre nuk ndodhet një 
pasqyrë ku ata shohin lëvizjet që bëjnë çka ua shton 
energjinë dhe i shtyn në veprime të guximshme të 
cilat nuk do t’i bënin nëse pasqyra nuk do ishte, aty ku 
ishte. Ka të tjerë, te cilët duhet të shkojnë në vende të 
veçanta, kryesisht në natyrë, si për shembull ne një arë 
të mbjellë me grurë ku kofshët rripen dhe gërricen pas 
kallinjve të ashpër dhe trupi i gruas të duket si një magje 
e shtruar me brumë, nga i cili duhet të bësh bukë duke 
e fërkuar me duar. Ka shumë të tjerë, të cilët i mbajnë 
kafshët e tyre shtëpiake në dhomë, gjatë kohës që bëjnë 
dashuri dhe sytë e shkëlqyer të maces, të qenit apo të 
kanarinës duket sikur të futen në gjoks dhe që atje të 
pickojnë duke ta dredhur trupin, që kërcen me një ritëm 
më të zjarrtë se zakonisht. Por shumica e njerëzve që 

i kanë këto huqe, të cilat nuk janë të shëmtuara, por 
mund të jenë të dobishme, përdorin njerëz të tjerë për 
të frymëzuar dashurinë e tyre që me sa duket e kanë me 
shumicë, përderisa u duhet ta ndajnë me më shumë se 
një njeri. Në të gjitha kohët ka pasur burra të mëdhenj 
që mbanin shërbëtoret e tyre kur ata shtriheshin me 
gratë, apo qoftë edhe njerëz të zakonshëm që megjithëse 
të privuar nga këto shërbime për shkak te varfërisë, 
kërkonin ndihmën e shokëve apo miqve në mënyrë 
që gratë e tyre të ndizeshin si zjarr, ashtu siç ndizet 
një furrë kur i hedh më shumë se një dru. Gratë dhe 
burrat që e kanë dashurinë në kokë përflaken vetëm nga 
mendimi se dikush tjetër po i sheh dhe sepse i sheh i 
dëshiron, sepse në fund të fundit kjo është jeta: njerëzit 
kanë qejf të jenë të pëlqyeshëm dhe të kërkuar nga sytë 
e të gjithëve, jo vetëm kur janë të veshur, por edhe kur 
janë të zhveshur. Burri dhe gruaja nuk e dinin këtë gjë, 
të cilën e mësuan nga prania e Lek Dukagjinit. Shumë 
shpejt u doli turpi dhe filluan të zhvishen dhe të bëjnë 
lëvizjet e qejfit duke parë nga ai. Natën kjo gjë ishte më 
e vështirë, sepse errësira ngrihej si një mur mes palëve 
dhe ata filluan ta praktikonin dashurinë ditën, kur dielli 
u binte si njollë mbi trup dhe kur hija e Lek Dukagjinit 
ulej përballë duke parë me imtësi sesi trupat djersinin 
edhe më shumë, nga vëmendja që ai u kushtonte. Por 
me kalimin e ditëve vëmendja e prindërve u zhvendos 
nga Lek Dukagjini te njëri-tjetri. Ata kishin nisur të 
duheshin, gjë që Lek Dukagjini nuk e kishte parashikuar. 

Gruaja e shihte burrin në sy, rrinte në këmbë duke 
pritur që ai të mbaronte ushqimin dhe ajo t’i merrte 
pjatën, kujdesej për veshjet, ia pastronte, ia lante dhe ia 
thante, i mbante peshqirin dhe krehrin, njëlloj si çdo 
grua që i kushtohet burrit te vet, ndërsa ai e përkëdhelte 
me vështrime të gjata dhe herë pas here e pyeste nëse 
kishte ijetur mirë dhe a ishte lodhur duke i shërbyer, 
pavarësisht se kjo detyrë i takonte kryesisht shërbëtorëve 
të Lek Dukagjinit dhe jo asaj. Vendin që Lek Dukagjini 
zinte në hapësirën mes prindërve e kishte zëvendësuar 
diçka tjetër: dashuria. Ishte e parakohshme që ai të bëhej 
xheloz, sepse ishte ende i vogël për ta pasur këtë ndjenjë, 
që zakonisht i cenon duke i ciflosur shpirtrat e njerëzve. 
Ai nuk ishte xheloz siç mund të jenë fëmijët apo njerëzit 
e tjerë, jo sepse nuk e kishte këtë aftësi që lind bashkë 
me njeriun, por sepse ai sillej me njerëzit si Zot dhe Zoti 
nuk ndien xhelozi për asgjë. Mirëpo, Lek Dukagjini 
filloi të mendonte se burri dhe gruaja nuk po bënin atë 
për të cilën ai i kishte marrë: ata nuk po lindnin dot 
një fëmijë për t’i dhënë atij mundësinë të provonte se 
fëmijët mund të rriten pa familje. Barku i gruas ngopej 
çdo natë nga lëngjet e burrit, por nuk fryhej. Një ditë, 
kur ishin ulur të tre dhe po tresnin perëndimin e diellit 
që po jargavitej në dritare, ai u drejtua nga babai dhe 
i tha: Ti më premtove se do bëje një fëmijë me nënën 
time, por kjo nuk po ndodh. Burri uli kokën. Megjithëse 
ishte shpërqendruar duke u dhënë pas lojërave të shtratit, 
ai nuk e kishte harruar premtimin që kishte bërë. Nëse 

nuk po sillej si një ushtar i bindur, kjo kishte ndodhur 
për shkak të luftës, e cila ishte zgjatur më shumë nga sa 
mendohej, duke ia shqyer rrobat, duke ia prishur flokët 
dhe duke i lënë shenja të kuqe nëpër trup çka i bën 
ushtarët të duken të padisiplinuar. Megjithatë, në mes 
të luftës ka gjithmonë një pushim kur duhet të tregosh 
se çfarë ke bërë dhe çfarë do bësh. Tani Lek Dukagjini 
po e pyeste dhe ai duhej të përgjigjej. Unë jam përpjekur, 
tha burri me përulësi. Por kjo nuk është vetëm në dorën 
time. Ndoshta ai donte të thoshte se në fakt kjo ishte 
më shumë në dorën e gruas, e cila gjatë jetës nuk kishte 
pasur fëmijë as me burrin tjetër, por heshti që të mos e 
kthente në akuzë për gruan, mbrojtjen e tij me fjalë të 
shkurtra. Gruaja që ia njihte këtë mangësi vetes u hodh, 
pa e lënë shqiponjën e dashur të lëndohej, kur të tjerët 
e akuzonin se nuk dinte të fluturonte dhe tha: Biri im, 
babai nuk ka faj. Unë nuk lind dot një fëmijë dhe këtë ta 
kam thënë që ditën kur u njohëm. Unë jam shterpë dhe 
Zoti nuk është penduar për dënimin që më ka dhënë. 
Lek Dukagjini ishte i ftohtë si një njeri që duhet të japë 
një ndëshkim, pavarësisht se në raportin mes fëmijëve 
dhe prindërve, kjo fjalë nuk ka shumë kuptim. Atëherë 
duhet të ikësh, tha ai. Ti nuk bëhesh dot nënë dhe nuk 
ke çfarë bën më në shtëpinë time. Gruaja u pre dhe lotët 
i rrodhën ngadalë mbi trup, por ajo nuk i fshiu. Ndoshta 
mendonte se duke e parë ashtu, si një re të vjetër, që 
po lëshonte gjithë shiun e mbledhur nga qiejt ku kishte 
kaluar jetën, Lek Dukagjinit do t’i dhimbsej. Por ai nuk 

lëvizi dhe nuk tha më asnjë fjalë. Natyrisht qëbrenda vetes 
ndiente një kruajtje, një pickim që i ndodh çdo fëmijë 
kur duhet të ndahet nga nëna e vet, por ai e kapërceu këtë 
dobësi duke e mbytur shpejt, në mënyrë që prindërit e tij 
të mos e vinin re. Burri rrinte me sytë gjysmë të mbyllur 
dhe shqiponja që kishte në trup kishte fshehur kokën 
pa bërë asnjë kryengritje që shpendët e kanë në natyrën 
e vet. Pa dashur ta çojë më larg atë bisede, që nëse do 
vazhdonte do ta kishte plagosur për vdekje shpirtin e 
çdo gruaje që nuk e mbron dot shterpësinë e saj, gruaja 
mblodhi plaçkat, puthi Lek Dukagjinin në faqe dhe bëri 
drejt derës. Aty ktheu kokën dhe tha: Babai yt është një 
shqiponjë e plagosur. Mos e vrit, por lëre të fluturojë. 

Kur ajo doli poshtë në rrugë, burri u zgjat duke u 
zvarritur deri te dritarja dhe mbi xham lotët e tij të 
ngrohtë avulluan. Pastaj u shtri në shtrat dhe gërvishtja 
e zakonshme e frymës nuk u ndje më. Lek Dukagjini 
qëndroi një copë herë në errësirë dhe ijeti. Për disa 
javë babai dhe i biri qëndruan ashtu pa folur dhe pa u 
parë në sy. Burri rrinte shtrirë, hante shumë pak dhe 
herë pas here dilte në dritare si të donte të fluturonte. 
Por krahët dhe trupi i ishin dobësuar dhe njollat që 
linte arratisja e tij mbi xham ishin gjithmonë e më të 
zbehta. Nganjëherë rënkonte në gjumë, pastaj me sa 
duket zgjohej nga zhurma e vet, të cilën e mbyste duke 
kafshuar gjuhën. Pas disa kohësh, trupi i tij nuk e pranoi 
më ushqimin dhe shërbëtorët filluan t’i linin poshtë 
krevatit vetëm një tas me ujë, në të cilin ai zhyste kokën 

dhe lagte krahët e shqiponjës që po shkurtoheshin çdo 
ditë sikur kishin ngecur në një kënete të kalbur që po 
i thithte, pa i lëshuar. Një natë, Lek Dukagjini u zgjua 
nga tingujt e mbytur të një fyti që dukej sikur po gëlltiste 
sqepin e vet. U afrua te krevati tjetër dhe dëgjoi burrin 
që tha: Më fal që nuk e mbajta dot premtimin, por ti më 
kërkove të flija me një engjëll dhe Zoti ka vendosur që 
engjëjt nuk duhet të bëjnë femijë. Unë shkova kundër 
vullnetit të Zotit dhe tani duhet ta paguaj me vdekjen 
time. Por edhe ti biri im, nuk duhet t’i detyrosh engjëjt 
të lindin kur ata nuk duan. Zoti është xheloz dhe engjëjt 
i do vetëm për vete. Ai vazhdoi të fliste edhe pak, duke 
përsëritur po ato gjëra, siç bëjnë të gjithë etërit kur duan 
t’u japin bijve ndonjë porosi dhe pastaj u shtri për të 
mos u ngritur më. Lek Dukagjini e tundi disa herë, por 
burri kishte vdekur. Ishte një ditë e bukur dhe tek shihte 
diellin që shkëlqente, Lek Dukagjini mendoi se të gjitha 
shqiponjat fluturojnë lart duke u përpjekur të bashkohen 
me engjëjt dhe kur kjo nuk ndodh, atëherë bien në tokë 
dhe copëtohen nga dhelprat. Ai thirri shërbëtorët dhe u 
tha ta çonin burrin në shtëpi ku me siguri fëmijët po e 
prisnin prej shumë kohësh. Si gjithmonë, kur kërkonte 
përgjigje, për çka kishte ndodhur, edhe atë ditë ai doli 
në dritare dhe pa gruan që po kalonte aty poshtë me 
një barrë dru në kurriz. Ajo nuk e ngriti kokën nga 
dritarja, por u largua ngadalë duke ndjekur ritmin e 
pleqërisë që kishte mbi shpinë dhe Lek Dukagjini për 
herë të parë mendoi se nëse ajo ishte engjëll, atëherë 

engjëjt kanë një zakon që ai duhet ta ndryshonte: ata 
dashurohen me njerëzit, por kur njerëzit vdesin, atëherë 
mbledhin shkarpa për të ngrohur shpirtin e tyre. Burri 
që ishte dashuruar me një engjëll, nuk kishte të drejtë 
dhe ndoshta prandaj kishte vdekur. Është më mirë t’i 
detyrosh engjëjt të lindin fëmijë dhe kur ata nukbinden, 
duhet t’i dënosh të enden rrugëve për të bërë punë të 
tjera, siç kishte bërë edhe Lek Dukagjini me nënën e tij. 

Pasi mësoi të fliste, Lek Dukagjini vendosi të lexonte. 
Ai porositi libra që i vinin nga larg, ngarkuar mbi 
mushka të shëndosha dhe pas një fare kohe shtëpia i 
ngjante një depoje të madhe në të cilën librat dukeshin 
si gjethe të vendosura me kujdes nëpër rafte. Librat ishin 
të trashë, të rëndë dhe kapakët e tyre kishin ngjyra të 
errëta. Thoshin që pluhuri që ato lëshonin ia mbulonte 
flokët Lek Dukagjinit, i cili natën dukej si një kërmill 
që ushqehet me fletë të thata, ndërsa ditën, si një ketër 
që hipën dhe zbret nëpër rreshta pa u ndalur asnjëherë 
në një vend të caktuar. Lek Dukagjini lexonte librat e 
shenjtë të mbushur me jetët e profetëve, me dështimet 
dhe vdekjet e tyre dhe me ijalët e pakuptueshme të 
Zotit, i cili edhe vetë profetëve u kishte folur shumë pak. 
Ai nuk mund ta pranonte që Zoti shfaqej aq i zbehtë 
dhe aq i rëndomtë në librat që i ishin kushtuar. Në të 
shumtën e rasteve ijalët e tij ishin të varfra dhe pa stil, 
të zhveshura nga nuancat dhe nënkuptimet, si ato të 
një njeriu të pashkolluar dhe të paditur, që kurrë nuk ka 

prekur një libër me dorë dhe që nuk ka menduar se atë që 
do, mund ta kërkosh në më shumë se një mënyrë. Nisur 
nga ijalët që thoshte apo nga ato që i kishin vënë në 
gojën e tij, Zoti ngjante me një njeri të pagdhendur dhe 
kokëtrashë, i cili e përdor fuqinë vetëm për të kërcënuar, 
për të ndëshkuar dhe aspak për t’u kënaqur, apo për të 
verifikuar epërsinë e tij logjike, ashtu siç bëjnë të gjithë 
ata të cilët janë të bindur se dinë më shumë të vërteta 
dhe sekrete se të tjerët. Ajo që e habiti edhe më tepër 
Lek Dukagjinin ishte mungesa e humorit të Zotit. Ai 
nuk dinte të bënte shaka. Në jetën e përditshme njerëzit 
krijojnë shumë situata të pazakonshme, të cilat mund 
të kapërcehen apo të ndryshojnë për shkak të humorit. 
Sidomos injoranca dhe mediokriteti i njerëzve duhej ta 
bënin Zotin për të qeshur. Por ai kurrë nuk e kishte 
bërë këtë. Zoti ishte serioz, madje edhe në ato raste 
kur nuk kishte arsye. Në të kundërt dhe ndryshe nga ai, 
profetët flisnin bukur. Gjuha e tyre ishte më pasur se ajo 
e Zotit dhe zotëronte një mprehtësi dhe një elegancë, 
e cila të detyronte t’i ktheheshe edhe një herë ijalisë, 
pavarësisht se përmbajtja mund të ishte e cekët ose e 
pavërtetë. Ata dinin të qeshnin, të qanin, të analizonin, 
të parashikonin, të thurnin biseda të gjata dhe plot me 
kuptime të ndryshme, plot me dritë dhe hije, të cilat e 
përshkruanin natyrën dhe shpirtin e njeriut me ngjyrat 
e duhura. Profetët ishin pra, shumë më të mençur se 
Zoti dhe Lek Dukagjini mendoi për një çast se, nuk 
ishte çudi që Zoti të ishte pjellë e inteligjencës së tyre 


103 




dhe jo e kundërta. Megjithatë, po t’i lexoje librat e 
shenjtë duke mos u nisur nga ndonjë dyshim dhe po 
ta bindje veten se nuk kishte arsye për të dyshuar për 
vërtetësinë e atyre ngjarjeve, gjë që e kishin bërë shumë 
njerëz të ditur përpara Lek Dukagjinit, duhet të pranoje 
pa kushte këtë përfundim: ose Zoti ishte i kursyer, i 
thatë, pa humor dhe serioz, sepse ai i konsideronte 
profetët e deritanishëm si të paaftë dhe të cekët dhe 
për këtë shkak kishte vendosur të priste dhe të gjente 
profetë të tjerë, me të cilët mund të shkëmbente ndonjë 
mendim më të plotë dhe më të përkryer, ose, profetët 
që pretendonin se kishin folur me Zotin ishin të gjithë 
somnambul dhe sa herë që shihnin ndonjë ëndërr, 
fillonin ta tregonin me zë të lartë dhe duke ecur nëpër 
shkretëtirë besonin se po ndiqnin ëndrrën e tyre. Kur 
ngriheshin në mëngjes, ata i shkruanin apo i tregonin 
me një gjuhë të pasur ato që kishin parë në ëndërr duke 
krijuar kështu lëndën e librave të shenjtë, të cilët pastaj 
kishin kaluar nga dora në dorë duke u lëmuar dhe duke 
u pastruar nga mbetjet dhe tepricat e pakëndshme 
gjuhësore. Por keqkuptimet e Lek Dukagjinit nuk ishin 
vetëm çështje stili dhe narracioni. Kjo varfëri do të ishte 
në çdo rast ngushëlluese, po t’i jepje Zotit një rrethanë 
lehtësuese,ngaqë ai kishte shumë punë të tjera. Pra në aq 
pak kohë, ai nuk lodhej të thoshte ndonjë gjë të zgjuar, 
të çuditshme dhe të bukur, e cila të mund të të linte 
pa frymë dhe të të bindte se Zoti mendohej para se të 
fliste. Ajo që Lek Dukagjini nuk mund të kuptonte dhe 

aq më pak ta pranonte, ishte se pse Zoti nuk i thoshte 
gjërat vetë, drejtpërdrejt, por u jepte profetëve disa 
pika ujë me të cilët ata duhej të mbushnin një gotë, një 
shishe apo një pus, apo nganjëherë një det të tërë në 
brigjet e të cilëve njerëzit nuk e shuanin kurrë etjen që i 
kishte sjelle deri aty. Dhe në vend që leximi ta sqaronte 
për shumë gjera që nuk i dinte, në të vërtetë e ngatërroi 
edhe me keq. Kishte raste kur ai skuqej nga paqartësitë 
që lexonte, atëherë tërbohej, shkumëzonte, i merrte 
librat e shenjtë, i përplaste dhe i hidhte përtokë duke 
i shkelur me këmbë sikur të ishin gjethe të kalbura, 
të cilave as nuk duhet t’i shkojë nëpër mend të lindin 
ndonjë filiz. Nëse deri atëherë kishte qenë i paqartë për 
natyrën e pakuptueshme të Zotit, tani mendja e tij ishte 
ndriçuar aq sa duhej, për të kuptuar se Zoti ishte një 
mjegull nëpër të cilën edhe ai vetë nuk e gjente dot 
veten. Në mes të kësaj mjegulle, por shumë më shpesh 
jashtë saj, Zoti ecte si një i verbër që mban duart 
përpara për të mos u përplasur me gjëra që nuk i njeh, 
duke kërkuar profetët, të cilëve dukej sikur u thoshte: 
Unë nuk e di kush jam, por kam ardhur t’ju urdhëroj 
që ju ta gjeni. Profetët humbnin durimin, shikimin, 
forcën dhe jetën duke u endur pa pushim në atë masë 
ajri të mbushur plot me gropat e mendimeve të tyre dhe 
atëherë thërrisnin në ndihmë njerëzit duke iu lutur t’i 
ndihmonin për ta gjetur Zotin bashkërisht. Njerëzit e 
bënin kërkimin edhe më të vështirë dhe shumë më të 
pamundur dhe kur i merrte uria apo kur vinte ora për 

të vënë fëmijët në gjumë, largoheshin me ngushëllimin 
se kjo punë u takon profetëve, të cilët janë dënuar 
përjetësisht të jetojnë si prush, mes nevojës së zjarrtë 
për Zotin dhe shkëndijave të imagjinatës së njerëzve, 
që e mbushin mjegullën me tym, prandaj gjithmonë i 
kanë buzët e rreshkura, këmbët e përcëlluara dhe kanë 
etje. Lek Dukagjini donte të dilte nga ky rreth në të 
cilin mjegulla dhe tymi kishin vetëm një qëllim: të 
pengonin shikimin duke shkaktuar lot. Dhe në fakt, ky 
ishte qëllimi i vërtetë i Zotit, ndaj, kur Lek Dukagjini 
e kuptoi, mori disa nga librat e shenjtë dhe i dogji 
në oborr në mënyrë që ata të përvëloheshin bashkë 
me shkronjat e tyre, që kërcenin në zjarr si insekte të 
ushqyera me kripë. Ajo pra që Lek Dukagjini mendoi, 
duke djegur librat që nxirrnin tym, ishte, se përmes 
mjegullës së vet, Zoti donte t’i detyronte njerëzit të 
qanin për të, pa e parë dot. Kur sytë i lotuan nga flakët 
që ngriheshin në qiell, Lek Dukagjini iu drejtua Zotit 
dhe tha: Nëse do të provosh se je aty, bëj që ky zjarr 
të shuhet sepse ti nuk mund të jesh njëkohësisht edhe 
libri, edhe zjarri që e djeg atë. Zgjidh çfarë do të jesh, 
përndryshe unë do mendoj se ti nuk je. Nga qielli erdhi 
një bubullimë e largët, si ta kishte thirrur ndonjë plak 
që donte të provonte dëgjimin e humbur prej kohësh 
dhe pas pak filloi të binte një shi i lehtë, ngjyrë vishnje. 
Lek Dukagjini u ngjit në dhomën e vet dhe kur doli 
të nesërmen pa se, librat megjithëse ishin lagur, prapë 
ishin djegur, ndërsa prushi ende nuk ishte shuar. Tani 

nuk do djeg më libra, tha me vete, sepse fajin nuk e 
kanë librat, por ata që i kanë shkruar. 

Atë ditë vendosi të mësojë të shkruajë dhe kështu 
kaloi edhe dhjetë vjet të tjera. Në atë moshë, ai ende 
nuk ishte i bindur nëse duhej ta zëvendësonte Zotin dhe 
prandaj në fillim shkroi poezi duke e ditur se Zoti nuk e 
kishte marrë kurrë përsipër këtë art, i cili i jepte mundësi 
atyre që e përdornin, ta përshkruanin botën dhe njerëzit 
me ijalë shumë më të bukura dhe më elegante. Në poezi 
nuk je i detyruar që njerëzit t’i quash vetëm dele, siç 
bënte Zoti sa herë fliste për banorët e tokës, por ata 
mund t’i krahasosh edhe me kafshë të tjera po aq të 
dobishme, me insekte të shkathëta apo edhe me pemë 
të hutuara, me bletë këngëtare, ujq lakuriq, gjinkalla 
të shurdhra, peshq që fluturojnë në det apo pisha që 
thyejnë degët e veta. Poezia ishte më e padisiplinuar se 
librat e shenjtë dhe atje nuk kishe nevoje të kujdeseshe 
shumë për të treguar me përpikëri veprimet e njerëzve 
apo të kafshëve dhe ndoshta kjo ishte arsyeja pse në 
moshën e Lek Dukagjinit shumë njerëz bëjnë të njëjtën 
gjë. Poezia kishte një ritëm që Lek Dukagjini e përdori 
si do ta përdorte Zoti, nëse do vendoste të ndryshonte 
shpejtësinë e jetës së njerëzve. Me anë të këtij arti mund 
të fusje një njeri në det, ta nxirrje prapë, ta thaje, pastaj 
ta hipje mbi një mal, ta hidhje që andej, ta ngrije prapë, 
ta fshihje pas një reje, pastaj ta zhysje në një pellg ku ai 
notonte për të dalë në breg dhe kështu mund të vazhdoje 
pa fund duke e çuar njeriun në çdo vend ku vetmia, frika 


107 



dhe dobësia e tij, nuk e kishin çuar dhe nuk do ta çonin 
dot kurrë. Nëse Zoti do vendoste të merrej me poezi, 
jeta e njeriut do kishte qenë shumë më e bukur. Por nëse 
njeriu po priste që Zoti të bënte poezi për të kapërcyer 
male, oqeane dhe qiej, për të jetuar i lumtur pa punuar, 
pa ijetur, pa ngrënë dhe pa vdekur, atëherë lufta e tij me 
kohën do të ishte e humbur. Zoti nuk do merrej kurrë 
me poezi, sepse ai kishte gjetur mënyra të tjera për ta 
kontrolluar jetën e njeriut, të cilën kishte vendosur ta 
mbante të lidhur edhe për shumë kohë me tokën, me 
bukën dhe me punën. Nëse një dite ai do të ngrihej i 
frymëzuar nga mirësia dhe do vendoste që njeriu duhet 
të fluturojë si dallëndyshe, të kërcejë si majmun dhe të 
futet i vdekur në thellësinë e tokës për të dalë sërish 
prej andej i gjallë, atëherë Zoti do humbte kontrollin 
mbi njeriun. Poezia i jepte njeriut liri dhe Zoti nuk 
kishte asnjë arsye ta linte njeriun të lirë në jetën e vet, 
sepse përndryshe vetë jeta e tij do të ishte pa kuptim. 
Liria është e vetmja armë që njeriu ka kundër Zotit, 
prandaj Zoti kishte vendosur ta kontrollonte njeriun 
duke urdhëruar ligje dhe jo poezi dhe kushdo që donte 
ta zëvendësonte duhet të bënte të njëjtën gjë. 

Kështu, një ditë Lek Dukagjini e la poezinë dhe 
vendosi të bënte ligje. Ishte rritur aq sa duhej që njerëzit 
të besonin se ligjet e tij ishin fryt i një mendjeje të 
shëndoshë, e cila gjatë jetës së vet kishte shfaqur vetëm një 
të metë: nuk e pranonte Zotin. Por megjithëse njerëzit e 
pranojnë Zotin, sepse nuk kanë rrugë tjetër, ata mbajnë 

në shpirtin e tyre një revoltë të lindur, që në përgjithësi 
është e ijetur, por që herë pas here zgjohet, ngre krye dhe 
i shtyn të gjejnë zgjidhje të tjera nga ato që deri atë ditë, 
i kanë respektuar si vendime të Zotit. Lek Dukagjini 
vendosi të bënte ligje për shqiptarët në kohën kur, për 
shkak të varfërisë dhe hakmarrjes ata ishin bindur se 
Zoti i kishte harruar dhe që ai ta kthente sërish kokën 
nga ata, duhej të bënin diçka tjetër, e cila nëse nuk do 
ta mërziste Zotin, të paktën do ta nxiste të reagonte 
për t’u sjellë ndryshe. Kur Lek Dukagjini tha se ai do 
shkruante ligje të reja, sepse ligjet e Zotit, nuk u kishin 
dhënë njerëzve mundësi të shpëtonin nga mjerimi dhe 
grindjet, shqiptarët e besuan, sepse në çdo rast ia vlente 
të provohej që, një njeri, të cilin ata e njihnin, të bënte 
punën e dikujt të cilin nuk e kishin njohur kurrë, sepse 
vetë ai kishte kërkuar që të mos njihej. Lek Dukagjinin 
jo vetëm që e njihnin, por e dinin se çfarë kishte bërë 
ai dhe paraardhësit e tij dhe nëse ligjet dhe vendimet 
nuk do ishin të mira dhe të drejta, atëherë ata mund ta 
kundërshtonin, mund të mos i bindeshin, madje edhe 
mund ta vrisnin nëse ai do kërkonte t’i detyronte me 
forcë që t’i bindeshin. Madje një njeri që bën ligje mund 
ta bindësh të ndryshoje ligjet, ndërsa Zotit nuk ke se 
çfarë t’i bësh, sepse librat e shenjtë nuk ndryshojnë më. 
Njerëzit janë mësuar me fatalitetin e Zotit dhe e dinë se 
atë as mund ta bindësh, as mund ta kundërshtosh dhe as 
mund ta vrasësh. Zoti ishte e vetmja gjë e gjallë që ashtu 
si gjërat e vdekura nuk ndryshonte më. Në përgjithësi 

shqiptarët kërkojnë nga Zoti gjëra të thjeshta. Ata duan 
bukë, strehë dhe paqe prandaj, kur mbushi 30 vjeç, Lek 
Dukagjini provoi tua siguronte këto duke qenë i bindur 
se jeta e tij tani kishte vetëm një qëllim: të bënte çdo gjë 
që Zoti nuk e kishte bërë dot. 

Një pasdite qershori, ai u ul dhe filloi të shkruante 
ligjet. Nga librat e shenjtë kishte mësuar se ligjet duhet 
të jenë të shkurtra dhe me ijalë të thjeshta në mënyrë që 
njerëzit t’i mbajnë mend, ndërsa nga poezia kishte marrë 
disiplinën e përsëritjes së të njëjtës ijalë herë pas here, 
gjë që krijon ritmin dhe prandaj ligjet që shkroi në fillim 
dukeshin si poezi të mbushura me urdhra. Ai vendosi të 
përcaktonte se çfarë duhet të bëjnë njerëzit kur lindin, si 
duhet të martohen, si duhet të vishet nusja, sa e madhe 
duhet të jete paja, çfarë dhuratash çohen ditën e dasmës, 
si mund të martohet një grua e ve, çfarë bën burri pas 
vdekjes së gruas, si ndahet një burrë nga një grua, si 
llogaritet afati i lindjes së femijës, çfarë ndodh kur lind 
djalë, si vihen emrat, si ndahet pasuria mes pjesëtarëve të 
familjes, kush janë të drejtat e vëllezërve, ku është kufiri 
i tokës, si ndahen ujërat, si mirëmbahen rrugët, kush 
janë rregullat e gjuetisë, si merret dhe si kthehet borxhi, 
çfarë të drejtash ka ai që punon për dikë tjetër, sa është 
koha e punës, si shiten tokat, kur duhet të mbjellësh, si 
kulloten bagëtitë, çfarë duhet të bësh kur ngordh qeni, si 
varrosen njerëzit, sa zgjat zija, si shkruhet një testament, 
si përcaktohet dëmi mbi pasurinë, sa dënohesh për një 
vjedhje, si ndëshkohen vrasjet, rrahjet dhe fyerjet, kur 

ke të drejtë të vrasësh, çfarë dënimesh jepen nëse nuk 
mban amanetin, si mbahen gjyqet, si duhet të sillesh 
me kafshët, kush janë kafshët e buta dhe ato të egra, sa 
paguan kur kafsha jote dëmton pyllin e dikujt tjetër, çfarë 
ndodh kur shpendi i vrarë nga dikush bie në tokën tënde, 
si ndahet pasuria e vjedhur nga hajdutët, si ndërtohet 
një shtëpi, sa shtëpi duhet të ketë një fshat, sa fshatra 
duhet të ketë një krahine dhe sa njerëz duhet të ketë 
një fis. Lek Dukagjini shkruante pa pushim dhe pastaj 
thërriste njerëz të zakonshëm nga rruga, siç kishte bërë 
me prindërit e vet dhe ua lexonte ligjet. Ata dëgjonin 
dhe kishte raste kur dikush e pyeste: Mua më kanë vrarë 
qenin, apo vëllai im ka mbjellë në tokën time, apo gruaja 
ime ka shkuar më shumë se një herë në vit në familjen 
e babait, apo komshiu e ka zënë rrugën e përbashkët me 
gurët e shtëpisë që po ndërton, apo babanë tim e kanë 
vrarë, apo më ka lindur djalë si t’ia vë emrin, apo më ka 
vdekur burri dhe dua të martohem, apo nuk më lënë të 
gjuaj peshk në lumin e fshatit si t’ia bej? Lek Dukagjini 
i dëgjonte dhe duke shkruar, përgjigjej. Njerëzit iknin 
dhe hapnin ijalë se kushdo që kishte një hall për të 
zgjidhur mund të merrte përgjigje te Lek Dukagjini. Në 
fillim ai nuk dilte nga shtëpia dhe njerëzit vinin atje për 
ta pyetur. Por pas disa kohësh Lek Dukagjini vendosi të 
shkonte vetë nëpër fshatra për të parë zbatimin e ligjeve 
që kishte shkruar. Meqë njerëzit nuk dinin të lexonin, 
ai merrte me vete disa këshilltarë që mblidhnin burrat 
e fshatit dhe ua lexonin ligjet me zë të lartë. Pastaj i 

detyronin burrat t’i mësonin dhe t’i recitonin ligjet një 
për një dhe Lek Dukagjini argëtohej kur shihte pleq nga 
90 vjeç që përplasnin buzët si fëmijë të vegjël, duke u 
përpjekur të mbanin mend strofat e ligjeve që ai kishte 
shkruar. Ata ngatërroheshin gjithmonë tek ato pjesë 
të ligjeve që përcaktonin taksat apo detyrimet e tyre 
ndaj bashkësisë, ndërsa dënimet që jepeshin për vrasje 
apo tradhti i mësonin shumë shpejt, pa i ngatërruar. 
Megjithatë, pas një fare kohe Lek Dukagjini kuptoi se të 
jesh Zot nuk mjafton vetëm të shkruash ligje. Duhet të 
bëhesh edhe gjykatës i ligjeve të tua, sepse kur njerëzit i 
mësuan ligjet, ata filluan të grindeshin për interpretimin 
e tyre. Mungonte dikush që vendoste se kush nga dy 
palët kishte të drejtë dhe kush duhet të dëmshpërblente 
tjetrin. Atëherë Lek Dukagjini vendosi të ishte ai 
gjykatësi, gjë që Zoti nuk e kishte bërë kurrë, sepse ai 
nuk kishte zbritur në tokë për të vendosur kush kishte të 
drejtë kur dy njerëz grindeshin. Zoti vetëm kishte folur 
duke ua lënë njerëzve në dorë të përcaktonin të drejtën, 
por kur e drejta ishte e zbehtë dhe kufiri mes drejtësisë 
dhe padrejtësisë ishte aq i hollë saqë nuk mund të shihej 
nga syri i një njeriu të pashkolluar, Zoti heshtte. Dhe 
Lek Dukagjini pati një kënaqësi të vërtetë nga puna e tij 
ditën kur nisi të jepte dënimet. 

U vendos që një herë në javë në shtëpinë e tij të vinin 
të gjithë ata të cilët kërkonin të drejtën sipas ligjeve të 
Lek Dukagjinit.Të vendosje që vëllai duhet t’i paguante 
vëllait dëmin që lopa e tij i kishte shkaktuar të mbjellave 

të tjetrit, apo që një hajdut duhet t’i kthente mallin të 
zotit u kthye në një lojë për Lek Dukagjinin. Këto 
vendime ai mund t’i jepte edhe në gjumë. Por një ditë,iu 
desh të vendoste për të vrarë një njeri që kishte vrarë një 
prift. Ishte një ditë dimri me shi dhe njeriu që kishte 
vrarë, rrinte i lidhur para Lek Dukagjinit duke kulluar, 
sikur e kishin ulur poshtë një çezme. Tre vëllezërit dhe 
djali i priftit të vdekur i rrinin përballë, me sytë e ftohtë 
por të mbushur me lagështi. Lek Dukagjini qëndroi në 
këmbë nën strehën e madhe të shtëpisë dhe pasi 
këshilltarët lexuan çështjen ai pa nga qielli dhe pyeti: Na 
thuaj pse e vrave priftin. Burri ngriti kokën dhe qepallat 
i rrodhën mbi sy. Më gënjeu, foli burri. Unë dhe gruaja 
ime prisnim një fëmijë pas shtatë vajzave. Unë doja të 
kisha një djalë dhe shkova te prifti. I thashë se isha gati 
të bëja çfarë duhej, që ai t’i lutej Zotit të më jepte një 
djalë. Nëse Zoti vendos për jetën dhe vdekjen ai mund 
të ndryshojë edhe atë që mban barku i një gruaje. Unë i 
kam besuar gjithnjë Zotit dhe kurrë nuk kam dyshuar 
tek ai. Prifti më dëgjoi dhe më tha se Zoti mund ta 
pranojë lutjen nëse unë paguaj. Rashë dakord, megjithëse 
nuk i kisha paratë që më kërkoi. U ktheva në shtëpi, fola 
me gruan dhe vendosëm të shisnim dy lopët që kishim 
bashkë me kalin me të cilin ngarkoj drutë që shes. I shita 
të tre dhe ia çova paratë priftit. Ai ndezi dhjetë qirinj, u 
lut për një kohë të gjatë dhe kur mbaroi më tha: Ik i qetë 
dhe thuaj gruas se Zoti ka vendosur që fëmija juaj të jetë 
djalë. Unë qava dhe i putha duart duke bekuar Zotin, 

bashkë me mrekullitë që kryen mirësia e tij sa herë e 
gjykon të udhës. Isha i bindur se Zoti kishte vendosur të 
bënte një mrekulli duke më falur një djalë. Shkova në 
fshat dhe u thashë të gjithëve se Zoti më kishte zgjedhur 
mua për të bindur të gjithë ata që nuk besonin te fuqia e 
tij. Ditën që gruaja u bë për të lindur, unë rrija pas derës 
duke pritur zërin e djalit tim. Gruaja thërriste nga 
dhimbjet dhe unë qeshja duke menduar se Zoti nuk i 
bën gjërat shumë të lehta. Duhet të vuash për të merituar 
një mrekulli. Nga mesi i natës, dëgjova një të qarë fëmije 
dhe u futa me vrap në dhomën e gruas. Ajo nuk po 
rënkonte nga dhimbjet dhe fytyra e saj ishte e frikësuar. 
Më tregoi me tmerr fëmijën dhe më tha: Zoti na gënjeu, 
është vajzë. Unë ndjeva që sytë m’u errën dhe nuk e 
preka fëmijën me dorë. Dola jashtë dhe nisa të qaja me 
dënesë. Nuk e dija kush më kishte mashtruar: Zoti, apo 
prifti. Më kishte kapur një ndjenjë paniku dhe talljeje të 
cilën nuk dija me kë ta ndaja. Ose Zoti ishte tallur me 
mua dhe me priftin, ose prifti më kishte mashtruar për 
të më marrë paratë. Kur mendova për paratë m’u duk 
sikur iu afrova të vërtetës. Zoti nuk bën gjëra me pagesë, 
sepse atij nuk i duhen para. Ai ka gjithçka dhe nuk ka 
pse shet apo blen mrekulli për t’u pasuruar. U binda se 
ishte prifti që kishte gënjyer, sepse priftërinjtë megjithëse 
flasin në emër të Zotit, janë njerëz dhe jo engjëj dhe 
prandaj kanë nevojë për t’u ushqyer, për t’u veshur dhe 
për t’u mbathur. Pa i thënë asgjë gruas që qante si fajtore 
mbi foshnjën e vet, u nisa dhe shkova në shtëpinë e 

priftit. Ai po flinte dhe pasi i rashë portës me gur u zgjua 
dhe më pyeti: Pse ke ardhur. Kam ardhur të më kthesh 
paratë, i thashë. Gruaja ime lindi vajzë dhe jo djalë siç 
më premtove në emër të Zotit. Prifti kaloi dorën mbi 
ballë dhe duke nxjerrë gjumin nga sytë u përgjigj: Jeta 
dhe vdekja janë vepra të Zotit. Unë e bëra detyrën time, 
por ndoshta ai ka harruar, sepse bota ka aq shumë halle 
saqë ai nuk mund t’i mbajë mend të gjitha. Kthehu në 
shtëpi dhe qetësohu, sepse Zoti vonon, por nuk harron. 
Ndoshta ai ka vendosur që fëmija që do të vijë pas vajzës 
që sapo lindi, do jetë djalë. Unë shtanga dhe në një çast 
mendova se prifti kishte të drejtë. Zoti është i 
plotfuqishëm, por për të përfituar nga mrekullitë e tij, 
duhet të kujtohesh në kohën e duhur. Unë kisha kërkuar 
që fëmija të kthehej nga vajzë në djalë pasi ishte ngjizur, 
kishte marrë formë dhe kishte nisur të merrte frymë në 
barkun e nënës së vet. Ndoshta Zoti këtë gjë e merrte 
përsipër që në fillim, përpara se një grua dhe një burrë 
vendosin të lindin një fëmijë dhe jo pasi ata bashkojnë 
trupat e tyre dhe fëmija hyn në barkun e nënës nga 
gjymtyrët e babait të vet. Ndërkohë që unë i lutesha 
priftit që fëmija të ishte djalë, Zoti e kishte marre 
vendimin e vet për të sjellë në jetë një vajzë dhe ai nuk i 
rishikon vendimet e veta, pavarësisht nga lutjet apo 
pagesat. Pra mendova se kisha trokitur me vonesë në 
derën e Zotit dhe kisha humbur momentin për të 
merituar një mrekulli. Megjithatë prifti duhet t’ia njihte 
tekat dhe huqet Zotit. Ai duhet të më kishte 

paralajmëruar se kjo gjë ishte e pamundur. Po paratë, i 
thashë, pse i more? Paratë ia çova Zotit, u përgjigj prifti. 
Po pse i duhen paratë Zotit, e pyeta i habitur. Prifti 
qëndroi një copë herë pa folur dhe mua m’u shtua bindja 
se ai po kërkonte një gënjeshtër të re. Kjo është një gjë e 
vështirë për t’u shpjeguar më tha. Zoti bën edhe gjëra të 
panevojshme, të cilat ne nuk i shpjegojmë dot. Ja për 
shembull kush e kupton se pse i duhen botës mizat kur 
ato sjellin vetëm ndotje dhe bezdi. Apo pse duhet të 
ketë qorra dhe memecë, te cilët as nuk e shohin dot 
botën që ai ka krijuar dhe as nuk i luten dot Zotit siç 
bëjmë çdo ditë ne të tjerët, të cilëve ai u ka dhënë sytë 
dhe gjuhën. Kush e shpjegon dot se pse Zoti ka vendosur 
që gjarpërinjtë të nxjerrin helm nga goja duke mbytur 
njerëzit, megjithëse ai duhet t’i kishte zhdukur 
gjarpërinjtë si fajtorë për mëkatin e parë të njeriut, sepse 
ti e di që ishte një gjarpër ai që bindi Evën dhe Adamin 
të hanë mollën e ndaluar. Si ka mundësi që Eva dhe 
Adami u ndëshkuan nga Zoti për mëkatin e tyre ndërsa 
gjarpri jo? Kush e shpjegon dot pse Zoti u ka dhënë 
vetëm zogjve mundësi për te fluturuar dhe jo njerëzve, 
ndërkohë që njerëzit janë ata që kanë më shumë nevoje 
t’i afrohen qiellit për të prekur me dorë retë, për të 
shkuar në hënë dhe në diell, aty ku ndoshta ka më shumë 
toka, ujë dhe ngrohtësi për të jetuar më mirë. Këto janë 
gjëra që ne nuk i kuptojmë dot dhe përderisa nuk i 
kuptojmë nuk duhet të mërzitemi kur Zoti u merr 
njerëzve para për shërbimet që kryen. Unë nuk them se 


116 



atij i duhen paratë, por ndoshta ka menduar se as ty nuk 
të duhen dhe prandaj t’i ka marrë, sepse një njeri që 
harxhon para për të blerë fëmijën e vet kur zakonisht 
Zoti,ua jep njerëzve falas, nuk meriton t’i ketë paratë 
prandaj ai ka vendosur të t’i marrë, si ndëshkim. Mos 
mendo se Zoti mbledh para, ai thjesht u merr njerëzve 
ato që nuk i meritojnë. Unë isha i hutuar dhe për një 
çast harrova pse kisha ardhur te prifti. Në jetën time nuk 
kisha menduar kurrë se Zoti bën gjëra të cilat, siç thoshte 
prifti, nuk janë të domosdoshme ose janë të dëmshme 
dhe ai i lejon. Prifti po përpiqej të ndryshonte mendimin 
tim për Zotin,çka ishte e çuditshme dhe shumë e 
paarsyeshme në atë orë të natës. Kërkon të mbrohet 
mendova. Do të ndajë fajin e tij me Zotin. Po ti si 
mendon, e pyeta. Pse Zoti ka vendosur që të marre 
paratë e mija, pse e ka mbushur botën me miza, pse nuk 
i ka shfarosur gjithë gjarpërinjtë dhe pse dikujt i ka 
dhënë sy ndërsa dikujt jo? M’u përgjigj, i thashë sepse 
unë nuk iki që këtej pa një përgjigje. Prifti uli kokën dhe 
më tha një ijali, e cila e ndau botën time në dy pjesë. 
Sepse Zoti është e mira dhe e liga, më tha. Zoti është 
edhe burrë edhe grua, edhe ditë edhe natë, edhe hënë 
edhe diell, edhe nder edhe turp, edhe lot edhe gaz, edhe 
gëzim edhe trishtim, edhe pasuri edhe varferi, edhe dele 
edhe ujk, edhe e majtë dhe e djathtë, edhe e drejtë dhe e 
shtrembër, edhe mish edhe shpirt, edhe fitore dhe 
humbje, edhe e vërtetë dhe gënjeshtër, edhe e 
domosdoshme edhe e panevojshme, edhe ijalë edhe 

heshtje, edhe e bardhë dhe e zezë, edhe dashuri edhe 
tradhti, edhe dimër edhe verë, edhe gjak edhe thikë, 
edhe i gjallë edhe i vdekur. Zoti është çdo gjë, tha prifti 
dhe asgjë nuk është jashtë Zotit. Po atëherë pse na 
mëson Zoti ta dënojmë tradhtinë, të mos joshemi nga e 
liga, të mos gënjejmë, të mos tradhtojmë, të mos vrasim, 
të mos shesim nderin, të mos kërkojmë pasuri dhe të 
mos jepemi pas trupit, por vetëm pas shpirtit, kur ai 
është vetë edhe trupi, edhe turpi, edhe tradhtia, edhe 
gënjeshtra, edhe e zeza edhe e liga? Është njëlloj sikur 
gjysma e Zotit i kërkon njerëzve të mundin gjysmën 
tjetër të tij, sepse ai nuk e bën dot vetë këtë gjë. Kjo nuk 
ka kuptim, i thashë dhe ndjeva që sytë më ishin errësuar 
nga mendimet e mia. Prifti jo vetëm që më kishte marrë 
paratë, jo vetëm që më kishte mashtruar kur unë e besova 
se duke paguar mund të më jepte një djalë me ndihmën 
e Zotit, por tani po më shkulte nga zemra vete Zotin, të 
cilin deri në atë çast e kisha besuar si krijuesin e gjithçkaje 
të mirë, të drejtë dhe të bukur që kishte bota. Si mund ta 
pranoja unë që Zoti ishte edhe e liga edhe e mira? Kisha 
parë gjatë jetës sime shumë kriminelë që i luteshin Zotit, 
por askush prej tyre nuk i kishte ndarë fajet e veta me 
Zotin dhe nuk e kishte bërë atë përgjegjës për të këqijat 
që kishte bërë vetë. Por prifti ishte një kriminel i një lloji 
tjetër. Ai dukej si një shërbëtor, i cili mbron pronarin e 
vet duke ua treguar të gjithëve krimet e tij. Prifti rrinte 
në këmbë dhe ijalët që kishte nxjerrë nga goja ia 
mbushnin flokët me hije të përdredhura që dukeshin si 

gjarpërinj. Shko në shtëpi, më tha. Bota ka mijëra vjet 
që nuk i kupton dot punët e Zotit, sepse ai nuk ka 
vendosur ende që ne të kuptojmë më shumë. Me mijëra 
njerëz kanë vdekur pa e kuptuar se pse dhe me mijëra të 
tjerë e kanë kërkuar shkakun e vuajtjeve të tyre te Zoti, 
por kurrë nuk kanë marrë përgjigje. Përgjigja është vetë 
Zoti: ai nuk flet, por vetëm vepron. Ne duhet t’i pranojmë 
gjërat ashtu si ai i vendos duke mos kërkuar më shumë 
se sa na jepet. Po paratë e mija, i thashë, duke ngritur 
zërin. Më kthe paratë. Prifti filloi të qeshte dhe me një 
qetësi që do të shtangte edhe vete Zotin, më tha: Paratë 
e tua u dhanë që ti të kuptosh se Zoti nuk është ai që 
njeh ti. Natën e mirë. Unë ndjeva gjakun që më vërshoi 
në kokë dhe duke e kapur nga fyti bërtita: Më kthe 
paratë ose do të të vras. Ti nuk beson në Zot përderisa 
thua se ai është edhe i mirë edhe i keq dhe nuk më bind 
dot se ia ke çuar atij paratë e mija. Prifti më shtyu duke 
u përpjekur të lirohej dhe atëherë unë e shtrëngova më 
fort. Qafa e tij po dobësohej nën gishtat e mi dhe sytë e 
zinj po i skuqeshin si dy mëlçi që po plasnin nga gjaku. 
Ai më shikonte drejt në sy duke u varur në duart e mija, 
ndërsa unë i bërtisja dhe para se te jepte shpirt dëgjova 
një zë të fikur që më tha: Të thashë që nuk t’i kam marrë 
unë paratë. Me paratë e tua, Zoti bleu vdekjen time. 

Lek Dukagjini që kishte dëgjuar gjithë tregimin e 
burrit duke pritur një mbyllje tjetër, një shfajësim apo 
një kërkesë për falje, gjë që zakonisht ata që vrasin e 
bëjnë përpara gjykimit, hapi krahët si për të thënë se 

gjërat ishin të qarta dhe iu drejtua vëllezërve të priftit 
për t’i pyetur nëse kishin ndonjë gjë për të shtuar. Ata 
nuk folën. Shiu nuk kishte pushuar dhe flokët e tyre 
dukeshin sikur po binin në tokë nga pesha e tij e lagur. 
Ishte hera e parë që ai duhej të jepte dënim për një 
vrasje dhe prandaj mendoi se këtë gjë duhej ta bënte 
me ceremoninë e duhur. Kjo vrasje nuk ishte si gjithë 
të tjerat. Natyrisht që ishte shumë e lehtë të arrije në 
përfundimin se shkaku i saj ishin paratë, çka e bënte 
gjykimin të thjeshtë, sepse sipas ligjeve që ai kishte 
shkruar, vrasja për para lahej me vrasje. Kuptohej që burri 
ishte shtyrë në vrasje, sepse prifti nuk kishte pranuar t’i 
kthente paratë për një shërbim që megjithëse ia kishte 
premtuar, nuk varej nga ai, por nga dikush tjetër. Nga 
Zoti. Por nëse veprimi i priftit ishte i qartë, diçka mbetej 
ende për t’u sqaruar në atë gjykim. Pse e kishte vrarë 
burri priftin: për paratë apo për ijalët e çuditshme që ai 
kishte thënë për Zotin. Dhe Lek Dukagjini, si një njeri 
që vazhdimisht kërkonte fakte për të provuar se Zoti 
nuk ekziston, e pyeti: Më thuaj pse e vrave priftin? Sepse 
të mori paratë, sepse të mashtroi duke të premtuar se 
Zoti mund ta bëjë vajzën djalë, apo sepse të tha se Zoti 
është edhe e mira edhe e liga, edhe e bardha edhe e zeza, 
edhe e domosdoshmja edhe e panevojshmja, edhe burri 
edhe gruaja, edhe i gjalli edhe i vdekuri? Burri uli kokën 
duke bashkuar vetullat si një kryq dhe Lek Dukagjini 
mendoi se ky gjyq në fakt nuk ishte kundër tij, por 
kundër Zotit. Lek Dukagjinit i ishte dhënë një mundësi 

për të gjykuar Zotin dhe sikur ai të ishte aty, burri do të 
lirohej nga ndëshkimi dhe Lek Dukagjini do t’u thoshte 
njerëzve: E shikoni kush është fajtori i vërtetë. Ky është 
ai për të cilin vriteni dhe ziheni prej mijëra vjetësh, ky 
është ai që ju ka premtuar paqe, pasuri dhe lumturi duke 
mos siguruar asnjërën nga këto, ky është ai që duhet të 
dënohet në emër të gjithë krimeve, vrasjeve, vjedhjeve, 
luftërave, vdekjeve dhe sëmundjeve. Ky është ai që bindi 
një njeri se ka aftësinë të ndryshojë një fëmijë në barkun 
e nënës, ky është ai që detyroi një prift të gënjejë për ta 
mbrojtur, ky është ai që ngriti duart e këtij burri për të 
vrarë një burrë tjetër. Ky është ai që duhet të ndëshkohet 
në mënyrë që gjithë të tjerët të vdesin të pafajshëm. 
Por Zoti nuk ishte aty dhe njerëzit po prisnin që Lek 
Dukagjini të dënonte burrin, sepse ai gjyq nuk mund 
të mbyllej pa një fajtor. Zoti kishte privilegjin të mos 
paraqitej në gjyq dhe prandaj ndaj tij nuk mund të jepej 
ndëshkim. Zoti i ikte fajësisë në një mënyrë dinake, 
duke mos ardhur në ballafaqim edhe kur e akuzonin 
për vrasje. Në mijëra vjet ai kishte vrarë më shumë se 
kushdo tjetër dhe ende njerëzit nuk ishin bindur se koha 
për ta ndëshkuar kishte ardhur. Lek Dukagjini u ndje 
mirë duke menduar se ndoshta fati i kishte rezervuar 
pikërisht këtë mision: t’i bënte gjyqin Zotit. Prandaj pa 
u menduar gjatë ai e mori vendimin e vet duke besuar 
se dita për të gjykuar Zotin kishte ardhur edhe pse në 
mungesë të Zotit. Nëse burri do të thoshte se e kishte 
vrarë priftin për paratë ai do ta falte, por nëse do të 

thoshte se e kishte vrarë priftin për shkak se i kishte 
fyer Zotin e vet, do ta vriste. Lek Dukagjini do vriste 
çdo njeri që do mbronte Zotin, sepse në këtë mënyrë e 
dobësonte dhe e ndëshkonte vetë Zotin. Gjyqi në këtë 
mënyrë bëhej kundër Zotit dhe njerëzit që rrinin në shi, 
duke pritur, me siguri do ta kuptonin se çdo Zot i ri, 
dënon Zotin që ka ekzistuar para tij. Nga jugu po dilte 
një dritë e zbehtë sikur dikush t’i kishte hapur retë për 
të parë çdo ndodhte në tokë. Megjithatë, dielli ishte i 
lagur dhe forca e tij e njohur nuk mjaftonte për të bërë 
atë që rrezet e diellit bëjnë zakonisht: t’u japin njerëzve 
shpresë. Pasi u mendua gjatë derisa të pranishmit filluan 
të lëvizin nga padurimi, burri hapi gojën dhe u përgjigj: 
Nuk e vrava për paratë, por sepse më tha se Zoti është i 
panevojshëm, sepse të panevojshme janë gjërat që ai bën 
si mizat, memecet dhe gjarpërinjtë. Kush ka nevojë për 
një prift, i cili nuk i beson Zotit. Unë e vrava sepse ai 
nuk meriton të flasë në emër të Zotit dhe ajo gojë duhej 
të mbyllej që të tjerët të mos dëgjonin ato që dëgjova 
unë. Jam i bindur se çdo njeri që beson i Zotit do kishte 
bërë të njëjtën gjë. Unë vrava në emër të Zotit dhe tani 
jam i lumtur. Kjo ishte ijalia që Lek Dukagjini priste 
dhe shpirti i tij në atë çast u qetësua. Pas pak do dënonte 
një fajtor, i cili sapo i kishte pranuar se kishte vrarë në 
emër të Zotit. Gjykimi ishte më i lehtë tani. Më mirë një 
besimtar më pak, se sa një vrasës më shumë, mendoi Lek 
Dukagjini pastaj ngriti kokën, u çua në këmbë dhe tha: 
Siç e pranove vetë ti nuk ke vrarë një hajdut, por ke vrarë 

një njeri që ka thënë të vërtetën. Dhe për këtë meriton 
të vritesh. Meqë Zotin nuk e dënojmë dot, dënimin e tij 
do ta shlyesh ti. Në atë kohë dielli po nxirrte kokën për 
të fshirë rrugën, që balta e kishte mbushur me gjurmë të 
shtrembra, që u ngjanin mendimeve të njerëzve. Ndërsa 
njerëzit filluan të iknin duke marrë me vete një dyshim 
të ri, të cilin nuk e kishin pasur: a ishte Zoti fajtor për 
çdo gjë që bënin njerëzit, apo njerëzit janë fajtorë për 
sa kohë që besojnë se Zoti mund të bëjë edhe gjëra të 
panevojshme, për të cilat në fund të fundit ai ka krijuar 
njerëzit ndaj dhe nuk ka pse të dënohet. 

Për shumë vjet, Lek Dukagjini u dha njerëzve prova 
se kishte aftësinë të vendoste për jetën e tyre, me një 
forcë dhe autoritet që askush nuk e kishte pasur përpara 
tij. Ai e ktheu shtëpinë e vet në një strehë për të gjithë 
të varfrit, për jetimet, për shterpat dhe sakatët. Kushdo 
që nuk kishte me se të jetonte trokiste te Lek Dukagjini 
dhe dera e tij ishte gjithmonë e hapur. Ai thoshte se 
njerëzit duhet të jenë të barabartë dhe se askujt nuk 
duhet t’i mohohet ushqimi, zjarri dhe uji, dhe prandaj 
ndërtoi salla të mëdha, në të cilat në çdo kohë mund të 
mbushje barkun, të ngrohje kockat dhe të shuaje etjen. 
Jo vetëm për shkak të pushtetit të familjes së vet, por 
mbi të gjitha për shkak të bamirësive të tij, fama e Lek 
Dukagjinit u shtua. Njerëzit filluan t’i bindeshin si të 
ishte Zot dhe ai u shtrinte dorën që ata e puthnin duke 
qarë. Shumë shpejt pushteti dhe magjia e këtij njeriu 
kapërceu fuqitë e çdo sundimtari, urtësinë e çdo prifti 

dhe shkëlqimin e çdo shenjtori që kishte jetuar para tij. 
Fjala e Lek Dukagjinit u kthye në ligj dhe kur njerëzit 
kishin konflikte i zgjidhnin duke thënë: Kështu ka thënë 
Lek Dukagjini. Ai martonte dhe ndante njerëz, vinte 
emra fëmijësh, por vetë nuk u martua kurrë dhe thonë 
se kurrë nuk ka shkuar me një femër. Kur e pyesnin se 
pse nuk martohej, ai përgjigjej duke qeshur: Edhe Zotit 
i ndalohen disa gjëra. Kur e pyesnin se pse nuk donte 
të kishte fëmijë ai thoshte: Bota nuk ka më nevojë për 
Jezu Krishtin, sepse ai erdhi për t’i provuar botës se 
Zoti ekziston. Unë nuk kam nevojë që fëmijët e mi të 
provojnë se unë jam. Këtë gjë e provoj vetë. Megjithatë, 
ajo që njerëzit nuk kuptonin ishte se si ia mohonte vetes 
Lek Dukagjini nevojën për të shijuar një grua. Janë të 
rrallë burrat që e kanë këtë aftësi. Lek Dukagjini ishte 
një burrë i bukur, shtati i tij ishte i lartë, flokët e verdhë 
dhe sytë që kishin ngjyrën e hënës ndriçonin shpirtin e 
çdo njeriu që i afrohej. Sidomos mbi gratë ai kishte një 
fuqi që shumë pak burra e kanë pasur. Ato lëngëzoheshin 
në praninë e tij, sytë iu shkëlqenin, rrudhat i hapeshin 
dhe goja u lëshonte një aromë prej gjethesh të cilat mezi 
presin të çelin nën hijen e një peme, për t’u zgjatur, për 
t’u zmadhuar, për t’u fryrë dhe për t’u ngopur me vese. 
Me qindra gra kalonin natën duke parë në ëndërr sytë e 
Lek Dukagjinit që zbardhnin netët pa hënë, por ai kurrë 
nuk i zgjoi nga gjumi për t’i prekur dhe ndoshta kurrë 
nuk pa në ëndërr një grua. Dukej sikur e përçmonte këtë 
dobësi të njeriut. I vendosur të mos e bënte pis trupin e 

vet, me asnjë trup tjetër ai nuk morri kurrë një grua në 
dhomën e tij, megjithëse kjo do të kishte qenë shumë e 
lehtë për një burrë aq të bukur dhe aq të ditur. Për më 
tepër kjo do të ishte e këshillueshme për çdo njeri që do 
të kuptojë se si do të ishte bota nëse burrat dhe gratë do 
të flinin me njëri-tjetrin vetëm për të bërë fëmijë dhe jo 
për të shkëmbyer kënaqësi të tjera, të cilat, duke u kthyer 
në dashuri, i plagosin burrat si shqiponjat dhe i detyrojnë 
gratë të sillen si engjëj të padobishëm. Njerëzit besonin 
se Lek Dukagjini ishte kundër dashurisë dhe ai u dha 
shumë prova për t’i bindur se kishin të drejtë. Ai nuk 
dashuroi kurrë, duke mos derdhur ujin e shpirtit të vet në 
enën e asnjë trupi tjetër dhe nuk mendoi kurrë se duhej 
të dashuronte për të kuptuar se çfarë ndryshimi sjell ne 
jetën e njeriut kjo ndjenjë. Lek Dukagjini nuk kishte 
nevojë për dashuri. Ai donte t’u provonte të gjithëve se ai 
ishte i ndryshëm nga të gjithë. Në të kundërt, ai do ishte 
si gjithë të tjerët dhe arsyet për ta besuar do vinin duke 
shteruar, sepse njerëzit kanë një zakon: ata i kërkojnë 
Zotit të bëjë si ata por nëse ai i dëgjon dhe sillet si 
njerëzit, atëherë nuk është me Zot i tyre. Lek Dukagjini 
kishte kuptuar se fuqia e Zotit qëndron te pabarazia e 
tij me njerëzit. Nëse Zoti do kishte grua, do dashuronte, 
do ndahej, do bëhej xheloz, do lindte femijë, do punonte 
për t’i ushqyer, por nuk do ishte më Zot. Lek Dukagjini 
nuk kishte lindur për të dashuruar por për të vendosur 
për dashuritë dhe lindjet e të tjerëve.Trupi i tij nuk ishte 
aq i varfër sa te ngopej me lëngjet dhe mishin e një trupi 

tjetër dhe jeta e tij nuk ishte aq e zbrazët sa të mbushej 
apo të plotësohej me jetë të tjera, qoftë kjo edhe me ato 
të fëmijëve të vet. Megjithatë, refuzimi i Lek Dukagjinit 
për dashurinë nuk erdhi nga mungesa e zjarrit të trupit, 
por nga shkëndijat që i ndriçonin mendjen pa pushim. 
Ai besonte se dashuria është një gjë e panevojshme, 
madje e dëmshme, sepse krijon pabarazi. Sipas tij nga 
dashuria lind, xhelozia, krimi, vrasja, dhuna dhe nevoja 
e njeriut për prona. Njerëzit duan që ata që dashurojnë 
të ndihen mirë, të kenë para, prona, dhurata dhe kushte 
më të mira se ata të cilët nuk i dashurojnë. Dashuria nxit 
oreksin për pasuri duke ushqyer urrejtjen dhe nevojën 
për të sunduar botën me çdo kusht me anë të parasë dhe 
pronës. Me kalimin e kohës ai kuptoi se detyra e tij ishte 
t’u jepte mundësi njerëzve të ndiheshin të barabartë. 
Dhe që njerëzit të ishin të barabartë ata nuk duhej të 
kishin familje, nuk duhej të kishin prona, nuk duhej 
të kishin toka, nuk duhej të kishin fëmijë. Ndoshta në 
historinë e njerëzimit askush nuk ka guxuar t’u mohojë 
njerëzve gjithçka, siç bëri Lek Dukagjini. Ai vendosi të 
ishte Zot, sepse vetëm Zoti sipas tij, mund t’u merrte 
njerëzve gjithçka që u kishte lejuar. Por këto mendime i 
erdhën në kokë gradualisht, sa më shumë që ai i njihte 
shqiptarët. Duke qenë të ndryshëm nga gjithë popujt e 
tjerë ishin në fakt shqiptarët ata që krijuan prej mishit 
të Lek Dukagjinit, një Zot të ndryshëm nga gjithë të 
tjerët. Shqiptarët kishin qenë gjithmonë të pakënaqur 
me Zotin e tyre, të cilin e fajësonin për varfërinë, për 

mjerimin, për izolimin dhe vrasjet. Shqiptarët kanë 
nevojë ta kenë gjithçka ndryshe nga të tjerët, përfshi 
edhe Zotin, ngaqë nuk kanë aftësinë të ndajnë asgjë me 
të tjerët, përfshi edhe Zotin. Lek Dukagjini u bë Zot 
i shqiptarëve për këtë arsye dhe ndoshta asnjë popull 
tjetër nuk do kishte pranuar një Zot si ai. Jo se ishte i 
keq, por se ishte i parakohshëm. Në fund të fundit ai 
nuk vriste, nuk grabiste dhe nuk bënte dëm, të paktën 
deri tani. Ai vendosi të bëhej Zot, sepse kuptoi që kjo 
ishte ajo që u kishte munguar shqiptarëve në të gjitha 
kohërat. Ai u bë Zot, sepse besonte se i donte shqiptarët 
dhe jo se nuk i donte ata. Pasi shkroi ligje, pasi gjykoi 
me ligjet e tij, pasi dha dënime, pasi caktoi kufirin 
mes drejtësisë dhe padrejtësisë, pasi provoi t’i pajtonte 
njerëzit dhe t’i ndihmonte të vdisnin në paqe, e kuptoi 
se përpjekja e tij do mbetej e përkohshme. Kur ai të 
vdiste, shqiptarët do ktheheshin prapë te vrasjet dhe 
grindjet derisa të zhdukeshin. Kur ai të mos ishte më, 
Zoti do t’i fuste sërish nën kthetrat e tij duke i lënë 
të dashuronin, të martoheshin dhe të rrëmbenin toka. 
Lek Dukagjini donte të bënte një gjë që duhej të mbetej 
edhe kur ai nuk do ishte më i gjallë. Prandaj u mendua 
gjatë dhe vendosi t’i jepte mundësi shqiptarëve të kishin 
një vend të ndryshëm nga të gjitha vendet e tjera. Kjo 
është arsyeja se pse jemi në këtë ishull. Lek Dukagjini 
ka vendosur të ndërtojë Shqipërinë, një vend ku askush 
nuk ka prona, ku askush nuk vret sepse nuk ka arsye, 
ku askush nuk martohet, ku askush nuk dashuron, ku 

askush nuk trashëgon, sepse nuk ka asgjë, ku askush 
nuk gënjen sepse nuk ka çfarë përfiton, ku askush nuk 
tradhton, sepse nuk ka të afërm, nuk ka prindër dhe 
fëmijë të cilët duhet t’i mbrojë duke tradhtuar dikë 
tjetër, apo vetë ata. Ne jemi dëshmitarë të krijimit të një 
Zoti dhe nuk duhet të besojmë se Lek Dukagjini është 
i çmendur, sepse në fillim të gjithë Zotat kështu duken, 
derisa e kupton se bota nuk bën dot pa ta dhe derisa 
çmenduria e Zotave kthehet në mënyrë jetese. 

Kur Shtuni mbaroi mëngjesi ishte shumë afër. 
Punëtorët qëndruan një çast në heshtje dhe në sytë e 
tyre flakët e zjarrit po çlodheshin mbi prush. Kishin 
dëgjuar një histori të çuditshme, e cila kishte zgjatur sa 
vetë nata dhe tani ishte koha për ta tretur në qetësi, me 
bindjen, se pa dashur, ishin bërë edhe ata pjesë e saj. 
Ndoshta pas shumë vjetësh dikush do ta vazhdonte 
historinë e jetës së Lek Dukagjinit, aty ku ajo ishte 
ndërprerë, pikërisht atë natë, kur gati 20 burra ishin 
mbledhur rreth zjarrit për të kuptuar se çfarë fati i priste 
në atë ishull të shkretë ku një njeri që e konsideronte 
veten Zot, i kishte thirrur të ndërtonin një vend pa para, 
pa prona, pa martesë dhe pa Zot. Megjithatë, punëtorët 
nuk i dinin të gjitha dhe kjo u jepte kohë të mendonin 
se duhej të prisnin derisa të kuptonin më shumë. Egërsia 
e papritur e Lek Dukagjinit ishte një shenjë. Ai i kishte 
kërcënuar dhe i kishte zbuar nga shtëpia e parë duke 
thënë se askush prej tyre nuk kishte të drejtë të jetonte 
në atë ishull. Ne jemi shumë, tha njëri. Lek Dukagjini 

është i vetëm. Nëse duam, ne mund ta vrasim dhe ikim 
nga ky ishull e kthehemi në shtëpitë tona. Bota nuk ka 
nevojë për një Zot si ky, që nuk i jep njerëzve mundësi të 
dashurojnë dhe që u merr pronat dhe tokat. Një njeri që 
merr dy njerëz në rrugë, i largon nga familjet e tyre, i 
detyron të bëhen prindërit e tij dhe pastaj të zhvishen 
dhe të dashurojnë në sytë e tij, nuk mund të jetë veçse 
një i çmendur. Nuk do kisha ardhur në këtë ishull nëse 
do ta njihja nga afër Lek Dukagjinin. Por gjithmonë 
kam besuar se ai punon për shqiptarët, jo për t’u bërë 
Zot i tyre, por për t’i ndihmuar të jetojnë në paqe dhe në 
lumturi. Por ky Zot ka ardhur për ta shkatërruar botën 
dhe unë jam gati ta vras. Një dru i shtrembër kërciti në 
zjarr duke djegur ndrydhjen e vet dhe ajri u mbush me 
shkëndijat që u ngritën lart si yje të vegjël, që po i 
shpëtonin djegies. Të rrish rreth zjarrit për të vendosur 
vrasjen e një njeriu është një zakon që njerëzit e kanë 
ndjekur në qindra vjet. Zjarri i pjek mendimet dhe u heq 
atyre lagështinë që vjen nga keqardhja dhe nga frika, 
por atë natë punëtorët që po qëndronin rreth tij dukeshin 
si një tufe drush, të cilët duan të digjen deri në fund për 
të kuptuar se lagështia e tyre nuk ka forcën e duhur për 
të shuar zjarrin. Kur të gjithë po prisnin që akuzat për 
Lek Dukagjinin të shtoheshin, siç bëjnë gjykatësit të 
cilët vendosin vetëm pasi i dëgjojnë të gjitha palët, 
Shtuni u ngrit në këmbë dhe tha: Askush nuk duhet të 
mendojë se mund ta prekë Lek Dukagjinin. Zoti nuk 
vritet. Ua tregova historinë e tij për të kuptuar se duhet 

të bindemi, sepse ne nuk po i shërbejmë një njeriu, por 
gjithë botës. Çfarë do të kishit bërë ju dhe gjithë njerëzit 
e tjerë, nëse një ditë Zoti do kishte zbritur në tokë dhe 
do ju urdhëronte të ndërtonit parajsën, siç po bën tani 
Lek Dukagjini? Jam i bindur se të gjithë do uleshim në 
gjunjë dhe do ta ndiqnim Zotin me sy mbyllur. Ne na 
është dhënë mundësia të vijmë të parët në parajsë dhe të 
jetojmë përkohësisht me një njeri që po i jep njerëzve 
atë që Zoti zakonisht e jep pas vdekjes. Ne duhet ta 
ndihmojmë Lek Dukagjinin ta çojë deri në fund qëllimin 
e vet. Kush do ta pengojë duhet ta dijë se unë jam këtu 
për ta mbrojtur. Duke llogaritur ijalët me kujdes në 
mënyrë që burrat që po e dëgjonin të trembeshin aq sa 
ç’kishte vendosur Lek Dukagjini dhe jo më shumë, 
Shtuni u ul në cep të zjarrit dhe dëgjoi njërin nga burrat 
që tha: Ndoshta Shtuni ka të drejtë. Koha për të ndërruar 
Zotin ka ardhur. Ne duhet të vazhdojmë punën dhe 
nëse nuk e shmangim dot vdekjen, atëherë duhet të 
bindemi sepse në çdo rast do vdesim, por në këtë rast të 
paktën e njohim Zotin për të cilin do vdesim. E kundërta 
nuk do kishte asnjë vlerë. Nëse ne do e vrisnim Lek 
Dukagjinin, atëherë ndoshta do ishte më keq për secilin 
prej nesh. Kur të ktheheshim në shtëpi dhe shqiptarët të 
mësonin se ne vramë njeriun që i ka drejtuar për dhjetëra 
vjet, do të na vrisnin njëlloj, dhe fëmijët tanë do 
gjykoheshin brez pas brezi si femijët e atyre që vranë të 
vetmin shqiptar të denjë për të zëvendësuar Zotin. 
Shqiptarët nuk i kanë dhënë asgjë njerëzimit deri më 

sot. Ndoshta ka ardhur koha që ata t’i japin një Zot që 
pas disa vitesh mund të jetë shumë më i mirë dhe më i 
drejte se të gjithë ata që kemi patur deri tani. Ne i kemi 
besuar Zotit pa e njohur, pse nuk duhet t’i besojmë Lek 
Dukagjinit të cilin e njohim? Në fund të fundit ai ka 
treguar se di të ndajë të mirën nga e keqja, di të japë 
drejtësi, di të gjykojë, të ndëshkojë, të falë dhe të ndërtojë. 
Ai është i pasur dhe nuk kërkon pasurinë e askujt. Ai 
është i ditur dhe diturinë e tij kërkon ta ndajë me gjithë 
njerëzit, duke i ndihmuar ata të kuptojnë se kush është 
rruga që të çon drejt lumturisë, paqes dhe barazisë. Ai 
nuk vret për para dhe nuk është martuar kurrë për t’u 
thënë njerëzve se pasurinë e tij, nuk kërkon ta trashëgojë. 
Me ato para po na paguan ne, jo për të ndërtuar një 
shtëpi, por një qytet, te cilin do tua lërë si trashëgim 
shqiptarëve kur vetë të mos jetë më. E çfarë bën një Zot 
më shumë se kaq? Çfarë duhet të bëjë tjetër një Zot për 
t’i besuar dhe për t’iu bindur? Prandaj unë them të 
vazhdojmë punën. Duke njohur Lek Dukagjinin dhe 
qëllimet e tij, tani është më e lehte për të gjithë ne. Sikur 
të më thërrisnin për të ndërtuar parajsën duke më thënë 
se nuk do kthehesha më kurrë prej andej, unë do t’i lija 
të gjitha punët dhe do shkoja me vrap. Le të besojmë se 
tani kemi ardhur në parajsë dhe kemi mundësi t’i 
caktojmë vetë lulet që do mbillen aty, t’i prishim vetë 
gurët e tepërt, të bëjmë shkallë për engjëjt dhe shtëpi 
për fëmijët, të nxjerrim ujë nga toka, të ngremë fole për 
zogjtë dhe të korrim grurin. A nuk na thotë Zoti se 

duhet të përpiqemi gjithë jetën për të merituar parajsën? 
Lek Dukagjini po bën pikërisht këtë gjë. E vetmja gjë 
që do t’i kërkoj nëse kjo mundësi do të më jepet, është 
të rri këtu deri në fund të jetës duke mbrojtur parajsën 
që kam ndërtuar me duart e mija. Dhe ashtu si Shtuni, 
do mbroj edhe njeriun që më solli në parajsë, Lek 
Dukagjinin. Çdo njeri që do t’i bëjë keq Zotit do të 
ndëshkohet njëlloj si djalli. Shpresoj që kur na kanë 
zgjedhur për të ardhur këtu, djalli ka qenë në gjumë dhe 
nuk i është përgjigjur thirrjes së Lek Dukagjinit. Por 
nëse ka ardhur dhe është fshehur në trupin e dikujt prej 
nesh, siç e ka zakon, atëherë do isha i lumtur të ma linit 
mua ta vras. Burri nuk foli më dhe kur pushoi ndjeu që 
ijalët e tij kishin hyre si balsam në shpirtrat e punëtorëve 
të tjerë. Në përgjithësi shqiptarët janë njerëz që binden 
kur kuptojnë se çfarë mendon shumica dhe pavarësisht 
nga ajo që vendos shumica, ata zgjedhin të bëhen me 
shumicën, për të mos mbetur vetëm. Shqiptarët janë të 
qetë kur zgjedhin dhe nuk kanë vrasje ndërgjegje siç 
mund t’u ndodhë popujve të tjerë dhe prandaj kur 
shohin se shumica e ndërron fenë e ndërrojnë dhe ata, 
kur shohin se shumica e ndërron Zotin, e ndërrojnë 
edhe ata, kur shohin se shumica vret, vrasin edhe ata dhe 
kur shohin se shumica dhunon pakicën atëherë kjo është 
një arsye më shumë për t’u bërë me shumicën. E 
megjithatë ai që kishte folur para të tjerëve duke thënë 
se Lek Dukagjini duhej të vritej, sepse një Zot si ai nuk 
i duhej botës, për shkak të sedrës apo për shkak se kishte 

folur i pari dhe nuk mund të tërhiqej, apo për shkak se 
vërtet ai besonte se një njeri nuk mund të bëhet Zot, 
vendosi të fliste dhe duke ngritur zërin në qiell, sikur 
donte të kishte dëshmitarë të tjerë, tha: Unë e di që një 
ditë do të pendoheni që vendosët t’i bindeni Lek 
Dukagjinit. Por atë ditë asnjëri prej jush nuk do të jetë 
më i gjallë për t’i kërkuar falje të tjerëve që do të kenë 
vuajtur nga vendimi që sapo morët. Si mund t’i bindem 
një Zoti që më ndalon të martohem, të mos kem familje, 
shtëpi dhe prona. Si mund t’i bindem pa kundërshtuar 
një Zoti, që kërkon të vendosë se kur duhet të kem 
fëmijë, me kë duhet t’i bëj dhe sa fëmijë duhet të bëj, të 
cilët, nëse ai më lejon t’i bëj, ndoshta nuk do t’i njoh 
kurrë. Nëse Zoti m’i ndalon këto, atëherë unë jam kundër 
Zotit. Ky Zot është kundër lirisë dhe atëherë, ne duhet 
të jemi kundër këtij Zoti në emër të lirisë. Ju thashë se 
duhet ta pengojmë këtë njeri sa nuk është vonë, nëse 
nuk duam që fëmijët tanë pas shumë vitesh të dënojnë 
kujtimin e baballarëve të tyre, të cilët nga frika apo nga 
padituria ndërtuan një burg nga i cili nuk mund të 
dalësh dhe të hysh dot. Sepse ne miqtë e mi, nuk po 
ndërtojmë një parajsë, por një burg. Ky është burgu, në 
të cilin Lek Dukagjini do të fusë fëmijët tanë për t’i 
kthyer në skllevër të çmendurisë së vet. Një Zot që e 
njohim është më i keq se një Zot që nuk e kemi parë dhe 
që nuk e dimë ku është, sepse i pari vendos për jetën 
tënde çdo ditë, ndërsa i dyti vendos vetëm për vdekjen, 
pasi gjatë jetës të ka lënë të lirë. Nëse ato që dëgjuam 

nga Shtuni për jetën dhe qëllimet e tij janë të vërteta, 
atëherë ky njeri është i çmendur dhe i sëmurë dhe ne 
duhet ta vrasim për ta shpëtuar atë dhe veten tonë nga 
sëmundja e tij. Nëse ju nuk mundeni atëherë jam gati ta 
vras që tani. Burri u ngrit në këmbë duke shqyer sytë 
nëpër natë, sikur donte të gjente se ku ishte Lek 
Dukagjini, kur nga errësira u dëgjua një zë i qetë dhe i 
thelle që tha: Ja ku jam, po pres të më vrasësh. 

Ishte Lek Dukagjini. Ai kishte qëndruar gjithë natën 
në errësirë duke dëgjuar jetën e vet të treguar nga Shtuni 
dhe reagimin e burrave, të cilët kthyen kokat të tmerruar 
dhe pa e kuptuar u ngritën në këmbë. Lek Dukagjini 
u afrua dhe duke shkelur mbi copat e prushit që gjatë 
natës era i kishte shpërndarë pa kujdes, qëndroi në mes 
të zjarrit dhe fytyra e bardhë iu ndriçua nga qindra 
shkëndija që kërcenin mbi faqe dhe mbi flokë si të donin 
t’i iknin takimit të njerëzve me Zotin e tyre. 

Burrat rrinin përreth tij dhe sikur dikush t’i kishte 
parë ashtu, do mendonte se takimi i njerëzve me Zotin 
ndodh gjithmonë në situata dhe vende të paparashikuara 
sepse Zoti shfaqet atëherë kur njerëzit nuk e presin. 
Burri që kishte kërkuar ta vriste Lek Dukagjinin kishte 
ulur kokën i turpëruar dhe nuk fliste, megjithatë edhe 
te tjerët ndiheshin pak a shumë si ai. Lek Dukagjini 
që nuk lëvizte nga zjarri ngriti kokën dhe tha: Nëse do 
të më vrasësh duhet të kesh më shumë arsye nga ato 
që the. Të vrasësh një njeri sepse ai kërkon t’u japë 
njerëzve një mundësi për të jetuar më mirë është një 

arsye e dobët. Shtuni ju foli për jetën time. Besoj se e ke 
kuptuar se gjithë jetën e kam kaluar duke menduar se si 
do t’i ndihmoj shqiptarët të kenë shtetin e tyre, të kenë 
ligje dhe drejtësi në mënyrë që të mos kenë më nevojë të 
vrasin për t’u ushqyer dhe të vjedhin për të jetuar. Nëse ti 
mendon se kjo është e padrejtë atëherë duhet të pranosh 
se nuk do të jetosh më mirë ose të paktën nuk do ta 
provosh këtë gjë. Nëse unë besoj se Zoti të cilit i jemi 
lutur deri më sot është i papërshtatshëm, i pamëshirshëm 
dhe i papërgjegjshëm sepse ai nuk mendon për hallet 
tona dhe nuk i zgjidh gjërat me drejtësi, besoj se shumë 
pak njerëz, përfshi edhe ty kanë provat e duhura për të 
me kundërshtuar. Me thuaj çfarë ka bërë Zoti për ty? 
Çfarë u ka dhënë ai shqiptarëve përveçse mjerim, izolim, 
hakmarrje, varfëri dhe sëmundje te cilat nuk i shëron, por 
vetëm i shton nga një brez në tjetrin. Çfarë premtimi të 
ka bërë ty Zoti që të mban të lidhur pas qerres së vet e 
cila nuk ngarkohet dhe nuk do të ngarkohet kurrë me 
hallet e tua dhe të njerëzve të tjerë, por vetëm me vdekje, 
me nënshtrim dhe pabesi? Asnjë premtim. Unë jam 
menduar shumë gjatë për te kuptuar nëse Zoti ekziston 
apo jo.Jam përpjekur ta gjej në qiell dhe nuk e kam parë, 
jam përpjekur ta gjej në tokë dhe ai nuk ka qenë, jam 
gdhirëpër të ndjerë frymën dhe dashurinë e tij në rreshtat 
e librave të shenjtë, por as aty nuk e kam gjetur, jam 
munduar ta ndjek por nuk e kam kapur dot, jam lodhur 
ta ndihmoj, por ai nuk është përgjigjur. Dhe a e di ku e 
kam gjetur? Në kokat e njerëzve. Zoti ekziston vetëm 

në kokën tënde dhe askund tjetër. Nëse ti mendon se ai 
është, atëherë ai ekziston, por nëse bindesh se nuk është 
dhe nuk mendon fare për të, atëherë ai vdes. Kam ardhur 
në këtë ishull, për t’u vërtetuar njerëzve dhe sidomos 
shqiptarëve bindjen time. Ata mund të jetojnë më mirë 
duke jetuar pa ndihmën e Zotit. Nëse njerëzit mendojnë 
se unë kam vendosur të zëvendësoj Zotin unë nuk do 
t’i zhgënjej, por do t’u ndaloj atyre të luten për mua, të 
vrasin për mua dhe do jetoj me ta duke i dëgjuar siç po 
bëj sot me ty. Më thuaj a ka pranuar Zoti ndonjëherë të 
bisedojë me ty dhe ç’do bënte ai sikur të dëgjonte se ti 
kërkon ta vrasësh? Me siguri do të të vriste, ndërsa unë 
dua të të bind. Nuk do të vras, por do të të ndihmoj të 
kuptosh se pa Zotin jeta jote mund të jetë më e lumtur. 
Kam vendosur qe ky vend të quhet Shqipëri për t’i 
treguar botës se shqiptarët mund të ndërtojnë lumturinë 
dhe paqen, që popujt e tjerë akoma nuk e kanë arritur 
dhe ky qëllim nuk mund të jetë vetëm i imi, por i gjithë 
shqiptarëve. Kur ju thashë se nuk dua që ju të jetoni këtu 
dhe aq më pak të vdisni këtu, desha t’ju them se ky vend 
i takon të ardhmes dhe jo të shkuarës. Ky vend i takon 
fëmijëve dhe jo atyre që janë rritur me adhurimin për 
Zotin. Fëmijët nuk i kanë veset tuaja,prandaj ky vend do 
jetë pa vese. Unë kam vendosur ta mbroj këtë vend nga 
kushdo që ka vese, nga kushdo që beson se nuk jetohet 
dot pa ndihmën e Zotit. Kushdo që ka nevojë për Zotin 
duhet të shkojë diku tjetër. Bota është e mbushur me 
qytete dhe fshatra të cilat Zoti i ka bindur se martesa, 

prona dhe paraja janë të domosdoshme. Në këtë kuptim 
nuk jeni të pashpresë. Por bota më në fund ka gjetur lirinë 
dhe besimin se mund të bëjë edhe pa to. Në Shqipëri 
nuk do kemi nevojë për para, për prona dhe martesa të 
cilat e pengojnë njeriun të jetojë në paqe dhe në lumturi 
me veten dhe të tjerët. Unë do ta mbroj Shqipërinë me 
çdo kusht dhe me çdo çmim. Erdha këtu sonte për t’ju 
thënë se askush, asnjë njeri dhe asnjë Zot, nuk mund 
të më detyrojë të tërhiqem nga qëllimi im. Megjithatë 
ka një mundësi edhe për ju dhe unë dua t’ua them: 
Secili prej jush që kërkon të kthehet pranë femijëve te 
vet është i lirë ta bëjë këtë gjë. Por ata që do vendosin 
të jetojnë në Shqipëri duhet ta vendosin tani. Unë dua 
t’ju ftoj që Shqipërinë ta mbrojmë bashkë. Ju do jeni 
rojet e saj. Nuk do të ktheheni më kurrë andej nga keni 
ardhur, por do të vdisni këtu, duke qene të bindur se po 
i shërbeni njerëzimit me shumë se kushdo tjetër para 
jush. Pas shumë shekujsh, kur shembulli ynë te kthehet 
ne model për botën, njerëzimi do t’ua dijë për nder dhe 
do t’ju respektojë si martirë. Dhe që gjërat të jenë të 
qarta duhet t’ju them që në fillim se nëse do vendosni të 
jetoni këtu, siç e thashë, do mbroni Shqipërinë, por nuk 
do jetoni në qytetin që po ndërtojmë. Atje do jetojnë 
vetëm fëmijët. Ju do keni shtëpitë tuaja jashtë qytetit 
nga të cilat do shikoni se si, ngadalë, por pa ndihmën e 
Zotit, fëmijët do rriten dhe do ta kthejnë këtë vend ne 
një parajsë për vete. Tani është koha për të vendosur: 
kushdo që do të rrijë këtu duhet të vërë dorën mbi zjarr 

duke u betuar me këto fjalë: betohem se do ta mbroj 
Shqipërinë me jetën time. Lek Dukagjini pushoi dhe 
ndjeu erën qe po i lëvizte nëpër flokë si një lajm që vjen 
nga deti për të të kujtuar se dallgët nuk mbarojnë në 
breg, por në det. Edhe diçka tjetër tha ai: Kur vendosa 
të zëvendësoj Zotin, u binda se duhet të jetoj pa familje 
dhe pa fëmijë. Këtë sakrificë që e kam bërë vetë ua 
kërkoj edhe gjithë atyre qe duan të jetojnë me mua në 
Shqipëri. Nëse vendosni të jetoni këtu duhet t’i harroni 
fëmijët tuaj. E di që ky është një vendim i vështirë, por 
rrugë tjetër nuk ka, për asnjërin prej nesh. Familjet tuaja 
nuk mund të vijnë në Shqipëri sepse siç e dini Shqipëria 
do jetë një vend pa familje. Burrat panë njëri tjetrin në 
sy dhe askush nuk foli derisa Shtuni zgjati dorën dhe 
tha: Betohem se do ta mbroj Shqipërinë me jetën time. 
Pas tij e zgjati dorën edhe burri tjetër dhe pas tij edhe 
shumica e te tjerëve, mes të cilëve edhe Ademi i cili kur 
vuri dorën mbi zjarr tha: Për mua është me e lehte, sepse 
unë nuk jam i martuar. Burri qe kishte thënë se do ta 
vriste Lek Dukagjinin nxori fytyrën nga hija ku ishte 
fshehur dhe pyeti: “Po ne që nuk duam të jetojmë këtu, 
kur mund të kthehemi?”. 

Kur të mbarojë ndërtimi i Shqipërisë,- tha Lek 
Dukagjini. 

Si i krijon Zoti popujt 


Nëse besojmë se Zoti i shpërndan popujt nëpër botë 
ashtu siç shpërndan një bujk farën mbi tokë, pra duke 
derdhur disa kokrra në të gjithë sipërfaqen e fushës që 
duhet të mbjellë, atëherë e kuptojmë pse diku ka më 
shumë njerëz dhe diku më pak, pse diku njerëzit janë më 
të dendur dhe më punëtore dhe diku tjetër më të rrallë 
dhe më romantikë, apo pse disa njerëz kanë arritur të 
ndërtojnë shtete të mëdha dhe diku tjetër njerëzit jetojnë 
ende nëpër male, duke ndarë netët e tyre me tufat e 
bagëtive dhe duke menduar pse, dreqi e mori, ndryshe 
nga bagëtitë, ata ende nuk e kanë gjetur dot një bari që 
mund t’i bashkojë rreth një tufe për t’ i bërë popuj dhe 
kështu mund të vazhdonim pa fund, duke krasitur llojet 
e ndryshme të farave dhe racave njerëzore, të cilat Zoti i 
ka mbjellë mbi fushat e botës, raca që janë të njëjta, sepse 

vijnë të gjitha prej një fare dhe prej një dore, por pikërisht 
për këtë arsye janë edhe të ndryshme, sepse fara nuk i 
ngjan farës dhe diku ajo vjen më e zezë, diku tjetër më e 
kuqe, diku më e bardhë, diku tjetër aq e papërsosur sa për 
të ushqyer nevojën e njerëzve për t’u bashkuar dhe për t’u 
kthyer në popull dhe pastaj në shtet, sepse edhe bimët nuk 
rriten veç e veç, por të gjitha bashkë, siç ndodh me grurin, 
apo me misrat, apo me lulëkuqet, të cilat i japin ngjyrën 
e tyre të kuqe një fushe vetëm kur janë shumë dhe nuk 
arrijnë dot të ngjyrosin asnjë shami kur janë vetëm. 

E meqë duhet pranuar ajo çka thonë bujqit e vjetër 
se fara nuk i ngjan farës, atëherë duhet të pranojmë se 
edhe popujt, megjithëse të gjithë kanë dalë nga e njëjta 
dorë, e cila një ditë vendosi të shpërndante farën e njeriut 
mbi tokë duke e hedhur atë gjithandej pa shumë kujdes, 
sepse mendja e Zotit gjatë mbjelljes kalon sa në një punë 
në një tjetër, kështu pra duhet të pranojmë se përderisa 
fara nuk i ngjan farës edhe popujt nuk u ngjajnë popujve. 
Ka popuj që nuk kanë arritur dot ende të shpëtojnë nga 
ankthi që ka njeriu për të gjetur me çfarë do ta ndërtojë të 
ardhmen e vet, siç ka popuj të tjerë, të cilët me sa duket, 
fara i ka ndihmuar dhe prej shumë kohësh kanë vendosur 
të merren me një punë të cilën të tjerët nuk kanë arritur 
ende ta bëjnë, siç mund të jetë lundrimi, apo ndërtimi i 
anijeve, apo përgatitja e ushqimeve, apo lufta, apo shumë 
punë të tjera të vyera dhe fitimprurëse, të cilat njeriu duhet 
t’i bëjë përgjatë jetës së vet, sepse kjo i siguron bukën e 
përditshme, por nëse këto punë i bën bashkë me njerëz 

të tjerë të racës dhe të gjuhës së vet, atëherë është edhe 
më mirë, sepse kështu të gjithë forcohen nga pak dhe për 
shkak të këtij bashkimi popujt lidhen, kufijtë e tokave të 
tyre zgjerohen, fuqia e tyre shumëfishohet dhe mundësia 
për të mposhtur popujt e tjerë është më e madhe. Ndoshta 
nuk ia vlen t’i marrim popujt me radhë për të treguar se 
kush pati më shumë fat kur Zoti derdhi farën e njeriut 
mbi tokë, por sot është e qartë për cilindo se jo të gjithë 
popujt jetojnë njëlloj dhe jo të gjithë popujt kanë arritur të 
kenë mirëqenie, paqe, dije, forcë dhe pasuri të barabarta. 
Ka disa popuj që kanë krijuar më shumë pasuri dhe më 
shumë fuqi se të tjerët. Në këtë rast ata besojnë se fuqia 
dhe epërsia e tyre qëndron te bashkimi i disa cilësive që 
ata i kanë përsosur dhe lëmuar me kalimin e kohërave 
siç janë mendimet, shijet, durimi, parashikimi, shkrimi, 
leximi dhe aftësitë e nevojshme për të nxjerrë minerale 
dhe pasuri nga toka apo qoftë edhe disa cilësi të tjera që 
lidhen me forcën fizike dhe mënyrën e luftimit, gjë që 
ka bërë që disa popuj të pushtojnë popuj të tjerë duke ua 
marrë pasuritë dhe dijet. Por sigurisht, ka edhe shumë 
popuj, të cilët nuk kanë arritur të jenë të fuqishëm, nuk 
kanë kuptuar ende nëse duhet të merren me bujqësi apo 
me lundrim, apo nëse duhet t’ua kushtojnë jetën e tyre 
disa arteve të tjera më pak të lodhshme, siç janë gatimi 
për popujt e tjerë, shpikja e recetave për ëmbëlsira apo 
djathëra, apo bërja e këpucëve, lyerja e flokëve, muzika, 
vallëzimi, sportet apo mbarështimi i kuajve. Këta popuj 
kanë mbetur më mbrapa se të tjerët dhe në përgjithësi 


141 





ata e besojnë Zotin më shumë se të tjerët. Nëse të parët e 
besojnë Zotin në mënyrë kritike, të dytët e besojnë Zotin 
në mënyrë praktike. Të parët mendojnë se Zoti është 
aty për t’u kujtuar se duhet të punojnë çdo ditë nga pak 
për të jetuar, ndërsa të dytët mendojnë se Zoti është aty 
për të punuar çdo ditë, që ata të jetojnë. Të dytët nuk e 
pranojnë dot se përgjatë shekujve nuk kanë mundur të 
jenë pushtues, eksploratorë apo shpikës të vlefshëm dhe 
të suksesshëm, nuk e pranojnë dot se në vend që të ishin 
marrë me krehjen e kuajve do të duhet të ishin marrë me 
ndërtimin e karrocave dhe anijeve, apo se në vend që të 
thernin dhe të thanin lëkurët për ndenjëset e karrocave të 
popujve të tjerë, apo për kolltukët dhe kanapetë e tyre, do 
të duhet të ishin përqendruar në një zanat tjetër,prandaj 
ata, në vend që të fajësojnë veten për mundësitë e humbura 
përgjatë historisë, duke qenë të vegjël, fajësojnë më të 
mëdhenjtë, duke nisur me Zotin. Ata besojnë se ditën 
që Zoti hodhi farën për të mbjellë tokën me njerëz, fara 
e tyre ishte e paplotë, ndoshta kishte marrë pak lagështi 
apo kishte qëlluar disi e vogël dhe e shtypur, apo ndoshta 
toka në të cilën ajo kishte rënë nuk kishte cilësinë dhe 
mjaltin e duhur, sepse dikur atje kishte ngordhur një dre i 
vogël, i sëmurë nga zemra, që e kishte kalbur dhe ndotur 
humusin e tokës, apo sepse ndoshta Zoti, në atë çast e 
kishte humbur mendjen pas një reje që i ishte dukur si 
fustani bojë qielli i një zonjushe dhe prandaj dora e tij 
ishte dridhur dhe ishte shtrënguar nga sikleti dhe në vend 
që të lëshonte shumë kokrra kishte pikuar atje vetëm disa, 

që ishin shumë pak, në krahasim me sasinë që ai kishte 
derdhur në vende të tjera dhe prandaj atje popujt ishin të 
mëdhenj dhe ishin shtuar më shpejt, ndërsa këtu kishin 
qëlluar të vegjël, të frikësuar dhe me stomakë të mbushur 
me kërpudha kolitesh dhe gastritesh që zakonisht lindin 
nga lagështia që trashëgon njeriu, nga toka ku ka lindur. 
Këta popuj jetojnë gjithë kohën në lagështinë e viteve dhe 
besojnë se Zoti nuk i ka ndihmuar të bëhen të mëdhenj, të 
fortë dhe të ditur. Ndoshta kjo është vërtetë, sepse në fund 
të fundit është më lehtë të gjesh shkaqe të panjohura për 
të shpjeguar pasoja të njohura të cilat sepse janë shumë të 
njohura nuk arrin t’i shpjegosh dhe t’i kuptosh dot, sepse 
çdo gjë duhet të kishte rrjedhur ndryshe, për shembull, 
për një popull si shqiptarët, të cilët jetojnë në mesin e 
botës, pranë një deti të pasur me peshq, alga dhe dallgë, 
në rreze të maleve të mbushur me zogj, me bletë dhe me 
kafshë të egra, si dhe në mes të udhëve ku kanë kaluar 
mundimet, mendimet dhe udhëtimet e popujve të tjerë, të 
cilët, përgjatë jetës së tyre të shkurtër kanë arritur të jenë 
pushtues të mëdhenj, kanë arritur t’i japin mend, kulturë, 
zeje dhe humor gjithë botës dhe për më tepër kanë arritur 
të kuptojnë se me çfarë duhet të merren në mënyrë që 
mirëqenia, pasuria dhe raca e tyre të shtohet. Shqiptarët 
nuk e kanë pasur këtë mundësi dhe me siguri që Zoti ka 
pjesën e tij në këtë dështim. E meqë për hir të shembullit 
që flet për marrëdhënien e popujve me Zotin, ia vlen të 
merren shqiptarët si rast për të dëshmuar mungesën e 
kujdesit të barabartë dhe të dashurisë tekanjoze të Zotit 

për popujt e ndryshëm, po kaq ia vlen të thuhen dy ijalë 
për ta, vetëm e vetëm për të treguar se sa ndikim ka pasur 
procesi i mbjelljes së farës së tyre ditën që Zoti kaloi në 
tokat ku ata banojnë, duke ecur nëpër Mesdhe dhe pastaj 
duke e mbajtur njërën këmbë lart mbi mal ndërkohë që 
po tërhiqte këpucën e mbushur me ujë të kripur nga deti, 
duke u përpjekur të mos e derdhtë gjithë atë ujë në fushën 
e vogël që i doli përpara, sepse kështu mund të rrezikonte 
që fusha të bëhej e gjitha pjesë e detit, për t’u zhdukur një 
herë e përgjithmonë. 

Ja pra se çfarë ka ndodhur, përafersisht. Zoti nuk ka 
ditur ku të shkelë, sepse vendi ishte i vogël dhe prandaj 
nuk ia vlente të derdhte atje më shumë se disa kokrra fare, 
ose mund të ketë ndodhur edhe diçka tjetër. Atë ditë, 
Zoti vinte nga një tokë tjetër shumë e madhe dhe pasi 
atje kishte harxhuar shumë farë për të mbjellë njeriun, i 
kishte mbetur edhe pak dhe atë e lëshoi pa u menduar në 
vendin e parë që iu shfaq, sapo doli nga një det i tërbuar, 
në të cilin kur ecën këmbët të mbushen me leshterikë të 
bezdisshëm siç i ndodhi edhe atij kur doli nga Mesdheu 
dhe zbriti në Shqipëri. Sikur leshterikët të mund të 
dëshmonin, ata me siguri do ta pranonin fajin e tyre në 
ndryshimin e humorit të Zotit sepse leshterikët hyjnë te 
barërat e sinqerta, ata nuk kanë lindur për të nxjerrë lule, 
nuk kanë lindur për të ushqyer kafshët dhe as për t’u 
korrur nga njeriu, ata kanë lindur vetëm për të ngatërruar 
punët e atyre që dalin nga deti dhe këtë fat e kanë pranuar 
pa kërkuar asgjë tjetër, me përjashtim të dallgës që herë 

pas here i nxjerr në breg për ta merituar dhe shijuar këtë 
përfundim që sapo pohuam. Dhe meqë shqiptarët besojnë 
se Zoti nuk ka qenë shumë i drejtë me ta, jo vetëm ditën 
që mbolli farën e tyre në tokë, por edhe më pas, ata kanë 
mbetur duke pritur që Zoti të ndërrojë mendje dhe të 
kuptojë se fati që u caktoi atyre ishte dhe mbetet i padenjë 
dhe kësisoj duke pritur në malet e tyre të egra, ata kanë 
lënë pas dore punët e fushës, kanë përtuar të korrin florën 
dhe faunën e detit, ullinjtë e shijshëm nga të cilët del 
gjalpi i vajit, limonët dhe portokajtë, që mbijnë vetë dhe 
pa i ndihmuar kush në gjithë këtë pjesë të botës, kanë 
lënë pas dore gurët e panumërt dhe kokëfortë me të cilët 
mund të kishin ndërtuar kala për t’u mbrojtur dhe qytete 
të mëdha për të jetuar, kanë injoruar ujin e vrullshëm që 
rrjedh nga malet dhe që mund t’i ushqente tokat me 
lagështi në verë dhe liqenet me borë në dimër, kanë 
harruar se duhet të zbresësh dikur nga malet dhe shpellat 
sepse mjafton të ndjekësh shembullin e Zotit, të cilit i 
beson, për të kuptuar se njerëzit mund t’i përdorin malet 
dhe shpellat për t’u mbrojtur, por që të bëhen popuj ata 
duhet të përdorin fushat për të punuar dhe detin për të 
sulmuar. Natyrisht që shqiptarët krenohen se gjatë gjithë 
jetës së tyre nuk sulmuan askënd, nuk morën armët për të 
pushtuar asnjë popull tjetër, nuk zaptuan asnjë centimetër 
toke më shumë sesa kishin, por në këtë pikë historia dhe 
morali ndahen, sepse historia ka treguar se kush sulmon 
fiton, ndërsa morali mbetet i domosdoshëm, por i 
pamjaftueshëm, për të kthyer një popull në shtet dhe për 

ta shtuar dhe zbukuruar farën e tij. Kështu ndodhi që 
shqiptarët mbetën pak, sepse të jetosh në mal do të thotë 
të kesh pak ushqim për të ushqyer fëmijët dhe pak 
frymëzim për t’i lindur ata, sepse mali ka një veti që 
njerëzit e mësojnë me vonesë: ai është strehë për kafshët 
dhe një kafaz për njerëzit. Kur njerëzit jetojnë më shumë 
se ç’duhet në male, gjuha u ngurtësohet, mishi u 
kockëzohet, balli u ngushtohet, dashuria u verbohet, 
mendja u dobësohet, shija u shurdhohet, oreksi u 
kufizohet, gjaku u rrallohet, syri u mjegullohet, jeshilja u 
zmadhohet, e bardha u nxihet, e kuqja u zverdhet dhe e 
zeza u zbardhet. Këto janë vetëm disa nga dëmet që jeta 
në mal i sjell trupit, shpirtit dhe zemrës së njeriut, por 
natyrisht ka edhe të tjera sepse mali ka lindur për të 
fshehur kafshët nga njeriu dhe jo për të ushqyer njerëzit 
me kafshë, sepse mali është i egër dhe nuk i jep mundësi 
njeriut të zbutet çka është dhe arsyeja pse ai ka lindur. 
Megjithatë shqiptarët nuk besojnë se vonesa e tyre në 
krahasim me të tjerët ka ardhur nga mali. Në fund të 
fundit ata nuk kishin shumë tokë dhe prandaj jetuan në 
mal. Çdo popull ka një justifikim moral për gjërat që ka 
bërë dhe akoma më shumë justifikime mistike, për ato që 
nuk ka bërë dhe kështu ka ndodhur me të gjithë ata popuj 
që gjatë historisë janë shquar si pushtues. Ata kanë thënë 
se kishin pak tokë, pak ujë, pak diell, pak det dhe pak 
peshq, prandaj janë sulur nëpër botë për t’i siguruar të 
gjitha këto në tokat dhe detet e popujve të tjerë. 
Përkundrazi, shqiptarët i kanë pasur të gjitha këto dhe as 

i kanë përdorur, as i kanë shitur dhe as i kanë shtuar. Por, 
përgjithësisht, ata që kanë sulmuar janë mbrojtur duke 
thënë se kanë shkuar në tokat e të tjerëve, jo për të 
rrëmbyer peshq, gra dhe ushqime, por për të çuar Zotin 
atje ku mungonte. Në disa raste kanë pasur të drejtë, në 
disa raste jo, por në të dyja rastet e kanë përdorur Zotin si 
flamur në çdo betejë. Ndërsa shqiptarët nuk e kanë 
përdorur Zotin asnjëherë, as për të luftuar, as për t’u 
mbrojtur dhe as për të sulmuar në emër të tij. Ata vetëm 
kanë pritur që ai të dilte nga deti, të punonte tokat, të 
zbuste kafshët, të ushqente femijët dhe të mbarste gratë 
kur burrat ishin në mal me kafshët duke kullotur mendjet 
e tyre në hapësirat e pambjella të gjeografisë pagane. 
Shqiptarët e kanë lënë veten në dorë të Zotit dhe nëse 
historia do t’i ndante popujt në dy pjesë, atëherë do ishte 
e drejtë të thuhej se ata që luftuan për ta çuar Zotin diku 
tjetër fituan, ndërsa ata që pritën që Zotin t’ua sillnin të 
tjerët, humbën. Pra, në çdo rast, fajtor mbetet Zoti dhe 
ata që e sollën nga deti. E për të vazhduar udhëtimin 
nëpër labirintet me kalldrëm të historisë së shqiptarëve 
mund të thuhet se ata refuzuan të mësojnë shumë gjëra të 
vlefshme nga popujt e tjerë të cilët jetonin, ose pas maleve 
të tyre, ose në fund të detit, që ata e shohin çdo mëngjes 
kur zgjohen nga gjumi. Siç dihet se dielli i shqiptarëve 
perëndon në det, po ashtu dihet se në të njëjtin det, që ata 
e kanë përballë, kaluan të gjitha germat, shkronjat dhe 
librat e botës. Atje kaluan profetët që çuan Zotin nga një 
pjesë e detit në një pjesë tjetër, kaluan shkrimtarët, poetët, 

artistët, piktorët dhe udhëtarët e guximshëm, të cilët 
zbuluan me radhë, besimin, mendimin, shkrimin, 
numërimin, ngjyrat, lundrimin, luftimin dhe qëllimin e 
njeriut për të mposhtur natyrën dhe për ta kthyer atë në 
një pasuri. Shqiptarët i panë të gjitha këto nga lartësitë e 
maleve, por kurrë nuk iu afruan bregut për të marrë 
numrat, shijet, shkronjat dhe mendimet e popujve të tjerë, 
të cilat jo rrallë mbeteshin në brigjet e tyre si leshterik të 
bezdisshëm, sa herë që ndonjë anije e ngarkuar me dije 
mbytej nga mbipesha, apo ndonjëri nga profetët dhe 
shkrimtarët ndalonte atje për të marrë pak frymë, për të 
kërkuar një pjatë kos, apo për t’u tharë nga jargët e detit. 
Shqiptarët i shihnin të gjitha këto pa lëvizur dhe kështu 
vazhdoi jeta e tyre për mijëra vjet dhe sigurisht ia vlen të 
imagjinosh se çfarë mendonin ata gjatë gjithë kësaj kohe, 
ndërkohë që bota ndryshonte dhe ata nuk lëviznin, 
ndërkohë që popujt e tjerë niseshin mes ciknave për të 
kapërcyer oqeane, ndërsa kurioziteti i tyre nuk lëvizi asnjë 
muskul për të shkuar me varka në ishujt përballë, që flinin 
mbi det duke i pritur. Kur të tjerët shkruanin,shpiknin 
dhe vizatonin, shqiptarët mbushnin lëkurët e kafshëve të 
tyre me tatuazhe shpendësh, kur ushtritë e të tjerëve 
suleshin për t’ua marrë dhe detin, dhe bregun, dhe fushën, 
dhe malin, ata rrinin atje duke mundur në duel bagëtitë e 
tyre të dobëta dhe nazelie, të cilat u luteshin me blegërima 
t’i shëtisnin nëpër fusha sepse atje ka gjithnjë më shumë 
bar, më shumë kripë dhe diell. Ata prisnin Zotin dhe sa 
herë që ai vinte si një stuhi, si një tërmet, si një dallgë apo 

si një përmbytje, ata strukeshin edhe më thellë në 
fshehtësinë e maleve duke pritur që dallga të dobësohej, 
që vetëtima të fikej dhe që tërmeti të qetësohej. Por Zoti 
ka një ves që njerëzit e mësojnë gjithnjë me vonesë: ai nuk 
vjen kur e pret, ai vjen kur e gjen. Dhe që ta gjesh Zotin 
duhet të ecësh, duhet të kërkosh, por edhe kjo nuk është 
gjithnjë e sigurt sepse ka njerëz që e kanë kërkuar Zotin 
në çdo skutë të botës, poshtë çdo guri dhe mbi çdo mal, 
në gjethet e pemëve të larta dhe nën rrënojat e qyteteve të 
vjetra, por nuk e kanë gjetur. Sepse përveç shumë veseve 
të njohura, Zoti ka edhe një ves tjetër: ai nuk është askund, 
përveçse në kokën e njeriut. Pra që ta gjesh Zotin duhet 
të mendosh. Por nëse shqiptarët vijnë nga fara e Zotit 
sigurisht që edhe ata e kanë një ves, sepse çdo farë 
trashëgon veset e dorës që e mbjell: ata nuk dinë ta 
përdorin Zotin, por dinë vetëm ta presin, pa u menduar 
dhe kjo ua bën jetën më të gjatë dhe mendimet më të 
shkurtra. 

Megjithëse shtëpitë e Shqipërisë nuk kishin mbaruar 
të gjitha dhe ato do të ishin dyqind, pra dyzet në çdo 
lagje, Lek Dukagjini filloi të përcaktonte numrat e tyre. 
Shtëpisë së parë, që ishte ndërtuar ai i vuri numrin 1 duke 
u kërkuar punëtorëve të vinin pllaka të vogla prej druri, 
mbi dyer. Ai mendoi se rrugët duhej t’i pagëzonte me 
emra, por pastaj hoqi dorë sepse ky zakon ishte shumë 
i përhapur në pjesën tjetër të botës, ku njerëzit u vinin 
rrugëve emrat e princërve, priftërinjve apo heronjve 
të tyre. Shqipëria nuk kishte histori dhe njerëzit nuk 
kishin kë të nderonin duke ia shkruar emrin mbi pllaka 
guri. Fëmijët që do vinin aty do të bëheshin kureshtarë 
për emrat e njerëzve që do lexonin nëpër rrugë dhe 
kjo do t’u nxiste dëshirën për t’u ngjarë atyre njerëzve 
të vdekur, siç bëjnë femijët në gjithë botën. Por Lek 

Dukagjini ishte i vendosur që fëmijët e Shqipërisë të 
shkëputeshin nga historia e botës. Asnjë princ, poet, 
shenjtor apo shkencëtar nuk meritonte të hynte në 
Shqipëri, sepse askush prej tyre nuk kishte arritur të 
shkëputej nga veset e njohura që Shqipëria nuk i lejonte, 
siç ishin paraja, martesa, prona dhe lavdia. Nëse Lek 
Dukagjini do ishte më i drejtë, ai duhet t’u vinte rrugëve 
emrat e punëtorëve që i ndërtuan, por edhe në këtë rast 
do kishte një problem sepse ata njerëz do të duhej të 
mbeteshin të panjohur për fëmijët, të cilët kur të shkelnin 
në Shqipëri nuk duhej të harxhonin kohë dhe durim 
me pyetjet: Kush ishte Ademi, çfarë ka bërë Shtuni, pse 
njëri vrau tjetrin, a kishin gra dhe femijë këta burra, 
kush ishin prindërit e tyre, çfarë pune bënin ata, etj. Për 
ta shmangur këtë pakujdesi, që njerëzit në vende të tjera 
nuk e kanë marrë seriozisht, Lek Dukagjini mendoi që 
bulevardeve të qytetit t’u vinte emrat e pemëve, me të 
cilat do të mbilleshin si: ullinj, bredha, panja dhe bli,me 
përjashtim të bulevardit të madh, që vendosi ta rrethojë 
me zambakë të bardhë, joshja mëkatare e të cilëve nuk 
reziston për një kohë të gjatë. Nëse kishte një vend ku 
magjia e natyrës simbolizonte mëkatin njerëzor ishte 
ajo rrugë e gjatë që dukej si një fustan nuseje, të cilit 
dashuria i kishte shtuar disa dantella me lule të bardha. 
Por megjithëse zambakët ishin të bukur, ata thaheshin 
shpejt dhe nuk bënin hije. Kësisoj do të kuptohej se Lek 
Dukagjini nuk kishte respekt për dashurinë, të cilën e 
kishte lënë të përcëllohej në zheg dhe të thahej nga etja, 

pa u freskuar, sepse ajo nuk meritonte t’i krijoje kushte 
të përshtatshme për t’u kënaqur dhe për të jetuar tepër. 
Njerëzit do kalonin shumë pak në atë bulevard, sidomos 
në verë, kur dielli përvëlonte, por po ashtu edhe në dimër, 
kur zambakët nuk çelin për të të mbrojtur nga shiu dhe 
thëllimi. Dashuria do duket gjithnjë e tharë, prandaj e 
pashijshme, mendoi Lek Dukagjini duke u endur nëpër 
bulevardin e zambakëve, atë shtator. 

Sa i takon rrugëve të tjera, të cilat nuk fillonin nga 
sheshi, por e rrethonin atë duke kaluar në mes të shtëpive 
dhe që nuk mund të quheshin bulevarde, Lek Dukagjini 
vendosi të mos kishin emra pemësh, por frutash të 
shijshme dhe të ëmbla si: qershi, pjeshkë, mollë, dardhë 
dhe limona. Duke imagjinuar qytetin e vet pas disa 
kohësh, në kulmin e një vere të bukur, kur fëmijët të 
dilnin nga shkollat dhe secili të kthehej në shtëpi, duke 
kaluar nëpër atë pyll të krijuar enkas nga dora e njeriut, 
Lek Dukagjini ndjeu që sytë iu djersitën dhe goja iu 
mbush me shije. Ishulli ishte ende i egër dhe aty nuk 
kishte asnjë pemë të butë, asnjë qershi, asnjë portokall 
apo mollë dhe limona, por ai do t’i sillte të gjitha këto 
mobilie nga toka, për t’i shpërndarë nëpër qytet bashkë 
me fëmijët, ashtu siç do bënte me një numër kafshësh, 
të cilat edhe ato nuk kishin lindur ende në atë pjesë 
të botës. Në fund të fundit ku ndryshonte parajsa nga 
Shqipëria? Nëse kishte një ndryshim ai shkonte në 
dobi të Shqipërisë: në Shqipëri njerëzit do t’i përdornin 
pemët edhe për ushqim, ndërsa në parajsë vetëm për 

zbukurim sepse atje rreptësia e Zotit ta ka shuar një herë 
e mirë oreksin për jetën. Dhe meqë shtëpitë do ishin të 
rrethuara nga të gjitha anët me pemë frutore, ato duhej 
t’i përshtateshin jetës në pyll. Lek Dukagjini mendoi që 
në muret e tyre të bardhë të vizatoheshin lule, shporta 
të mbushura me petale dhe fruta, gjethe të mëdha me 
tipare të ndryshme dhe diku ndonjë zog që rrinte mbi 
degë duke parë me kureshtje sesi fëmijët ngopeshin me 
pjeshka dhe mollë, ndërkohë që ai nuk lëvizte dot nga 
muri ku e kishin vizatuar, vetëm për të qeshur. 

Kur vendosi të zbukuronte fasadat e shtëpive, Lek 
Dukagjini pyeti punëtorët se kush prej tyre ishte i aftë të 
merrej me atë punë. Një burrë i vjetër, që kishte mësuar 
nga prifti i fshatit se si mbushen muret e kishave me 
portretet e Marisë dhe të Jezu Krishtit, ngriti dorën dhe 
tha: Unë kam vizatuar kishën e fshatit. Lek Dukagjini i 
shpjegoi se çfarë duhej te bënte dhe burri zgjodhi njërin 
nga djemtë e rinj që ta ndihmonte, për të përgatitur 
bojërat që filluan t’i nxirrnin nga rrënjët e pemëve dhe 
petalet e luleve. Burri ishte i moshuar dhe puna në ishull 
ia kishte kërrusur shpinën, ndërsa flokët i kishin rënë dy 
vitet e fundit, megjithëse kur kishte ardhur aty krifa e tij 
e rrallë nuk ishte ndonjë gjë për t’u krenuar. Nga zgjatja 
e furçave dhe penelave në lartësi, tulla e pastër i mbushej 
me pika që formonin një mozaik glasash të pabindura 
dhe ai rënkonte gjithë kohën duke u ankuar se kur të 
kthehej, ndoshta gruaja nuk do ta njihte më. Ika me 
flokë dhe po kthehem tullac, thoshte duke kaluar dorën 

mbi lëkurën e kafkës dhe pastaj shtonte: Ika plak dhe do 
kthehem i vdekur. Por megjithëse ishte melankolik, një 
ndjenjë që herë pas here e ndrydhte në vetmi, ai mezi 
priste të largohej sepse kishte lënë gruan të vetme në 
shtëpi duke besuar si gjithë të tjerët se nuk do vonohej më 
shumë se një vit. Megjithëse mosha dhe trupi i ngathët 
nuk e ndihmonin, ai punonte shpejt duke shpresuar se 
largimi nga ishulli varej nga shpejtësia e atyre vizatimeve, 
që nuk ishin pak, por të paktën dyqind, sepse aq ishin 
edhe shtëpitë që duhej të mbushte me gjethe, me fruta 
dhe zogj të lumtur. Sipas një llogarie, nëse rrënjët e 
pemëve dhe petalet e luleve do t’ia siguronin bojërat që i 
duheshin, pa u fishkur dhe pa u ndikuar nga ndryshimet 
e stinëve, ai mund të vizatonte një mur në ditë, që do të 
thoshte se në fundin e dyqind ditëve mund të mbaronte, 
me shpresë se gjithë qyteti atëherë do kishte përfunduar 
dhe atij nuk do t’i ngarkoheshin punë të tjera. Ndërsa 
djali, që quhej Aleksandër, kishte vendosur të rrinte në 
ishull. Ai kishte lënë pas një motër më të madhe, e cila 
duhej të ishte martuar tashmë, duke trashëguar shtëpinë 
e përbashkët që në kushte të tjera do duhej t’i mbetej 
Aleksandrit. Ky djalë hante pa pushim, faqet i kishte 
gjithmonë të kuqe dhe pjesën më të madhe të ditës 
rrobat i kishte plot thërrime prandaj dhe zogjtë i uleshin 
herë pas here mbi supe duke pritur racionin e mbetur, 
ndërsa buzët i shkëlqenin nga vaji i peshqve që piqte në 
zjarr, pasi Aleksandri ua këpuste kokat dhe brendësinë 
e tyre e thithte si i limaksur. Ai nuk e vriste shumë 

mendjen për ngjarje që nuk lidheshin me ushqimin 
e përditshëm dhe kur ishte betuar të qëndronte në 
Shqipëri kishte menduar vetëm një gjë: nëse rrinte aty 
nuk do kishte nevojë të bridhte sa andej këndej për t’u 
ushqyer. Siç kishte thënë Lek Dukagjini, kush rrinte në 
Shqipëri nuk do të vuante për ushqim dhe nuk do ta 
blinte atë. Një vend ku nuk duhej të kishe para për të 
blerë bukën ishte gjithçka që ai do donte nga jeta. Këtë 
çudi, ku frutat, peshqit dhe mishi të vinin në tavolinë 
pa pasur nevojë të fusje dorën në xhep, Aleksandri, nuk 
e kishte përfytyruar kurrë dhe dukej sikur jeta e kishte 
sjellë në një nga ëndrrat e tij me gica të skuqur, me pata 
të mbushura me gështenja dhe mollë të pjekura që ua 
fuste lepujve në gojë. Në përgjithësi, ai ishte një nga 
njerëzit më të lumtur në atë ishull dhe lumturia e tij 
më e madhe ishte kur e ngarkonin të gatuante për të 
tjerët, gjë që e kryente me një hov prej fëmije dhe me 
një sqimë prej gruaje. Burri që duhej të kthente Jezu 
Krishtin në zog dhe Shën Mërinë në një shportë me 
pjeshka, e kishte zgjedhur ta ndihmonte duke admiruar 
vullnetin që Aleksandri shfaqte gjatë gatimit, mënyrën 
delikate me të cilën kapte gaforret kur dilnin nga deti, 
qetësinë me të cilën i kruante, i pastronte dhe i fërgonte 
kërpudhat, durimin për të mbushur guaskat me erëza 
si dhe teknikën e shpejtë dhe natyrale që ai përdorte 
për të spërkatur frutat e ishullit me sheqer të djegur. 
Megjithëse ishte i plogët për të ndërtuar mure, ai kishte 
një delikatesë në prekjen e gjërave, të cilën çdo njeri do 

ta merrte për talent. Fytyrën e kishte të pastër si një zog, 
ndërsa trupin të shëndoshë si një kafshë dembele dhe 
këto ishin dy përmasat e tij të dukshme, të cilat kishin 
vendosur të mos ishin në ekuilibër me njëra -tjetrën, për 
t’i dhënë Aleksandrit mundësi të hante sa të donte dhe 
njëkohësisht të dukej i pangopur. Nëse Aleksandri do 
kishte një marrëdhënie më të kursyer me ushqimin dhe 
me shijen, atëherë lulet dhe zogjtë që u vizatuan nëpër 
mure do të ishin më të fishkur dhe më të shëmtuar, 
sepse burri që i krijonte, ndryshe nga Aleksandri, ishte i 
ftohtë dhe i nxituar dhe të vizatonte një shpend apo një 
njeri, për të, ishte e njëjta gjë, për sa kohë që të dy nuk 
ankoheshin. Në përgjithësi burri nuk i kishte qejf lulet 
dhe zogjtë. Kur Lek Dukagjini u shpjegoi se çfarë duhet 
të bënin, burri u kujtua se prifti i fshatit i kishte thënë një 
herë se nëse varrin e Jezu Krishtit do ta kishin mbuluar 
me lule pas vdekjes, siç ndodh me varret e njerëzve të 
tjerë, atëherë bota do t’i kishte marrë inat lulet dhe 
ndoshta nuk do t’i përdorte më për zbukurim, siç kishte 
ndodhur me shumë sende të tjera, të cilat kishin dalë 
nga përdorimi duke marrë mallkime të ndryshme gjatë 
udhëtimit të njeriut drejt Zotit. 

Ata nisën të punonin, një të premte nëntori, duke u 
kacavjerrë mbi fasadat e shtëpive dhe deri në fund të ditës 
së parë, mbaruan një degë të gjatë në të cilën varën disa 
gjethe, bashkë me një kokërr limon. Të nesërmen qysh 
në agim me shtëpitë e tjera që i mbushën me portokaj, 
me kajsi, me zogj të gjelbër, me lule të ndezura dhe me 

rrush të kuq gjembaç që duke qëndruar mbi muret e 
bardhë dukeshin si një tavolinë e shtruar për pleq të 
ngeshëm që takohen pasdite, për të shijuar perëndimin. 
Burri ishte i përpiktë, ndërsa Aleksandri i shpenguar 
dhe herë pas here bojërat i derdheshin mbi rroba dhe 
nëpër flokë. Atëherë ai linte punën e duke vrapuar nëpër 
tunel, kridhej në det për të larë ylberin që i ishte kapur 
si një ijongo pas kokës. Kur burri mbaronte limonët apo 
kumbullat, Aleksandri u shtonte atyre pak shkëlqim 
duke pikuar bojë të bardhë ose okër mbi lëkurën e tyre 
që fekste nga vesa, sikur mëngjesi i kishte puthur para se 
të ikte. Puplat e zogjve ai i pickonte ngadalë me penel, 
duke u dhënë parfumin e erës dhe dritën e qiellit, aq sa 
burri nervozohej dhe duke i bërtitur i thoshte: Mos i 
gënje kot se në këtë vend zogjtë nuk do jenë kurrë të lirë 
për të fluturuar. Pse mendon kështu, e pyeste Aleksandri. 
Sepse këtu nuk do ketë kurrë liri për njerëzit dhe as për 
shpendët, përgjigjej burri duke ngjyer gishtat me bojë 
sikur donte t’i bënte muret pis. Aleksandri i hidhte pak 
ujë limonëve dhe e pyeste prapë: Po pse thua se këtu 
nuk do të ketë liri? Sepse nuk mund të jetë i lirë një 
vend ku të ndalojnë të martohesh dhe të kesh tokën 
tënde. Nuk mund të ketë vend pa toka dhe pa familje 
që i trashëgojnë ato. Megjithatë, njerëzimi është me fat 
që kjo histori nuk do të zgjasë shumë, tha një ditë burri 
duke e ngrirë në vend Aleksandrin, i cili në atë çast po 
derdhte pak bojë të gjelbër mbi sqepin e një kanarine. 
Çdo të thuash, u kthye Aleksandri duke u vrenjtur, sepse 

parashikimi i kohës i interesonte si çdo njeriu që i thonë 
se pas pak do të bjerë shi dhe ai duhet të marrë një çadër 
për të mos u lagur. Dua të them se tani gjërat duken 
sikur po shkojnë mirë, u përgjigj burri. Ne po punojmë, 
qyteti po mbaron, shtëpitë kanë ujë, fushat kanë diell 
dhe deti nxjerr peshq për t’u ushqyer. Por ky vend do të 
ketë paqe për sa kohë nuk do të ketë gra. Kur gratë të 
vijnë, burrat do të zihen për to, sepse askush nuk mund 
ta pengojë dot dashurinë dhe xhelozinë e një burri për 
një grua. Lek Dukagjini ndoshta mund të ndërtojë një 
vend pa familje, por vend pa dashuri nuk mund të ketë 
dhe kështu që ai e ka kot. Shqipëria do të pushtohet nga 
dashuria dhe ndoshta ky është shërbimi më i madh që 
dashuria do t’i bëjë njerëzimit. Aleksandri u habit dhe 
mbi sqepin e kanarinës ngjyra u tha, duke krijuar një 
kodër të vogël që dukej si puçërr. Mendimet e tij deri 
atë ditë kishin qenë shumë të thjeshta dhe të kufizuara 
tek ushqimi, shëndeti dhe ijetja, prandaj ai nuk kishte 
menduar kurrë për dashurinë dhe rreziqet e saj. Unë 
nuk dua të dashuroj, por vetëm të gatuaj, u përgjigj ai 
sepse e ndjeu që duhej ta kundërshtonte burrin që nuk 
foli më, por tundi kokën si për t’i thënë se koha do ta 
vërtetonte profecinë e tij. Aleksandri vazhdoi punën 
dhe shumë shpejt i harroi ijalët e burrit, të cilat, meqë 
ishin thënë në punë e sipër, nuk ia hoqën dëshirën për 
të zbukuruar Shqipërinë. Ai kishte vendosur të jetonte 
atje dhe meqë talentin e vet nuk e ushtronte dot për të 
gatuar, do mjaftohej duke ëmbëlsuar frutat dhe duke i 

fryrë gushat e shpendëve që dukeshin sikur do plasnin 
nga dhjami. 

Disa javë më vonë, i joshur nga puna dhe nga lëvdatat 
që merrte eprori i tij, sa herë që punëtorët vinin për të 
parë vizatimet e reja, Aleksandri mori penelin bashkë 
me një kovë me bojëra dhe shkoi të provonte fantazinë 
mbi murin e një shtëpie në bulevardin e zambakëve. 
Binte shi dhe atë ditë boja nuk mbetej në mur, por 
shkiste duke qarë dhe duke u jargavitur mbi gurët e 
shtëpisë. Megjithatë Aleksandri ia doli ta mbaronte 
vizatimin që kishte nisur duke fshirë me vullnet jargët e 
shiut dhe duke i tharë me leckë ujërat që kullonin pa 
pushim. Atë natë nuk ijeti dhe kur shiu u qetësua në 
mëngjes, thirri punëtorët dhe me krenari u tregoi se 
çfarë kishte vizatuar. Lek Dukagjini u afrua bashkë me 
të tjerët dhe pa mbi mur një pjatë, mbi të cilën krekosej 
një pulë e bukur dhe e majme që kishte ngritur këmbët 
nga qielli, ndërsa rreth saj kishte kumbulla, pjeshkë, 
mollë dhe fruta të tjera të arta, bashkë me një gotë të 
mbushur me verë që rrinte atje sikur sapo ishte mbushur 
me gjak lulesh. Aleksandri shikonte Lek Dukagjinin që 
nxihej nën efektin e vizatimit dhe për ta kaluar me 
shaka, tha: Meqenëse kemi vendosur t’i mbushim 
shtëpitë me ushqime, mendova se një pulë e pjekur do 
ishte më e shijshme se një pjeshkë apo një shportë me 
kumbulla. Punëtorët nuk flisnin duke pritur Lek 
Dukagjinin, i cili atë çast mendoi se do t’i duhej shumë 
punë për t’i mësuar fëmijëve se pulat e pjekura që mund 

të kishin ngrënë në shtëpi nuk do ishin shumë të 
mirëpritura në ishull, përveçse në rastet kur bënin vezë, 
ndërsa vera do ishte krejtësisht e ndaluar dhe nëse 
Shqipëria një ditë do të kishte dogana, ato duhej të 
bllokonin me çdo kusht tri mallra: alkoolin, paranë dhe 
librat e shenjtë. Ai ishte marrë shumë gjatë me ndërtimin 
e qytetit dhe nuk kishte folur siç duhej me punëtorët, të 
paktën me ata që kishin vendosur të jetonin në Shqipëri, 
për t’u treguar se cila do të ishte menyja e përditshme e 
banorëve të ishullit. Shqipëria do të ishte një vend i 
ndryshëm nga vendet e tjera dhe për këtë shkak do të 
ushqehej ndryshe nga ato. Alkooli do të ishte një mall 
rreptësisht i ndaluar dhe përdorimi i mishit do të 
kufizohej. Shumë popuj kishin vuajtur nga vera, rakia 
dhe pije të tjera dhe ndërsa ai ishte aty përballë një gote 
me verë dhe një pule që kullonte nga shiu i asaj vjeshte 
apo nga vaji i keq me të cilin ishte gatuar, ata deheshin 
duke besuar se efekti i verës do t’i bënte të harronin 
lëngimet e pafundme të jetës. Vetë Lek Dukagjini nuk 
kishte pirë kurrë alkool, i bindur se nuk kishte nevojë ta 
shëtiste mendjen e tij në një gotë që lundronte në një 
det të trazuar vere për t’ia çuar mendimet në brigje më 
të lumtura dhe më të pasura. Ai kishte parë gjatë jetës 
shumë burra të shkatërruar, që mbysnin hallet e tyre 
nëpër gota, por kur turbullimi nga alkooli mbaronte; ata 
dukeshin edhe më të mjerë dhe shumë më të dobët kur 
shtriheshin nën hije apo në mes të rrugëve për t’u kthyer 
në dordolecë, mbi të cilët fëmijët e vegjël praktikonin 

gjithë sharjet e kësaj bote. Vera dhe rakia kishin aftësi 
dhe energji të mjaftueshme për t’i ndryshuar natën një 
burri, por nëse ato përdoreshin për të ndryshuar 
drejtimin e jetës atëherë ishin të pamjaftueshme. Nëse 
Lek Dukagjini kishte marrë një vendim të drejtë, të cilin 
për hir të së vërtetës edhe disa nga profetët e korruptuar 
nga paraja dhe seksi do ta përkrahnin, siç ishte rasti i 
Muhamedit, ky vendim i pakthyeshëm dhe i 
panegociueshëm ishte ndalimi i pijes. Po qe se pija do 
depërtonte në Shqipëri, atëherë ajo do të sillte me vete 
për të shoqëruar dehjen e vet edhe gjithçka tjetër që Lek 
Dukagjini kishte vendosur ta zhdukte: paranë me të 
cilën ajo do blihej dhe do shitej, nevojën për aheng të 
shfrenuar, mishin e yndyrshëm që shtrohej në gosti të 
zgjatura të cilat ta hiqnin dëshirën për punë, si dhe 
oreksin për seks të pakontrolluar. Nëse Zoti ishte babai 
i gjithë veseve, martesa ishte nëna e tyre, ndërsa vera 
ishte dadoja qe i kishte përkundur në djep duke i fryrë 
mushkëritë e fëmijëve me aromën e vet. Por dhe ajo pulë 
e pjekur erotike, e lyer dhe parfumuar me vajra që të 
kujtonin zhveshjen e paturpshme të kofshëve, nxjerrjen 
e shëmtuar të të përbrendshmeve dhe pastaj tiganin e 
hekurt si një shtrat mbi të cilën ajo kishte hapur këmbët, 
nuk ishte ndonjë gjë për t’u pranuar. Lek Dukagjini nuk 
kishte ndërmend ta ndalonte përdorimin e mishit, por 
duke qenë se e adhuronte natyrën, donte që fëmijët e 
Shqipërisë të rriteshin duke u ushqyer nga prodhimet e 
saj të pastra, nga ato të cilat nuk shtoheshin duke ngrënë 

diçka tjetër, duke përtypur dhe duke ndotur kudo ku i 
vinte. Natyrisht që në Shqipëri do hahej edhe pula, edhe 
viçi edhe derri, edhe lopa, por zarzavatet do të zinin 
vendin e nderit në pjatat e atij vendi. Mishi i kafshëve 
dhe i shpendëve të papastra mund t’i shëndoshte, por 
nuk do t’i forconte kurrë sa ç’duhej trupat e fëmijëve të 
Shqipërisë, të paktën jo aq sa një tavë me patate, një 
gjellë me lakra, një spec i mbushur me oriz, apo një 
sallatë e freskët me domate, ullinj dhe kastravecë. Por 
edhe nëse ai do lejonte që pulat të thereshin, gatimi i 
tyre nuk do t’i ngjante kurrë asaj orgjie të lyrshme, 
përballë të cilës kishte ngrysur vetullat duke menduar se, 
në fund të fundit, njeriu është produkt i zakoneve që ka 
mësuar nga të tjerët. Ky djalë i uritur, që kishte qëndruar 
gjithë natën duke fshirë me leckë brinjët e pulës dhe 
duke mbushur me verë gotën që mbushej dhe derdhej 
nga shiu, me siguri besonte se një sillë e tillë, ishte maja 
e kënaqësisë që mund të meritonte një burrë, pasi i 
kishte fituar me punë paratë për të blerë pulën dhe verën. 
Lek Dukagjini mbylli sytë për një çast dhe vendosi të 
flasë sepse mendimet do ta çonin larg nëse nuk do t’i 
ndërpriste aty. Ai mori një leckë dhe duke iu drejtuar 
Aleksandrit i tha: Fshiji të gjitha ato që ke vizatuar mbi 
atë mur. Djali hapi pak gojën dhe duke përpëlitur sytë 
sikur sapo i kishte nxjerrë nga koka e errët e Lek 
Dukagjinit, e pyeti: Po pse nuk do ketë pula në Shqipëri? 
Lek Dukagjini priste një pyetje tjetër, si p.sh a ta mbush 
gotën me ujë, apo me lëng portokalli, apo, a të vizatoj 

një gic të mbushur me mollë në vend të pulës, nëse ajo 
nuk është shumë e bukur, por naiviteti i Aleksandrit e 
zbuti dhe për një çast i erdhi për të qeshur, nën euforinë 
e përgjithshme që reagimi i tij shkaktoi edhe te burrat e 
tjerë, njëri prej të cilëve tha: Duhet të kishe vizatuar një 
pulë të gjallë me pupla që kakaris çdo mëngjes, por t’i e 
ke zhveshur pulën lakuriq duke joshur jo vetëm gjelat, 
por dhe burrat e Shqipërisë që do mblidhen çdo ditë 
këtu duke lëpirë buzët. Po unë mund ta vesh, tha 
Aleksandri, dhe përbri saj të vendos disa vezë të vogla që 
janë gati të çelin. Lek Dukagjini ngriti dorën dhe askush 
nuk qeshi më.Të thashë t’i zbukuroje shtëpitë me fruta, 
tha ai, dhe jo me kafshë që notojnë në vaj. Ky vizatim 
është i përshtatshëm për murin e një taverne, apo të një 
restoranti, por jo për një shtëpi ku do banojnë njerëz. Në 
Shqipëri nuk do të ketë as taverna dhe as restorante. Të 
gjithë njerëzit do hanë bashkërisht në njërën nga godinat 
e sheshit, që do të shërbejë si mensë dhe nëse ne do të 
lejojmë të përdoret mishi kjo do të ndodhë shumë rrallë, 
pasi yndyra e kafshëve dhe e shpendëve nuk i bën mirë 
trupit të njeriut sepse e dhjamos dhe e plak shpejt. Në 
Shqipëri askush nuk do lejohet të mbajë ushqime në 
shtëpi, me përjashtim të frutave. Askush nuk do lejohet 
të ketë tokën e vet për ta mbjellë dhe për ta korrur apo 
të mbajë kafshë, të cilat mund t’i therë për t’u ushqyer 
siç kemi bërë deri dje në fshatrat tona. Por mëkati i këtij 
vizatimi nuk është vetëm fakti që ke dashur ta kthesh 
këtë shtëpi të bukur në një tavernë të qelbur dhe kjo do 

të thotë se nuk ke kuptuar fare se në Shqipëri qejfi i 
shfrenuar do të ndalohet, por sepse ke vizatuar një pije 
alkoolike, përdorimi i të cilave do të konsiderohet krim. 
Në Shqipëri nuk do të ketë alkool dhe njerëzit që do të 
jetojnë këtu nuk do ta njohin as verën, as rakinë dhe 
asnjë pije tjetër. Zoti është treguar i mëshirshëm dhe i 
ka lejuar njerëzit të pinë dhe të dehen duke u dhënë një 
mundësi të harrojnë mëkatet dhe vuajtjet e tyre për një 
natë, por ky tolerim i ka sjellë shumë dëme njerëzimit. 
Burrat dehen dhe rrahin gratë e tyre pastaj rrëmbejnë 
dhe vrasin duke besuar se alkooli, që kanë në mendje, u 
jep më shumë fuqi se të tjerët. Por Shqipëria do të jetë 
një vend pa mëkate, pa vuajtje, pa uri, pa varfëri dhe pa 
tradhti dhe pija nuk ka pse të shërbejë si ilaç për të 
zbutur dhimbjet e një sëmundjeje që nuk do të njihet. 
Ne kemi ardhur këtu për të mos përsëritur gabimet e 
Zotit dhe t’i do të falesh vetëm se ke bërë një gabim pa 
e ditur se ai është krim. Nëse do ta bëje këtë vizatim pas 
disa kohësh, kur Shqipëria të kishte nisur të jetonte dhe 
kjo shtëpi të ishte e mbushur me femijë, do të ishe varur 
në litar sepse kushdo që përdor, nxit, apo sjell alkool në 
vendin tonë do të vritet. Burrat heshtën, ndërsa 
Aleksandri u zverdh, mori leckën dhe nisi të kruante 
vizatimin duke verbuar sytë e pulës që shihte si e hutuar 
dhe duke i hapur gotës një vrimë nga e cila vera filloi të 
kullonte sikur gota të ishte thyer nga ndonjë gur që 
kishte rënë papritur nga qielli. Burri që e kishte lejuar 
Aleksandrin të vizatonte, u ndje në faj dhe mori një kovë 

me bojë që ia hodhi vizatimit duke parë Aleksandrin me 
bisht të syrit sikur donte t’i thoshte: Të thashë që në 
këtë vend nuk jetohet. Këtu nuk të ndalojnë vetëm të 
martohesh dhe të kesh prona, por tani ndalohet të hash 
edhe pula. Megjithatë ai nuk foli dhe pas pak, mbi mur, 
nuk dukej më as pula dhe as gota, njëlloj sikur plaga të 
ishte mbuluar nga gjaku i viktimës që zakonisht i fsheh 
gjurmët e vrasësit. Shiu kishte nisur të shtohej dhe 
burrat u larguan një nga një, ndërkohë që Aleksandri 
rrinte në këmbë me duart e lëshuara dhe buzën e varur 
nga turpi. Lek Dukagjini e shikonte pa lëvizur si një 
gjykatës që pret zbatimin e vendimit që ka dhënë, të 
cilin fajtori është i detyruar ta ekzekutojë vetë. Ai 
qëndroi ashtu një kohë të gjatë duke e ditur se prania e 
tij, ashtu si prania e Zotit, i bënte njerëzit të pranonin 
më kollaj fajin dhe ndëshkimin, të bindur se nuk duhej 
të përsërisnin më atë për të cilën sapo ishin ndëshkuar. 
Pas pak duke e parë Aleksandrin në sy e pyeti: Të pëlqen 
më shumë të vizatosh apo të gatuash? Aleksandrit i 
shkëlqeu lëkura njëlloj si zogjve që spërkaste me dritë 
dhe tha: Dua të gatuaj që pjatat e mija t’u duken njerëzve 
si vizatime. Kam vendosur të të ngarkoj një detyrë të 
rëndësishme, i tha Lek Dukagjini, por më parë duhet të 
më thuash nëse e kuptove së çfarë nuk lejohet të hahet 
në Shqipëri? Aleksandri bëri po me kokë duke lëvizur 
barkun e shëndoshë dhe tha: E kuptova që në Shqipëri 
ndalohet pija dhe mishi i njeriut, ndërsa mishi i kafshëve 
do të përdoret vetëm me leje. Shumë mirë, u përgjigj 

Lek Dukagjini, duke filluar nga nesër, ti do jesh 
kuzhinieri i Shqipërisë. Çdo ditë do vish tek unë për të 
më treguar listën e gjellëve që do të gatuash. Nëse i 
mbush barqet e njerëzve me gjëra të ndaluara, nuk do 
falesh më. Ndryshimi i Shqipërisë do të fillojë nga 
ushqimi. Aleksandri tundi kokën dhe duke falënderuar 
Lek Dukagjinin i tha: Të premtoj se në Shqipëri asnjëri 
nuk do të vuajë nga uria. Kjo nuk varet nga ty, tha Lek 
Dukagjini duke qeshur dhe u zhduk pas shiut duke 
menduar se koha për të përcaktuar detyrat e burrave që 
do jetonin në Shqipëri po afrohej. 

Disa ditë përpara se të niste Shtunin me anije për 
të sjellë fëmijët në ishull, Lek Dukagjini po endej në 
bulevardin e zambakëve, kur në fund të rrugës pa një 
hije që vinte drejt tij. Nuk ishte një zambak që sapo ishte 
zgjuar. Ishte Mehmeti, njëri nga gjashtë burrat që kishte 
vendosur të kthehej në tokë, pa e fshehur mosbesimin 
dhe dyshimin tek aftësia e Lek Dukagjinit për t’u bërë 
Zot. Mehmeti nuk fliste shumë, por kur e kishin pyetur 
se pse nuk donte të jetonte në Shqipëri, kishte thënë 
shkurt: Kam tre djem, dua t’i takoj para se të vdes. Tani 
lëvizte si një hije dhe nga larg dukej si një dru që ecte 
nëpër pyll. Ai ishte i fortë, i gjatë dhe kur thyente gurë 
dukej si një njeri që mëshirën e përdor vetëm në rastet 
kur forca e vet nuk i mjafton për të mundur njeriun apo 
sendin që ka përballë, gjë që ndodhte shumë rrallë. Kam 
vendosur të qëndroj në Shqipëri, tha ai kur u afrua. Lek 


166 


Dukagjini ngriti sytë, por nuk qeshi sepse nuk donte t’i 
jepte askujt një arsye të besonte se ai kishte nevojë për 
dikë tjetër. Çfarë të detyroi të heqësh dorë nga djemtë 
e tu, e pyeti. Mehmetit iu formua një rrudhë mbi ballë 
që dukej si një plagë që ia bashkonte sytë dhe me zë 
të ngadaltë tha: Dashuria për ta më detyron t’i braktis. 
Unë e di që ti do më vrasësh bashkë me punëtorët e tjerë 
që do të largohen, sepse nuk do që ne t’i tregojmë botës 
se ku është Shqipëria. Kam vendosur të rri këtu dhe të 
bindem deri ditën që ti do të jesh i gjallë. Mund të bëj 
çdo gjë për ty, me kusht që të më premtosh se nuk do t’i 
bësh keq fëmijëve të mi nëse ata vijnë një ditë këtu për të 
më kërkuar. Unë kam qenë në luftë për shumë vjet dhe 
do t’i mësoj njerëzit e tu si të mbrohen. Mund të ngre 
një ushtri të vogël që do ta mbrojë ishullin, ditë e natë 
nga çdo sulm që vjen nga jashtë dhe nga çdo pasiguri që 
mund të lindë këtu brenda. Jam i bindur që ke nevojë 
për mua. Ky ishull kërkon njerëz që dinë të luftojnë dhe 
të mbrohen. Fëmijët që do të sjellësh këtu janë ende të 
vegjël për t’i veshur ushtarë, ndërsa burrat që do mbeten 
me ty nuk kanë përvojë në çështjet e luftës. Këtu nuk do 
ketë kurrë luftë dhe prandaj nuk ka nevojë për ushtri, 
u përgjigj qetë Lek Dukagjini. Ndoshta qëndrimi yt 
është i padobishëm. Mehmeti zgjati duart drejt qiellit 
që atë natë ishte zbardhur nga ndriçimi i zambakëve 
dhe tha: Gabohesh që beson se parajsa nuk ka nevojë 
për t’u mbrojtur. Njerëzit kanë lindur për t’i rrëmbyer 
lumturinë njëri-tjetrit dhe kjo marrëdhënie nuk mund 

të rregullohet pa forcë, pa dhunë dhe pa luftë. Ndoshta 
një ditë, kur fëmijët të rriten ata do duan të kenë familjet 
dhe tokat e tyre dhe atëherë do nisin të zihen dhe 
Shqipëria do të ketë nevojë për një ushtri që ndëshkon 
ata që rrezikojnë paqen e saj. Sado që ti beson se mund 
t’i shpëtosh shpirtrat dhe mendjet e fëmijëve nga lakmia, 
zilia, dashuria dhe xhelozia, këto janë sëmundje që lindin 
bashkë me njeriun dhe i japin atij një arsye për të jetuar. 
Unë kam vrarë shumë njerëz gjatë jetës sime dhe e di se 
shpirti i njeriut i ngjan një pusi që kurrë nuk thahet nga 
e keqja, nga vesi dhe nga urrejtja. Veçanërisht parajsa i 
jep njeriut shumë arsye për t’u bërë i keq dhe Shqipëria 
nuk mund të bëjë përjashtim nga ky rregull. Lek 
Dukagjini ndjeu yjet, që vareshin në qiell, t’i ngjiteshin 
në lëkurë dhe faqja iu dogj. Askush nuk i kishte folur 
kështu. Nëse kishte një njeri që duhej të dëbohej nga 
Shqipëria ky ishte pikërisht ai që po i kërkonte të rrinte 
aty. Mehmeti nuk kishte besim se Shqipëria mund të 
bëhej një vend i lumtur dhe arsyet që po jepte për të 
qëndruar tingëllonin të dobëta. Atëherë pse do të rrish 
këtu, nëse nuk beson se ky vend do shpëtojë nga lakmia, 
etja për pasuri, nga dashuria dhe nga nevoja për familje, 
e pyeti. Sepse nuk dua të vdes rrugës për në shtëpi, u 
përgjigj Mehmeti. Unë e di se ti do urdhërosh Shtunin 
t’i vrasë ata që do të kthehen dhe prandaj kam vendosur 
të qëndroj. Më mirë të jetoj më gjatë në një parajsë që 
një ditë do të bëhet ferr sesa të shkoj në ferr kaq shpejt. 
Atëherë duhet të japësh prova se do ta mbrosh parajsën, 

tha Lek Dukagjini. Çfarë do të bësh për mua? Mehmeti 
u mendua një copë herë dhe duke kruar kurrizin e dorës 
me dorën tjetër tha: Nëse ma ngarkon mua mbrojtjen 
e Shqipërisë, atëherë ky vend do të jetë i qetë, i sigurt 
dhe askush nuk do guxojë të bëjë diçka që ti nuk e lejon. 
Shqipëria do të mbrojë brigjet e saj nga armiqtë dhe 
nga të gjithë ata që duan të jetojnë duke vjedhur, duke 
u martuar dhe duke rrëmbyer pasurinë e përbashkët. 
Lek Dukagjini u ftoh dhe në shpinë ndjeu një kruajtje 
si ajo që Mehmeti sapo e kishte përzënë nga dora e tij. 
Njerëzit janë të çuditshëm, mendoi. Ata i ndryshojnë 
mendimet e tyre shumë shpejt dhe kjo tregon se Zoti 
ka të drejtë kur beson se njerëzve nuk duhet t’u mësosh 
gjithçka, sepse përndryshe ata tradhtojnë çdo gjë që kanë 
besuar pak çaste më parë. Mehmeti ishte një shqiptar i 
vërtetë dhe Lek Dukagjini u ndje mirë kur mendoi se 
Shqipëria duhej të krijohej për të mos pasur më njerëz 
si ai. Megjithatë mund të jetë i vlefshëm mendoi dhe 
në errësirë sytë e tij morën një ngjyrë të bardhë si ajo 
e zambakëve që rrethonin rrugën. Kjo nuk mjafton, i 
tha. Duhet të japësh një provë se besnikëria jote ndaj 
Shqipërisë nuk vjen nga dashuria që ke për familjen, 
por nga besimi se armiqtë e saj duhet të ndëshkohen. 
Mehmeti uli duart poshtë si një ushtar që priste detyrën 
dhe kruajtja që kishte i kaloi nga krahët në fytyrë, duke 
ia mbushur faqet me kokrra të kuqe. Më thuaj ç’duhet të 
bëj, e pyeti. Do nisesh me Shtunin për të marrë fëmijët. 
Rrugës do vrasësh të pesë burrat që kanë vendosur të 

mos jetojnë me ne dhe kur të arrini, nuk do zbresësh 
në tokë, por do qëndrosh në anije. Kjo do ishte një 
provë e besnikërisë ndaj vendit si dhe dëshmi se mund 
të jetosh pa familjen tënde. Mehmeti tundi kokën në 
shenjë miratimi dhe Lek Dukagjini, që zakonisht nuk 
i linte njerëzit të mendoheshin gjatë, i tha: Tani eja me 
mua. Hijet e tyre u zgjatën mbi zambakë dhe që atje 
përfunduan në sheshin e kuq të qytetit. Nëse dikush do 
ishte zgjuar në atë orë të natës, do shikonte sesi Lek 
Dukagjini e çoi Mehmetin te flamuri me yll të verdhë, 
që ngriti kokën mbi ishull dhe u drejtua sikur priste një 
urdhër. Betohu se do ta mbrosh Shqipërinë me jetën 
tënde, tha Lek Dukagjini me një zë të fortë që kërceu 
mbi pllakat e sheshit duke zgjuar të gjithë insektet që po 
ngroheshin aty. Mehmeti u gjunjëzua dhe tha: Betohem 
se do ta mbroj Shqipërinë me jetën time dhe me jetën 
e atyre që janë kundër saj. Lek Dukagjini i vuri dorën 
në sup duke menduar se ajo natë me siguri do të hynte 
në historinë e Shqipërisë, ashtu si mbjellja e zambakëve, 
hapja e tunelit dhe emrat e rrugëve. Por fytyra e 
Mehmetit, që tani kishte marrë një ngjyrë të verdhë, 
e detyroi të mendonte se ai burrë mund të hynte në 
historinë e Shqipërisë, jo vetëm si vrasës i pesë shokëve 
të vet, por edhe si një njeri që kruhej sa herë i jepnin një 
urdhër. Në përgjithësi kruajtja është tipar i cilësisë së 
lëkurës dhe mëndafshit të saj për t’iu përshtatur natyrës 
apo pastërtisë, por ka njerëz që besojnë se ata që kruhen 
kanë aftësinë të fshehin mendimet e tyre, të cilat nëse 

nuk reflektohen në sy, lënë gjurmë në lëkurë. Pas pak 
Mehmeti u çua në këmbë duke mbuluar hënën me supet 
e tij të ashpër dhe Lek Dukagjini ndjeu një bezdi në 
kurriz dhe mendoi se, megjithëse kishte arritur të sillej 
si Zot, sërish kishte marrë nga njerëzit disa zakone 
përgjithësisht të padëmshme, por sidoqoftë ngjitëse, siç 
ishte kruajtja e lëkurës që herë pas here të heq dëshirën, 
për të qenë njeri. 

Një fillim të shtatorit, dielli kishte dalë herët në qiell 
dhe që atje e ngrohte Shqipërinë me një lloj përtese, pa 
ia djegur lëkurën. Këto janë detaje që nuk kanë rëndësi 
në historinë e një vendi dhe aq më pak të një ishulli, 
toka e të cilit nuk ka nisur ende të punohet nga njerëzit, 
por Lek Dukagjini që tregonte kujdes për të bashkuar 
lëvizjet e natyrës me ato të njerëzve, mendoi se ishte 
koha për t’u nisur. Ai doli në breg, mati lartësinë e 
baticës duke futur një shkop në ujë dhe pasi u bind se 
deti do të ishte i duruar për gjatë gjithë atij muaji, thirri 
Shtunin dhe i tha: Nesër duhet të nisesh. Do të sjellësh 
në Shqipëri të gjithë ata fëmijë që i kanë rezistuar 
mësimit dhe për të cilët këshilltarët e mi, japin garanci 
se gjatë këtyre pesë viteve kanë harruar familjet dhe 
emrat e prindërve, nuk kanë gënjyer kurrë, nuk janë 
sëmurur dhe nuk kanë kërkuar asnjëherë të kthehen në 
shtëpitë e tyre. Nga gjashtë punëtorët që do të vijnë me 
ty do kthesh këtu vetëm Mehmetin. Ai do bëjë diçka që 
nuk ke pse e bën ti. Shtuni ngriti kokën dhe pyeti: Nuk 
duhet ta vras? Jo, tha Lek Dukagjini ai është betuar të 

qëndrojë këtu dhe për të provuar besnikërinë ndaj vendit 
është zotuar të vrasë pesë burrat e tjerë. Kur të zbresësh 
ai nuk duhet të vijë me ty, por do të presë në anije. Shtuni 
tundi kokën sikur donte të shtonte diçka, por Lek 
Dukagjini e ndërpreu dhe i zgjati një listë me emrat e 
kafshëve, të bimëve dhe gjithçka tjetër që duhej të sillte 
në ishull. Lista ishte shumë e gjatë, e mbushur me shenja, 
me numra dhe pika, me viza dhe korrigjime që tregonin 
se ai që e kishte shkruar ishte kujtuar më pas, për të 
hequr apo për të shtuar emra kafshësh, sendesh, bimësh 
dhe materialesh të ndryshme, të cilat i kishte gjykuar 
herë të domosdoshme dhe herë të panevojshme për të 
krijuar një shtet. Shkrimi i Lek Dukagjinit ishte i dendur 
dhe Shtuni zgjati sytë duke u përpjekur të mos humbte 
asnjë nga detajet e shumta që ishin shkruar aty. Shqipëria 
është në këtë copë letër, tha Lek Dukagjini. Nuk duhet 
të harrosh asgjë nga këto. Pasi ti të kthehesh, Shqipëria 
do mbyllet dhe kufijtë e saj nuk do t’i kalojë askush për 
një kohë shumë të gjatë. Nëse harron të sjellësh grurë, 
misër, domate, patëllxhanë, speca, patate, qepë, lakër, 
sheqer, oriz, kripë apo ndonjë nga perimet dhe drithërat 
që duhet të mbjellim në tokën e ishullit, mund të 
mbetemi pa bukë dhe trupi i fëmijëve nuk do t’i marrë 
të gjitha ushqimet e domosdoshme. Anash ke të 
shënuara sasitë që ne do t’i konsumojmë gjatë vitit të 
parë, derisa Shqipëria të prodhojë grurin, misrin dhe 
gjithçka tjetër që do të mbushë pjatat e saj. Mos harro 
asnjë nga kafshët që kam renditur aty, përndryshe do të 

na duhet të mbetemi pa qumësht, pa vezë, pa gjalpë, pa 
djathë, pa mish dhe pa lëkurët e tyre. Unë të kam caktuar 
detyrën që Zoti i caktoi Noes, para se të përmbyste 
botën. Por Zoti nuk i dha Noes asnjë listë të shkruar dhe 
prandaj ai harroi të merrte me vete shumë kafshë të 
dobishme, shpendë dhe bimë të shëndetshme që sot 
janë zhdukur dhe që për shkak të lajthitjes së Noes dhe 
mizorisë së Zotit, bota nuk i njeh më. Por ti nuk mund 
të harrosh asgjë, sepse Shqipërisë nuk duhet f i mungojë 
asgjë e domosdoshme. Ki parasysh se nëse harron pelat 
nuk do kemi kuaj, nëse harron kuajt nuk do punojmë 
dot tokën, nëse harron pulat nuk do kemi vezë, nëse 
harron gjelat nuk do kemi pulat, nëse harron delet nuk 
do kemi lesh, nëse harron leshin nuk do kemi rroba, 
nëse harron viçat nuk do kemi mish, nëse harron lopët 
nuk do kemi viça dhe nëse harron demat nuk do kemi as 
viça dhe as lopë. Natyra e ka bërë gjithçka të varur nga 
diçka tjetër dhe përveç Shqipërisë asgjë me sa duket nuk 
i shpëton dot këtij rregulli, as vetë Zoti që është i lidhur 
pazgjidhshmërisht me jetën e njerëzve.Të gjitha kafshët 
apo shpendët duhet të jenë katër, pra nga dy çifte për 
çdo lloj, sepse nëse një prej tyre sëmuret atëherë çifti 
tjetër do të sigurojë vazhdimësinë e racës. Para se t’i 
hipësh në anije kontrolloi të gjitha kafshët me kujdes. 
Asnjëra prej tyre nuk duhet të jetë e sëmurë. Po ashtu 
kontrollo me imtësi anijen, sepse nuk dua që bashkë me 
grurin në Shqipëri të vijnë edhe minjtë. Dhe meqë nuk 
do ketë minj nuk do ketë as mace, sepse, natyrisht, këtu 

nuk ka vend për kafshë që nuk bëjnë asnjë punë. Kur të 
nisesh laji të gjithë fëmijët, bashkë me veten tënde dhe 
të tjerët, sepse këtu nuk ka ushqim për pleshta, për 
morra, apo insekte të tjera, të cilat nuk do t’i lejosh të 
ngjitcn në anije duke u strehuar në trupat e njerëzve apo 
të kafshëve. Ki parasysh që anija jote është dogana e 
parë e Shqipërisë. Gjithçka që do të kalojë kontrollin e 
saj do të përfundojë këtu, ndryshe do të na duhet shumë 
mund për ta pastruar Shqipërinë nga gjëra të 
panevojshme dhe ndoshta të rrezikshme. Mendo për një 
çast sikur në anijen tënde të hynte një çift ujqish. Shumë 
shpejt ata do të shtoheshin në këtë bollëk, duke ngrënë 
pulat dhe pasuritë tona dhe atëherë ekzistenca e këtij 
shteti do të ishte në rrezik. Ka shumë vende që janë 
shfarosur sepse nuk kanë kontrolluar shtimin e kafshëve 
të tyre. Prandaj nuk do tregosh asnjë dobësi për asnjë 
gjitar që nuk është në listën time. Kjo listë është shumë 
më e mirë nga lista e çdo Zoti, sepse ajo nuk pranon 
asnjë kafshë të dëmshme siç mund të jenë ujqit, arinjtë, 
dhelprat, lepujt, drerët, apo sorkadhet. Këto kafshë janë 
grabitqare dhe mishi i tyre nuk i duhet njeriut sepse e 
egërson dhe e nxit të dalë për gjueti, ku ai mëson të 
përdorë armën dhe të vrasë. Ne do të pranojmë në 
Shqipëri vetëm ato kafshë që i shërbejnë njeriut dhe 
asnjë prej atyre që ia rrezikojnë jetën dhe shëndetin, 
duke kafshuar apo duke i kaluar trupit të tij parazitë dhe 
sëmundje të pashërueshme. Por kjo nuk do të thotë se 
Shqipëria do të jetë një vend pa kafshë të lira që jetojnë 

në natyrë,jashtë kontrollit dhe syrit të njeriut. Pa dyshim 
që ne do të marrim këtu qukapikë, ketra, iriqë, dhe 
lakuriq nate,të cilët nukjanë të rrezikshëm dhe shërbejnë 
për të pastruar pemët nga krimbat. Mos harro të sjellësh 
dy fole me bletë, sepse mjalti i tyre është i 
pazëvendësueshëm dhe fuqia e tij do t’ia forcojë sytë 
dhe muskujt fëmijëve të Shqipërisë. Por për fatin tonë, 
ishulli është i pastër nga bishat e egra dhe unë nuk kam 
ndërmend ta ndot duke ftuar në parajsë qenie që jetojnë 
për t’u ushqyer me mishin dhe mbeturinat tona. 
Megjithatë sëmundjet që vijnë nga kafshët nuk do t’i 
shmangim dot për një farë kohe, prandaj aty ke një fletë 
të veçantë ku janë shënuar të gjitha emrat e ilaçeve që 
duhet të sjellësh, bashkë me recetat për t’i përgatitur ato 
në vendin tonë. Ne do përzgjedhim rrënjët e pemëve, 
barishtet, pluhurin e luleve dhe me to do përgatisim 
barnat që na duhen, kështu ato nuk do na mungojnë 
kurrë dhe ne duhet të jetojmë më gjatë se të gjithë popujt 
e tjerë. Jetëgjatësia është qëllimi i njeriut dhe ne do ta 
arrijmë këtë duke shfarosur kolerën, malarjen, epidemitë 
dhe të gjitha rrënjët e sëmundjeve nga gjaku i njeriut. 
Pas shumë vjetësh një burrë shtatëdhjetë vjeç do të 
duket fëmijë dhe një plak njëqind vjeç do të duket si një 
burrë i pjekur, të cilit koha i rezervon ende mundësi për 
të punuar dhe për të jetuar. Duke jetuar kaq gjatë, ne do 
ta mundim botën, sepse askush nuk do të na arrijë dot 
në garën e jetës. Askush nuk do jetojë dot më shumë se 
një shqiptar dhe ata nuk do jenë pleqtë e botës, por rinia 

e lulëzimit të saj. Kështu ne do t’i afrohemi përjetësisë 
në mënyrën tonë,jo duke iu lutur Zotit, por duke punuar. 
Dhe sekreti ynë do të jetë lumturia, ndërsa armët tona 
do të jenë ilaçet dhe kontrolli mbi ushqimin dhe 
sëmundjet. Megjithatë, sa i takon armëve,pyet Mehmetin 
sa barut, sa pushkë, sa shpata, thika apo topa mund të na 
duhen për të mbrojtur Shqipërinë, sepse atij ia kam 
ngarkuar mbrojtjen e vendit. Ne nuk do bëjmë kurrë 
armë dhe ndoshta ato do jenë e vetmja gjë që në rast 
rreziku do na duhet të marrim nga pjesa tjetër e botës, 
megjithëse besoj se nuk do kemi shumë nevojë për t’i 
përdorur. Armët duhet të jenë në sasi të mëdha, sepse në 
rezervat tona nuk duhet të mungojë baruti,pushkët dhe 
fishekët. Ato futi të parat në anije dhe bëj kujdes t’i 
fshehësh aty ku fëmijët nuk do mund t’i shohin dot. 
Nuk dua që fëmijët të mësohen me armë, sepse ata duhet 
të rriten me bindjen se Shqipëria nuk ka arsye të 
mbrohet, pasi atë nuk e kërcënon asgjë. Bashkë me 
armët duhet të fshehësh edhe Mehmetin. Fëmijët nuk 
duhet ta njohin këtë njeri, sepse ai ka një gjuhë të hidhur 
dhe vazhdimisht ngjall trishtim. Ai bashkë me rojet që 
do të mbrojnë vendin do jetojë jashtë qytetit dhe për 
fëmijët kjo do jetë një sekret, të paktën deri ditën kur ata 
të rriten dhe të kuptojnë me shumë. Mehmeti nuk duhet 
të njihet dhe të miqësohet me fëmijët, sepse në të 
ardhmen kjo marrëdhënie mund të ketë pasoja që duhen 
shmangur që tani. Shqipëria i ka rezervuar Mehmetit 
një rol që ne nuk duhet t’ia mohojmë, duke ndryshuar 

rrjedhën e gjërave. Ndërkaq, nga shtëpia ime do sjellësh 
të gjitha mobiliet që kam, sepse dua t’i kem me vete në 
Shqipëri. Merr krevatin tim të madh, dollapët, sëndukët, 
tavolinat, karriget dhe pasqyrat, me përjashtim të librave. 
Nuk do sjellësh këtu asnjë libër. Ne do kemi librat tanë 
dhe kultura e këtij vendi do të nisë ditën kur fëmijët të 
shkelin këtu. Në Shqipëri çdo gjë do të shkruhet nga 
fillimi. Historia, poezia, letërsia, mjekësia dhe ligjet. 
Filozofi dhe gjeografi nuk do të ketë, sepse e para është 
e panevojshme, pasi të mëson se si mund të jetosh pa 
Zot edhe kur ai ekziston, ose si ta krijosh Zotin kur ai 
nuk është, ndërsa e dyta është e rrezikshme. Historia e 
botës nuk do të mësohet në shkollat tona, sepse pjesa 
tjetër e botës nuk na duhet, për sa kohë që në librat e saj 
nuk shkruhen historitë e popujve, por të atyre që i kanë 
shtypur dhe i kanë sunduar ata. Nuk ka asnjë libër 
historie që tregon se si jeton një fshatar, një punëtor apo 
një marangoz, por vetëm se si kanë jetuar princat, 
mbretërit dhe papët duke luftuar dhe duke mashtruar 
njeri-tjetrin. Deri më sot historia e botës është historia 
e të pasurve, ndërsa të varfrit janë përjashtuar prej saj 
me qëllim. Por pavarësisht se ne do t’i ndalojmë librat, ti 
do sjellësh me vete shumë letër për të shkruar libra dhe 
për t’u mësuar fëmijëve të lexojnë. Në shtëpinë time ka 
një glob të madh të tokës, por atë nuk do ta marrësh. 
Fëmijët nuk duhet t’i njohin vendet e tjera, sepse kjo u 
rrit dëshirën për të ikur dhe për të jetuar në ato vende. 
Po ashtu nuk do marrësh asnjë nga pikturat që kam në 

shtëpi. Fëmijët do pikturojnë në një mënyrë tjetër, 
shumë më të bukur dhe më optimiste, pa ngjyra të errëta 
dhe pa hije, me të cilat janë mbushur pikturat e vjetra. 
Natyra, Shqipëria dhe njeriu që punon për pronën e 
përbashkët, do të jenë lënda e këtyre pikturave që deri 
tani kanë qenë të mbushura me fytyra të errëta 
shenjtorësh dhe profetësh të zhgënjyer, të cilët nuk 
kishin atdhe dhe gjatë jetës së tyre nukbënë asnjë punë. 
Po ashtu mos harro të marrësh vegla muzikore, sepse për 
zymtësinë dhe melankolinë e muzikës së derisotme, nuk 
janë fajtore as violinat, as flautet, as daullet dhe as pianot, 
por njerëzit që i kanë përdorur ato. Këta njerëz kanë 
nxirë pentagramet e historisë me nota të rënda, 
monotone, të vajtueshme dhe të mërzitshme, duke i 
mbushur kishat dhe teatrot me tinguj që ndjellin 
pasiguri, vetmi dhe pesimizëm. Jam i bindur se çdo njeri 
që del nga kisha të dielën në mëngjes është gati të vrasë 
veten, pasi ka qarë me dënesë duke dëgjuar korin e 
kishës. Një nga krimet më të mëdha që kisha e krishterë 
i ka bërë njerëzimit është manipulimi i artit. Kisha ka 
qenë gjithmonë filtri i muzikantëve, shkrimtarëve dhe 
piktorëve, prandaj pikturat janë pasqyrë e jetës së 
profetëve, muzika është mistike, ndërsa librat ngjajnë si 
shtojca të ungjijve. Në Shqipëri muzika do të jetë e 
gëzueshme dhe mjafton të imitosh cicërimën e zogjve 
në mëngjes, lëvizjen e dallgëve dhe zhurmën e lëkurës së 
një kafshe që fërkohet pas gjetheve për ta nisur ditën me 
forcë dhe me frymëzim. Fëmijët do mësohen t’i bien 

veglave dhe ne do t’ua kontrollojmë tekstet e këngëve të 
reja, të cilat do ta mbushin qiellin e Shqipërisë me dritë 
dhe me hare. Në bodrumet e shtëpisë kam shumë shishe 
të mbushura me insekte të balsamosura, me peshq, me 
kafshë të vogla dhe gjethe të thara, të cilat i kam studiuar 
kur vendosa të njoh botën. Merr disa prej tyre, aq sa 
mundesh, sepse biologjia është një shkencë që do të na 
duhet ta mësojmë në shkollë. Shqipëria do ketë shumë 
shpejt shkencëtarët e saj, sepse ky vend do t’i prijë 
përparimit të botës. Ne, fillimisht do jemi të izoluar dhe 
nëse nuk e njohim siç duhet natyrën dhe jetën e qenieve 
që e popullojnë atë, pavarësia jonë do të jetë në rrezik. 
Ka vetëm një rrugë që të mbetemi të pavarur dhe të mos 
kemi nevojë për botën: kjo është rruga e njohjes së 
natyrës. Nga natyra mund të marrim gjithçka që na 
duhet, sepse natyra është pasuria më e madhe e njeriut. 
Ushqimi, veshja, gurët, metalet dhe mendimet janë 
produkt i natyrës. Njeriu ka nisur të mendojë atëherë 
kur i duhej të hante dhe të mbrohej nga kafshët dhe nga 
rreziqet që i shkaktonte atij ndryshimi i stinëve, 
përmbytjet, thatësirat, tërmetet dhe ngricat. Ne do ta 
nënshtrojmë natyrën, pa e dëmtuar. Që tani e imagjinoj 
Shqipërinë, pas disa shekujsh kur ajo t’i hapet botës, 
duke i mësuar se si mund të zhytet në thellësi të detit 
duke nxjerrë prej andej pasuri të panjohura, se si mund 
të fluturojë në qiell drejt hapësirave që sot mund të 
duken të paarritshme, duke imituar krahët e zogjve që 
do ta çojnë njeriun deri në Hënë dhe në të gjithë 

Universin, se si shkencëtarët e Shqipërisë do të ketë 
zbuluar artin e shndërrimit të lëngjeve, të ujërave, të 
lumenjve dhe metaleve që dalin nga toka, në energji për 
të lëvizur dhe për të zëvendësuar dritën e diellit dhe 
flakën e zjarrit, se si fëmijët e fëmijëve tanë do ngrenë 
kulla të larta përmes bashkimit të hekurit me gurin dhe 
me drurin dhe se si ata do ta përcjellin zërin dhe fytyrën 
e njeriut në ajër duke pasur mundësi të bisedojnë me 
njerëz që ndodhen disa ditë larg tyre, ashtu siç po 
bisedojmë tani ne të dy. Këto duken si gjëra të pamundura, 
por do të vijë një ditë kur kuajt tanë, që lëvizin me 
shpejtësinë e muskujve të tyre të kufizuar, të duken të 
ngathët, të dobët dhe të paaftë për ta përballuar 
konkurrencën e karrocave që do të lëvizin pa u tërhequr 
nga asnjë kafshë dhe kur anijet tona me vela të ngjajnë 
si copa druri të harruara në një cep të portit, sepse barkat 
dhe lundrat e shpejta do përshkojnë detet, pa pasur 
nevojë për ndihmën e erës. Atëherë Shqipëria do ketë të 
drejtë t’i thotë botës: Unë fitova betejën me të ardhmen 
sepse vendosa ta ndryshoj Zotin që ju ka penguar. Bota 
do të mahnitet dhe Shqipëria do ta pushtojë atë me 
modelin e saj, pa pasur nevojë të vrasë, apo të paguajë 
ushtri për të rrëmbyer toka. Gjithë bota do të na 
nënshtrohet duke u ulur në gjunjë, sepse nuk do mund 
t’i rezistojë joshjes për të përfituar nga dijet tona të 
pamata. Dhe ne nuk do t’i vëmë asnjë kusht popujve të 
tjerë, sepse ne nuk jemi pushtues dhe ndryshe nga të 
gjithë pushtuesit e derisotëm, ne nuk vijmë për të marrë, 

por për të dhënë. Në shkëmbim ne do t’u kërkojmë atyre 
vetëm një gjë: të heqin dorë nga Zoti, nga paraja, nga 
pronat, nga martesat e fëlliqura dhe nga seksi i shthurur 
që i shton njeriut nevojën për ta përdorur trupin më 
shpesh se mendjen. Ne nuk do t’i shesim sukseset tona, 
por do presim deri ditën që ata do binden duke i hedhur 
florinjtë në det si një mbetje të ndotur, do bëjmë durim 
derisa burrat të ndahen nga gratë dhe fëmijët e tyre dhe 
me ndërgjegje t’u vënë kazmën kishave dhe xhamive që 
kanë shëmtuar qiejt e botës duke zgjatur veshët drejt një 
Zoti, që nuk dëgjon, sepse nuk është. Shqipëria do ta 
qeverisë botën pa vrarë asnjë mizë dhe pa shkaktuar 
asnjë viktimë. Ky do të jetë pushtimi i lumturisë. Këtë 
ndryshim, për të cilin po flas, vetëm Shqipëria mund ta 
bëjë, sepse ajo do të çlirohet para gjithë vendeve të tjera 
nga pesha e fesë, e parasë dhe e Zotit që prej mijëra 
vjetësh po ia merr frymën njeriut. Shqipëria do të jetë 
një vend i lirë ku nderohet ai që punon dhe jo ai që ka 
para, një vend ku pasuria është e përbashkët dhe ku 
askush nuk kërkon t’ia rrëmbejë dikujt tjetër, një vend 
ku njerëzit nuk do kenë arsye të konkurrojnë dhe të 
luftojnë për ta udhëhequr, sepse të gjitha vendimet do të 
përcaktohen nga ligjet dhe ajo që njerëzit e tjerë e quajnë 
politike nuk do të njihet në kuptimin që bota i jep sot 
kësaj ijale. Politika është arti i marrjes së vendimeve. Në 
botën e lashtë njerëzit i zgjidhnin ata që merreshin me 
politikë, siç bënin grekët me prijësit e tyre. Sot kjo 
traditë e varfër dhe e panevojshme është zhdukur. Popujt 

nuk zgjedhin më, duke votuar, por pushteti trashëgohet 
nga brezi në brez. Ky ndikim erdhi kryesisht nga kisha, 
e cila i bindi udhëheqësit të heqin dorë nga zgjedhjet e 
lira dhe ta trashëgojnë pushtetin, sepse kisha mendon se 
sundimtarët duhet të ndjekin shembullin e Zotit, që 
është vetëm një dhe nuk zgjidhet dhe as rrëzohet dot 
nga populli i vet. Por ne do të ndjekim një model tjetër. 
Në Shqipëri gjithçka do të jetë e rregulluar me ligje dhe 
prandaj nuk do ketë nevojë as për të zgjedhur dhe as për 
t’u mbledhur në raste vendimesh të rëndësishme. Në 
Shqipëri nuk do të ketë zgjedhje. Mjafton të respektohet 
ligji i vendit dhe përparimi nuk ka për të vonuar. Ligjet 
nuk do ndryshojnë, sepse nuk mund të ndryshojë 
qëndrimi ynë për pronën, paranë, martesën, seksin dhe 
Zotin. Këto janë vetëm disa nga gjërat e ndaluara, të 
cilat asnjë brez nuk mund t’i kthejë më në Shqipëri, 
sepse atëherë paqja dhe lumturia jonë do të viheshin në 
rrezik. Njerëzit do të binden se duke jetuar pa to,jetohet 
shumë më mirë, prandaj askush nuk do ketë nevojë të 
rishikojë ligjet. Unë nuk kam fëmijë dhe nuk do kem, 
kështu që pushteti nuk mund të trashëgohet. Kur unë të 
vdes do caktoj dikë që do të drejtojë Shqipërinë dhe do 
të gjykojë duke ndëshkuar ata që mund t’i bëjnë dëm 
asaj, apo ata që kërkojnë ta dehin popullin me barin e 
helmuar të fesë, me kockën e hidhur të parasë dhe me 
mishin e kalbur të seksit. Por kjo ditë është ende e largët 
dhe mendimet tona do të filtrohen në kudhrën e kohës. 
Le të kthehemi te lista jonë, sepse ka akoma shumë gjëra 

që nuk duhet t’i harrosh. Duhet të sjellësh me vete 
shumë çarçafë, velenxa, enë, pjata, gota, lugë, pirunë, 
filxhanë, të mjaftueshëm për të mbushur shtëpitë dhe 
mensën e Shqipërisë, por nuk do sjellësh asnjë perde. Në 
Shqipëri nuk do ketë perde, sepse nuk do ketë asgjë për 
të fshehur. Fëmijët do vijnë me rrobat e trupit dhe 
sigurohu që asnjëri prej tyre të mos vijë i paqethur. Mos 
harro të marrësh gërshërë si dhe çdo vegël që na duhet 
si dalta, pinca, çekiçë, kazma, lopata, gozhdë, sharra, tela, 
si dhe hekur për t’i prodhuar këtu veglat që do të na 
duhen, sepse ne do vazhdojmë ta ndërtojmë Shqipërinë 
gjatë gjithë kohës. Nga drurët që kanë fruta mos harro 
të sjellësh limonët, portokajtë, qershitë, kumbullat, 
mollët, pjeshkat, dardhat, rrushin, arrat dhe gështenjat. 
Natyrisht do marrësh farën e çdo luleje që do mbjellim 
në Shqipëri dhe që ende nuk ka mbirë në ishull, me 
përjashtim të trëndafilave, sepse ato janë lule të 
bezdisshme, të cilat përdoren për të ushqyer dashurinë. 
Nëse ka një lule që nxit ndjenjën e njeriut për një njeri 
tjetër, ky është trëndafili, petalet e të cilit simbolizojnë 
trupin e shtrirë nën peshën e dashurisë, ndërsa gjembat 
të pickojnë si shigjeta xhelozie. Dikush mund të më 
thotë pas shumë vjetësh se, përderisa unë lejova që rruga 
më e bukur e vendit të mbillet me zambakë, që është një 
lule shumë më mëkatare se trëndafili, sepse përfaqëson 
vetëm dashurinë e trupit dhe jo atë të shpirtit, me të 
njëjtën tolerancë duhet të kisha lejuar edhe trëndafilin 
të kalonte detin, për të kënaqur sytë dhe hundët tona, 

por këtë nuk e konsideroj një argument. Së pari, sepse 
zambakët kishin ardhur në ishull para nesh dhe unë nuk 
kam ndërmend të zhduk asgjë që kam gjetur këtu, por 
dua vetëm ta zbus dhe t’i ndryshoj rolin që Zoti dhe 
imagjinata e njerëzve u ka caktuar atyre në historinë e 
botës. Se dyti, parajsa nuk ndërtohet mbi ngjashmërinë 
dhe përsëritjen e mëkateve. Kjo do të thotë se përderisa, 
për shkak të kushteve dhe rrethanave toleron një mëkat 
nuk ke pse e përsërit këtë gjë edhe me mëkate të 
ngjashme. Parajsa ka rregullat e saj, të cilat nuk imitojnë 
asnjë rregull. Megjithatë do kemi shumë shekuj për t’u 
bindur nëse vendimet tona ishin të drejta dhe të 
dobishme. Edhe nëse kemi harruar diçka që ndoshta 
mund të na duhej, jam i bindur se Shqipëria nuk do 
varfërohet kurrë nga mungesa e trëndafilave, e maceve 
dhe e dhelprave. Nëse një ditë asaj do t’i duhen këto 
hollësi, koha do t’i sjellë bashkë me guximin e atyre që 
do t’i përdorin. Mos harro të sjellësh nga dy palë këpucë 
për çdo fëmijë, si dhe gjilpëra me madhësi të ndryshme, 
të cilat duhen për të qepur rrobat dhe dyshekët e çarçafët. 
Po ashtu duhen kazanë, kova, tenxhere dhe shumë sapun 
për t’u larë. Çdo shtëpi do të ketë një pasqyrë, ndërsa në 
magazinat tona nuk duhet të mungojnë krehrat, brisqet, 
si dhe disa lloj pëlhurash dhe copash që do t’u shërbejnë 
grave për të qepur rroba. Por të gjitha copat dhe stofrat 
që do të marrësh duhet të jenë me ngjyra të çelëta, sepse 
askush në Shqipëri nuk do vishet me rroba të zeza, të 
cilat ia errësojnë njeriut mendimet dhe zakonisht 

simbolizojnë të keqen. Ngjyra e zezë do të jetë e ndaluar 
për veshjet tona. Vajzat do vishen me pëlhura të bardha, 
ndërsa djemtë me bluza të verdha në ngjyrën e yllit të 
Shqipërisë. Veshjet do jenë të gjitha njëlloj, sepse askush 
nuk duhet të dallohet nga të tjerët. Barazia në veshje 
është një kusht dhe një detyrim për çdo banor të këtij 
vendi. Në fletën e fundit ke një listë të shkurtër që 
përshkruan te gjitha gjërat që duhet të bësh gjatë gjithë 
udhëtimit. Unë kam llogaritur se duke filluar nga nesër, 
derisa të kthehesh, do të të duhen 60 ditë dhe asnjë ditë 
më shumë. I kam rreshtuar ditët një nga një, duke 
përcaktuar atë që do bësh ditën e parë, të dytë, të tretë, 
të katërt, te pestë dhe deri në fund. Mehmeti nuk e njeh 
dhe nuk ka pse ta dijë këtë llogari. Ai ka vetëm një 
detyrë: të vrasë, por ti duhet t’i thuash se kur duhet të 
vrasë, sepse pesë punëtorët që do vijnë me ty në anije 
nuk duhet të vriten që ditën e parë, pasi ata ju duhen për 
ndihmë gjatë rrugës. Ju do arrini në tokë kur mbrëmja e 
ditës së gjashtë të ketë nisur, ndërkohë që ditën e shtatë 
do çlodhesh dhe pastaj do të të duhen 47 ditë për të 
gjetur të gjitha kafshët, sendet dhe bimët që janë në 
listë. Mos ngatërro asnjë nga veprimet që duhet të bësh, 
por respekto rendin e punëve që unë kam përcaktuar, 
sepse ai është ndërtuar mbi një logjikë të rreptë, e cila 
mund ta prishë ë gjithë udhëtimin nëse bën diçka më 
përpara, ose më vonë nga sa është menduar. Ditën e 54 
do të nisesh pasi të kesh futur në anije gjithçka që duhet 
dhe në fund fare edhe fëmijët. Kur të kthehesh do të jetë 

java e parë e nëntorit dhe deti do të jetë fryrë pak nga 
batica e dimrit, ndërsa era do ta bëjë lundrimin më të 
shpejtë. Nesër nuk do fryjë erë, por gjatë ditës së tretë 
mund të ketë një shtrëngatë të shkurtër, e cila do ta 
vonojë anijen që normalisht duhet të arrinte në të gdhirë 
dhe për këtë shkak do mbërrijë në tokë gjatë mbrëmjes. 
Ky është udhëtimi i jetës tënde Shtun dhe Shqipëria do 
ta kujtojë kthimin tënd në atdhe si ditën e pavarësisë. 
Emri yt do kalojë nga brezi në brez, siç kalojnë 
pulëbardhat mbi dallgët e detit dhe pas njëqind vjetësh, 
kur historia të shkruhet, Noe do të duket një skelet që 
kalon me turp para statujës tënde. Nisu dhe ndero 
Shqipërinë. 

Kur Lek Dukagjini mbaroi Shtuni i kishte sytë e 
përlotur. Ai u përkul dhe e puthi dorën e Lek Dukagjinit, 
që ishte djersitur duke kaluar mbi të gjitha etapat e atij 
ijalimi të gjatë. Lek Dukagjini qëndronte me kokën lart 
duke parë anijen që shkëlqente nën dritën e hënës, e cila, 
atë natë, ishte e rrumbullakët dhe dukej si një pjatë që 
deti nuk po e mbushte dot. Jam i bindur se nuk do harroj 
asgjë, tha Shtuni. Shqipërisë nuk do t’i mungojë asnjë 
gjethe për shkakun tim. Lëmijët, kafshët, bimët dhe 
veglat që duhen, do mbërrijnë këtu të sigurta, të pastra 
dhe në kohën e duhur. Por kam një kërkesë. Lek 
Dukagjini ktheu kokën dhe e pa Shtunin drejt në sy. 
Zakonisht ai nuk pyeste dhe nuk kërkonte gjë, por me sa 
duket atë natë kishte diçka të rëndësishme, përderisa 
mori guximin për t’iu drejtuar duke e vonuar ceremoninë 

e nisjes. Fol, i tha Lek Dukagjini, çfarë nuk ke kuptuar. 
Jo, tha Shtuni me mirësjellje, i kam kuptuar të gjitha. 
Por desha të them se në listën tuaj mungon diçka që 
duhet të jetë harruar rastësisht, në ngut e sipër. Unë e 
kuptoj se përzgjedhja e kafshëve është bërë me kujdes 
duke larguar kafshët e egra dhe duke sjellë këtu të gjitha 
ato kafshë që e ndihmojnë njeriun të jetojë, të mbathet 
dhe të ushqehet. Por nga të gjitha kafshët që unë njoh, 
njëra, që është më e dashura dhe më e shtrenjta për 
njeriun, çuditërisht mungon. Shqipërisë i mungon një 
qen. Lek Dukagjini u vrenjt duke bashkuar vetullat si 
kryq dhe Shtunit iu duk si një Zot që pyet veten: Si ka 
mundësi që kam vendosur të krijoj një botë pa qen? Lek 
Dukagjini u kthye nga deti dhe duke mos dashur ta 
shihte Shtunin në sy i tha: Qeni nuk është harruar 
rastësisht. Nuk dua që Shqipëria të ketë qen, sepse kjo 
kafshë nuk i duhet njeriut. Ishulli është i vogël dhe ata 
që do kullosin bagëtitë tona nuk do kenë nevojë t’i 
ruajnë me qen, sepse çdo dele dhe çdo lopë mund të 
gjendet kollaj në këto shkëmbinj. Nga ana tjetër qentë 
shtohen shumë dhe natën lehin duke trembur fëmijët 
dhe duke krijuar panik në qytet. Një shtëpi që mban qen 
kërkon të mbrohet nga hajdutët dhe vrasësit, por në 
Shqipëri nuk do ketë as vjedhje dhe as vrasje, prandaj 
qeni më duket një kafshë e panevojshme. Për më tepër, 
më duket e padrejtë të pranoj qentë përderisa përjashtova 
macet nga Shqipëria. Këto kafshë bëjnë punë të 
ngjashme dhe meqë arsyet për t’i ftuar në ishull 

mungojnë, atëherë vendimet që kam marrë për secilën 
prej tyre duhet të jenë të njëjta. Mbi të gjitha, kjo është 
një shenjë barazie. Në Shqipëri kafshët duhet të jenë të 
barabarta me kafshët, dhe njerëzit duhet të jenë të 
barabartë me njerëzit. Kur kam qenë i vogël, u dashurova 
me një dhelpër që ndalonte çdo natë përpara dritares 
sime duke ngrohur bishtin në dëborë. Dashuria për këtë 
kafshë më ka lënë shumë net pa gjumë dhe ka mbushur 
një pjesë të madhe të ëndrrave dhe të poezive të mija të 
rinisë, ku dhelpra ishte simbol i kurajës për të jetuar 
vetëm dhe i zgjuarsisë për ta kthyer vetminë në lumturi. 
Por siç e sheh, në Shqipëri nuk i pranova dhelprat e mija 
të fëmijërisë, jo sepse tani jam rritur, por sepse, jam 
mësuar që të mos i ngatërroj vendimet e mija me 
emocionet që ujisin thatësirë e shpirtit tonë, herë pas 
here. Ndoshta edhe ti ke kujtime të dhimbsura nga 
ndonjë qen që të ka puthur dhe të ka ndjekur si dele kur 
ke qenë fëmijë, por për këtë arsye kemi ardhur në 
Shqipëri: për të harruar të gjitha gjërat që kemi dashur 
dikur. Duhet të mësohemi ta disiplinojmë dashurinë 
tonë duke ia dedikuar gjërave që kanë më shumë rëndësi 
sesa buzët e një gruaje apo puthja e një kafshe. Kjo është 
e gjitha. Shtuni ndjeu detin që iu afrua te këmbët duke 
ia lëpirë, siç do bënte çdo qen besnik, para një misioni të 
vështirë, nëse Lek Dukagjini do të ishte më i mëshirshëm 
dhe do të kishte një mendim më të mirë për dashurinë. 
Megjithatë ai vendosi të flasë duke qenë i bindur se 
qentë, bashkë me cilësitë e tyre të pamohueshme, të cilat 

i dallojnë nga macet, ishin të domosdoshëm për të 
ardhmen e Shqipërisë. Unë mendoj se duhet t’i shtojmë 
qentë në listën e kafshëve tona, tha ai. Qentë në ndryshim 
nga macet e duan njeriun dhe dobia e tyre nuk mund të 
krahasohet me atë të asnjë kafshe. Ne nuk do kemi 
nevojë të mbajmë qen në shtëpi, për sa kohe që nuk do 
kemi ushqime dhe pasuri për të ruajtur, por sigurisht që 
qyteti dhe pronat tona nuk mund të mbrohen pa 
ndihmën e kafshëve. Qeni është besnik, i pastër, i urtë 
dhe i duruar dhe nëse trajtohet siç duhet mund t’i sjellë 
vendit tonë një përfitim të madh. Ndoshta tani duket e 
pamundur, por pas shumë vjetësh, kur fëmijët të rriten 
dhe të patrullojnë vetë brigjet, duke u mbrojtur nga 
piratët dhe armiqtë që mund të vijnë në ishull natën, 
këtë detyrë nuk do ta bëjnë dot siç duhet pa ndihmën e 
qenve. Sepse si mund të gjendet një njeri që fshihet në 
errësirë, si mund të nuhatet një i vdekur në mes të pyllit, 
si mund të zbulohet një kafshë e ngordhur apo e humbur 
në një cep të ishullit dhe në fund të fundit, si mund ta 
mësojë shpejtësinë, forcën dhe guximin një fëmijë që 
jeton pa qen? Unë jam i bindur se qentë kanë epërsi ndaj 
maceve dhe ndoshta ndaj të gjitha kafshëve që e 
rrethojnë njeriun. Ata e gjejnë vetë ushqimin e tyre dhe 
nuk ka nevojë t’i kullotësh nëpër livadhe me bar për të 
mbushur barkun. Dhe më lejoni t’ua heq merakun që 
keni, se këto kafshë shtohen në mënyrë të pakontrolluar, 
sepse ne do të marrim në Shqipëri qen të mësuar dhe të 
zbutur dhe jo ata të cilët enden rrugëve duke i ngjyer 

turinjtë me plehra dhe ndotje që dalin nga trupi i njeriut. 
Ne do t’i disiplinojmë lindjet e tyre, siç do bëjmë dhe 
me njerëzit dhe në një cep të ishullit mund të ndërtojmë 
një vend të veçantë ku do t’i rrisim dhe do t’i mësojmë 
të lehin, atëherë kur kanë një arsye dhe të shtohen sa 
herë që ne e gjykojmë të arsyeshme. Nëse ju më lejoni, 
unë do të merrem vetë me edukimin e tyre, duke 
premtuar se qentë do punojnë gjithmonë në të mirë të 
Shqipërisë, prandaj më lejoni të marr një çift qensh në 
anijen time dhe të jeni të sigurt se koha do të më japë të 
drejtë. Lek Dukagjini që nuk i kishte hequr sytë nga 
deti, gjatë kohës që Shtuni lëvizte duart në ajër, siç do 
bënte çdo njeri që i kërkonte Zotit një nder, u zbut por 
nuk qeshi, megjithëse lutja e Shtunit ishte shumë 
fëmijërore dhe nuk përputhej me profilin e një burri, që 
duke filluar nga nesër duhet të vriste pesë njerëz. Si çdo 
Zot edhe Lek Dukagjini, donte t’i caktonte vetë detyrat, 
punët, dënimet dhe pozicionet e njerëzve dhe kafshëve 
në botë, por sidoqoftë, ai nuk mund të paragjykonte 
faktin se Shtuni ishte i prirur nga e mira dhe jo nga e 
keqja. Si një njeri që ishte marrë gjatë gjithë kohës me 
çështjet e sigurisë së ishullit, ndoshta ai vërtet besonte se 
qentë ishin të domosdoshëm, të paktën për këtë qëllim. 
Por në fund të fundit, pse të mos kishte qen në Shqipëri? 
Lek Dukagjini e kishte hartuar listën me kujdes duke 
peshuar çdo imtësi, dke gjykuar me përpikëri përfitimet 
që do t’i sillte çdo kafshë Shqipërisë dhe kufizimet që 
do t’i shkaktonte vendit mungesa e secilës prej tyre, por 

megjithatë vendimet që kishte marrë për fatin e çdo 
kafshe, të çdo luleje dhe të çdo sendi nuk mund të ishin 
krejtësisht të zhveshura nga paragjykimet që aq shumë 
kanë ndikuar në marrëdhëniet e Zotit me botën. Lek 
Dukagjini e dinte se, nuk mund ta zëvendësonte Zotin, 
pa bërë gabime dhe një njeri që është i ndërgjegjshëm 
për gabimet e veta i afrohet Zotit më shpejt se kushdo 
tjetër. Por ajo për të cilën ai bënte me shumë kujdes ishte 
nevoja për të mos përsëritur gabimet e Zotit. Prandaj 
kur ishte menduar për kafshët që do të sillte në Shqipëri 
ai ishte nisur nga një logjikë tjetër, duke marrë parasysh 
vetëm zakonin e hershëm dhe ende të pandryshuar të 
njerëzve për t’i ngrënë ato. Qentë nuk haheshin dhe ai 
prandaj kishte vendosur t’i linte jashtë Shqipërisë. Me 
këtë logjikë e kishte ndërtuar listën e kafshëve që do 
lejoheshin të kalonin kufijtë e Shqipërisë, një listë e cila, 
dobinë e çdo kafshe e kufizonte vetëm në funksion të 
ngrënies, duke lënë pas dore funksionet e tjera që kanë 
këto shtazë, siç ishte edhe rasti i qenit. Shtuni kishte të 
drejtë kur thoshte se të paktën për arsye sigurie qentë 
mund të ishin të domosdoshëm, për ta mbrojtur ishullin 
me sytë dhe nuhatjen e tyre të njohur, që ishte shumë 
më e mprehtë se ajo e njerëzve. Dhe nëse Shtuni 
premtonte se ata do ishin të qetë, se nuk do të lehnin pa 
shkak, se do të ishin të pastër dhe nuk do ta ndotnin 
qytetin me jashtëqitjet e tyre të qelbura, atëherë pse jo, 
ata mund të pranoheshin në Shqipëri. Ai kishte marrë 
parasysh se Shqipëria do duhej të përballonte rreziqe të 

ndryshme që buronin nga veset e njerëzve, ndërsa 
sëmundjet dhe rebelimet që mund të vinin nga natyra e 
egër e kafshëve nuk ishin për t’u marrë shumë seriozisht, 
sepse në çdo rast mund të zgjidheshin duke i zhdukur 
kafshët çka me njerëzit nuk e bënte dot, sepse parajsë pa 
njerëz nuk ka. Në fund të fundit, problemi i Shqipërisë 
do të ishin njerëzit dhe jo kafshët, mendoi atë natë Lek 
Dukagjini dhe duke u kthyer nga Shtuni i tha: E pranoj, 
Shtun. Por nëse qentë e tu kthehen në një shqetësim për 
qytetin, atëherë ti vetë do t’i hedhësh në det. Historia do 
të mbajë mend se ti ishe njeriu që i solle qentë në 
Shqipëri, por mos harro se historia është më e 
vëmendshme ndaj njerëzve që bëjnë dëm dhe nuk 
përjashtohet mundësia që ky të jetë rasti yt. Megjithatë, 
unë po e pranoj vërejtjen tënde, jo sepse u binda se qentë 
janë të nevojshëm, por për t’i dhënë të gjithëve një 
mundësi të kuptojnë se vendimet e mia nuk janë fryt i 
një teke, i një armiqësie ndaj kafshëve të caktuara, apo i 
një paragjykimi, por ato mund të ndryshohen nga 
këmbëngulja e njerëzve që e duan Shqipërinë, njëri prej 
të cilëve, je edhe ti. Sikur Noe të kishte pasur guximin 
tënd, atëherë bota do të ishte më e pasur dhe Zoti do të 
ishte më i mirë. Por kjo nuk do të thotë se ne po i 
privilegjojmë qentë. Ashtu siç do të bësh edhe me 
kafshët e tjera, do sjellësh në Shqipëri vetëm dy çifte 
qensh, por mos merr nga ata leshatorët, me sy të fryrë 
dhe me këmbë të shkurtra që gratë i mbajnë në qafë në 
vend të peliçeve, por zgjidh qen trima, të fortë dhe të 

guximshëm, të cilëve do t’u mësosh vetëm një gjë: se si 
t’i zbulojnë armiqtë e Shqipërisë. Shtuni u përlot edhe 
një herë dhe pasi e falënderoi Lek Dukagjinin u largua 
duke lënë gjurmë në det. Në breg anija po priste dhe 
Lek Dukagjini futi dorën në ujë dhe lau flokët e bardhë 
që i vareshin në supe. Atë natë, ndihej mirë, si çdo Zot 
që i përgjigjet kërkesave të njerëzve, sa herë qe ato nuk 
janë të tepruara. Lek Dukagjini kishte arsye të besonte 
se kishte marrë një vendim të drejtë dhe të padëmshëm, 
gjë që sigurisht nuk do ta bënte, sikur Shtuni të kërkonte 
që në Shqipëri të mbilleshin trëndafila, por Shtuni nuk 
e kishte pasur këtë guxim dhe ndoshta as këtë dëshirë 
dhe të nesërmen kur u nis, ijalët e tij të fundit ishin: 
betohem se nuk do harroj asgjë. Mos u vono, i tha Lek 
Dukagjini duke ulur kokën, ndërsa në det ranë disa 
gjethe vjeshte dhe anija lundroi mes tyre si në një pyll, 
ku gjërat humbin sa herë që i kërkon. 

Anija e Shtunit nuk e respektoi dot kalendarin që 
i kishte përcaktuar Lek Dukagjini. Në mbrëmjen e 
ditës së gjashtëdhjetë, Lek Dukagjini doli në breg të 
detit duke pritur që në horizont të shfaqej një velë, si 
një shami e bardhë që do tundte dorën duke u afruar. 
Por megjithëse nëntori i atij viti ishte i qetë dhe qiejt 
e tij nuk ishin mbuluar ende nga avujt dhe mjegullat 
që në dimër i veshin detet me pëlhura të tejdukshme, 
sërish asgjë nuk dukej. Lek Dukagjini e përmbajti 
veten dhe u tha burrave të tjerë që prisnin bashkë me 
të, se nuk kishte arsye të shqetësoheshin. Ndonjë stuhi 

e paparashikuar e kishte ulur shpejtësinë e udhëtimit 
apo ndoshta Shtuni ishte vonuar duke blerë në pazar 
sasinë e nevojshme të grurit apo të gjalpit dhe me 
siguri të nesërmen, anija do të ngrihej si një zog mbi 
det duke përplasur krahët mbi ishull. Por të nesërmen 
sërish nga deti nuk erdhi asnjë zhurmë dhe asnjë shami 
nuk u shpalos mbi sipërfaqe për të përshëndetur ata që 
po e prisnin me padurim. E njëjta gjë u përsërit edhe 
të pasnesërmen dhe tre javë rresht. Lek Dukagjini 
qëndronte gjatë gjithë kohës në breg dhe mendimet e 
tij ngryseshin bashkë me mbrëmjen. Nëse kishte një 
gjë që ai nuk mund ta pranonte, ishte se parajsa e tij 
nuk mund të rrezikohej nga vonesat, nga hutimi dhe 
ngathtësia e njerëzve. Ditët e para ai besonte se Shtuni 
duhet të kishte pasur probleme me sigurimin e gjithë 
asaj sasie mallrash që duhej të ngarkonte në hangarët 
e anijes, por më vonë filloi të besonte se gjatë rrugës 
kishte ndodhur ndonjë e papritur, se Mehmeti mund ta 
kishte tradhtuar Shtunin dhe bashkë me pesë burrat e 
tjerë e kishin vrarë duke rrëmbyer anijen, apo se ndoshta 
Shtuni bashkë me Mehmetin kishin bërë gjithçka siç 
duhej, i kishin vrarë burrat dhe i kishin hipur fëmijët 
bashkë me kafshët dhe mallrat, por në kthim, ndonjë 
anije pirate apo ndonjë flote ushtarake i kishte sulmuar 
dhe anija bashkë me banorët e Shqipërisë ishte zhytur 
në ujërat e Mesdheut, ashtu si kishte ndodhur përgjatë 
shekujve me shumë lundra të tjera që kishin pasur më 
pak guxim dhe pasuri. 

Në krye të disa ditëve, Lek Dukagjini u dobësua dhe 
sytë në ngjyrën e hënës iu nxinë, kockat i dolën mbi rroba 
dhe këmbët e holla filluan t’i dridhen sa herë që nata 
binte mbi ishull duke shuar dritën që zbardhte pamjen 
e detit të Shqipërisë. Aleksandri i sillte supë të ngrohtë, 
me rrënjë të njoma dhe fara pishash, por ai nuk hante. 
Rrinte gjithë kohën në breg derisa një mëngjes e gjetën 
të shtrirë mbi leshterikë dhe me një sy të hapur që dilte 
si një gaforre e trembur në det. Atëherë e ngritën dhe 
duke e mbajtur nga krahët, kërkuan ta çonin në shtëpi, 
por ai lëvizi dorën dhe me një forcë që nuk pritej nga 
ajo dobësi, tha: Do më hiqni që këtej vetëm kur të vdes. 
Ademi i solli një karrige dhe Lek Dukagjini qëndroi 
atje me kokën varur dhe një sy të hapur, që asnjë çast 
nuk i ndahej detit, si të donte ta përpinte. Ai nuk kishte 
menduar kurrë se Shqipëria do rrezikohej nga kjo vonesë 
e papritur dhe gjatë gjithë atyre javëve fajësonte veten që 
nuk shkoi vetë t’i merrte fëmijët. Por tani ishte vonë për 
ta kthyer vendimin që kishte marrë dhe e vetmja gjë që i 
mbetej të bënte, ishte të priste, derisa të vdiste, apo derisa 
deti t’i jepte një përgjigje bindëse. Nëse Shqipëria do të 
kishte një anije tjetër, ai do të ishte nisur duke çarë detin 
dhe duke kërkuar fëmijët e tij, kafshët dhe parajsën e 
humbur në det. Por për sa kohë që kjo ishte e pamundur, 
i vetmi ngushëllim për Lek Dukagjini ishte sipërfaqja e 
qetë e ujit, tingujt e pulëbardhave që po largoheshin nga 
dimri që po vinte dhe flokët e leshterikëve që dilnin në 
breg pa i ngulur dot rrënjët në tokën e Shqipërisë. Këto 


195 



lëvizje të ngathëta të natyrës, e cila nuk nxitohej për të 
kapur dimrin, herë pas here i kujtonin se ishte ende në 
parajsë dhe koha për të hequr dore nga kënaqësitë e 
saj të thjeshta, nuk kishte ardhur ende. Një natë, Lek 
Dukagjini u ngrit nga karrigia, shkoi në breg të detit 
dhe ndezi një zjarr, siç kishte bërë edhe natën e parë 
kur kishte mbërritur në ishull. Flakët kapërcyen bregun 
dhe u hodhën mbi dallgë, ndërsa ai afroi dorën duke 
tharë lagështinë që i kullonte nga shpirti. Zjarri i dha 
forcë duke i hyrë nëpër damarët e ngushtuar dhe zemra 
iu mbush me shpresë duke besuar se fati nuk e kishte 
tradhtuar pasi nuk e kishte këtë mundësi. Nëse fati 
ndërhynte në punët e parajsës, atëherë këtu kishte diçka 
që nuk shkonte, ngaqë parajsa nuk ishte dhe nuk mund 
të ishte kurrë në dorë të fatit. Fati nuk kishte të bënte 
fare me Shqipërinë, sepse Shqipëria nuk ishte krijuar 
për shkak të fatit, por për arsye të tjera që kërkonin t’i 
shkulnin njeriut nga koka idenë se fati që buron nga 
tekat e Zotit, mund ta ndryshojë të ardhmen e tij. Pa 
dyshim që vonesa e Shtunit kishte ndodhur për shkaqe 
të rëndomta, asnjë pirat nuk mund t’i zinte rrugën 
Shqipërisë dhe asnjë ushtri nuk kishte pse fuste hundët 
në punët e saj. Shumë shpejt, anija do të dilte në breg 
dhe atëherë kjo pritje e lodhshme dhe e zgjatur do 
të zinte vendin e vet të merituar në kujtimet e tij të 
pleqërisë. Atë natë ai ijeti më i qetë, duke qeshur në 
karrigen e tij të lagur nga dallgët, por të nesërmen ndjeu 
zemrën t’i ngushtohej si një guaskë, kur pa se horizonti 

ishte i pastër dhe asnjë lëvizje nuk dallohej mbi heshtjen 
e tij. Atëherë ulëriti fort, aq fort sa zogjtë e ishullit u 
frikësuan, deti u drodh, pemët shkundën disa gjethe 
dhe burrat u mblodhën rreth tij duke menduar se ishte 
çmendur nga hidhërimi. Ata ishin të frikësuar dhe disa 
prej tyre filluan të mendonin se si do të largoheshin nga 
ishulli, sepse anija ishte mbytur dhe kjo vonesë ishte e 
pajustifikueshme. Nëse Ademi nuk do këmbëngulte që 
ta linin Lek Dukagjinin të qetësohej, ata do ta kishin 
marrë me forcë, do ta kishin mbyllur në njërën nga 
shtëpitë dhe do t’i kishin dhënë të pinte vezë breshke 
me vaj ulliri që i mpin shqisat e njerëzve të hidhëruar. 
Por Lek Dukagjini qëndroi në karrige dhe duke ngritur 
një dorë i largoi të gjithë, siç bën Zoti sa herë që mizat 
mblidhen për t’i dhënë ndonjë këshillë. Ai nuk kishte 
ndërmend të lëvizte, megjithëse në vend të tij çdo njeri 
do të mendonte se Shqipëria kishte marrë fund, se me sa 
duket Zoti e kishte dhënë ndëshkimin e tij atëherë kur 
nuk pritej, duke u hakmarrë dhe duke i bindur të gjithë 
se toka ishte një vend i papërshtatshëm për të ndërtuar 
një parajsë. Por Lek Dukagjini nuk jepej, sepse ai nuk 
i besonte Zotit dhe ishte i sigurt se të paktën prej tij, 
Shqipërisë nuk do t’i vinte asnjë e keqe. Nëse kishte një 
arsye më shumë për të mos u dorëzuar ishte ajo vonesë 
e paparashikueshme, e cila nëse nuk po shkaktohej nga 
tekat e natyrës, apo nga paaftësia e njerëzve, atëherë duhej 
të kishte shkaqe të tjera të cilat ai duhet t’i dinte, përpara 
se të vendoste të largohej nga pritja e tij e mundimshme. 

Por edhe sikur anija të ishte mbytur, Lek Dukagjini nuk 
do të bënte atë që do të bënte në një rast të ngjashëm çdo 
njeri tjetër: ai nuk do t’i jepte fund ëndrrës së vet, por 
do të vazhdonte, do gjente një mundësi për t’u kthyer në 
tokë dhe atje do të zgjidhte fëmijë të tjerë dhe bashkë 
me kafshët do t’i sillte në Shqipëri. Shtëpitë ishin gati 
dhe ai nuk mund t’i linte bosh. Parajsa nuk mund të 
dështonte për shkak të vdekjes së askujt, përfshi edhe 
atë të Lek Dukagjinit, sepse njerëzit kanë nevojë për 
parajsën edhe kur Zoti mungon. Disa herë atij i ishte 
dukur sikur do të vdiste, sepse në moshën e tij, uji i 
mbush më shpejt mushkëritë e lodhura, era dhe vesa e 
mëngjesit i gërryejnë kockat e thata dhe mishi plasaritet 
duke u ushqyer me kripën acide të detit. Nganjëherë ai 
ndiente sytë që i zvogëloheshin duke u veshur me një 
cipë të hollë verbërie, përtej së cilës kokëfortësia nuk ka 
fuqi të furnizojë pritjen me durim. Por Lek Dukagjini i 
hapte sytë me forcë dhe duke i ngulur thellë në horizont 
ngrihej në këmbë dhe atëherë Aleksandri apo Ademi që 
e ruanin pa pushim, i hidhnin një mbulesë mbi supe që 
të mos ftohej. Atëherë Lek Dukagjini bërtiste, ulërinte, 
i shante duke i kërcënuar se do t’i digjte në zjarr dhe 
ata largoheshin pak, deri aty ku sytë e tij të lodhur nuk 
mund t’i shihnin dhe që aty ndiqnin me tmerr ecjen 
e tij nëpër breg, zgjatjen e duarve drejt detit, pastaj 
dëgjonin disa ijalë të ashpra që ai lëshonte në drejtim 
të Shtunit, të Mehmetit dhe të gjithë njerëzimit, derisa 
goja i mbushej me shkumë dhe nga pesha e gjithë kësaj 

përpjekje rrëzohej në ujë. Ata vraponin duke e tërhequr 
me shpejtësi përpara se barku t’i mbushej me det dhe 
përpara se deti ta thithte në florën e tij. Duke e fshirë 
me kujdes, e ulnin sërish në karrige dhe Lek Dukagjini 
fillonte të dridhej nga e ftohta, nga padurimi i pritjes si 
dhe nga tërbimi, që dy njerëz të vdekshëm kishin qenë 
dëshmitarë të dobësisë dhe rënies së tij përtokë. Më lini 
atje ku më gjetët, bërtiste, ndërsa buzët e kafshuara nga 
inati i mbusheshin me gjak, por Ademi bënte sikur nuk 
dëgjonte dhe ia mbështillte kokën me një peshqir të 
thatë që si një perde e urryer ia bllokonte vrojtimin e 
detit. Si çdo i mbytur që qetësohet, sa herë që nuk e sheh 
ujin, Lek Dukagjini tulatej në karrige dhe e zinte gjumi 
në krahët e Ademit, ndërsa Aleksandri i hapte pak gojën 
dhe atje i derdhte supën e tij me barishte të ngrohta dhe 
arra të shtypura. Kur zgjohej, zërin e kishte të ngjirur 
sikur kishte vazhduar të zihej në gjumë, ndërsa faqeve 
u ishte kthyer një ngjyrë e kuqe, tipike për njerëzit që 
sapo kanë parë një ëndërr të bukur. Janë shumë afër, i 
thoshte Aleksandrit, sapo i pashë sesi kapërcyen kodrën 
e një dallge dhe po lundrojnë në një fushë të mbjellë me 
alga. Aleksandri që duhej të merrte pjesë çdo ditë në atë 
lojë e pyeste: Po kafshët çdo bëjnë? Nëpër gjumë, Lek 
Dukagjini i thoshte: Kafshët kanë nxjerrë hundët nga 
vrimat e anijes, ndërsa dielli ka hipur mbi kuvertë dhe 
po vjen të jetojë me ne. 

Javën e fundit të nëntorit, Lek Dukagjini e kaloi 
pothuajse duke ijetur. Sytë nuk i hapeshin më dhe herë 

pas here gërhiste, duke lëshuar një tingull të zgjatur që 
dukej si vaj, gjë që e detyronte Ademin t’i zbonte të 
gjithë burrat nga plazhi, sepse ai nuk donte që njerëzit ta 
shihnin Zotin, duke qarë. Ademi i kishte shërbyer gjatë 
gjithë atyre javëve, duke kuptuar se vuajtja e atij njeriu 
kishte një përmasë tjetër nga ajo që njihet. Ajo nuk i 
ngjante humbjes së një fëmije, nuk i ngjante humbjes së 
një pasurie, por i ngjante humbjes së një mbretërie. Por 
meqë Lek Dukagjini nuk donte të ishte mbret atëherë 
humbja duhej të ishte edhe më e madhe. Nuk dihet se 
çfarë bën Zoti kur humb ndonjë gjë, por sigurisht që 
kur kjo ndodh atëherë ai duhet të jetë shumë i vetmuar 
dhe askush nuk e ndihmon dot, askush nuk e ushqen 
dot, askush nuk e vesh dot, askush nuk e fshin dhe nuk 
e pastron dot, siç bënte Ademi me Lek Dukagjinin. Ky 
njeri ka më shumë fat se Zoti, mendonte Ademi, sepse 
atë ka kush e ndihmon. Një natë, Ademi po mblidhte 
shkarpa për të ndezur një zjarr pranë këmbëve të Lek 
Dukagjinit, kur dëgjoi një zhurmë të mbytur që erdhi 
nga deti. Ktheu kokën nga Lek Dukagjini, por ai po 
flinte. Gjatë gjithë pasdites kishte rënë shi dhe horizonti 
ishte më i kthjellët. Ademi u ngrit në këmbë dhe duke 
u afruar në breg vuri dorën në sy, por hëna ishte fshehur 
pas një reje dhe drita e saj nuk e çante dot ujin. Ai priti 
pak derisa nga errësira u shfaq një hije që ngrihej në qiell 
dhe një njollë e bardhë si shami, u derdh në sipërfaqen 
e detit. Ajo po vinte në drejtimin e tij, ndërsa dallgët 
po shtoheshin, sikur një forcë e panjohur t’i shtynte 

drejt ishullit. Ishte anija. Ademi kërceu në ajër duke 
nxjerrë padurimin e vet me klithma dhe shkoi të zgjonte 
Lek Dukagjinin. Por u desh një farë kohe, derisa Lek 
Dukagjini të hapte sytë për të parë trupin e anijes që po 
i ngjitej bregut. Atëherë ai u ngrit në këmbë dhe para 
së të rrëzohej sërish, Ademi e dëgjoi të thoshte: Zoti 
nuk është, sepse po të ishte duhej ta mbyste këtë anije. 
Ishte mesnata e 28 nëntorit. Për gati një javë rresht, 
anija zbrazi në breg gjithë plaçkat e Shqipërisë, duke e 
mbushur ishullin me tinguj kafshësh dhe lodra fëmijësh, 
ndërsa Lek Dukagjini u zgjua nga zëri i një vajze që po 
këndonte në oborrin e shtëpisë, ku ai flinte dhe mjekohej 
prej dhjetë ditësh. Si të quajnë, e pyeti vajzën. Unë jam 
Hëna, tha vajza, duke mbyllur sytë nga dielli i bardhë i 
dhjetorit që kërcente mbi Shqipëri. 

Lek Dukagjini e dëgjoi tregimin e Mehmetit, duke 
ngrëne një pjatë me bizele. Ditën që u nisëm qielli ishte 
i hapur dhe deti ishte i qetë, filloi të fliste Mehmeti. Ne 
lundronim me kujdes duke u përpjekur të shmangnim 
ndonjë anije pirate apo barka të panjohura, të cilat mund 
të na pikasnin. Shtuni mbante timonin ndërsa unë 
merresha me velat duke u dhënë porositë punëtorëve që 
po ktheheshin në shtëpi. Ata ishin të gëzuar dhe na 
kërkonim të lundronim më shpejt për të arritur në tokë, 
por Shtuni nuk nxitohej dhe thoshte se udhëtimi nuk 
duhet të zgjaste më pak se gjashtë ditë. Mëngjesi i ditës 
së dytë ishte i bukur dhe një tufë pulëbardhash e ndoqën 
anijen derisa u err dhe njëri nga burrat tha se zogjtë nuk 

kanë nuhatje natën prandaj e humbin drejtimin e tokës 
dhe enden nëpër det. Unë shikoja yjet që ishin rreshtuar 
pas anijes si qengjat pas një karroce duke besuar se, 
ndryshe nga zogjtë, yjet, janë më të shkathët kur dielli 
perëndon. Atë natë, Shtuni mu afrua dhe më tha se të 
nesërmen unë duhej të vrisja njërin nga burrat. Unë 
mendova se meqë kishim edhe të paktën tre ditë rrugë, 
në fillim duhej të vrisja më të dobëtin prej tyre, pasi të 
tjerët mund të na duheshin për ndihmë në situata të 
paparashikueshme. Shtuni më tha, bëj si të duash dhe 
unë mora një sy gjumë deri në mesnatë. Pa u gdhirë 
ende e zgjova njeriun që duhej të vrisja dhe duke e 
tërhequr deri te bashi i anijes i vura duart në grykë dhe 
e hodha në det. Para se të binte në ujë ai shqeu sytë dhe 
më pyeti: Pse po më vret? Sepse kështu më kanë 
urdhëruar, i thashë unë dhe pasi lava duart shkova të 
flija. Kur u zgjova, punëtorët ishin të shqetësuar. Ata e 
kishin kërkuar shokun e tyre gjithandej, por nuk e kishin 
gjetur. Shtuni u kishte thënë se nuk e kishte parë dhe ata 
erdhën tek unë për të më pyetur. Ndoshta ka rënë gjatë 
natës në det, i thashë dhe fytyrat e tyre u nxinë, por 
padurimi për t’u kthyer në shtëpi, i bëri ta harrojnë 
shpejt të humburin. Punëtorët kishin besim tek unë dhe 
nuk mendonin kurrë se unë do t’i vrisja. Ata e dinin se 
unë kisha kundërshtuar Lek Dukagjinin dhe besonin se 
në çdo rast do mbetesha njëri prej tyre. Atë ditë unë 
ndenja gjithë kohën me ta, për t’i qetësuar dhe mora 
pjesë në bisedat e tyre të cilat më bindën se vendimi për 

t’i vrarë ishte i drejtë.Të gjithë mendonin se ti ishe një i 
çmendur, i cili po sakrifikonte me dhjetëra fëmijë për të 
krijuar një popull që më pas do ta shfrytëzonte për të 
krijuar pasuri. Ai është një mëkatar thoshin burrat dhe 
Zoti shumë shpejt do ta ndëshkojë, sepse nuk mund të 
ndash fëmijët nga prindërit, nuk mund të ndash burrin 
nga gruaja dhe nuk mund t’u heqësh njerëzve nevojën 
për t’u martuar, pasi martesën e ka bekuar Zoti. Bëmë 
shumë mirë që ikëm nga Shqipëria sepse nëse do jetonim 
atje ai do të na vriste të gjithëve. Çdo bëni kur të 
ktheheni, i pyeta? Njëri prej tyre që kishte një shenjë në 
ballë mu përgjigj: Do shkojmë në të gjitha shtëpitë nga 
ku Lek Dukagjini ka marrë femijët dhe do u tregojmë 
prindërve të tyre të vërtetën. Fëmijët e tyre janë nisur në 
një ferr nga ku askush nuk do të dalë i lumtur dhe 
ndoshta as i gjallë dhe ne duhet ta pengojmë këtë anije 
të kthehet sërish në ishull. Nëse nuk arrijmë dot ta 
bllokojmë anijen, atëherë do t’i sulemi ishullit dhe do ta 
vrasim Lek Dukagjinin. Shqiptarët nuk duhet të mbahen 
mend si një popull që i dha botës një Zot që vret popullin 
e vet. Ky burrë ishte më i vendosuri, por edhe të tjerët 
nuk mbeteshin pas. Të gjithë ishin të bindur se ti po i 
shkaktoje shqiptarëve një dëm që koha nuk mund ta 
lejonte. Zemërimi i tyre po rritej nga ora në orë dhe sa 
më shumë që i afroheshim tokës, ata më kërkonin që të 
vrisnim Shtunin dhe të merrnim drejtimin e anijes. Por 
unë i zbuta duke u thënë se më parë duhet të arrinim në 
breg dhe pastaj të mobilizonim gjithë njerëzit dhe 

bashkë me ta t’i suleshim Shqipërisë duke pushtuar 
ishullin. Ne jemi pak dhe nuk kemi armë, u thashë. Nëse 
ne e vrasim Shtunin tani, atëherë njerëzit e Lek 
Dukagjinit që po presin anijen në breg do ta kuptojnë 
dhe do të na vrasin pa na dhënë mundësi të organizohemi 
dhe të tregojmë të vërtetën që kemi parë. Ata më besuan 
dhe përkohësisht më pranuan si prijësin e tyre. Ata e 
dinin se unë kisha përvojë lufte dhe se mund të udhëhiqja 
një betejë kundër Lek Dukagjinin dhe ushtarëve e tij. 
Ditën tjetër unë vrava njërin prej tyre, duke e thirrur 
njësoj si të parin. Kur po i dilte shpirti ai më mallkoi dhe 
duke rënë nga anija më tha: Një ditë Lek Dukagjini do 
të të vrasë dhe atëherë ti do shlyesh tradhtinë që po bën. 
Unë e lëshova para se të më jepte një mallkim tjetër dhe 
ai u fundos duke hapur një gropë në ujë. Atë ditë tre 
punëtorët që kishin mbetur ishin të tërbuar. Ata më 
thanë se me siguri ishte Shtuni ai që ua kishte zhdukur 
shokët dhe unë që nuk mund t’i kundërshtoja, vendosa 
të bëhem pjesë e planit të tyre në mënyrë që të më 
besonin. Bashkë me mua ata vendosën ta vrasin Shtunin 
dhe të rrëmbejnë anijen, por më pas duke u folur i binda 
se duhet ta lidhnim Shtunin derisa të mësonim sekretet 
që Lek Dukagjini i kishte besuar atij. Ai di shumë gjëra 
të vlefshme, u thashë, dhe ne do të na duhen për të 
sulmuar Shqipërinë. Lek Dukagjini i ka dhënë atij një 
listë me emra njerëzish të cilat duhet t’i sjellë në ishull. 
Ndoshta aty janë edhe disa nga emrat e fëmijëve tanë si 
dhe një plan për të marrë vazhdimisht fëmijë nga toka, 

në mënyrë që popullsia e ishullit të shtohet. Ne duhet ta 
njohim më mirë Lek Dukagjinin dhe çelësi i sekretit 
është Shtuni. Ata ranë dakord. Ndoshta ky rebelim nuk 
do të kishte ndodhur nëse ne nuk do t’i vrisnim punëtorët 
një nga një, por të gjithë bashkë. Por Shtuni ngulmonte 
se kishte urdhra të prera për të vrarë jo më shumë se një 
punëtor në ditë dhe sipas tij këto rregulla nuk mund të 
thyheshin. Ndërkohë, unë mendova se duhet të flisja me 
Shtunin për t’i treguar planin për rrëmbimin e anijes, 
por gjërat rrodhën aq shpejt saqë unë nuk munda ta 
takoj, pasi burrat nuk më ndaheshin a thua se kishin 
nisur të kuptonin se unë dhe Shtuni ishim pjesë e të 
njëjtit urdhër. Atë natë ata të tre iu hodhën Shtunit dhe 
e lidhën këmbë e duar në direkun e anijes. Ai kundërshtoi, 
por ata ishin më të fortë dhe pas pak arritën ta mposhtin. 
Shtuni më shikonte, sikur donte ta ndihmoja, por unë 
nuk e dhashë veten. Një herë mu duk sikur ai do të fliste 
për t’u treguar tre burrave se unë kisha vrarë dy shokët e 
tyre, por Shtuni qëndroi i qetë dhe nuk foli. Gjithë ditën 
rrinte i lidhur me litarë duke parë detin, ndërsa sytë i 
kishin marrë një shkëlqim të verdhë si ai i një njeriu të 
sigurt, që e di se njerëzit nuk kanë fuqi t’ia ndërpresin 
rrugën. Kur dilja në kuvertë për të marrë ajër, ai kthente 
kokën dhe me zë të ulët më thoshte: Ti mund t’i 
tradhtosh njerëzit, por nuk ke asnjë mundësi të tradhtosh 
Zotin tonë. Ai e di se çfarë do të bësh dhe për këtë arsye 
të lejoi të hipësh në këtë anije. Unë futesha brenda dhe 
mendohesha për ijalët e Shtunit. Dukej sikur ai më 

thoshte: Lek Dukagjini e dinte se çfarë do të ndodhte 
këtu dhe të solli për të provuar besnikërinë tënde. 
Ndërkohë që anija kapërcente dallgët duke shtuar 
shpejtësinë, unë mendova se duhej t’i bindja burrat të 
ndryshonim drejtimin e saj. Besoja se duke fituar kohë 
dhe duke e vonuar anijen nëpër det mund të çliroja 
Shtunin dhe bashkë me të mund t’i vrisnim burrat dhe 
të ktheheshim në ishull. I mblodha të tre punëtorët dhe 
u thashë: Ne nuk mund të zbarkojmë në breg. Atje do të 
na vrasin sepse të gjithë punojnë për Lek Dukagjinin 
dhe është e pamundur t’i shpëtojmë kontrollit të tij. 
Unë di një vend tjetër për të zbarkuar ku nuk ka njerëz 
dhe ku askush nuk na njeh. Që atje do të kthehemi në 
shtëpi dhe pasi të mbledhim gjithë burrat e tjerë do 
bëhemi gati për të sulmuar. Do mbledhim armë, do 
hipim në anije dhe do të kthehemi natën në ishull. Kur 
të shohë anijen, Lek Dukagjini do besojë se Shtuni po 
kthehet dhe nuk do të marrë masa për t’u mbrojtur. 
Atëherë Shqipëria do të jetë e jona dhe ne do ta ndajmë 
atë ishull në mënyrë të barabartë. Atje ka shtëpi për të 
gjithë dhe paraja e Lek Dukagjinit do të punojë për ne. 
Ky vend do të kthehet në një parajsë për të gjithë mallrat 
që qarkullojnë kontrabandë nëpër Mesdhe dhe shumë 
shpejt do të pasurohemi duke çuar armë, pije, skllevër 
dhe ushqime në vende të tjera. Jam gati t’u prij, u thashë 
për t’u dhënë zemër, por ju duhet të më bindeni. Kur të 
arrijmë në breg, do ta vrasim Shtunin, pasi ai të na ketë 
rrëfyer të gjitha të fshehtat e Lek Dukagjinit. Ata më 

besuan dhe unë e ktheva anijen në një drejtim tjetër, pa 
e ditur se ku do shkoja. Ishte dita e katërt dhe era nisi të 
ngrihej në qiell duke mbledhur re mbi kokat tona. Para 
se toka të shfaqej përballë nesh filloi stuhia. Anija hidhej 
mbi dallgë si një lëvozhgë, të cilën deti e kafshonte nga 
të gjitha anët duke u përpjekur ta gëlltiste. Unë mbaja 
timonin, ndërsa tre burrat lëviznin velat duke u ngritur 
në ajër nga lëkundjet e kodrave të detit. Dallgët po na 
shtynin me shpejtësi drejt bregut dhe frika ime po 
shtohej duke menduar se anija do të përplasej dhe do të 
thërrmohej pas shkëmbinjve. Ndërkohë, nata kishte 
rënë mbi botë dhe nga toka nuk dukej asnjë dritë që 
mund të na ngushëllonte për të na dhënë shpresë. Deti 
kapërcente anijen dhe pasi qetësohej pak, ngrihej si një 
mal duke rënë mbi kokat tona. Shtuni qëndronte i lidhur 
pas direkut dhe herë pas here unë e shikoja sesi nxirrte 
fytyrën nga dallgët dhe dhëmbët e shtrënguar fort i 
shkëlqenin në errësirë. Dukej si një kafshë që e kishin 
lidhur me litarë për të mos kafshuar anijen. Unë e ndieja 
se stuhia po na shtynte drejt tokës, por nuk e kuptoja 
dot ku ishim. Ato çaste mendova se dobësia ime po e 
rrezikonte Shqipërinë. Unë kisha bërë një premtim dhe 
nuk mund ta shkelja në asnjë mënyrë. Nuk i kisha vrarë 
dot të tre burrat dhe vonesa ime mund të na kushtonte. 
Tani duhet të gjeja një mundësi për të shpëtuar anijen, 
për të çliruar Shtunin dhe për të zhdukur tre burrat, të 
cilët po dridheshin nën peshën e velave që i lëviznin si 
të çmendur. Në mes të atij honi ku kishim rënë e kuptova 

se nuk mund ta nxirrja dot anijen në breg, pa ndihmën e 
Shtunit. Unë nuk kisha përvojë në çështjet e detit dhe 
tre burrat e tjerë ishin edhe më të paaftë se unë. Frika po 
ua mpinte duart dhe sytë u ishin mbushur me ujë, 
megjithëse në errësirë ata nuk mund të shihnin asgjë 
tjetër veç natës. Timoni në duart e mija dridhej si një 
kockë në dhëmbët e një qeni të uritur dhe deti po hynte 
në anije duke e rënduar barkun e saj. Isha i bindur se 
duhej ta liroja Shtunin për të shpëtuar veten, por këtë 
gjë nuk mund t’ua thosha tre burrave, sepse atëherë ata 
mund të më vrisnin duke dyshuar se unë i kisha futur në 
kurth. Njerëzit bëhen më të këqij dhe më të pabesë kur 
kanë frikë dhe unë i shikoja sesi luftonin për t’i ikur 
vdekjes duke u ngushëlluar se Shtuni do të vdiste para 
tyre, i lidhur në litarët e pabesisë së vet. Kur nga mesi i 
natës deti u drodh, duke i rreshtuar dallgët e veta si një 
togë pushkatimi, unë iu afrova Shtunit dhe i thashë: Do 
të zgjidh, por duhet t’i vrasim të tre burrat për të 
shpëtuar, sepse ata do të na pengojnë të dalim në breg. 
Ai ngriti kokën dhe tha: Kjo është detyra jote që duhet 
ta çosh deri në fund.Je betuar se do ta mbrosh Shqipërinë 
dhe nuk mund t’i ikësh betimit tënd. Shtuni mbetet 
ende një çudi për mua. Kam parë shumë njerëz të fortë 
përpara rrezikut, por asnjëri nuk jep urdhra përpara 
vdekjes. Zakonisht, njerëzit binden para se të vdesin, por 
ky nuk ishte rasti i Shtunit. Ai donte të vdiste duke 
përcaktuar hollësitë e vdekjes së të tjerëve. Megjithatë, 
nëse ky njeri do të ishte ndryshe, sot unë do të isha i 

vdekur dhe Shqipëria nuk do kishte ardhur dot në ishull. 
Unë ia zgjidha litarët dhe duke e ndihmuar të ngrihej i 
thashë: Më ndihmo të dalim nga ky ferr, sepse ndryshe 
asnjëri nga ne nuk do ta shohë më parajsën. Nuk arrita 
ta mbaroja fjalën kur ndjeva një goditje në kokë dhe 
pashë njërin nga burrat që iu hodh Shtunit sipër, por ai 
iu shmang sulmit dhe duke e shtyrë burrin me gjithë 
forcën e tij pas parmakëve të anijes ia shtrembëroi qafen 
dhe e hodhi në det. Unë i kisha sytë të mbuluar me gjak 
dhe nuk arrita të shoh se dy të tjerët erdhën drejt nesh 
duke u kacafytur me Shtunin. Njëri prej tyre kishte në 
dorë një copë hekur që nata e nxinte, ndërsa sytë e 
burrave e vizatonin me shkëndija të kuqe. Ndërkohë, 
timoni kishte mbetur pa Zot dhe deti po e copëtonte 
anijen që lëshonte klithma si një mace para se ta mbysin 
në pus. Shtuni po i rezistonte dy burrave që donin ta 
hidhnin në det dhe atë çast unë u ngrita dhe duke u 
zvarritur drejt tyre i futa thikën në bark njeriut që kisha 
më afër. Ai u përkul, por para se të binte e qëlloi Shtunin 
me hekur në kokë. Shtuni ra në tokë, ndërsa burri vdiq 
nën peshën e thikës sime. Unë u përpoqa t’i fshihesha 
burrit që kishte mbetur gjallë, por ai më ndoqi deri tek 
timoni. Në errësirë ndieja frymën e tij të ashpër, ndërsa 
anija tundej nga të gjitha anët duke e bërë ndjekjen e tij 
më të vështirë dhe fshehjen time më të pamundur. Pas 
pak mu afrua dhe duke më kapur nga fyti më tha: 
Mehmet, ti duhet të vdesësh si një tradhtar. Pse e bëre 
këtë? Sepse ti duhet të vdisje, që Shqipëria të jetonte, i 

thashë dhe u bëra gati të vdes. Mbylla sytë duke menduar 
se jeta ime nuk kishte pasur vlerën që i njihja dhe 
kohëzgjatjen që shpresoja. Nuk kisha qenë kurrë më afër 
vdekjes, por natyrisht nuk kisha menduar se ajo do të 
më gjente të ulur në gjunjë, duke e pritur. Megjithatë, 
ishte një vdekje e merituar. Unë kisha vrarë, prandaj po 
më vrisnin. E vetmja gjë që më mbetej të bëja në ato 
çaste ishte të drejtoja kokën, në mënyrë që hekuri që do 
të më thyente kafkën të mos më shëmtonte. Doja t’i 
merrja të gjitha shqisat me vete edhe sytë, edhe veshët, 
edhe hundën edhe faqet. Gjithmonë kam dashur të vdes 
i paprishur dhe kur kam vrarë nuk i kam shëmtuar 
fytyrat e viktimave të mija. Mbylla sytë dhe prita duke 
zgjatur qafën dhe ndjeva errësirën që mbuloi trurin tim 
të lodhur. Atëherë dëgjova një ulërimë që u zgjat si një 
dhimbje dhe burri që donte të më vriste më ra mbi kokë. 
E shtyva dhe pashë Shtunin që rrinte pas tij me një dru 
në dorë. E kishte vrarë para se unë të vdisja. U ngrita 
dhe shkova drejt tij, por para se t’i flisja Shtuni më zgjati 
disa letra dhe u rrëzua. Kokën e kishte të hapur dhe 
fytyra i ishte mbushur me gjak. Që atë ditë nuk mban 
mend asgjë. E shkuara është zhdukur nga kujtesa e tij. 
Plaga që kishte marrë në kokë ia kishte fshirë jetën e 
mëparshme, urdhrat e tu, ishullin dhe Shqipërinë. Atë 
çast unë nuk e dija se çfarë i kishte ndodhur. U përpoqa 
ta mjekoj shpejt e shpejt, duke ia lidhur kokën me një 
peshqir dhe u ktheva tek timoni i anijes. Luftova deri në 
mëngjes me dallgët si një peshk që nuk e kupton se ku 

është, por që di vetëm një gjë: si të dalë në sipërfaqe për 
të parë diellin. Nga mesdita e ditës së pestë deti u 
qetësua, por anija kishte shkuar shumë larg në Mesdhe. 
Nuk e dija ku isha. Pas gati tre ditësh lundrimi pashë një 
breg, por ai nuk ngjante fare me vendin nga ishim nisur. 
Atëherë e ktheva anijen në drejtim të kundërt dhe fati 
më afroi aty ku duhej, vetëm pas një jave. Kurrë nuk 
kam jetuar ditë më të tmerrshme. Vetmia në det është 
më e frikshme se vdekja. Nga frika dhe pasiguria që nuk 
më ndahej ndjeva lëkurën time të më kruhej. Ndoshta 
do të kisha arritur më shpejt sikur të mos e kisha këtë 
kruajtje, e cila ma rrjep lëkurën herë pas here. Djegia që 
ndieja në lëkurë i ngjante pickimit të një mijë zjarreve, 
të cilat futen në poret e trupit dhe atje shkaktojnë 
dhimbjen që ndien toka kur nga brendësia e saj lind një 
vullkan. Sytë më lotonin dhe nganjëherë e humbja 
shikimin, megjithatë përpiqesha të duroja duke u kapur 
fort pas timonit, të cilin nuk duhet ta lëshoja në asnjë 
rast. Megjithatë, një natë djegiet e mia u bënë të 
padurueshme. Hëna ishte ngritur mbi det dhe në 
pasqyrën e saj trupi im i mbushur me zjarre dukej si një 
qilim që e kishin shtrirë për t’u tharë mbi prush. I shqeva 
rrobat e mia më thonj dhe ashtu lakuriq u shtriva në 
dyshemenë e anijes, duke u kruar pas dërrasave të lagura. 
Nuk e di sa ka zgjatur kjo kruajtje, e cila më bëri të harroj 
se isha në det dhe se detyra ime ishte të nxirrja anijen në 
breg. Fërkoja barkun, këmbët, qafën, faqet, gjoksin dhe 
kurrizin pas litarëve, pas hekurave, pas kovave dhe 

gozhdëve të anijes duke menduar se e vetmja gjë që 
duhet të bëja ishte të zboja nga lëkura ime djajtë që po e 
digjnin pa mëshirë. Një çast e kapa veten duke u fërkuar 
pas Shtunit, i cili rrinte pa lëvizur me sytë e hapur në 
qiell. I hapa gojën me forcë dhe krova krahët e mi, pastaj 
mjekrën dhe qafën me dhëmbët e tij. Çuditërisht 
dhëmbët e Shtunit i dhanë prehje lëkurës sime dhe këtë 
nder nuk do t’ia harroj kurrë atij njeriu. Deri atë ditë 
nuk e dija se dhëmbët mund ta shërojnë lëkurën pa e 
kafshuar. Shtuni më kishte shpëtuar nga vdekja dhe tani 
po më ndihmonte të pastroja trupin nga ethet përvëluese 
të sëmundjes sime. Jam i bindur se ai njeri nuk e njeh 
forcën e tij shëruese, por edhe nëse e ka ditur tashmë 
nuk e mban mend. Ishte mëngjes kur pasi nuk kisha 
lënë asnjë pjesë të trupit tim pa fërkuar pas dhëmbëve të 
Shtunit, ndjeva një lehtësim dhe hapa sytë duke këqyrur 
diellin që po më ngrohte barkun. Isha i gjithi i kuq, si 
një iriq që e kanë zhveshur nga gjembat e vet dhe 
lakuriqësia ime binte si një pëlhurë e djegur mbi 
sipërfaqen e detit. U ngrita dhe pashë Shtunin që rrinte 
shtrirë dhe pothuajse nuk jetonte. Sytë e tij shihnin në 
boshllëk dhe veshët nuk dëgjonin. Lëkura i ishte 
zverdhur dhe stomaku nuk i pranonte asnjë ushqim. 
Unë gjeta një hije dhe e lashë të çlodhej duke menduar 
se nëse do të jetonte, atëherë do të ishte i lumtur që nuk 
e mbante mend këtë histori. Pas asaj që ka ndodhur, unë 
nuk jam më ai që isha, por edhe Shtuni nuk është më 
njeriu që u nis nga ky ishull me një listë kafshësh, 


212 


drithërash, lulesh dhe shpendësh në xhep, të cilat nuk 
do kishin ardhur dot këtu nëse dhëmbët e tij nuk do 
shërbenin si ilaç për mua, sepse jam i bindur që unë do 
isha çmendur nga kruajtjet dhe do isha hedhur në det 
për të shuar përvëlimin. Tani unë kam ndryshuar, sepse 
e di çfarë ka ndodhur, ndërsa Shtuni ka ndryshuar edhe 
më shumë se unë, sepse nuk e di çfarë ka ndodhur. Duke 
u përpjekur ta ngroh dhe ta ushqej gjeta poshtë trupit të 
tij letrën tënde dhe atëherë kuptova misionin tim. Duhej 
ta ktheja anijen në Shqipëri bashkë me fëmijët, me 
kafshët dhe me gjithçka tjetër që ishte shënuar aty. Duke 
lexuar ato shënime e kuptova se Shtuni kishte zbatuar 
urdhrat. Unë duhej f i vrisja burrat, njërin pas tjetrit dhe 
jo të gjithë bashkë, sepse kështu kishte urdhëruar ti. Unë 
iu binda urdhrit pa e ditur, ndërsa Shtuni humbi 
përgjithmonë kujtesën për të harruar detyrat që kishte. 
Pas një jave arrita të kthej anijen në breg. Vetmia dhe 
ankthi më kishin forcuar, por shpirti im ishte zbutur dhe 
mendimet e mija për botën kishin ndryshuar krejtësisht. 
Unë kisha kaluar nëpër këtë sakrificë për të sjellë jetën 
në ishull dhe tani jam një njeri tjetër. Të falënderoj që 
më dhe mundësinë të njoh veten time dhe të gjej rrugën 
drejt një bote të re, e cila, ndoshta, tani më meriton më 
shumë se përpara. Tani, Shqipëria ka ardhur në ishull 
dhe unë shpresoj që të mos kemi harruar asgjë nga ato 
që ishin shkruar në letrën tënde. 

Lek Dukagjini ngriti kokën nga bizelet e ziera dhe u 
përgjigj: Ke harruar të sjellësh një qen. Mehmeti qeshi 

dhe duke parë qiellin e freskët i tha: punën e qenit do 
ta bëj unë. Dita ishte e kthjellët dhe dimri ende nuk i 
kishte nxjerrë thonjtë e vet për të përgjakur dhjetorin 
me vetëtima. Duke e parë Mehmetin të largohej, ai 
luajti një copë here me bizelet e mbetura dhe mendoi se 
kruajtja e tij mund ta dëmtonte Shqipërinë më shumë se 
të gjitha sëmundjet e qenve. 

Zoti i krijoi kafshët 
që të mësojnë njerëzit 


Kur njerëzit mbeten pa punë, kur ata mërziten nga 
punët e tyre, apo kur punët që bëjnë nuk u japin kënaqësi, 
lavdi dhe pasuri, por përkundrazi ua dërrmojnë trupin 
dhe shpirtin, atëherë ata i drejtohen Zotit duke thënë: 
Pse nuk më caktove një punë tjetër? Mund të isha bërë 
ushtar dhe, nëse nuk do vritesha, mund të isha një gjeneral 
i shquar, mund të kisha çliruar popullin tim nga zgjedha 
e pushtimit, në vend që të isha poet dhe çdo mëngjes të 
prisja këngën e një kanarine të eksituar për të shkruar një 
varg dhe pastaj zhurmën e shiut mbi dritaren time për të 
shkruar vargun e dytë, sepse nëse këto tinguj të natyrës 
nuk kombinohen siç duhet, atëherë unë nuk mund të 
punoj dhe jeta ime do të vazhdojë të jetë e mjerë dhe e 
trishtueshme, dhe, pavarësisht se kanarina mund të më 

vizitojë mëngjesin tjetër, unë nuk mund ta shkruaj më 
vargun e dytë, sepse mbrëmë nuk kisha asnjë shkarpë dhe 
e ndeza zjarrin me fletën në të cilën kisha hedhur vargun 
e parë. Mund të isha bërë këpucar, atëherë do prisja njerëz 
në dyqanin tim duke ua mbushur me tallash vrimat e 
këpucëve, duke u nxjerrë gozhdët që shpojnë këmbët, dhe 
duke zbutur lëkurët në ujë të nxehtë, në mënyrë që këmbët 
e njerëzve të vazhdojnë të ecin duke shkuar në punë apo 
duke kërkuar një punë që nuk e kanë gjetur, me besimin 
se nëse Zoti do të mbathte këpucë, atëherë ai do ishte pak 
më i dëgjueshëm dhe sa herë që lagështia do t’i ngjitej në 
shputën e këmbës do të vinte tek unë duke thënë: M’i 
rregullo pak këpucët se nuk eci dot, gjë që ndoshta do ta 
detyronte Zotin te ishte shumë më i ndjeshëm ndaj 
vështirësive që përballon një këpucar i varfër. Por dilemën 
e njerëzve pa dyshim që e kanë edhe kafshët. Me siguri që 
ka shumë kafshë të cilat kanë arsye të mos jenë të kënaqura 
me fatin që u ka caktuar Zoti. Pa dyshim shumë breshka 
do të donin të ishin më të shpejta kur e kuptojnë se fundi 
i rrugës arrihet më lehtë nëse i ke këmbët pak më të gjata, 
pa dyshim që një mace ndien zili për një tigër, duke parë 
se si nga pjesëtarët e së njëjtës familje, Zoti ka favorizuar 
vetëm tigrat, të cilët janë më të fortë dhe nuk kanë nevojë 
për mëshirën e njerëzve për të jetuar dhe për të siguruar 
ushqimin e përditshëm. Kështu mund të vazhdohej pa 
fund me shembuj të cilët tregojnë se mëllagat joshen deri 
në xhelozi nga bukuria dhe aroma e një trëndafili, 
gjinkallat i urrejnë papagajtë të cilët njerëzit i llastojnë në 

kafaz për të imituar këngët e tyre, iriqët natyrisht do 
donin të kishin më pak gjemba sepse kësisoj përkëdhelja 
që njeriu i fal lëkurës së butë të një keci mund t’u jepte 
atyre më shumë ngrohtësi dhe eksitim, ndërkohë që një 
korb do donte me siguri të ishte pëllumb për të shmangur 
metaforën e vdekjes që nuk i ndahet në të gjitha poezitë 
që shkruan njeriu i trishtuar. Dhe kjo listë mund të jetë aq 
e gjate sa nevoja e njerëzve dhe e kafshëve për të ndryshuar 
fatin e tyre, apo për të pasur një fat tjetër, do ta lodhte 
Zotin, i cili, kur ka përcaktuar rolin dhe detyrën e secilit 
në këtë botë, nuk ka menduar dot se vjen një ditë kur 
qeniet mërziten me fatin e tyre. Por ajo qe mund të thuhet 
me siguri, është se Zoti ka vendosur të mos vendosë që 
dikush të bëhet këpucar dhe jo bari, që dikush të jetë 
ushtar dhe jo tregtar, që dikush të bëhet poet dhe dikush 
tjetër të jetë sundimtar i tyre, sepse ai nuk ka asnjë arsye 
të mendojë se është detyra e tij t’u caktojë njerëzve një 
punë për t’u ushqyer. E njëjta gjë është e vërtetë edhe për 
kafshët, të cilat Zoti i ka krijuar në forma, përmasa dhe 
ngjyra të ndryshme duke u dhënë vetëm një ngushëllim: 
të mos mendojnë se mund të ishin diçka tjetër. Por, 
ndryshe nga njeriu, kafshët nuk zgjedhin dot, sepse ato 
nuk bëhen dot as këpucarë, as orëndreqës, as barinj dhe as 
muzikantë. Por, megjithëse kafshët nuk i zgjedhin dhe as 
i ndryshojnë dot profesionet e tyre, ato e kanë një shpëtim, 
sepse edhe atyre u është caktuar një punë. Nëse Zoti nuk 
u mësoi njerëzve se çfarë punësh duhet të bëjnë, ka disa 
njerëz që besojnë se këtë detyrë ai ua caktoi kafshëve. 

Dhe nëse duhet që kjo gjë të shpjegohet me mirë, natyrisht 
ia vlen të japim disa shembuj. Për shembull, a do t’i 
shkonte ndërmend njeriut se mund të fluturojë nëse bota 
nuk do kishte zogj, sorra, shqiponja, skifterë, laraska dhe 
pëllumba, nga lëvizja e krahëve të të cilave njeriu mësoi se 
si duhet të ndërtohen avionët për të fluturuar. Sigurisht 
që jo. Sikur bota të mos kishte zogj njeriu nuk do 
fluturonte kurrë. Por a do të mundej njeriu të notonte, të 
lundronte dhe të zhytej në thellësi të detit, nëse nuk do ta 
kishte mësuar këtë gjë nga peshqit, luspat dhe bishtat e të 
cilëve ai i ka imituar duke ndërtuar lundra, varka dhe 
anije. A do kishte arsye dhe kurajë njeriu të ndërtonte 
rrotën, fillimisht për karrocat dhe pastaj për makinat e tij, 
nëse Zoti nuk do kishte krijuar kuajt, gomarët, mushkat 
dhe demat që i tërheqin këto karroca. Pa dyshim që njeriu 
nuk do lëvizte dot asnjë gur dhe asnjë peshë të rëndë nëse 
nuk do të shpikej rrota. Sepse macet, qentë, fluturat dhe 
pëllumbat, apo gjarpërinjtë dhe hardhucat nuk mund ta 
merrnin përsipër punën e lodhshme dhe të pazëvendësueshme 
të kuajve, mushkave dhe gomarëve që përdoren për 
vrapim dhe transport. Por kush mund të provojë dot se 
me çfarë do ushqehej dhe si do të shërohej njeriu nga 
sëmundjet sikur të mos ekzistonin viçat që japin mish, 
lopët që japin qumësht, bletët që nxjerrin mjaltin, pulat 
që pjellin vezët dhe gjarpërinjtë nga helmi i të cilëve 
kullojnë shumica e barnave? Kush mund të provojë dot 
nëse do kishte këpucarë po të mos kishte kafshë, me 
lëkurën e të cilave bëhen këpucë, kush mund të na bindë 

se do të kishte nevojë për rrobaqepës nëse bota nuk do të 
kishte lesh që del nga gëzofi i kafshëve? Kush mund të 
jetë i sigurt se njerëzimi do kishte nevojë për barinj, nëse 
nuk do kishte gjedhe të cilat duhet t’i kullosësh çdo ditë 
nëpër male dhe kodra për t’iu shtuar qumështin dhe 
mishin. Kush mund të thotë se ç’do bënin kasapët po të 
mos kishte kafshë, ç’do bënin doktorët po të mos kishte 
gjarpërinj, ç’do bënin njerëzit të mbetur pa rroba në dimër, 
ç’do të bënin blegtorët që shesin djathë, gjalpë dhe kos 
dhe,bashkë me ta, tregtarët që i çojnë të gjitha këto mallra 
nga një vend në tjetrin dhe, në fund të fundit, ç’do bënin 
femijët, të cilët nuk do shijonin dot asnjë çokollatë. Dhe 
ky trishtim ndoshta nuk do të ndalej këtu, por do të 
vazhdonte pa fund, nëse harresa e Zotit do të zgjatej nga 
kafshët te bimët. Këtu ia vlen të përfytyrojmë një botë pa 
qepë, pa qershi, pa domate, pa fasule, pa patate, pa hurma 
dhe pa grurë. Dhe nëse ky fatalitet do ta shoqëronte 
botën, njeriu nuk do të bënte dot asnjë punë dhe zanatet 
e njerëzve do të ishin shumë të kufizuara. Atëherë po, 
njeriu do kishte të drejtë të pyeste Zotin: Çfarë pune 
duhet bëj? Si do të dukej pra, bota pa kafshë dhe pa bimë, 
fruta dhe perime është një pyetje që Zoti duket sikur e ka 
bërë i pari dhe nëse ai ka vendosur që kafshët dhe bimët 
të mos kenë asnjë ngushëllim, por vetëm t’i shërbejnë 
njeriut pa menduar, atëherë po ashtu ka vendosur një gjë 
po kaq të thjeshtë: njeriu duhet t’i mësoje punët e veta 
nga kafshët dhe nga bimët dhe të mos ia kërkojë këtë gjë, 
detyrimisht, Zotit. Zoti pra, ka hequr dorë nga përcaktimi 

i punëve ditën që mbushi botën me kafshë, me pemë dhe 
me lule që rriten në sipërfaqen e saj të rrumbullakët dhe 
pjellore. Ai i ka lënë njeriut për detyrë të imitojë kafshët 
dhe prandaj një këpucar nuk ka të drejtë të ankohet, sepse 
në vend që të merrej me lëkurët duke imituar thundrat e 
lopëve, apo të kuajve, mund të merrte mësime nga pulat 
dhe duke shitur vezët e tyre mund të ishte shumë më i 
lumtur dhe ndoshta më i pasur. E njëjta gjë mund të 
thuhet për të gjithë ata të cilët nuk ndihen të lumtur me 
zanatet e tyre. Ata duhet të kishin zgjedhur një kafshë 
apo një bimë tjetër për të imituar. Por çështja është se 
njerëzit ende nuk e kanë kuptuar se kafshët, shpendët, 
peshqit, insektet, pemët dhe bimët kanë ardhur në këtë 
botë, jo për ta dekoruar atë, jo për të mbushur me pupla, 
me tinguj dhe me ngjyra, kafazet, akuariumet, dhomat e 
gjumit dhe plazhet e këndshme, por për të mësuar njeriun 
dhe kësisoj për t’i hequr Zotit, barrën e bezdisshme për 
t’u marrë çdo ditë me gjëra të parëndësishme, siç është 
nevoja për t’i dhënë përgjigje pyetjes së çdo dështaku: 
Çfarë pune duhet të bëj apo pse nuk më caktove një punë 
tjetër,pyetje të cilën, me sa duket, njerëzit duhet t’ia 
drejtojnë kryesisht kafshëve dhe jo Zotit. 

Shqipëria kishte shumë kafshë, pak plaçka dhe 
shumë më pak njerëz, prandaj dukej një shtet i rregullt 
ditën që Lek Dukagjini doli nga shtëpia, ku prej dhjetë 
ditësh mjekohej nga ankthi që i kishte fryrë zemrën dhe 
lagështia me të cilën deti ia kishte mbushur mushkëritë. 
Rrugët ishin të pastra dhe era e bagëtive që ishin 
vendosur në stallat jashtë qytetit vinte deri tek ai si një 
aromë bajamesh të thartuara. Kur e pyetën nëse donte të 
takonte fëmijët Lek Dukagjini ngurroi dhe tha: Mblidhi 
të gjithë në shesh, do t’i shoh nga godina e Shtetit. Pak 
çaste më vonë, kur dielli qëndroi mbi flamur duke e skuqur 
yllin e verdhë, fëmijët u mblodhën në shesh si një tufë 
patash që presin shiun për të larë pendët. Lek Dukagjini 
qëndroi brenda godinës, nga ku besonte se ata nuk mund 
ta shihnin. Fëmijët dukeshin njëlloj, megjithëse gërshëra 

që u kishte kaluar mbi kokë nuk i kishte përkëdhelur të 
gjithë me të njëjtën dhembshuri. I kishin qethur pa ardhur 
në ishull dhe flokët e tyre, që duhej të kishin mbetur 
në tokë, me siguri ishin shpërndarë gjithandej duke 
gjetur pore të ngrohta dheu për të mbirë. E megjithatë 
janë rritur, mendoi Lek Dukagjini duke parë djemtë 
që numëronin me kokën ulur pllakat e sheshit, ndërsa 
vajzat qëndronin drejt, duke ngritur qafën, siç bëjnë të 
gjitha patat kur ndiejnë se dikush po i sheh. Ai qëndroi 
gjatë duke i parë nga lart sesi zgjateshin për të ndjekur 
hijet e tyre të shkathëta, si pëshpëritnin kur ndonjë zog 
ulej nga qielli për t’iu afruar Shqipërisë, si ndiqnin me sy 
insektet e shumta të ishullit, të cilat në atë orë zakonisht 
shëtisnin në shesh, se si vajzat trembeshin nga breshkat 
përtace që ngroheshin në diell, çka tregonte se për pesë 
vjet ato nuk kishin pasur asnjë marrëdhënie të rregullt 
me kafshët, se si kur njëri nga djemtë pickonte ndonjë 
shok pas veshit të tjerët qeshnin, sepse kjo lojë me sa 
duket ishte e njohur për ta dhe se si, kur nga godina 
dëgjoheshin hapat e këshilltarëve ata ngrinin, në pritje 
të ndonjë urdhri që duhej ta zbatonin. Deri atë ditë ai 
mezi kishte pritur që t’i takonte fëmijët, të fliste me ta, 
ndoshta të zbutej dhe të lëngëzohej deri në atë masë sa 
të përqafonte, të puthte dhe të ledhatonte ndonjërin prej 
tyre duke i bërë kështu një shërbim shpirtit të tij prej 
burri pa fëmijë që kishte zgjedhur të vinte në një vend 
të izoluar nga bota, për të hequr dorë nga detyrimi i çdo 
burri për të krijuar një familje. Por kur i pa ato qenie 


222 


të vogla sytë iu forcuan, zemra iu zvogëlua dhe, duke 
menduar se ata po i kërkonin ndihmë, sikur donin që ai 
t’i nxirrte nga burgu ku ishin sjellë, bëri me shenjë dhe i 
tha njërit prej këshilltarëve që erdhi me vrap: Fëmijët më 
duken të trembur. Largojini që këtu dhe çojini të luajnë 
në fushë, nxirrini në breg të detit, vërini të kapin gaforret, 
mësojini të zhyten në det për të njohur peshqit, mos i 
ndaloni të ngjiten mbi pemë për të folur me shpendët 
dhe shtyjini të vrapojnë për të arritur kafshët. Ata duhet 
të njohin tokën dhe qiellin ku kanë ardhur dhe ku do 
vdesin. Ky vend ka disa vese që ata duhet t’i dinë. Këtu 
zogjtë ikin kur vjen dimri, kafshët e egra mungojnë, sepse 
nuk ka armë për t’i vrarë, nuk ka prindër, nuk ka motra 
dhe vëllezër, ndërsa shtëpitë janë të gjitha të bardha 
dhe pa ushqim. Ata duhet të dinë gjithçka, sepse këtu 
nuk ka asgjë për t’u trembur me përjashtimin tim. Unë 
jam e vetmja qenie e egër në këtë vend, të cilin ata kanë 
për detyrë ta zbusin. Kur ata u zhdukën në tunel dhe 
asnjëra nga kokat e vogla nuk dukej më, ai u ul në një 
karrige dhe duke menduar se ishte koha për të kuptuar 
se çfarë kishte harruar Shtuni pa sjellë në Shqipëri, thirri 
këshilltarët e vet. 

Për dy ditë rresht Lek Dukagjini nuk doli nga godina 
e Shtetit duke bërë inventarin e Shqipërisë. Nga porositë 
që kishte dhënë mungonin qentë, gjë për të cilën ai nuk 
kishte arsye të mërzitej, ndërsa sasitë e grurit, të misrit, të 
patateve, domateve, qepëve, lakrave, fasuleve dhe farat e 
tyre ishin të plota. Sheqeri, kripa dhe erëzat e nxehta nuk 

ishin lagur gjatë rrugës dhe thasët e tyre tani ndodheshin 
nëpër rafte të errëta ku shiu i pritshëm i dimrit nuk do 
t’i arrinte dot. Po ashtu, çiftet e kafshëve kishin ardhur 
të gjitha në ishull, nga dy për çdo specie, megjithëse 
gjatë udhëtimit një dele kishte shfaqur shenja dobësie 
dhe tani e kishin shtrirë në stallë, e kishin mbuluar me 
batanije dhe po e ushqenin me kujdes duke ia mbajtur 
kokën lart, siç veprohet me një fëmijë që përpëlitet nga 
ethet. Lek Dukagjini pyeste një për një për gjendjen e 
çdo kafshe, për forcën e çdo peme dhe sasinë e çdo fare, 
për lagështinë e ilaçeve dhe materialeve të ndërtimit, nga 
gozhdët, te hekurat, sharrat, pincat, daltat, telat, çekiçët 
dhe pastaj për gjilpërat dhe gërshërët, të cilat këshilltarët 
i kishin vendosur në depot jashtë qytetit duke shënuar 
gjithçka në një listë të hollësishme. Me qenë se Shtuni 
e kishte humbur kujtesën duke luftuar për Shqipërinë, 
ai kishte menduar se diçka do mungonte nga gjithë ajo 
listë e mbushur me emra dhe numra, por fatmirësisht 
kjo nuk kishte ndodhur. Atëherë kur ai shtriu këmbët, i 
kënaqur se Shqipërisë nuk i mungonte asgjë, ktheu kokën 
nga një cep i zyrës së tij të madhe, ku një glob me ngjyra 
rrotullohej rreth botës dhe kuptoi se Shqipëria kishte 
shumë sende të tepërta dhe kjo bezdi nga teprica i dha 
një pickim në zemër, sepse ndryshe nga njerëzit, Zoti nuk 
vuan nga gjërat e munguara, por nga gjërat e ndaluara. Ai 
ishte marrë me fëmijët dhe pastaj me kafshët dhe bimët e 
saj dhe nuk e kishte vënë re se zyra e tij ishte e mbushur 
me libra që vërtetonin se bota kishte ekzistuar edhe para 

Shqipërisë, me piktura që prisnin radhën për t’u varur në 
muret e shtëpive, të gatshme për t’u mësuar femijëve sesi 
mund të bëhesh engjëll, gjeneral apo grua lakuriq, ndërsa 
në një cep, që dielli i asaj dite e prekte me mollëzat e veta 
të turpshme, një piano e bardhë, mbi kalldrëmet e së cilës 
dikur ai ecte duke imituar zhurmat e botës, shkëlqente si 
një vazo e mbushur me tinguj të shurdhët. Po këto kush i 
ka sjellë, pyeti këshilltarët duke u vrenjtur. Ne i morëm të 
gjitha gjërat që ishin në shtëpinë tuaj, tha njëri prej tyre 
dhe Lek Dukagjini mendoi se ishte e kotë të grindej me 
ta duke u shpjeguar se çfarë i kishte thënë Shtunit përpara 
se të nisej. Shtuni kishte harruar ta zbrazte Shqipërinë 
nga kujtimet e Lek Dukagjinit. Librat e filozofisë, 
pikturat e njerëzve të vdekur, shpata, unaza dhe gjerdanët 
e familjes, byzylykët e nënës së vet dhe medaljet e arta 
të të atit, kolltukët e kadifenjtë dhe sëndukët e dekoruar, 
librat e shenjtë dhe poezitë që kullonin trishtim dhe 
kundërmonin nga aroma e dashurive të shekujve kishin 
ardhur në ishull duke përfituar nga një copë dru i pashpirt 
që kishte fshirë të gjithë listën e mallrave të ndaluar nga 
koka e Shtunit. Ndoshta Shqipëria nuk ndërtohet dot 
pa libra dhe pa muzikë, mendoi Lek Dukagjini duke 
kaluar dorën mbi globin e mbuluar me pluhur, ku dora 
e tij la një gjurmë që dukej si plagë. Ai u end një copë 
herë nëpër kontinente, kapërceu nga një ishull në tjetrin, 
pastaj u hodh në një oqean dhe prej andej kaloi duke u 
tkurrur si një kërmill në një ngushticë që i ngjante dy 
muskujve që bashkohen, derisa më në fund u gjend në 

Mesdhe, pikërisht në detin që i kishte dhënë botës aq 
shumë ullinj, limona dhe perëndi. Rrëmoi në kujtesën e 
vet ndaloi mbi një dallgë që ngrihej si shpina e një peshku 
mbi sipërfaqen e ujit mbi të cilën tani duhej të ishte 
Shqipëria. Por ai ishull, të cilin piratët e kishin quajtur 
shumë të madh për t’u fshehur dhe ushtritë e kishin 
çmuar si shumë të vogël për ta pushtuar, nuk gjendej në 
inventarin e Mesdheut. Fatmirësisht, Shqipëria mungon 
në hartën e botës, mendoi dhe hodhi sytë nga këshilltarët. 
Ata po e shihnin të hutuar pa ditur se çfarë duhej të 
thoshin. Lek Dukagjini kishte ikur përpara pesë vjetësh 
si një plak i çuditshëm, ndërsa tani dukej si një Zot i ri 
dhe i frikshëm. Nëse më parë ishte e vështirë të kuptoje se 
çfarë mendonte, tashmë ishte e pamundur të parashikoje 
se çfarë do bënte. Është bërë Zot përpara se ne të vinim 
këtu, mendoi njëri nga këshilltarët dhe duke e parë në sy 
e pyeti: A mos duhet t’i hedhim librat dhe pianon në det? 
Lek Dukagjini ngriu, sikur dikush i kishte kërkuar të dilte 
nga një kafaz ku kishte jetuar prej vitesh. Në të vërtetë ai 
kishte dashur gjithmonë të dilte prej andej, të ikte nga 
librat e vet, nga e shkuara e njerëzimit dhe nga gjithë ata 
poetë dhe profetë që kishin mbushur netët e femijërisë së 
tij me lloj-lloj të vërtetash të paharrueshme, të zhdukej 
nga nevoja për të njohur botën dhe njerëzit dhe sapo i 
ishte dhënë kjo mundësi e kishte shfrytëzuar pa mëshirë. 
Si çdo njeri, edhe ai i njihte dobësitë e veta dhe si çdo Zot 
i njihte kufijtë e fuqisë së vet. Lek Dukagjini ishte i paaftë 
ta zhdukte atë pasuri që i kishte dhënë kurajën dhe nxitjen 


226 



për t’u kthyer në Zot, prandaj e kishte urdhëruar Shtunin 
ta linte gjithçka në tokë, atje ku ai nuk do të kthehej më 
kurrë për të hapur një libër dhe për t’i rënë pianos duke 
lëshuar gjurmë jete mbi lëkurën e saj. Por fati kishte qenë 
kundër tij. Kujtesa e Shtunit kishte marrë një goditje të 
pakthyeshme pikërisht në atë cep ku ishin fshehur mallrat 
e ndaluar dhe tani atij i duhej të jetonte deri në fund të 
jetës i rrethuar me libra, nëpër të cilët ndoshta një ditë 
do të gjente gabimet që nuk duhej t’i bënte. Ai bëri sikur 
nuk e dëgjoi pyetjen dhe duke u kthyer në karrigen e vet 
mendoi se, nëse do të përgjigjej, do të thoshte: Nevoja e 
njerëzve për gjëra të panevojshme tolerohet nga Zoti, siç 
ka ndodhur përgjatë historisë me miliona qenie që kanë 
lindur pa arsye dhe që Zoti i ka falur. Megjithatë Lek 
Dukagjini nuk foli, por u ul në karrigen e vet, që shihte 
nga sheshi, dhe i pyeti këshilltarët për femijët. 

Nuk i morëm dot të gjithë, u përgjigj njëri prej tyre. 
Para se të niseshit ju zgjodhët njëqind fëmijë, por në 
Shqipëri mbërritën vetëm 95 prej tyre. Disa nga këto 
vdekje ndodhën për shkaqe të dobëta, kryesisht sëmundje 
kronike, të trashëguara, apo epidemi, të cilat, sidoqoftë, 
nuk na morën shumë jetë, falë kujdesit që treguam. Këta 
fëmijë kanë ardhur të pastër nga çdo sëmundje dhe ves 
në Shqipëri, por ende ka diçka që i rrezikon dhe që 
nuk kemi arritur ta pastrojmë siç duhet nga trupat dhe 
shpirtrat e tyre: dashuria. Ky ves lindi në barkun e një 
vajze të vdekur dhe dora që e infektoi atë trup të virgjër 
duhet të jetë mes nesh. 

Vdekja e asaj vajze ka mbetur ende një çudi që na 
turbullon shumë. Ajo u gjend e shtrirë në krevat në mes 
të ditës dhe kur e zhveshëm për ta kontrolluar i gjetëm 
këtë shënim mbi bark: pushtimi i dashurisë. Ishin vetëm 
këto dy fjalë të shkruara me një shkrim të ngathët dhe të 
shpejtë mbi lëkurën e lëmuar të vajzës. E këqyrëm për orë 
të tëra dhe ende nuk e kemi kuptuar se si ka vdekur. Në 
trup nuk kishte asnjë shenjë, me përjashtim të germave të 
vogla të cilat duket sikur kishin avulluar nga nxehtësia e 
trupit. Nëse nuk e kishin mbytur me ndonjë helm, atëherë 
dikush duket sikur e kishte bindur të vdiste për t’i lënë atë 
shënim mbi bark. Vajza nuk kishte gjurmë dhune dhe 
aroma që vinte nga goja e saj ishte e pastër dhe e pandotur. 
Gjuhën e kishte të kuqe sikur kishte kafshuar një trëndafil, 
ndërsa sytë i ishin zmadhuar si kumbulla, ndoshta nga 
nevoja për ta nxjerrë bërthamën e shpirtit jashtë lëkurës, 
me sa më pak vuajtje. Dikush tha se ndoshta ajo ishte 
helmuar, por në shtëpi nuk kishte helme apo barëra të 
këqija të cilat mund të shkaktonin një vdekje aq të shpejtë. 
Nëse do ta kishin helmuar, stomaku i saj i vogël do të 
kishte nxjerrë ujin e tepërt pa e tretur dot, por çarçafët 
ishin të bardhë dhe mbi to nuk kishte asnjë njollë. Nga 
analizat që i bëmë trupit doli se vdekja nuk kishte arsye të 
jashtme. Edhe sot që e mendoj më duket si një vetëvrasje. 
Dikush e kishte mësuar atë vajzë si të vdiste dhe ajo ishte 
bindur. Shënimi që kishte mbi bark tregonte se të paktën 
njëri mes nesh i dinte arsyet e asaj vdekjeje. Ne i bëmë një 
krahasim shkrimit të vajzës me shënimin e çuditshëm 

mbi bark, por kaligrafia ishte e ndryshme dhe nuk kishte 
asnjë ngjashmëri me shkrimin e secilit prej femijëve të 
tjerë. Vajza shkruante drejt, me germa të mëdha, që 
dukeshin si qershi që ndiqnin njëra-tjetrën, ndërsa germat 
që ecnin si hardhuca mbi barkun e saj kishin dalë nga një 
dorë, gjurmët e së cilës nuk gjendeshin në fletoret e 
femijëve. E vetmja gjë që nuk kuptohej ishte, nëse vajza e 
kishte pranuar që dikush t’i shkruante mbi bark, apo kjo 
kishte ndodhur pas vdekjes së saj. Por nga qetësia me të 
cilën ajo kishte zgjedhur të vdiste, pa lëshuar asnjë thirrje, 
pa u ankuar dhe pa bërë asnjë rezistencë ndaj vdekjes, më 
duhet të them se, ndoshta, ajo e dinte se çfarë i kishin 
shkruar mbi trup. Ende dridhem kur e përfytyroj atë çast. 
Vajza kishte ngritur bluzën, ndërsa njeriu që e përkëdhelte 
para vdekjes shkruante mbi barkun e saj të zhveshur dy 
ijalë më të rënda se pesha e trupit të saj. Duke pritur që ai 
të mbaronte, vajza shikonte tavanin dhe, nëse ai po 
vonohej, sepse nuk është e lehtë të shkruash në mish, ajo 
i thoshte: Të lutem më shpejt se duhet të vdes. Ai nxitonte, 
duke u përpjekur që maja e djegur e penës të mos ia 
shponte dhe mos ia gjakoste lëkurën, ndoshta duke fryrë 
pak që boja të thahej sa më shpejt që të ishte e mundur, 
apo ndoshta duke fshirë disa zgjatime të panevojshme, në 
mënyrë që bishtat e germave të mos e tradhtonin. Me 
siguri, ai njeri e dinte se, pas asaj dite, ne do ta kërkonim 
deri në fund të jetës. Kur kishte mbaruar, me siguri që e 
kishte puthur vajzën, sepse nga faqet e saj vinte një erë e 
çuditshme qiparisi që unë ende e kam në hundë. Vrasësi 

dukej sikur ushqehej me degë të njoma qiparisi, ose 
ndoshta kjo është era që mban një fëmijë i vdekur para se 
të shkojë në varreza, këtë nuk mund ta them. Para se ai të 
ikte për ta lënë vajzën në vdekjen e vet, ndoshta ajo e ka 
pyetur: Çfarë më shkrove në mish? Duke ia kontrolluar 
sytë dhe frymëmarrjen për t’u siguruar se pas përgjigjes 
ajo do të zhdukej bashkë me përgjigjen, ndoshta ai i ka 
thënë ijalët që ajo nuk mund t’i kuptonte: pushtimi 
dashurisë. Vajza ka përpëlitur sytë për të kuptuar atë ijali 
dhe nëse nuk i ka kuptuar, siç edhe besoj, e ka pyetur se 
çdo të thotë pushtimi i dashurisë. Atëherë ai burrë, apo 
djalë, sepse unë besoj që në çdo rast njeriu që e ka vrarë ka 
qenë mashkull, mund t’i ketë thënë: Pushtimi i dashurisë 
është lumturia. Njeriu nuk jeton dot pa dashuri dhe kush 
nuk e provon dashurinë nuk vdes i lumtur. Po unë po vdes 
e lumtur? - duhet të ketë pyetur vajza duke hapur sytë si 
një kumbull që çel lule. Po, - i ka thënë vrasësi, sepse ti e 
njohe dashurinë në lëkurën tënde. Atëherë fëmija është 
shtrirë duke hapur krahët drejt qiellit, sikur po i lutej që 
ai ta pranonte sa më shpejt dhe kështu ka vdekur. I vetmi 
ngushëllim që kam në këtë rast është se fëmija ka vdekur 
i lumtur, megjithëse shkaqet e lumturisë së saj janë të 
papranueshme dhe shumë të dyshimta. Nga turpi ne u 
detyruam t’i bëjmë vajzës një vëzhgim më të detajuar, 
duke ia kontrolluar imtësisht flegrat e gjenitaleve, për të 
kuptuar nëse brenda tyre ishte futur një trup tjetër apo një 
dorë e huaj, por veza e saj ishte e paprekur dhe cipa e 
njomë nuk ishte ndotur nga asnjë epsh. Kjo do të thotë se 

vajza dhe ai që ka lënë shënimin nuk kanë pasur asnjë 
marrëdhënie të padenjë. Ajo ka vdekur në emër të 
dashurisë, pa e njohur atë dhe pa e provuar. Ndërsa njeriu 
që e ka nxitur të vdesë ka ikur i qetë, ndoshta duke 
përgatitur një vdekje tjetër dhe tani dora e tij ende mban 
ngrohtësinë e trupit mbi të cilin la një kërcënim për 
Shqipërinë. Megjithëse nuk u provua dot se kujt i përkiste 
ai shënim, unë jam i bindur se ai ka përdorur dorën e 
majtë për të fshehur gjurmët. Ky njeri ka ditur ta mbulojë 
veten, si një kafshë që prish me bisht gjurmët që lënë 
shputat e saj në dëborë. Ai shkruan me të djathtën dhe 
vret me të majtën. E vetmja mënyrë për të arritur te vrasësi 
ishte dhe mbetet kuptimi i atyre ijalëve. Disa ditë më 
vonë nisa të mendoj se asnjë femijë nuk mund të lidhte 
bashkë ijalën pushtim me ijalën dashuri. Dashuria mund 
të kthehet në pushtim vetëm në vendet ku ajo mungon, 
apo atje ku ajo ndalohet. Por femijët nuk mund të 
mendonin se dashuria u ndalohet, sepse ata nuk e njihnin 
dashurinë. Kjo ijali është shkruar nga dikush që e njeh 
dhe e shijon dashurinë dhe për këtë arsye ka vendosur të 
luftojë për ta rikthyer atë në Shqipëri. Prandaj besoj se ky 
bashkim ijalësh ishte fryt i një mendjeje më të rafinuar, e 
cila nuk mund të kishte moshën e një fëmije. Në çastin që 
u kthjellova duke ndjekur gjurmët e kuptimit të fjalëvc 
dhe arsyen e martesës së tyre mbi trupin e një fëmije të 
virgjër, u shemba dhe nisa të dridhem, duke menduar se 
vrasësi nuk ishte një femijë, por ndoshta njëri prej nesh. 
Njëri prej këshilltarëve tuaj. Duke u nisur nga ky arsyetim 

fillova të dyshoj te secili prej tyre. Deri atë ditë nuk kisha 
besuar dot se njëri nga ne mund të vriste një femijë nisur 
nga nevoja për të transmetuar dashuri. Nëse dikush ishte 
zhgënjyer nga trajtimi që po i bënim fëmijëve, kjo ishte e 
tmerrshme. Ne po u mësonim femijëve të kundërtën e 
asaj që duhej, duke u treguar se një jetë pa dashuri ishte e 
pamundur dhe e padobishme. Dyshimet e mia u forcuan 
edhe më shumë duke menduar se femijët ishin shumë të 
vegjël për të kuptuar domosdoshmërinë e dashurisë dhe 
për të ndjerë mungesën e saj. Njeriu që duhet ta kishte 
udhëhequr vajzën drejt vdekjes nuk mund të ishte fëmijë, 
sepse ai e dinte edhe kuptimin e dashurisë dhe po ashtu 
kishte bërë një parashikim: Shqipëria një ditë do të 
pushtohej nga dashuria. Kur erdha në këtë përfundim u 
rrëzova në honet e dyshimeve të mia, duke menduar se 
brenda nesh ishte krijuar një organizatë e fshehtë, e cila i 
kishte vënë vetes një qëllim, ta pushtonte Shqipërinë, 
duke u mësuar njerëzve artin e dashurisë. Në të vërtetë, e 
gjithë kjo kishte kuptim, ngaqë shkonte në të kundërt me 
qëllimin që ne i kishim vënë vetes. Jam i bindur se mes 
nesh ka një armik. Prej pesë vjetësh ne u kishim mësuar 
femijëve të jetonin pa dashurinë e prindërve dhe pa pasur 
nevojë të krijonin familje duke dashuruar njëri-tjetrin, siç 
janë mësuar të bëjnë të gjithë njerëzit e kësaj bote, që 
përfitojnë nga mungesa e vigjilencës së Zotit që kanë 
krijuar. Ato fjalë nuk i shtuan Shqipërisë një vdekje, e cila, 
në çdo rast, ishte dhe mbetet e përballueshme, por më keq 
akoma, i shtuan disa pikëpyetje që lidhen me Zotin dhe 

me mëkatet, që me sa duket i përcillen njeriut edhe kur 
Zoti dhe dashuria u mohohen. Pyetja ime është si ka 
mundësi që dashuria depërton dhe aty ku nuk ka nevojë 
për të? Në çdo rast do të ishte e mundur ta vrisnim 
dashurinë atëherë kur ajo do shfaqej, kur le të themi, dy 
femijë do ishin afruar me njëri-tjetrin dhe duke i pikasur 
ne do dinim t’i ndanim, siç ndahen dy degë që kryqëzohen 
dhe njëra duhet të këputet, që takimi i tyre të mos ndodh 
në lartësi. Pra, ne do kishim arritur t’uabënim të pamundur 
vazhdimin e asaj zgjatjeje në krahët e njëri-tjetrit, që 
mund të çojë në lindjen e sythave të panevojshëm, por në 
këtë rast kemi të bëjmë me një lloj dashurie që nuk e 
kapim dot, sepse nuk dimë ku ta gjejmë. Ajo nuk është as 
në lartësi, as në tokë, as në qiell, as poshtë shtratit, por 
është fshehur në trupin e një të vdekure, e cila iku e lumtur 
duke menduar se atë që ne ia kishim mohuar, ajo e fitoi 
duke vdekur. Prandaj them se duhet të marrim masa, 
sepse mëkati që duhet të ketë ardhur në Shqipëri do të 
përhapet dhe nuk ka asnjë fuqi që mund të ndalojë 
përhapjen e vdekjes te njerëzit. Vdekja është sëmundja më 
e përhapur te njerëzit dhe për ta ndaluar ne duhet të 
gjejmë shkaqet e saj. Unë jam i bindur se njeriu që ka 
shkruar ato ijalë ka vendosur ta kthejë përpjekjen e vet 
për një rend me dashuri në një betejë brenda Shqipërisë, 
duhet të them se nëse nuk e gjejmë dot, atëherë ai do të 
kërkojë të organizohet, ndoshta duke kërcënuar me vrasje 
të tjera. Ose ndoshta duke u mësuar femijëve sesi të 
dashurojnë, çka do ta rrezikojë vendin tonë. Nuk e kisha 

menduar kurrë se dashuria mund të kthehet në terror. Që 
atë ditë jemi të frikësuar dhe orët e pakta të gjumit na 
mbushen me lloj-lloj parashikimesh të zeza. Sidoqoftë, 
koha do të tregojë nëse Shqipëria do të pushtohet apo jo 
nga dashuria. Unë besoj se në këto pesë vjet ne kemi 
arritur t’ua shkulim femijëve farën e dashurisë. Ne u 
përpoqëm për pesë vjet t’u mësojmë gjithçka që i duhet 
një njeriu për të jetuar, duke ua pastruar shpirtrat nga 
veset dhe nga ndjenjat e tepërta. Si përfundim, nuk besoj 
se nga lista që na solli Mehmeti, mungojnë dhe gjëra të 
tjera, përveç pesë fëmijëve. Ne u vonuam disa ditë për të 
siguruar sasitë e nevojshme të grurit, të misrit, të frutave 
dhe të ushqimeve të tjera të domosdoshme, si dhe për të 
blerë çiftet e shëndosha të kafshëve, të cilat, sipas porosisë, 
i kontrolluam imtësisht, për të mos lejuar që asnjë plesht 
apo parazit tjetër të kalonte kufirin sanitar të ishullit.Tani 
besoj se Shqipërisë nuk i mungon më asgjë dhe ajo më në 
fund i ka të gjitha, përfshi edhe Zotin e saj, që ka ndërtuar 
këtë parajsë, të cilën bota ka mijëra vjet që e pret me 
padurim. Sot jemi më afer lumturisë se kurrë më parë dhe 
ndoshta këtu, bashkë me fëmijët, edhe ne do arrijmë të 
pastrojmë shpirtrat tanë nga krimbat që na u ngjitën në 
pusin e shoqërisë që lamë pas. Ky ishull ka më shumë 
dritë se ç’i duhet një njeriu për të parë Zotin dhe ka më 
shumë qiell nga ç’i duhet Zotit për të fluturuar drejt nesh. 

Kur këshilltari mbaroi, Lek Dukagjini ngriti kokën 
mbi Shqipëri, dhe priti me durim që dielli të shuhej, 
duke menduar se ndoshta ishte dora e njërit prej 

këshilltarëve të tij ajo që kishte paralajmëruar pushtimin 
e Shqipërisë nga dashuria dhe këtë e kishte bërë jo pa 
qëllim mbi barkun e një vajze të vdekur. Ka gjetur vendin 
e gabuar për të hedhur themelet e dashurisë, mendoi Lek 
Dukagjini. Barku i një vajze të virgjër nuk ka asnjë kujtim 
nga dashuria dhe prandaj nuk e ushqen dot atë. Sikur atë 
ijali ta kishte shkruar mbi barkun e një gruaje, ndoshta 
do duhej të frikësoheshim, sepse gratë e njohin dashurinë 
dhe meqë e kanë shijuar, kanë kurajën të luftojnë për ta 
kërkuar edhe aty ku ajo mungon. Kur errësira u bë e plotë 
dhe hijet e Shqipërisë ranë në det Lek Dukagjini u ngrit 
në këmbë dhe tha: Ka shumë ndryshime mes njeriut dhe 
Zotit, por më e dukshmja nga të gjitha është mënyra që 
përdor secili prej tyre për të nënshtruar botën. Nëse njeriu 
ndërton ura, rrugë, shtëpi, anije dhe ushtri për të zaptuar 
territore, Zoti ka armë të tjera, që, me sa duket, janë më 
pak të kushtueshme dhe kërkojnë më pak sakrifica. Zoti e 
pushton botën përmes njeriut, por njeriu është i paaftë ta 
kuptojë këtë gjë. Zoti ka arritur ta bindë njeriun se duke 
u shtuar, përmes aktit të dashurisë, mund të forcohet 
dhe të popullojë sa më shumë toka dhe dete. Në këtë 
mënyrë njeriu ka arritur të ketë nën kontroll gjithmonë 
e më shumë pjesë të botës dhe lakmia e tij për të zbuluar 
toka të reja nuk ndalet. Në të vërtetë kjo që po ndodh 
nuk është pushtimi i tokës prej njeriut, por ky është një 
pushtim i botës prej Zotit. Njeriu, kudo që shkon, çon 
me vete edhe Zotin e vet dhe pasi njeriu vdes, sepse jeta 
e tij është e shkurtër, Zoti mbetet atje, i kënaqur, sepse 

pa bërë asnjë lëvizje, pa hedhur asnjë hap, pa ndërtuar 
asnjë shtëpi dhe pa luftuar me askënd, ai ka arritur të 
mbijë gjithandej, në fusha, në male, në lumenj dhe liqene, 
në të cilat më parë nuk kishte hedhur dot rrënjë. Zoti 
pra, i përdor njerëzit, ashtu si njerëzit përdorin kuajt: për 
të lëvizur nga një vend në tjetrin. Por ashtu si njeriu që 
është i detyruar që gjatë rrugës t’i ushqejë kuajt e vet, në 
mënyrë që ata të ndihen mirë dhe të kenë besim tek ai, 
edhe Zoti i ushqen njerëzit. Nëse më pyesni me çfarë i 
ushqen mund tua them: I ushqen me dashuri. Zoti e lejon 
dashurinë, sepse vetëm përmes këtij mëkati njeriu mund 
të shtohet. Pa dashuri fara e njeriut nuk mbin. Kështu nuk 
do të lindnin njerëzit që duhet të shëtisin qerren e Zotit 
në çdo cep të botës. Pra, është e kuptueshme që Zoti do 
kërkonte të hynte edhe në Shqipëri, përmes dashurisë. 
Megjithëse ne kemi ardhur në një tokë ku Zoti nuk ka 
shkelur ende, ai mbetet një kërcënim i përhershëm dhe 
unë nuk mund të ngushëllohem duke e lënë atë të lirë 
nëpër rrugët e Shqipërisë. Bota ka njohur shumë dashuri 
dhe nuk ka njohur asnjëherë paqe. Dashuria nuk sjell paqe, 
por përkundrazi, e kërcënon atë. Ja pra pse unë besoj se 
dashuria është djepi i të gjitha veseve. Ja pra pse ne duhet 
ta ndalojmë hyrjen e saj në Shqipëri. Pushtimi i dashurisë 
është pushtimi i Shqipërisë nga Zoti. Në fund të fundit, 
dashuria nuk është domosdoshmëri, si të ngrënët apo të 
ijeturit, por vetëm një zakon që njerëzit e kanë përmirësuar 
me kalimin e kohës, ashtu si kalërimi, apo rrëshqitja në 
akull dhe prandaj mund të harrohet më lehtë, ashtu siç e 

harron kalërimin një njeri që jeton në det apo rrëshqitjen 
mbi akull dikush që jeton në shkretëtirë. Shqipëria sot 
është pronë pa Zot dhe unë e konsideroj një vend të çliruar 
nga Zoti. Ne kemi arritur fitoren e parë duke e mbajtur 
Zotin jashtë kufijve tanë. Tani femijët kanë ardhur në 
vendin e tyre. Shqipëria ka gjithçka që atyre u duhet për 
të jetuar në paqe dhe në barazi, larg syve të botës dhe 
mëkateve që mbushin shpirtin dhe trupin e njerëzimit. 
Fillimisht ne duhet të punojmë për ta, derisa të rriten dhe 
të forcohen për të punuar tokën, për ta mbjellë dhe për 
të prodhuar ushqimet që u duhen. Regjimi i tyre do të 
jetë i thjeshtë. Ata do mësojnë gjatë ditës, do ushtrojnë 
notin, kërcimin dhe vrapimin duke zbukuruar dhe kalitur 
trupat e tyre, ndërsa në darkë do të flenë veç djemtë dhe 
veç vajzat. Shtëpitë e Shqipërisë janë të mrekullueshme. 
Dielli i viziton gjatë gjithë ditës dhe muret e tyre janë të 
mbushura me fruta të shijshme që do t’i largojnë mendjet 
e shqiptarëve nga vesi dhe nga e padobishmja. Fillimisht 
rreziku i Shqipërisë mund të vijë nga shqiptarët, por 
ndoshta edhe nga jashtë. Unë kam marrë masa që ishulli 
të ruhet vazhdimisht dhe pa pushim. Shqipëria do të jetë 
një vend i mbyllur. Bota nuk do lejohet të na njohë, për 
sa kohë që ne nuk duam të njihemi. Duke punuar dhe 
mbrojtur veten do shmangim çdo kërcënim nga brenda 
dhe nga jashtë. Por, nëse për të mbijetuar Shqipërisë i 
duhet ndihma e Zotit, atëherë unë jam gati të jem Zoti i 
Shqipërisë. Unë do jem i përkohshëm, sepse asnjë qëllim i 
përhershëm nuk arrihet dot pa mjete të përkohshme dhe 

prandaj do jem i frikshëm gjatë kohës që do qëndroj me 
ju. Frika juaj ndaj meje do ta mbrojë Shqipërinë dhe unë 
nuk kam ndërmend ta kuroj këtë sëmundje, deri ditën që 
do vdes dhe ndoshta edhe më gjatë se kaq. 

Lek Dukagjini hodhi sytë nga dritarja, ku nata që 
vinte nga deti kishte marrë ngjyrën e verdhë të yllit të 
Shqipërisë që kishte ulur kokën sikur kishte dëgjuar 
ijalimin e Lek Dukagjinit. Ka disa ngjashmëri mes meje 
dhe Zotit të cilat unë nuk mund t’ia mohoj vetes, mendoi 
Lek Dukagjini, ndërkohë që këshilltarët dolën njëri pas 
tjetrit, ndërsa ai u zgjat mbi dritare dhe, ashtu siç do të 
bënte çdo Zot, nisi të mendonte për të nesërmen, sepse 
Zoti ka një zakon që njerëzit nuk e dinë: ai nuk e njeh të 
shkuarën, sepse nuk është njeri. 

Kur femijët u lanë të lirë, rrugëve të Shqipërisë, siç 
kishte vendosur Lek Dukagjini, askush nuk parashikoi se 
në fund të fundit ata ishin shqiptarë dhe prandaj kishin 
mënyrën e tyre të egër për të përkëdhelur kafshët. Fëmijët 
iu sulën kuajve, trembën patat që vrapuan mbi këmbët e 
tyre të shkurtra, ndoqën deri në zvarritje një viç të bardhë, 
iu kërcyen deleve mbi kurriz, shkatërruan një kotec ku katër 
pula po prisnin muzgun për të lëshuar vezët e ngrohta mbi 
kashtë, futën duart në një koshere bletësh dhe pastaj i lyen 
gishtat e tyre me dyllë të hidhur. Nëse kjo shëtitje nëpër 
qytet nuk do të ndalej nga Aleksandri, i cili u alarmua 
se Shqipëria mund të mbetej pa mish dhe pa qumësht, 
ndoshta të gjitha rrugët, pemët dhe shtëpitë atë ditë mund 

të ishin mbuluar me pupla dhe me qime që femijët do t’i 
shkulnin gjithë kënaqësi nga lëkurët e kafshëve të habitura 
nga gjithë kjo dashuri e panjohur, e egër dhe e befasishme. 
Takimi i njeriut me kafshën tregon më shumë për tiparet e 
njeriut dhe më pak për ato të kafshës, sepse njeriu flet kur 
sulmon, ndërsa kafsha është e heshtur dhe nuk e shpjegon 
dot se çfarë ndien kur sulmohet. 

Aleksandri, që e ndoqi gjithë atë rrëmujë nga dritaret 
e mensës ku atë ditë po ziente misra, lakra dhe panxhar të 
kuq, mendoi se fëmijët kishin fituar një liri që jo vetëm 
nuk shkonte me moshën e tyre, por që rrezikonte jetën e 
kafshëve në rast se nuk do të kufizohej me masa të shpejta. 
Ai doli me vrap në rrugë dhe nxitoi deri te stallat duke 
mbledhur pula dhe keca të vegjël të tromaksur, të cilët i 
mbante nën sqetull duke i qetësuar dhe duke u folur fj alë 
të ëmbla, siç bën çdo kasap përpara therjes, megjithëse atë 
ditë Aleksandri nuk kishte ndërmend të gatuante mish, 
por vetëm perime. Nuk kishte arritur ende t’i mblidhte të 
gjitha copat e asaj gostie me kafshë të gjalla, të shpërndara 
gjithandej nëpër qytet, kur ndjeu se njëri nga femijët iu 
hodh përsipër duke iu kacavjerrë mbi kurriz dhe nën 
peshën e atij trupi, që nuk ishte i rëndë, por shumë i 
shkathët dhe i lëvizshëm, ai u rrëzua duke shkelur një kec 
që blegëriti dhe qau sikur të ishte një foshnjë e shtypur 
nga një lopë. Djali që i ishte hedhur mbi shpinë ra sipër 
tij duke qeshur dhe kur sytë e tyre u ndeshën ai heshti 
dhe i tha: Më fal, kujtova se ishe një derr. Aleksandri fshiu 
ballin e mbushur me djersë dhe duke u ngritur në këmbë 

mendoi se do ta kishte goditur me grusht çdo njeri që do 
ta kishte krahasuar me një derr, por Lek Dukagjini që i 
kishte mbledhur një ditë më parë kishte urdhëruar t’i 
linin fëmijët të lirë për tri ditë, sepse ata duhej të njiheshin 
me qytetin, me kafshët dhe me detin dhe askush nuk 
duhet t’i pengonte, qoftë edhe sikur të bënin dëme. Liria 
e tyre do të zgjasë tri ditë, kishte thënë Lek Dukagjini, 
derisa ata të mësoheshin me vendin e tyre. Pastaj çdo gjë 
do të kthehet siç ka qenë. Aleksandri mori kecin e rrëzuar, 
ia fshiu qimet që i ishin mbushur me pluhur dhe e pyeti 
djalin duke e parë me inat: Si e ke emrin? Unë jam Dielli, 
u përgjigj fëmija duke parë barkun e shëndoshë të 
Aleksandrit. Nuk e meriton këtë emër, tha ai, sepse dielli 
nuk i kërcen derrave mbi shpinë. Djali u skuq sikur dikush 
t’i kishte treguar një njollë mbi rroba dhe duke kafshuar 
pak buzën u përgjigj: E di që nuk e meritoj, por emrin ma 
kanë ndryshuar njëlloj si gjithë të tjerëve, me përjashtim 
të Enverit. Por ti je një derr dhe unë nuk ua tregoj kafshëve 
emrin tim të vërtetë. Aleksandrit i erdhi për të qeshur, por 
kënaqësia e asaj shakaje i kaloi shpejt. Lek Dukagjini i 
kishte porositur të gjithë të ishin të kujdesshëm me 
femijët dhe të mos hapnin tema që lidheshin me të 
shkuarën e tyre, me emrat, me prindërit apo me kujtimet 
që ata kishin para se të vinin në Shqipëri. Nuk e di çfarë 
do bëja sikur edhe mua të ma kishin ndryshuar emrin 
mendoi, por sigurisht që nuk do kisha qejf të më pyesnin 
shpesh për këtë gjë. Mirë, Diell, i tha djalit, do bëhemi 
shokë dhe unë do të të mësoj sesi mund të miqësohesh 

me kafshët përpara se t’i hash. Unë nuk i ha miqtë, foli 
djali, dhe prandaj nuk dua të miqësohem me kafshët. 
Aleksandri nuk shquhej për fantazi dhe aq më pak për 
shkathtësi në bisedë.Jeta e tij kishte qenë shumë e vetmuar 
dhe mendimet e tij ishin të kufizuara vetëm te gjellët, te 
llojet e gatimit, te përshtatja e mishrave me bimët dhe 
drithërat, si dhe te zbukurimi i frutave, prandaj ai u ndje 
ngushtë për të vazhduar një bisedë të koklavitur mbi 
marrëdhënien e njeriut me miqtë dhe sidomos me kafshët, 
për më tepër që Aleksandri nuk kishte shumë miq dhe e 
dinte se ata nuk hahen. Ishulli ishte më i qetë kur femijët 
nuk ishin këtu, mendoi. Ndoshta Lek Dukagjini duhet të 
kishte sjellë në Shqipëri vetëm kafshët, shpendët e butë 
dhe frutat dhe pa dyshim parajsa jonë do të ishte më e 
thjeshtë, siç është çdo gjë që nuk ka nevojë të shpjegohet 
me fjalë. Lek Dukagjini ka thënë se ju duhet të njiheni 
me kafshët dhe të mos i trembni ato, tha Aleksandri për 
t’i shpëtuar një bisede që ndoshta nuk ishte me vend. 
Dielli ngriti sytë dhe e pyeti: Kush është Lek Dukagjini? 
Aleksandrit i shkuan të dridhura në trup dhe ndjeu kecin 
që teshtiu nën sqetullën e tij të djersitur. Gjatë atyre pesë 
viteve në ishull, Aleksandri e kishte ushqyer veten me një 
adhurim të pakushtëzuar për Lek Dukagjinin, për 
mënyrën sesi ai fliste, si ecte, si ushqehej, si heshtte, si 
egërsohej, si urdhëronte dhe si parashikonte veprimet e të 
tjerëve, për dashurinë e tij agresive për natyrën, për 
durimin, pasionin dhe forcën për të ndërtuar një qytet 
nga hiçi, por sidomos për mundësinë që i kishte dhënë 

për të jetuar duke gatuar. Lek Dukagjini i ishte përgjigjur 
ëndrrës së tij dhe Aleksandri i ishte mirënjohës. 
Megjithatë, ai nuk kishe qenë kurrë përballë pyetjes se 
kush ishte Lek Dukagjini. Askush nuk e kishte pyetur, 
kështu dhe ai kurrë nuk e kishte pyetur veten, sepse në 
përgjithësi Aleksandri nuk ishte kureshtar për misteret e 
njerëzve. Ai dhe burrat që kishin punuar për ndërtimin e 
Shqipërisë ishin mësuar të jetonin me bindjen se Lek 
Dukagjini ishte një njeri i madh, i cili kishte vendosur të 
bëhej edhe më i madh duke zëvendësuar Zotin. Por kjo 
ishte një bindje e krijuar dhe e pranuar në heshtje, pa 
shumë diskutime, pa debat dhe pa dyshime. Ata që nuk ia 
kishin njohur Lek Dukagjinit aftësinë dhe guximin për 
t’u kthyer në Zot ishin larguar nga ishulli përgjithmonë. 
Ata që kishin mbetur atje, përfshi edhe Aleksandrin, e 
kishin pranuar Lek Dukagjinin si Zot, por kjo ishte e 
vështirë t’i shpjegohej një njeriu që sapo kishte ardhur në 
Shqipëri, dhe aq më pak një fëmije, për të cilin Zoti, nuk 
ishte kthyer ende në një qenie të kuptueshme dhe të 
domosdoshme. Njerëzit fillojnë të mendojnë për Zotin 
vetëm kur kanë halle dhe vuajtje dhe fëmijët ende nuk 
kishin hyrë në këtë fazë të jetës, sepse deri tani ata nuk 
kishin pasur asnjë hall. Por shpjegimi që duhej t’i jepte 
pyetjes se kush ishte Lek Dukagjini ishte edhe më i 
vështirë, për shkak të vetë Lek Dukagjinit. Nëse 
Aleksandri i thoshte Diellit se Lek Dukagjini ishte Zoti, 
atëherë djali do ta pyeste çfarë është Zoti dhe ajo bisedë 
nuk dihej ku mbaronte, sepse pyetjet për Zotin nuk kanë 


242 






fund dhe Aleksandri nuk ishte aq i ngeshëm, ai duhej të 
mblidhte kafshët që ishin shpërndarë nëpër qytet përpara 
se të errësohej, sepse atëherë do të ishte e vështirë t’i gjeje 
pulat, dhitë, delet dhe lopët që kishin marrë rrugët e 
Shqipërisë për t’i shpëtuar lirisë së njerëzve. Por edhe 
sikur ta shtynte për pak kohë detyrimin për të disiplinuar 
faunën e Shqipërisë, për të mos e lënë Diellin pa përgjigje, 
Aleksandri kishte frikë të fliste për Zotin, sepse kjo ishte 
një temë e ndaluar në Shqipëri dhe ai e dinte shumë mirë 
se bashkë me yndyrën, mishin e tepërt dhe pijet alkoolike, 
edhe Zoti hynte te gjërat e ndaluara. Vetë Lek Dukagjini 
thoshte se donte të ndërtonte një vend pa Zot, pa dashuri, 
pa martesa, pa pije dhe pa prona dhe Aleksandri mund të 
bënte një gabim tjetër, të pafalshëm, nëse do t’i thoshte 
djalit që kishte përpara se Lek Dukagjini ishte Zot, në një 
vend ku adhurimi i Zotit nuk lejohej. I kapur në mes të dy 
grackave, si në mes të dy pjatave të zbrazura të cilat nuk 
dinte si t’i mbushte, Aleksandri mendoi për herë të parë 
se Lek Dukagjini kishte krijuar një keqkuptim, të cilin 
askush përveç tij nuk mund ta shpjegonte dot. Ai donte të 
ishte Zot edhe njëkohësisht e ndalonte Zotin. Megjithatë, 
duke u sjellë si një njeri që e dinte se për çfarë po fliste, ai 
shtrëngoi edhe më shumë kecin nën sqetull dhe u përgjigj: 
Lek Dukagjini është njeriu që ka ndërtuar këtë vend që 
quhet Shqipëri. Ai na ka sjellë të gjithëve këtu për të 
jetuar në paqe dhe barazi. Ai jeton tek ajo godina e madhe 
në shesh, shtoi ai, duke treguar me dorë ndërtesën, që në 
atë kohë kishte rënë nën hijen e një reje ngjyrë vjollcë që 

po vërtitej mbi qiellin e dhjetorit. Dielli qeshi dhe duke 
kapur kecin me dorë nga faqet tha: Unë e kam parë Lek 
Dukagjinin në dritaren e asaj godinës, por ai u fsheh kur 
ne donim ta takonim. Unë mendova se ai ishte Zoti, por 
nuk e dija se edhe Zoti ka një emër si gjithë ne të tjerët. 
Kush ia ka ndërruar emrin Lek Dukagjinit? Aleksandri 
ndjeu kecin që nisi të dridhej, ndoshta nga përkëdhelja e 
Diellit, dhe mendoi se ishte koha për të ikur. Megjithatë, 
zakoni i tij prej kuzhinieri, që nuk e quan një pjatë të 
përfunduar pa i hedhur pak sherbet apo erëza, apo pa i 
lëvizur pak patatet që kanë prekur mishin e përvëluar, ia 
mbajti këmbët edhe për disa çaste. Lek Dukagjini është 
Zoti i Shqipërisë, tha ai, dhe nuk merr urdhra nga asnjëri. 
Nëse do që të jetosh në Shqipëri duhet të harrosh të 
paktën dy gjëra: Zotin dhe familjen. Unë e kam harruar 
Zotin, por ti ma kujtove, tha Dielli, por ndërkohë 
Aleksandri kishte ikur duke mbajtur mbi kurriz peshën e 
një dielli të ftohtë që po bëhej gati të largohej nga 
Shqipëria atë pasdite dimri. Nuk ia vlen t’u mësoj këtyre 
femijëve se çfarë nuk duhet të bëjnë, mendoi dhe hodhi 
sytë mbi qytet. 

Shqipëria dukej si një pyll nga ku kafshët po largoheshin 
për t’i shpëtuar stinës së gjuetisë. Megjithëse po errësohej, 
femijët ende nuk ishin mbledhur në shtëpi. Dy vajza po 
krihnin një rosë duke ia rrëzuar pendët në tokë dhe kur 
ai kaloi aty ato kthyen kurrizin, ndërsa rosa nuk arriti ta 
shohë, sepse balluket e krehura ia kishin mbuluar sytë. 
Aleksandri vazhdoi më tej, sepse ky lloj tualeti iu duk i 

padëmshëm dhe rrugës pa disa djem që hipnin me radhë 
mbi kurrizin e një gomari të dobët, të cilin e kishin lidhur 
pas një peme dhe, duke ia shkulur veshët, qeshnin sa herë 
që ai pëlliste nga dhimbjet dhe pickimet mbi lëkurë. Nëse 
nuk do kishte një shije të keqe nga takimi me Diellin 
dhe nëse do të kishte një ndjeshmëri më të madhe për 
gomarët në përgjithësi, Aleksandri do kishte ndaluar për 
të penguar zgjatjen e veshëve të asaj kafshe nga tërheqja 
e paturpshme që po i bënin, por ai vazhdoi rrugën dhe e 
la gomarin në fatin e tij të keq. Diku më poshtë gjeti një 
dele, të cilës ia kishin lidhur sytë me një shami dhe që në 
verbërinë e saj përplasej pas mureve të shtëpive duke mos 
e gjetur dot rrugën. Kur ia hoqi shaminë pa sytë e deles që 
ishin njomur, sikur kishte qarë në errësirë. Si ka mundësi 
që këta femijë nuk i kanë mësuar se me kafshët nuk mund 
të sillesh si me njerëzit, mendoi. Atyre u mungon dashuria 
dhe, nëse Lek Dukagjini ka pasur këtë qëllim, atëherë 
pothuajse e ka arritur. Aleksandri e tërhoqi delen deri te 
vatha e mbylli atje, la kecin që kishte mbajtur gati gjithë 
pasditen nën sqetull dhe doli për të mbledhur kafshët e 
tjera. Deri në mbrëmje ai ktheu në stalla tri lopë, nga të 
cilat njëra çalonte, qetësoi dy kuaj duke i shtyrë me shkop 
te brinjët, strehoi të gjitha pulat e Shqipërisë, të cilave 
u rregulloi kashtën e duhur për të lëshuar vezët, mezi 
bindi derrat që të ktheheshin aty ku duhej, pasi dukej 
se ata e kishin shijuar shëtitjen nëpër qytet duke futur 
turinjtë në lloj-lloj gropash të shijshme. Pastaj, u kthye 
për të zgjidhur gomarin që djemtë e kishin lënë pasi ishin 

mërzitur me pëllitjen e tij monotone dhe vajtuese, joshi 
një çift patash që duke i fishkëllyer e ndoqën vetë deri 
te stallat, pastaj u hodh në anën tjetër të qytetit dhe atje 
ku duhej të ishin varrezat gjeti mushkat, të cilat ishin 
mbledhur duke pritur që nata të binte dhe nën dritën e 
hënës edhe ato të shpëtonin nga ndjekja dhe keqtrajtimi. 
Atë natë Aleksandri përshkroi të paktën dhjetë herë rrugët 
dhe bulevardet e qytetit duke i kthyer në stallë të gjitha 
kafshët e buta që kishin humbur rrugën. Në mëngjes ishte 
i lodhur dhe shkoi të flinte, pasi mblodhi vezët që pulat 
kishin bërë gjatë natës dhe pasi mensa u boshatis nga 
femijët, të cilët atë mëngjes u përlyen me mjaltë dhe me 
gjalpë, duke i lënë kafshimet e tyre të mprehta mbi copat 
e pambaruara të bukës së zezë. Aleksandri i mblodhi me 
kujdes për t’ia çuar Mehmetit dhe burrave që jetonin 
bashkë me të, si ato kafshët e egra që mblidhen rreth 
fshatrave dhe qyteteve duke pritur thërrimet e ushqimeve 
të mbetura. Kur u zgjua ishte pasdite dhe prandaj vendosi 
të dilte nga sheshi i qytetit, siç bëjnë të gjithë burrat kur 
nuk kanë punë, megjithëse Shqipëria nuk kishte as kafe 
dhe as restorante dhe e vetmja gjë që mund të bëje në 
atë orë ishte të shijoje paqen e një vendi ku nuk ishte e 
nevojshme të kishe lekë në xhep për të shtyrë kohën. 

Lek Dukagjini kishte dalë në mes të sheshit duke 
ngrohur fytyrën në rrezet e fundit të diellit. Koka e 
bardhë i shkëlqente dhe sytë i kishte paksa të mbyllur. 
Dukej që po e shijonte atë perëndim duke parë femijët 
që ishin shpërndarë nëpër Shqipëri dhe duke dëgjuar 

tingujt e hapave të tyre të lirë që mbushnin zbrazëtinë 
e ishullit. Aleksandri iu afrua dhe mendoi se duhet t’i 
tregonte për rrëmujën e një dite më parë. Ai eci me hapa 
të vegjël dhe priti derisa Lek Dukagjini hapi sytë për t’i 
thënë: Më duket se mungojnë disa kafshë. Unë i mblodha 
të gjitha ato që munda gjatë natës, por kam frikë se disa 
kanë humbur dhe janë larguar nga qyteti. Lek Dukagjini 
nuk e ktheu kokën një copë herë dhe megjithëse ajo që 
tha Aleksandri do kishte shqetësuar çdo njeri që donte 
të dinte ku kishte humbur pasuria e tij, ai nuk lëvizi dhe 
nuk tha asgjë. Ndoshta i kanë gjetur kafshët më vonë, 
apo ndoshta ai e di se ato nuk mund të humbin, mendoi 
Aleksandri dhe qëndroi në pritje si i ngrirë. Fëmijët po 
kënaqen me kafshët, megjithëse nuk jam i sigurt për të 
kundërtën, tha Lek Dukagjini. Sot u kam kërkuar të 
vizatojnë mbi trupat e tyre. Do të jetë shumë bukur kur 
t’u ndryshojnë ngjyrën pulave duke i zhytur në kova boje, 
ose kur t’i bëjnë kuajt të duken si zebra duke u vizatuar 
katrore dhe yje mbi kurriz. Aleksandri u drodh. Lek 
Dukagjini nuk ishte fare i shqetësuar nga harbimi i një dite 
më parë, nga mënyra sesi femijët i kishin verbuar kafshët 
duke ua zënë sytë me çorape dhe me shami, nga rrahja e 
gomarëve, nga pickimet që kishin marrë gjinjtë e lopëve 
dhe talljet që u kishin bërë patave me këmbë të shkurtra. 
Duket se gjithë çka kishte ndodhur ishte bërë me lejen e 
tij. Ndërsa sot, me sa duket urdhri kishte ndryshuar. Ishte 
dita për t’u mësuar fëmijëve se si vizatohet mbi trupa 
kafshësh. Lek Dukagjini dukej i qetë dhe i kënaqur duke 

parë se si fëmijët po mësoheshin të jetonin me kafshët 
dhe ndoshta këtë kishte pasur parasysh kur u kishte thënë 
këshilltareve: lërini fëmijët të ngjitcn në pemë, të kapin 
gaforre dhe të vrapojnë me kafshët. 

Duke pritur që ai ta pyeste se cila nga kafshët mungonte, 
pranë tyre u afrua një vajzë që po tërhiqte një viç të kuq. 
Vajza kishte flokë të arta dhe lëkurë të bardhë, ndërsa në 
fytyrë disa quka të zbehta që sapo kishin çelur ngjanin si 
thërrime buke mbi një shami mëndafshi. Ajo nuk ishte 
më shumë se tetë vjeç, ndërsa viçi ishte i njomë dhe i urtë, 
a thua se kishte lindur një ditë më parë dhe ende nuk 
ishte mësuar të mos u bindej njerëzve. Në këto raste 
femijët duken edhe më të mëdhenj, por vajza dukej e 
vogël në krahasim me trupin e lartë të viçit që e ndiqte 
pas duke i nuhatur flokët si një qengj prej pambuku. 
Aleksandri hapi sytë kur pa se fytyra e viçit ishte vizatuar 
me pika të vogla, të verdha, të kuqe, të bardha dhe të 
gjelbra që ngjanin me qukat e vajzës, por meqë kafshët 
nuk kanë quka, atij i erdhi për mbarë t’i krahasonte pikat 
e shpërndara mbi lëkurën e kafshës me pickimet e 
fluturave në pranverë. Vajza duhej të kishte një natyrë të 
kujdesshme dhe të ngeshme, sepse pikat ishin rreshtuar 
rreth syve të viçit duke formuar disa diej me ngjyra të 
ndryshme, sikur një dorë e stërvitur gruaje t’i kishte qepur 
ashtu mbi lëkurën e tharë të një shamie. Diejt ishin njëlloj, 
sepse pas të kuqes vinte e bardha, pas të bardhës vinte 
jeshilja dhe pas jeshiles vinte e verdha. Ndërsa në faqe 
kishte pika, cikla dhe topa boje më të mëdha, por ato 

ishin të gjitha në ngjyrë të bardhë, sepse me sa duket vajza 
mendonte se e bardha shkëlqen më shumë mbi lëkurën e 
kuqe, duke thithur diellin për të cilin kafshët kanë nevojë 
gjithmonë. Lek Dukagjini që e shikonte vajzën me 
admirim u përkul pak kur ajo u afrua dhe i tha: Vogëlushe 
si e ka emrin ky viç i bukur? Vajza ngriti kokën dhe flokët 
e verdhë u bashkuan me erën. Kafshët nuk kanë emër, u 
përgjigj ajo. Lek Dukagjini u kënaq nga përgjigjja dhe 
duke i kaluar dorën viçit mbi shpinë e pyeti: Po ti si e ke 
emrin? Unë jam Vera, tha vajza. Po pse e ke mbushur 
fytyrën e viçit me pika? Vajza u mendua një çast sikur nuk 
donte të përgjigjej dhe qukat i shndritën në perëndim. 
Pastaj u afrua pak nga Lek Dukagjini dhe duke pëshpëritur 
i tha: Ne na thanë të vizatonim kafshët dhe unë mendova 
ta mbush këtë viç me pika, sepse kështu ai duket pak më 
i vjetër dhe ndoshta nuk do ta therin për mish. Lek 
Dukagjini ngriti kokën në ajër dhe Aleksandri që po e 
shihte si i shkëlqente fytyra nga krenaria mendoi se në 
ato çaste ai njeri ishte i lumtur, si kushdo që shikon 
ëndrrën e tij të përmbushur, pa pasur nevojë të flejë. Është 
një Zot që ka zbritur në parajsë për t’i pyetur njerëzit si 
po jetojnë dhe natyrisht që kënaqet kur ata nuk i kërkojnë 
asgjë përveç luleve, ngjyrave dhe shëtitjeve të lira nën 
qiellin e pastër të botës. Dhe në të vërtetë Lek Dukagjini 
në atë çast kishte marrë pamjen që do të kishte Zoti nëse 
takimi i tij me njerëzit do të ishte aq i bukur, aq i 
rastësishëm dhe pa grindje. E si mund të mos kënaqet 
Zoti kur sheh se njerëzit nuk mbajnë radhë për ta takuar, 

sepse nuk kanë asnjë hall për të zgjidhur. Por, kur e gjitha 
kjo po kthehej në një prehje të përjetshme të një Zoti që 
beson se e ka ndërtuar parajsën në formën, vendin dhe 
kohën e duhur, vajza e vogël ndërhyri për t’ia ndërprerë 
Lek Dukagjinit këtë emocion dhe i tha: Mua më pëlqen 
shumë fytyra jote, sepse i ngjan gjyshit tim. A mund t’i 
vizatoj faqet e tua? Aleksandri u kollit pak, siç bëjnë të 
gjithë njerëzit që nuk do të donin të ishin të pranishëm 
kur gjërat marrin për keq, por nuk lëvizi. Ndërsa Lek 
Dukagjini qeshi me të madhe dhe duke u ulur në gjunjë i 
tha vajzës: Ti mund të vizatosh çfarë të duash mbi faqen 
time nëse më bën një premtim. Çfarë duhet të premtoj, e 
pyeti vajza. Lek Dukagjini hapi krahët sikur do ta merrte 
vajzën në një përqafim të gjatë dhe i tha: Më premto se 
nuk do t’i thuash askujt se unë ngjaj me gjyshin tënd dhe 
unë do të të lë të bësh ç’të duash me fytyrën time. Po pse 
ke turp t’i ngjash gjyshit tim, këmbënguli Vera, që me sa 
duket nuk ishte mësuar ta kundërshtonin. Lek Dukagjini 
tërhoqi vetullat siç bën qielli kur largon retë për të parë 
tokën dhe u përgjigj: Ndoshta ti nuk e di çfarë është Zoti, 
kur të rritesh unë do të tregoj më shumë gjëra për ta 
njohur. Midis Zotit dhe njeriut ka shumë dallime, por sot 
do të të them vetëm njërin prej tyre dhe t’i nuk duhet ta 
harrosh. Zoti nuk i ngjan asnjë njeriu,por të gjithë njerëzit 
duan t’i ngjajnë Zotit, prandaj unë nuk mund t’i ngjaj 
gjyshit tënd. Vajza ktheu kokën nga viçi, që në atë çast 
kishte nxjerrë gjuhën e gjatë dhe të lëngshme duke lëpirë 
pikat e ëmbla të bojës që kishte mbi faqe dhe i tha: 

Atëherë Enveri kishte të drejtë kur tha se ti je Zoti, kurse 
Hëna e kishte gabim kur tha se nuk ka Zot. Të dy kanë të 
drejtë, u përgjigj Lek Dukagjini, dhe ti duhet t’i besosh 
që të dy. Vera uli kokën sikur po mendohej dhe Aleksandrit, 
që kishte qëndruar gjithë kohën në këmbë, iu duk sikur 
ajo nuk donte të fliste më gjatë për shokët e vet, sepse 
atëherë do ta pyesnin për gjëra që ajo ndoshta nuk donte 
t’i thoshte. Dhe në të vërtetë vajza e kishte mendjen te 
viçi dhe duke zgjatur dorën ngjeu njërin nga gishtat e saj 
në bojërat e pathara mbi fytyrën e kafshës dhe me to leu 
faqen e Lek Dukagjinit. Me sill një karrige, i tha Lek 
Dukagjini Aleksandrit. Sot femijët janë të lirë t’i japin 
ngjyrën që duan Zotit të tyre. Lillojmë, i tha Verës dhe 
nderi lëkurën si një kanavacë, në mënyrë që vajza ta kishte 
më të lehtë ta mbushte me pika. Kur Aleksandri solli 
karrigen dielli pothuajse ishte zhdukur në thellësinë e 
detit duke lënë disa jargë të verdha në horizont. Disa nga 
këshilltarët e Lek Dukagjinit, që e kishin ndjekur takimin 
e tij me vajzën nga larg, u grumbulluan dhe ndezën 
pishtarë të mëdhenj për të rrethuar sheshin, në mënyrë që 
vajza të kishte dritën e mjaftueshme për të zgjedhur 
bojërat e veta. Lek Dukagjini u ul në karrige dhe Vera u 
afrua me kujdesin e një fluture që zbukuron një luan. Në 
fillim ajo dukej e pasigurt, sikur i kishin kërkuar të qepte 
sipërfaqen e një shkëmbi me pe, për ta kthyer më pas në 
jastëk, por pastaj dora e saj u bë më e sigurt dhe nën dritën 
e pishtarëve që përdridheshin në erën e dhjetorit 
Aleksandri pa sesi një pikë e kuqe e rrumbullakët mbiu 

mbi ballin e lartë të Lek Dukagjinit derisa mori formën e 
një kryqi pas masazhit të shkurtër të vajzës. Kryqi hapi 
krahët duke e gjetur rrugën e vet më ngadalë, por me 
këmbëngulje mes rrudhave të ballit të Lek Dukagjinit 
dhe nga era e djegur e pishtarëve që rrethonin sheshin u 
duk si një plagë që mendimet e shpeshta i kishin shkaktuar 
ballit të një perëndie. Dikush lëshoi një pasthirrmë dhe 
Aleksandri pa sytë e mbyllur të Lek Dukagjinit që u 
hapën pak, si për t’u thënë të gjithëve se donte qetësi dhe 
rregull në orën e vet të tualetit. Më pas vajza ia rrethoi 
sytë me ngjyra, ashtu siç kishte bërë edhe me viçin, duke 
pikuar gishtin e vet si penel mbi vetulla, poshtë qerpikëve 
dhe në mollëza. Dukej se vajza nuk kishte shumë fantazi 
dhe akoma më pak respekt, sepse ajo e trajtoi Lek 
Dukagjinin njëlloj si viçin, por me sa duket kjo nuk ishte 
një mungesë respekti, por një shenjë dashurie, sepse 
femijët e shfaqin dashurinë e tyre për njerëzit kur sillen 
me ta njëlloj si me kafshët. Në fakt, këtë argument 
Aleksandri mund ta hidhte poshtë me lehtësinë e një 
dëshmitari të vërtetë. Ndërkohë që fytyrat e këshilltarëve 
ishin nxirë, ndoshta nga shenja e kryqit mbi ballin e Lek 
Dukagjinit, apo ndoshta nga refleksi i errët i pishtarëve 
që mbanin në duar, vetë Lek Dukagjini rrinte pa lëvizur 
dhe herë pas here teshtinte lehtë, nga aroma e fortë e 
bojërave të cilat ia ngacmonin hundën. Kur sytë iu 
mbushën me pika të kuqe dhe të bardha, sepse çuditërisht 
vajza përdori vetëm këto dy ngjyra, Lek Dukagjini dukej 
si një maskë që ia kishte marrë borxh viçit për ta përdorur 

gjatë takimit me femijët. Ai nuk e dinte se çfarë po 
vizatohej mbi lëkurën e tij, por kohë pas kohe hapte sytë 
duke parë kafshën që rrinte afër si një model besnik të 
cilin vajza po e imitonte pa gabime. Kur iu duk sikur 
mbaroi punë me ballin dhe me sytë, të cilët i prekte lehtë, 
sikur t’i përkëdhelte, vajza zgjati duart mbi faqet e Lek 
Dukagjinit dhe në secilën prej tyre vizatoi nga një zemër 
të bardhë që dukej si një puthje. Kur dy zemrat fluturuan 
si re mbi errësirën e sheshit, këshilltarët lëvizën nga vendi 
dhe u afruan edhe më shumë, si të donin ta pengonin atë 
vepër arti, njëlloj siç bëjnë priftërinjtë që ruajnë ikonat e 
perëndive të tyre nga ndotja, nga shkarravinat dhe 
retushimet, por dora e Lek Dukagjinit u ngrit në ajër dhe 
ata ngrinë si shandanë bashkë me armët e pishtarëve që 
mbanin në duar. Ajo ishte një skenë që Aleksandri nuk do 
ta harronte kurrë dhe vitet që do vinin do ta shënonin si 
zbritjen e parë të Zotit në Shqipëri. Atë ditë Lek 
Dukagjini kishte vendosur të sillej si një Zot që e lë veten 
në dorë të njerëzve, a thua se donte të bindte veten se 
njerëzit kanë vetëm një mundësi për t’u hakmarrë ndaj 
Zotit: ta zbukurojnë. Kur vajza kaloi nga faqet te buzët 
nata kishte ngritur perden e vet mbi qytet. Duke përfituar 
nga mungesa e kontrollit të këshilltarëve të Lek 
Dukagjinit, fëmijët ishin mbledhur njëri pas tjetrit në 
shesh siç bëjnë insektet që ndjekin dritën. Kishin sjellë 
me vete edhe kafshët, të cilat i kishin ngjyer me bojëra 
dhe të gjithë bashkë dukeshin si një tufë maskash të vogla, 
që herë here vendosin të vizitojnë qytete të mërzitshme 

dhe të errëta për t’u kthyer buzëqeshjen, frikën dhe 
ngjyrat. Aleksandri ktheu kokën se një pulë rrahu krahët 
në ajër dhe u llahtaris kur pa se ajo ishte e lyer e gjitha me 
bojë jeshile përveç kokës dhe lafshës që ishin të bardha, 
por kjo s’ishte gjë në krahasim me ç’pa më tutje. Një kalë, 
të cilin një ditë më parë ai e kishte gjetur duke kullotur në 
det, dukej si një mur fshati mbi të cilin kishin vizatuar 
rrathë, topa, gjethe dhe viza të panumërta, që dukeshin si 
ushqime të patretura që kishin dalë nga barku i kafshës 
për të ushqyer sytë e uritur të kalimtarëve. Ndërsa një 
lopë, që po e detyronin të ulej këmbëkryq për të mos 
shqetësuar Lek Dukagjinin, e kishin veshur me një fustan 
të gjatë bezeje mbi të cilën dalloheshin zogj të kuq të 
mbushur me qime dhe peshq gojë-hapur, të cilët nuk 
kuptohej nëse lundronin në një fushë të blertë apo 
fluturonin në një qiell të verdhë. Gjuha e lopës ishte e 
zezë sikur kishte ngrënë qymyr dhe një djalë e detyronte 
ta nxirrte sa më shpesh për të fituar admirimin e shokëve 
të vet, duke i afruar te hundët një shkop të lyer me kripë 
të cilin ajo e lëpinte si një karamele të hidhur. Sikur lopa 
të mos ishte aq e duruar dhe e bindur, ajo mbrëmje mund 
të kishte përfunduar në një kaos, por me sa duket femijët 
ishin të vendosur të prisnin Verën, e cila nuk e ktheu 
asnjëherë kokën për të parë sesi konkurronin kafshët e 
tjera me viçin dhe sidomos me maskën që ajo po qëndiste 
mbi lëkurën e rrudhur të Lek Dukagjinit, i cili dikur hapi 
sytë dhe duke parë kafshët e ngjyera me bojë tha me zë të 
lartë: Kush nuk do binte dakord me mua se kafshët e lyera 

me bojë janë më të bukura dhe më të dobishme se të 
gjithë cngjëjt sterilë që varen mbi ikona? Aleksandri u 
drejtua dhe ashtu bënë edhe këshilltarët, ndërsa Lek 
Dukagjini e zgjati edhe më shumë maskën e tij të 
pambaruar në drejtim të Verës, e cila sapo kishte nisur të 
merrej me buzët, prandaj bëri një shenjë bezdisjeje, sepse 
Lek Dukagjini kishte ndryshuar pozicion, si të gjithë 
modelet që humbin durimin dhe harrojnë se nuk duhet të 
lëvizin gjatë kohës që pikturohen. Ai buzëqeshi si për të 
kërkuar falje dhe pas pak buzët e tij të holla u frynë nga 
gishtat e vajzës që i leu ata me ngjyrë të kuqe, të fortë dhe 
të ndezur. Nëse në fillim ai dukej si viçi i vogël që i rrinte 
përbri, tani kishte marrë pamjen e një gruaje mëkatare, e 
cila, pasi kishte puthur Zotin kishte vendosur t’i mbante 
buzët në atë gjendje, derisa të vdiste. Lek Dukagjini nuk 
lëvizi dhe priti me durim derisa vajza ia lëmoi pak ballin, 
rrumbullakosi të bardhën e zemrave mbi faqe dhe i kaloi 
edhe një herë të gjitha pikat rreth syve për t’i forcuar. Para 
se të mbaronte ajo bëri një hap prapa, siç bëjnë të gjithë 
piktorët që marrin distancë nga puna, për ta shijuar apo 
për të vendosur se ku ka nevojë të ndërhyhet, për t’i 
theksuar tiparet, apo për të forcuar hijet e mendimeve që 
kalojnë mbi fytyrë dhe pasi u bind se nuk kishte mbetur 
asgjë për të shtuar apo për të hequr, iu afrua Lek 
Dukagjinit dhe i tha: Kaq ishte, gjyshit tim do t’i vinte 
turp po t’ia lyeja buzët. Lek Dukagjini qëndroi një copë 
herë me kokën lart dhe flokët e bardhë i fluturuan në ajër 
si velat e një anijeje që sapo kishte mbaruar pastrimin e 

përditshëm. Pastaj u ngrit dhe tha: Më sillni një pasqyrë, 
dua të shoh fytyrën e Zotit. Kaluan vetëm pak çaste kur 
njëri nga këshilltarët i mbajti pasqyrën përpara, ndërsa 
gjithë njerëzit dhe bashkë me ta edhe kafshët heshtën 
duke pritur reagimin e njeriut që po shihte Zotin në 
pasqyrë. Ai e ktheu pasqyrën nga të gjitha anët duke e 
afruar te nishanet me ngjyra që i kishin mbirë rreth syve, 
pastaj e mbajti mbi ballë duke parë me kujdes kryqin e 
kuq që rrezatonte gjurmën e vet në errësirë dhe kur kaloi 
te secila nga zemrat që kishte mbi faqe, ndaloi pak, lëvizi 
muskujt poshtë e lart, gjë që i bëri zemrat të dukeshin si 
veshka me dhjamë dhe, para se të thoshte diçka, nxori 
gjuhën dhe provoi shijen e ëmbël të buzëkuqit me të cilin 
e kishin zbukuruar. Ja ku jemi më afër Zotit se kurrë, iu 
drejtua këshilltarëve të vet duke hapur krahët sikur po 
mbante ijalim, përpara një turme ku njerëzit përpiqeshin 
ta adhuronin, ndërsa kafshët përpiqeshin t’i ngjanin. 
Kemi rastin të kuptojmë se si do donin femijët të dukej 
Zoti, nëse do kishin mundësi ta takonin. Nuk mund të 
them se mësimi që mora sot nuk ishte i vlefshëm, por nuk 
mund të pohoj dot edhe të kundërtën, pra se arrita të 
kuptoj diçka që nuk e dija. Që të njohësh Zotin duhet 
fillimisht të dish atë që njerëzit mendojnë për Zotin, 
sepse për sa kohë që Zoti është krijesë e njerëzve ai 
pasqyron mendimet dhe shijet e tyre. Ka njerëz që 
mendojnë se Zoti është një grua, ka të tjerë që mendojnë 
se ai e drejton botën duke mbajtur një kryq në dorë, siç 
bëjnë mbretërit me skeptrin dhe ka disa që besojnë se 

Zoti e lejon dashurinë dhe madje e inkurajon atë. Kjo 
vajzë është pak nga të tria, dhe Aleksandri që e shpjegon 
botën përmes gatimit, do thoshte se ajo i ngjan një 
ëmbëlsire me erëza, me sheqer dhe me kripë. Tani ne 
duhet të studiojmë gjurmën që buzët kanë lënë mbi 
ëmbëlsirën për të njohur njeriun që e ka kafshuar. Nuk 
dua t’ju pyes se çfarë keni kuptuar, por po them atë që unë 
kam kuptuar. Kjo vajzë do donte që Zoti të ishte një grua 
dhe prandaj i leu buzët e mia, ajo donte që Zoti të ishte i 
krishterë, sepse e tillë duhet të jetë familja nga e cila ka 
ardhur dhe në fund do donte që Zoti ta lejonte të 
dashurohej me dikë tjetër, sepse dy zemrat e bardha 
nënkuptojnë atë që ne dimë: se dashuria nuk është një 
valle që kërcehet vetëm, por kërkon edhe një shok për ta 
ndihmuar të mbajë ekuilibrin. Nëse unë jam Zoti, ajo do 
donte që unë të kisha pikërisht këtë pamje. Fëmijët flasin 
më kollaj me gjuhën e ngjyrave dhe shenjave dhe nuk ka 
asnjë rrugë tjetër për të deshifruar sinqeritetin e 
instinkteve te tyre. Kjo vajzë na ka dhënë arsyet për të 
cilat ne duhet ta ndalojmë Zotin. Por, nga ana tjetër, 
beteja jonë është sa e vështirë për t’u fituar aq edhe e lehtë 
për t’u humbur, sepse femijët nuk mendojnë, ata vetëm 
rriten dhe për ta Zoti nuk është një mendim, por një 
instinkt. Dhe lufta me instinktet është në disa raste më e 
pamundur se lufta me mendimet. Zoti që kjo vajzë ka në 
kokën e saj është një fryt i këtij instinkti, që nuk lind nga 
mendimi, por vetëm nga frika. Vajza në fillim mendoi se 
duhet të më bënte si viçin e saj të kuq dhe m’i mbushi sytë 

me pika. Por pastaj ishte instinkti dhe jo mendimi që ia 
drejtoi dorën dhe nuk bëri mbi mua atë që bëri mbi 
kafshën. Sepse kafshës ajo nuk i vizatoi as kryq mbi ballë 
dhe as zemra të bardha mbi faqe. Kjo tregon se vajza e 
kupton me instinkt, se Zoti nuk mund të jetë një viç dhe 
se kafsha nuk mund të bëhet Zot. Këto gjëra asaj nuk ia 
ka mësuar kush dhe prandaj unë mendoj se ajo nuk 
mendon për Zotin, por instinkti i tij është ngulitur në 
mendjen e saj të virgjër për shkaqe që duhet t’i gjejmë 
përpara se t’i zhdukim. Sonte kemi arritur të hyjmë në 
kokën e saj përmes syve që zgjodhën ngjyrat dhe sidomos 
përmes dorës që më bëri mua si një grua të përdalë, si një 
kryq të përgjakur, si një viç të lumtur dhe si një Zot të 
bindur. Vajza vizatoi në fytyrën time Zotin që donte të 
takonte dhe që nëse do ta takonte do t’i kishte kërkuar që 
viçi të ishte i lumtur, që kryqi të ishte i kuq dhe që gratë 
të kishin mundësi të bënin dashuri me sa më shumë burra, 
pa u ndëshkuar. Nëse fytyra ime e lyer me bojë mund të 
na shërbejë për të zbërthyer rebusin e Zotit, ky është 
shpjegimi që unë kam. 

Unë e lejova takimin me vajzën sepse kjo është arsyeja 
pse kam ardhur në Shqipëri, të takohem me njerëzit dhe 
t’i bind ata se Zoti që nuk e njohin, nuk ekziston dhe se 
Zoti që duhet të njohin jetonbashkë me ta. Dhe meqenëse 
Zoti ka vdekur, bashkë me të kanë vdekur edhe mësimet 
që ai u ka dhënë njerëzve deri dje. Ndërsa Zoti që jeton, ka 
vendosur t’i edukojë ndryshe njerëzit me të cilët ndan të 

njëjtin ishull, të njëjtin shtet, të njëjtin ujë, të njëjtin diell, 
të njëjtat ushqime dhe të njëjtin qëllim. Qëllimi është i 
thjeshtë dhe i ditur: është koha ta krijojmë Zotin nga e 
para, sepse do të ishte mirë sikur ai që kishim, të kishte 
vdekur dhe do të ishte keq që nëse nuk do ta kishim fare 
Zotin, të mos e krijonim. Nëse dikush do të më pyeste 
se kur kam lindur unë do përgjigjesha: Unë kisha lindur, 
por tani vendosa të shfaqem me ndihmën e një vajzë dhe 
nën shoqërinë e një viçi. Ta festojmë takimin e Zotit me 
njerëzit, tha Lek Dukagjini me një zë të fortë që i bëri 
kafshët të dridhen dhe i vuri njerëzit në lëvizje. Shkoni 
merrni pianon time të bardhë sepse sonte do të ketë 
muzikë në ishull. Kjo vetmi duhet të jetë e gëzueshme 
për sa kohë që bota nuk na dëgjon. 

Kur pianoja zbriti në shesh dhe Lek Dukagjini u ul 
sipër saj, duke kaluar gishtat, si mbi një pjatë të mbushur 
me sqepa zogjsh, Aleksandrit iu duk vetja në parajsë. 
Ai nuk e kishte besuar kurrë se Shqipëria dhe parajsa 
mund të ngjanin aq shumë dhe falënderoi në heshtje 
Lek Dukagjinin që e kishte bindur të qëndronte atje. 
Në fund të fundit çfarë kishte parajsa më shumë sesa 
Shqipëria: të dyja ishin plot me njerëz që i besonin 
një Zoti, i cili i kishte sjellë aty duke i përzgjedhur me 
kujdes dhe pastaj u kishte hapur dyert siç kishte bërë 
edhe Lek Dukagjini, të dyja nuk kërkonin pagesë për 
shërbimet, strehimin dhe ushqimet që ofronin, të dyja 
e konsideronin të paarsyeshme martesën dhe prandaj 
të panevojshme dashurinë dhe sigurisht në të dyja luhej 

muzikë nga një plak i veshur me rroba të bardha, që nëse 
nuk ishte vetë Zoti atëherë ishte një njeri të cilit ai i 
kishte besuar përkohësisht pianon e vet, derisa të kthehej. 
Por edhe nëse kishte një ndryshim ai shkonte në favor të 
Shqipërisë: në parajsë Zoti nuk shkonte për ditë sepse 
ndonjëherë i duhej të zbriste edhe në ferr apo në cepa 
të panjohur të qiellit për t’u marrë me punë të tjera, jo 
shumë të pëlqyeshme, ndërsa Lek Dukagjini nuk do ikte 
kurrë nga Shqipëria sepse ai nuk kishte asgjë tjetër përveç 
asaj dhe për më tepër, ferrin nuk e njihte, sepse nuk e 
kishte ndërtuar vetë. Aleksandri u përhumb kur gishtat e 
gjatë të Lek Dukagjinit shkelën mbi kalldrëmin e pianos 
dhe u kthyen në tinguj të mrekullueshëm, të cilët i nxitën 
femijët të kërcejnë si insekte të djersitura nën prushin e 
yjeve. Por edhe kafshët nuk mbeten më pas dhe fakti se 
ato mendojnë se tingujt vijnë vetëm nga shpendët, i bëri 
të ndihen në shoqëri të mirë, sepse kafshët kanë nevojë 
për kurajën dhe lirinë e shpendëve nga të cilat kanë 
mësuar muzikën, kërcimin dhe shpërfilljen që lind nga 
lartësia. Ato filluan të vrapojnë nëpër shesh duke tundur 
maskat prej boje që kishin në fytyrë dhe në trup duke 
ndjekur njëra-tjetrën në hapësirën e sheshit, sepse ky 
ishte një çast që mezi e kishin pritur, ndërkohë që Lek 
Dukagjini mbante një ijalim që nuk ishte dhe aq i gjatë 
dhe i pakuptueshëm sa ç’pritej. Nata dukej më e bardhë 
nën tinguj dhe pesha e saj mbi botë u lehtësua duke u 
varur në rrjetën e yjeve. Dhjetori nuk kishte parë ditë më 
të nxehtë dhe Aleksandri hoqi xhaketën që kishte veshur 

dhe e hodhi mbi shpinën e një deleje që herë pas here i 
afrohej duke nuhatur aromat e gjellëve të ndryshme që ai 
mbante gjithmonë në trup. Pas pak të gjithë po kërcenin 
sepse muzika që vinte nga pianoja e Lek Dukagjinit ishte 
një magji së cilës askush nuk mund t’i rezistonte dot, por 
edhe një urdhër të cilin nuk kishe pse ta kundërshtojë. 
Ai dukej sikur i lëvizte njerëzit dhe kafshët me duart që 
i ngrinte mbi piano duke përcaktuar hapat e fëmijëve, 
largësinë e tyre nga njëri tjetri, afrimin, dridhjet, tundjet 
dhe ndalesat. Kur të gjithë të bindur, ndiqnin ritmin e 
duarve të tij, ai përkulej mbi piano sikur e puthte me buzët 
e kuqe, fshihej atje nën dantellat e fustanit të bardhë të 
tastierës, por pikërisht kur zhdukej dhe kur askush nuk e 
dinte më ku ishte, ngrinte kokën lart për të kontrolluar 
shpërndarjen e tingujve nëpër Shqipëri, qeshte fort kur e 
kuptonte se ato kishin mbërritur në veshët dhe shpirtrat 
e duhur, pothuajse shtrihej mbi piano siç do bënte çdo 
njeri mbi kalldrëmin e parajsës, ngrinte prapë kokën dhe 
thoshte: Ka edhe sende të padobishme, si pianoja ime, që 
mund t’i duhen parajsës. Bëra mirë që nuk e dogja kur isha 
i vogël, atëherë kur besoja se Zoti e ka qejf muzikën. Pak 
më vonë, i frymëzuar nga atmosfera që kishte krijuar vetë 
ai u ngrit në këmbë, ia la pianon njërit prej këshilltarëve, siç 
do bënte edhe Zoti në raste të tilla dhe shkoi të kërcente 
bashkë me fëmijët duke ndriçuar errësirën me kryqin 
e vet. Vera dhe dy vajza të tjera e rrethuan dhe duke e 
mbajtur për dore, filluan të silleshin rreth tij në hapësirën 
e një nate ku njerëzit dukeshin sikur sapo kishin zbritur 

nga qielli për të dëfryer. Kur yjet u shuan dhe dielli filloi të 
lëpinte horizontin ai ngadalësoi ritmin, ia afroi pak faqen 
e vet Verës, që u afrua për ta puthur dhe para se të ikte tha: 
Kjo natë do të mbahet mend sepse Zoti gjithnjë kërcen 
përpara se të ndëshkojë. Aleksandri ndjeu një dridhje në 
gjuhë sikur dikush i kishte hequr shijen dhe mendoi se 
Zoti nuk e tregon asnjëherë atë që do të ndodhë, por flet 
gjithmonë për atë që nuk do ndodhë, sepse kjo i jep më 
shumë pushtet dhe i detyron njerëzit të presin duke u 
lutur. Lek Dukagjini ktheu shpinën kur rrezet e para të 
mëngjesit ia përcëlluan zemrat që kishte në faqe. Në atë 
çast dielli doli mbi Shqipëri duke çarë rrugën me guxim 
mes ngjyrave dhe bojërave që kishin formuar ylberë në 
tokë, nga djersa e kafshëve. Këshilltarët u thanë fëmijëve 
të mblidhnin kafshët dhe të ktheheshin në shtëpi, ndërsa 
Aleksandri u nis të flinte dhe ndoshta nuk do zgjohej 
deri në mbrëmje nëse njëri nga këshilltarët nuk do vinte 
për t’i thënë: Zgjohu shpejt duhet të vrasësh një lopë. 
Po pse duhet të vras një lopë, do mbetemi pa qumësht, i 
tha Aleksandri duke fërkuar sytë, por këshilltari i ktheu 
krahët siç bëjnë njerëzit që nuk kanë shumë kohë për të 
sqaruar gjëra që dihen dhe që nuk duhet të diskutohen. 

Aleksandri u vesh dhe doli në sheshin e qytetit ku pa 
disa nga këshilltarët e Lek Dukagjinit që kishin lidhur 
një lopë me litarë, pa e lënë të lëvizte dhe të ankohej. Në 
barkun e saj të fryrë nga inati dhe nga dëshpërimi ishin 
shkruar dy shkronja të mëdha në ngjyrë blu: PD. Çfarë ka 
bërë që duhet të vritet, pyeti Aleksandri njërin nga 

këshilltarët. Ka bërë propagandë për dashurinë, tha 
këshilltari duke e tërhequr me forcë litarin që i kishte 
shtrënguar qafën lopës. Aleksandri ngriti supet siç do 
bënte çdo njeri që e ka të vështirë të kuptojë se si një lopë 
mund t’i bëjë jehonë dashurisë. Dashuria ishte një tipar i 
njerëzve dhe kafshët nuk e njihnin atë dhe nuk kishin 
asnjë arsye dhe për më tepër asnjë mundësi për ta 
ndihmuar të përhapej. Lopët nuk flisnin dhe propaganda 
e tyre nuk kishte asnjë vlerë sepse njerëzit nuk merrnin 
mësime nga kafshët për gjëra që i dinin vetë. Kafshët nuk 
ia mësojnë dot njerëzve dashurinë, por edhe njerëzit nuk 
u mësojnë dot kafshëve dashurinë. Dy lopë mund të 
dashuroheshin në heshtje me njëra-tjetrën, gjë që ndoshta 
kishte ndodhur pas asaj nate të gjatë dhe të gëzueshme, 
por dashuria e tyre nuk kishte gjasa të ishte e dëmshme 
apo infektuese dhe në këto kushte ajo nuk e rrezikonte 
Shqipërinë. Megjithatë fakti që e kishin lidhur dhe kishin 
vendosur ta vrisnin, dëshmonte së gjërat ishin me të 
ngatërruara se kaq dhe Aleksandri nuk duhej të dyshonte 
në fajësinë e lopës pavarësisht se nuk ishte në gjendje ta 
provonte atë. Por ndoshta këshilltarët e kishin provuar, 
ata e kishin ndjekur lopën gjatë natës dhe me sa duket e 
kishin parë se çfarë kishte bërë ajo me një lopë tjetër duke 
u fshehur diku në labirintin e tunelit,apo duke shkumëzuar 
nga qejfi në bregun e detit, apo ndoshta duke e kryer 
felliqësinë e vet në mes të sheshit, në sy të kalimtarëve të 
cilët në atë orë duhet të ishin të gjithë në gjumë sepse 
Aleksandri i kishte parë femijët që ishin futur në shtëpi 

dhe disa nga kafshët ai i kishte përcjellë vetë në stallë, ku 
ato ishin shtrirë të lodhura dhe të përgjumura. Por edhe 
nëse lopa kishte kryer një akt të ndaluar dashurie ajo nuk 
e kishte bërë këtë gjë vetëm, por me një tjetër, i cili 
mungonte dhe Aleksandrit në fillim iu duk e padrejtë që 
faji i hidhej vetëm lopës, ndërkohë që duhej të ndahej në 
mënyre të barabartë, por pastaj mendoi me vete se ishte 
shumë mirë që nuk do të vriteshin dy kafshë, por vetëm 
njëra, sepse atëherë qumështi i Shqipërisë do të vihej 
seriozisht në dyshim. Ai e pa lopën me kujdes sikur donte 
të gjente shenjat e dashurisë mbi lëkurën e saj, ndonjë 
kafshim, ndonjë vulë, apo ndonjë shenjë puthjeje të 
ngjashme me një zambak që një kafshë ia dhuron një 
tjetre kur e shtrëngon, por ajo nuk kishte asnjë gjurmë, 
me përjashtim të një harte të bardhë në mes të syve që 
zgjatej duke krijuar njolla mbi faqe, si ato zemrat që Vera 
kishte vizatuar mbi faqet e Lek Dukagjinit dhe pastaj 
vazhdonte poshtë barkut dhe shkonte deri te gjinjtë e 
ënjtur dhe të kërcyer, që nga shtrëngimi i fortë i litarëve 
kishin nisur të kullonin duke formuar pellgje me qumësht 
në shesh. Të paktën ta kishim mjelë para se ta vrisnim, i 
tha Aleksandri njërit prej këshilltarëve. Ky qumësht është 
i helmuar nga vesi, u përgjigj ai duke shtuar: Bëhu gati, 
Lek Dukagjini ka thënë se ti duhet ta vrasësh këtë kafshë. 
Po pse unë, mërmëriti Aleksandri jo për të kundërshtuar 
por për të kuptuar arsyen pse kishin zgjedhur atë. Sepse ti 
je kasapi i Shqipërisë, u përgjigj këshilltari. Ishte një 
mëngjes i ftohtë ngjyrë gri dhe dhjetori që deri dje kishte 

qenë i ngrohtë dhe i qeshur atë ditë ishte mbledhur poshtë 
reve duke u dridhur. Po me kë ka bërë dashuri, pyeti prapë 
Aleksandri, siç do bënte çdo xhelat që do ta njohë krimin 
e viktimës para se ta vrasë. Me një njeri, tha këshilltari, ka 
bërë dashuri me njeriun që i ka shkruar ato dy shkronja 
në bark. Aleksandri hapi sytë nga habia, por dita ishte aq 
e errët sa e fshehu çudinë e tij. Duhet të jem në ëndërr, 
mendoi, nuk ka mundësi që lopët të bëjnë dashuri me 
njerëzit, kjo është e pamundur. Ndërkohë në shesh kishin 
ardhur disa fëmijë, të cilët me sa duket i kishin urdhëruar 
të ishin të pranishëm gjatë vrasjes së lopës dhe ai pa 
Diellin që bashkë me dy djem iu afrua dhe i qëndroi dy 
hapa larg. Ti do ta vrasësh, e pyeti Dielli. Aleksandri futi 
kokën mes supeve duke dashur të fshihte turpin që ndjeu 
në atë çast. Asnjëri nuk e kishte pyetur ashtu deri atë ditë 
sepse ai nuk kishte vrarë asnjeri. Natyrisht që ai kishte 
therur shumë kafshë, ua kishte rrjepur lëkurën dhe u 
kishte ndarë thundrat dhe brirët nga mishi, pastaj e kishte 
skuqur, por ato nuk ishin vrasje dhe për to nuk do t’i vinte 
kurrë turp. Nëse kishte vrarë e kishte bërë vetëm për të 
ushqyer të tjerët. Kafshët që kishte therur nuk kishin bërë 
asnjë gabim dhe nëse ishin shtuar duke bërë dashuri me 
të ngjashmit e tyre, kjo u ishte lejuar sepse ndryshe, bota 
do të vuante për mishin dhe lëkurën e tyre. Por tani 
Aleksandrin e kishin urdhëruar të vriste dhe jo të therte 
një kafshë dhe kjo nuk ishte e njëjta gjë.Therja është një 
proces para të cilit duhet ta marrësh kafshën me të mirë, 
ta ledhatosh, ndoshta t’i fusësh diçka të shijshme në gojë, 

ta fërkosh, ta puthësh dhe atëherë kur ajo mendon se 
është jashtë rrezikut ti e trullos duke i futur thikën në fyt. 
Kjo është një pabesi që kafsha nuk e mban mend dhe 
vdes e lumtur. Ndërsa kafsha që vritet, nuk përkëdhelet 
sepse ajo duhet të ndëshkohet. Ti do ta vrasësh, e pyeti 
sërish Dielli me një zë më të fortë. Po, i tha Aleksandri 
kështu më thanë, por nuk e di ende se çfarë ka bërë. Nuk 
është faji i saj, tha Dielli, por i atij që i ka shkruar në bark 
ato ijalët. Një vit më parë një vajzë vdiq pasi i shkruan të 
njëjtën gjë mbi bark. Ai që e bëri nuk u gjet kurrë dhe me 
sa duket ka ardhur në ishull. Ç’do të thotë PD, e pyeti 
Aleksandri duke parë lopën që pikonte qumësht nga frika 
dhe ndoshta edhe nga dëshpërimi. Dielli qëndroi një çast 
pa folur dhe pastaj tha: PD do të thotë Pushtimi i 
Dashurisë. Është një fjaliqë do vazhdojë të vrasë njerëz. 
Aleksandri pickoi duart me thonjtë e vet dhe heshti. Ajo 
fyali për të nuk kishte asnjë kuptim, por nëse kishte ndonjë 
kuptim të keq, për Lek Dukagjinin apo për këshilltarët e 
tij, ishte shkruar në një vend të papërshtatshëm, ndaj nuk 
kishin vlerë. Nëse do të ndëshkohej vetëm për kaq, pra se 
kishte lejuar të shkruheshin ijali të ndaluara në trupin e 
saj, lopa nuk kishte asnjë faj. Të njëjtën gjë kishin bërë 
fëmijët duke vizatuar mbi lëkurat e gomarëve, kuajve, 
deleve, pulave dhe patave, një ditë më parë. Ua kishin 
vizatuar trupat, pa u marre leje dhe pa i pyetur, me topa, 
me viza, me pika, me nishane, me shufra, me shifra, me 
zogj dhe me peshq për të cilët kafshët nuk kishin asnjë 
dijeni. Lek Dukagjini kishte lejuar t’i vizatohej një kryq 

mbi ballë dhe askush nuk e dënonte për këtë, megjithëse 
në Shqipëri, feja dhe simbolet që e përhapnin atë ishin të 
ndaluara. Këtu kishte diçka që nuk shkonte dhe ndoshta 
shpjegimi qëndronte te kuptimi dhe historia e atyre dy 
ijalëve për të cilat kishte vdekur edhe një vajzë, para disa 
kohësh. Aleksandri ndjeu një hije që u var mbi shesh dhe 
që i detyroi të gjithë të ngrinin kokat lart, përfshi edhe 
lopën e cila u zgjat, sikur priste mëshirë. Ishte Lek 
Dukagjini që kishte dalë në katin e dytë të godinës dhe që 
aty kishte bërë shenjë se ishte koha për të vrarë. Këshilltarët 
që me sa duket po e prisnin, e tërhoqën lopën edhe më 
fort derisa ajo ulëriti nga dhimbjet, pastaj njëri prej tyre i 
tha Aleksandrit: Nuk kemi çfarë presim, duhet ta vrasësh. 
Aleksandri mbylli sytë dhe para se të nisej dëgjoi Diellin 
që tha: Po vret një qenie të pafajshme, nuk e ka fajin muri, 
por dora. Por Aleksandri nuk u kthye pas. Sytë i ishin 
ënjtur, por hija e Lek Dukagjinit ia ndriçonte rrugën. 
Duke ecur me hapa të vegjël për të mos e trembur lopën, 
që edhe ashtu ishte e tmerruar, ai nxori thikën që përdorte 
në këto raste dhe duke iu afruar kafshës nga prapa që të 
mos ndeshtë sytë e saj të përlotur, ia nguli thikën e gjatë 
midis kurrizit dhe kokës, aty ku dy shpatullat e saj të gjera 
bashkoheshin siç bashkohen dy male, duke formuar një 
luginë prej mishi. Një curril gjaku fluturoi në ajër dhe e 
mbuloi Aleksandrin nga koka te këmbët, ndërsa lopa u 
tund disa herë dhe pas pak u shtri duke mbyllur sytë. Të 
paktën nuk vuajti, mendoi Aleksandri, ndërsa shihte 
vajzat që kishin mbuluar fytyrën me duar. Lek Dukagjini 

qëndroi dhe pak në lartësinë e hijes së vet dhe pasi bëri 
me dorë për të thënë që çdo gjë kishte mbaruar, u fut në 
dhomën e tij. Kur të gjithë u shpërndanë duke lënë pas 
kufomën e lopës që ishte shtrirë mbi një pellg gjaku, 
Aleksandri shkoi në breg të detit dhe e futi thikën në ujë. 
Gjaku qëndroi një copë herë mbi dallgë, pastaj u hollua, u 
zbardh dhe bashkë me dallgët u largua në drejtim të 
brigjeve të tjera. Pastaj lau fytyrën, flokët dhe duart duke 
ndjekur gjakun që derdhej ngadalë në det. Po i japim 
botës gjak në vend të paqes, mendoi Aleksandri dhe u ul 
në gjunjë,por pavarësisht nga neveria dhe turpi që ndiente, 
u qetësua shpejt sepse ashtu si shumë njerëz që kishin 
vendosur të qëndronin në ishull edhe ai nuk donte të 
dyshonte për fatet e Shqipërisë, punë të cilën e kishte 
marrë përsipër Lek Dukagjini. Në ato çaste Shqipëria 
ishte e heshtur dhe e ngrirë dhe dhjetori po bënte detyrën 
që duhet të bëjë dimri, duke e ftohur ishullin edhe më 
shumë. Kur u err, Aleksandri u kthye në mensë, sepse 
ishte koha e darkës. Atë natë nuk shihte dot mish me sy 
dhe theku bukë të spërkatur me vaj dhe ua vuri fëmijëve 
përpara bashkë me pak djathë dhe çaj. Ata mbllaçiteshin 
në heshtje megjithëse herë pas here lugët dhe pirunët që 
binin në tokë kumbonin si vetëtima në hapësirën e madhe 
të mensës. Qëndroi një copë herë duke parë se si disa nga 
vajzat ishin zverdhur, ndërsa djemtë flisnin me zë të ulët 
siç bëjnë njerëzit pas çdo vdekje. Disa herë u përpoq të 
kapte sytë e Diellit, por ai rrinte pa lëvizur dhe bënte 
sikur nuk e shikonte. Këtyre fëmijëve u vjen ndot nga 

unë, mendoi ai. Me siguri nuk do duan më të ushqehen 
nga duart e mija, më shohin si një vrasës dhe unë nuk 
kam asgje për t’i kundërshtuar. Kur këshilltarët erdhën 
për t’i marrë fëmijët dhe për t’i shoqëruar nëpër shtëpi 
një djalë me sy të kaltër dhe me kokë katrore u afrua tek 
ai dhe i tha: Kur të vrasësh ndonjë lopë tjetër me thuaj 
dhe mua sepse dua të mësoj si përdoret thika. Aleksandri 
u zbeh, por nuk e dha veten. Përse të duhet thika, e pyeti, 
në Shqipëri nuk lejohet të vrasësh. Djali uli sytë poshtë 
dhe para se të ikte bashkë me të tjerët u përgjigj: Për të 
mbrojtur vendin tim nga dashuria. Aleksandri u drodh 
dhe në çast iu kujtua burri që bashkë me të kishte vizatuar 
shtëpitë e qytetit me lule, me zogj dhe me fruta të 
shijshme. Shqipëria do të prishet nga dashuria kishte 
thënë ai dhe ky është shërbimi më i madh që dashuria do 
t’i bëjë njerëzimit. Ai ishte zhdukur në anijen e Shtunit 
dhe ndoshta kishte vdekur duke menduar për dashurinë. 
Ndoshta prandaj vdiq, mendoi Aleksandri, sepse kishte 
besim te dashuria megjithëse dukej i vetmuar dhe i plakur 
për ta ushqyer atë me trupin e tij. Si e ke emrin, e pyeti 
djalin. Më quajnë Enver, tha ai dhe doli jashtë. Nata sapo 
kishte nisur dhe nga sheshi ngrihej ngjyra e gjakut të 
lopës. Do duhet shumë kohë derisa të thahet, mendoi 
Aleksandri që pasi rregulloi mensën, shkoi të shtrihej dhe 
atë natë nuk mendoi më asgjë tjetër. 

Në ditët që pasuan Shqipëria u fut ngadalë në errësirën 
e dimrit dhe asgjë e rëndësishme nuk ndodhi për t’u 
shënuar në historinë e saj. Kafshët i njohën shpejt tekat e 

ishullit dhe lëkurat e tyre u mësuan të durojnë lagështinë 
e detit, kripën, vetminë, insektet e ngathëta dhe zhdukjen 
e rrallë të ndonjë kafshe tjetër, me të cilën kishin ndarë 
të njëjtën hapësirë. Ato kullotnin në fushë gjatë paradites 
dhe kur dielli dobësohej, ktheheshin në stallat e tyre të 
errëta duke ngrohur në bark ushqimet, që femijët duhet 
t’i shijonin të nesërmen. Kafshët kanë një aftësi të rrallë 
për të mos shkaktuar ngjarje që mbahen mend prandaj 
askujt nuk i kujtohet dita apo muaji kur lindi një kec, 
kur ngordhi një rosë, apo kur theu këmbën një kalë. 
Megjithatë në Shqipëri këto data nuk harroheshin, jo 
sepse njerëzit në këtë vend janë më të prirë ndaj detajeve 
të vogla se njerëzit në vende të tjera, por sepse atje nuk 
kishte histori dhe ishte e domosdoshme që ajo të krijohej, 
qoftë edhe me ndihmën e kafshëve. Në fund të marsit 
lindi një qengj i bardhë me kaçurrela dhe Lek Dukagjini, 
që mori pjesë vetë në atë lindje, e mbajti qengjin në krahë 
dhe tha: Kjo foshnjë nuklindi nga një martesë dhe kështu 
do të ndodhë me të gjithë femijët e Shqipërisë. Dukej që 
ishte i gëzuar sepse lindja e një qengji të shëndetshëm 
ishte prova që priste, se vendi që kishte zgjedhur për të 
jetuar, kishte klimën, mjaltin, brumin dhe regjimin e 
duhur për të ngjizur femijë.Jo çdo vend të jep mundësi të 
bësh fëmijë, kishte thënë ai një ditë. Ka vende ku kjo gjë 
është gjithmonë e më e vështirë dhe burrat marrin ilaçe 
për t’u shtrydhur në barkun e grave të tyre. Në Shqipëri 
ka diell, ka kripë, ka shi, ka burra dhe gratë mund të 
mbarsen edhe duke ecur dhe natyrisht edhe pa bërë 

dashuri. Nënës së këtij qengji asnjë dash nuk i pëshpëriti 
në vesh ijalë dashurie, asnjë dash nuk i la takim në 
bulevardin e zambakëve, asnjë trëndafil nuk ia zbukuroi 
vellon e dasmës dhe megjithatë shiko sesa i bukur ka dalë, 
thoshte ai duke ia mbajtur gishtat qengjit në gojë sikur po 
e ushqente me një biberon të rrudhur. 

Dimri i atij vitit zgjati deri në fund të prillit kur një 
erë e fortë që erdhi nga perëndimi i shpërndau retë, për 
ta mbushur ajrin me ngrohtësi dhe me dritë. Por dimri, 
para se të ikte mori me vete një ketër me buzë të bardha, 
të cilin femijët e gjetën në breg të mbuluar me leshterikë, 
pasi era e kishte rrëzuar nga lartësia e pemës ku jetonte. 
Ketrit i bënë një varrim të shkurtër, ku morën pjesë të 
gjithë fëmijët, të cilët ndezën një zjarr për shpirtin e tij 
të panjohur. Funeralin e drejtoi një vajzë e gjatë, që sapo 
kishte nisur të dukej si grua, prandaj rrinte gjithë kohën e 
përkulur për të fshehur gjinjtë e kërcyer. Ajo këmbënguli 
t’ia bënte vetë të gjitha shërbimet ketrit sepse ishte ajo 
që e kishte gjetur mes leshterikëve duke dhënë shpirt 
dhe duke u dridhur nga të ftohët. Këshilltarët e refuzuan 
këtë ceremoni, ndërsa femijët u vunë në rresht pas vajzës 
duke mbledhur shkarpa të thata për zjarrin ku shpirti i 
ketrit u përcëllua duke lëshuar një tufë me xixëllonja në 
ajër. Dikush kishte kërkuar që ketri të varrosej në qytet, 
por këshilltarët as morën mundimin t’ia thoshin këtë gjë 
Lek Dukagjinit sepse përgjigja e tij në këto raste dihej: 
Shqipëria ishte e vogël për të varrosur kafshë të egra. 
Ketri sidoqoftë e kishte bërë punën për të cilën e kishin 

sjellë në ishull, sepse kur ai iku, pema ishte e pastër dhe e 
pandotur nga krimbat. 

Ndoshta për shkak të pakësimit të krimbave, apo për 
shkak qetësisë që lë pas dimri kur të largohet pranvera që 
erdhi, duke fishkëllyer nëpër pemë, mbante era mollë dhe 
ndoshta prandaj trupat e fëmijëve filluan të djersijnë, faqet 
të skuqen dhe mendimet të lehtësohen. Zakonisht kur 
trupat djersijnë, njerëzit bëhen më të shkathët. Shenjën 
e parë se pranvera i kishte hyrë në trup, e dha Hëna, e 
cila një mëngjes u ngrit dhe nisi të qëndiste yje të verdhë, 
flutura dhe katrorë në bluzat e veta, disa ditë më pas edhe 
Dielli i cili një pasdite iu afrua Verës dhe i tha: Kur do 
më vizatosh edhe mua zemra të bardha në faqe. Vera uli 
sytë për tokë dhe tha: Faqet e tua janë të vogla dhe aty 
nuk ka vend për zemra, por unë mund të vizatoj një sy të 
kaltër që nuk mbyllet edhe kur ti fle. Dielli u skuq sikur 
e kishin ledhatuar me qerpik në faqe, por sedra e tij flinte 
në një guaskë krenarie që nuk hapet me trokitjen e parë. 
Po unë dua një zemër, u përgjigj ai, sytë i shoh çdo ditë 
në pasqyrë, por zemra ime është e fshehtë dhe unë dua ta 
njoh. Vera i kishte vënë dorën mbi gjoks dhe duke matur 
rrahjet e zemrës së tij, ishte përgjigjur: Kur të rritemi do 
të tregoj më shumë për zemrën tënde, tani ajo vetëm rreh, 
por nuk mendon. Dielli ishte kthyer në shtëpi dhe për tre 
net kishte ijetur me dorën mbi zemër duke u përpjekur 
të kuptonte, nëse ajo po rritej sa duhet, për të menduar. 
Nganjëherë ai e shikonte Verën tek ulej në tokë duke 
mbledhur gjethet e rëna dhe besonte se vajzat i ngjajnë 

një kërmilli që nuk del dhe nuk lëngëzon po nuk e preke 
me gisht. Sidoqoftë ai ishte ende i turpshëm për ta futur 
dorën në kërmill dhe shumë i papërgatitur për të jetuar 
pa to. Kërmijtë ishin dashuria e tij më e madhe dhe të 
krahasosh një vajzë me një kërmill është e pazakonshme 
dhe ndoshta fyese në çdo vend, në çdo kulturë dhe për çdo 
njeri, por jo për Diellin, i cili jetonte në një vend ku nuk 
kishte trëndafila, mace, lepuj dhe kafshë të tjera të egra, 
me të cilat mund të krahasohet një vajzë që të pëlqen. I 
mbyllur në guaskën e ndjeshmërisë së vet, Dielli nuk e 
takoi Verën për një farë kohe, megjithëse kur ktheheshin 
nga shkolla e shikonte me bisht të syrit për të kuptuar 
nëse edhe ajo e kishte mendjen tek ai. 

Ndërkaq, Shtuni ishte i vetmi njeri në Shqipëri, që nuk 
kishte asnjë regjim, që nuk i ngarkohej asnjë detyrë, që 
mund të zgjohej kur të donte dhe të mos bënte asnjë punë. 
Sipas Lek Dukagjinit, Shtuni ishte njeriu i duhur dhe të 
gjithë duhet t’i ngjanin atij. Lumturia lind nga harresa, 
kishte thënë Lek Dukagjini kur njëri nga këshilltarët ishte 
ankuar se Shtuni nuk mbante mend emrat e femijëve dhe 
ndodhte shpesh që vajzat i thërriste me emra djemsh. Ai 
e ka bërë detyrën e tij, përgjigjej Lek Dukagjini. Natyrisht 
duke harruar disa gjëra të vogla të cilat tani nuk kanë më 
rëndësinë që kishin. Unë i kërkova të mos e sillte në Shqipëri 
pianon dhe librat e mi, por ai harroi. Më kërkoi të sillte një 
qen, unë pranova, por ai prapë harroi. Mendoj se në të dy 
rastet ka vepruar siç duhej. Me mirë një piano se një qen. 
Nëse në Shqipëri do të ketë muzikë, duhet t’ia dimë për 

faleminderit Shtunit. Kujtesa e tij i ka përzgjedhur sendet 
dhe kafshët në mënyrë filozofike. Pianon mund ta bësh të 
heshtë duke e djegur apo duke e thyer, ndërsa qenin duhet 
ta ushqesh ose ta vrasësh, që të pushojë. Dhe meqë të dy 
bëjnë zhurmë, unë mendoj se është më lirë të thyesh një 
piano, sesa të ushqesh një qen. Këshilltarët habiteshin me 
mirëkuptimin që tregonte Lek Dukagjini ndaj marrëzisë 
së Shtunit, dhe disa prej tyre xhelozoheshin nga mirësia 
me të cilën ai e rrethonte, duke rrëzuar kështu parimin e 
vet kryesor sipas të cilit, një njeri është i vlefshëm kur nuk 
e beson Zotin, kur nuk martohet dhe kur punon. Shtuni 
nuk punonte, ai vetëm qeshte dhe nëse një ditë Zoti do t’i 
fliste në vesh ai nuk do mbante mend asgjë. Në përgjithësi 
Shtuni konsiderohej si një njeri i pagdhendur, të cilit jeta 
nuk i kishte dhënë mundësi të mendonte gjëra të holla dhe 
të bukura madje fjalët se dikur ai kishte vrarë njerëz, ishin 
përhapur në ishull megjithëse po ta njihje Shtunin zor se 
e besoje këtë gjë. Edhe nëse ka vrarë, ndërgjegjja e tij tani 
është e pastër, tha një ditë njëri nga këshilltarët. Po atë ditë 
në mbrëmje, kur ai po kthehej nga shëtitja e zakonshme 
në buzë të detit, Shtuni ngriti kokën dhe e pyeti: A të 
ndihmon poezia të kuptosh çfarë mendojnë kafshët, 
zogjtë dhe njerëzit? Këshilltari me zë të ngjirur dhe trup të 
drejtë, që kundërmonte era qiparis, ndonëse kjo pemë nuk 
ishte lejuar të mbillej në ishull, kishte mbajtur këmbët, i 
habitur që Shtuni e dinte se ai shkruante poezi fshehurazi, 
por pastaj kishte vazhduar rrugën, duke menduar se nuk 
ia vlente t’i përgjigjej një njeriu që pas pak do harronte 

atë që kishte dëgjuar. Kur mbërriti në fund të bulevardit 
të zambakëve, atje ku dielli krijonte një liqen dritë mbi të 
cilin zambakët ngrinin kokën si mjellma, këshilltari ndaloi, 
u përkul dhe ngriti një petal të bardhë që i kishte zënë 
rrugën. E mori në dorë, e shtriu mbi pëllëmbë për të lexuar 
damarët e mbushur me hije, e pastroi pak nga pluhuri i 
asaj dite dhe para se ta merrte me vete, siç merret një letër 
mbi të cilën mund të shkruash një kujtim apo një varg, 
mendoi sërish për fjalët e Shtunit. Si mund ta dijë ai që unë 
shkruaj poezi. Edhe sikur ta kishte ditur dikur, tani duhej ta 
kishte harruar. Kur e kishte pyetur për poezinë, këshilltari 
ishte dridhur megjithëse dridhja e qiparisit nuk dallohet 
kollaj. Te shkruaje poezi në Shqipëri nuk ishte dicka për 
të cilën nuk duhet të kishe frikë. Lek Dukagjinit kjo nuk 
i pëlqente dhe këshilltari ishte treguar i kujdesshëm për ta 
fshehur pasionin e tij, siç fshihen cenet apo nishanet duke 
i mbuluar me rroba dhe me çorape. Edhe pse nuk po i 
kthehet kujtesa, ky njeri duke humbur të shkuarën, ka fituar 
aftësinë për të nuhatur të ardhmen, mendoi këshilltari dhe 
i hodhi edhe një sy petales që mbante në pëllëmbë. Para 
se ta fuste në xhep, për ta marrë me vete dhe ndoshta për 
ta fshehur në një nga librat e tij, ku ajo do thahej derisa të 
kthehej në pluhur, ndjeu dorën që u djersit dhe vazhdoi 
rrugën duke mbushur me ajër të pastër fytin që i digjte në 
mënyrë kronike. Në këtë ishull harresa përdoret vetëm për 
të zbuluar gjurmët e dashurisë, tha me vete dhe uli kokën 
sikur sapo kishte shmangur një rrezik. Shtuni ishte pak më 
larg duke ndjekur gjurmët e tij mbi Shqipëri. 

Zotit nuk i lejohet të vdesë 


Një herë, dy burra të cilët kishin vendosur të prishnin 
një fshat, po bisedonin në majë të një kodre nga lartësia 
e së cilës dukeshin shtëpitë, vreshtat dhe gratë e fshatit 
që kruanin rrobat e burrave në gurët e lumit që kalonte 
aty afer, duke kënduar. Këta dy burra nuk kishin ndonjë 
qëllim të caktuar, ata nuk e donin fshatin për vete, nuk 
donin tokat e mbjella me rrush dhe as gratë me gjinj të 
lagësht, ata thjesht kishin ndaluar atje për t’u çlodhur, sepse 
po vinin nga një fshat tjetër, të cilin e kishin zbrazur nga 
njerëzit duke hedhur një mi në pusin që mbushte çezmat e 
tij. Dhe meqë ata dy burra në përgjithësi merreshin vetëm 
më këtë punë,jo se ishin të këqij, por sepse kishin vendosur 
të jetonin për të parë reagimin e njerëzve ndaj fatkeqësive 
të ndryshme, kishin pak kohë prandaj nguteshin. Çdo njeri 
që do të besojë se ata njerëz ishin të çuditshëm, apo se ata 

i kishte dërguar dikush tjetër, le ta besojë, megjithëse kjo 
histori do tregojë se nuk ka të drejtë t’i paragjykojë, sepse 
njerëz të tillë ka plot në kohën tonë. Ndoshta ka pasur edhe 
më shumë në kohët e vjetra, sepse vetëm këmbëngulja dhe 
loja e njerëzve të tillë, që shtyjnë jetën e tyre duke u bërë 
keq të tjerëve, mund t’i japë shpjegim zhdukjes së dhjetëra 
qyteteve, apo qindra fshatrave, fati i panjohur i të cilëve 
nuk ka ndryshuar as nga ndonjë tërmet, as nga ndonjë 
përmbytje dhe as nga ndonjë vullkan. Nganjëherë gropat e 
historisë krijohen për arsye që njerëzit nuk i shpjegojnë dot 
siç do të donin, sepse arsyet mungojnë apo sepse njerëzit që 
i dinë arsyet nuk i thonë. 

Kështu pra duke qëndruar nën hijen e një peme dy 
burrat shikonin fshatin dhe flisnin. Njëri thoshte se që 
të prishësh një fshat duhet të rrëmbesh një vajzë të vogël 
dhe pastaj duke hapur fjalë se këtë e ka bërë djali i një 
familje tjetër, hasmëria do fillojë në mes të dy familjeve si 
ndodh në fshatrat e vegjël ku të gjitha fiset rrjedhin nga i 
njëjti fis, kësisoj do fillojë grindja dhe shumë shpejt fshati 
do shkatërrohet nga sherri, nga xhelozia dhe hakmarrja. 
Kjo kërkon kohë, tha burri tjetër i cili nuk dukej shumë i 
bindur. Unë them se mënyra më e shpejtë për të prishur një 
fshat është të vrasësh lopën e dikujt. Fshatarët janë shumë 
të lidhur me lopën e cila jep qumësht, mish dhe para dhe 
nëse dikush mendon se lopën ia ka vrarë një fshatar tjetër, 
sepse kërkon të shesë më shumë qumësht se ai, atëherë 
grindja në fshat nuk do mbarojë më sepse njerëzit janë gati 
të vrasin për të mbrojtur pasurinë e tyre. Është e njëjta gjë, 

u përgjigj burri tjetër. Edhe kjo që thua kërkon shumë kohë 
sepse njerëzve do t’u duhen disa ditë e ndoshta disa javë të 
gjejnë se kush e vrau lopën, pastaj natyrisht do dalin disa 
të tjerë që do u kërkojnë dy familjeve të pajtohen dhe nëse 
pajtohen atëherë fshati shpëton dhe ne kemi dështuar. Të 
dy burrat mbetën një ditë dhe një natë duke kërkuar rrugët 
më të shpejta dhe më të sigurta për të prishur fshatin që 
ishte ngrysur i qetë dhe ishte gdhirë i lumtur, pa e ditur 
se dy njerëz po përpiqeshin ta shkatërronin, pa ndonjë 
arsye të veçantë, por thjesht sepse ata kishin vendosur të 
provonin sesa e thjeshtë është të ndryshosh një ekuilibër 
të cilin njerëzit e kanë arritur duke u munduar për shekuj 
me radhë. Ditën e tretë, ata ende nuk ishin marrë vesh, kur 
pranë tyre u shfaq një grua me sy jeshile dhe me lëkurë 
të bardhë mbi të cilën shëtisnin disa nishane të kuqe që 
dukeshin si rruaza, që ndoshta një burrë ia kishte lënë mbi 
lëkurë si puthje, për të larguar të gjithë burrat e tjerë. Ajo 
dukej që nuk ishte nga fshati pasi ecte ngadalë, sepse asnjë 
punë nuk e priste dhe sa herë që shkelte mbi bar dukej 
sikur sapo kishte zbritur nga maja e një peme mbi të cilën 
kishte vëzhguar botën për një kohë të gjatë. Çfarë po bëni, 
i pyeti ajo. Nuk po gjejmë dot një shkak për të prishur 
fshatin, i thanë burrat. Gruaja hodhi sytë poshtë kodrës 
sikur të numëronte shtëpitë dhe tha: Është shumë e lehtë. 
Njëri prej jush duhet të shkojë poshtë t’u thotë njerëzve 
se Zoti ka vdekur. Dy burrat nuk patën kohë ta pyesnin, 
sepse gruaja u zhduk siç ndodh me të gjitha gratë kur 
japin lajme të mira. Dhe meqë deri në atë çast nuk ishin 

marrë vesh, pasi secili kishte këmbëngulur në propozimin 
e vet duke rrëzuar atë të tjetrit, vendosën ta pranojnë me 
mirëkuptim dhe me një farë çlirimi. Nëse ideja e gruas me 
syjeshile nuk do kishte sukses, asnjëri nga ata të dy nuk do 
dështonte, sepse burrat kishin një jetë që shkonin nga një 
vend në tjetrin duke vënë baste me fatet e njerëzve dhe në 
këtë garë ishin barazim dhe prandaj asnjëri nuk mund ta 
gëlltiste humbjen.Të nesërmen në mëngjes më i moshuari 
prej tyre, zbriti në sheshin e fshatit dhe filloi të fliste me 
vete duke shkulur flokët dhe duke parë nga qielli. Burrat, 
gratë dhe femijët u mblodhën rreth tij dhe e pyetën: Çfarë 
ka ndodhur. Zoti vdiq, tha ai. Sapo vdiq. Atë çast retë u 
mbyllën në qiell dhe nisi një shi i dendur që nuk i la kohë 
askujt të pyeste pak më shumë, se si kishte vdekur Zoti, e 
kishte vrarë njeri, e kishte vrarë një Zot tjetër më i fortë se 
ai, apo ishte rrëzuar nga karrigia e tij duke thyer vertebrat 
shekullore dhe nëse kishte vdekur vërtet nga e kishte marrë 
vesh plaku që thoshte se Zoti kishte vdekur, madje që sapo 
kishte vdekur dhe kjo nuk kishte ndodhur disa ditë apo 
disa vite më parë çka ndoshta do ta bënte dhimbjen pak 
më të lehtë. E meqë të gjithë u shpërndanë, pak nga frika 
dhe pak për t’u mbrojtur nga shiu, askush nuk e pa plakun 
që u zhduk dhe shkoi në majë të kodrës ku e priste miku i 
tij duke qeshur nën kurorën e një peme. Atëherë, u ulën të 
dy dhe pritën pa folur. 

Atë mbrëmje nga fshati nuk erdhi asnjë zhurmë, 
kafshët nuk pipëtinë dhe askush nuk doli nga shtëpia. Por 

të nesërmen që në mëngjes pasi shiu ia kishte lënë vendin 
një dielli të rrumbullakët si portokall, u shfaq një burrë 
i cili u fsheh pas një muri, priti një copë herë derisa një 
djalë i ri doli nga shtëpia dhe e vrau duke ia zbutur eshtrat 
e kokës me një hekur të gjatë. Pastaj ai hyri në shtëpinë 
e njeriut që kishte vrarë, mori gruan e tij të re dhe lopën 
e shëndetshme dhe duke i tërhequr të dyja, u largua nga 
fshati. Kaq mjaftonte që të gjithë ata të cilët prej shumë 
vitesh ia kishin vënë syrin lopës, gruas, vajzës apo djalit 
të dikujt tjetër, të suleshin nëpër fshat duke marrë atë që 
munden, sepse pas vdekjes së Zotit asgjë nuk konsiderohej 
më e palejueshme. Vdekja e Zotit ishte një amnisti për 
të gjitha mëkatet. Për dy ditë, fshati mori pamjen e një 
fushe ku qindra ushtarë luftojnë dhe vrasin njëri-tjetrin. 
Në mbrëmje filluan zjarret, disa shtëpi morën flakë, 
dikush ndryshoi gardhin e arave që prej disa shekujsh nuk 
kishin lëvizur nga vendi, pastaj dikush tjetër u kujtua se 
mënyra më e mirë për t’i shpëtuar atij ferri ishte të ikje 
nga fshati bashkë me femijët dhe me plaçkat. Në ikje e 
sipër pati vrasje te tjera,rrëmbime,djegie dhe përgjakje. 
Kur nuk mbeti me asnjëri përveç disa qenve dhe maceve 
që u sulën duke lëpirë plagët e atyre që kishin vdekur pa 
u varrosur dhe që shtriheshin nën muret e shtëpive ku i 
kishte kapur pabesia, fshati ngjante me një varrezë ku nuk 
ka më vend për të gjallët. Dy burrat që e kishin ndjekur 
gjithë këtë skenë mbetën gojëhapur sepse nuk e kishin 
menduar se vdekja e Zotit do i çlironte njerëzit deri në 
atë pikë sa të vrisnin, të vidhnin dhe të shkatërronin 


280 



atë që kishin ndërtuar për aq shumë kohë. Nuk e dija 
që Zoti ishte kaq i nevojshëm, tha njëri prej tyre duke 
i kthyer shpinën fshatit. Megjithatë të dy dukeshin të 
hutuar. Ata donin të prishnin fshatra, ndoshta duke vrarë 
kafshë, duke helmuar ujin apo duke detyruar ndonjë grua 
të tradhtonte burrin por jo duke vrarë aq shumë njerëz. 
U kishte mbetur një shije e hidhur nga ajo masakër dhe 
ndoshta edhe një lloj pendese dhe megjithëse nuk hoqën 
dorë nga prishja e fshatrave që u dolën përpara gjatë jetës 
së tyre të mëtejshme, vendosën që kurrë me, të mos e 
përdornin propozimin e gruas me sy jeshile. Zoti vdes 
vetëm një herë, tha me i riu prej të dyve. Por meqë njëri 
prej tyre ishte më i moshuar, burri që kishte dalë në mes 
të fshatit duke lajmëruar vdekjen e Zotit, vdiq më shpejt. 

Kur mbeti vetëm, burri tjetër u mbyll në shtëpi sepse 
prishja e fshatrave përmes fatkeqësive, nuk i jepte më 
kënaqësi. Ajo ishte një lojë që duhej të mbaronte kur nuk 
kishe më me kë të luaje. E meqenëse ishte një lojë, atë nuk 
e vriste shumë ndërgjegjja, ose me saktë ata kishin vendosur 
ta quanin lojë, pikërisht për të shpëtuar nga brejtjet 
përvëluese të ndërgjegjes sepse gabohet kush mendon se 
njerëzit e këqij nuk kanë ndërgjegje. Ata kishin luajtur por 
nuk kishin bërë krime, të paktën kështu mendonte burri në 
ditët e fundit të pleqërisë së vet. Por megjithëse herë pas 
herë e shëronte ndërgjegjen e vet nga plagët, duke e 
ëmbëlsuar me sherbetin e ditëve të zakonshme, ai nuk arriti 
dot ta harrojë fshatin, të cilit i kishte vrarë Zotin. Një ditë, 
kur iu duk se koha e tij po mbaronte, vendosi të kthehej në 

fshat dhe t’u thoshte njerëzve të vërtetën, sepse edhe 
njerëzit e këqij kanë një ditë pendesë dhe kur kjo ndodh ata 
kthehen gjithnjë në vendin e lojës së tyre, apo të krimit, siç 
do thoshte dikush nëse do ta hetonte këtë ngjarje e cila në 
të vërtetë nuk kishte dëshmitarë dhe prandaj nuk u hetua 
kurrë. U ngrit një mëngjes mori rrugën dhe ndaloi në 
kodrën nga ku bashkë me mikun e tij kishin parë fshatin që 
zbukurohej nga puna, në kohën që lumi dredhonte si një 
ketër i llastuar në fushë, ndërsa portokalli i diellit djersitej 
duke u freskuar në gjinjtë e grave që lanin rroba.Tani, fshati 
dukej i shkretë, por fushat ishin të punuara gjë që tregonte 
se aty kishte njerëz. Ai ndjeu një çlirim duke besuar se 
braktisja ishte ndalur dhe ndoshta burrat ishin pajtuar dhe 
kishin vendosur të ktheheshin për ta ngjallur fshatin e 
vdekur. Megjithatë gratë nuk lanin më në lumë dhe femijët 
nuk luanin me macet si dikur dhe kjo e bëri të dyshojë. 
Shtëpitë ishin të gjitha të bardha dhe në oborret e tyre nuk 
kishte më lule dhe asnjë qen nuk tundte bishtin nga vapa e 
pasdites. Dukej sikur fshati jetonte në një re mbi tokën e të 
cilës nuk mbijnë lule dhe ku kafshët nuk dallohen nga 
njëra- tjetra. Ai vendosi të shkonte atë natë në fshat duke u 
hequr si një udhëtar të cilit i kishte rënë rruga andej. Zbriti 
kodrën dhe pas pak u gjend në mes të fshatit. Ishte errësirë 
dhe qirinjtë në disa shtëpi sapo ishin ndezur. Ai trokiti në 
një derë por ajo nuk u hap. Trokiti në një tjetër por as ajo 
nuk u hap megjithëse zhurmat që vinin nga brenda 
dëshmonin se atje kishte njerëz. Ndoshta ata me shohin 
nga dritarja dhe kanë frikë të më ftojnë brenda, mendoi. 

Ky fshat ka parë shumë gjak dhe është e kuptueshme që i 
frikësohet udhëtarëve të panjohur. Më pas trokiti me radhë 
në të gjitha shtëpitë, por askush nuk i dha mundësi të fliste 
dhe të pyeste se çfarë bëhej atje. Megjithatë vendosi të 
priste. U ul nën strehën e një shtëpie, mbështeti kurrizin 
dhe qëndroi pa lëvizur. Aty nga mesi i natës, një grua kaloi 
dhe ai u ngrit për ta takuar. Ishte gruaja me sy jeshile dhe 
ai e njohu sepse hëna ia skuqte puthjet që kishte në qafë. 
Ajo nuk ishte plakur dhe dukej njëlloj, e freskët, e pastër, 
jeshile dhe joshëse ndonëse kishin kaluar shumë vjet. Gratë 
që ndjellin fatkeqësi nuk plaken, mendoi burri megjithëse 
ai asnjëherë nuk e kishte fajësuar atë për prishjen e fshatit. 
Kur ajo ndaloi, plaku iu drejtua dhe i tha: Grua, më ra rruga 
në këtë vend a mund të më ndihmosh të gjej një strehë 
sonte. Gruaja e pa dhe i tha: Kjo është e pamundur, në këtë 
fshat ne nuk i pranojmë të huajt. Edhe ti duhet të ikësh 
nëse nuk do të ndëshkohesh. Po pse nuk i pranoni të huajt, 
e pyeti ai me habi. Është një histori e gjatë, tha gruaja, duke 
parë hënën siç bën një njeri që kontrollon orën herë pas 
here. Këtij fshati para shumë vjetësh i ka vdekur Zoti. Që 
atë ditë gjithçka ndryshoi. Njerëzit u përgjakën me njëri- 
tjetrin dhe pasi u vranë dhe u therën ikën nga sytë këmbët 
sepse vdekja e Zotit çliroi shpirtrat e të gjithë atyre të cilët 
kishin jetuar me frikë. Kur Zoti vdiq, frika u vra dhe 
njerëzit nxorën në dritë të gjitha veset e tyre. Fshati u 
braktis. Shumë vite më vonë këtu erdhi një burrë i cili tha 
se ai ishte Zoti. Ai filloi të ndërtonte shtëpitë e djegura, 
pastaj solli me vete disa njerëz të tjerë, burra dhe gra nga 

vende të tjera, i vuri ata të bëjnë femijë, i detyroi të punonin 
tokat të cilat nuk janë të askujt sepse pronësia këtu është e 
ndaluar dhe për të ruajtur fshatin ua ndaloi hyrjen të gjithë 
të huajve dhe po ashtu u ndaloi daljen nga fshati të gjithë 
vendasve. Në këtë fshat nuk mund të martohesh dhe 
njerëzit nuk lejohet të bëjnë dashuri. Këtu nuk lejohen as 
qentë dhe as macet që konsiderohen kafshë të padobishme 
dhe po ashtu nuk duhet të mbillen lule erëmira si trëndafilat, 
rozmarinat apo karafilat. Ky është një Zot i ri dhe si çdo 
Zot edhe ai ka zakonet dhe ligjet e veta të cilat ka vendosur 
t’i zbatojë me forcë dhe me detyrim. Kush nuk bindet 
vritet, kush dashuron verbohet, kush vjedh ndëshkohet. Ai 
vetë jeton këtu dhe nëse ti kapesh nga rojet e tij do të 
vritesh. Prandaj askush nuk ta hap derën sepse askujt nuk i 
lejohet të flasë me të huajt. Duhet të ikësh sa me shpejt, tha 
gruaja duke e parë drejt në sy dhe atë çast plakut iu duk 
sikur ajo e kishte njohur dhe si shumë vite më parë kishte 
zbritur nga pema e saj, për ta ndihmuar. Plaku u drodh, por 
vendosi t’i shkojë deri në fund rrugës që kishte nisur. Ai 
kishte një llogari të hapur me ndërgjegjen e tij të cilën 
duhet ta pastronte para se të vdiste. Po si u bindën këta 
njerëz që Zoti vdiq, pyeti. Kush mund ta vërtetojë vdekjen 
e Zotit. Edhe nëse Zoti vdes apo ka vdekur askush nuk ka 
mundësi të sjellë një provë, sepse atje ku ai jeton nuk ka 
njerëz dhe nuk do ketë kurrë njerëz. Gruaja qeshi dhe duke 
hapur pak jakën e ngushtë, që i shtrëngonte qafën me 
nishane, u përgjigj: Dikur dy burra erdhën në këtë fshat 
dhe thanë se Zoti kishte vdekur. Edhe pse njerëzit nuk u 

bindën, sepse askush nuk u dha asnjë provë, ata vendosën 
ta besojnë, sepse njeriu kërkon të çlirohet nga pesha e Zotit 
duke shpresuar se pa Zotin mund t’i bëje disa gjëra më 
mirë, mund të pasurohet më shpejt duke marrë pronat dhe 
gratë e të tjerëve. Zoti u shpik kur bota nuk kishte drejtësi 
dhe rregull. Ky fshat kishte jetuar gjithmonë në paqe, por 
mjaftoi një fjalë për ta prishur atë, gjë që tregon se mirësia 
nuk lind me njeriun, ajo buron nga shkaqe të tjera të cilat 
kryesisht lidhen me frikën. Kur frika plagoset, mirësia vdes 
dhe kur frika vdes, Zoti bëhet i panevojshëm. Kjo ka 
ndodhur edhe këtu, por tani duhet të iki dhe ti duhet të 
bësh të njëjtën gjë nëse ndërgjegjja jote nuk të thotë të 
kundërtën, tha gruaja. Më njohu, tha plaku dhe para se të 
mbaronte mendimin e vet gruaja ishte zhdukur. Ai mori 
rrugën për në kodër dhe atë natë nuk fjcti duke parë hënën. 
Ajo ishte e kuqe si një puthje që derdhej mbi fshat dhe herë 
pas herë në buzët e saj kalonin hijet e tokës. Është e vështirë 
ta ngjallësh Zotin pasi e ke vrarë, mendonte ai. Në të dyja 
rastet do gënjej, edhe kur u thashë se ai vdiq gënjeva, por 
edhe tani që do t’u them se ai është ngjallur prapë do gënjej. 
Por nëse herën e parë gënjeva në emër të së keqes, tani 
duhet të gënjej në emër të së mirës. Në mëngjes njerëzit 
dolën nga shtëpitë, ata dukeshin të trembur dhe të dobët 
ndërsa ndiqnin kafshët e tyre të shtrembra që morën rrugën 
e fushës. Lumi dukej më i ngushtë dhe në brigjet e tij gratë 
nuk lanin rroba, ndoshta sepse rrobat në atë fshat nuk 
ndërroheshin shpesh. Duhet t’u them të vërtetën, mendoi 
plaku. Nuk mund t’i lë të vdesin pa e ditur të vërtetën. Nëse 

unë do t’u them të vërtetën ndoshta fshati do ngjallet sërish 
dhe njerëzve do t’u kthehet prona, qetësia, familja dhe 
dashuria. Ai ndjeu një frymëzim të cilin e kanë të gjithë 
femijët që duan të rregullojnë atë që kanë prishur duke 
luajtur dhe zbriti kodrën me nxitim. Njëlloj si miku i tij 
shumë vjet më parë qëndroi në sheshin e fshatit dhe duke 
ngritur zërin tha: Zoti është gjallë, Zoti nuk ka vdekur. 
Unë ju gënjeva kur thashë se ai kishte vdekur. Një lopë që 
atë çast po kalonte afer tij ndaloi sepse ajo nuk ishte mësuar 
me fjalimct e njerëzve. Pastaj erdhën disa femijë të gjithë të 
veshur njëlloj dhe të qethur tullacë që u ulën në shesh duke 
parë plakun që kërkonte të tërhiqte vëmendjen e fshatit. 
Fëmijët nuk po e kuptonin çfarë thoshte sepse nga buzët e 
tyre nuk vinte asnjë reagim. Kur nga fundi i fshatit u 
dëgjuan disa hapa, ata u ngritën në këmbë dhe njeri prej 
tyre tha: Po vjen Zoti. Plaku pa një burrë me flokë dhe 
mjekër të bardhë i cili u afrua dhe duke qeshur e pyeti: 
Çfarë po thua? Zoti u ngjall, tha plaku. Ndoshta ti po flet 
për pjesën tjetër të botës, por kjo ka kohë që ka ndodhur në 
fshatin tonë, i tha burri dhe i zgjati dorën. Sapo u takove 
me Zotin. Mirë se erdhe në parajsë. Plaku u drodh siç do 
t’i ndodhte çdo njeriu të cilit një njeri i panjohur i paraqitet 
si Zot, por nuk pati kohë të pyeste më shumë, sepse ndjeu 
një goditje të fortë pas kokë dhe ra në tokë duke menduar 
atë që duhet të mendojë çdo njeri përpara vdekjes, se Zotit 
nuk i lejohet të vdesë, sepse atëherë në vendin e tij do të vijë 
një Zot edhe më i keq, i cili nuk të jep mundësi ta pyesësh, 
por të vret sa herë që e takon. 

Maji ishte një muaj plot me shira dhe këshilltarët që 
kalonin pjesën me të madhe të kohës në fushë, duke mbjellë 
dhe duke korrur, detyroheshin çdo ditë të ndërprisnin 
punën duke u strehuar nën pemë apo duke u fshehur në 
qytet. Një mëngjes Shqipëria u sulmua nga një stuhi e cila 
gjatë natës kishte fjetur në mes të detit dhe kur femijët u 
zgjuan erdhi me furi nga perëndimi duke i kapur të gjithë 
të papërgatitur. Qyteti dukej sikur ulërinte dhe të gjitha 
gjethet që sapo kishin çelur u rrëzuan, madje disa prej tyre 
stuhia i mori dhe pasi i rrotulloi për gati një pasdite mbi 
ishull, i hodhi në det. Lek Dukagjini e priti me durim 
ikjen e stuhisë që u zvarrit gjithë natën dhe në mëngjes u 
dobësua duke mbushur rrugët e Shqipërisë me baltë dhe 
fushat me ujë. Këshilltarët erdhën të alarmuar dhe i thanë 
se ishulli ishte përmbytur. Deti kishte hyrë në Shqipëri 

duke shkatërruar të mbjellat dhe duke e kthyer bulevardin 
e zambakëve në një lumë ku lundronin petale të bardha 
që pluskonin qetësisht mbi ujë. Lek Dukagjini rrinte në 
dritare dhe shikonte lumin që vinte nga deti duke iu afruar 
shtëpive. Sheshi i qytetit po vallëzonte si një mozaik nën 
det dhe drita e dobët që dilte nga retë, nuk e ngrohte dot 
yllin e verdhë, i cili prej disa ditësh ishte zvogëluar duke 
u dridhur nga lagështia. Oborret e shtëpive kishin nisur 
të përmbyteshin nga uji sepse kanalet që rrethonin fushën 
derdheshin nëpër rrugë dhe thellësia e tyre nuk e mbante 
dot detin që po vërshonte në qytet. 

Lek Dukagjini mblodhi këshilltarët dhe u tha: 
Shqipëria mund të mbetet pabukë. Fusha është përmbytur 
dhe farat që mbollëm kanë dalë mbi tokë pa hedhur dot 
rrënjë. Duhet të shpëtojmë kafshët dhe fëmijët dhe kur 
uji të tërhiqet do kufizojmë racionet e bukës dhe të mishit. 
Kur në fund të pranverës, deti u tërhoq në gropën e tij, një 
diell i shëndoshë zbriti nga qielli, ndërsa Shqipëria u fut 
në stinën e urisë, siç kishte parashikuar Lek Dukagjini. 
Fusha u tha shpejt dhe farat që kishin mbjellë femijët 
dolën nga vrimat e tokës si insekte pa shpirt dhe pa lëkurë. 
Natyra kesisoj i ngjan një çezme që zbraz ujin me tepri. 
Pas stuhisë, erës dhe shirave, në Shqipëri erdhi dielli, vapa 
dhe thatësira. Arat u forcuan, lulet u vyshkën, kanali u tha 
dhe korja tokës u nda në pjesë të vogla si një bukë e thekur 
në mangallin e ishullit. Kafshët që e vuajtën stuhinë duke 
ndryshuar strehim herë pas here, u kthyen në stallë për 
t’i shpëtuar gjuetisë së diellit, por qielli i korrikut ishte i 

djegur dhe gjaku i tyre avullonte në ajër. Lopët djersinin 
si gratë, sepse qumështi që u dilte nga gjinjtë, pikonte, 
por nuk derdhej. Delet e patën edhe më të vështirë sepse 
nxehtësia atyre ua ndërpret jargët e trupit, të cilat njerëzit 
i bëjnë gjalpë, kos dhe djathë. 

Lek Dukagjini doli nga godina e shtetit dhe duke parë 
Shqipërinë që digjej mendoi se duhej të niste njerëzjashtë 
vendit për të blerë ushqime. Kjo ishte një gjë të cilën 
nuk e kishte parashikuar dhe të cilën e kishte vështirë ta 
pranonte. Marrëdhënia e Shqipërisë me botën tani duhej 
të kalonte nga paraja, një send që Lek Dukagjini e urrente 
dhe që kishte vendosur ta zhdukte. Ai gjithmonë kishte 
besuar se Shqipëria do ta siguronte vetë edhe qumështin, 
edhe djathin, edhe vezët, edhe grurin, edhe patatet, edhe 
lëkurët që i duheshin. Por tani atij i duhej të mendonte 
për ushqimin dhe asnjë arsye nuk e shtynte të rishikonte 
idetë e veta, të paktën tërësisht. Rezervat ushqimore që ai 
kishte sjellë nga toka mund të mjaftonin edhe për një muaj. 
Kjo ishte një fatkeqesi që ia thithte të gjitha mendimet 
dhe ndryshe nga çe kishte zakon, ai nuk po mendonte 
fare për Zotin, por vetëm për njerëzit, sepse edhe Zoti 
ka çaste kur nuk mendon për vete. Vera me sa duket do 
vazhdonte të ishte përvëluese dhe Lek Dukagjini nuk 
mund të rrezikonte, ndryshe uria do pllakoste në ishull dhe 
femijët do humbnin besimin se parajsa mund t’i ushqente 
e t’i rriste. Ai i tha Aleksandrit të pakësonte racionet e 
bukës për të kursyer miellin, ndërsa për fruta dhe perime 
atë vit nukbëhej ijalë. Natyrisht që mishi ishte ndërprerë 

prej kohësh sepse kafshët nuk mund të vriteshin në asnjë 
rast ndërkohë që po shtoheshin shumë ngadalë. Ai thirri 
këshilltarët dhe u tha: Tani do jetojmë me detin. Nxirrni 
varkat dhe shkoni për peshkim. Mund të merrni edhe 
disa nga djemtë me vete sepse ata duhet të mësojnë ta 
sigurojnë vetë ushqimin e tyre. Që sot deti është pasuria 
jonë më e madhe. Shpëtimi i Shqipërisë do vijë nga uji. 
Pasdite, ai thirri Mehmetin. Bëj gati anijen, i tha. Duhet 
të shkosh në vende të tjera për të blerë ushqime. Jemi në 
prag të urisë. Deti do na japë peshq dhe karkaleca, por 
na duhet grurë dhe perime të cilat toka jonë nuk do t’i 
prodhojë dot edhe për një vit. Dimri mund të jetë sërish 
i ashpër dhe ne duhet të kemi rezerva të mjaftueshme. 
Mehmeti uli sytë dhe filloi të kruhej siç bënte sa herë që 
Lek Dukagjini i ngarkonte ndonjë detyrë. Për gati një 
vit ai kishte jetuar jashtë qytetit bashkë me burrat e tjerë. 
Jeta në natyrë e kishte rreshkur dhe e kishte bërë më të 
heshtur si një trung që jeton larg luleve. Gjatë asaj kohe 
ai kishte stërvitur burrat, u kishte mësuar atyre artin e 
luftës, armët, qëndresën dhe dinakërinë, kishte ngritur 
prita të forta në det dhe në breg, kishte hapur disa gropa 
të mëdha dhe i kishte mbuluar me drurë dhe gjethe, në 
të cilat fëmijët e Shqipërisë dhe Lek Dukagjini mund të 
fshiheshin nëse Shqipëria do të sulmohej nga të huajt. 
Në përgjithësi Mehmeti kishte ngritur një sistem sigurie 
që sipas tij mund të përballonte një luftë disamujore. Ai 
ishte i bindur se Shqipëria një ditë do shkonte në luftë, 
pasi bota nuk mund të pranonte të mundej nga një vend 

i vogël në mes të detit. Ai e njihte ishullin me pëllëmbë, 
dinte ku do vendoste ushtarët, kush ishin pikat në të 
cilat armiku mund të sulmonte, ku mund të zbarkonte, 
ku duhej të mbaheshin armët dhe ku duhej të fshiheshin 
ushqimet të cilat do përdoreshin nëse vendi mbahej për 
një kohë të gjatë në rrethim. Megjithatë ai kurrë nuk 
kishte besuar se Shqipëria do të vuante nga uria. Ky ishte 
një armik, kundër të cilit ai nuk kishte ushtarë të gatshëm 
dhe të stërvitur. Çfarë ke, e pyeti Lek Dukagjini. Me vjen 
keq, u përgjigj Mehmeti. Shqipëria nuk duhet të niste me 
një dështim. Kjo i dobëson shpresat tona për një vend 
i cili nuk ka nevojë për asnjë vend tjetër. Nuk është një 
dështim, ngriti zërin Lek Dukagjini. Natyra ka ligjet e saj 
dhe çdo vend duhet t’i përshtatet këtij detyrimi. Ne kishim 
vendosur të hiqnim dorë nga shitja dhe blerja e ushqimeve 
dhe mallrave të tjera, si bëjnë të gjitha vendet e botës, 
por përkohësisht ky rregull duhet të thyhet. Por ndryshe 
nga çdo shtet tjetër, Shqipëria nuk do t’i lejojë qytetarët 
e saj të kthehen në tregtarë. Këtë tregti do ta bëjë vetë 
shteti, sepse ai është pronar i gjithçkaje. Do të shkojmë 
për të blerë ushqime sepse nuk mund të rrezikojmë urinë. 
Uria është vdekje dhe Shqipëria sapo ka lindur, prandaj 
duhet ta mbrojmë siç do bënte çdo nënë që kur i ikën 
qumështi, kërkon sisë të tjera për të ushqyer foshnjën. Por 
pavarësisht nga qumështi, nga shija dhe cilësia e tij, fëmija 
mbetet i nënës dhe prandaj do rritet dhe do edukohet 
prej saj. Qumështi nuk i mëson asgjë femijës, por vetëm 
e ushqen, prandaj ai është i parrezikshëm edhe sikur të 

vijë nga gjiri i një gruaje të shthurur apo të pandershme. 
Ky ishte një vit i vështirë dhe i thatë me pasojat e të cilit 
duhet të mësohemi. Pa dyshim që vitin tjetër, tokat tona 
do të nxjerrin grurë dhe patate me bollëk, por derisa të 
vijë pranvera ne duhet t’i kemi depot e mbushura. Nuk 
kemi dështuar, por jemi vonuar pak për arsye që nuk 
varen nga ne, por nga natyra. Shqipëria do t’i sigurojë 
vetë të gjitha dhe në asnjë çast dhe me asnjë çmim nuk 
do heqim dorë nga ligjet tona. Mehmeti ishte kërrusur 
nga hidhërimi sepse gjatë viteve të fundit ai kishte besuar 
se Shqipëria do të forconte pavarësinë e vet, pa pasur 
nevojë të marrë asnjë gjilpërë jashtë kufijve të saj. Siç u 
ndodh të gjithë murgjve të cilët bëhen më të rreptë se 
Zoti i tyre, ai u fliste çdo ditë me pasion burrave me të 
cilët ruante ishullin, për t’i bindur se duhet të jepnin jetën 
për të mbrojtur vendin. Ushtarët duhet të besojnë se po 
vdesin për një arsye të madhe, ndryshe sakrifica e tyre nuk 
përligjet, thoshte ai. Ata që e kishin njohur Mehmetin 
në ditët e para në ishull ishin befasuar. Ai ishte kthyer 
nga një skeptik në një fanatik, nga një rebel, në një murg, 
nga një ushtar në një komandant. Ky kapërcim e kishte 
egërsuar dhe njerëzit në ishull i druheshin edhe më shumë 
se Lek Dukagjinit. Ata thoshin se nëse Lek Dukagjini të 
dënon, Mehmeti të vret dhe nëse Lek Dukagjini të fal, 
Mehmeti prapë të vret. Një çast ai ngriti sytë dhe duke 
parë Lek Dukagjinin tha: Kam frikë se duke shkuar në 
vende të tjera, njerëzit do mësojnë veset të cilat ne i kemi 
ndaluar. Pasuria dhe bukuria e qyteteve ku do shkojmë 

për të blerë ushqime mund t’ua marrë mendjen burrave 
duke ua tronditur besimin se Shqipëria është vendi më i 
bukur i botës. Atje mund të joshen nga femrat, nga paraja, 
nga pija dhe nga Zoti i atyre vendeve. Nuk e kisha besuar 
kurrë se do dorëzoheshim kaq shpejt. Nuk jemi dorëzuar, 
këmbënguli Lek Dukagjini. Njerëzit që do marrësh me 
vete do t’i mbash në mbikëqyrje të rreptë. Nuk do lejosh 
askënd të dalë në qytetetin ku do të shkosh, nuk do lejosh 
asnjërin nga burrat të sjellë në Shqipëri pije, para, apo 
kujtime të cilat mund t’ia hidhërojnë shpirtin. Ata do 
vijnë për të ngarkuar anijen me mallrat që do blesh dhe 
do lundrojnë në det sikur të ishin peshq të cilëve nuk 
u lejohet të dalin nga uji për të shëtitur në breg. Anija 
jote është një ishull që përkohësisht ka ndaluar në një 
tokë të huaj, pa iu bashkuar asaj dhe pa ndryshuar kufijtë 
e vet. Aty as nuk hyn dhe as nuk del njeri përveç teje. 
Mehmeti vazhdoi të kruhej sepse nuk kishte arsye të 
kundërshtonte. Hidhërimi i tij buronte nga vështirësitë 
e atij dimri të egër që e kishin lodhur si ushtar dhe aspak 
nga dyshimet e një njeriu që mendon se rruga ku po ecën 
ka disa pengesa të larta të cilat herë pas herë të nxisin të 
besosh se nuk je në rrugën e duhur. Mehmeti nuk kishte 
asnjë dyshim, ai kishte vetëm ngut. Kishte nisur të besonte 
te Lek Dukagjini, te parajsa e tij pa Zot, pa dashuri dhe 
pa para dhe si çdo njeri që sheh se Zoti nuk e ndryshon 
botën me shpejtësinë që ka premtuar, ishte bërë pak i 
vështirë dhe i shumë më i heshtur. Para se të nisej ai tha: 
Do kthehem shpejt dhe nuk do sjell në Shqipëri asgjë që 

mund ta prishë atë. Derën e parajsës nuk do ta kapërcejë 
asnjë nga djajtë e ferrit ku po shkoj. Lek Dukagjini e pa 
duke ikur dhe mendoi se kur besimtarët premtojnë, Zoti 
duhet të trembet. 

Të nesërmen anija u nis dhe femijët dolën në breg për 
ta përshëndetur. Velat e saj u ngritën në qiell dhe peshqit 
e gëzuar të Shqipërisë i hapën rrugën duke pastruar 
luspat në gjurmën e bardhë të shkumës. Disa zogj që e 
ndoqën anijen për një farë kohe u kthyen prapë në ishull, 
duke çlodhur pendët në hijet e tij. Ku po shkon anija, e 
pyeti Vera Diellin duke i prekur pak dorën. Dielli i cili 
dukej si një kërmill në një pyll që digjet, uli sytë dhe u 
përgjigj: Po shkon të sjellë botën në Shqipëri. Kur ajo të 
kthehet gjërat nuk do jenë më kurrë siç kanë qenë. Vera 
e pa në sy dhe ndjeu një puhizë që doli nga goja e tij 
dhe i kaloi nëpër flokë. Po trëndafila do sjellin, e pyeti. 
Jo u përgjigj Dielli, por do sjellin farën e guximit, për të 
mbjellë çdo lule që na duhet për të jetuar. Atë ditë në 
breg kishte dalë edhe Shtuni që duke përplasur duart siç 
bëjnë njerëzit kur marrin pjesë në një ceremoni bërtiti 
kur anija u shkëput nga bregu : Mehmet mos harro të 
sjellësh një qen. Shqipërisë i duhet një qen për të kafshuar 
lulet. Fëmijët filluan të qeshin ndërsa këshilltari me zë 
të ngjirur, që kishte ardhur atje, si gjithë të tjerët u mpi 
duke menduar se ndoshta Shtunit kishte nisur f i kthehej 
kujtesa, apo vetëm disa pjesë të saj që punonin vetëm 
për të nuhatur lulet, poezitë dhe gjurmët e njerëzve drejt 
dashurisë. Ai pa Diellin i cili merrte frymë duke mbushur 

gjoksin me ajër dhe duke iu afruar i tha në vesh: Pushtimi 
i dashurisë mund të vijë nga deti. Kjo anije është një urë 
që na lidh me botën. Enveri që po i shihte duke folur u 
afrua për të dëgjuar dhe Dielli tërhoqi këmbët në breg 
për t’u larguar siç bëjnë kërmijtë që vrapojnë sa herë që 
qentë fusin gjuhën në guaskën e tyre. Duke ikur, gjurmët 
e tij vizatuan mbi rërë një trëndafil, mbi të cilin djersa e 
asaj vere pikoi si vesë. 

Mehmeti mori me vete tre burra, njëri prej të cilëve 
ishte Ademi. Ai kishte ardhur në ishull si një djalë ndërsa 
tani ishte një burrë i fortë, me pak mjekër dhe me sy të 
mëdhenj të cilët shkëlqenin më shumë dhe më fort, sa 
herë që mendonte se koha i kishte caktuar një mision të 
vështirë. Në gjithë ata vjet Ademi nuk ishte shquar për 
asgjë të keqe dhe për asgjë të mirë, ai i bindej Mehmetit 
duke jetuar në pyll dhe krenohej sa herë që i kujtonin se 
ishte njeriu i parë që kishte shkelur në fushën e ishullit, 
atje ku sot ngrihej qyteti. Ademi besonte se kishte hyrë në 
historinë e Shqipërisë dhe Lek Dukagjini nuk ngurronte 
t’ia kujtonte këtë sa herë që e shihte. Ai ishte forcuar 
në trup, por koha e kaluar në vetmi dhe në ushtrime të 
pafundme fizike, të detyrueshme për njerëzit që jetojnë për 
t’u përballur me luftën, ia kishte zbutur shpirtin. Kishte 
raste kur ai kujtohej për jetën që kishte bërë përpara se 
të vinte në Shqipëri dhe kohë pas kohe e pyeste veten 
nëse kishte bërë mirë që kishte pranuar të linte familjen 
duke hequr dorë nga dëshira e çdo burri për t’u martuar 
dhe për të pasur fëmijë. Shqipëria i kishte ndaluar burrat 

të martoheshin dhe për një djalë në moshën e Ademit 
nuk ishte e lehtë të jetonte duke mbytur dëshirën që ka 
trupi i një burri për një trup gruaje. Megjithatë ai nuk 
kishte pasur zgjidhje tjetër. Mehmeti që e donte si djalin 
e tij i kishte treguar se si i kishte vrarë pesë burrat që 
kishin dashur të iknin nga ishulli. Po të kishe ikur do 
të të kisha vrarë edhe ty, i kishte thënë ai. Kjo përgjigje 
e kishte tronditur Ademin dhe një natë e kishte pyetur 
Mehmetin: Po nëse unë iki nga ishulli do të më vrasësh. 
Mehmeti kishte rrudhur ballin dhe duke e parë me kujdes 
i kishte thënë: Ty do të të vrisja të parin për t’i treguar 
të gjithëve se jam gati të vras edhe njerëzit që dua për 
të mbrojtur Shqipërinë. Megjithatë marrëdhënia e tyre 
nuk ishte tronditur nga ky kërcënim. Ademi nuk mund 
të jetonte pa Mehmetin sepse ndihma e tij i duhej për t’u 
rritur, ndërsa Mehmeti nuk mund të jetonte pa Ademin 
sepse ai i kujtonte tre djemtë e tij që kishte lënë në fshat. 
Ditën që Mehmeti i tha se do ta merrte me vete në anije, 
Ademi u mallëngjye siç ndodh me të gjithë njerëzit të 
cilëve një ditë u premtojnë një shëtitje jashtë burgut. Ai 
do kishte mundësi të njihte botën, të shikonte si ishte 
ndërtuar ajo, si ishin gratë atje, si punonin njerëzit, çfarë 
vishnin dhe çfarë hanin dhe ndoshta edhe si i ndihmonte, 
apo si i pengonte Zoti njerëzit të jetonin. Deri atë ditë 
Ademi kishte parë vetëm fshatin e tij dhe Shqipërinë. Të 
dy ishin të bukur, por shumë të vegjël dhe jeta në vende të 
vogla ua shton njerëzve oreksin dhe fantazinë. I dehur nga 
besimi që Mehmeti dhe Lek Dukagjini kishin treguar për 

të, si dhe i frymëzuar nga dëshira për të njohur gjëra të 
panjohura, Ademi e puthi Mehmetin në faqe dhe atëherë 
një lot i nxehtë i ra nga qepallat duke hapur një shteg mbi 
rrudhat e thella që ngriheshin si kodra, nëpër të cilat prej 
vitesh nuk kalonte asnjë rrëke. 

Gjatë një jave që lundruan nëpër det, dallgët ishin të 
buta dhe era i kishte shtyrë drejt bregut përballë që sikur 
mezi priste të ndihmonte një ngarkesë me shpirtra për të 
ikur nga Shqipëria. Edhe era ka nuhatjen e saj. Ajo e 
ndien kur njerëzit kanë nevojë të largohen shpejt dhe nuk 
duhet t’i pengojë. Ademi rrinte gjithë kohën në bash dhe 
sa herë që mbi dallgë shfaqej ndonjë njollë, zemra i ngrihej 
lart dhe sytë i ndriçonin. Kur toka doli para tyre si një 
bukë e zezë që pluskonte mbi det ai vrapoi te Mehmeti 
dhe iu hodh në qafe siç do bënte çdo femijë me babanë e 
tij. Arritëm, i tha. Kjo tokë ka erën e bukës. Mehmeti nuk 
dukej i gëzuar dhe në të vërtetë nuk i kishte qeshur buza 
në asnjë çast të udhëtimit, por Ademi ishte gjithë kohën 
i lumtur dhe nuk e kishte vënë re sepse një njeri i lumtur 
nuk merret me vogëlsira. Mehmeti dukej sikur nuk donte 
të arrinte dhe kur pa tokën që djersinte në horizont, fytyra 
iu tha dhe duart iu drodhën. Ai kroi qafën që kishte nisur 
t’i fryhej dhe tha: Do ndalojmë, por nuk do zbresim. Po 
pse kemi ardhur, pyeti Ademi, unë dua të shoh qytetin ku 
po shkojmë. Atje do kuptojmë se çfarë dëmi i ka bërë 
Zoti këtyre vendeve. Mehmeti çau rrugën për te bashi i 
anijes pa e kthyer kokën dhe ndërsa Ademi e ndiqte pas 
si një mace lozanjare, tha nëpër dhëmbë: Zoti i këtyre 

vendeve është ngjitës si të gjitha sëmundjet e pashërueshme 
të kësaj bote dhe unë nuk do lejoj që ti të infektohesh prej 
tij. Unë do zbres për të blerë ushqimet, ju do më prisni në 
anije. Lek Dukagjini ka urdhëruar që askush prej jush 
nuk duhet të dalë në qytet. Këto qytete janë plot me vese. 
Mehmetit i kishte rënë një ngjyrë e verdhë në fytyrë dhe 
Ademi mendoi se shpirti i tij ishte i trazuar si ato gotat, 
në të cilat dikush sapo ka hedhur pak helm për t’ia shtuar 
peshën. Në mbrëmje, kur anija iu afrua portit, Mehmeti 
mezi merrte frymë. Herë pas here përkulej mbi bark dhe 
sytë i zvogëloheshin sikur kishte dhimbje të forta, 
megjithëse nuk fliste dhe nuk ankohej. Duart i kalonte 
gjithandej nëpër trup me shpejtësinë e një njeriu që 
kërkon një insekt që i pickon lëkurën duke ia mbushur 
me tegela gjaku. Ka frikë mendoi Ademi, e di se nuk 
është e lehtë të shkosh në një qytet të panjohur për të 
blerë ushqime. Mehmeti kishte qenë ushtar gjatë gjithë 
jetës së tij. Ai njihte luftën, por nga tregtia nuk merrte 
vesh. Ndryshe nga lufta, në të cilën nuk të lejohet të 
takosh kundërshtarin, tregtia është një takim. Në këtë 
zanat nuk duhej të ziheshe dhe as të bërtisje, përkundrazi 
duhej të ishe shumë paqësor, ndoshta i qeshur dhe i qetë. 
Por Mehmeti e kishte harruar të qeshurën në Shqipëri 
dhe natyrisht që për shkak të ankthit dhe mendimeve të 
veta nuk ishte i qetë. Ndoshta e di që nuk e bën dot, 
mendoi Ademi. Nëse Lek Dukagjini do ta kishte 
urdhëruar ta sulmonte këtë qytet tani do ishte duke 
qeshur. Është më e vështirë të blesh grurë, patate dhe 

domate sesa të vrasësh. Kur anija u fut në port, dielli 
kishte rënë në det. Qyteti ishte i madh dhe hijet e natës i 
kishin rritur edhe më shumë përmasat e tij të shtrira në 
rrëzë të një mali të veshur me ullinj që dukeshin si flokët 
e pakrehur të një gruaje që hap derën në errësirë. Nga 
lartësia e anijes, njerëzit që në atë orë lëviznin në port 
dukeshin të vegjël, por shumë të shpejtë dhe Ademi 
mendoi se në këtë vend nuk mund të jetoje dot nëse nuk 
ishe i shpejtë. Shpejtësia është një detyrim, pa të cilin 
puna nuk mbaron kurrë. Ademi në të vërtetë kishte 
punuar shumë pak në jetën e tij dhe me përjashtim të 
viteve kur i ishte dashur të thyente gurë dhe të ngrinte 
mure për të ndërtuar Shqipërinë, pjesën tjetër të kohës e 
kishte kaluar në ishull duke ecur dhe duke u fshehur 
nëpër ferra, sepse këto ishin detyrat që merrte çdo ditë 
gjatë stërvitjes që u bënte Mehmeti. Atë natë qielli ishte i 
lagësht dhe nga lindja po afroheshin disa re të ngeshme 
që dukeshin si një tufe patash të bardha. Ai u hutua një 
copë herë duke ndjekur hamejtë e portit që në atë orë po 
shkarkonin anijet e tjera me mallra nga e gjithë bota dhe 
nuk e dëgjoi Mehmetin që ishte ulur në kuvertë dhe po 
rënkonte. Pas pak, rënkimi u kthye në një vajtim dhe ai 
ktheu kokën. Mehmeti ishte shtrirë dhe po fërkonte 
trupin pas dërrasave të anijes. Po kruhej duke ulëritur, 
ndërsa nga trupi i dilte avull. Ademi iu afrua, por ai nuk e 
dëgjoi. Trupi i ishte mbushur me pulla që skuqnin 
errësirën. Herë pas here fuste duart në gojë duke kafshuar 
gishtat të cilët i lagte me pështymë dhe me to ujiste plagët 

që i kishin shpërthyer si lule të kalbura mbi lëkurë. Çfarë 
ke e pyeti Ademi duke u dridhur, por Mehmeti nuk 
dëgjonte. E ka zënë të kruarit prapë, mendoi ai dhe filloi 
t’ia ferkonte trupin me forcë gjithandej duke u përpjekur 
ta qetësonte. Mehmetit i kishte ndodhur e njëjta sëmundje 
kur ishte nisur bashkë me Shtunin për të sjellë femijët 
dhe kafshët në Shqipëri. Ai i kishte treguar Ademit se si 
për gati dy ditë nuk ishte qetësuar dot, pothuajse kishte 
humbur ndjenjat dhe vetëm duke fërkuar lëkurën pas 
dhëmbëve të Shtunit kishte arritur t’i zbuste plagët e veta. 
M’u duk sikur më kishin zbritur në ferr dhe atje djajtë po 
më rrihnin me thupra zjarri, kishte thënë Mehmeti. 
Ndoshta më kanë mallkuar të jetoj pa lëkurë, porvetëm 
me mish sepse unë nuk meritoj të kem lëkurë. Mehmeti 
nuk mendonte se ishte njeri i keq dhe kur e kthente kokën 
pas, në të shkuarën nuk gjente dot ngjarje për të cilat 
duhet të vuante atë ndëshkim. Ai zhytej në jetën e tij siç 
bën një njeri që futet në pus për të parë pse mungon uji. 
Kur ishte më i qetë dhe i duhej të gjente një shpjegim për 
sëmundjen e tij, thoshte se lëkura u hiqet atyre të cilët 
nuk e kanë të domosdoshme të ndiejnë. Dashuria kalon 
nga lëkura dhe përderisa unë e kam braktisur dashurinë 
pse duhet të kem lëkurë. Më të ndjeshëm nga të gjithë 
janë zogjtë ,thoshte Mehmeti. Ata kanë pupla me anë të 
të cilave ndiejnë erën, lëvizjen e diellit dhe dallgën që 
afrohet, pas tyre vijnë kafshët të cilët kanë qime të gjata 
dhe gëzof të trashë, pas kafshëve vijnë njerëzit, lëkura e të 
cilëve është e butë dhe e lëmuar dhe në fund fare vij unë, 

që në disa raste, nuk kam lëkurë fare sepse ajo rrëzohet si 
suvaja e një muri të djegur nga zjarri. Megjithatë gjatë 
kohës në ishull, sëmundja e lëkurës nuk i ishte shfaqur. 
Natyrisht që Mehmeti kruhej vazhdimisht, mjaftonte një 
akrep me push për ta acaruar, një çorape e ashpër prej 
leshi, apo një lule e egër me petale të kadifenjta që ia 
ngacmonte qimet, por vullkanet e vogla që flinin në poret 
e tij, në Shqipëri, përgjithësisht nukmerrnin flakë. Lëkura 
i digjej sa herë që dilte nga ishulli. Kjo kafshë ka lindur 
për të jetuar vetëm në Shqipëri, mendoi Ademi dhe thirri 
dy burrat e tjerë. Ata e zhveshën lakuriq ndërsa ai dëneste 
dhe filluan t’ia lyejnë lëkurën me vaj. Pas një farë kohe ai 
ishte në gjendje gjumi dhe megjithëse e lanë gjithë natën 
në kuvertë të pambuluar, nuk u përmend. Era që vinte 
nga deti në vend që ta freskonte kapërcente nga një plagë 
në tjetrën si një krah mize. Atë natë Ademi nuk iu nda 
dhe vazhdimisht i kontrollonte sytë dhe frymëmarrjen. 
Mehmeti ishte i shuar dhe nganjëherë kujtohej në gjumë 
dhe kalonte gishtat nëpër kofshë dhe në kurriz. Në 
mëngjes i ngjante një njeriu të sëmurë dhe të zverdhur. 
Dielli që i ra mbi lëkurë ia ngacmoi lulet e kuqe të plagëve 
të cilat u frynë duke nxjerrë gjak. Ademi mori një batanije 
dhe e mbuloi. Mehmeti u drodh, sytë iu lëngëzuan dhe 
tha: Nuk mund të dal në qytet, këmbët më janë ënjtur 
dhe duart nuk më binden. Trupi im po digjet dhe ethet 
nuk do më lëshojnë për disa ditë. Do doja të shkoja vetë, 
por e di që do të kthehem i vdekur dhe një i vdekur nuk i 
shërben dot Shqipërisë. Merr paratë që më ka dhënë Lek 

Dukagjini dhe shko të blesh ushqimet që na duhen. Por 
do më premtosh se nuk do hysh në asnjë tavernë, nuk do 
pish asnjë gotë dhe nuk prekësh me dorë asnjë grua. Kur 
ti të kthehesh kjo anije do niset për në parajsë dhe atje 
nuk duhet të hyjë asnjë mëkat. Nëse nuk e mban ijalën 
dije se do të vras. Ademi u frikësua sepse në atë çast fytyra 
e Mehmeti i ngjante fytyrës së një murgu i cili vret 
besimtarët kur kupton se ata po e puthin Zotin pa e 
dashur. Megjithatë nuk ishte hera e parë që Mehmeti e 
kërcënonte dhe Ademi ishte mësuar të jetonte duke 
besuar se një ditë ndoshta kjo do të ndodhte. Por si çdo 
djalë që nuk i beson deri në fund kërcënimet e babait 
edhe ai e dinte se Mehmeti do ta falte, megjithëse ai nuk 
po nisej për të bërë asgjë të keqe dhe ndoshta prandaj nuk 
do kishte nevojë të falej. Donte vetëm të shikonte si ishte 
bota,çfarë fshihej poshtë hijeve të atij qyteti, ku ndryshonte 
ai vend nga Shqipëria dhe në fund të fundit të kuptonte 
sesi jetonin njerëzit, të cilët liria nuk i ndalonte të 
dashuroheshin, të martoheshin, të iknin apo të ktheheshin, 
të fitonin pasuri dhe të nderonin një Zot, i cili në atë orë 
kishte hapur dyert e qytetit duke pritur që njerëzit ta 
respektonin, sepse ai i falte të gjitha këto mëkate pas 
vdekjes. Kureshtja zakonisht vret macet, por jo njerëzit. 
Kjo ishte një fyali të cilën një shoku i tij e thoshte sa herë 
shkonin natën në pyll për të parë sesi çiftet e reja të fshatit 
putheshin nën trungjet e pemëve. Atëherë Ademi ishte i 
vogël dhe kur nisej për në pyll kishte frikë, por edhe tani 
vetja iu duk si atëherë, prandaj hodhi sytë nga rrëmuja e 

qytetit që sapo ishte zgjuar nga gjumi dhe ndjeu një aromë 
gruaje që i erdhi në hundë duke e tërhequr dhe duke ia 
ngacmuar gjymtyrët, siç i ndodh çdo burri që nuk e ka 
njohur dashurinë në lëkurën e tij të virgjër. Virgjëria i 
shtyn gratë drejt burrave, ndërsa burrat drejt vesit. Ademi 
e puthi Mehmetin në ballë dhe duke ikur i tha: Do 
kthehem i pastër siç jam. Shërohu shpejt sepse Shqipëria 
ka nevojë për ty. Mehmetit i kaloi një dritë në sy, 
megjithëse nuk kishte më lëngje për të derdhur lot dhe 
mendoi se kur babai me djalin ndahen, familja prishet. 
Dielli sapo kishte hipur mbi anije dhe kur Ademi zbriti 
në qytet, anija u bë më e lehtë si një grua që sapo ka lindur. 

Porti ku Ademi kishte dalë atë ditë i ngjante një pazari 
të madh në të cilin vinin, iknin dhe shiteshin mallra. Bota 
u ka njohur porteve një status të veçantë. Atje lejohet 
pothuajse gjithçka sepse nëpër porte takohen njerëz të 
racave, ngjyrave dhe feve të ndryshme, të cilëve nëse nuk 
u garantohet liria e duhur, nuk vijnë më në porte dhe bota 
mbetet pa mall. Në fillim Ademi u frikësua. Ai i ngjante 
një kafshe që e kanë kthyer në pyll pasi e kanë mbajtur 
për shumë vjet të mbyllur në shtëpi duke ia mpirë shqisat 
dhe duke i ndryshuar ecjen. Nuk kishte parë kurrë aq 
shumë njerëz të cilët flisnin me zë të lartë, jepnin merrnin, 
ngarkonin dhe shkarkonin, dhe pastaj ktheheshin në 
qytet nga ku sillnin paratë që u duheshin anijeve për t’i 
çuar në vendet nga kishin ardhur. Ademit iu duk vetja si 
një pikë uji që kishte dalë nga deti për të kërkuar peshqit 
në breg. Megjithatë edhe uji ka nevojë dikur të ngopet me 

ajër dhe kjo i ndodhi edhe atij. Mbushi gjoksin plot me 
lagështi dhe me erën e algave të shtypura nga këmbët e 
njerëzve dhe në fillim eci ngadalë për t’u njohur me 
vendin ku kishte zbritur. Në port askush nuk e kishte 
mendjen te një djalë me mjekër dhe me sy të mëdhenj i 
cili herë pas herë ndalonte dhe kthente sytë nga anija e tij, 
një zakon ky që e kanë të gjithë ata që kanë frikë mos 
humbin rrugën nga kanë ardhur. Megjithatë ai i mësoi 
shpejt shtigjet e ngushta që kalonin në mes të portit dhe 
nga dreka nuk e ktheu më kokën për të parë anijen ku e 
priste Mehmeti. Duhet të gjej ushqimet, mendoi. Në 
anën tjetër të rrugës, që ndante qytetin me portin, kishte 
arka të mëdha në të cilat shitej çdo gjë që për të cilën 
Shqipëria kishte ardhur deri në port. Ai kaloi rrugën dhe 
u afrua pranë tezgave me grurë, me misër, me patate të 
mëdha dhe me lloj -lloj peshqish të cilët lëviznin duke 
ndryshuar rrugën e diellit me luspat e tyre të freskëta. 
Futi dorën në një tezgë gruri dhe ndjeu forcën që 
zakonisht çdo njeri merr nga buka. Sytë iu njomën, sepse 
ai vinte nga një vend i uritur dhe megjithëse atë ditë 
kishte ndjenja të përziera, nuk mund të harronte se 
Shqipëria i kishte ngarkuar një detyrë: duhej të ushqente 
vendin e tij. Një burrë me bluzë të ngushtë dhe krahë të 
zhveshur po e shihte dhe Ademit iu desh pak kohë sa të 
merrej vesh me të. Ai nuk kishte blerë kurrë dhe natyrisht 
nuk dinte asgjë nga çmimet. Shtrëngoi në gji paratë e Lek 
Dukagjinit që i kishte dhënë Mehmeti dhe pyeti për 
çmimin. Meqë çdo njeriu që blen për herë të parë çdo gjë 

i duket e shtrenjtë edhe ai pati të njëjtën ndjesi. Ndoshta 
duhet të shkoj diku tjetër, mendoi dhe vazhdoi rrugën 
përgjatë tezgave që derdheshin duke pritur blerësit. Deri 
pasdite akoma nuk kishte vendosur ku do ta merrte grurin 
megjithëse çmimet nuk ndryshonin. Gruri ishte i shtrenjtë 
gjithandej dhe Ademi mendoi se përmbytjet dhe thatësira 
që kishte pushtuar Shqipërinë në muajt e parë të vitit 
ndoshta kishin shkaktuar të njëjtën pasojë edhe në vende 
të tjera. Buka është bërë kudo e shtrenjtë, mendoi ai, dhe 
Shqipëria nuk bën përjashtim. Duke u ngushëlluar me 
mendimin se vendi i tij kishte vuajtur të gjitha sëmundjet 
e stinës ashtu si edhe vendet e tjera u ndje mirë, megjithatë 
ata kanë grurë dhe ne nuk kemi, tha me vete dhe u tërhoq 
në një hije. Dielli i pasdites ishte skuqur si një tepsi që e 
kanë lënë në mes të rrugës dhe Ademi ndjeu se kishte uri. 
Mehmeti i kishte thënë se nuk duhej të hynte në asnjë 
nga tavernat e qytetit, por Ademi nuk mund të rrinte pa 
ngrënë. Duhet të ha diçka mendoi dhe pastaj do blej 
grurin dhe do kthehem në anije. Rrugët që vinin nga 
qyteti në port ishin të mbushura me taverna të vogla nga 
të cilat vinte një erë e mirë gjellësh dhe tymi që era e detit 
e shpërndante në hundët e kalimtarëve. Ademi u fut në 
njërën prej tyre dhe u ul në tavolinë. Djali që shërbente 
doli nga banaku ku ishte fshehur dhe ai porositi një pjatë 
me mish dhe me fasule. Do një gotë verë, e pyeti djali. 
Ademi u skuq sikur i kishin propozuar të zhvishej lakuriq. 
Vera ishte e ndaluar në Shqipëri dhe nëse Mehmeti do ta 
merrte vesh se ai kishte pirë, natyrisht që jeta e tij mund 

të merrte një drejtim tjetër. Në Shqipëri do ta quanin 
armik, një njeri të mbushur me vese dhe ndoshta dënimi 
për të do të ishte shembullor. Djali që shërbente po priste 
në këmbë duke qeshur sepse të shohësh njerëz që vijnë në 
port dhe mendohen para një gote me verë nuk është një 
gjë që ndodh çdo ditë. Burrat që jetojnë nëpër porte kanë 
një regjim të njohur: ata punojnë,pinë dhe pastaj punojnë 
prapë dhe dita e tyre mbaron në një gotë verë. Ademi nuk 
kishte pirë kurrë verë, megjithëse në fshatin e tij pija nuk 
ndalohej. Burrat pinin nëpër dasma dhe pastaj dilnin në 
pyll dhe vrisnin kafshë të egra, mishi i të cilave tretej më 
shpejt me ndihmën e avujve të verës. Fshati kishte vreshta 
dhe rrushi që ata nxirrnin çdo vit shtypej dhe me lëngun 
e tij mbusheshin shishe të vogla që njerëzit i mbanin në 
hijen e bodrumeve për t’i mbrojtur nga dielli. Megjithëse 
Ademi kishte ikur i vogël që andej,shija e verës që derdhej 
çdo vit në çezmat e fshatit nuk i kishte ikur nga goja. 
Mehmeti është i sëmurë, mendoi dhe nuk do ta kuptojë 
se unë kam pirë verë. Në fund të fundit ai kishte ardhur 
në një vend tjetër, ku vera nuk ishte e ndaluar. Kur të 
kthehej në Shqipëri do respektonte zakonet e vendit të tij 
siç bëjnë shumë njerëz të tjerë, të cilët sillen ndryshe kur 
largohen nga vendet e tyre. Ademi pranoi pa folur dhe 
pas pak djali i vuri përpara një gotë bosh dhe një kanë të 
mbushur me verë e cila e ndriçonte tavernën si një 
akuarium i kuq. Vuri verën në buzë dhe mendoi atë që 
mendojnë të gjithë njerëzit kur bëjnë për herë të parë 
diçka që u është ndaluar: në fund të fundit një gotë verë 

është shumë pak për të ndryshuar mendimin që ke për 
botën. Ademi nuk kishte marrë pjesë në gjithe mbledhjet 
që Lek Dukagjini bënte me femijët dhe me këshilltarët e 
tij ku ai thoshte se bota ishte e ndotur nga paraja, nga 
femrat, nga dashuria dhe nga Zoti. Ndërsa pija në Shqipëri 
ishte ndaluar papritmas, një ditë të bukur pranvere, kur 
Aleksandri kishte vizatuar në murin e një shtëpie një pulë 
të pjekur dhe një gotë vere. Atij i erdhi të qeshte duke 
menduar se nëse Aleksandri do te ishte atje, të dy bashkë 
do ta kishin mbaruar kanën e verës me një frymë dhe 
ndoshta Aleksandri do hante gjithë qejf pulën e pjekur, që 
Lek Dukagjini ia kishte hequr nga goja. Aleksandri nuk 
do të përmbahej dot, mendoi Ademi, dhe me siguri duke 
pirë do thoshte: Vera nuk e bën botën më të padrejtë, por 
i ndihmon njerëzit të harrojnë padrejtësitë e saj.Te pasurit 
kanë nevojë të shesin ndërsa të varfrit kanë nevojë të pinë, 
prandaj në fund të gjithë janë të fituar dhe të barabartë. 
Ndërkohë djali që shërbente, e shihte nga fundi i banakut 
dhe Ademi tërhoqi muskujt e fytyrës sepse iu duk sikur ai 
po ia lexonte mendimet. Nën efektin e verës dhe të asaj 
dite të bukur në një qytet të Mesdheut, fytyra e tij me sa 
duket ishte zbutur sepse ai iu afrua dhe e pyeti: Nga vjen. 
Kjo ishte pyetja së cilës Ademi i frikësohej më shumë nga 
të gjitha. Shqipëria ishte sekret. Gjatë gjithë kohës që 
Mehmeti i stërviste si qen që mbronin ishullin duke 
përmirësuar nuhatjen, vrapin dhe shikimin në largësi, ai u 
thoshte se vendi do të humbte atë ditë kur njerëzit të 
merrnin vesh se ai ishull ishte i banuar. Nëse një ditë na 

pikasin atëherë do të jetë e pamundur t’i bëjmë ballë 
ushtrive pushtuese, thoshte Mehmeti. Natën, në ishull, 
qirinjtë shuheshin dhe fëmijët nuk lejoheshin të dilnin 
shpesh në breg, nga frika se anijet e peshkimit që kalonin 
afer brigjeve mund të shikonin lëvizje, në një vend të cilin 
gjithmonë e kishin konsideruar si të pabanueshëm. Madje 
Lek Dukagjini një herë i kishte kërkuar Mehmetit që 
varkat e vogla, që ata i mbanin për peshkim, të tërhiqeshin 
në brendësi të ishullit duke i mbuluar me gjethe dhe me 
ferra për t’u nxjerrë prej andej, vetëm natën. Mehmeti 
ishte bindur, Ademi kishte mbuluar një nga varkat duke 
thurur degë pemë sikur po ndërtonte një shportë për të 
fshehur varkat, por anija me të cilën ata kishin ardhur në 
Shqipëri ishte shumë e madhe për t’u mbuluar me gjethe 
dhe ai gjithnjë dyshonte se trupi i saj, që ngrihej mbi breg 
si një shtëpi, ndonjë ditë do të joshte piratët apo 
kureshtarët për të zbritur në ishull. Tani ai duhej t’i 
thoshte djalit që i kishte shërbyer verën se nga kishte 
ardhur sepse në Mesdhe,kjo është një pyetje që nuk mund 
t’i shmangesh. Unë jam shqiptar,tha Ademi, për të qenë 
në rregull me ndërgjegjen. As nuk gënjeu dhe as nuk tha 
të vërtetën sepse shqiptarë mund të gjeje edhe në vende të 
tjera, jashtë Shqipërisë, megjithëse shqiptarët që jetonin 
jashtë vendit e donin Zotin, martoheshin, kishin prona 
dhe pinin. Sytë e djalit u errësuan sikur kishte dëgjuar një 
gënjeshtër dhe ai u tërhoq në banak pa folur, por pa ia 
ndarë vështrimin, sikur po e ruante. Nuk i pëlqeu, mendoi 
Ademi, kushedi çfarë ka dëgjuar për shqiptarët, ndoshta u 

frikësua. I bëri shenjë që të paguante dhe pasi mori 
kusurin dhe u bë gati të ngrihej, dëgjoi djalin ta pyeste: 
Është e vërtetë që ju shqiptarët keni ndryshuar Zot? 
Ademi u ftoh. Vera iu ngjit në bark dhe gjuha iu mbush 
me mornica si kërpudhat që i mbijnë njerëzve në lëkurë 
kur bije shi. Me sa duket këtu dinë diçka, mendoi dhe 
bota iu rrëzua para këmbëve kur mendoi se Shqipëria nuk 
kishte arritur t’i fshihej syve të njerëzimit. Nëse e dinë 
atëherë pse nuk na pushtojnë, mendoi Ademi dhe kjo 
pyetje e habiti edhe më shumë. Ademi ishte krenar nga 
natyra dhe nëse gënjente, shpirti i tij nuk ndihej mirë jo 
vetëm sepse kështu ishte lindur, por edhe sepse Mehmeti 
e kishte bindur se gënjeshtra është një ves i frikacakëve. 
Nuk duhet të kem frikë të mbroj vendin tim, mendoi dhe 
iu drejtua djalit që e shikonte qetësisht: Zoti ynë është i 
gjallë, ndërsa Zoti juaj nuk ekziston, ky është ndryshimi. 
Tjetri qeshi lehtë pa dashur ta fyente dhe iu përgjigj: Nëse 
Zoti juaj është i gjallë do të thotë se ai nuk është Zot. 
Njerëzit nuk mund të jetojnë me Zotin sepse kjo është e 
pamundur. Zoti nuk është njeri dhe as nuk ha, as nuk pi 
dhe as nuk punon. Si quhet Zoti juaj sepse kam dëgjuar 
qe ai është një plak i çmendur i cili ka pushtuar një ishull 
dhe atje nuk lejon asnjeri të hyjë dhe të dalë, nuk i lejon 
njerëzit të martohen dhe as të kenë prona. Zoti mund të 
jetë në disa raste i keq dhe i padrejtë, por atij nuk i lejohet 
të çmendet. Ademi u mpi. Bota e njihte Shqipërinë dhe 
Lek Dukagjinin dhe me sa dukej tallej me të. U ngrit në 
këmbë dhe para se të dilte tha: Zoti im quhet Lek 

Dukagjini. Ai ka vendosur të ndryshojë botën dhe ta 
shpëtojë nga mëkatet që e kanë torturuar për mijëra vjet. 
Duke dalë dëgjoi djalin që i tha pas shpinës: Mos i beso 
kësaj përralle. Nëse ke nevojë për mua eja më tako. 
Shqiptarët kanë vuajtur gjithmonë nga njerëzit dhe jo 
nga Zoti. Gjyshi im ka qenë shqiptar dhe më ka folur 
shumë për dobësitë e këtij populli. 

Kur Ademi doli në rrugë, dielli që i ra në sy pothuajse 
e verboi. Porti ishte i zhurmshëm në atë orë sepse anijet 
që vinin nga vende të largëta zakonisht shtoheshin 
pasdite. Ademi ecte në mes të vapës si një deve të cilën e 
kanë lënë të lirë në shkretëtirë, pasi i kanë vrarë të zotin. 
Ai do donte të shkonte me vrap te Mehmeti t’i tregonte 
se Shqipëria ishte në rrezik sepse të gjithë e dinin se ku 
ishin ata, çfarë bënin dhe si jetonin dhe ndoshta në atë 
panik të niseshin për në ishull ku duhej të bëheshin gati 
për të mbrojtur vendin nga pushtimi i afërt. Ishte e qartë 
se nëse një kamerier i zakonshëm në port, e dinte se ku 
ishte Shqipëria dhe çfarë ndodhte aty, ushtria e atij vendi 
sigurisht që e dinte prej kohësh. Ndoshta ushtarët kishin 
ardhur me anije deri në afersi të ishullit duke i përgjuar 
dhe pastaj ishin kthyer sërish, sepse me siguri kishin 
menduar se ka kohë për të pushtuar vende të cilat janë të 
parrezikshme për sa kohë që janë të padobishme. Ose 
ndoshta, ata po prisnin që Ademi dhe shokët e tij ta 
mbillnin tokën e ishullit, ta pastronin, ta zbukuronin, siç 
kishin bërë në të vërtetë gjatë gjithë atyre viteve dhe 
pastaj, kur ajo të ishte gati, ata të vinin dhe ta merrnin, si 

një peshk të fërguar në mes të detit. Kush nuk do donte 
ta pushtonte parajsën pasi ajo të ishte ndërtuar. Ademi 
ndjeu zemrën t’i rrihte fort sikur donte të dilte nga gjoksi, 
por këmbët i kishte të ngathëta dhe të rënduara. Rrugicat 
e portit ishin mbushur me mallra që po shkarkoheshin 
nga anijet dhe ai u pengua disa herë në cepat e arkave të 
rënda që shtriheshin në diell duke pritur të zbrazeshin. Ai 
u ul mbi njërën prej tyre dhe që atje pa anijen që e kishte 
sjellë në port që priste e vetmuar dhe e uritur. Mehmeti 
duhet të jetë shqetësuar, mendoi. Me siguri ka menduar 
se më ka ndodhur diçka. Megjithatë Ademi ishte i 
pavendosur si çdo njeri të cilin jeta e ka vënë përballë dy 
rrugësh. Nga njëra anë donte t’i thoshte Mehmetit se 
çfarë kishte dëgjuar dhe nga ana tjetër i duhej të blinte 
grurin dhe ushqimet e tjera për të cilat kishte ardhur deri 
aty. Nuk erdha këtu për të pirë verë, mendoi dhe fajësoi 
veten që kishte hyrë në tavernë, megjithëse Mehmeti e 
kishte paralajmëruar. Do ishte më mirë mos kishte takuar 
asnjeri, por të blinte ushqimet dhe t’i çonte në anije. 
Ndoshta do ishte shumë mirë sikur të mos e dinte se çfarë 
mendonte bota për Shqipërinë, atëherë do jetonte pa 
ankthin që e kishte kapur, i lumtur dhe i qetë deri ditën 
që ushtritë armike do vinin nga deti për të pushtuar 
vendin e tij. Ai do luftonte dhe ndoshta do vdiste i gëzuar 
duke shijuar lavdinë që çdo hero beson se do fitojë pas 
vdekjes, pa e ditur se njerëzit kanë më pak arsye për të 
vdekur dhe më shumë arsye për të jetuar duke njohur 
femrat, pijen dhe kënaqësitë që të japin këto vese të cilat 

kanë lindur për ta mbushur shpirtin me butësi, me prehje 
dhe me nevojën për të mos vdekur pa arsye. Ai e 
imagjinonte fytyrën e Mehmetit kur t’i tregonte se çfarë 
kishte dëgjuar në port. Me siguri ai do të nxihej, ndoshta 
do dilte si i marrë nëpër port dhe do ta vriste me dorën e 
tij djalin që e kishte gjyshin shqiptar dhe pastaj do 
sulmonte portin, qytetin dhe të gjitha anijet për të 
zhdukur një herë e mirë çdo njeri që e dinte ku ishte 
Shqipëria. Mehmeti nuk mund të jetonte me atë ankth 
dhe Ademi mendoi se duhej t’ia kursente këtë shqetësim, 
të paktën përkohësisht. Në fund të fundit ai, Mehmeti 
dhe Lek Dukagjini tani ishin të pafuqishëm për t’i 
ndryshuar gjërat. Shqipëria nuk ishte më një sekret. Bota 
po priste që ajo të rrëzohej vetë siç presin gjahtarët e vjetër 
që zogjtë të rrëzohen nga qielli, jo nga krisma e pushkës, 
por nga frika e qenve që i ndjekin, sepse shumica e zogjve 
vdesin nga paniku dhe jo nga fishekët. Atëherë, kur kjo 
ndodh, gjahtarët e duruar i ngrenë nga toka dhe pasi 
kënaqen pak me përpëlitjen e shpendit, ia përdredhin 
kokën me një lëvizje të shpejtë, dhe duke ia hequr puplat 
një nga një, i shtrijnë në hell duke shijuar lëngun e skuqur 
që rrjedh nga mishi i tyre. Po presin që ne të rrëzohemi, 
mendoi Ademi, nuk duan të harxhojnë asnjë fishek për të 
na pushtuar. Ndoshta besojnë se një vend pa Zot, 
shkatërrohet vetë, pa ndihmën e askujt. Mendimi që i 
shkoi në kokë ishte edhe me i papërballueshëm. Ademi i 
kishte falur gati shtatë vite të jetës së vet Shqipërisë dhe 
tani i duhej të mësohej me mendimin se gjithë kjo 

sakrificë kishte shkuar dëm. Jeta e njeriut është e shkurtër 
dhe kur ajo shpenzohet kot, njeriu rrudhet, frikësohet 
dhe e vetmja mënyrë që i mbetet për të kapërcyer 
hidhërimin është rendja pas gjërave të vogla. Kështu u ka 
ndodhur në histori shumë heronjve të cilët kanë lënë 
luftën pas një zhgënjimi dhe kanë ngrysur ditët në krahët 
e grave të ëmbla që janë gjithmonë të gatshme për të 
mbytur çdo lloj heroizmi në mjaltin e kofshëve të tyre. 
Ademi ndjeu se e vetmja rrugë për të shpëtuar nga 
trishtimi dhe paniku që e kishte mbërthyer ishte t’i 
kthehej jetës së portit, të blinte grurin, domatet, patatet 
sepse pazari përgjithësisht i shëron sëmundjet e njerëzve. 
Kur humb besimin te gjërat e mëdha duhet t’i kushtohesh 
gjërave të vogla. Ato kanë aftësinë ta mbajnë mendjen në 
lëvizje dhe trupin në ekuilibër dhe nuk është e rastësishme 
që njerëzit që vuajnë më shumë kanë më shumë oreks se 
ata që nuk vuajnë. Ademi u ngrit nga arka ku ishte ulur 
dhe u drejtua nga tezga buzë rrugës, të mbushura me 
ushqime. Kur u ngrys u kthye në anije. Kishte sjellë thasë 
me grurë që rëndonin mbi kuvertë, ndërsa shpirtin e 
kishte pak më të lehtë. Shqipëria duhej të siguronte 
ushqimin deri ditën që do të shkatërrohej dhe nëse ky 
kishte mbetur i vetmi qëllim, Ademi ia kishte arritur. Pasi 
rregulloi thasët e grurit në kuvertë, pa Mehmetin që i 
kishte sytë e mbyllur dhe dridhej nën një batanije prej 
leshi si një ari që e kanë lidhur me plagët e veta. Iu afrua 
dhe i vuri dorën mbi ballë. Mehmetit iu drodhën faqet 
ndërsa errësira që shkëlqente mbi det ia ndriçoi faqet e 

rrudhura. Solla bukë për Shqipërinë, i tha Ademi për ta 
qetësuar. Do ta mundim urinë. Me vonë do sjell ushqimet 
e tjera. Mehmeti nuk i hapi sytë, por duke i mbajtur dorën 
siç bëjnë murgjit kur duan të masin pulsin e një njeriu që 
është kthyer nga ferri e pyeti: Si ishte qyteti? Ademit iu 
skuqën faqet, por Mehmeti i kishte sytë mbyllur dhe nuk 
e pa. I shëmtuar dhe i trishtuar, u përgjigj si çdo vend ku 
lumturia shitet në pazar. Mehmeti ia lëshoi dorën dhe 
Ademi u ndje sikur sapo kishte nxjerrë shpirtin nga një 
kovë me gjarpërinj. Ndoshta më besoi, mendoi, por si çdo 
djalë që ia fsheh babait plagët e humbjes në betejë, vendosi 
të mos tregonte. Ademi kishte ardhur i plagosur nga 
fronti ku e kishin çuar dhe tani duhej të qetësonte të 
tjerët, pa i frikësuar dhe pa iu thënë se atje edhe mund të 
vriteshe. Ai do ta mbante të vërtetën për vete sepse ku i 
dihej, Shqipëria kishte humbur një betejë, por jo gjithë 
luftën. Nëse do t’i tregonte Mehmetit se në qytet njerëzit 
e dinin se ku ishte Shqipëria dhe çfarë ndryshimi kishte 
vendosur ajo t’i sillte botës atëherë ndoshta fati i 
Shqipërisë mund të ndryshonte. Mehmeti do t’ia thoshte 
Lek Dukagjinit dhe në trishtim e sipër ai mund t’i jepte 
fund ëndrrës për një parajsë në mes të ferrit. Ndoshta do 
t’i hipte femijët në anije dhe do endej nëpër botë për të 
gjetur një ishull tjetër, më të sigurt dhe larg syve të botës. 
Kjo peripeci duhej shmangur sepse do ishte e pamundur 
të ndërtohej një vend tjetër me aq shumë sakrifica dhe 
vështirësi. Nganjëherë e vërteta ndikon për keq në të 
ardhmen e botës sepse e vërteta i detyron njerëzit të 

ndryshojnë vendimet e tyre në mënyrë të befasishme dhe 
jo shumë të arsyeshme. E vërteta është e frikshme dhe 
Shqipëria nuk duhej të frikësohej. Ademit iu kthye sërish 
ndjesia e heroit dhe mendoi se edhe fshehja e së vërtetës 
ishte një akt heroizmi ndaj një ditë do të shpërblehej. 
Nëse gjërat shkonin mirë dhe bota nuk e ndërpriste me 
dhunë dhe me armë, lumturinë e Shqipërisë, atëherë, kur 
të plakej dhe kur ndoshta të zinte vendin e Mehmetit në 
krye të mbrojtjes së vendit, ai do f i tregonte femijëve të 
ishullit atë që kishte dëgjuar para shumë vitesh në një 
port të zhurmshëm të Mesdheut. “Nuk e tregova atëherë 
sepse e dija që Shqipëria do fitonte mbi paragjykimin dhe 
armiqësinë e popujve të tjerë dhe ja, koha më dha të drejtë. 
Ne fituam dhe nuk u mundëm”. Nëse do kisha thënë të 
vërtetën ndoshta Lek Dukagjini do ta braktiste këtë ishull 
dhe e ardhmja jonë do të ishte një gjë e panjohur, ndoshta 
diçka tjetër, por sigurisht jo kjo që kemi. Fëmijët do ta 
nderonin si një hero sepse heronjtë nuk meritojnë të 
nderohen vetëm kur fitojnë, por edhe kur e shmangin 
luftën apo kur fshehin pasojat dhe dobësitë e saj. Ky do 
ishte një shërbim të cilin Shqipëria duhet t’ia dinte për 
nder Ademit dhe pa dyshim Mehmeti duhet të krenohej 
që kishte besuar tek ai dhe e kishte marrë me vete në atë 
udhëtim. Ai ishte i aftë të ruante një të fshehtë për të 
mbrojtur vendin e tij, ndoshta të fshehtën më të madhe 
që bashkë me urinë kërcënonte Shqipërinë ato kohë. Një 
herë ai kishte dëgjuar Lek Dukagjinin të thoshte, se bota 
duhet të ruhet nga të vërtetat e Zotit, por me sa duket ajo 

duhej të ruhej edhe nga të vërtetat e njerëzve dhe atë natë, 
në ëmbëlsinë e kxipur të Mesdheut, ky mision po i shijonte 
më shumë. Lumturia kërcënohet vazhdimisht nga të 
vërtetat dhe Ademi kishte një mundësi për ta provuar. 
Tani ndihej mirë, si çdo njeri që sapo kishte marrë një 
vendim. Nga qyteti vinin zërat e burrave që kishin lënë 
punën dhe po u drejtoheshin tavernave. Atje, ata harronin 
punët e ditës dhe ndoshta edhe hallet e botës bashkë me 
Zotin që natën flinte, duke u shtirur sikur nuk i shihte 
mëkatet e tyre të përsëritura. Ademi u kujtua për djalin që 
i kishte thënë se e priste dhe mendoi se duhej ta takonte 
sërish. Duhet të di gjithçka që ai di për ne. I vuri dorën 
Mehmetit në ballë dhe i tha: Duhet të shkoj sërish në 
qytet. Ushqimet që na mungojnë janë më të lira natën. 
Mehmeti hapi sytë dhe e pa me kujdes sikur po i 
numëronte gjurmët e mendimeve që i kalonin në ballë si 
dallgë të nëndheshme. Nata i prish gratë sepse ua mbulon 
tradhtinë, ndërsa burrat i largon nga lufta duke i bindur 
se ajo nuk fitohet, tha ai. Ku do shkosh në këtë orë? Ademi 
u djersit. Duhet të sajonte diçka sepse Mehmeti, si çdo ari 
i plagosur e kishte nuhatjen ende të fortë për të kapur 
erën e lepujve që bridhnin nëpër pyll. Njeriu që më shiti 
grurin më tha të shkoj pas mesnate për të marrë ushqimet 
e tjera. Në të gdhirë ato vijnë nga fshatrat dhe është më e 
lehtë f i marrësh përpara të tjerëve. Mehmeti uli sytë dhe 
Ademi e kuptoi se ai nuk kishte fuqi ta ndalonte. 
Megjithatë arinjtë nuk heqin dorë nga ndjekja e lepujve 
duke qenë të sigurt se ata do kthehen sërish për të provuar 

se arinjtë mund ta nënshtrojnë gjithë pyllin edhe kur janë 
të plagosur. Nuk do fle pa u kthyer ti, i tha Mehmeti. Do 
të të pres deri në agim. Dhimbjet e trupit mund t’i duroj, 
por shpirti më djeg. Hëna që atë çast po shikonte tokën 
lëvizi si një perde nga një puhizë e lehtë e cila u ngrit nga 
deti dhe u end për një farë kohe në ajër. Rri i qetë, iu 
përgjigj Ademi. Kur të kthehem do të jesh më mirë dhe 
do nisemi për në Shqipëri. Mehmeti u zgjat ta puthte dhe 
ndjeu shpinën që i dogji. Plagët që kishte mbi lëkurë nuk 
i ishin mbyllur ende megjithëse ia kishin lyer me vaj të 
freskët si ai që fëmijët vënë në kurriz kur digjen nga dielli. 
Ademi u ngrit dhe pas pak ishte në rrugën e portit. 

Taverna ishte e hapur dhe ai hyri me shpejtësi, sikur po 
futej në një vend të njohur. Disa burra kishin zënë vend 
nëpër tryeza dhe vera që kishin përpara duket se ua kishte 
çliruar gjuhën. Djali që rrinte pas banakut e pa dhe e 
përshëndeti. Dukej si një njeri që sillej njëlloj me çdo gjë 
që vinte nga deti, qofshin njerëz, peshq apo të panjohur. 
Ademi u ndje mirë sepse në një qytet të madh, fytyrat e 
njerëzve të njohur i bëjnë njeriut efektin që i bën sorkadhja 
një lepuri që ka humbur rrugën.Të dy e dinë se mund t’i 
shpëtojnë ariut duke u miqësuar. Kafshët e buta e dallojnë 
shpejt njëra- tjetrën, sepse nuhatja e tyre është mësuar të 
njohë në largësi dhëmbët që kafshojnë mish, nga ato që 
ushqehen me lule. Ademi kaloi dorën mbi flokë si të 
donte të zbukurohej, siç bëjnë lepujt kur takohen me 
sorkadhet dhe pas pak djali erdhi në tavolinë me një kanë 
më verë dhe me dy gota. Bëre mirë që erdhe, i tha ai. 

Sonte është një natë e bukur dhe qyteti mban era det. 
Njerëzit vijnë nga deti për t’u njohur në tokë. Ademi e 
ktheu gotën e verës me etje dhe e pyeti: Çfarë di ti për 
Shqipërinë? Ai uli sytë mbi gotën e tij sikur në fundin e 
saj po kërkonte një përgjigje të shkurtër dhe bindëse. 
Burrat që pinë e fitojnë këtë zakon gjatë bisedave të tyre 
të gjata dhe të mërzitshme. Ata shohin gotën para se të 
flasin sepse ky ritual i ndihmon të përqendrohen dhe 
ndoshta t’i japin më shumë peshë ijalëve të veta. Gjyshi 
im iku nga vendi i tij duke lënë një amanet. Mos u ktheni 
më kurrë atje derisa shqiptarët të mësohen se Zoti nuk 
është si gratë dhe as si rrobat, prandaj ai nuk mund të 
ndërrohet dhe as të zëvendësohet, tha ai. Unë kam 
vendosur ta mbaj amanetin e tij dhe megjithëse nganjëherë 
ndiej gjakun e shqiptarëve që e nxeh trupin tim, shqiptarët 
nuk i dua. Nuk jam i vetmi njeri që urren një pjesë të 
trupit të vet. Kështu i ndodh sakatëve, apo grave të 
shëmtuara. Çdo njeri ka në trup disa pjesë që nuk do 
donte t’i kishte ashtu. Kur gjyshi im erdhi këtu u martua 
me një grua nga ky qytet. Unë kam lindur në një shtëpi 
afër portit një ditë dimri kur dallgët kishin hyrë në port 
duke frikësuar nënën time dhe mua, që nxora kokën para 
kohe për të parë ç’po ndodhte. Gjëja e parë që pashë kur 
linda ishte deti, megjithëse akoma nuk e kam kapërcyer 
për të shkuar në bregun tjetër, sepse koha nuk ka vendosur 
ndryshe. Kjo tavernë është e jona. Babai im rrinte ulur me 
sytë nga porti dhe thoshte: Fati ka vendosur që ne të 
shohim çdo ditë detin e Shqipërisë për të mos e harruar. 

Familja jonë iku nga fshati kur turqit i detyruan njerëzit 
të ndryshojnë fenë. Gjyshi nuk pranoi dhe iku me një 
varkë në mes të stuhisë siç bënë shumë shqiptarë të tjerë 
të cilët menduan se Zoti nuk ndryshon dhe prandaj nuk 
mund të përzgjidhet me forcë. Unë jam i vetmi nip i fisit 
të Komnenëve. Gjyshi im quhej Arianit Komneni. Ai 
kishte luftuar kundër turqve dhe humbi kur shqiptarët e 
tjerë e tradhtuan. Atëherë u largua në dëshpërim dhe vdiq 
i trishtuar, si çdo njeri të cilit nuk i japin mundësi të 
luftojë për gjërat që do. Mua më quajnë Zed Komneni. 
Para se të vdiste gjyshi më thirri pranë shtratit të tij dhe 
më tha: Unë ika nga shqiptarët sepse ata nuk e bëjnë dot 
Shqipërinë. Ka mijëra vjet që përpiqen, por nuk arrijnë 
dot dhe tani që jam duke vdekur besoj se e kam një 
përgjigje. Shqiptarët nuk bëjnë dot shtet sepse ata nuk 
besojnë në Zot. Zoti ka lindur për të bashkuar njerëzit 
dhe ata që nuk kanë Zot, nuk bashkohen dot. Ndoshta 
një ditë do ketë Shqipëri, por nuk besoj se ajo do të jetë si 
gjithë vendet e tjera. Duhet të kalojnë shumë shekuj para 
se shqiptarët të arrijnë të kthehen te Zoti që e kanë 
mohuar dhe të pranojnë atë që kanë pranuar shumica e 
popujve të botës: se njeriu mund të bëjë gjëra të vogla pa 
ndihmën e askujt, por nuk do arrijë të bëjë kurrë gjëra të 
mëdha pa ndihmën e Zotit. Dhe shtetet hyjnë tek ato 
gjëra të cilat Zoti duhet t’i bekojë që të ngrihen mbi botë 
dhe të ndihmojnë njerëzit të ecin në rrugën e përparimit 
dhe të lumturisë. Më premto që nuk do shkosh kurrë në 
Shqipëri derisa kjo ditë të mbërrijë. Është e rëndë t’i 

them gjakut tim të mos shkelë në vendin e vet, por unë 
nuk dua të jetosh me zhgënjimin tim ndaj dua të betohesh, 
pranë një të vdekuri, të cilit vendi i tij nuk i dha as qiell 
për të fluturuar dhe as tokë për t’u varrosur, por vetëm det 
për të ikur. Unë u betova duke qarë dhe kam vendosur ta 
mbaj këtë betim. Kur më the se ishe shqiptar u frikësova. 
Njerëzit këtu besojnë se shqiptarët mund të bëjnë çdo gjë 
sepse ata nuk kanë Zot. Shumë vite më parë shqiptarët 
konsideroheshin si njerëz të ashpër që të vrasin pa shkak. 
Kjo ka ndodhur para shumë kohësh kur disa prej tyre 
erdhën këtu dhe vodhën, përdhunuan gratë dhe ngritën 
banda për të grabitur mallrat që hynin në port. Shqiptarët 
nuk i duan në këtë pjesë të botës sepse ata të vrasin pa 
asnjë arsye.Tani gjërat kanë ndryshuar pak, por sidoqoftë 
jo për mirë. Nga të frikshëm shqiptarët janë bërë 
qesharakë.Thonë se disa prej tyre kanë pushtuar një ishull 
në det dhe jetojnë atje duke mos lejuar askënd të hyjë dhe 
të dalë. Më në fund kanë vendosur të bëjnë Shqipërinë, 
thotë dikush, natyrisht duke imituar ferrin, sepse ata kanë 
jetuar gjithnjë aty dhe nuk njohin asgjë tjetër. Ka njerëz 
që besojnë se ky shtet i çmendur që nuk i lejon njerëzit të 
lëvizin lirisht dhe të kenë pasuri, nuk duhet lejuar të 
ekzistojë kaq afer brigjeve tona sepse ai mund të kthehet 
në një epidemi. Ku i dihet, thonë, ndoshta ndonjë nga 
gjeneralët mund të marrë për shembull Shqipërinë dhe ta 
kthejë vendin tonë në një burg ku duhet të jetojmë si 
shqiptarët. Sigurisht që ushtria e këtij vendi është shumë 
e fortë dhe mund t’i dëbojë shqiptarët nga ishulli brenda 

një nate. Por ata që drejtojnë qytetin kanë vendosur të 
mos dërgojnë ushtri në Shqipëri. Të gjitha shtetet kanë 
nevojë për t’i treguar popujve të tyre një model të keq. 
Gjeneralët, priftërinjtë, senatorët dhe tregtarët që 
qeverisin vendin tonë kanë gjetur Shqipërinë për t’u 
thënë njerëzve të pakënaqur: Ej shikoni se mund të 
përfundoni si shqiptarët. Atje nuk ka Zot, burrat dhe 
gratë nuk lejohen të martohen, nuk lejohet prona, paraja, 
pija dhe seksi. Nëse vendi ynë nuk është parajsë, Shqipëria 
është një ferr. Dhe njerëzit binden, sepse megjithëse këtu 
ka varfëri dhe pabarazi, shembulli që vjen nga Shqipëria 
është i frikshëm. Kjo i ndihmon gjeneralët dhe priftërinjtë 
të mbajnë pushtetin sepse përndryshe njerëzit mendojnë 
se duke i rrëzuar ata, do të vijë ndonjë i marrë, që ashtu si 
në Shqipëri do t’u marrë atyre pronat, paratë dhe do t’i 
ndalojë të besojnë Zotin. Njerëzit gjejnë gjithmonë një 
ngushëllim dhe Shqipëria është kthyer në një ngushëllim 
për varferinë dhe mjerimin e tyre. Me mirë të jesh i varfër 
në parajsë, se i lumtur në ferr, kështu thonë. Më vjen keq 
ta pranoj, por çdo ditë e më shumë bindem se gjyshi im 
ka pasur të drejtë. Kur më the se vjen nga Shqipëria u 
hutova. Megjithatë gjaku që kam në dej më detyroi të 
sillem mirë.Ndoshta nukmund tëbëj asgjë për Shqipërinë, 
por mund të ndihmoj shqiptarët të kuptojnë se ai është 
një vend i pajetueshëm. Ndërsa Zedi fliste, Ademi pinte 
pa pushim dhe kur ai mbaroi kana ishte boshatisur. Bota 
jo vetëm e dinte ku ishte Shqipëria, por po ashtu njihte të 
gjitha kufizimet dhe ligjet e saj. Sa e pamundur është të 

jesh i vetmuar, mendoi Ademi. Ndërkaq vera kishte bërë 
efektin e vet dhe sytë e Ademit ishin skuqur, ndërsa 
shpirti i ishte ndezur siç ndodh me të gjithë njerëzit që 
kuptojnë se dielli ngroh edhe kur ti nuk e sheh. Ademi 
kishte besuar gjithnjë se Lek Dukagjini ishte një Zot dhe 
fuqitë e tij ishin të mjaftueshme për të ndërtuar një vend 
të sigurt, të fshehtë, të lumtur, të fortë dhe të 
papushtueshëm. Por në qytetin ku kishte ardhur njerëzit 
talleshin me Shqipërinë dhe Lek Dukagjinin e quanin të 
çmendur. Bota ishte përmbysur dhe për ta ngritur sërish 
koha ishte e shkurtër dhe nuk mjaftonte. Ademi nuk 
ishte më i sigurt nëse kishte ardhur nga parajsa në ferr, 
apo përkundrazi kishte lënë përkohësisht ferrin për të 
njohur parajsën. Ai nuk kishte qenë asnjë ditë i lumtur në 
ishull, por gëzimi që kishte ndjerë duke ndërtuar një qytet 
me duart e tij e kishte mbajtur të qetë për shumë kohë, 
megjithëse frytet e atij mundi nuk i kishte korrur ende. 
Shqipëria kishte mbetur atë vit pa bukë, pa grurë, pa 
ushqime dhe e uritur dhe megjithëse e njëjta stinë dhe i 
njëjti det lagte të dy brigjet, në qytetin ku kishte ardhur 
nuk kishte uri dhe njerëzit jetonin dhe ushqeheshin 
normalisht. Nëse do ishte faji natyrës edhe këtu do kishte 
uri dhe buka do mungonte, mendoi ai. Por nëse nuk është 
faji natyrës, siç thoshte Lek Dukagjini, atëherë mbetej të 
ishte faji i njerëzve. Uria e Shqipërisë, që e kishte detyruar 
të kapërcente detin për të ardhur në tavernën e Zedit, 
ishte një dëshmi e dështimit. Nëse nuk e ka fajin natyra 
atëherë e ka Lek Dukagjini, kjo ishte përgjigjja. Ademi u 

djersit kur mendoi se nën ndikimin e ijalëve të Zed 
Komnenit kishte nisur të dyshonte për Shqipërinë. 
Mehmeti i kishte thënë së ushtarëve nuk u lejohet të 
dyshojnë, sepse dyshimi është fara e tradhtisë. Po tradhtoj 
Shqipërinë, mendoi dhe për t’i provuar vetes se nuk ishte 
kështu, i tha Zedit: Shqipëria nuk është një ferr. Ne sapo 
kemi ndërtuar shtetin tonë i cili do të ndryshojë historinë 
e botës. Këtë vit natyra na ndëshkoi duke shkatërruar të 
mbjellat, por vitin tjetër Shqipëria do të jetë një kopsht i 
lulëzuar në të cilën lumturia do hedhë rrënjë të forta dhe 
asnjë dimër, asnjë përmbytje dhe asnjë ushtri nuk mund 
t’i shkulë më nga toka rrënjët e saj. Fëmijët po rriten dhe 
mungesa e pronave, mungesa e dashurisë dhe e Zotit u ka 
dhënë atyre mundësi të ndihen të barabartë. Në fund të 
fundit çfarë duan njerëzit më shumë se barazi, sepse nga 
shtegu i barazisë kalon lumturia, paqja dhe parajsa. Lek 
Dukagjini thotë gjithmonë se ky është qëllimi i Shqipërisë. 
Njerëzve duhet t’u hiqet çdo mundësi për të luftuar dhe 
për të vrarë njërin -tjetrin. Për çfarë janë bërë luftërat në 
këtë botë përgjatë shekujve? Për para, për toka dhe për 
gra. Shqiptarët nuk kanë asnjërën nga këto dhe prandaj 
nuk do grinden dhe nuk do vriten kurrë me njeri -tjetrin. 
Këtë model ne do ta shpërndajmë në të gjithë botën ditën 
kur do të jemi më të fortë dhe kur tokat tona do prodhojnë 
ushqim për të gjithë, pa pasur nevojë për ta blerë apo për 
ta shitur lumturinë me para siç bëni ju këtu. Paraja është 
zhdukur nga vendi ynë sepse ajo pjell lakmi, zili dhe 
armiqësi. Po më thuaj, ti nuk do doje të jetoje në një vend 

pa para? Në një vend ku mund të shkosh në pazar, të 
kërkosh atë për të cilën ke nevojë dhe t’ia çosh femijëve 
të tu? E çfarë ka parajsa më shumë se kaq. Por nëse ne 
kemi vendosur të zhdukim paranë, seksin dhe pronën po 
ashtu kemi vendosur të zhdukim edhe Zotin sepse Zoti 
deri më sot i ka toleruar të gjitha këto mëkate. Ky është 
një Zot që flet për paqen dhe punon çdo ditë kundër saj. 
Ky është një Zot që ka mbyllur sytë kur njerëzit kanë 
shkuar në luftë dhe kur ata janë torturuar nga varfëria. 
Lek Dukagjini ka vendosur ta zëvendësojë Zotin duke 
punuar dhe duke jetuar çdo ditë me njerëzit. Ai vuan si 
ne, ha si ne, lufton si ne dhe vdes si ne. Shqiptarët jetojnë 
çdo ditë me Zotin e tyre dhe kjo i ngushëllon edhe kur 
janë të varfër dhe kur janë të uritur, sepse nëse Zoti vuan 
atëherë vuajtja jote është gjithnjë më e lehtë. Shqipëria 
nuk është një vend me të cilin mund të tallesh. Ajo është 
një sakrificë për të ardhmen e gjithë njerëzimit. Kanë të 
drejtë të gjithë ata që mendojnë se ky model do të përhapet 
shpejt në të gjithë botën. Ashtu si pëllumbat që kërcejnë 
mbi dallgë, Shqipëria një ditë do të kalojë detin dhe do të 
vijë në qytetin tënd sepse edhe këtu ka njerëz të cilët duan 
të gjejnë një rrugë shpëtimi nga varfëria, pabarazia dhe 
vesi. Jam i bindur se herët apo vonë kjo ka për të ndodhur. 

Taverna ishte ndezur nga vera, nga tymi dhe fjalët e 
burrave që kishin ardhur aty nga të gjitha brigjet e botës 
siç ndodh në udhëkryqet e porteve. Duke folur, Ademi 
kishte marr zjarr, si një leshterik i thatë që kishte dalë 
nga deti për të ndriçuar errësirën e qytetit. Ishte ijalimi i 

parë që mbante në jetën e tij dhe pa e kuptuar ai kishte 
përsëritur të gjitha gjërat që kishte dëgjuar në vite nga 
Lek Dukagjini, njëlloj si një ushtar që mbledh copat e 
trupit të komandantit të vet dhe përpiqet t’i bashkojë, 
për t’i imituar para pasqyrës. Ushtarët nuk mendojnë, ata 
vetëm binden dhe kur binden janë gjithmonë të qetë dhe 
pa brenga. Nuk tradhtova, mendoi Ademi dhe u ndje mirë 
sepse pija i kishte bërë efektin e kundërt. E kishte forcuar 
duke ia zgjidhur gjuhën dhe duke ia zbukuruar mendimet. 
Zedi rrinte përballë tij, me sytë e ulur mbi kanën e zbrazur. 
U vu në mendime, mendoi Ademi. Askush nuk mund 
t’i rezistojë tërheqjes së parajsës. Njerëzit nuk besojnë se 
parajsa ekziston dhe mjafton që një njeri të kthehet që 
andej, për të treguar se çfarë ndodh atje dhe si jetohet çdo 
ditë, që ta besojnë dhe ta admirojnë bukurinë dhe magjinë 
e saj. Erdha nga parajsa për të ndryshuar ferrin. Erdha nga 
uria për t’u shuar këtyre njerëzve etjen për lumturi. Zed 
Komneni ngriti sytë dhe duke e vështruar me keqardhje 
siç do bënin gjithë priftërinjtë që takohen me një njeri që 
thotë se vjen nga parajsa e pyeti: Pse po pi? Ademi u hutua. 
Ai kishte pritur një pyetje tjetër që lidhej me Shqipërinë, 
me paqen dhe ligjet e saj dhe prandaj nuk u përgjigj, por e 
pa Zedin në sy.Ti po pi sepse kjo të ndalohet në Shqipëri, 
tha Zed Komneni duke shtrirë duart mbi tavolinë sikur 
donte të mbulonte fajin e Ademit. Ke ardhur këtu të 
bësh ato që në Shqipëri nuk i bën dot. Në këtë çast e ke 
tradhtuar vendin tënd sepse ke shkelur një nga ligjet e 
saj. Kjo tregon se ti nuk i beson Shqipërisë. Njeriu është 

i mbushur me mëkate, nga të cilat nuk mund të shpëtojë 
duke i ndaluar me dhunë, por duke u bindur se ato janë të 
dëmshme. Shqipëria ka vendosur të jetojë duke dhunuar 
shqiptarët dhe duke u hequr atyre lirinë. Ky vend nuk ka 
arsye të ekzistojë dhe unë nuk mund të besoj se atje ka 
paqe, lumturi dhe qetësi. Nëse njerëzve u hiqet liria ata 
nuk mund të jenë të lumtur. Lumturia që besoni se jetoni 
është e gënjeshtërt. Ajo nuk do vazhdojë gjatë sepse një 
vend që nuk është i lirë varfërohet dhe shumë shpejt 
detyrohet t’i shtrijë dorën vendeve të tjera duke dorëzuar 
kështu pak nga pak pavarësinë e vet. Kjo është arsyeja që 
ti ke ardhur këtu. Të blesh ushqimet që Shqipëria nuk i 
siguron dot vetë dhe ky nuk është një dështim i natyrës, 
por i njerëzve që drejtojnë Shqipërinë. Ti më the se Lek 
Dukagjini kërkon të zëvendësojë Zotin. Ky nuk mund të 
jetë një qëllim, por një marrëzi. Ne e respektojmë Zotin 
sepse ai nuk i përdor njerëzit, ndërsa Lek Dukagjini po 
ju përdor ju, për t’u ndjerë i plotfuqishëm si një Zot. Të 
gjitha të këqijat e kësaj bote kanë ardhur kur njerëz si Lek 
Dukagjini kanë nisur të kufizojnë lirinë e të tjerëve. Unë e 
shikoj sot atë që do të ndodhë pas disa vitesh. Shqiptarët 
do të ikin me tmerr nga vendi i tyre përmes detit ashtu siç 
ikin të burgosurit sapo e kuptojnë se dera e burgut është 
e hapur. I kam në sy varkat apo anijet e mbushura plot 
me burra, me gra dhe fëmijë të cilët do qajnë ditën kur 
do kenë fatin t’i shpëtojnë dhunës, shtypjes dhe mjerimit 
sepse nëse Shqipëria vazhdon të varfërohet, nëse toka e 
saj nuk do prodhojë dot ushqimin e duhur, nëse kafshët 

nuk do shtohen dhe njerëzit do humbin shpresën, duke 
kuptuar se gjërat po shkojnë keq, Lek Dukagjini do 
bëhet shumë më i dhunshëm. Ai nuk mund ta pranojë 
dështimin dhe prandaj urrejtjen e tij do ta derdhë si zjarr 
mbi shqiptarët. Dihet se varferia e kthen çmendurinë 
në dhunë dhe terror. Do isha cinik nëse do të thosha se 
shqiptarët e meritojnë këtë fat, siç mendonte gjyshi im. 
Natyrisht që të gjithë njerëzit meritojnë atë që kanë, por 
në rastin e shqiptarëve unë ndiej dhimbje. Uroj çdo ditë 
fatin që gjyshi im një ditë iku nga ato toka sepse ndoshta 
edhe unë tani do isha një lepur i zënë në çarkun e Lek 
Dukagjinit. Por meqë nuk mund të bëj dot asgjë për 
Shqipërinë më lejo të bëj diçka për ty. Mos u kthe në 
Shqipëri, miku im. Mos shko në burg kur ke mundësi 
të jetosh në liri. Do punojmë bashkë këtu, ti mund të 
martohesh, të kesh një familje që Lek Dukagjini ta ka 
mohuar, do kesh një shtëpi dhe pas shumë vitesh femijët 
e t’u do ndihen krenarë që babai u dha mundësi të lindin 
në një vend të lirë që nuk e zëvendëson Zotin me një katil 
dhe nuk i ndalon gratë të nginjen me trupat e burrave të 
tyre. Shpresoj që para se ne të dy të plakemi të vijnë ditë 
më të mira për shqiptarët. Atëherë, kur ata të mbërrijnë në 
brigjet tona ne do t’i ndihmojmë duke i bindur të gjithë 
ata që besojnë se shqiptarëve u mungon dashuria për 
lirinë, sepse e vërteta është ndryshe. Le të ngremë në këtë 
breg një strehë për shqiptarët. Jam i bindur se një ditë ata 
do të vijnë dhe dikush që i do duhet t’i presë. Atëherë ne 
mund të kthehemi të gjithë në Shqipëri për ta shndërruar 

në një vend normal ku njerëzit janë të lirë të jetojnë dhe 
të vdesin duke punuar dhe ku askush nuk merr përsipër 
të bëjë punën e Zotit sepse njerëzit kanë lindur për ta 
ndërtuar jetën e tyre në tokë dhe jo në qiell. Nëse ti nuk 
kthehesh i shërben Shqipërisë më shumë, sepse të gjithë 
njerëzit do nisin të mendojnë se përtej detit ka diçka të 
bukur që ia vlen të jetohet dhe të provohet. Jepi shokëve 
të t’u një mundësi për të ëndërruar. Është njëlloj sikur 
një kafshe, që e ke mbyllur në kafaz, t’i tregosh rrugën e 
pyllit në pasqyrën ku krihet çdo ditë. Ajo do të përgjaket 
me thonj për të dalë jashtë, derisa t’ia arrijë dhe ditën që 
do shkojë në pyll plagët do t’i duken të ëmbla si mjalti që 
djersin nga etja.Ti mund t’u kthesh shqiptarëve besimin, 
kjo është detyra jote. Në histori ka gjithmonë heronj të 
cilët kanë ndryshuar fatin e popujve duke braktisur një 
luftë të padrejtë. Ikja jote, nuk do jetë dezertim, por 
sinjali i fillimit të një lufte të vërtetë. Unë e ndiej që 
shqiptarët janë gati të luftojnë për lirinë e tyre pas kaq 
shumë shekujve ajo u është mohuar me të gjitha mënyrat. 
Ata presin vetëm një shenjë siç pret zogu lëkundjen e 
një pende në ajër për të fluturuar. Kjo është një luftë që 
Lek Dukagjini nuk mund ta fitojë dot sepse askush nuk 
e ka fituar dot luftën me dashurinë. Dua të besosh se ç’ka 
po të them buron nga shpirti im. Më jep mundësinë të 
shkoj te varri i gjyshit tim dhe t’i them: Unë i mësova 
një shqiptari se çfarë është liria. E di se kockat e tij do 
lëvizin nga vendi njëlloj si armët kur i thërret lufta dhe 
pastaj do prehen në qetësi sepse edhe të vdekurit jetojnë 

duke pritur që bota që lanë pas të bëhet më e mirë. Gjyshi 
im iku nga Shqipëria sepse atje njerëzve iu hoq e drejta 
të zgjidhnin Zotin që donin dhe ti ma ringjalle kujtimin 
e tij. Edhe ty të kanë hequr mundësinë të zgjedhësh atë 
që do dhe të kanë detyruar t’i besosh një Zoti tjetër, i cili 
nuk të do. Unë nuk pata mundësi ta ngushëlloj Arianit 
Komnenin, por plaga e familjes sime do të jetë më e lehtë 
nëse ti më jep mundësi të të shpëtoj. Eja me mua dhe 
mos kundërshto, tha Zed Komneni duke e kapur Ademin 
nga dora. Njeriu nuk bëhet dot burrë pa njohur verën 
dhe gratë. Ato që Lek Dukagjini t’i ka ndaluar, po na 
presin. Nuk po të shtyj në tradhti, por në liri. Ademi ishte 
skuqur dhe ijalët e Zed Komnenit, ia kishin mpirë trupin 
në karrige, njëlloj si gozhdët që ndalojnë një pemë të ecë 
nëpër pyll. Kishte raste kur Zedi i dukej si një vëlla që e 
kishte humbur prej shumë kohësh, por herë- herë ai e 
kapte veten në honin e dyshimeve dhe njeriu që i kishte 
mësuar verën, i dukej si një prift që i shtyn besimtarët në 
mëkat. Ku do të më çojë, mendoi dhe u ngrit pa folur. 

Nata ishte e kuqe dhe një hënë e egër kishte hapur 
syrin në qiell duke i ndjekur. Nga deti, dallgët vinin pa 
zhurmë, sepse era kishte ndaluar diku në mes të ujit dhe 
atë natë po përtonte të shëtiste në tokë. Ademi hodhi një 
sy nga anija që e kishte sjellë nga Shqipëria dhe mendoi 
për Mehmetin. Po më pret, mendoi. Me siguri plagët i 
djegin më shumë kur mendon se unë po shëtis në ferr. 
Kur dolën jashtë Ademi pa fytyrën e bukur të Zed 
Komnenit, që shkëlqente në dritën e hënës. Ai dukej si 

një njeri tjetër, që sapo kishte hequr maskën e punës, i 
gatshëm për të jetuar, me flegrat e hundës që nuhasnin 
aromat e fshehta të qytetit, me këmbët e gjata dhe me 
flokët e mbledhura pas kokës, me pak mjekër të fortë dhe 
të ashpër si gëzofi i një tigri të shthurur dhe me një jelek 
të kuq mbi të cilin, disa kopsa të verdha ndriçonin si sy 
të egër, pa qerpikë, pa vetulla dhe pa dashuri. Ishte një 
burrë i pashëm dhe Ademi mendoi se prej shumë vitesh 
kishte harruar se çfarë ishte bukuria sepse në Shqipëri 
ajo konsiderohej një gjë e panevojshme, të cilën duhet ta 
harroje. Sa të shëmtuar jemi, mendoi ai dhe e ndoqi pas 
duke futur kokën mes shpatullave sikur po fshihej. Zed 
Komneni ecte përpara, në rrugicat e ngushta që i njihte 
si korridoret e shtëpisë, duke përplasur çizmet e gjata në 
pllakat e gurta, ndërsa qyteti zmadhohej duke treguar 
zemrën e tij që zakonisht rreh aty ku mbarojnë krahët e 
portit. Sikur shokët e tij, me të cilët mbushte mbrëmjet 
e rinisë ta kishin parë në atë orë, me siguri do mendonin 
se Zedit i kishte ardhur një kushëri nga fshati të cilit ai 
kishte vendosur t’i mësonte kapriçot e orëve të mbrëmjes 
që ofron çdo port i Mesdheut, ku femrat, paraja dhe pijet 
kanë lindur për t’u ndarë me të tjerët. 

Zed Komneni njihej në atë qytet ku djemtë e rinj dhe 
të pasur, e kalonin jetën pa shmangur asnjë kënaqësi që 
trupi i një djali ka nevojë ta njohë, për t’u plakur i ngopur. 
Në qytet atë e quanin Prifti i Kuq sepse Zedi ishte një 
njeri që kishte qejf të fliste pa pushim për botën, për artin, 
për Zotin, për dashurinë, për mjerimin, për padrejtësitë 

dhe për luftën. Kur fillonte të fliste nuk dinte të mbaronte 
dhe mbrëmjeve të dimrit, kur dëshira e njeriut për femra, 
për pije dhe për kumar zvogëlohet, shokët mblidheshin 
në tavernë dhe atje, i hipur mbi një karrige të shkurtër, 
Zedi niste predikimin e tij gjithë epsh dhe zjarr. Bota 
është e padrejtë thoshte ai, sepse nuk është e lirë. Botën 
nuk duhet ta drejtojnë të pasurit dhe të fortët, por të aftët 
dhe të drejtët. Ai i urrente gjeneralët dhe të gjithë ata që 
drejtonin qytetin dhe duke përfituar nga oratoria dhe 
eleganca e vet kishte arritur t’i bindte moshatarët e tij të 
urrenin qeverisjen e prindërve të tyre. Ai u fliste të pasurve 
duke thënë se ajo ishte burimi i padrejtësive dhe 
degradimit të shoqërisë. Disa herë policia kishte ardhur 
në tavernë për ta paralajmëruar se mendimet e tij ishin 
më të ashpra se ç’duheshin dhe ijalët që thoshte kishin 
më shumë shkëndija se prush. Një herë në qytet ishte 
hapur ijala se Zed Komneni kishte blerë një sasi armësh 
nga një anije, që i sillte ato fshehurazi në port dhe ua 
kishte shpërndarë shokëve për të pushtuar qytetin. 
Ushtarët kishin rrethuar tavernën, por ai kishte dalë jashtë 
dhe duke qeshur kishte thënë: Kam vendosur ta pushtoj 
këtë qytet me ijalë dhe jo me armë. Kur të bëni zgjedhje 
do kandidoj për senatin e qytetit, por deri atë ditë do t’i 
mësoj të gjithë sesi votohet dhe kundër kujt duhet të 
votojnë. Qyteti ku kishte ardhur gjyshi i tij, Arianit 
Komneni, drejtohej nga një senat prej qindra vitesh. Por 
senatorët nuk zgjidheshin, ata vinin nga familjet e vjetra 
të qytetit dhe vendi i senatorit trashëgohej si pronë nga 

një brez në tjetrin. Zed Komneni mendonte se ky lloj 
drejtimi duhej të merrte fund. Pushteti nuk mund të 
trashëgohet thoshte ai. Atë duhet ta fitosh. Vetëm Zoti ka 
të drejtë të ketë pushtet të përjetshëm, sepse ai nuk mund 
të zgjidhet me vota. Ushtarët kishin kontrolluar tavernën 
duke i nxjerrë të gjithë jashtë por nuk kishin gjetur gjë 
tjetër përveç një pistolete të vjetër, ku ishte gdhendur një 
shqiponjë me sqep të bardhë dhe me pendë të krehura 
drejt, të cilën Arianit Komneni e kishte mbajtur në brez 
kur kishte ardhur nga Shqipëria. Megjithëse nuk e donin, 
senatorët e falnin Zed Komnenin. Shumë prej djemve 
dhe vajzave të tyre ishin adhurues të tij, ndërsa emri që 
Arianit Komneni kishte lënë në qytet ishte ende i 
pushtetshëm dhe i respektuar. Arianit Komneni kishte 
drejtuar për shumë kohë njërën nga tri brigadat e qytetit 
dhe metoda e tij për mbrojtjen e vendit nga deti dhe nga 
piratët ishte ende në fuqi. Zedi herë pas here tallej me 
shokët e vet si do bënte çdo tigër që do të shkëputet nga 
origjina e përbashkët me luanin dhe thoshte se gjyshi i tij 
do ta kishte çliruar qytetin nga padrejtësia nëse do ishte 
bërë prift, por në të kundërt ai kishte stërvitur ushtrinë 
për të mbrojtur padrejtësinë. Një jetë e hidhur për t’u 
tretur, thoshte. Meqenëse ai fliste pa pushim në emër të 
drejtësisë e kishin quajtur Prift dhe Zed Komnenit i 
pëlqente më shumë kjo nofkë, kur mendonte se mund ta 
quanin Rebeli për shkak të përbuzjes që ai shfaqte ndaj 
disiplinës, rregullit dhe monotonisë së përditshme, apo 
Princi, për shkak të bukurisë që askush nuk ia vinte dot 

në dyshim. Vajzat e admironin magjinë e tij, duke zgjatur 
qafat e zbuluara nga dritaret për ta parë kur ai ecte si 
çlirimtar në një qytet të cilin nuk do ta pushtonte dhe 
nuk do ta shpëtonte kurrë nga asnjë rrezik sepse në të 
vërtetë Zedi e donte atë vend, si çdo tigër që e do pyllin 
ku jeton, pa i kërkuar asgjë, përveç gjahut të përditshëm 
të sorkadheve dhe shoqërisë me tigra më të vegjël që duan 
t’i ngjajnë atij. Duke qenë i ndërgjegjshëm për shkëlqimin 
e vet, Zed Komneni luante herë pas here me të, për ta 
bërë më të dukshëm dhe më tërheqës, siç bëjnë zogjtë që 
lëpijnë puplat duke i shkulur me sqep. Në qytet bëhej 
lajm sa herë që ai ndryshonte modelin e flokëve. Herë 
qethej krejtësisht dhe lidhte në kokën e rruar një shami 
ngjyrë vishnjë si ata piratët nga të cilët huazonte modelin 
e çizmeve të zeza dhe disa xhingla të argjendta të cilat i 
vareshin në xhaketë dhe kudo nëpër rroba. Herë hidhte 
mbi supe pelerina të gjata dhe si një kusar i pasur bridhte 
me to netëve duke lëshuar erën e vet prej myshku të njomë 
mbi qytet dhe herë të tjera, kur lodhej me modën që 
kishte krijuar vetë, vishej si një kapiten i sapoardhur nga 
lufta, duke përplasur takat në trotuar dhe duke ndriçuar 
natën me jelekun e vet prej kadifeje, siç po bënte dhe atë 
natë. Gjithmonë kishte një shenjë të kuqe në veshjen e tij. 
Një unazë në gisht, një shall në qafë, një tokëz mbi këpucë 
apo një tatuazh mbi qafën e lëmuar, që dukej si një pjeshkë 
e kafshuar me epsh, dhe prandaj njerëzit e quanin Prifti i 
Kuq. Pse të pëlqen e kuqja e kishin pyetur një herë. Sepse 
i tërbon demat dhe i josh gratë, thoshte, ai duke shkelur 

syrin dhe të gjithë qeshnin sepse e dinin se ai nënkuptonte 
senatorët dhe gjeneralët e plakur të cilët nuk ia ndanin 
sytë ngado ku ai shkonte dhe lëshonin fjalë të nxehta mbi 
thinjat e tyre. Zed Komneni ishte ajri dhe zogu i atij 
qyteti, ku qielli herë pas here nxihej dhe zverdhej nga 
ngjyra e parasë që kishte pushtuar çdo shpirt. Nëse do 
jetonte shumë shekuj më parë, me siguri që vetë priftërinjtë 
do ta kishin djegur në turrën e druve siç kishin bërë me 
shumë njerëz të cilët kishin dashur të zbulonin botën 
duke krijuar instrumente, dylbi dhe formula matematike 
me të cilat pretendonin se toka nuk ishte krijuar nga Zoti. 
Ndërsa Zed Komneni nuk kishte shpikur asgjë. Ai ishte 
një model lirie që jetonte mes vajzave, pijes, modës dhe 
cinizmit të rinisë dhe që duke e pranuar Zotin, në të 
vërtetë e sfidonte shembullin e virtytit që ai kishte 
shpërndarë te njerëzit në shekuj. Megjithatë, ai i gëzohej 
lirisë që qyteti i siguronte dhe herë pas here u thoshte 
shokëve të vet: Ne duam të ndryshojmë atë që kemi, 
megjithëse ajo që kemi është prapë më e mira, për sa kohë 
që na jep mundësi ta ndryshojmë. Zedi nuk kishte ndonjë 
doktrinë të përcaktuar politike, mendimet e tij ishin të 
ngatërruara, veprimet anemike, ndaj dhe kishte raste kur 
ndrydhej dhe kthehej në vetminë e tavernës duke menduar 
se rebelimi i tij nuk buronte nga varferia, siç i kishte 
ndodhur shumë njerëzve të shquar, por vetëm nga mosha. 
Kur të bëhem një burrë si gjithë të tjerët dhe të kem 
femijë, do më vijë turp të mbuloj kokën me shami, të 
mbaj varëse dhe këpucë me taka të larta apo të dal natën 

për të kërkuar gra me kofshë të trasha dhe atëherë të 
gjithë do më kujtojnë si një kalë që i la dhëmbët duke 
vrapuar pas pelave, mendonte. Ai nuk donte të mbahej 
mend si një rebel i plakur dhe kur Ademi i doli përpara, 
duke ia zgjuar nostalgjinë për vendin e origjinës, i lindi në 
shpirt një frymëzim, një horizont i ri dhe i panjohur, si ai 
që i lind çdo zogu të majmë dhe të dëshpëruar i cili kërkon 
toka të reja për të ndërtuar një fole, pasi është mërzitur 
duke fluturuar në po atë qiell, është ngopur duke u ushqyer 
me po ato lule dhe shija i është prishur duke puthur të 
njëjtat sqepa dhe të njëjtat gojë. Zed Komneni kishte 
mendimet e veta për botën, por duke pasur frike t’i 
zbatonte ato në qytetin e tij, sepse në këtë mënyrë ai 
mund të humbte pasurinë, pronën, lirinë dhe jetën e natës, 
kishte kohë që ëndërronte për territore të tjera, të virgjëra, 
ku mund të eksportonte ndryshimin e regjimit që kishte 
në kokë. Ky është dallimi mes rebelëve dhe revolucionarëve. 
Te parët i bëjnë qejfin vetes para pasqyrës duke mos e 
ndryshuar dhomën ku jetojnë, por duke prishur dhomat e 
të tjerëve, ndërsa të dytët prishin gjithmonë dhomat e 
tyre sepse ata besojnë se ndryshimi fillon nga shtëpia jote. 
Zakonisht rebelet i çojnë njerëzit në vetëvrasje ndërsa 
revolucionarët në vrasje. Kur Ademi erdhi në tavernë si 
një zog që deti e kishte nxjerrë të lagur dhe të uritur në 
breg, atij i shndriti në mendje ideja e një ishulli, të cilin 
mund ta kishte të gjithin për vete. Është koha të ndërtoj 
botën time mendoi. Shqipëria do jetë një vend i lirë, nuk 
do ketë asnjë rregull, vajzat dhe djemtë do shtrihen nëpër 

plazhe duke lëpirë fruta, ëmbëlsira dhe afrodiziakë të 
lëngshëm me paratë që prindërit e tyre të pasur do t’u 
dërgojnë herë pas here nga toka. Një ishull lirie ku nuk do 
kishte martesa, as femijë dhe as pleq sepse aty njerëzit do 
vinin vetëm për t’u dëfryer, askush nuk do tërhiqej apo 
turpërohej kur t’i thoshin se ajo vajza lakuriq që të shkel 
syrin është gruaja e dikujt, sepse aty askush nuk do ishte 
burri dhe gruaja e dikujt tjetër, por liria për të puthur dhe 
për t’u shkëmbyer mes çifteve do ishte e pakufizuar dhe e 
zakonshme. Kush donte të kishte fëmijë mund të ikte kur 
të donte, kush do lodhej nga ajo lloj jete natyrisht kishte 
lirinë për ta braktisur ishullin, por Zedi e dinte se ata që 
do të vinin nga të gjitha anët e botës do ishin më shumë 
se ata që do largoheshin sepse uria e njerëzimit për dëfrim 
nuk ngopet kurrë. Do ta kthej Shqipërinë në Jerusalemin 
e Seksit, mendonte ai. Atje do lejohet gjithçka, përveç 
plakjes. Nëse plakesh duhet të ikësh. Por megjithëse sillej 
si rebel dhe fliste si prift, Zed Komneni ishte një njeri i 
dhënë pas parasë të cilën e konsideronte çelësin e 
lumturisë. Që i vogël, ai ishte mësuar të administronte 
tavernën dhe pronat e tjera të familjes dhe shoqëria me 
djem të pasur ia kishte shtuar fitimet. Ishulli mund të 
ishte një mundësi e madhe për ta shtuar pasurinë sepse 
atje qejfi nuk mund të ishte falas Atje do kishte taverna 
restorante, hotele, kazino, shërbime speciale për trupin 
dhe shpirtin, fallxhore që të lexonin dorën duke të gjetur 
afersisht datën e vdekjes, masazhe, trajtime lëkurë deri te 
pedikyri dhe zbutja e qimeve, por natyrisht edhe barka të 

shtrenjta luksi, në të cilat mund të merrje diell gjatë ditëve 
të verës duke e mbrojtur lëkurën me vaj ekzotik. Dhe të 
gjitha këto mund të ishin të tijat, siç i kishte bërë të tijat 
Kolombi xhevahiret, florinjtë dhe skllevërit që kishte 
zbuluar para shumë shekujsh në Amerikë. Kolombi ishte 
nisur nga një qytet afër me qytetin ku jetonte Zedi dhe 
shija e zbulimeve të tij ende nuk ishte harruar. Ai do 
merrte rolin e Kolombit duke zbuluar një vend ku njerëzit 
nuk do vinin për të zaptuar dhe ndarë tokat sipas qejfit, 
ku nuk do kishte nevojë për ushtri dhe senatorë, për taksa 
dhe policë, por vetëm për çmime që përballonin qejfin. 
Gjithçka do kontrollohej nga ai vetë. Apo thënë ndryshe 
ai do ishte njeriu që do të lejonte ndërtimin e 
hoteleve,plazheve dhe tavernave në Shqipëri dhe sigurisht 
kjo do t’i sillte fitime të mëdha dhe po aq shumë lavdi. 
Askush para tij nuk kishte krijuar diçka të ngjashme. 
Diçka të cilën kishte vite që e priste duke iu fshehur 
nevojës për qejf, dhe syve të të tjerëve, duke krijuar 
bodrume të errëta për të pirë dhe dhoma të vogla për të 
kënaqur trupin. Atje askush nuk do të kishte nevojë të 
fshihej. Çdo gjë do ishte e lejueshme dhe e mundshme. 
Burrat mund të gjenin gra, gratë mund të gjenin burrat 
dhe burrat mund të gjenin burra. Kishte vetëm një kusht: 
çdo klient duhej të paguante dhe kjo nuk ishte e pamundur 
sepse bota ka më shumë pasuri se ç’mund të shpenzojë. 
Ishulli i qejfit do të ngjallte aq shumë kërshëri sa do ishte 
e pamundur të mos shkojë të paktën një herë në jetë atje, 
siç bëjnë të krishterët që e kanë detyrim të shkelin të 

paktën një herë në kalldrëmet e përgjakura të Jerusalemit, 
para vdekjes. Ky do jetë një vend ku të pasurit do ndihen 
të barabartë dhe teksa mendonte kështu Zed Komneni 
nuk kishte asnjë brengë në ndërgjegjen e tij prej prifti 
sepse në fund të fundit ai kërkonte barazi përmes pasurisë. 
Të gjithë të pasur dhe të gjithë të barabartë. Senatorët 
dhe gjeneralët e qytetit do kënaqeshin kur ai të largohej 
nga qyteti dhe sigurisht që nuk do t’u shkonte mendja ta 
pushtonin Shqipërinë, sepse atje po argëtoheshin femijët 
e tyre. Ndoshta më vonë, atje mund të ndërtohen llixha 
dhe vende argëtimi edhe për pleqërinë e tyre, por Zed 
Komneni nuk e njihte sa duhet gjeografinë e Shqipërisë 
për të imagjinuar ndarjen e ishullit në pjesë të veçanta për 
të rinjtë dhe ndoshta edhe për pleqtë e pasur. Tani atij i 
duhej vetëm një instrument siç i duhet një njeriu shkopi 
për të afruar një kuletë të hedhur në pellg. Ademi mund 
të ishte shkopi i Zedit. Ai mund të ishte një instrument 
pushteti dhe lavdie. Ademi nuk i dhimbsej, por i duhej. 
Zedi nukbesonte asgjë nga ijalët që i kishte thënë Ademit. 
Natyrisht ai besonte te liria, por nuk besonte se njerëzit 
mund ta fitonin atë në kushte burgu siç ishte rasti i 
Shqipërisë. Gjërat e mëdha ndodhin pasi nxiten nga 
jashtë. Një tufë me shkarpa të thatë në qilar nuk merr 
flakë nëse nga dritarja dikush nuk hedh një shkrepëse. 
Edhe Shqipëria nuk mund të ndryshonte nga brenda dhe 
Zed Komneni e dinte, apo më saktë e ndiente ashtu si 
çdo prift që ka nuhatjen e duhur për të kuptuar se kisha 
nuk do pushtohet kurrë nga besimtarët e vet. Për më tepër 

Shqipëria, atij nuk i thoshte ndonjë gjë. Ai nuk kishte 
menduar kurrë se shqiptarët duhet të kishin një ditë 
shtetin e tyre. Ata nuk ishin të aftë të kishin një shtet, gjë 
që e kishin dëshmuar për shekuj. Nëse do duhej t’u jepte 
shqiptarëve një këshillë të dobishme do t’u thoshte: 
Shkoni jetoni në shtetet e popujve të tjerë, do jeni shumë 
më mirë se në shtetin tuaj, përderisa ju nuk keni aftësi ta 
ndërtoni atë. Ndërkohë malli ishte një veti të cilën Zedi 
nuk e kishte dhe që me kalimin e kohës e kishte hequr 
nga gardëroba e vet, si një rrobe të dalë mode. Edhe 
përmallimi për Arianit Komnenin nuk ishte i vërtetë. 
Zedi mendonte se gjyshi i vet nuk ndryshonte shumë nga 
senatorët apo gjeneralët e tjerë dhe kjo mungesë respekti 
për një patriot të shquar që kishte vdekur duke parë me 
sytë nga deti, nuk e kishte yshtur kurrë të shkonte te varri 
i tij. Arianiti ishte përpjekur t’i jepte pikëpamjeve të nipit 
një drejtim tjetër, më kalorësiak dhe me patriotik, por nuk 
ia kishte arritur prandaj dhe nuk i kishte lënë asnjë 
amanet. Zed Komneni kishte sajuar shumicën e gjërave 
që i kishte thënë Ademit, vetëm për ta joshur dhe për ta 
përdorur. Duke ecur para tij në rrugët e errëta të qytetit ai 
qeshte me vete duke menduar se kishte gjetur një 
shkrepëse për të ndezur një zjarr, në një ishull në mes të 
detit. Zedi kishte vite që e priste këtë mundësi dhe fati ia 
kishte sjellë në derë. Kishte mësuar shumë të rinj të qytetit 
se si të bëheshin rebelë dhe të pabindur, por kjo kishte 
qenë e padobishme. Ata visheshin si ai, qyteti pasurohej, 
por asgjë nuk ndryshonte, jo sepse ata ishin te paaftë, por 

sepse prifti i tyre mjaftohej duke u thënë : Nuk duhet ta 
prishim kishën tonë. Ajo mban erë të keqe, por ky është 
një parfum me të cilin jemi mësuar. Ndërsa Ademi i dukej 
një hero i mjerë të cilin mund ta largonte nga lufta duke 
e korruptuar. I kishte mësuar verën duke e ditur se kështu 
mund ta mbante peng sepse etja kthehet në guxim për të 
mos u ndarë më nga gjithçka që e shuan atë.Tani i duhej 
vetëm ta molepste Ademin. Nëse ai do ta pëlqente pijen 
dhe shijen e lëkurës së grave, çka natyrisht nuk kishte 
gjasa të mos ndodhte, atëherë, kur të kthehej në Shqipëri 
ai do t’i molepste edhe të tjerët. Do t’u tregonte atyre 
shthurjen e ëmbël që kishte përjetuar në një qytet aq afër 
bregut të Shqipërisë duke i lënë të gjithë me gojën hapur. 
Njeriu nuk u arratiset dot kurrë dëshirave të trupit 
pavarësisht nga kushtet ku jeton. Atëherë të gjithëve do 
t’u lëshonte goja lëng dhe duke pritur ditë më të mira do 
nisnin të bënin me njëri-tjetrin ato që u ishin ndaluar. 
Ademi do ishte heroi i tyre dhe Zed Komneni e dinte se 
nëse do të shkatërrosh një koshere bletësh duhet të futësh 
atje një grerëz. Kur të shikonte se bletëve të tij po u 
hidhërohej mjalti nga thumbi i grerëzës Lek Dukagjini 
do tërbohej. Nën shtresën e moralit që ai kishte vendosur 
Shqipëria po kalbej. Gratë dhe burrat do çiftoheshin me 
njëri-tjetrin fshehurazi, do pinin dhe do mendonin si të 
fitonin para për t’i përsëritur të gjitha këto gëzime në 
kushte me të mira. Ata do fillonin të mendonin për jetën 
që do ndërtonin pas Lek Dukagjinit dhe ky do ishte fundi 
i Shqipërisë, sepse kështu bien të gjitha perandoritë, kur 

mbretërit e vegjël mendojnë për copat që do marrin pas 
vdekjes së perandorit. Atëherë Lek Dukagjini do t’i 
dhunonte pa mëshirë siç do bënte çdo egërsirë kur sheh 
se këlyshët e vet nuk i binden dhe nuk e respektojnë dhe 
ndoshta edhe do vriste ndonjërin prej tyre për ta bërë 
shembull. Ndoshta do vriste Ademin, kur ta kuptonte se 
ai kishte sjellë nga deti ligësinë, molepsjen dhe fëlliqësinë. 
Atëherë njerëzit e tjerë do të ngrinin krye sepse në të 
kundërt një ditë do t’u vinte radha atyre. Të dehur tashmë 
nga kënaqësia, ata do vepronin kundër Lek Dukagjinit. 
Shqipëria do përfshihej në një konflikt të gjatë dhe të 
lodhshëm, rrugët e saj do përgjakeshin, njerëzit do 
ndaheshin në dysh, siç ndodh gjithmonë, kur disa bëhen 
me qeverinë dhe disa kundër saj dhe atëherë, kur shpresa 
për t’u ringritur do ishte fashitur, kur uria të kishte 
pllakosur vendin, kur mjerimi të ishte kthyer në zakon, 
Zed Komneni do vinte nga deti me dhjetëra shokë dhe si 
çlirimtar do shpërndante dhurata, do qetësonte gjakrat, 
do të dëbonte Lek Dukagjinin dhe do pushtonte ishullin. 
Në fund të fundit, ai ishte shqiptar, prandaj ishte i 
besueshëm. Familja e tij ishte e njohur nga të gjithë dhe 
emri i madh i gjyshit, që dikur kishte luftuar në mbrojtje 
të Zotit, ishte një lejekalimi të cilin askush nuk mund ta 
griste. Zed Komneni përfytyronte se si një ditë të bukur, 
me diellin e ulur mbi flokë, do dilte në brigjet e Shqipërisë 
dhe do u thoshte njerëzve të egër që do gjente aty: Kam 
ardhur të shpëtoj vëllezërit e mi. Kam vite që e pres këtë 
ditë. Ata ndoshta nuk do ta besonin, do fshiheshin pas 

ferrave siç kishin bërë indianët kur kishin parë për herë të 
parë Kristofor Kolombin, por ai do mbante në dorë 
pistoletën e vjetër të Arianit Komnenit me stemën e 
shqiponjës me pendë të bardhë që gjithkush e njihte si 
një emblemë lufte. Atëherë do ta besonin dhe ndoshta do 
t’i puthnin duart sepse popujt janë mësuar t’i nderojnë 
çlirimtarët ndërsa shqiptarët i puthin sepse përgjithësisht 
i kanë parë shumë rrallë. Arianit Komneni kishte ikur nga 
Shqipëria pa mundur ta drejtonte dot, ndërsa i nipi po 
kthehej me lavdinë e çlirimtarit të cilit i përgjërohen që të 
shpëtojë vendin nga shtypja dhe mjerimi. Natyrisht që 
pushtimi i tij do ishte paqësor.Ndryshe nga revolucionarët, 
rebelët nuk përdorin armët. Pistoleta e Arianit Komnenit 
do t’i shërbente vetëm si një simbol, në mënyrë që 
besimtarët ta njihnin dhe ta nderonin si njërin prej tyre. 
Te tjerat do ndodhnin gradualisht. Do t’i duhej pak kohë 
derisa të bindte tregtarët e pasur të qytetit që të fillonin të 
derdhnin para për të ndërtuar plazhet, hotelet dhe 
restorante të shtrenjta. Shqiptarëve të uritur do t’u bënte 
vetëm një nder: nëse donin të iknin që andej do t’ua jepte 
këtë mundësi pa kufizim, por nëse donin të rrinin në 
ishull do punonin aty, do të shërbenin do të ndërtonin, do 
të mbushnin gotat e verës, duke shpërndarë lëngje 
portokalli dhe karkaleca të gjallë nëpër çadra apo duke 
pastruar çarçafet e grave të djersitura çdo mëngjes. Do 
kishte punë për të gjithë vendasit dhe dëfrim për të gjithë 
të huajt. Shqipëria do ishte një Jeruzalem, i hapur për të 
gjitha kategoritë, veset, trillet dhe llojet e besimtarëve. Por 

që gjithë kjo ëndërr të mund të kthehej në magji, 
shqiptarët duhej të fillonin ta kundërshtonin Lek 
Dukagjinin. Çdo rebelim fillon nga mosbindja dhe 
Shqipëria nuk mund të bënte përjashtim. Nëse Lek 
Dukagjini mundej nga vetë shqiptarët do ishte shumë e 
lehtë dhe nëse kjo ndodhte dhe deri atëherë Ademin nuk 
e kishin vrarë, atëherë mund të ishte ai njeriu që do t’i 
bindte të gjithë për të pritur me lule ardhjen e Zed 
Komnenit në Shqipëri. Ai i ishte lutur Ademit të 
qëndronte në qytet, por sigurisht që e kishte gënjyer, për 
ta joshur dhe për t’u bërë më i besueshëm. Me siguri që 
Ademit tani, ai i dukej si një vëlla i humbur. Ai e dinte se 
Ademi nuk do pranonte kurrë të braktiste Shqipërinë 
sepse tashmë jeta e tij kishte marrë një drejtim të 
pakthyeshëm: ai jetonte për t’u kthyer dhe për t’i treguar 
të gjithëve sesi ishte bota e lirë, atje ku ndalimi i Zotit, i 
pijes dhe i dashurisë, ishte një gjë e panevojshme. Ademi 
mezi priste t’i shijonte dhe t’i mësonte të gjitha për t’i 
ndarë kujtimet e ëmbla me shokët e vet të vuajtjes, njëlloj 
si ajo bleta që pasi ka humbur rrugën, ka zbuluar një lule 
gjithë lëng dhe mezi pret të kthehet në koshere për të 
ndarë zbulimin me shoqet që e presin. Por sigurisht kur 
kthehet, bleta është e dehur nga kënaqësia dhe nga lëngu 
i shijshëm dhe asnjë rrezik nuk i hyn më në sy. Ajo do 
bëjë gjithçka për t’u kthyer dhe për të thithur sërish 
nektarin magj ik edhe pse rruga për te lulj a e mrekullueshme 
është e mbushur me insekte të egra apo me kafshë që 
mund ta shkelin, duke ecur mbi lëndinë. Atë natë Ademi 

i ngjante një blete kokulur, por të etur. Zakonisht bletët e 
ndiejnë erën e luleve që larg edhe atëherë kur ato janë të 
mbuluara nga ferrat dhe kërpudhat apo kur petalet e tyre 
kanë nisur të kalben në moçalishte. Ai nuhaste fort mbi 
pllakat e rrugës dhe aromat që vinin nga shtëpitë përreth 
ia kishin mbushur gojën me lëng. Ademi e ndiente se po 
shkonin për të shijuar diçka të rrallë që mund t’ia 
ndryshonte jetën, por sigurisht që në ato çaste nuk 
mendonte fare për Shqipërinë dhe aq më pak për 
Mehmetin që po e priste duke shtrënguar dhëmbët nga 
kruarjet e lëkurës dhe mendimet e errëta që end në kokë 
çdo i sëmurë. 

Arritëm, i tha Zed Komneni dhe ndaloi përpara një 
dere të gdhendur me koka zogjsh, mbi njërën prej të cilave 
ai trokiti si një korb që i paralajmëron krimbat me sqep. 
Dera u hap pas pak dhe Zedi takoi një grua me flokë të 
bardhë dhe me disa karfica të kuqe, të rrumbullakëta dhe 
vezake që dukeshin si një vresht në majën e një kodre të 
thinjur. Dukej që njiheshin sepse gruaja e puthi në faqe 
dhe duke u zgjatur në majë të gishtave i mori erë gushës 
së tij, ashtu siç bëjnë të gjitha gratë e moshuara kur 
takohen me djem të rinj. Ata u ulën mbi një kanape të 
verdhë, të rrudhosur që Ademit i kujtoi yllin e Shqipërisë, 
ndërsa po rrinte në këmbë si një kalë, para se t’i mbathin 
patkonjtë. Këmbët i digjnin nga padurimi, por kishte 
vendosur të priste në heshtje sepse e dinte që në atë qytet 
me rrugë të shtruara, asnjë kalë nuk ecën dot pa patkonj. 
Ata folën vesh më vesh dhe pas pak Zed Komneni u 

kthye dhe duke qeshur i tha Ademit: Në qytetin tonë 
dashurinë nuk e gjen dot në rrugë, sepse ajo nuk do të 
lodhet duke ecur. Eja me mua. Gruaja hapi një derë dhe 
të tre kaluan nëpër një korridor të gjatë, muret e të cilit 
ishin veshur me kadife jeshile të verbër dhe pa shkëlqim 
si ajo që përdorin gratë e dëshpëruara kur duan t’u japin 
sinjale burrave të pavëmendshëm. Në fund ishte një derë 
tjetër, në të cilën gruaja trokiti lehtë dhe pasi e hapi, i priu 
rrugën Ademit. Zedi e puthi në faqe për t’i dhënë guxim 
dhe i tha në vesh: Nëse e ke për herë të parë nuk do ta 
harrosh gjithë jetën. Duket që e ka për herë të parë, tha 
gruaja me karfica, nuk e sheh që nuk di ku t’i mbaje duart. 
Ademi nuk foli dhe u fut në dhomë me sy mbyllur. Një 
vajzë e vogël ishte ulur mbi krevat dhe po e priste. Ai 
ndjeu zemrën që i zbriti te këmbët duke ia djegur shputat 
si prush. Kur ishin të vegjël, bashkë me shokët e tij në 
fshat, ai kishte parë burra dhe gra që putheshin pas 
pemëve, por vetë nuk kishte prekur kurrë asnjë grua. 
Shqipëria ia kishte hequr dëshirën që burrat kanë për 
gratë qysh se lindin. Por ajo krijesë e vogël, e mbështjellë 
me mëndafsh, e priste si një vazo të cilën ai duhej ta 
prekte me kujdes për të mos ia këputur petalet. Asnjë 
burrë nuk mund t’i rezistojë këtij tundimi dhe aq me pak 
një njeri i cili ka vendosur të tradhtojë vendin e vet duke 
takuar gra të panjohura. Tradhtitë i ngjajnë njëra- tjetrës, 
por në fund të fundit ato nuk janë të gjitha njëlloj sepse 
Shqipëria nuk ishte njëlloj me asnjë vend tjetër. Shqipëria 
ishte i vetmi vend që do prekej në sedër dhe do bëhej 

xheloze në rast se njeri nga qytetarët e saj do puthte një 
grua pa leje. Ademi qëndroi palëvizur në mes të dhomës 
duke pritur, sepse ai nuk dinte si të sillej me një grua. Këtë 
refleks ai nuk e kishte, ashtu si bletët nuk e kanë refleksin 
e thithjes së pjeshkave, apo si lepujt që nuk kanë qetësinë 
e duhur kur takojnë një sorkadhe për herë të parë. Vajza u 
ngrit nga krevati dhe iu afrua duke i marrë erë. Dhoma 
ishte e errët, në një cep të saj kishte tre qirinj të kuq që 
digjeshin ngadalë sepse po prisnin të shikonin si sillet një 
besimtar që hyn për herë të parë në kishë, zakon i vjetër 
ky i të gjitha kishave, ku qirinjtë përdoren për të hetuar 
fytyrat dhe ndjenjat e besimtarëve. Vajza e mori nga dora, 
e afroi te krevati dhe Ademi u bind si një bletë që ia 
shtrijnë krahët mbi bar, për t’ia matur. Pastaj ajo i kaloi 
dorën mbi flokë sepse gratë e dinë që mendimet dhe 
emocionet e burrave përfundojnë atje. Ademi qëndroi pa 
lëvizur derisa ndjeu vajzën ta puthte poshtë veshit dhe 
pastaj t’i kalonte dorën mbi fytyrë. Po më lexon, mendoi 
Ademi, me siguri e ka kuptuar se unë nuk kam ijetur 
kurrë me një grua. Kjo e bëri të skuqej megjithëse errësira 
i shërbente si maskë, ndërsa vajza nuk ia shikonte fytyrën 
sepse ajo nuk përdorte sytë, por vetëm duart. Ademi ishte 
bërë ushtar përpara se të bëhej burrë dhe mendimi se 
dikush i kishte hipur sipër e ngurtësoi. Ai u ngrit dhe e 
shtyu vajzën në krevat. Filloi ta shihte me kujdes ndërsa 
qirinjtë e kuq ecnin mbi trupin e saj duke valëzuar si 
dallgë të qeta mbi mëndafsh, por trupi i saj nuk kishte ujë, 
kishte svetëm tokë. Nëse shpirti i ngjan ujit, mishi i ngjan 

tokës dhe nëse bota përbëhet nga toka dhe nga uji, njeriu 
përbëhet nga mishi dhe nga shpirti. Sytë janë si dielli dhe 
zemra është si zjarri, por në errësirë dielli nuk duket dhe 
Ademi nuk i shihte sytë e vajzës. Ai kishte jetuar shumë 
vite në mes të ujit dhe tani kishte nevojë për tokën. Iu 
kujtua se çfarë bënin burrat dhe gratë që ai kishte parë në 
pyll, në fshatin e tij, dhe vendosi të bënte si ata. Iu afrua 
vajzës dhe e puthi lehtë në buzë. Ajo nuk kundërshtoi, 
por hapi pak gojën dhe Ademi ndjeu një kërmill të lagur 
që iu ngjit pas buzëve duke ia mbushur lëkurën me puçrra 
të vogla. Pastaj zgjati duart që i dridheshin, i mbështeti 
pëllëmbët mbi lëkurën e vajzës dhe i ndodhi ajo që u 
ndodh gjithë atyre që shuajnë oreksin në një bukë të 
pjekur në zjarr: buka ta djeg gojën dhe të detyron ta 
shuash etjen me ujë. Ademi u shtri mbi vajzën, u djersit, 
goja iu mbush me lëng, gjaku iu mblodh në mes të 
këmbëve, ndërsa vajza e vogël përpiqej t’ia ngadalësonte 
lëvizjet sepse ajo e dinte se gjërat e shijshme nuk bëhen 
me nxitim. Por Ademi nuk mund të ndalonte më, sepse 
burrat nuk ndalojnë dot kur ecin mbi trupin e një gruaje 
dhe gjëja e fundit që mendoi duke kulluar si një qiri mbi 
barkun e saj, ishte se nuk e kishte tradhtuar Shqipërinë 
për një grua, porse, duke ecur në pazarin e qytetit kishte 
gjetur diçka që Shqipërisë i mungonte. Në fund të fundit 
prandaj kishte ardhur atje, për të blerë gjëra që mungonin 
në vendin e tij. Ai qëndroi dhe pak mbi barkun e vajzës 
duke kërcyer si një peshkatar në varkë, sa herë që këmbët 
e saj ngriheshin dhe uleshin si bishti i një peshku të 

llastuar para se të përfundojë në një rrjetë. Çdo burrë 
ndihet i fuqishëm dhe i pushtetshëm kur është mbi një 
grua, sepse burrat janë të bindur se porta nëpër të cilën 
kalon forca e tyre gjendet mes këmbëve të një gruaje. 
Shumica e burrave nuk shkojnë me gra për t’u kënaqur, 
por për t’u ndjerë të fortë dhe të vlefshëm. Në atë çast 
kënaqësia e Ademit nuk ishte as fizike dhe as shpirtërore. 
Ai kishte arritur diçka për të cilën çdo burrë mendon që 
nga dita që lind dhe meqë mendon shumë për atë gjë nuk 
e shijon siç duhet, atëherë kur ajo vjen. Gabohen të gjithë 
ata që besojnë se hera e parë që një burrë fle me një grua 
është e bukur. Jo, ajo është e domosdoshme dhe prandaj 
nuk shijohet sepse gjërat e domosdoshme nuk kanë shije. 
Herën e parë burri nuk shijon, ai vetëm numëron dhe më 
shumë se një luleje që rritet duke thithur lëngun e tokës, 
ai i ngjan një gjembi që kënaqet duke kafshuar një petal 
dhe duke menduar se nuk ka arsye të zbutet pasi gjembi 
ngopet edhe duke qenë i shëmtuar. Ademi qëndroi një 
çast mbi vajzën dhe e pa në sy sikur donte ta pyeste: Çfarë 
duhet të bëj tani? Këtë dilemë e kanë të gjithë burrat që 
nuk i njohin gratë sa duhet dhe që nuk e kuptojnë dot se 
gratë fillojnë të lëngëzohen atëherë kur burrat shterojnë. 
Por vajza i mbante sytë si një libër i mbyllur nëpër të cilin 
Ademi nuk e gjente dot pjesën e rrugës që kishte mbetur. 
Ajo rënkonte lehtë duke fërkuar kofshët pas këmbëve të 
Ademit, duke e kapur atë nga flokët dhe duke zgjatur 
qafën e gjatë si një sorkadhe që kërkon të kafshohet për të 
ndjerë erën e gjakut, sepse sorkadhja nuk jeton dot nëse 

nuk merr pjesë në gjueti. Ademi priti dhe pak derisa ndjeu 
që vajza u ftoh në krahët e tij, pastaj mbështeti kokën në 
jastëk dhe qëndroi ashtu, pa lëvizur si një ikonë që 
mbështetet në sfondin e flokëve të saj. Dukej e largët dhe 
e bardhë sepse kjo është ngjyra e grave të palumtura. Nëse 
Ademi do ishte më i stërvitur me këto gjëra apo nëse do 
kishte më shumë frymëzim do thoshte se vajza ngjante 
sikur kishte ngecur në një pemë nga ku nuk mund të 
zbriste dot, sepse krahu i burrit që e kishte vënë aty, ishte 
larguar duke u squllur. Ajo nuk i hapi sytë edhe kur ai doli 
nga trupi i saj si një kërmill i njomë që del nga guaska ku 
e kanë futur për t’u tharë në bar. Atëherë ai u ngrit dhe i 
ktheu kurrizin si bën çdo burrë pasi ngopet me një grua. 
Nuk donte ta shihte më, donte vetëm te ikte. Para se te 
ikte shoi qirinjtë me dorë siç bëjnë besimtarët kur dalin 
nga kisha dhe doli jashtë. Ishte i zhubrosur, i harxhuar 
dhe i lagur. Zed Komneni, që po e priste jashtë, qeshi kur 
e pa dhe e pyeti? Si t’u duk? Ademi ndaloi dhe pa u 
menduar i tha: Kur kam peshkuar herën e parë kam qenë 
më i gëzuar. Kishin dalë në rrugë dhe era që vinte nga deti 
ia mori me vete lëngjet që kishte nëpër trup. Natyrisht i 
tha, Zedi. Nga peshku nuk të vjen turp edhe kur nuk ia 
fut dot grepin në gojë. Kurse me gratë është ndryshe, ato 
të turpërojnë kur nuk i kënaq. Ademi ndjeu lëkurën t’i 
mbushej me djersë dhe eci shpejt. Mëngjesi po ngrihej 
mbi qytet dhe ai u kujtua se duhej të blinte ushqimet e 
Shqipërisë. Fëmijët i ka marrë uria dhe unë duhet të 
kthehem, mendoi dhe vetja iu duk si një baba i cili duhet 

të kthehet në shtëpi pasi ka tradhtuar gjithë natën familjen 
e vet. Në të vërtetë të gjithë djemtë fillojnë sillen si 
baballarë pasi shkojnë për herë të parë me një grua, kjo 
është arsyeja pse gratë ekzistojnë: për t’i bërë djemtë 
burra. Gjatë kohës që rrinte mbi barkun e vajzës kishte 
menduar se ndoshta edhe mund të rrinte përgjithnjë në 
qytet, siç i kishte thënë Zed Komneni. Prej dy ditësh ky 
qytet po i jepte gjithçka që atij i kishte munguar. Dhe 
nëse takimi me vajzën do të kishte shkuar ndryshe, nëse 
ai do kishte marrë nga trupi i saj kënaqësinë që të gjithë 
burrat presin dhe ëndërrojnë para se të shtrihen mbi 
trupin e një gruaje, ndoshta do duhet ta merrte seriozisht 
ftesën e Zedit. Por gjërat nuk kishin njedhur normalisht. 
Ai kishte ijetur me një grua, ndërsa ajo ishte gjithë kohën 
e zgjuar megjithëse i kishte sytë e mbyllur. Nuk ia pashë 
dot sytë mendoi, ndoshta po të ishte kënaqur me mua do 
t’i kishte hapur. Por nuk i hapi sepse nuk donte ta mbante 
mend fytyrën time, njëlloj si lulet që nuk duan të dallojnë 
një gjemb nga një tjetër, sepse të gjithë gjembat janë 
njëlloj të shtrembër. Ademi u skuq nën rrobat e veta dhe 
mendoi se duhej të ikte sa më shpejt nga qyteti. I vinte 
turp dhe i mbante sytë ulur mbi pllakat e rrugës. Nëse rri 
këtu të gjitha gratë e këtij qyteti do tallen me mua. 
Ndoshta Shqipëria është i vetmi vend ku nuk turpërohesh 
kur nuk kënaq dot një grua sepse atje kjo gjë nuk ndodh. 
Në Shqipëri të gjithë burrat janë të lumtur pa pasur 
nevojë të takohen me gra. Ai u kujtua për Mehmetin dhe 
për Lek Dukagjinin dhe u kërkoi të dyve falje në heshtje. 

Më mashtruan tha me vete duke parë Zed Komnenin me 
bisht të syrit. Zedi tani i dukej si një djall që po e 
shoqëronte nëpër ferr, ndërsa jashtë, Mehmeti, po e priste 
si një engjëll, duke lëpirë krahët e plagosur me të cilët e 
kishte sjellë deri aty. Më solli në ferr dhe më la në dorën 
e djallit, mendoi Ademi.Tani djalli i di të gjitha të fshehtat 
e mia dhe zakonisht lufta mbaron kur ushtarët tregojnë 
dobësitë e tyre. Zed Komneni e dinte se ai kishte dështuar 
me herën e parë dhe ndoshta tani ishte duke ecur pas tij 
në errësirë. Por ajri i asaj nate ishte i ngrohtë dhe Ademi 
u lehtësua pas pak, sepse ajri i qetëson plagët duke u 
dhënë frymëmarrje. Në fund të fundit Zed Komneni nuk 
e kishte marrë me forcë. Ai ishte dehur nga qyteti, kishte 
pirë dhe pastaj kishte shkuar me një grua. Ai vërtet kishte 
ardhur në ferr, por Zedi megjithëse nuk ishte engjëll, nuk 
meritonte të trajtohej si një djall, sepse në ferr nuk ka 
vetëm djaj, por edhe njerëz që Zoti i ka sjellë aty për të 
dëshmuar se mëkatet meritojnë të ndëshkohen. Kështu 
Zed Komneni, që ndoshta nuk e dinte se jetonte në ferr, 
sepse Zoti nuk i kishte thënë ku e kishte sjellë, ndaj dhe 
ishte ende i lumtur, i kishte treguar se përveç parajsës ka 
edhe vende të tjera, ku njerëzit mund të kënaqen pa pasur 
frikë nga Zoti. 

Kur u afruan te porti, Ademi dëgjoi zërat e shitësve dhe 
ndaloi si një njeri të cilin e thërresin në punë. Anija kishte 
ngritur velat mbi det dhe poshtë tyre Mehmeti duhej të 
ishte ngritur në këmbë duke pritur që ai të kthehej. Ai 
ndaloi dhe u kthye nga Zedi: duhet të kthehem, i tha. 

Fëmijët e Shqipërisë po presin që unë t’u çoj ushqimet. 
Nëse unë rri këtu ata mund të vuajnë nga uria. Duhet 
të iki, përsëriti ai. Zed Komneni i hodhi dorën në sup 
dhe Ademit nuk iu duk i mërzitur që ai po ikte. Ndoshta 
e kupton se unë nuk jetoj dot këtu, mendoi. E di që 
duke qëndruar në qytet mund ta vë në vështirësi. Ai 
duhet të më mbajë me bukë, të më gjejë një punë, t’u 
shpjegojë miqve të vet dhe senatorëve se nga kam ardhur 
dhe ndoshta të më strehojë dhe të më martojë me një 
grua. Në fund të fundit njerëzit nuk kanë qejf që ferri të 
popullohet shumë sepse atëherë, pasuritë dhe hapësirat 
e tij do pakësohen. Zed Komneni ngriti kokën lart sikur 
po priste që dielli ta shikonte atë ndarje dhe duke qeshur 
me ëmbëlsi i tha: Ti e di. Ky është vendimi yt dhe unë 
nuk mund ta ndryshoj. Do doja që të rrije këtu sepse një 
ditë Shqipëria do të kapërcejë detin dhe ne do ta presim 
duke i thënë të vërtetën. Nuk jam i bindur se aty ku po 
shkon jeta jote do të ndryshojë. Por shpresoj që gjërat 
që mësove këtu të të vlejnë për të kuptuar se vetëm liria 
mund ta ndërtojë parajsën, ndoshta edhe pa ndihmën e 
Zotit. Megjithatë unë duhet të të falënderoj.Ti më nxore 
mallin e vendit që kam humbur. Ndoshta unë do të vij 
një ditë në Shqipëri dhe atje do përpiqemi të dy, për ta 
bërë atë vend ashtu siç duhet dhe për t’i kthyer lirinë që i 
mungon prej shekujsh. Por kjo nuk mund të ndodhë për 
sa kohë që Lek Dukagjini drejton shqiptarët. Ju duhet ta 
rrëzoni atë njeri sepse vjen një ditë kur statujat që kanë 
zënë rrugët duhet të shemben. Nëse ti do kesh nevojë për 

mua mjafton të kalosh detin dhe unë do të jem i gatshëm. 
Nëse dikur, ti dhe shokët e tu do vendosni të luftoni, unë 
jam gati t’ju ndihmoj me armë dhe me para për t’ia arritur 
qëllimit. Mos e harro këtë që po të them: Një ditë ne të 
dy duhet ta drejtojmë Shqipërinë duke e bërë vendin më 
të lumtur të botës. Unë kam mundësi f i kthej shqiptarëve 
lumturinë e mohuar, t’i kthej jetës së tyre gëzimin, t’u 
kthej grave fëmijët që u mungojnë dhe burrave familjen 
që u ka mohuar Lek Dukagjini. Shqipëria do jetë një 
kopsht i artë në mes të detit. E kam përpara syve atë ishull 
të gjelbëruar, të mbushur me fruta, me vajza të bukura 
që shëtisin nëpër plazhe, me kafshë të vogla që zbresin 
nga pemët duke u zgjatur njerëzve arra dhe gështenja, 
me femijë të cilët shkojnë në shkollë dhe flenë të qetë 
pa e ditur se dikur, në vendin e tyre nuk lejohej të kishe 
prindër, me pleq të cilët shijojnë perëndimin e diellit duke 
harruar ditët e errëta të rinisë së tyre dhe me vreshta të 
kuqe që zgjatën si dallgë për të shuar etjen e çdo njeriu. 
Ne të dy do të jemi pronarët e gjithë kësaj pasurie. Nuk 
do jetojmë më duke pasur frikë nga Lek Dukagjini, nuk 
do na duhet më të kapërcejmë detin për të pirë një gotë 
verë, apo për të njohur një grua. Gjithçka që do të na 
duhet, do ta kemi në Shqipëri. Njerëz të pasur nga gjithë 
bota do vijnë në brigjet tona për të takuar diellin, për të 
shijuar natën dhe për të shpenzuar paratë në një parajsë 
të vërtetë, e cila ka vetëm një kusht: ajo ndryshon nga 
bota sepse atje Zoti nuk është i detyrueshëm. Ne mund 
ta bëjmë Shqipërinë një parajsë në të cilën nuk ka nevojë 

të takosh Zotin për t’u ndierë i lumtur. Mendoji këto që 
po të them dhe nëse një ditë beson se unë kam të drejtë 
më thirr. Siç të thashë kam vendosur ta çoj deri në fund 
amanetin e gjyshit tim. Do pres një shenjë nga ty që të 
hidhem në bregun tjetër dhe të luftoj për shqiptarët. Ti 
ke gjetur një mik dhe Shqipëria ka gjetur tek unë një armë 
të fuqishme, dora e së cilës je ti. Ishte fat që të takova dhe 
shpresoj të shihemi bashkë në liri. Miqësia jonë sapo ka 
filluar dhe unë jam i bindur se ajo do të vazhdojë për 
një kohë të gjatë. Në emër të kësaj miqësie më lejo të të 
dhuroj diçka që do të të duhet kur të shkosh në Shqipëri. 
Ademi ishte përlotur dhe plagët që kishte në shpirt iu 
hapën prapë duke nxjerrë lot. Kishte menduar shumë 
keq për Zed Komnenin, por ijalët e tij ishin të ngrohta 
sikur buronin nga një zemër që po digjej për vendin e 
vet. Ndoshta ai nuk ishte dakord se lumturia e Shqipërisë 
do fillonte nga rrëzimi i Lek Dukagjinit, por dashuria e 
Zedit për shqiptarët nuk mund të vihej në dyshim. Ai e 
kishte provuar vetë këtë gjë në lëkurën e tij. Zed Komneni 
e kishte trajtuar si një vëlla që e takon pas shumë vitesh. 
Natyrisht edhe vëllezërit nuk kanë të njëjtin mendim për 
Zotin, por dashuria e tyre nuk ka pse ndryshon për këtë 
shkak. Ai e ndoqi Zed Komnenin pas, duke menduar 
se ndoshta një ditë ata do të takoheshin prapë dhe ai 
do t’u thoshte të gjithë shqiptarëve: Ja një njeri të cilin 
dashuria për vendin e vet e ka mbajtur gjallë. Ndoshta 
kur të takohemi unë do jem plakur dhe flokët e zinj të 
Zedit do jenë thinjur, mendoi dhe një lëmsh i shtrëngoi 

fytin sikur po kapërdinte një kërmill bashkë me guaskën 
e vet. Kur ndaluan te dera e tavernës Zed Komneni u 
fut brenda dhe pas pak doli me tri arka të vogla druri 
të cilat ushtonin sikur kishin brenda barut. Po të dhuroj 
disa shishe me verë, tha ai. Janë verë e vjetër nga vreshtat 
që gjyshi im ka mbjellë në kodrat e qytetit me bisqet e 
hardhive që solli nga fshati i tij. Është verë shqiptare. 
Ademi u ftoh dhe duart i djersitën. Nuk mundem, tha 
ai. Vera në Shqipëri është e ndaluar dhe Lek Dukagjini 
do më dënojë nëse e merr vesh. Nuk mundem më beso. 
Kjo është një dhuratë që nuk mund ta refuzosh, u përgjigj 
Zed Komneni duke e parë drejt në sy. Ti duhet të fillosh 
të kesh sekretet e tua sepse njerëzit shpëtojnë nga pushteti 
i Zotit ditën që ia fshehin atij dëshirat e tyre. Jam i bindur 
se vera do të të çlirojë nga ndikimi i Lek Dukagjinit dhe 
do të shtyjë të mendosh për ditët që kaluam bashkë. 
Vera të nxit dëshirën për liri njëlloj si ajri dëshirën për të 
fluturuar. Të lutem pranoje dhuratën e një vëllai që mezi 
pret të të takojë prapë. Ndarja jonë është e përkohshme. 
Ajo që na ndan sot, do të na bashkojë nesër. Ademi u 
ndje i dobët, megjithatë vazhdoi të kundërshtonte duke 
thënë se e kishte të pamundur të fuste verën në anije dhe 
pastaj ta fshihte atë në Shqipëri ku gjithçka gjendej dhe 
ku ai nuk kishte një shtëpi si gjithë të tjerët, por jetonte 
në mes të pyllit dhe kështu po rendiste të gjitha arsyet 
se pse nuk mund t’i merrte me vete arkat, kur nga cepi i 
rrugës u shfaq një qen i cili u afrua duke tundur bishtin 
dhe duke nuhatur shishet e verës që rrinin të shtrira në 

trotuar. Për një çast ai u frikësua dhe fytyra iu zbardh siç 
i ndodh çdo njeriu që sheh diçka të panjohur. Çfarë ke, e 
pyeti Zedi duke shtyrë qenin me këmbë siç bëjnë të gjithë 
njerëzit në qytetet e Mesdheut ku këto kafshë kanë lirinë 
e duhur për t’u endur rrugëve në çdo orë të ditës. Asgjë, i 
tha Ademi. Kisha harruar se si duhet të sillem me një qen. 
Në Shqipëri nuk ka qen sepse Lek Dukagjini mendon se 
janë kafshë të padobishme. Zed Komneni filloi të qeshte 
dhe duke e përqafuar i tha: Ja që edhe njerëzit e çmendur 
marrin herë pas here vendime të drejta. Edhe unë do të 
bëj të njëjtën gjë kur të vij në Shqipëri. Nuk do lejoj asnjë 
qen të kalojë brigjet e saj sepse kjo kafshë i tremb turistët 
dhe i ndot plazhet. Ademi ia ktheu përqafimin dhe duke 
parë bishtin e qenit që tundej në agim mori tri arkat dhe 
me hap të ngadaltë u drejtua nga porti. Dita sapo kishte 
nisur dhe mëngjesi dukej ende i përgjumur duke hapur 
gojën në qiell. Megjithatë dita ishte e bukur dhe ngaqë po 
vononte të niste, ngjante me ato vajzat që nuk dinë se ku e 
si do ta kalojnë kohën. Lek Dukagjini dhe Zed Komneni 
ngjajnë shumë me njëri-tjetrin, mendoi Ademi duke ecur. 
Secili prej tyre kërkon një vend ku njerëzit dhe kafshët 
duhet të binden. Të dy nuk i duan qentë, ndërsa njerëzit i 
duan në mënyra të ndryshme. 

Ndërkohë tezgat përballë portit ishin hapur dhe 
shitësit po u hidhnin domateve, frutave, mishit, peshqve 
dhe erëzave ujë për t’u dukur të freskëta. Ademi i bleu 
shpejt të gjitha gjërat që i duheshin dhe pagoi një djalë me 
një karrocë të vogël dore që ta ndihmonte deri tek anija. 

Dielli kishte hipur mbi vela dhe atij iu duk sikur rrezet e 
tij kishin lënë gjurmën e yllit të verdhë të Shqipërisë mbi 
pëlhurën e velave që valëviteshin në ajër si flamur. Hipi 
në anije dhe para se të takonte Mehmetin, që me sa duket 
ishte shtrirë në bash për të mbrojtur lëkurën nga dielli, 
fshehu arkat në hambarin e anijes dhe i mbuloi me litarë 
që i rrethuan shishet si gjarpërinj të dehur. Kur shkoi te 
Mehmeti, ai ishte ulur këmbëkryq duke parë nga deti. 
I bleva të gjitha, foli Ademi duke fshehur sytë. Kur do 
nisemi? Mehmeti ktheu kokën siç bëjnë baballarët kur 
femijët bëjnë pyetje të thjeshta. Nuk ishte i gëzuar që 
po e shihte dhe Ademit iu duk sikur e kishte nuhatur 
tradhtinë, por nuk mund ta pranonte. Mehmeti kishte 
zakonin e të gjithë prindërve. Ata nuk pyesin shumë 
sepse kanë frikë ta dëgjojnë të vërtetën, por e mbajnë atë 
në gojë si një shije të keqe me të cilën mësohesh të jetosh. 
Po prisja që të vije, tha ai. Jemi gati për t’u nisur. Nëse do 
vonoheshe dhe pak do dilja vetë në port për të të gjetur. 
E kam parë qytetin gjatë gjithë natës dhe më është dukur 
si një pyll në të cilin lepujt e humbin rrugën duke ndjekur 
sorkadhet. Ademi buzëqeshi dhe duke i kaluar dorën mbi 
flokë i tha: Këtë zakon e kanë lepujt që kanë jetuar vetëm, 
por jo ata që kanë jetuar në një strofkë me arinjtë. Kur 
vjen në këto vende të shtohet dashuria për Shqipërinë. 
Unë kuptova se Lek Dukagjini na ka shpëtuar nga të 
gjitha veset që kanë pushtuar këtë pjesë të botës. Tani 
që po largohem nga ferri e dua edhe më shumë parajsën 
tonë sepse deri dje nuk e dija, por tani e di, se çfarë nuk 

duhet të bëjmë për të qenë të lumtur. Mehmetit i vetëtiu 
në sy një rreze drite që i dha trupit të tij fuqinë e duhur 
për t’u ngritur në këmbë. Biri im, tha ai. Fjalët e tua m’i 
zbutën dhimbjet. Kam pritur gjithë natën të ktheheshe 
dhe në mëngjes, kur dielli doli mbi horizont u frikësova 
dhe nuk e pashë dot dritën e tij në errësirën e shpirtit 
tim. Në këtë qytet ka shumë kafshë të egra që sillen si 
njerëz dhe unë dridhesha duke menduar se dikush prej 
tyre mund të të kishte joshur. Nëse nuk do ktheheshe unë 
do vrisja veten dhe do kërkoja që trupin tim ta dërgonin 
në ishull si një provë të besnikërisë sime. Nuk mund të 
shkoja në Shqipëri duke mbajtur tradhtinë tënde mbi 
kurriz, sepse Lek Dukagjini nuk do të ma falte kurrë. 
Tani jam mirë dhe më i gatshëm se kurrë për të luftuar. 
Të jesh i bindur se pas shumë vitesh ne do kthehemi 
si fitimtarë në këto brigje dhe njerëzit do na presin me 
lule. Nëse qoftë edhe për një çast ke menduar se mund 
të qëndroje këtu, këtë hije duhet ta pastrosh nga mendja 
duke e zbuar me forcë dhe me guxim siç zbohen grerëzat 
nga një pjatë me fruta. Por tani më vjen mirë që edhe ti 
e kuptove se këtu nuk jetohet. Bota është akoma shumë 
pis për të pritur shqiptarët. Mehmeti mori frymë thellë 
sikur sapo kishte shpëtuar nga një kurth dhe e përqafoi 
Ademin, të cilit i rrodhën lotë nga sytë. Kam tradhtuar, 
mendoi dhe fshiu faqet. Do luftoj edhe më shumë kundër 
sëmundjes që kam sjellë me vete nga ferri. Në atë çast, kur 
Mehmeti i ishte lëshuar mbi kraharor si një baba i tretur 
nga dashuria, njëlloj si të gjithë fëmijët e penduar që kanë 

marrë në shtëpi një lodër të ndaluar edhe Ademi mendoi 
se duhej të gjente një mundësi për të hedhur në det arkat 
me verë, por ai ishte rritur në pelenat e heroit dhe prandaj 
i harronte shpejt gabimet e veta duke u përqendruar në 
gjëra të tjera, më pak të rëndësishme. Deti ishte fryrë nga 
dielli që i ishte futur thellë në dej dhe mendimi se kur të 
kthehej, shqiptarët do ta nderonin si një hero që i kishte 
shpëtuar nga uria dhe nga vuajtja ia ktheu gëzimin dhe 
bashkë me të edhe qetësinë. E përkëdheli Mehmetin duke 
i shkuar dorën mbi lëkurë, u kacavar mbi trupin e tij si një 
ketër mbi lëvoren e një trungu të ashpër dhe i pëshpëriti 
në vesh: Shqipëria po na pret, unë ika për t’u kthyer dhe 
për të mos ikur më. Mehmeti nxori jashtë frymën e vet të 
ndenjur dhe lotët që pikuan mbi dyshemenë e anijes ranë 
në det duke kripur ujërat e Mesdheut. Ata qëndruan dhe 
pak ashtu të përqafuar dhe pastaj u ndanë, si dy pemë të 
cilat e dinë se stuhia që do vijë, do t’ua shpërndajë gjethet 
në drejtime të ndryshme. Kur velat u frynë nga litarët 
anija u nda nga moli i qytetit dhe era e ngrohtë që frynte 
prej ditësh i dha asaj drejtimin e duhur. 

Për dy ditë Ademi dhe Mehmeti u pane si dy burra të 
përmalluar që janë ndarë prej shumë kohësh, ndaj kanë 
vendosur t’ia falin mëritë njëri-tjetrit duke pastruar veten 
nga çdo dyshim. Sa më shumë afroheshin drejt brigjeve 
të Shqipërisë aq më shumë lëkura e Mehmetit zbutej 
dhe plagët e tij ëmbëlsoheshin njëlloj siç i ndodh një 
ariu të uritur, kur afrohet pranë një koshere bletësh. Kur 
Shqipëria shkëlqeu si një pjatë e mbushur me bar, ai thirri 

Ademin dhe i tha: Ja vendi ynë. Uria e tij është fisnike, 
natyra është e virgjër, kafshët janë të pastra dhe Zoti i 
saj është njerëzor. Ne duhet ta meritojmë këtë pasuri që 
njerëzimi nuk e ka njohur kurrë më parë. Kur unë të vdes 
dua të më djegësh sepse lëkura ime është tharë dhe nuk 
dua të më përvëlojë edhe kur të jem në varr. Dua të digjem 
për Shqipërinë. Pse flet kështu e pyeti, Ademi, i çuditur 
si çdo djalë që merr një amanet atëherë kur nuk e pret. 
Ka nisur të urojë vdekjen, sepse nuk do të shohë dimrin e 
Shqipërisë, mendoi dhe iu kujtua Zed Komneni si një djall 
që të del përpara sa herë që engjëjt ankohen për Zotin. 
Megjithatë djajtë nuk kanë fuqi t’i gënjejnë bijtë kur ata 
janë me etërit e tyre. Ademi u drejtua nga Mehmeti që 
rrinte i heshtur duke pritur dhe i tha: Ti do jetosh gjatë 
dhe ne do t’ia arrijmë ditës kur ta kapërcejmë këtë det si 
çlirimtarë. Bota tani po fle e dehur nga mëkatet e veta, 
por kur të zgjohet do kuptojë se ëndrrat e bukura nuk e 
vizitojnë dot një trup të lodhur dhe të ndotur. Mehmeti 
kishte pamjen e një njeriu që qetësia e parajsës e tremb. 
Ai ishte i lumtur që po kthehej, por edhe i frikësuar. 
Gjatë gjithë udhëtimit ishte përpjekur të qeshte, por 
herë pas here e kapte një ndjenjë paniku e cila nuk po 
e lëshonte. Thonë që arinjtë e parandjenjë dimrin dhe 
kur ai afrohet ata i fusin kthetrat në lëkurën e tyre për të 
provuar trashësinë dhe forcën e saj. Atëherë bërtasin fort 
që t’ dëgjojë gjithë pylli që janë të gjallë dhe pastaj qajnë 
duke menduar se kur të vijë pranvera ndoshta nuk do jenë 
më në këmbë, sepse një ortek i pabesë apo një gjarpër 

i fjctur, mund t’ua ketë marrë jetën duke i përmbysur 
nga maja e malit ku jetojnë. Mehmeti kishte të njëjtën 
ndjesi, megjithëse ai nuk dinte asgjë për jetën e arinjve. 
Por largimi nga Shqipëria e kishte dërrmuar shpirtërisht, 
njëlloj si një ari që i duhet të largohet nga strofka për të 
gjetur ushqim për femijët e tij dhe kur kthehet, kupton se 
atje ka hyrë dikush tjetër duke ia joshur këlyshët, apo se 
ushqimi që ka sjellë me vete është lëpirë nga një gjarpër 
i helmuar dhe dinak. Siç i kishte thënë Lek Dukagjinit, 
ai besonte se pas atij udhëtimi Shqipëria nuk do ishte 
më ajo që kishte qenë. E humbëm pavarësinë, mendonte 
dhe kafshonte lëkurën e vet duke u kruar. Dhe si të gjithë 
arinjtë tërbohej dhe ishte gati të shqyente me dhëmbë 
çdo kafshë e cila kishte dalë nga pylli për të vizituar 
livadhet, ku dhelprat dhe sorkadhet prisnin me këmbët 
e hapura në diell. Ne këtë gjendje ishte edhe atë çast kur 
Shqipëria u shfaq si një kodër e gjelbër mbi det. Trupi 
i digjte, ndërsa lëkura e shpirtit i binte mbi dallgë duke 
humbur në thellësi si ato copat e letrave që pleqtë i grisin, 
pasi kanë shkruar kujtimet e tyre të hidhura. Duke parë 
brigjet që afroheshin, ai u skuq, u tkurr, u zmadhua, u fry 
si një dallgë dhe u kthye nga Ademi me një fytyrë të egër 
dhe të frikshme. Papritmas e kapi nga gryka siç bëjnë 
të gjithë arinjtë kur dyshojnë në besnikërinë e këlyshëve 
të tyre dhe i tha: M’u beto se nuk do i bësh kurrë keq 
Shqipërisë. Nëse në qytet ke parë gjëra që nuk duhet t’i 
shihje dhe t’i prekje, betohu se ato nuk do t’i ndash me 
asnjeri përveçse me varrin tënd. M’u beto, bërtiti ndërsa 

Ademi ishte zverdhur si një i vdekur. Nuk do flas me 
asnjeri, tha ai me një zë të shuar, të betohem. Nuk do t’i 
them asnjërit, megjithëse nuk kam asgjë për të treguar, 
përveç një qeni që më preu rrugën përpara se të hipja në 
anije. Mehmeti e mbajti gjatë prej fyti duke ia parë sytë 
e mëdhenj sikur donte të hynte dhe vetë aty dhe pastaj 
krahu iu dobësua dhe duke e lëshuar i tha: Mos harro se 
unë do të vras me dorën time nëse ndodh ndryshe.Ti e di 
që unë i mbaj premtimet e njëlloj si arinjtë që hanë bijtë e 
vet.Tani që jam i plagosur, zemra ime është më e fortë se 
kurrë dhe asnjë lot nuk e zbut dot koren e saj të përgjakur. 
Ademi u zgjat mbi parmakët e anijes për të nxjerrë ajrin 
që i kishte mbetur në bark dhe duke vjellë ngërçin e vet 
mendoi se ndoshta Zed Komneni kishte të drejtë kur 
thoshte se Shqipëria nuk do lejonte kurrë që lepujt dhe 
sorkadhet të miqësoheshin pa u rënë në sy arinjve. 

Lek Dukagjini nuk doli në breg për të pritur Mehmetin. 
Ai qëndroi në dhomën e tij duke parë flamurin e Shqipërisë 
që zverdhej në diell dhe kur i treguan se velat e anijes u 
ngritën mbi pasqyrën e detit tha: Shqipëria sot është më 
e pasur. Shqiptarët që ishin përtej detit e kuptuan se bota 
nuk e di se ne ekzistojmë. Fakti që askush nuk di ku është 
parajsa është pasuria e saj më e madhe. Por, më shumë se 
profecia e Lek Dukagjinit, ishte ardhja e ushqimeve dhe e 
grurit që i qetësoi këshilltarët të cilët kishin kaluar pjesën 
më të madhe të kohës duke kapur peshq me rrjeta dhe 
me grepa prej hekuri, siç kishte urdhëruar Lek Dukagjini. 

Shpinat e tyre ishin pjekur nga dielli dhe nga jodi dhe një 
ditë, këshilltari me zë të ngjirur kishte thënë: Në mishin 
tonë po piqet buka e Shqipërisë. Të tjerët kishin bërë sikur 
nuk e kishin dëgjuar, sepse dëgjimi i ankesave të të tjerëve 
mund të të vinte në vështirësi në Shqipërinë e atyre ditëve, 
kurse Shtuni që rrinte gjithë kohën duke hedhur gurë në 
det kishte thënë: Mbi lëkurën tënde të rrjepur do shkruhet 
poezia e tradhtisë. Këshilltari i kishte kthyer kurrizin e 
mbushur me njolla kripe siç bëjnë të gjithë njerëzit kur 
takojnë një të çmendur dhe kishte notuar deri në mbrëmje 
në ujin e valuar, duke kërkuar me sy anijen, që ai shpresonte 
se do ta ndryshonte Shqipërinë. Kur ajo kishte ardhur si një 
kështjellë që ecën mbi ujë ai kishte ngritur dorën nga frika 
se ajo mund të humbte rrugën dhe sytë i ishin përlotur 
nga padurimi. Ishte i vetmi që e ndoqi anijen duke notuar 
përkrah saj, ndërsa shkuma që ajo hidhte nga të gjitha anët 
ia mbushte gojën e lagur me shpresë. 

Ndërkohë femijët nuk shfaqën asnjë entuziazëm kur 
anija preku bregun, sepse zakonisht femijët nuk jetojnë 
për të ngrënë dhe shpresat e tyre për ndryshim nuk janë 
kurrë të kuptueshme. Gjatë kohës që Mehmeti dhe 
Ademi kishin qenë në bregun tjetër, ata kishin përjetuar 
ditë shumë të bukura, të mbushura me diell, me ujë dhe 
me not.Uria e kishtebërë Shqipërinë më të pavëmendshme 
ndaj rregullit dhe disiplinës duke përmbysur regjimin e 
mësimeve dhe oraret e ijetjes. Fëmijët kishin dalë në breg 
gati çdo ditë, duke peshkuar dhe shumica e djemve kishin 
mësuar të zhyteshin në thellësi, në ndjekje të peshqve që 

fshiheshin të tmerruar, poshtë shkëmbinjve, pa e ditur se 
bishtat e tyre të shndritshëm i tradhtonin vazhdimisht. 
Vajzat i prisnin djemtë e zhveshur që ktheheshin në breg 
për t’u tharë, duke mbajtur këmbët në ujë dhe duke 
numëruar peshqit në kovat e vogla me ujë të kripur. Kur 
Mehmeti zbriti pa i folur askujt, siç ishte ende i lodhur 
dhe i menduar, askush nuk e vuri re. Fëmijët e njihnin 
Mehmetin nga udhëtimi i parë që kishin bërë bashkë me 
të, kur kishin ardhur në Shqipëri dhe e dinin se ai nuk 
kishte qejf të fliste me njerëz që nuk kishin dijeni për 
artin e luftës. Por nuk ishte e njëjta gjë me Ademin. 
Ademin askush prej tyre nuk e njihte. Gjithë kohës ai 
kishte jetuar jashtë qytetit dhe ardhja e tij u prit me 
habinë që kanë insektet kur zbulojnë se në pyllin e tyre ka 
edhe kafshë miqësore. Në vendet që kanë vendosur të 
jetojnë pa u takuar me pjesën tjetër të botës, njerëzit që 
përshkojnë detin dhe kthehen prej andej ku nuk lejohet 
të shkosh, janë gjithmonë të rëndësishëm dhe interesantë, 
prandaj ata priten fillimisht me mirësjellje. Megjithëse 
femijët nuk dinin se çfarë kishte në bregun tjetër sërish 
kureshtja e tyre ishte e natyrshme, sepse ishte ende e 
paushqyer. Kush është ky, e pyeti Vera Diellin që ishte 
ulur në breg duke luajtur me gurët. Dielli pa Ademin që 
po zbriste nga anija me shpengimin e një tregtari që ka 
arritur të ulë çmimin e armëve në kohë lufte. Ai kishte 
sjellë me vete grurë, domate dhe perime, fletët e njoma të 
të cilave dilnin nga thasët sikur të ishin fishekë me ngjyra 
të ndryshme. Ademi i kishte sytë e mëdhenj, mjekrën e 

lëmuar dhe e verdha që kishte mbi lëkurë tregonte se 
kishte jetuar pjesën më të madhe të kohës në errësirë. Ky 
njeri vjen nga një vend ku nuk ndalohet mbjellja e 
trëndafilave, tha Dielli. Nga fytyra e tij kuptoj se gjatë 
kësaj kohe është menduar shumë dhe tani Shqipëria i 
duket diçka tjetër nga ajo që njihte. Në të vërtetë Ademi 
ishte i heshtur dhe megjithëse qeshi, kur fëmijët iu 
mblodhën për ta përshëndetur, ai ecte si një i humbur të 
cilin e kanë kthyer në shkretëtirë, pa i treguar rrugën si 
dilet prej saj. Sytë i kishte të shuar dhe femijët që e shihnin 
besuan se kështu ndodh me sytë e të gjithë atyre që 
shkojnë në vende të panjohura. Ndoshta shohin gjëra të 
çuditshme të cilat ta vyshkin shikimin dhe ta lëmojnë 
fytyrën sikur e ke lyer me krem bajamesh. Vera iu afrua 
dhe duke e ndaluar në mes të plazhit e pyeti: Ke sjellë 
trëndafila. Ademi u skuq sikur i kishin kërkuar të puthte 
një grua në sy të të tjerëve dhe sytë iu përlotën. Vetëm në 
Shqipëri, njerëzit kanë uri për lulet, mendoi. A mund të 
ketë parajsë pa trëndafila? Nëse po, atëherë kjo do të thotë 
se Zoti ka frikë nga gjembat, sepse nuk ka shpjegim tjetër. 
Ndoshta mund të kisha fshehur një trëndafil në anije, tha 
me vete. Në fund të fundit për një trëndafil nuk do më 
vrisnin, siç do të ndodhë kur të më gjejnë shishet e verës. 
Ndërkohë Vera po priste një përgjigje si një lule që i 
kërkon bletës një puthje dhe ai u ul në gjunjë dhe i tha: 
Trëndafilat do vijnë nga deti kur ti të rritesh. Vera tundi 
kokën me mosbesim, sepse çdo femijë e di që trëndafilat 
nuk rriten në det dhe as nuk notojnë si peshqit dhe Ademi 

u fut në qytet me kokën ulur, njëlloj siç bëjnë burrat që 
kthehen nga jashtë pa dhurata për femijët që i presin. 
Disa prej djemve që e kishin pritur në breg nuk i 
ndaheshin, e ndiqnin pas, ashtu siç bëjnë femijët në të 
gjitha vendet e vogla kur shohin një turist që zbret në port 
me valixhet e mbushura me sende të çuditshme. Për ata 
jam një hero, për Mehmetin një tradhtar, ndërsa për Zed 
Komnenin një frikacak, mendoi me vete. Njeriu ka 
gjithmonë ndjenja të përziera për veten e vet, madje, kur 
të tjerët mendojnë se ai është i fortë dhe i admirueshëm, 
atëherë njeriu është më i dobët dhe më dyshues përballë 
pyetjes nëse e meriton vërtet adhurimin e përgjithshëm, 
sepse e di që fuqia e tij ka një çmim të lartë, për t’u paguar 
çdo ditë. Ndoshta pas disa kohësh ata do duartrokasin në 
varrimin tim, mendoi dhe i përshëndeti me dorë, para se 
të futej në mensë, ku Aleksandri e përqafoi fort dhe e 
pyeti: Ke sjellë patate? Kam sjellë më shumë se kaq, i tha 
Ademi duke e parë në dritë të syrit sikur donte t’i besonte 
një sekret. Të dy kishin ardhur në ishull bashkë me Lek 
Dukagjinin dhe gjatë gjithë atyre viteve miqësia e tyre 
nuk kishte pasur asnjë hije dhe nuk ishte lëkundur sepse 
ata bënin punë të ndryshme dhe prandaj nuk kishin arsye 
të grindeshin. Shpesh, kur ishte i uritur apo kur monotonia 
e ditëve të gjata e vinte poshtë, Ademi e kalonte natën në 
qytet dhe bashkë me Aleksandrin flisnin për gjellët, për 
Zotin dhe për botën dhe nganjëherë edhe për gratë, por 
kjo ndodhte shumë rrallë, sepse Aleksandri nuk kishte 
dëshirë për gra. Sidoqoftë, Aleksandri ishte gjithnjë i 

gatshëm të fliste dhe ai njeri kishte një cilësi të spikatur, 
mungesën e dyshimit. Aleksandri nuk dinte të dyshonte, 
ai besonte çdo gjë që i thoshin dhe ishte e çuditshme që 
ky defekt prej femije nuk ia kishte marrë ende jetën, në 
një vend ku dyshimi ishte mburojë e sinqeritetit dhe 
sinqeriteti ishte një dobësi, që duhej shmangur. Çfarë ke 
sjellë, e pyeti ai Ademin që mbante në duar thasët me 
grurë dhe perime. Kam sjellë një pjesë të vizatimit që ti 
bëre në murin e shtëpisë, iu përgjigj Ademi. Aleksandri u 
skuq sepse ndryshimet që kishte pësuar Shqipëria në ato 
vite dhe sidomos tallja që i kishte bërë Lek Dukagjini e 
bënin të turpërohej sa herë që ia kujtonin atë histori. Nuk 
është koha për t’u tallur, tha ai. Shqipëria është e uritur. I 
mori thasët dhe duke i hapur filloi t’i merrte erë sikur 
donte të provonte freskinë e ushqimeve që ishin aty. 
Kuzhinierët në të gjithë botën kanë qejf t’i fusin hundët 
nëpër thasë, sepse kjo u jep mundësinë të stërviten me 
erërat dhe aromat pa të cilat gjella nuk gatuhet. Madje 
kuzhinierë më të regjur se Aleksandri thonë se gjella 
është si trupi i gruas, që nëse nuk e nuhat, nuk e shijon. 
Nuk tallem, u përgjigj Ademi. Kam sjellë verë. E di që ty 
të pihet. Aleksandri lëvizi me shkathtësinë e një lepuri 
nëpër ngushticën e tavolinave të mensës dhe mbylli derën 
duke kontrolluar rrugën. Ai ishte shumë i shëndoshë dhe 
barku i varej mbi këmbë, por nuk ka dietë më të mirë se 
frika, për gjithë të majmurit. Je çmendur, e pyeti duke u 
zverdhur. A e di se mund të të vrasin nëse Lek Dukagjini 
merr vesh se ke sjellë pije në Shqipëri. E di, tha Ademi 

prandaj ta thashë, që të na vrasin bashkë. Vdekja në vetmi 
është e padurueshme. Aleksandri donte ta pyeste se pse 
kishte blerë verë, ku e kishte blerë, si kishte arritur ta 
fshihte atë në anije, apo çfarë vere ishte, me çfarë rrushi 
ishte ngjizur ajo, ishte e kuqe apo e bardhë, sa e vjetër dhe 
sa shijshme ishte, pyetje të cilat njerëzit që kanë etje, por 
edhe frikë, nuk mund t’i shmangin dot, por Ademi futi 
dorën në një nga thasët që kishte përpara dhe nxori një 
arkë prej druri duke ia vënë përpara. Mos me pyet, i tha 
ai. Unë nuk marr vesh nga vera. Provoje dhe aty ke 
përgjigjen për të gjitha pyetjet e tua. Aleksandri mori një 
nga mbulesat e bardha me të cilat shtronte tavolinat dhe 
ia hodhi arkës përsipër për ta fshehur. Tani duhet të 
gatuaj, tha ai me nxitim. Është ora e darkës dhe femijët 
do të vinë pas pak. Hajde në mbrëmje dhe flasim, por unë 
nuk do pi. Ademi qeshi siç do bënte çdo njeri që e di se 
pas një kundërshtimi fshihet një mëkat, që ka për të 
ndodhur sa herë që mohohet dhe iu kujtua vetja kur 
kishte bërë të njëjtën gjë, në tavernën e Zed Komnenit. 
Shqiptarët bëjnë gjithmonë të kundërtën e asaj që thonë, 
mendoi dhe prandaj askush nuk i beson. Hëna kishte 
nxjerrë perden mbi ishull dhe duke mbuluar lakuriqësinë 
e vet, po shihte yjet që lyenin sytë me argjend njëlloj si 
çdo mbrëmje. Natës i duhej ende kohë të vinte dhe Ademi 
u vërtit për një farë kohe nëpër qytet. Më parë atij nuk i 
lejohej të dilte lirshëm, por tani kishte një status tjetër 
dhe sidomos pasi kishte siguruar ushqimin për Shqipërinë, 
kishte fituar disa privilegje që nuk i kishte pasur. Fëmijët 

tani e njihnin edhe sikur të fshihej. Në qytet ishin ndezur 
pishtarët dhe ai mori për nga bulevardi i zambakëve. 
Dimri i kishte rrëzuar të gjithë për tokë por me ardhjen e 
pranverës ata kishin nisur te çelnin serish duke nxjerrë 
gishtat e bardhë mbi tokë, siç bëjnë engjëjt kur varrosen, 
në vendet që kanë dashur. Nëse një ditë Zed Komneni e 
pushton Shqipërinë, me siguri do t’i shkulë të gjithë 
zambakët nga kjo rrugë sepse zambakët kanë ngjyrën e 
hënës, ndërsa ai kërkon një vend me diell dhe me ngjyra 
të forta, mendoi ai dhe qeshi sepse herë pas here i vinte të 
qeshte me shijet e Zedit. Sa më shumë që mendonte për 
të aq më shumë bindej se Zed Komneni dhe Lek 
Dukagjini ngjanin si dy binjakë të cilët kanë vendosur të 
bëjnë të njëjtën gjë, por duke i rënë nga rrugë të ndryshme. 
Por nëse rruga e Zedit kalonte nga vera, rruga e Lek 
Dukagjinit kalonte nga gjaku. Ademi e kapi veten duke 
menduar keq, gjë që kishte filluar t’i ndodhte shpesh pas 
udhëtimit në bregun tjetër dhe si të gjithë besimtarët që 
bëjnë kryqin në këto raste, u kthye në drejtim të yllit të 
verdhë dhe e përshëndeti me kokë sikur kërkonte falje, 
pastaj vazhdoi rrugën i qetë dhe i lehtësuar. Duke ecur 
mes zambakëve pa një burrë që rrinte ulur në rrugë si të 
ishte mesi i ditës dhe jo natë. Kjo nuk ishte një pamje që 
e shihje përditë në Shqipërinë e atyre kohëve ku secili 
duhej të bënte një punë dhe ulja në mes të rrugës 
konsiderohej një akt dembelizmi që mund të ndëshkohej. 
Ishte Shtuni. Ademi e dinte historinë e tij nga tregimet e 
Mehmetit, por që prej shumë kohësh nuk e kishte takuar. 

Shtuni ktheu kokën kur hapat u afruan dhe duke zbardhur 
dhëmbët në errësirë e pyeti: E solle qenin me vete? Ademi 
u djersit. Kishte dëgjuar që Shtuni e kishte humbur 
kujtesën dhe herë pas here mendja e tij punonte për të 
gjetur gjëra të cilat ai nuk i kishte jetuar dhe nuk kishte 
nga t’i dinte. Një herë Mehmeti, që nuk donte të fliste 
shumë për marrëdhëniet e tij me Shtunin, të cilat ishin 
tretur në mjegull, kishte thënë se ai nuk e mbante mend 
të shkuarën, por vetëm të ardhmen. Ademi nuk ia kishte 
vënë veshin sepse kjo ishte një gjë e pamundur, por kur 
Shtuni i doli përpara u kujtua dhe mbajti këmbët. Nuk 
shkova për të blerë kafshë, tha ai. Lek Dukagjini donte 
vetëm ushqime dhe unë i solla. Shtuni uli kokën në 
errësirë sikur po shihte fundin e një filxhani dhe pastaj i 
tha: Ata që pinë verë, dehen dhe i harrojnë porositë që 
marrin. Ademi ndjeu që këmbët i dogjën sikur po ecte 
mbi zjarr dhe i ktheu Shtunit një buzëqeshje të verbër si 
ato që duhet t’i japësh dikujt i cili ka aftësinë të të lexojë 
mendjen dhe aq më keq, ka paturpësinë të ta thotë atë qe 
lexon. Ai nuk e mbaroi shëtitjen në bulevardin e 
zambakëve, u kthye mbrapsht duke iu marrë fryma, 
megjithëse atë natë nuk kishte vrapuar. Si është e mundur, 
mendonte. Ndoshta fytyra ka nisur të më tradhtojë. Këtu 
njerëzit kanë shumë vite që nuk pinë dhe me sa duket 
lëkura ime ka nisur të marrë ngjyrën e verës. Para se të 
shkonte te mensa ku fëmijët ndoshta kishin mbaruar 
darkën dhe ku Aleksandri po e priste, ndaloi në një nga 
çezmat e qytetit dhe mbushi duart me ujë duke lagur 

fytyrën. Uji i bëri efektin që i bën të gjithë atyre që nisen 
për të bërë një punë të rrezikshme. Nuk është e çuditshme 
që të gjithë heronjtë lajnë fytyrën përpara se të vriten dhe 
kur japin shpirt lëkurën e kanë ende të lagur. Kur u fut në 
mensë pa Aleksandrin që ishte ulur në një karrige përballë 
dritares dhe po shihte në errësirë. Sytë i ishin skuqur dhe 
barku i dukej më i madh dhe më i qullët sikur e kishte 
mbushur me një lëng të trashë. Faqet i kishin marrë 
ngjyrën, që Ademi sapo kishte dashur ta largonte duke e 
larë me ujë. Ishte i bardhë dhe i zbehtë, por edhe i habitur. 
E provova, tha duke treguar një gotë bosh që e mbante 
poshtë tavolinës. Ke sjellë me vete një magji dhe mua më 
duket sikur jam gati të fluturoj mbi botë. Ademi u ul 
pranë tij dhe nuk foli. Rrinin të dy ngjitur duke parë 
rrugët e zbrazëta të Shqipërisë ndërsa vera që rrotullohej 
në stomakun e Aleksandrit herë pas here ushtonte si një 
kambanë që e kanë hedhur në det. Ku jetojmë kështu, e 
pyeti Ademi duke parë natën. A je i bindur se jemi në 
parajsë? Aleksandri ktheu gotën duke lëpirë me gjuhë 
fundin e saj. Nuk jam më i sigurt, tha. Por nuk besoj se në 
parajsë ka natë. Atje të gjitha gjërat janë të bardha, përfshi 
edhe verën. Por shija e kësaj gote po m’i ngatërron ngjyrat 
e botës. Po ti je i bindur se ke qenë në ferr? Ademi mori 
frymë sepse historia që do tregonte ishte e gjatë dhe atij i 
duheshin forca për ta mbaruar. Mos i harro këto që do të 
them sepse ndoshta kur unë të mos jem më do të të duhen, 
filloi ai dhe foli gjatë duke parë Aleksandrin që kthente 
gotën e verës pa pushim ndërsa sytë i ndizeshin dhe i 

shuheshin sa herë që tregimi i Ademit zgjatej, errësohej, 
ndriçohej apo ngatërrohej në rrugicat e qytetit ku kishte 
qenë. Kur Ademi mbaroi, Aleksandri ia nguli sytë gotës 
së boshatisur dhe nuk foli. Barku i dridhej ndërsa mbi 
dorë hëna lëvizte si një insekt mbi lëkurën e një të vdekuri. 
Ishte zbardhur në fytyrë dhe Ademit iu duk sikur ai kishte 
frikë prandaj mendoi ta qetësonte. Unë nuk kam frikë, i 
tha. Ndoshta një ditë Lek Dukagjini do ta kuptojë se unë 
kam sjellë verën në Shqipëri dhe prandaj doja ta ndaja me 
ty sekretin tim. Vera është si gjaku që i mungon një trupi 
të lodhur dhe pa shpresë dhe ndoshta Shqipërisë do t’i 
japë po atë fuqi që i jep gjaku një njeriu të sëmurë. Por 
natyrisht që njerëzit që marrin gjak nga trupat e të tjerëve 
rrezikojnë veten, sepse ndoshta bashkë me gjakun ata 
marrin edhe sëmundje të panjohura. Por unë kam 
vendosur të rrezikoj. Kjo i bën mirë trupit tim. Më mirë i 
kuq se i verdhë dhe më mirë në varr dhe i lumtur se në 
shtrat dhe i pashpresë. Nëse mua më vrasin atëherë 
Shqipëria do të ndryshojë dhe këtë kishte parasysh Zed 
Komneni kur më dha verën. Ai do që unë të vdes, sepse 
vdekja ime do shpejtojë fundin e Lek Dukagjinit. Njerëzit 
do kuptojnë se ai është një Zot që ka frikë nga njerëzit 
dhe prandaj i ndëshkon, duke i vrarë. Ka vetëm një 
mundësi për ta shpëtuar Shqipërinë: duhet t’i bindim të 
gjithë se Lek Dukagjini nuk është Zot, ai është një njeri 
që kërkon pushtet për vete. Lek Dukagjini kërkon edhe 
qiellin, edhe tokën, por nëse të parin nuk e merr dot sepse 
është njeri si gjithë të tjerët, ne nuk duhet t’ia bëjmë 

dhuratë të dytën, sepse toka i përket njerëzve dhe jo Zotit. 
Duhet të luftojmë për Shqipërinë, tha Ademi dhe pushoi 
për të parë Aleksandrin. Shqipëria ishte e heshtur dhe 
nata kishte bërë punën e saj, duke i shuar të gjitha dritat. 
Nga deti vinte një erë e fortë që dukej sikur po i ngrinte 
hijet në qiell. Kafshët po flinin, ndërsa njerëzit nuk po 
ëndërronin. Aleksandri u ngrit në këmbë sikur po dilte 
nga pusi i gotës ku kishte qëndruar për një kohë të gjatë 
nga thirrjet e njerëzve që kalonin aty afër dhe duke parë 
Ademin në sy i tha: Edhe unë dua të luftoj, por nuk di se 
si. Ditën që Lek Dukagjini vrau një lopë mbi të cilën 
qenë shkruar dy fjalë dashurie, mendova se Shqipëria 
ishte një vend i padrejtë. Mund t’ua kufizosh lirinë 
njerëzve, por kafshët nuk kanë asnjëherë faj. Kam therur 
shumë kafshë në jetën time, por kurrë nuk i kam vrarë 
ato. Më detyruan të vras një kafshë të pafajshme dhe që 
atë ditë duart e mia të përlyera me gjak më dalin në ëndërr 
dhe tmerrohem kur mendoj se shija e tyre është në të 
gjitha ushqimet e Shqipërisë. Nuk jam i qetë, më duket 
sikur kam bërë një mëkat që duhet ta shlyej dhe 
vazhdimisht më kujtohen fjalët e burrit që më mësoi të 
vizatoja zogj në muret e Shqipërisë. Një ditë Shqipëria do 
mundet nga dashuria, tha ai sepse asnjë vend nuk jeton 
dot pa dashuri. Kur ti më tregoje për qytetin ku ke qenë, 
unë po mendoja se çfarë duhet të bëjmë dhe më duket se 
e kam gjetur. Ne duhet ta mbushim Shqipërinë me ijalët 
e dashurisë. Lopa që vrava me la një amanet, megjithëse 
kafshët nuk lënë amanete, por ajo vdiq si një njeri dhe 

prandaj meriton të kujtohet si e tillë. Në barkun e saj ishin 
shkruar dy germa: PD. Kjo do të thotë Pushtimi i 
Dashurisë. Unë pyeta njërin nga djemtë se kush është 
kuptimi i atyre fjalëvc dhe ai ma shpjegoi. Përpara se 
femijët të vinin në Shqipëri një vajzë kishte vdekur me 
këto dy germa të shkruara mbi barkun e saj të virgjër. Ai 
që i ka shkruar është në Shqipëri dhe Lek Dukagjini e 
vrau lopën për ta frikësuar atë njeri. Tani ai jeton diku në 
errësirë duke pritur ditë më të mira sepse pushtimi i 
dashurisë nuk është një qëllim që mund të arrihet vetëm. 
Unë mendoj se ne duhet ta ndihmojmë këtë njeri që 
Shqipëria t’i kthehet dashurisë, familjes dhe Zotit. Kam 
besuar gjithë këto vite se mund të jetoj pa dashurinë, por 
kjo nuk është e vërtetë për të gjithë njerëzit. Jam i bindur 
se fëmijët që po rriten, po e ushqejnë atë në barqet e tyre. 
Atyre nuk mund t’u mohohet ajo që u është lejuar 
prindërve të tyre. Ata kanë lindur nga dashuria dhe nuk 
duhet të vdesin pa e njohur atë. Nëse përpjekja jonë ka 
sukses atëherë rruga e Zed Komnenit në Shqipëri është e 
hapur. Kur ai të vijë dhe të ndërtojë restorantet dhe 
tavernat qyteti do të ngjallet, do të dalë nga heshtja dhe 
rrugët e tij do mbushen me njerëz të gëzuar që kthehen 
në shtëpitë e tyre të ngopur, por njëkohësisht të uritur për 
t’u ushqyer me trupat e njëri-tjetrit. Ndoshta Zed 
Komneni do më lejojë të gatuaj në një nga tavernat e 
ishullit dhe atëherë askush nuk do më pengojë të gatuaj 
mishrat e skuqur në hell, që kullojnë nga yndyra, apo 
pulat e mbushura me gështenja, siç bën sot Lek Dukagjini. 

Dashuria kalon nga stomaku dhe unë do ta ndihmoj të 
rritet dhe të forcohet sepse dashuria ka nevojë për yndyrën 
e djersës ashtu si gjellët për vajin. Mua me dhimbsen 
femijët të cilët po rriten në këtë mjerim. Nëse vazhdojnë 
të rriten kështu faqet e tyre nuk do skuqen kurrë dhe 
trupat e tyre do mbeten të dobët dhe të qullët sepse ata 
nuk po ushqehen siç duhet. Kur ti më the se në bregun 
tjetër nuk kishte uri, më erdhi të qaja. Askush nuk e 
kupton dot më mirë se unë se çfarë i ndodh një njeriu të 
uritur. Shpirti i tij rrudhet, zemra e tij zvogëlohet dhe 
mendja e tij pushtohet nga pikëllimi. Dua të luftoj dhe 
tani që flas më duket se e di se çfarë duhet të bëjmë. 
Aleksandri ktheu edhe një gotë verë dhe sytë i shkëlqyen 
si një kafshë e cila shikon ditën në fundin e errësirës. Ai 
shkoi diku në një cep të mensës që përdorej për të mbajtur 
sende të vjetra dhe kur doli kishte në dorë disa furça dhe 
një kuti me bojë. Fytyra i qeshte sikur kishte gjetur diellin 
në mes të reve të tenxhereve të shpërndara në qiell. Zed 
Komneni kishte të drejtë, mendoi Ademi duke e parë të 
lëvizte si një viç i gatshëm për të marrë pjesë në një garë 
me kuaj. Pa verën, Shqipëria nuk do ishte ajo që është 
sonte. Ç’janë këto, e pyeti duke marrë njërën nga furçat e 
thata në dorë. Po shkojmë në luftë, u përgjigj Aleksandri, 
këto janë armët tona. Ademi nuk po kuptonte dhe 
Aleksandri ndaloi dhe duke i hedhur pak ujë kutive të 
bojës vazhdoi: Do i mbushim muret e Shqipërisë me 
ijalët e dashurisë. Kështu do f i themi të gjithëve se nuk 
duhet të kenë frikë. Ata që po presin orën e lirisë do 

kuptojnë se nuk janë vetëm. Lek Dukagjini do tërbohet, 
por demat gjithnjë tërbohen para se të ngordhin. Dalim, 
tha Shqipëria po na pret, ajo ka nevojë për dashuri. 

Ademi mori njërën nga furçat ndërsa Aleksandri kapi 
për gryke një shishe verë dhe e fshehu nën sqetullën e vet 
të dhjamur, siç kishte bërë dikur me një kec që e kishte 
shpëtuar nga përmbytja e dimrit. Kur dolën, ajri ishte 
i ngrohtë dhe era e detit ia mbushi trupin me lagështi. 
Ata ecën në errësirë duke kthyer herë pas here shishen 
e verës si një armë që kalonte nga dora në dorë dhe u 
drejtuan nga bulevardi i zambakëve. Muret e shtëpive 
ishin të ftohta dhe zogjtë që kishte vizatuar Aleksandri 
para shumë vitesh, po flinin me pendët e thinjura që i 
kishin mbledhur poshtë çative. Aleksandri kërceu një 
gardh dhe duke ndjekur hënën që shkëlqente mbi mur 
ngjeu furçën në kutinë e bojës dhe si një lepur që nxjerr 
gjuhën për të lëpirë një zog, kaloi furçën mbi mur disa 
herë me shpejtësi. Dy germat e mëdha u kacavarën mbi 
suva duke u varur mbi qafën e një zogu të cilin po e lusnin 
të fluturonte bashkë me to në qiellin e Shqipërisë. Të 
dyja ishin blu, në ngjyrën e qiellit dhe Ademi mendoi se 
ndoshta Aleksandri duhet të kishte zgjedhur një ngjyrë 
tjetër. Zed Komnenit do t’i pëlqente më shumë e kuqja, 
tha me vete dhe ndjeu zemrën t’i kërcente si një harabel 
në derën e hapur të kafazit, por meqë liria erdhi nga deti, 
dashuria le të ketë ngjyrën e tij. Duke imituar Aleksandrin 
që po e priste, ai iu afrua një muri tjetër, pak më poshtë, 
duke u kujdesur të mos shkelte mbi sythat e zambakëve 

dhe ndërtoi dy kërrabat e dashurisë të cilat u drejtuan si 
dy degë që duan të puthen në errësirë. Aleksandri që i 
rrinte pas shpine, i dha pak shkëlqim njërës nga germat 
ashtu siç kishte bërë edhe me zogjtë kur i vizatonte duke 
u derdhur lëng nëpër sqepa dhe sidomos aty ku gusha e 
tyre fryhej nga flladi i erës. Ushqimet duhet të spërkaten 
që të shijojnë, tha ai dhe i dha Ademit të pinte verë. Si 
dy hije që vallëzojnë nëpër natë, Ademi dhe Aleksandri 
u ngjitën mbi të gjitha muret e bardha të bulevardit të 
zambakëve, herë duke vrapuar, e herë duke ecur me kujdes 
që feshfërimat e tyre nëpër Shqipëri të ishin sa më intime. 
Dashuria nuk i duron dot zhurmat, mendoi Ademi dhe 
eci më tej, ndërkohë që boja pikonte nga furçat duke i 
ndjekur pas, siç ndodh me të gjithë thërrimet e bukës 
që ecin në gjurmët e zogjve. Kur hëna ishte ngritur mbi 
kokat e tyre dhe po bëhej gati të kalonte në gjysmën 
tjetër të botës, ata kishin mbushur muret e gati tridhjetë 
shtëpive, ndërsa fëmijët që flinin aty brenda me siguri 
ndienin një përkëdhelje të lehtë mbi faqe sa herë që furçat 
ferkoheshin pas mureve. Ademi ishte duke kthyer shishen 
e verës e cila shndriste si një zemër e mbushur me gjak, 
kur nga fundi i rrugës së zambakëve pa një hije që ishte 
ulur në tokë dhe po i shihte. Shtuni, mendoi dhe u drodh. 
Shishja i ra nga dora dhe u thye gjithë zhurmë duke i 
shpërndarë xhamat e saj të kuq mbi rrugë. Ikim, i tha 
Aleksadrit dhe para se Shtuni të ngrihej, duke i ndjekur, 
ata kishin kaluar sheshin e qytetit. Duhet të ndahemi, foli 
Aleksandri që mezi vraponte nga dhjami që i derdhej në 

trup. Unë po kthehem në mensë, ti shko në pyll, kështu 
do jetë e pamundur të na kapim të dyve. Ademi ndaloi 
një çast duke parë hijen e Shtunit që po vinte pas tyre dhe 
para se të nisej për në pyll e puthi Aleksandrin në faqe 
dhe i tha: Kur të takosh Zed Komnenin, thuaj që vera 
ishte shumë e mirë. Aleksandrit i rrodhi një lot nëpër faqe 
dhe u përgjigj: Do ta mbjell Shqipërinë me rrush kur të 
vijë ajo ditë. Por Ademi ishte fshehur në ishull dhe nuk 
e dëgjoi, sepse premtimet, ndryshe nga mashtrimet, nuk 
kanë zë. 

Shtuni nuk arriti dot të dallonte asnjërën nga dy hijet 
që kishte ndjekur në mes të natës. Ata ishin me të rinj 
dhe ai prej kohësh kishte humbur shqisat e gjuetisë që ia 
lehtësojnë qenve kapjen e lepujve në pyll. Kur dita zbardhi 
ai po priste te dera e Lek Dukagjinit me copat e shishes 
së thyer në dorë. Vera e derdhur i shkiste nëpër gishta 
sikur sapo kishte mbaruar një vrasje. Lek Dukagjini që 
doli duke hapur sytë e pyeti: Çfarë po bën këtu? Shqipëria 
ka verë, tha Shtuni. Lek Dukagjini eci me hapa të gjatë 
nëpër shesh dhe kur u gjend përballë shtëpive që ishin 
mbushur me germa blu, dielli doli nga retë dhe ia vrau 
sytë. Shtuni i rrinte pas krahëve si një qen që është gati të 
niset për në gjueti, por Lek Dukagjini ishte një Zot dhe 
gjuetia e tij kishte zakonet dhe ritmin e vet. Zoti nuk 
shkon kurrë në gjueti për kafshë, por për njerëz dhe 
prandaj atij nuk i duhet shumë kohë për t’u bërë gati 
sepse ndryshe nga gjuetari, Zoti e di që njerëzit nuk ikin, 
ata vetëm presin. Lufta kundër dashurisë u shpall, tha ai, 

duke parë germat që luhateshin si një flamur mbi të cilin 
po putheshin dy njerëz. Tani duhet të gjejmë ku fshihen 
ushtarët e saj. Më në fund edhe Mehmeti mund të tregojë 
sesi lufton. Ndërkohë Mehmeti nuk kishte nevojë ta 
lajmëronin. Ai kishte ardhur në qytet sepse lajmi që 
Shqipëria ishte sulmuar natën nga dy njerëz nuk mund f i 
shpëtonte nga veshi. Ai e kishte ende fytyrën të zverdhur 
nga udhëtimi dhe plagët që mbante në lëkurë e detyronin 
të çalonte për të ekuilibruar dhimbjet. Kjo shishe ka hyrë 
në Shqipëri me anijen tënde, tha Lek Dukagjini duke 
ecur mbi xhamat e thërrmuar në Bulevardin e Zambakëve. 
Mehmeti u mpi dhe zjarret që kishte nëpër trup filluan t’i 
nxirrnin tym. Eshtë Ademi, tha ai dhe ndjeu zërin t’i 
hollohej si një njeri që jep një dënim me vdekje. Unë u 
sëmura nga ethet e lëkurës dhe ai shkoi në qytet për të 
blerë ushqimet. Me sa duket, ferri e ka infektuar dhe ai e 
ka sjellë sëmundjen në Shqipëri. Lek Dukagjini ndaloi 
dhe, duke e parë siç mund të shohë Zoti një murg të 
paaftë, i tha: Edhe sa kohë duhet të jetojë ky njeri? 
Mehmeti uli kokën dhe u përgjigj: Nëse ti do ta dënosh, 
unë dua ta vras. Kam bërë një premtim që duhet ta mbaj. 
Ademi më ka tradhtuar. Lek Dukagjini ngriti sytë nga 
qielli sikur po shihte orën dhe para se të kthehej në 
Godinën e Shtetit i tha: Ai nuk ka qenë vetëm. Shtuni 
më tha se ka parë dy burra që vraponin në errësirë, duke 
shkruar mbi mure. Me sa duket, Ademi dhe njeriu që 
shkroi fjalë dashurie mbi lopën janë bashkë. Ata kanë pirë 
dhe janë hedhur në sulm, sepse vera u jep guxim 

burracakëve. Ademi nuk duhet të japë shpirt para se të na 
thotë kush është njeriu që i ka mësuar dashurinë. Duhet 
t’ia bëjë edhe këtë shërbim Shqipërisë përpara se të vdesë. 
Mehmeti pohoi me kokë dhe u nis. Për gati një orë 
Shqipëria u mbush me rojet e Lek Dukagjinit. Ata erdhën 
me armë dhe u vendosën në të gjitha rrugët e qytetit. 
Askush nuk lejohej të kalonte andej për asnjë arsye. 
Shkolla u mbyll dhe femijët nuk u lejuan të dalin nga 
shtëpitë. Ata rrinin nëpër dritare duke parë burrat e 
armatosur, siç bëjnë zogjtë kur nxjerrin kokat nga foletë 
për të parë sesi tigrat ndjekin lepujt. Para stallës së 
kafshëve u vendos një roje, të cilit iu dha urdhër të mos 
linte asnjë kafshë të dilte që andej, sepse Mehmeti 
mendonte se armiku mund të organizohej duke i vrarë 
apo helmuar kafshët. Po ashtu, masa u morën për të 
mbrojtur edhe puset e ujit, si dhe ushqimet, të cilat edhe 
ato mund të helmoheshin, nëse njerëzit që kishin sulmuar 
një natë më parë donin të krijonin panik për të dobësuar 
vendin. Duhet të ruajmë edhe detin, tha Mehmeti, i cili 
vazhdimisht jepte urdhra, gjë që e bëri të ndihej më mirë, 
sepse kjo ishte dita që ai kishte pritur prej shumë vitesh. 
Tuneli u mbyll dhe askush nuk e lejua të dilte në breg atë 
ditë. Barkat u tërhoqën me shpejtësi për t’u fshehur në 
pyll dhe Mehmeti urdhëroi dy roje të qëndronin në breg 
të detit për të patrulluar pa pushim deri në një urdhër të 
dytë. Pasi e rrethoi gjithë qytetin dhe vendosi njerëzit e tij 
në të katër anët, ai mori me vete dy burra dhe bashkë me 
ta doli nga qyteti. Iu desh shumë pak kohë për të gjetur 

Ademin. Ai ishte ulur në lartësinë e një shkëmbi dhe po i 
priste duke parë detin. Dukej si një pëllumb që pret korbat 
duke pastruar pendët. Kur Mehmeti u afrua, Ademi nuk 
lëvizi, por ngriti kokën dhe tha: Nuk të kam tradhtuar. 
Doja që Shqipëria të mos vuante më. E bëra në emër të 
lirisë. Mehmeti ndjeu gjakun t’i kalonte nëpër trup dhe 
duke e lidhur i tha në vesh: Humbe mundësinë të 
kujtoheshe si një hero. Tani të gjithë do të mbajnë mend 
si një tradhtar që shiti vendin e tij për një gotë verë. E 
morën me vete dhe, duke e shtyrë nëpër rrëpirat e ishullit, 
e hodhën në mes të sheshit të qytetit ku breshkat atë ditë 
ishin fshehur nga frika. Lek Dukagjini doli nga godina e 
shtetit dhe mori pamjen që merr Zoti kur duhet të japë 
një gjykim. Gjatë jetës së tij ai kishte dënuar shumë njerëz, 
por gjithmonë ishte sjellë me ta si njeri dhe asnjëherë si 
Zot. Kur Zoti dënon, ai nuk interesohet për detajet dhe 
Lek Dukagjini, që donte patjetër të dinte se kush ishte 
bashkë me Ademin kur muret e shtëpive ishin mbushur 
me germat e dashurisë, mendoi se këtë punë duhej t’ia 
linte Mehmetit. Zoti vendos, njerëzit dënojnë, mendoi ai 
duke e parë Ademin që rrinte në këmbë me fytyrën e 
bardhë dhe mjekrën e zezë. Megjithatë, ai duhej ta pyeste 
Ademin,sepse ishte e qartë që ky njeri kishte një zhgënjim, 
i cili e kishte shtyrë te pija, dhe pastaj e kishte detyruar të 
flijohej në emër të dashurisë. Iu kujtua dita e parë kur 
Ademi kishte zbritur në fushën e virgjër të Shqipërisë 
duke u zvarritur nëpër litarë si një mace e shkathët. Fytyra 
e tij nuk kishte ndryshuar, pavarësisht se pushi i rinisë i 

ishte rritur duke ia nxirë kurorën e mjekrës. Çfarë të shtyu 
ta ndërrosh parajsën me ferrin? e pyeti. Ademi buzëqeshi 
hidhur dhe Lek Dukagjini për herë të parë, që kur kishte 
ardhur në Shqipëri, mendoi se njerëzit kanë gjithmonë 
një çast lumturie para se të vdesin. Unë bëra të kundërtën, 
tha Ademi, ndërrova ferrin me parajsën. Shqipëria nuk 
është një parajsë. Ti po na detyron të heqim dorë nga të 
gjitha kënaqësitë e jetës dhe qëllimi yt nuk është parajsa, 
por pushteti. Ti do të bëhesh Zot duke na detyruar të 
mos jemi më njerëz. Unë kam vendosur të vdes që 
Shqipëria të ndryshojë. Shumë shpejt, të gjithë do të ta 
kuptojnë se ti je një i çmendur i cili po e ndan Shqipërinë 
nga pjesa tjetër e botës. Por kjo nuk do të zgjasë shumë, 
sepse marrëzia gjithmonë është e përkohshme. Bota e di 
ku jemi dhe po pret që ne të ndryshojmë. Qyteti ku 
shkova më bëri të mendohem. Aty njerëzit janë të lirë 
dhe askush nuk i pengon të jetojnë si të duan, të shkojnë 
ku të duan, të dashurohen dhe të lindin femijë, pa të cilët 
jeta nuk ka kuptim. Ndërsa jeta që kemi kaluar deri tani 
në Shqipëri është e padrejtë. Fëmijët janë të uritur. Burrat 
dhe gratë nuk lejohen të dashurojnë dhe të martohen. 
Zoti është ndaluar të hyjë në zemrat tona. Ky ferr nuk 
mund të zëvendësojë parajsën dhe ti nuk mund të 
zëvendësosh Zotin, sepse Zoti nuk ka lindur për të 
kufizuar lirinë e njerëzve, por për ta drejtuar atë në shtigje 
të reja. Zoti është dashuri dhe, meqë ti je kundër dashurisë, 
nuk je Zot. Lek Dukagjini e shikonte Ademin me qetësi 
dhe, kur ai mbaroi, asnjë fije floku nuk lëvizi nga koka e 

tij e bardhë. Natyrisht që ijalët e Ademit ishin të rënda, 
por Zoti nuk mendon kurrë se njerëzit kanë mundësi ta 
rrëzojnë nga pushteti dhe prandaj rrinte i qetë. Megjithëse 
nuk do të donte kurrë të dëgjonte ato që sapo kishte thënë 
Ademi, Lek Dukagjini nuk ishte i mërzitur dhe aq më 
pak i tërbuar. Në fund të fundit, Shqipëria duhet të ketë 
edhe armiqtë e saj, siç ka edhe heronjtë e saj, mendoi. 
Ndëshkimi që do t’i jepej Ademit në sy të të gjithëve, do 
t’i bënte mirë Shqipërisë. Njerëzit do të bindeshin se 
kush shkel ligjet e saj dënohet dhe kush nuk bindet 
ndëshkohet. Zoti i zgjedh me kujdes njerëzit që pranon 
në parajsë, por nuk përjashtohet mundësia kur edhe ai ka 
zhgënjimet e veta prandaj dikurndryshon vendimet që ka 
marrë dhe duke gjykuar mbi sjelljen e secilit, i dëbon ata 
nga parajsa dhe i dënon të kthehen sërish në ferr. Ky njeri 
e zgjodhi vetë ferrin dhe mua nuk më mbetet gjë tjetër 
veçse ta pranoj vendimin e tij sepse kjo është një mënyrë 
për t’u treguar njerëzor dhe i arsyeshëm dhe Zoti shpesh 
duhet t’u tregojë njerëzve se ai respekton dëshirat e tyre të 
vogla. Jeta jote është e shkurtër dhe unë nuk dua ta zgjas 
për të të bindur se e ke gabim, tha ai. Shqipëria do të 
përfitojë nga vdekja jote dhe nëse këtu ka njerëz që kanë 
menduar si ti, ata do të fshihen pas frikës së tyre dhe 
askush nuk do të guxojë të mendojë se dashuria mund të 
kthehet në pushtim në një vend ku i vetmi pushtim i 
vlefshëm dhe për të cilin po sakrifikojmë është pushtimi 
i barazisë. Por, jam i bindur se nga thellësia e varrit tënd 
do të kesh kohë të kuptosh se Shqipëria do të bëhet një 

vend i lumtur dhe se të gjitha premtimet e mia do të 
mbahen.Të uroj rrugë të mbarë në ferr. Shumë shpejt atje 
do të takosh njerëz që i njeh dhe nuk do të jesh vetëm. - 
tha Lek Dukagjini dhe ktheu shpinën duke i bërë 
Mehmetit një shenjë se tani ishte pjesa e tij. Mehmeti, që 
ishte rrudhur në fytyrë nga ijalët e Ademit, u afrua dhe 
duke e kapur nga flokët i tha: Kush ishte tjetër me ty 
mbrëmë? Ademi qeshi dhe e pa në sy. Unë jam ushtar, i 
tha ti më ke mësuar të mos i tregoj sekretet përpara 
vdekjes.Mehmetit iu zbardhën sytë dhe duke ia shtrënguar 
flokët i tha me një zë të fortë: Vdekja jote nuk do të jetë 
si gjithë të tjerat. Nëse tregon, ajo do të jetë më e lehtë, 
por nëse jo atëherë ky vend do t’i mbajë mend gjatë 
vuajtjet e tua. Asnjë kërcënim nuk më ndalon dot të vdes, 
u përgjigj Ademi. Vdekja është njëlloj, shtoi ai, edhe kur 
vjen nga dora e babait. Mehmeti ndjeu një lot t’i mblidhej 
mbi qerpik dhe duke e parë Ademin në sy i tha: Nga sot 
jeta ime ka ndryshuar. Unë nuk binda dot as njeriun që 
desha se Shqipëria mund të jetë një vend i lumtur. Kam 
vetëm një mundësi të ta shpërblej këtë zhgënjim, duke të 
torturuar. Armiqtë vriten me respekt, ndërsa tradhtarët 
nuk e meritojnë këtë nder. E pranoj, tha Ademi duke 
shtrënguar dhëmbët. Megjithatë duhet të dish se unë të 
kam dashur si një baba dhe të kam admiruar si një 
komandant. Ti më ke mësuar të luftoj për atdheun dhe 
unë atë po bëj. Po vdes që ti të kuptosh se Lek Dukagjini 
nuk është dhe nuk do të jetë kurrë Zot dhe shqiptarët 
nuk do të bëjnë kurrë një shtet pa qenë të lirë.Ti i shërben 

Lek Dukagjinit, pa e ditur se një ditë do të jetë radha jote. 
Tani ai dyshon edhe tek ty, siç dyshon te çdo njeri tjetër 
që sot po vuan në këtë ishull. Shpresoj që vdekja jote të 
jetë më e lehtë se e imja. Mehmeti bëri me dorë nga burrat 
që u afruan dhe duke e lidhur Ademin me litarë në duar 
dhe në këmbë filluan ta tërheqin ngadalë si një lëkurë të 
cilën duan ta zbrazin nga uji para se ta copëtojnë. Ata e 
tërhoqën gjatë duke ia zgjatur kockat jashtë trupit dhe 
Ademi që shtrëngonte gjuhën për të mos ulëritur nga 
dhimbjet, herë pas here lëshonte ofshama të gjata që 
përhapeshin në qytet si valët e një liqeni që tërhiqet nga 
lumenjtë. Mehmeti nuk lëvizte nga vendi dhe herë pas 
here admironte kurajën e Ademit spër të duruar. Do të 
ishe bërë një luftëtar i madh, nëse unë nuk do të sëmuresha 
për të të lënë ty të lirë në ferr, mendonte. Mehmeti kishte 
një brengë, helmi i së cilës ia kishte pushtuar shpirtin që 
ndoshta nuk do të qetësohej kurrë, si ato gotat të cilat e 
mbajnë hidhësirën në buzët e tyre derisa thyhen. 
Nganjëherë ai u jepte urdhër burrave të pushonin dhe 
atëherë afrohej pranë Ademit dhe duke ia hapur sytë e 
mbyllur me gishta i thoshte: Nuk dua që të vuash. Më 
trego kush ishte me ty mbrëmë. Por Ademi nuk fliste. 
Atëherë Mehmeti u drejtohej burrave dhe dëgjonte 
kockat që thyheshin qetësisht duke kërcitur si shkarpa 
nën peshën e një guri. 

Kur nata ra mbi Shqipëri duke ngritur dallgë në det, 
një hënë e kuqe doli mbi botë. Ajo dukej si një mollë të 
cilën dielli e kishte hedhur në tokë, pasi e kishte kafshuar 

disa herë. Ademi hapi sytë e mbushur me lot dhe i çlodhi 
pak në dritën e hënës. Kjo hënë e kuqe do t’i pëlqejë 
Zed Komnenit, mendoi, duket si një pishtar që është 
ngritur mbi Shqipëri për t’i thënë botës se koha e lirisë 
po afron. Para se të mbyllte sytë në dhimbjen e vet, pa 
Lek Dukagjinin që rrinte pas xhamit mbi Godinën e 
Shtetit, duke e parë. Fytyra e tij ishte e bardhë dhe sytë e 
shkathët lëviznin me shpejtësi duke matur kohën. Ai e di 
që heronjtë vdesin gjithnjë natën, mendoi, dhe po lutet që 
dita të vazhdojë edhe pak. Lek Dukagjini kishte qëndruar 
gjithë kohën në dritare dhe, kur molla e kuqe e hënës u 
shfaq në horizont, ai kërciti gishtat siç bën një njeri të 
cilit koha nuk i jep mundësi të shijojë pjatën që i kanë 
vënë përpara. Nganjëherë ai acarohej dhe shtrëngonte 
grushtet kur i dukej se torturat e Mehmetit nuk ishin të 
rrepta dhe të shpeshta. I dhimbset, mendonte dhe priste 
njëlloj siç pret Zoti që xhelatët të jenë më të egër dhe më 
të vendosur. Nga mesi i natës Ademi ulëriti nga pesha e 
litarëve që ia kishin thyer shumicën e kockave dhe qyteti 
heshti. Fëmijët që ishin hutuar gjatë gjithë ditës, pa e 
kuptuar pse i kishin mbyllur në shtëpi, dolën nëpër dritare 
dhe Dielli pa Verën e cila i mbante veshët me dorë për 
të mos dëgjuar britmat e një njeriu që po vdiste. Ndërsa 
Aleksandri ishte ngjitur mbi godinën e mensës dhe duke 
u fshehur që të mos dallohej nga rojet, kishte ndjekur gjatë 
gjithë pasdites torturat mbi trupin e Ademit. Kohë pas 
kohe bëhej gati të zbriste në shesh dhe të thoshte: Jam 
unë ai që kërkoni. Ademi solli verën, por fjalët e dashurisë 

i kam shkruar unë. Por pastaj ulej prapë dhe duke qarë në 
errësirë ndiente litarët e Ademit që ia thyenin kockat e 
shpirtit. Zemra i përvëlonte, ndërsa sytë i lotonin. Ademi 
po vdes në vendin tim, thoshte me vete dhe, megjithëse 
çdo njeri në atë rast do të kishte frikë se mos i dënuari 
mund të hapte gojën dhe të thoshte emrin e tij për të 
sprapsur litarët e bashkë me ta torturën, ai nuk kishte 
frikë. Trego, thoshte me zë të ulët. Thuaj që isha edhe unë 
me ty, sepse unë nuk kam kurajë të dëshmoj për vete. Më 
jep një mundësi të vdes edhe unë si hero. Por Ademi nuk e 
dëgjonte. Në mëngjes ai nuk foli më, sepse yjet heshtin kur 
zbardh. Ngjante si një copë mish që pasi e kanë zhveshur 
nga kockat, ka mbetur në rrugë duke pritur ta varrosin. 
Aleksandrit i dukej i bukur, Mehmetit i dashur, ndërsa 
Lek Dukagjinit i panevojshëm. Të tre shikonin trupin e 
shtrirë në shesh nga drejtime të ndryshme. Aleksandri 
priste të vdiste, Mehmeti priste të shpëtonte, ndërsa Lek 
Dukagjini priste të fliste. Mehmeti afroi veshin te goja e 
Ademit dhe, pasi qëndroi pak i përkulur, u ngrit dhe u tha 
burrave ta zgjidhnin. Lek Dukagjini që nuk kishte lëvizur 
duke e shijuar torturën në të gjitha etapat e saj e dëgjoi që 
tha, vdiq, dhe zbriti poshtë. Frynte një erë e ngrohtë që ia 
trazonte flokët e lëshuara mbi supe. Nuk mjafton, tha ai. 
Edhe të vdekurit duhet të dënohen kur nuk binden. Ky 
njeri u torturua për verën që solli nga deti, por ai vdiq pa 
treguar dhe prandaj duhet të dënohet. Tani duhet ta varni. 

Mehmeti u skuq, por lodhja ia kishte zverdhur lëkurën 
deri në atë pikë, saqë asnjë ngjyrë tjetër nuk shfaqej mbi 

të. Ai hapi sytë i tmerruar, sepse në ushtri kishte mësuar 
se të vdekurit nuk preken, por vetëm varrosen. Lek 
Dukagjini iu afrua dhe sikur t’ia kishte lexuar mendimet 
që i lëviznin në ballë, si dallgë të turpshme, i tha: Këtu 
jemi në parajsë dhe të vdekurit meritojnë një ceremoni 
tjetër. Ademi duhet të varet që të gjithë të shohin se çfarë 
i gjen ata që shpresojnë te dashuria. Mblidhini fëmijët, 
tha ai. Mehmeti u mpi dhe lëkura filloi t’i nxihej duke 
u plasaritur. Donte të kruhej, por Lek Dukagjini po e 
shihte dhe ai ndaloi duke kafshuar buzët e veta. Pas pak 
femijët u mblodhën në shesh, duke ecur si zogj që i kanë 
thirrur në varrimin e një lepuri, dhe vajzat mbuluan sytë 
me duar për të mos e parë trupin e Ademit. Ngjan si një 
trëndafil që ia kanë shkulur petalet, tha Vera dhe iu afrua 
trupit të ngrohtë që rrinte shtrirë në tokë, ndërsa hëna 
që i kishte zbritur mbi fytyrë po ia lyente buzët me të 
kuq. Më mirë të kishte sjellë trëndafila, se verë, tha me 
vete Mehmeti kur dëgjoi Verën. Ndoshta nuk do të kishte 
vdekur, sepse Vera nuk do t’ia tregonte njeriu trëndafilat, 
por do t’i mbante poshtë krevatit derisa të thaheshin. 
Ndërkohë, rojet sollën një trung të trashë dhe, pasi hapën 
një gropë, e vendosën trungun si një lapidar mbi shesh. 
Njëri prej tyre i kaloi Ademit litarin në qafë dhe duke 
provuar forcën e tij e tërhoqi disa herë, ndërsa koka e 
Ademit lëkundej si një lule që era e kthente një herë nga 
deti dhe pastaj nga hëna. Një pëllumb, që në atë kohë po 
shëtiste mbi ishull, ndaloi pak në qiell si një copë letër që 
shkruan ato që sheh me sqepin e vet dhe pastaj vazhdoi 

rrugën i qetë, sepse pëllumbat janë mësuar të shohin 
trupa që qëndrojnë në ajër. Mbi kokat e fëmijëve kaloi 
një erë e fortë dhe zërat e tyre të mekur humbën nëpër 
Shqipëri. Ademi qëndroi gjithë ditën i varur në litar, duke 
u lëkundur, ndërsa Aleksandri kishte marrë një shishe verë 
dhe, duke u fshehur në lartësinë e mensës, e përshëndeste 
duke qarë. Atë ditë askush nuk kaloi më nga sheshi dhe 
kur Ademin e morën për ta hedhur në det, sepse Lek 
Dukagjini nuk pranoi që tradhtarit t’i jepej një varr në 
qytet, trupi i tij i ngjante një luleje të vyshkur, që e kishte 
lënë farën e vet në tokë. Kur u kthye nga varrimi në det, 
Mehmeti qëndroi gjatë në breg dhe lotët që i binin nga 
faqet formuan një gropë të vogël në rërë. A jetojmë vërtet 
në parajsë, mendonte dhe meqë nuk kishte përgjigje, atë 
natë e kaloi duke fërkuar qafën që i digjte me leshterikë 
të lagur. Kur hëna filloi të largohej nga qiejt e Shqipërisë, 
ai u ngrit dhe nisi të ecte në qytet pa Shtunin që po 
mblidhte xhamat e thyer të shishes, siç bëjnë qentë kur 
gostia mbaron. Ai qeshi duke parë Mehmetin që ecte si 
një i humbur dhe i tha: Po mbledh copat e një syri që 
u thye duke parë ferrin. Mehmeti nuk ndaloi dhe për 
herë të parë, qysh se kishte ardhur në Shqipëri, ngriti nga 
toka një zambak, që ndoshta Ademi e kishte shkelur me 
këmbë, duke iu fshehur ndjekjes së Shtunit dhe me të 
freskoi faqet e përvëluara. Ndoshta duhet të kishte më 
shumë lule në parajsën tonë, mendoi, dhe vazhdoi rrugën 
i vetëm, ndërsa mëngjesi po çelte si një trëndafil, të cilin 
dielli sapo e ka këputur nga kopshtet e tokës. 

Zoti, Eva dhe Adami 


Sigurisht që bota e ka marrë me përtesë detyrimin për 
t’i dhënë përgjigje kësaj pyetjeje: “Si i zgjodhi Zoti njerëzit 
që vendosi t’i zbriste në tokë?”. Nëse në vend të Evës dhe 
Adamit ai do të kishte zgjedhur dy njerëz të tjerë, ndoshta 
historia e njerëzimit do të ishte e ndryshme. Por ai vendosi 
ta krijonte racën e njerëzve nga ata të dy dhe nga askush 
tjetër. Dhe kjo zgjedhje duhet të ketë një shkak, nga i 
cili kanë lindur të gjitha pasojat. Njëlloj si një skulptor, 
Zoti duhet të ketë ndaluar një mëngjes në galerinë e 
vet dhe atje u ka hedhur një sy njerëzve të shumtë që 
kishte krijuar për t’i vendosur në lëndinat e parajsës, siç 
bëjnë gjithmonë ata që duan t’i zbukurojnë parqet e tyre 
me statuja. Duke kaluar dorën mbi fytyrën e Evës, ai ka 
prekur qukat e saj me gishta, pastaj i ka fshirë pak djersën 
që lëshon mermeri kur ajri është më i ftohtë se lëkura e tij 

dhe me qëllim që e shkreta vajzë të mos dukej sikur kishte 
qarë nga dhimbjet e daltës dhe nga pluhuri që ia kishte 
zverdhur flokët. Pastaj, duke ia lëmuar pak kofshët dhe 
vithet për ta bërë mbajtjen dhe zhvendosjen e asaj statuje 
më të lehtë për engjëjt e vet, duhet të ketë thënë: Merrni 
këtë, se ndryshe nga të tjerët ajo ka qarë gjatë gjithë kohës 
pa më dhënë asnjë kënaqësi. Engjëjt janë habitur sepse, 
së pari, Eva nuk ishte gruaja më e bukur që kishte krijuar 
Zoti dhe së dyti të zbresësh në tokë një njeri që qan, do 
të thotë t’i ndjellësh njerëzimit të qarën përjetësisht. Eva 
nuk ishte e përsosur, përkundrazi ishte e shëndoshë, e 
shkurtër dhe trupin e kishte të mbushur me nishane të 
vogla vullkanike që dukeshin si vrima, ku dalta e Zotit 
kishte ngecur pa kaluar dot më tej. Nëse kjo histori është 
e vërtetë, atëherë duhet pranuar se Zoti nuk bën vetëm 
gjëra të përsosura, por edhe shumë gjëra të rëndomta 
dhe se, kur krijoi njerëzit, ai nuk ishte në qejf, ndaj nuk i 
përzgjodhi ata nga bukuria, por nga nevoja për të zbrazur 
studion e tij nga statujat e tepërta. Që Eva nuk ishte e 
bukur kjo është shumë e lehtë për t’u provuar. Adami u 
josh prej saj shumë vjet, e madje shumë shekuj më vonë, 
pasi të dy jetonin nëpër livadhe dhe pyje, gjë që provon 
se ajo grua nuk kishte asgjë më shumë se një lule e njomë 
apo një shkurre e dendur dhe nazelie. Prova tjetër se Eva 
nuk kishte aftësi për të joshur një burrë, është edhe fakti 
se u desh ndihma e një gjarpri për ta mësuar sesi mund të 
bësh për vete një burrë, duke i falur një mollë. Sa i takon 
Adamit ai u zgjodh nga Zoti për arsye të tjera. Pa dyshim 


391 



që ai ka qenë një djalë i bukur dhe shumë i çiltër, me të 
cilin Zoti ishte marrë një kohë të gjatë, duke e pastruar, 
duke e mësuar të qeshë dhe duke ia krehur flokët dhe 
faqet që i shkëlqenin nga naiviteti dhe llastimi, çka për 
shumë njerëz që kanë vrarë mendjen për këto çështje, 
është dëshmi e faktit se Zoti donte më shumë burrat se 
gratë. Këtë preferencë, shumë pak dijetarë kanë mundësi 
ta kundërshtojnë po të kihet parasysh sesi ka rrjedhur 
historia e njerëzimit. Burrat kanë vendosur gjithnjë dhe 
në të gjitha kohërat ata kanë pasur më shumë fuqi, më 
shumë pushtet, më shumë mend dhe më shumë ndihmë 
nga Zoti, sesa gratë. Nuk është e rastësishme që të gjithë 
profetët janë burra dhe asnjë grua nuk është përzgjedhur 
nga Zoti për të folur dhe për të vepruar në emër të tij. Kur 
vendosi të kishte një fëmijë, Zoti nuk bëri një vajzë, por 
një djalë dhe ky ishte Jezu Krishti. Ia vlen gjithmonë të 
imagjinohet se ç’do t’i ndodhte botës sikur Jezu Krishti të 
ishte vajzë, por shtjellimi i kësaj hipoteze do të ishte aq i 
komplikuar sa do të kërkonte një pozicion tjetër të diellit, 
të yjeve, të luleve dhe të aromave që mbushnin galerinë ku 
punonte Zoti duke gdhendur njerëzit, sepse megjithëse ai 
është krijuesi i gjithçkaje nuk mund të mohohet se dielli, 
hëna dhe yjet kanë pasur një ndikim të rëndësishëm gjatë 
këtij procesi krijues e sidomos mbi shijen e tij për burrat, 
ku me sa duket pozicioni i tyre në horoskopin e Zotit 
duhet të ketë qenë vendimtar. Duke favorizuar burrat, 
Zoti ka dashur t’u thotë njerëzve: Me burrat merrem unë, 
me gratë merruni ju. Dhe nëse shikon se si Muhamedi i 

trajtoi gratë, duke i zhveshur nga një pjesë e madhe e të 
drejtave që gëzojnë burrat, e justifikon, sepse këtë mësim 
ai e nxori nga sjelljet e Zotit. Nisur nga ky arsyetim, pra, 
nga roli përcaktues i burrave në historinë e njerëzimit, atë 
mëngjes, në studion e Zotit duhet të ketë pasur më shumë 
statuja djemsh të ngjashëm me Adamin, nga të cilët ai 
zgjodhi atë që mund t’i përshtatej pak më tepër Evës, 
sepse megjithëse Adami ishte i bukur edhe ai ishte pak i 
shkurtër dhe nofullat e rrumbullakëta shkonin në simetri 
me shëndetin e spikatur të Evës. Adamit ndoshta ai nuk 
i dha ndonjë porosi, sepse ky djalë i shkurtër me faqe të 
kuqe duhej të bënte vetëm një punë: të ecte gjithandej 
duke u sjellë si një njeri i lumtur, pa menduar. Por Zoti, 
që në përgjithësi është një vëzhgues i kujdesshëm, atë 
mëngjes u zgjat dhe përpara se shërbëtorët ta ngrinin 
Evën për ta zbritur në tokë, i ndaloi dhe u tha: Prisni t’i 
heq pak pluhurin. U afrua dhe i fryu vajzës gjithandej 
në flokë, në sy, në faqe, te supet, pastaj në gojë sikur po e 
puthte dhe kështu i kaloi asaj frymën dhe shpirtin që kanë 
gjithë njerëzit prandajata ndiejnë, qajnë, qeshin, gëzohen, 
hidhërohen dhe dashurohen. Sikur Eva të mos ishte 
mbuluar me pluhur, njerëzimi nuk do të dinte të qeshte 
dhe të qante, gjë që do të ishte shumë e trishtueshme. 
Dhe sikur Eva të mos të vuante nga vetmia, atëherë ajo 
nuk do ta kishte takuar ende Adamin, që duke soditur 
qiellin nën hijen e një luleje të fishkur nuk do të kishte 
nisur ende të mendonte atë që po mendojmë ne sot: çfarë 
e shtyu Zotin të nxitonte për t’i zbritur njerëzit në tokë, 

në atë gjendje të papërsosur fizike dhe mendore, kur 
mund t’i mbante shumë më gjatë në studion e tij dhe herë 
pas here t’i skaliste, t’i pastronte dhe t’i zbukuronte derisa 
ata t’i ngjanin atij vetë, siç i ngjan çdo femijë prindit nga 
i cili lind. E nëse detyrimisht duhet të ketë një përgjigje 
për pyetjen se pse Zoti zgjodhi Evën dhe Adamin për t’i 
zbritur në tokë dhe jo dikë tjetër, atëherë përgjigjja është 
kjo: Zoti zgjodhi t’i bënte njerëzit nga ata njerëz që i 
ngjanin më pak atij. 

Shqipëria priti pesë vjet që fëmijët të rriteshin për 
të punuar tokat, për të mbajtur armët dhe për të bërë 
fëmijë. Lek Dukagjini që ishte zbardhur duke pritur, 
doli një mëngjes nga nata e vet dhe tha: Erdhi koha 
për t’u shtuar. Vajzat janë bërë gra dhe djemtë janë bërë 
burra. Shqipëria duhet të mbarset. Këshilltarët e panë 
me habi, sepse në ato pesë vjet koha kishte rrjedhur kaq 
ngadalë dhe siç ndodh me njerëzit që rrinë të mbyllur 
në një dhomë, pa dalluar dot ndryshimet e të tjerëve, 
ata nuk e kishin vënë re se fëmijët ishin rritur sa për 
t’u shtuar. Në ato pesë vjet, që nga vdekja e Ademit, 
Shqipëria ishte bërë më e bukur dhe shumë më e ngathët, 
sepse ngathtësia është një sëmundje që lind nga bukuria. 
Natyra nuk kishte lëshuar më dimra të ashpër mbi ishull, 
retë kalonin me përtesë, duke hedhur herë pas here shi 

mbi tokë, ndërsa gruri dhe perimet që zgjasnin flokët në 
çdo pranverë kishin shtuar besimin se Shqipëria mund 
të mbetej e pavarur nga pjesa tjetër e botës. Zambakët 
ishin enjtur si faqe të bardha engjëjsh që shihen në 
pasqyrën e reve, ndërsa pjeshkat, mollët, qershitë, 
kumbullat dhe pemët e tjera, të cilat ishin mbjellë në të 
gjitha rrugët dhe rrugicat e qytetit, çdo vit pikonin më 
shumë ëmbëlsi, gjë që u ndodh të gjitha frutave, sa herë 
që njerëzit nuk bërtasin, nuk mërziten dhe nuk grinden. 
Çdo njeri që do të vinte në Shqipëri, për ta vizituar, do 
të besonte se ky ishte një vend i lumtur që, nëse nuk do 
të kundërmonte herë pas here nga era e qengjave dhe 
peshqve të pjekur, mund t’i ngjante fare mirë parajsës. 
Për shkak të lagështisë, të kripës dhe kullotave të 
shijshme, kafshët ishin bërë më të urta, leshi i tyre ishte 
forcuar dhe me kalimin e viteve, Lek Dukagjini kishte 
lejuar që të hahej më shumë mish dhe këtë vendim nuk 
e kishte marrë vetëm nga këmbëngulja e Aleksandrit, 
dëshira e të cilit për mish ishte gjithmonë e tepruar, por 
nga nevoja për t’i rritur fëmijët pak më shpejt. Rreziku 
nga mishi i tepërt dhe nga yndyra nuk konsiderohej më 
aq i dëmshëm sa në ditët e para. Në përgjithësi, mosha, 
qetësia dhe vetmia kishin bërë që Lek Dukagjini ta 
humbte vigjilencën. Ai u ngjante atyre drurëve të vjetër, 
lëkura e të cilëve e humb ndjeshmërinë duke u mbushur 
me rrudha.Tani dilte gjithmonë e më pak nga Godina e 
Shtetit dhe nëse nuk do të ishte Mehmeti, i cili çdo javë 
i raportonte për sigurinë e ishullit, ai do të mbetej atje, 

i mbyllur mes librave të vet dhe mobilieve të lëmuara, 
duke parë nga dritaret shëtitjet e përpikta të fëmijëve 
dhe të kafshëve, fytyrat e të cilëve shkëlqenin si fruta, 
në pasditet me diell. Mehmeti nuk ishte kruar më gjatë 
gjithë asaj kohe dhe, kur lëkura i forcohej nga vapa dhe 
nga pushi i pemëve në pranverë, ai e fërkonte trupin me 
leshterikë të lagur dhe flinte lakuriq në breg të detit, për 
ditë me radhë. Një herë fëmijët e kishin parë të zhveshur 
me lëkurën që i zverdhte nën dritën e hënës dhe Enveri 
kishte thënë: Gjarpërinjtë e ndryshojnë lëkurën, kur 
kafshojnë. 

Në ato pesë vjet fëmijët kishin kaluar më shumë 
kohë në det. Ata kishin mësuar artin e peshkimit dhe 
për shkak të entuziazmit dhe këmbënguljes së tyre 
për të luajtur, pjatat e Aleksandrit ishin gjithnjë e më 
të bukura, plot me gaforre, me karkaleca, me peshq të 
shndritshëm dhe të freskët, ndërsa Aleksandri vetë 
herë pas here mbushte një gotë verë dhe në errësirën 
e natës kridhej në mendimet e veta, duke e lagur gotën 
me lotët e vet. Që nga vdekja e Ademit ishte dobësuar 
dhe faqet e kuqe i ishin zverdhur sikur i kishte lyer 
me kërpudha. Aleksandri jetonte duke pritur ardhjen 
e Zed Komnenit, megjithëse kishte mësuar ta fshihte 
trishtimin dhe padurimin e vet. Koha dhe frika e kishin 
mësuar të ishte i kujdesshëm dhe po aq i dhimbsur. 
Shishet që zbrazeshin nga vera, ai i lante dhe pasi fuste 
brenda tyre ndonjë gjethe të kuqe kumbulle apo ndonjë 
pendë pule të vogël i vuloste dhe i hidhte fshehurazi në 

det. Kur të shkojnë në bregun tjetër, njerëzit do t’i hapin 
dhe atëherë aroma e Shqipërisë do t’ua mbushë hundët, 
thoshte me vete, duke besuar, si gjithë kuzhinierët, se 
parajsa mund të gjendet duke ndjekur erën e saj. Dhe 
nëse Shqipëria i ngjante parajsës, Aleksandri i ngjante 
një njeriu, i cili herë pas here varet në re dhe që andej 
hedh mbeturinat e saj në tokë, për t’u bërë shenjë atyre 
që janë poshtë dhe që mezi presin të ngjiten. Por Zed 
Komneni kurrë nuk kishte dëshmuar se i kishte marrë 
shenjat e tij, megjithëse edhe e kundërta ndoshta nuk 
mund të provohej ende. Një herë, kur iu duk sikur ajo 
që po bënte nuk kishte vlerë, sepse njerëzit në bregun 
tjetër nuk do të kuptonin dot se nga vinin pendët e 
pulave apo kumbullat pa adresë, Aleksandri mori një 
petal të madh zambaku, e shtriu si një letër dhe sipër 
tij shkroi me germa të mëdha blu: PD. Ndërsa poshtë, 
siç bëjnë njerëzit që shkruajnë menynë nëpër tabelat e 
restoranteve, shkroi me germa më të vogla: pushtimi i 
dashurisë. Ndoshta tani i ka gjërat më të qarta, tha me 
vete. Nga sa i kishte treguar Ademi, ai e dinte se Zed 
Komneni ishte një gjuetar i mirë i dashurisë dhe njëlloj 
si tigrat e uritur nuk mund t’i ngatërronte gjurmët e saj 
me asgjë tjetër. Do të vijë, mendonte. Me siguri do të 
vijë një ditë dhe atëherë Shqipëria do të mbushet me 
rrush, me vajza dhe unë do të gatuaj pula të pjekura që 
do t’ua mbush barkun me gështenja. Kur kthehej nga 
deti në mes të natës, Aleksandri kalonte nga bulevardi i 
zambakëve dhe kur Shtuni i dilte përpara qëndronte në 

këmbë pa lëvizur sikur priste që ai ta ndiqte, siç kishte bërë 
natën kur Shqipëria ishte mbushur me germa dashurie. 
Shtuni qeshte në errësirë dhe i thoshte: Dashuria nuk e 
kapërcen dot detin, sepse ajo është si gjaku dhe humb 
në ujë. Aleksandri rrinte në këmbë duke e parë drejt në 
sy dhe këto ishin të vetmet takime gjatë të cilave ai nuk 
e përmbante dot zemërimin që kishte në shpirt. Shtuni 
i kujtonte vdekjen e Ademit. Megjithatë ai nuk fliste 
dhe siç bëjnë të gjithë njerëzit e mençur kur takohen 
me të çmendur, kthente kurrizin duke kafshuar buzën. 
Hidhërimi e kishte mësuar Aleksandrin të vëzhgonte. 
Në të gjitha vendet, ku nuk lejohet të dashurosh, të 
shesësh dhe të blesh, të ikësh dhe të vish, ka njerëz të 
cilët jetojnë duke vrojtuar pa pushim. Nëse më parë 
nuhaste gjurmët e kafshëve, thinjën e shpendëve apo 
plakjen e peshqve që skuqte tani e ndiente se Shqipëria 
mund të ndryshonte vetëm nga fëmijët. Prandaj rrinte 
gjithë kohën duke i parë nga larg, duke u përpjekur të 
kuptonte kush e ka më të gjatë thumbin e lirisë në gjak, 
kush prej tyre mund të kthehej në rebel për shkak të 
karakterit, të llastimit apo të kokëfortësisë, cili prej tyre 
ishte më i ashpër, më i fortë, më i zgjuar, më i durueshëm 
apo më i thyeshëm dhe më tinëzar. Dhe duke i vrojtuar 
në heshtje ai kishte mësuar disa nga të fshehtat e tyre, 
siç bën bariu, kur i ndjek delet që takohen në pyll. 

Nëse përpara disa vitesh Dielli i kërkonte Verës t’i 
vizatonte zemra të bardha në faqe, tani ai ia mbante 
dorën mbi flokë dhe kur ajo e puthte, sytë i lëshonin 

një dritë të verdhë si ajo që mbush shpirtin e njeriut 
kur dashuron në fshehtësi. Dielli nuk dinte të puthte, 
sepse njerëzit që jetonin në Shqipëri nuk kishin njerëz 
të afërt dhe duke mos ndjerë mall, nuk dinin ta shuanin 
atë në mishin e një trupi tjetër. Por ndonëse i duhej të 
mësonte gjëra të reja, për t’u rritur, ai kishte një zakon 
të cilin jeta në ishull nuk ia kishte ndryshuar: mblidhte 
kërmij nëpër fushat e djersitura të Shqipërisë dhe kur 
binte shi, qëndronte poshtë ndonjë peme duke prekur 
mishin e qullët me gisht, për t’i shkathtësuar. Qysh se 
kanë njohur kafshët, njerëzit besojnë se kërmijtë janë 
simbol i ngathtësisë, por Dielli që i njihte mirë, besonte 
se ngathtësia e tyre ishte pjekuri. Ndryshe nga qeniet 
e tjera, kërmijtë besojnë se nuk kanë arsye të vrapojnë 
për të kapur botën, sepse nëse pret, bota vjen vetë tek ty, 
sepse bota rrotullohet. Dhe përderisa rrotullohet rreth 
diellit, bota mund të rrotullohet edhe rreth guaskës 
së një kërmilli. Kur ata plakeshin dhe fishkeshin dhe 
pastaj dilnin nga guaskat e tyre për të ngordhur cullak, 
ai i merrte guaskat dhe me to krijonte figura, të cilat i 
ngjiste nëpër shkëmbinj apo në muret e shtëpive. Sikur 
Shqipëria të lejonte shitjen e objekteve të artit, me siguri 
që Dielli do ta kishte fituar bukën e gojës me anijet e 
veta, me gjethet, me hartat e çuditshme që krijonte, 
me germat, me zemrat dhe me ijalët që mund t’i 
shkruante gjithandej, si tatuazhe me ngjyra të ndryshme 
mbi lëkurën e gjelbër të ishullit. Për fatin e tij të mirë 
Shqipëria kishte shumë kërmij dhe ata nuk e lodhnin 

Diellin për t’i gjetur, edhe kur ai nuk kishte humorin 
dhe kohën e duhur për t’i kërkuar. Ndërsa Vera, me 
gjithë kalimin e viteve, nuk e kishte humbur dëshirën 
e saj për të vizatuar me ngjyra të çelëta mbi fytyrat e 
njerëzve, sepse kjo ishte e vetmja mënyrë për ta mbajtur 
të gjallë pasionin, në një vend ku nuk të jepnin letër 
për të vizatuar botën. Ngaqë Vera donte trëndafilat, ajo 
ishte më e shkathët dhe më e guximshme se Dielli, i 
cili, meqë jetonte me kërmijtë, ishte më i ngadaltë, por 
edhe më i vendosur. Ai e dinte që Vera një ditë do ta 
puthte dhe prandaj priste, siç bëjnë kërmijtë, duke pritur 
brenda guaskës së tyre prej qelqi, njëlloj si peshqit që 
presin detin brenda një akuariumi. Dhe nëse dashuria 
forcohet kur vigjilenca e atyre që e pengojnë zbutet dhe 
kur natyra është më paqësore, kështu kishte ndodhur 
edhe me Diellin dhe Verën. Për shkak të vetmisë së 
Lek Dukagjinit, për shkak të lodhjes së Mehmetit dhe 
për shkak të shtimit të kërmijve, ata kishin mundësi të 
rrinin më shumë bashkë duke u takuar jashtë qytetit. 
Dielli dhe Vera ishin në një moshë kur dashuria nuk 
shkëmbehet me ijalë, por me gjeste. Kur ktheheshin nga 
shkolla, ata mbanin hapat dhe prisnin që gjithë fëmijët 
të futeshin në shtëpi. Atëherë Dielli i afrohej Verës 
dhe i thoshte: Çfarë bën një kërmill kur del dielli? Vera 
ngrinte sytë dhe duke qeshur përgjigjej: Gjen një hije 
për të shijuar diellin. Në vende si Shqipëria, ku dashuria 
është e ndaluar, njerëzit krijojnë kode të fshehta për 
të folur për të, duke zgjedhur ijalë të bukura, të marra 

borxh nga natyra, sepse dashuria ka nevojë për natyrën 
njëlloj si një lule që nuk lind dot as mbi një tavolinë dhe 
as mbi një krevat. Dashuria është një zakon i njerëzve, 
por ajo nuk do të kishte kurrë fuqinë që ka, nëse nuk 
do të mësonte disa të fshehta nga lulet dhe nga kafshët. 
Prandaj herë pas here ajo duhet të përkëdhelet që të dalë 
nga guaska e saj, njëlloj si një kërmill. 

Për herë të parë Vera dhe Dielli ishin puthur një ditë 
vjeshte, kur vesa që kishte mbuluar ishullin, shndriste 
mbi bar duke i joshur kërmijtë me freskinë e saj. Vera 
ia kishte prekur fytyrën Diellit me gishtat e saj të gjatë, 
pastaj ia kishte kaluar dorën në vesh, siç ndodh kur 
kërmijtë zgjasin antenat e tyre drejt një dëshire dhe kur 
ai kishte nisur të fuste pak qafën në mes të supeve, ajo 
e kishte puthur. Dielli ishte mbledhur, lëkura i ishte 
lëngëzuar dhe në livadhin ku ata po rrinin kishin pikuar 
disa lot. Pse qan? e kishte pyetur Vera. Sepse kjo është 
puthja e parë në Shqipëri, kishte thënë ai, dhe më vjen 
keq që askush nuk do të ta dijë kurrë këtë gjë. Po pse 
mendon për Shqipërinë, kur më puth mua? i kishte thënë 
Vera. Sepse çdo kërmill mendon për guaskën e vet, pasi 
ngopet me bar, ia kishte kthyer Dielli. Por megjithëse 
ishin të mëdhenj për t’u puthur, Dielli dhe Vera ishin 
ende të vegjël për të njohur trupat e njëri-tjetrit. Ata 
rrinin të përqafuar, por duart i kishin të ngathëta, të 
turpshme dhe të pamësuara për t’i futur poshtë bluzave 
apo poshtë pantallonave të gjata që mbanin asokohe 
djemtë e Shqipërisë. Ata u ngjanin dy njerëzve që ecin 


402 


krah për krah në rrugën e dashurisë, por pa i ditur 
shtigjet e saj, sepse Shqipëria ishte e varfër në dashuri 
dhe nuk mund t’u mësonte më shumë. Por kur nuk arrin 
dot të shuajë oreksin e trupave, dashuria kthehet në një 
pasqyrë për të parë dobësitë dhe shëmtinë e botës, sepse 
dashuria ka shqisat e duhura për të dalluar padrejtësinë 
dhe mjerimin. Kur të rritemi, nuk do të jetojmë këtu,i 
tha një ditë Dielli Verës duke e parë në sy. Ajo u zgjat 
për të dëgjuar më shumë dhe ai vazhdoi. Shqipëria nuk 
e lejon dashurinë dhe nëse na kapin me siguri që unë do 
të kem fatin e Ademit. Nuk dua të vdes në këtë mënyrë. 
Ky vend nuk na meriton. Më premto se kur të rritemi 
do të marrim një varkë dhe do të ikim nga ky ishull. 
Bota është e bukur dhe ne duhet ta njohim përpara se 
të plakemi, tha ai. Vera ia kaloi dorën mbi faqe sikur po 
i vizatonte një zemër dhe i tha: Po ndoshta këtu gjërat 
do të ndryshojnë. Jam e bindur se një ditë do të ketë 
trëndafila dhe ne nuk do të kemi frikë të puthemi në 
mes të rrugës. Vera ishte më e vogël se Dielli, siç ishin 
më të vogla të gjitha vajzat e Shqipërisë, por për shkak 
të lehtësisë me të cilën i merrte gjërat, ajo ishte gjithnjë 
optimiste. Në përgjithësi vajzat e ndiejnë rrezikun më 
pak se djemtë, ose edhe kur rreziku është i dukshëm ato 
gjejnë ijalët e duhura për ta larguar. Ata flisnin gjatë për 
punët e Shqipërisë, për ndalimin e martesës, të parasë, të 
pijes, dhe të fëmijëve dhe nëse Dielli skuqej dhe ngrinte 
zërin, ajo mjaftohej duke thënë: Jam e bindur se një ditë 
gjërat do të ndryshojnë. Do të bëhemi edhe ne si të gjitha 

vendet e tjera. Kjo mënyrë për të gjetur një ngushëllim 
edhe në ditët më të vështira e mërziste Diellin. Kishte 
raste kur ai mbyllej në guaskën e krenarisë së vet dhe për 
ditë me radhë ata nuk takoheshin. Kur kalonin disa ditë 
pa u takuar, ai dilte natën dhe shkonte poshtë dritares 
së Verës. Atëherë nxirrte një kërmill të cilin e kishte 
ngrohur gjithë ditën në xhep dhe pasi e joshte me pakbar 
e tërhiqte nga guaska dhe e ngjiste në xhamin e dhomës 
ku flinte Vera. Kërmilli zgjaste antenat për të parë më 
shumë brenda dhomës, ku me siguri Vera i kishte hapur 
petalet mbi çarçaf si një trëndafil i përgjumur. Nën 
dritën e hënës kërmilli bënte shëtitjen e vet nëpër xham 
dhe në mëngjes, kur zgjohej, Vera e merrte në duar me 
kujdes dhe pasi e përkëdhelte e fuste në gjirin e vet të 
freskët. Kjo ishte shenja e paqes. Vera e dinte, se pas disa 
ditëve të acaruara, Dielli i kishte dërguar kërmillin për 
t’u pajtuar. Atëherë, pas shkollës ata takoheshin në pyll, 
ku njëri sillte kërmillin dhe tjetri sillte guaskën. Dhe 
kur kërmilli futej në guaskën e vet, Vera ia fuste gjuhën 
Diellit në gojë si për t’i thënë: “Ja guaska u bashkua me 
kërmillin, po ne kur do të bashkohemi?” Dhe ky bashkim 
ndoshta do të kishte ndodhur normalisht, sepse natyra, 
vetmia dhe dashuria që kishin në shpirt do ta kishin 
mësuar Verën dhe Diellin të gjenin rrugët e trupave 
të njëri-tjetrit, por kjo nuk ndodhi atëherë kur duhej, 
për shkak se Lek Dukagjini u ngrit një mëngjes dhe 
urdhëroi që të niste mbarsja e fëmijëve të Shqipërisë. 
Është koha për të lindur, u tha ai këshilltarëve, ndërsa 

Aleksandrit i kërkoi që t’i ushqente djemtë me sa më 
shumë mish, vezë dhe fruta në mënyrë që lëngjet e tyre 
të ishin të bollshme. 

Megjithëse nuk kishte shumë respekt për historinë, 
Lek Dukagjini besonte se Shqipëria duhet të kishte datat 
e saj të shënuara, si një rrugë të cilën mund ta humbësh, 
nëse nuk mban mend pemët, gurët, kthesat dhe gjurmët 
nga ke kaluar. Ai mendoi se edhe mbarsja e fëmijëve 
duhet të ishte një ditë që do të mbahej mend gjatë, ndaj 
vendosi që vajzat dhe djemtë të bashkoheshin në datën 
28 nëntor. Kjo ishte dita kur anija e Shtunit kishte sjellë 
njerëzit dhe kafshët në Shqipëri dhe që për këtë arsye 
ai e kishte shpallur si datën e pavarësisë se vendit. Ishte 
fundi i tetorit dhe gjethet e pemëve kishin shtruar një 
qilim në rrugët e ishullit. Kafshët që kalonin sipër tyre 
çdo ditë, duke bluar mendimet e veta, i shkelnin gjethet 
me thundrat e rënda dhe reçeli i ëmbël që krijohej nga 
kjo shtypje i mblidhte bletët, mizat, fluturat dhe të 
gjitha insektet e uritura nga të katër anët e ishullit. Ato 
gumëzhinin sikur dikush i kishte thirrur të këndonin 
përpara një gostie, ndërsa kur errësohej mblidheshin 
në sheshin e qytetit duke vallëzuar rreth yllit të verdhë 
që nuk lëvizte, sepse kjo ishte detyra e tij: të qëndronte 
gjithmonë në të njëjtin vend. Lek Dukagjini, ato ditë, 
dilte çdo pasdite nëpër qytet, si një Zot që inspekton 
rezervat e parajsës përpara se të sjellë aty njerëz të tjerë. 
Inventari i Shqipërisë ishte i plotë dhe i bollshëm: nuk 
kishte uri, nuk kishte zhurmë, kafshët ishin të pastra, 

fëmijët të qeshur dhe deti aq i madh sa duhej për të 
mos u kaluar dot me not. Parajsa ishte në qiell, ishulli 
ishte në det, ndërsa Shqipëria në natyrë. Edhe sikur të 
kishte dashur t’i bashkonte të tria këto pjesë në një, Zoti 
nuk do të kishte arritur dot, sepse ai asnjëherë nuk do të 
kishte vendosur që Shqipëria të bëhej një parajsë në det. 
Ndërsa Lek Dukagjini, që kishte shkuar një hap më larg 
se Zoti, ishte i lumtur dhe i qetë. Kurrë më parë nuk ishte 
ndjerë më afër qëllimit të vet se atë vjeshtë. Megjithatë, 
një pasdite, duke ecur mbi tapetin e gjetheve, ai u ndje i 
lodhur. Këmbët iu drodhën dhe vendosi të ulej mbi një 
gur në bulevardin e zambakëve. Kjo nuk ishte një gjë që 
ndodhte përditë dhe, të shohësh Zotin që lodhet dhe 
ndalon për t’u ulur, është një kujtim i paharruar. Fëmijët 
dolën nga dritaret e shtëpive dhe Shqipëria heshti duke 
pritur që ai të ngrihej. Ora ime po afron, mendoi Lek 
Dukagjini duke dëgjuar atë heshtje. Duhet të shpejtoj. 
Nuk mund të vdes pa njohur fëmijën e parë që do të 
lindë në Shqipëri. Por, megjithëse po i merrej fryma dhe 
duart i kishte të mpira, prapë ishte i gëzuar. Ai hodhi 
sytë në qytet dhe fuqia e ngjyrave që pa ia zbukuroi sytë. 
Ky vend nuk do të ndryshojë edhe kur unë të mos jem 
më, mendonte. Fëmijët që do të lindin nuk do të kenë 
prindër dhe prindërit nuk do të kenë fëmijë. Kjo do ta 
bëjë dashurinë të panevojshme dhe familjen të pamundur. 
Edhe nëse dikush do të dashurojë, të tjerët nuk do ta 
lejojnë, sepse njerëzit nuk duan që dikush të bëjë ato 
që ata nuk i bëjnë dot, ose që nuk duan t’i bëjnë më. Ai 

qëndroi atje gjithë pasditen dhe gjaku iu ngjit nga toka 
në fytyrë duke e skuqur si një gjethe kumbulle. Gojën 
e kishte të hidhur dhe bletët e shëndosha të Shqipërisë 
ia kishin mbushur veshët me dyllë. Kur u ngrit për t’u 
kthyer në Godinën e Shtetit, ishte errësuar dhe ai dëgjoi 
dritaret e shtëpive që u mbyllën pas krahëve të tij. Nga 
deti vinte një puhizë që kumbonte si një e qeshur që dilte 
pa kursim nga buzët e bregut. Shqipëria ato ditë ishte e 
pasur me aroma, me lëngje, me mish dhe me ngjyra të 
ndryshme, si një grua përpara lindjes. Megjithëse shumë 
pak vetë e dinin se në fund të nëntorit vajzat dhe djemtë 
do të bashkoheshin për t’u mbarsur, në ishull kishte një 
atmosferë feste, kryesisht për shkak të gjithë atyre viteve 
të qeta, kur uria, vrasjet dhe sëmundjet e kafshëve nuk 
kishin kërcënuar me forcën e ditëve të para. Zakonisht 
natyra e ndien kur njerëzit rriten dhe meqenëse ajo 
është e dhimbsur dhe bujare, i ndihmon ata ta kuptojnë 
se kanë ndryshuar. Dhe kur fëmijët nuk kanë prindër 
të cilët duhet t’u thonë se janë rritur, ata e kuptojnë 
këtë gjë duke u matur me lartësinë e pemëve, frutat 
e të cilave një vit më parë u dukeshin të pakapshme, 
ndërsa tani pothuajse të arritshme, me një zgjatje dore. 
Mjekrat e djemve kishin nisur të mbusheshin me qime 
të ashpra, siç u ndodh gjithmonë meshkujve kur do të 
bëhen burra, ndërsa gjinjtë e vajzave ishin fryrë, buzët 
e tyre ishin mbushur me mish dhe kofshët e plota ishin 
zgjatur, njëlloj si ato pemët, të cilat nuk duan ta shtyjnë 
për një stinë tjetër nevojën për të çelur lule. 

Tri ditë përpara 28 nëntorit, Lek Dukagjini mblodhi 
këshilltarët dhe u tha: Siç e dini, koha që Shqipëria të 
bëhet me fëmijë ka ardhur. Ne kemi nëntëdhjetë e pesë 
djem dhe vajza, të cilët janë të gjithë në një moshë. 
Shpresoj që trupat e tyre të jenë gati për t’u çiftuar. Këto 
ditë kam dalë në qytet dhe kam parë vajzat dhe djemtë. 
Ata janë ushqyer mirë dhe trupat e tyre kanë enën dhe 
ujin e duhur për të lindur. Megjithatë, unë mendoj se jo 
të gjithë janë gati për t’u bërë me fëmijë. Nga ana tjetër, 
nuk duhet që gjithë fëmijët e Shqipërisë të lindin në të 
njëjtën ditë. Ne duhet të krijojmë breza, sepse ndryshimet 
në moshë e pasurojnë një vend, duke i dhënë atij larminë 
e domosdoshme që ka edhe natyra. Natyra është e pasur, 
sepse ka lloje të ndryshme speciesh, të cilat nuk kanë 
lindur të gjitha në të njëjtën stinë dhe në të njëjtën ditë. 
Prandaj kam vendosur që në datën 28 nëntor të çiftosen 
vetëm njëzet e katër fëmijë, dymbëdhjetë djem dhe 
dymbëdhjetë vajza.Të tjerët duhet të presin edhe një vit 
dhe kështu do të vazhdojë për katër vjet. Ne do t’i 
bashkojmë çiftet një herë në vit dhe gjithmonë në datën 
28 nëntor. Dikush mund të thotë se duke i bashkuar 
burrat dhe gratë vetëm në nëntor, atëherë të gjithë 
fëmijët do të lindin në gusht dhe për shkak të horoskopit 
të tyre do të jenë të gjithë të ngjashëm në karakter, në 
shije dhe në zakone, pavarësisht nga mosha që kanë. Kjo 
është deri diku e vërtetë, por në fund të fundit ky është 
edhe qëllimi ynë. Ne duam që shqiptarët të lindin dhe të 
jetojnë me ndjenjën e barazisë. Mbjelljet e para do t’i 

bëjmë të gjitha nën shenjën e nëntorit. Kur të gjithë 
burrat dhe gratë të jenë çiftuar dhe cikli i parë i lindjeve 
të jetë mbyllur, ndoshta pas disa vitesh mund ta 
rishikojmë vendimin tonë për të vendosur që fëmijët të 
lindin edhe në dimër, apo edhe në pranverë. Megjithatë, 
asnjë grua nuk do të detyrohet të lindë një fëmijë pa 
kaluar pesë vjet. Kjo do të thotë se pasi të jenë mbarsur 
të gjitha vajzat e ishullit, viti i pestë do të jetë një vit i 
bardhë. Në atë vit askush nuk do të lindë. Ndërkohë, 
nuk do të lejohet që një grua të mbarset dy herë me të 
njëjtin burrë. Gratë dhe burrat do të kenë fëmijë me 
partnerë të ndryshëm, sepse kjo nuk i shtyn ata të 
mendojnë për të krijuar një familje dhe njëkohësisht ua 
vret instinktin e dashurisë. Një burrë nuk mund ta 
dashurojë kurrë njëlloj një grua, duke e ditur se ajo ka 
ijetur me një burrë tjetër para tij. Sa i takon numrit të 
lindjeve, çdo grua do të lindë tri fëmijë që do të thotë se 
ajo duhet të mbarset tri herë gjatë jetës së saj nga tre 
burra të ndryshëm.Tani vajzat janë 16 vjeç. Ato që do të 
bashkohen këtë vit, duhet të mbarsen sërish pas pesë 
vjetësh, kur të jenë 21 vjeç dhe pastaj për herë të fundit 
kur të jenë 26 vjeçe. Kufiri i fundit, kur gratë mund të 
mbarsen është 31 vjeç dhe sipas llogarive të mia asnjëra 
nga vajzat e Shqipërisë nuk duhet ta tejkalojë këtë 
moshë lindjeje, sepse kjo është mosha e fundit kur gratë 
mund të lindin fëmijë të shëndetshëm dhe të bukur, pasi 
më vonë ato vyshken dhe trupat e tyre qullen. Sipas 
kësaj llogaritjeje, një vajzë e cila do të mbarset për herë 

të parë, pas pesë vjetësh, pra kur të jetë 21 vjeç, do të 
zgjidhet për t’u mbarsur për herë të tretë dhe të fundit 
pas dhjetë vjetësh, pra kur të ketë mbushur 31 vjeç. Më 
pas, ato duhet të punojnë, sepse, me shtimin e popullsisë 
,ishulli do të ketë gjithmonë e më shumë nevojë për 
punë. Nëse gjithçka shkon sipas këtij plani, atëherë 
Shqipëria në fund të këtij sezoni të parë lindjesh, pra, 
pas 15 vjetësh do të ketë një popullsi tri herë më të 
madhe që do të thotë rreth 300 vetë dhe mos harroni se 
që tani ne kemi 200 shtëpi dhe jemi të përgatitur ta 
përballojmë shtimin e popullsisë, qoftë me strehim, po 
ashtu edhe me ushqim. Megjithatë, nuk përjashtohet 
mundësia që përgjatë rrugës të ketë edhe vdekje, por 
natyrisht edhe shterpësi. Natyra i detyron njerëzit herë 
pas here të mos lindin dhe ua than grave barkun, sidomos 
kur e kupton se njerëzit lindin pa marrë parasysh se 
duhet të punojnë çdo ditë për të ushqyer fëmijët e tyre. 
Natyra është e ashpër me dembelët. Ne i kemi 
mbikëqyrur me kujdes djemtë dhe vajzat, por askush 
nuk e di se çfarë ka brenda trupave të tyre. Ata duken të 
fortë dhe të lëngshëm, por ndoshta ndonjëra nga vajzat 
nuk ka vezët e duhura për t’u mbarsur apo edhe ndonjëri 
nga djemtë nuk ka lëngun e mjaftueshëm për të ngjizur 
një fëmijë Kjo mbetet të provohet. Kur gjithë ky cikël të 
jetë mbyllur, ne do ta dimë me hollësi se kush prej tyre 
nuk ka pasur aftësinë për t’u mbarsur. Një shtet mbetet 
i ri, i fortë dhe i shëndetshëm vetëm kur popullsia e tij 
shtohet në mënyrë të studiuar. Po ua them këto rregulla, 

sepse ndoshta pas disa vitesh unë nuk do të jem më 
gjallë. Dikush tjetër do të jetë në vendin tim, por askush 
nuk do të ketë të drejtën të ndryshojë ligjet që kam 
vendosur. Nëse fëmijët do të kenë shenja të ndryshme 
horoskopi pas disa vitesh, Shqipëria do të vazhdojë të 
jetojë në horoskopin e Lek Dukagjinit. Megjithatë, nuk 
ju kam thirrur për të lënë një testament. Mendoj se është 
herët për këtë bisedë. Kohët e fundit kam ndjerë lodhje, 
por e di se vdekja ime pret dhe megjithëse nuk kam fuqi 
ta zhduk, kam mundësi ta shtyj për një kohë tjetër. Do 
të vdes atëherë kur dua dhe ky është ndryshimi im me 
njerëzit dhe me Zotin, sepse Zoti nuk vdes, kurse 
njerëzit vdesin atëherë kur nuk duan. Prandaj nuk kam 
ndërmend të vdes para se fëmija i parë i Shqipërisë të 
lindë në gushtin e ardhshëm. Sot duhet të përcaktojmë 
njëzet e katër djemtë dhe vajzat, të cilët më 28 nëntor 
duhet t’i detyrojmë të çiftohen. Jam i bindur se ata janë 
të gjithë të gatshëm. Të gjithë duan t’i nënshtrohen 
kësaj loje dhe prandaj ne duhet të jemi të kujdesshëm, 
sepse kjo nuk është një lojë. Fillimisht duhet të bëjmë 
kujdes që askush të mos mendojë se kemi favorizuar 
njërin kundrejt tjetrit. Nëse barra e grave dhe burrave ka 
një armik, ky është trishtimi, vetmia dhe melankolia. 
Duhet t’ua shpjegojmë fëmijëve se, për të respektuar një 
rregull të caktuar, këtë vit vetëm njëzetë e katër prej tyre 
do të fitojnë të drejtën për të lindur. Prandaj nuk ka 
nevojë për xhelozi, sepse askush prej tyre nuk do të bëhet 
prind. Nëse burrat dhe gratë e Shqipërisë do t’i njohin 

fëmijët e tyre, atëherë Shqipëria pas disa vjetësh do të 
ketë konflikte për tokat dhe për rritjen e fëmijëve. Ne 
duhet ta shmangim me forcë këtë dobësi të njeriut dhe 
në këtë pikë askush nuk duhet të ketë as pendimin më 
të vogël. E nëse më pyesni si do t’ia arrijmë kësaj dite, po 
ua them: Djemtë dhe vajzat që mbarsen nuk duhet ta 
njohin njëri-tjetrin. Të dy do të mbahen për një kohë të 
shkurtër në një dhomë dhe do t’i kenë sytë e mbyllura. 
Ata nuk duhet të dinë me kë po bëjnë dashuri, nëse ky 
akt mund të quhet dashuri. Pasi gratë të mbarsen, ato do 
të mbahen për nëntë muaj në mbikëqyrje në spitalin e 
qytetit. Por edhe ato nuk duhet ta njohin fëmijën që do 
të lindin pas nëntë muajsh. Kur foshnjat të lindin, çdo 
gruaje do t’i jepet një foshnje tjetër për ta ushqyer dhe 
për ta rritur. Në këtë mënyrë fëmijët do të jenë të të 
gjithëve dhe të askujt. Asnjë grua nuk do të jetë nëna e 
fëmijës që ka lindur. Natyrisht që për shkak të ligjeve të 
natyrës, gratë e kanë të vështirë ta pranojnë këtë mohim. 
Ashtu si femrat e kafshëve edhe femra e njeriut është 
shumë e lidhur me pjellën e vet. Por Shqipëria është një 
rast i veçantë. Ajo nuk ia njeh askujt të drejtën për të 
pasur familje dhe kjo nënkupton edhe heqjen e së drejtës 
për të rritur fëmijën tënd. Do të ketë vetëm një njeri në 
këtë ishull, që do të dijë kush do të mbarset, me kë dhe 
cili nga fëmijët i takon nënës së vet. Ky njeri do të jem 
unë dhe pas meje ai që do të më zëvendësojë. Ky 
informacion do të përbëjë sekret shtetëror. Ndoshta 
dikush do të thoshte se ky informacion nuk duhet 

ruajtur fare, sepse ndoshta një ditë burrat e Shqipërisë 
mund ta kërkojnë dhe ta marrin në dorë dhe atëherë 
ishulli do të hyjë në luftë, sepse secili do të kërkojë t’i 
kthehet fëmija i vet. Ndoshta ka të drejtë. Por çdo shtet 
serioz dhe i fortë i ruan kujtimet e veta, sepse pa to e 
ardhmja mbetet e dyshimtë. Ky informacion do të na 
duhet për arsye shkencore. Në të ardhmen, mjekët dhe 
shkencëtarët e Shqipërisë do të kryejnë studime për të 
parë se kush ka ndikimin më të madh në karakterin e 
një njeriu: gjaku dhe geni i prindërve apo shoqëria. Unë 
besoj se shoqëria dhe ligji do të dominojnë natyrën e 
çdo njeriu dhe kjo është shoqëria që duhet të ndërtojmë. 
Prandaj atësia nuk është dhe nuk ka pse të jetë e 
rëndësishme. Ajo vlen vetëm për një minutë, derisa 
fëmija të futet në barkun e nënës nga gjymtyrët e babait 
të vet. Pas këtij çasti është shteti përgjegjës dhe pronar i 
çdo jete. Shqipëria do të jetë një familje e madhe, në të 
cilën nuk do të ketë as nëna dhe as baballarë. Por le t’i 
futemi punës, sepse koha është e shkurtër dhe dita po 
ngryset. Kur unë të vendos për çiftet që do të bashkojmë, 
atëherë do t’i mblidhni fëmijët dhe përgjatë një dite do 
t’u shpjegoni se çfarë duhet të bëjnë. Ky akt duhet të 
respektohet deri në hollësi, sepse ai nuk është një akt 
dashurie, ku gabimet dhe teprimet që shkakton eksitimi 
dhe papjekuria mund të falen. Ata nuk do të bëjnë 
dashuri, por do të bëjnë një punë, e cila nuk kërkon 
forcë, por vetëm përpikëri, nuk pranon ndjenjë, por 
vetëm logjikë dhe gjakftohtësi. Të gjithë fëmijët janë të 

virgjër dhe atyre duhet t’u mësojmë sesi t’i kapërcejnë 
emocionet e para. Vajzave duhet t’u tregohet se në fillim 
duhet të durojnë dhimbjen e plagës dhe se nga rrjedhja 
e saj as duhet të frikësohen dhe as të gëzohen. Ato nuk 
duhet të tremben dhe nuk duhet të tkurren, sepse kjo i 
pengon djemtë të depërtojnë lëngun e tyre brenda 
guaskës së vajzave. Ndërsa djemve duhet t’u mësoni që 
pa u zgjatur në puthje dhe fërkime të tepruara e të 
panevojshme, ata duhet të forcohen dhe gjymtyrët e tyre 
duhet të zgjaten aq sa duhet, për të arritur në mes të 
barkut të grave me të cilat do të shtrihen. Nëse dikujt i 
vjen turp, duhet t’u shpjegoni se detyrimi që kanë ndaj 
vendit nuk pranon asnjë ngurrim. Jam i bindur që djemtë 
do ta marrin këtë akt si një sport, ashtu si kalërimin apo 
peshkimin, sepse në përgjithësi meshkujt e konsiderojnë 
mbarsjen si një lojë. Ata janë të papërgjegjshëm nga 
natyra. Ndërsa me vajzat duhet më shumë punë. Ato 
janë ende të vogla dhe ndjenja e mëmësisë ende nuk 
është forcuar sa duhet. Natyrisht që mund të prisnim 
edhe pak, derisa vajzat të piqeshin dhe të mbushnin 18 
vjeç, por unë besoj se atëherë do të ishte edhe më e 
vështirë. Kur vajzat bëhen gra, jeta e tyre lidhet më 
shumë me fëmijët. Nga mace ato mund të ktheheshin 
në ujkonja për t’i mbrojtur me thonj të vegjlit e tyre. 
Ndërsa, në moshën që kanë sot, ato janë më të dobëta 
dhe nuk kanë fuqi të kundërshtojnë. Urdhrin tonë do ta 
pranojnë pa kundërshtim dhe kur të lindin, natyrisht 
koha do t’i ketë mësuar të binden dhe të jetojnë duke 

rritur fëmijët që nuk i kanë sjellë vetë në jetë. Natyrisht 
që bashkimi i një burri me një grua, në një vend si 
Shqipëria, mund të shkaktojë situata të papëlqyeshme, 
të cilat ne duhet t’i parashikojmë. Ndoshta dikujt akti i 
parë i dashurisë fizike do t’i shijojë më shumë se ç’e 
kishte menduar. Atëherë ka rrezik që ai apo ajo të 
kërkojë ta përsërisë këtë gjë jashtë vëmendjes sonë, sepse 
oreksi vjen duke ngrënë. Duhet të jemi të përgatitur për 
këtë ditë. Ndoshta fëmijët do të fillojnë të fshihen dhe 
duke mos pasur më turp të shtrihen me njëri-tjetrin do 
të nisin të bëjnë dashuri fshehurazi. Deri tani, ato vajza 
të cilat mund të kenë ndjerë nevojën e dashurisë kanë 
pasur frikë ta bëjnë atë, sepse virgjëria i ka penguar. Ato 
e dinë se një ditë duhet të dëshmojnë se kanë qenë të 
virgjëra, por kur cipa e tyre t’i ngjajë një gjetheje të 
shpuar nga një shkop, atëherë ato nuk do të druhen më. 
Sidoqoftë, këto janë ditë prove për të gjithë ne. Jam i 
bindur që gjërat do të shkojnë mirë dhe pas tri ditësh 
Shqipëria do të jetë më e madhe, sepse do të jetë mbarsur. 
Lindje të mbarë. 

Kur Lek Dukagjini mbaroi shpjegimin e tij të 
hollësishëm dhe të mbushur me detaje, të cilat do ta 
bënin çdo burrë të skuqej dhe çdo grua të teshtinte nga 
turpi, këshilltarët morën frymë thellë. Asnjëri nuk e tha, 
por të gjithë ata burra që prej shumë vjetësh jetonin 
si murgj, menduan të njëjtën gjë: Lek Dukagjini po i 
trajtonte si mami. Por, meqë silleshin si murgj, ata e 
respektuan deri në fund zakonin për të mos i bërë pyetje 

Zotit, prandaj atë ditë nuk kërkuan më shumë, por duke 
ikur, secili mendoi sesi do ta përballonte bisedën me 
fëmijët, duke u shpjeguar djemve se në cilën pjesë të 
trupit të vajzave duhet të futeshin, si arrihej teknikisht 
mbarsja, si duhej të frenoheshin atëherë kur gjaku 
t’u mblidhej në mes të këmbëve dhe kur nxehtësia e 
kofshëve të vajzave t’i thithte deri në përvëlim, si duhej 
të duronin pa kaluar në puthje të zjarrta dhe në teprime 
të zakonshme për njerëzit që bëjnë dashuri për herë të 
parë, sesi duhej në fund të fundit t’u mësonin vajzave 
se kur cipa e virgjërisë së tyre të grisej ato nuk duhej të 
frikësoheshin, por duhej të vazhdonin të lëviznin dhe 
ashtu nëpër gulçe dhe lot të përpiqeshin t’i mbanin 
djemtë sa më gjatë brenda midhjes së tyre të përgjakur 
njëlloj si ato dhelprat e vogla, të cilat megjithëse vuajnë 
dhe torturohen, kur lëkura u mbetet në një ferrë, 
serish qëndrojnë aty, duke iu gëzuar fërkimit djegës të 
gjembave pas gëzofit të tyre prej mëndafshi. T’i mësosh 
një fëmije sesi duhet të bëjë dashuri është detyrë e çdo 
prindi. Por t’i mësosh një fëmije se marrëdhënia fizike 
me një burrë apo me një grua tjetër nuk është dashuri, 
por punë, është e panatyrshme. Asnjë Zot nuk do t’u 
ngarkonte murgjve të tij një detyrë më të vështirë dhe 
më të sikletshme. Në përgjithësi, Zoti u thotë murgjve 
t’i ndalojnë njerëzit të bëjnë dashuri, por kur njerëzit e 
bëjnë këtë gjë jashtë dëshirës së Zotit, murgjit nukjanë 
të detyruar të marrin pjesë. Përkundrazi, nëse Zoti merr 
vesh se murgjit vëzhgojnë një çift duke bërë dashuri, 

ai do t’i ndëshkonte shumë keq ata, duke ua hequr 
të drejtën për t’iu lutur dhe për t’i shërbyer. Por Lek 
Dukagjini, edhe në këtë rast, po vepronte ndryshe nga 
Zoti. Lek Dukagjini donte dëshmitarë dhe ndihmës, 
sepse puna që do të bënin fëmijët nuk bëhej dot pa 
ndihmë. Ai kishte vendosur që secili nga këshilltarët të 
ishte i pranishëm gjatë aktit të dashurisë, ndoshta për të 
mbajtur një pecetë të pastër apo një napë poshtë vitheve 
të vajzës së gjakosur apo për t’i fshirë djersët një djali, 
i cili në çastet e para ndoshta nuk do të mundte dot ta 
rriste gjymtyrën e tij në masën e duhur, për të depërtuar 
brenda trupit të vajzës dhe prandaj do të turpërohej, do 
të djersitej dhe do të zvogëlohej. Ja, pra, pse këshilltari 
duhet të ishte aty: për t’i dhënë kurajë dhe për ta bindur 
se duhej ta niste çdo gjë nga e para. Këshilltarët duhet 
të garantonin suksesin e atij bashkimi mes burrash dhe 
grash pa përvojë dhe pa dijeni në punët e dashurisë. 
Prania e tyre ishte e domosdoshme dhe Lek Dukagjini 
besonte se pa këshilltarët gjërat nuk do të rridhnin siç 
duhej. Për më tepër ai besonte se prania e tyre gjatë 
mbarsjes do të kishte edhe një efekt tjetër: djemve dhe 
vajzave do t’u shpifej dashuria, kur këtë gjë ta bënin në 
praninë e një njeriu të tretë, i cili deri atë ditë kishte 
qenë mësuesi i tyre. Natyrisht që dashuria mësohet si 
gjithçka tjetër, por ndryshe nga të gjitha lëndët, ndryshe 
nga matematika, fizika, letërsia apo kalërimi, detyrat e 
saj nuk bëhen kur mësuesi të rri sipër kohës duke të 
kontrolluar çdo ijalë dhe çdo gabim. Por në të vërtetë ky 

ishte qëllimi i Lek Dukagjinit: t’ua neveriste shqiptarëve 
dashurinë. Pa dyshim një vajzë, e cila duhet të hapte 
këmbët përballë një burri të panjohur, dhe për më tepër 
përballë syve të një këshilltari, i cili e detyron t’i bëjë 
lëvizjet e gjymtyrëve në kohën dhe hapësirën e duhur, 
pasi ta mbarojë këtë akt, do të ndihet e poshtëruar dhe e 
neveritur. Ndoshta do të duhet të kalojë shumë kohë që 
ajo të mendojë për ta përsëritur të njëjtën gjë. 

Duke i menduar të gjitha këto pasoja, të cilat nuk i 
kishte ndarë me këshilltarët e vet, për të mos i ligështuar, 
Lek Dukagjini qëndronte në errësirën e studios së vet një 
natë përpara datës 28 nëntor. Qielli ishte i ngrysur dhe 
nga perëndimi po afroheshin disa re, të cilat dukeshin 
të ngathëta dhe të dëshpëruara që era i kishte shtyrë 
në këtë pjesë të botës. Por retë nuk kanë ndërgjegje 
dhe prandaj nuk janë të lira. Lek Dukagjini që kishte 
vendosur ta priste 28 nëntorin pa ijetur, kishte urdhëruar 
që të gjithë pishtarët e ishullit të ndizeshin atë natë dhe 
nga lartësia e Godinës së Shtetit, po shihte këshilltarët 
që po vinin zjarr në të gjithë cepat e sheshit të madh, 
ndërsa ylli i verdhë shikonte përgatitjet e festës si një i 
verbër, të cilit ia kanë veshur sytë me flamur. Kur sheshi 
u ndriçua dhe insektet e rralla të dimrit u grumbulluan 
përreth pishtarëve, duke djegur krahët e tyre të vegjël, 
Lek Dukagjini i kaloi edhe një herë letrat me numra 
që kishte mbi tavolinën e tij. Këshilltarët i kishin sjellë 
emrat e fëmijëve që do të bashkoheshin të nesërmen 
dhe ai kishte kryqëzuar dymbëdhjetë çiftet duke i vënë 

secilit një numër. Kjo ishte formula e mbarsjes që ai do 
ta merrte me vete në varr. Askush nuk duhet të dinte 
kush ishte fëmija i tij. Djemtë dhe vajzat do të bënin 
dashuri me sy të mbuluar dhe për këtë ai kishte marrë 
masat duke përgatitur njëzet e katër beze të bardha, 
të cilat do t’u lidheshin fëmijëve në kokë. Megjithatë 
kishte diçka që ai ende nuk e kishte zgjidhur dhe që 
nuk i jepte paqen e duhur atë natë feste. Nëse çdo çift 
do të bënte dashuri në praninë e një këshilltari, kjo do 
të thoshte se këshilltari do ta dinte kush ishte bashkuar, 
me kë. Pra, secili nga këshilltarët do të njihte të paktën 
njërin nga çiftet dhe të gjithë bashkë do t’i njihnin të 
gjithë. Për sa kohë që ai ishte gjallë, ndoshta ata nuk do 
të flisnin, por kur ai të vdiste, ndoshta burrat dhe gratë 
e ishullit do t’i detyronin këshilltarët të tregonin, sepse 
çdo njeri një ditë kërkon të njohë fëmijën e vet dhe 
shqiptarët nuk ndryshonin shumë nga njerëzit e tjerë 
në këtë drejtim. Ata kishin vese të cilat frika mund t’i 
ndrydhte përkohësisht, ndërsa ndërgjegjja dhe kureshtja 
i ushqente me shpresë. Lek Dukagjini nuk kishte asnjë 
garanci se pas vdekjes së tij këshilltarët nuk do të flisnin, 
sepse murgjit e ndryshojnë sjelljen kur Zoti vdes. Deri 
atë ditë ata ishin sjellë siç duhet, duke respektuar me 
përkushtim të gjitha ligjet e Shqipërisë. Ata i kishin 
përzgjedhur fëmijët që do të çiftoheshin dhe pas një 
vëzhgimi të detajuar, Lek Dukagjini kishte kuptuar se 
përzgjedhja nuk ishte e njëanshme dhe aspak e shtyrë 
nga motive të dobëta sentimentale. Kjo tregonte se 

këshilltarët i donin fëmijët, por më shumë se ata donin 
Lek Dukagjinin, sepse edhe murgjit më shumë duan 
Zotin, sesa njerëzit. Prandaj ata kishin zgjedhur më të 
fortët, ata të cilët sipas tyre ishin më të përgatitur të 
përballonin një provë dashurie dhe jo ata me të cilët 
kishin më shumë intimitet apo afërsi. Madje, në disa 
raste, fëmijët ishin grindur me njëri-tjetrin kur kishin 
marrë vesh se nuk ishin përzgjedhur, siç kishte ndodhur 
në rastin e Dritës, e cila kishte gjinjtë më të mëdhenj 
në ishull dhe për këtë arsye nuk ishte zgjedhur për t’u 
bërë nënë. Këshilltarët kishin gjykuar se ajo ishte një 
objekt erotik i nxehtë, që për shkak të formave ndjellëse 
të trupit do ta nxiste djalin që do të bashkohej me të 
që të yshtej nga nevoja për të bërë dashuri edhe herë të 
tjera. Kemi zgjedhur ata që nuk e kthejnë dashurinë në 
zakon, kishte thënë njëri nga këshilltarët, duke folur për 
rastin e Dritës me gjinj të fryrë. Drita kishte përplasur 
këmbët. Madje kishte rrëzuar në tokë fletoret e saj, duke 
i shkelur me këmbë, por përveç këtij rasti të izoluar, në 
përgjithësi, fëmijët nuk kishin kundërshtuar. Disa prej 
tyre ishin frikësuar, duke dëgjuar shpjegimet e gjata të 
këshilltarëve, disa kishin qeshur duke thënë se mezi e 
kishin pritur atë ditë dhe disa të tjerë, kryesisht vajza, 
kishin nisur të mendonin për emrat e foshnjave të tyre. 
Natyrisht këshilltarët nuk u kishin thënë se kur foshnjat 
të lindnin ato do t’u merreshin, dhe për më tepër caktimi 
i emrave të femijëve nuk ishte dhe nuk do të ishte kurrë 
në dorën e prindërve, sepse Shqipëria e kishte mbyllur 

një herë e përgjithmonë këtë kapitull. Prindërit nuk 
kishin të drejtë të vinin emra, sepse prindër nuk do të 
kishte. E vetmja që kishte kundërshtuar të bëhej nënë 
ishte Vera. Nuk dua të kem fëmijë, kishte thënë ajo. 
Lulja ime nuk duhet të thithet nga thumbi i asnjë blete, 
sepse atëherë do të vyshket dhe do të shëmtohet. Lek 
Dukagjini i ngjan gjyshit tim dhe prandaj unë nuk dua 
të kem fëmijë për sa kohë që gjyshi është gjallë. Më vjen 
turp nga gjyshi. - kishte thënë ajo duke lëpirë buzët e 
kuqe me dinakëri. Këshilltarët ishin përpjekur ta bindnin 
se ky ishte një urdhër i detyrueshëm për të gjithë, gjë 
që e kishte bërë Verën të qeshte, ndërsa shoqet e veta 
e kishin tallur, sepse çdo vajzë rritet me shpresën se do 
të bëhet nënë, por sërish Vera nuk kishte pranuar. Kur 
ia kishin thënë këtë, Lek Dukagjini kishte qeshur, siç 
bën Zoti kur njerëzit llastohen. I ishte kujtuar Vera, me 
faqet e mbushura me quka, kur përpara disa vjetësh ia 
kishte lyer fytyrën me zemra dhe me kryqe. Megjithëse 
ai dukej më shumë si një viç sesa si një Zot i dashuruar. 
Nuk është rritur akoma, u kishte thënë këshilltarëve që 
prisnin një vendim. Unë do t’i jap një mundësi për t’u 
rritur brenda një nate, sepse kjo është fuqia e Zotit. Çdo 
vajzë piqet kur kalon poshtë këmbëve të një burri. I thoni 
të bëhet gati për t’u mbarsur, sepse argumenti i saj nuk 
pranohet. Çdo gjysh mezi pret të shohë mbesën e vet të 
bëhet nënë dhe unë nuk ndryshoj nga pleqtë e tjerë të 
moshës sime. Këshilltarët kishin ngritur supet dhe ishin 
larguar. Ndoshta tani po qan në errësirë, mendoi Lek 

Dukagjini duke imagjinuar Verën poshtë jastëkut. 

Kur u kishte caktuar djemve dhe vajzave nga një 
numër, në mënyrë që këshilltarët të mos e dinin kurrë 
gjithë formulën e bashkimit, Lek Dukagjini ishte 
ndjerë i fuqishëm dhe i përgatitur si një Zot. Ky ishte 
vendimi më i rëndësishëm i jetës së tij, siç është vendimi 
që ka marrë Zoti për të krijuar njerëzit. Ka disa gjëra, 
të cilat Zoti nuk ua thotë as engjëjve të tij dhe aq më 
pak murgjve dhe shenjtorëve. Megjithëse kur ka krijuar 
Evën dhe Adamin atij i është dashur ndihma e engjëjve 
për t’u treguar atyre dy qenieve të dobëta se çfarë duhet 
të bënin dhe, më pas erdhi edhe ndihma e murgjve për 
t’u treguar se çfarë nuk duhet të bënin, sërish ai nuk ia 
ka treguar askujt prej tyre sekretin e kthimit të baltës 
në mish dhe të frymës në shpirt, sepse atëherë çdo 
engjëll mund të kërkonte të bëhej Zot dhe çdo murg 
do të donte të bëhej engjëll. Fuqia e Zotit qëndron tek 
teknika që ai përdor për të ndërtuar jetën dhe për të 
shkaktuar vdekjen. Nëse dikush i mëson këto të fshehta, 
atëherë pa dyshim ai do të kërkojë të zëvendësojë Zotin, 
dhe njëlloj si të gjitha qeniet e tjera, edhe engjëjt dhe 
murgjit nuk janë të çliruar nga ambicia dhe nga zilia 
për t’u ngjitur edhe një shkallë më lart në historinë e 
njerëzimit. Lek Dukagjini u besonte këshilltarëve, por 
ai e dinte se kur të vdiste, njëri prej tyre do të donte t’i 
zinte vendin duke bërë të gjitha gjërat që kishte bërë 
dhe ai, por ndoshta në një mënyrë tjetër. Ata do të jenë 
engjëj deri ditën kur unë të vdes, pastaj do të kërkojnë 

të bëhen Zot. Duhet t’i shmang me çdo kusht nga kjo 
punë mendoi ai, siç kishte menduar pa dyshim edhe 
Zoti kur i kishte mbajtur engjëjt larg, gjatë kohës që 
krijonte Evën dhe Adamin. Ata nuk duhet ta dinë në 
asnjë mënyrë formulën e bashkimit të fëmijëve. Dhe si 
çdo Zot që i ndryshon vendimet papritur, për të kapur 
engjëjt dhe njerëzit të papërgatitur, edhe Lek Dukagjini 
u çel në fytyrë kur mendoi se në vend të këshilltarëve, që 
do të vigjilonin aktin e bashkimit të fëmijëve, këtë punë 
duhet t’ia besonte dikujt tjetër. Pse jo, Shtunit, mendoi 
dhe qeshi me zë të lartë, siç bën Zoti kur iu ngarkon 
detyra të vështira njerëzve më të papërshtatshëm, të 
çmendurve dhe të marrëve, një pjesë të madhe të të 
cilëve, siç dëshmon historia, ai i ka bërë mbretër, profetë 
apo shenjtorë të mëdhenj, pikërisht kur të gjithë nuk e 
prisnin dhe nuk e pranonin. Zoti fiton, sepse gjithnjë i 
kap njerëzit në befasi, ndërsa njerëzit humbin, sepse ata e 
konsiderojnë befasinë një hile të përkohshme dhe jo një 
zakon të përditshëm. Pse jo Shtunit? tha Lek Dukagjini 
dhe studioja kumboi si një kishë, ku prifti i thotë lutjet 
me zë të lartë për të bindur më shumë veten se Zotin. 
Pse jo Shtunin? Jo vetëm sepse ai ishte njeriu më i besuar 
i Lek Dukagjinit, por sepse ai kishte një avantazh që 
në Shqipëri askush nuk e kishte: të gjithë e dinin që 
Shtuni nuk kishte kujtesë. Lek Dukagjini ngriti kokën 
lart dhe për herë të parë, pas shumë kohësh u mburr 
me vendimin e tij. Ka shumë raste kur Zoti mendon 
se vendimet e tij janë të drejta, por ka pak raste kur ai 

mburret me vendimet që ka marrë. Dhe nëse akoma 
pas mijëra vjetësh dyshon, nëse vendimi për të krijuar 
njerëzit ka qenë apo jo i drejtë, me siguri që mburret kur 
mendon se vendimi për t’i bërë njerëzit të vdekshëm i ka 
qëndruar kohës duke garantuar paqen në botë. 

Mesnatën e 28 nëntorit, Lek Dukagjini ishte në këtë 
fazë pjekurie. Fytyra i rrezatonte, megjithëse për shkak 
të reve qielli nuk mund t’i shërbente si pasqyrë, një 
problem ky që edhe Zoti e ka herë pas here. Lek 
Dukagjini nuk kishte më asnjë dilemë dhe kjo është 
faza nëpër të cilën kalojnë të gjithë njerëzit që duan t’i 
ngjajnë Zotit, sepse edhe Zoti nuk ka kurrë dilema. Ai 
nuk mendohet, por vetëm vepron. Prandaj, pa u menduar 
Lek Dukagjini thirri Shtunin dhe i tha: Nesër fëmijët 
do të bashkohen për të lindur. Ti do të jesh në çdo 
dhomë dhe do të sigurosh që ata të bëjnë dashuri me sy 
mbyllur. Askush nuk do të heqë fashën që ka në sy dhe 
askush nuk duhet të flasë me tjetrin. Nëse kjo ndodh, ti 
do të ndërpresësh çdo gjë dhe do të më thuash mua. 
Shqipëria do të bëhet nënë dhe ti do të jesh mamia e saj. 
Shtuni qeshi në errësirë dhe iku duke thënë: Shtuni do 
të bëhet baba. Lek Dukagjini nuk u thellua të kuptonte 
se çfarë donte të thoshte Shtuni, megjithëse kohët e 
fundit ai kishte fituar një aftësi parashikuese, e cila i 
kishte vlejtur Shqipërisë, jo në pak raste. Lek Dukagjini 
doli në dritare dhe pa pishtarët që po digjnin natën e 
Shqipërisë. Ai mori ajër duke fryrë gjoksin dhe u ul mbi 
letrat e veta. Duhej të përcaktonte çiftet, sepse kjo gjë 

nuk mund t’i lihej as rastësisë, as shortit dhe as kujtesës 
së Shtunit. Ky ishte një proces shartimi, të cilin çdo Zot 
e merr vetë përsipër, ashtu siç ka ndodhur me racat që ai 
ka krijuar, arsyet dhe kriteret e të cilave ende nuk ishin 
bërë të njohura për botën dhe kjo i jepte rnagji punës së 
Zotit. Megjithatë, një gjë dihet me siguri: të zinjtë, të 
bardhët, të verdhët dhe të kuqtë nuk i kanë marrë ato 
ngjyra as nga balta dhe as nga dielli i vendeve ku kanë 
jetuar dhe kanë lindur, por nga shija e Zotit. Gabohet 
kushdo që beson se ngjyrat e lëkurave njerëzore janë 
fryt i baltës dhe i diellit. Jo nuk është kështu, sepse nëse 
dielli, deti dhe toka do të kishin përcaktuar ngjyrat e 
lëkurës, atëherë do të kishte edhe njerëz jeshilë apo blu, 
sepse njeriu jeton dhe vdes pa pushim me këto dy gjëra: 
bimësinë dhe detin. Por njerëz jeshilë dhe blu nuk ka, që 
do të thotë se përgjegjës për cilësinë dhe tiparet e racave 
është Zoti dhe jo natyra. Zoti, pra, ka vendosur kush do 
të jetë i bardhë, kush do të jetë i zi, kush do të jetë i 
verdhë dhe kush do të jetë i kuq. Dhe meqë ai i kushton 
më shumë rëndësi ngjyrës, sesa lëkurës, ka vendosur që 
ndonjehere të ketë edhe qenie pa lëkurë, si Mehmeti. 
Dhe Lek Dukagjini duhet të ecte në gjurmët e Zotit. Ai 
po krijonte një racë të re njerëzish dhe prandaj i duhej të 
vendoste si do të ishte ajo. Sa e gjatë, sa e fortë, sa e 
bukur, sa e e fortë ndaj sëmundjeve, sa e zgjuar, sa e 
ndjeshme ndaj arteve, sa e përkulshme dhe shpërfillëse 
ndaj dashurisë, sa e përshtatshme me natyrën, sa e dhënë 
pas luftës, sa largpamëse dhe parashikuese, sa besnike, sa 

e qëndrueshme, sa dinake, sa luftarake, sa e përmbajtur 
dhe sa rebele. Shqiptarët nuk kishin njohur kurrë në 
histori një përzgjedhje të studiuar dhe të hollësishme 
gjenetike dhe prandaj ishin përgjithësisht të shëmtuar, 
të dobët, me sy të futur thellë brenda kokës, me vesh të 
gjatë dhe me kocka të dala dhe kjo ishte arsyeja që 
popujt e tjerë i kishin sunduar lehtësisht sa herë kishin 
dashur. Raca e shqiptarëve nuk kishte dëshmuar kurrë 
epërsi në luftë dhe në zanat. Ajo nuk i kishte dhënë 
botës asnjë shpikje. Madje nuk kishte krijuar dot as një 
lugë. Nuk kishte mundur dot të parashikonte asnjë 
tërmet dhe asnjë furtunë, nuk kishte krijuar dot asnjë 
ilaç dhe asnjë vegël pune. Nuk kishte mundur t’i jepte 
njerëzimit asnjë hero të spikatur, asnjë profet, asnjë që 
mund të mbetej në historinë e njerëzimit si ata farët që 
drejtojnë anijet në mes të detit. Për këtë dështim, Lek 
Dukagjini fajësonte përzgjedhjen kaotike dhe primitive 
që burrat dhe gratë kishin bërë në vite pa u menduar, 
duke i lindur fëmijët e tyre të ngjashëm me ata vetë. Në 
këtë mënyrë, shqiptarët, ndonëse me lëkurë të bardhë, 
kishin një shtat të shkurtër si të njerëzve me ngjyrë të 
verdhë. Ata kishin flokë të ashpër dhe gjithë yndyrë si të 
lëkurëkuqve dhe kishin fantazi, shije dhe shqisa të varfra 
njëlloj si të zinjtë. Asnjë fakt, asnjë ngjarje dhe asnjë 
libër i historisë nuk mund të dëshmonte të kundërtën. 
Ata ishin një racë e dështuar dhe e shëmtuar, që nëse 
nuk përmirësohej përmes shartimeve të studiuara, me 
siguri do të zhdukej, siç kishte ndodhur me sa e sa specie 

të dobëta dhe të papërgatitura për të përballuar egërsinë, 
këmbënguljen dhe mençurinë e specieve të tjera, më të 
fuqishme dhe shumë më të përsosura se ata. Në fund të 
fundit, ky ishte qëllimi i Shqipërisë së Lek Dukagjinit: 
t’i shpëtonte shqiptarët ngazhdukja përmes përzgjedhjes. 
Lek Dukagjini i kaloi emrat e vajzave dhe të djemve 
nëpër duar gjatë gjithë natës, duke peshuar imtësisht 
karakteristikat dhe të metat e gjithsecilit. Nga mesi i 
natës, çdo fëmijë kishte një numër. Pra, nëse një vajzë 
kishte numrin 5, ajo do të bashkohej me një djalë që e 
kishte numrin 8, ose nëse një djalë kishte numrin 11 ai 
do të mbarste një vajzë me numrin 2. Ky rend nuk ishte 
i rastësishëm dhe aspak kaotik, pavarësisht se çdo njeri 
do të kishte të drejtë të pyeste pse Lek Dukagjini vendosi 
që shtatën ta bashkonte me treshin, apo pse dhjetën ta 
kryqëzonte me gjashtën. Kjo ishte një formulë sekrete 
dhe emrat që i korrespondonin numrave i dinte dhe do 
të t’i dinte vetëm ai. Shqipëria më në fund kishte një 
sekret që e bënte shtet, sepse shtet pa sekrete nuk ka dhe 
nuk mund të ketë. Megjithatë, shartimi i fëmijëve kishte 
një logjikë të fortë bindëse dhe Lek Dukagjini kishte 
arsye ta konsideronte edhe si shkencore. Duke pasur 
parasysh tiparet e fëmijëve, karakteret, gjatësinë, ngjyrat 
e lëkurës, të syve dhe të flokëve, forcën e kockave, 
trashësinë, shëndetin dhe listën e sëmundjeve që secili 
nga fëmijët kishte kaluar përgjatë atyre viteve, gjë të 
cilën Lek Dukagjini e njihte mirë, sepse çdo fëmijë 
kishte skedën e vet të sëmundjeve dhe të alergjive, ai u 

mundua t’i kryqëzonte numrat në mënyrë të tillë që një 
vajzë me flokë biond të bashkohej me një djalë të 
zeshkët, ose një vajzë e shkurtër të çiftohej me një djalë 
të gjatë, ose që dikush, i cili kishte alergji nga puplat e 
pulave, të shartohej me dikë që kishte fobi nga lartësia 
apo që ai që kishte rrahje të shpeshta zemre të bashkohej 
me dikë që i kishte sytë më të fortë dhe zërin pak më të 
trashë se të tjerët. Duke punuar nën dritën e zbehtë të 
pishtarëve që vinin nga sheshi, Lek Dukagjini 
imagjinonte shqiptarin pas pesëdhjetë vjetësh, aq sa i 
duhet një race të krijojë një traditë brezash, e cila nuk 
prishet dhe nuk ndryshon më. Por ndryshimi i saj i 
dukshëm dhe superior me racat e tjera trashëgohet nga 
babai te djali, nga djali te nipi dhe kështu me radhë, siç 
kishte ndodhur me zebrat, të cilat në vitet e para të botës 
nuk kanë pasur vija mbi lëkurë, por ndoshta një kryqëzim 
rastësor me një specie tjetër më laramane dhe më të 
shthurur se ajo, ia ka bërë të pashqitshme dhe të 
paharrueshme rrjetën e litarëve të bardhë mbi kurriz. 
Shqiptari që Lek Dukagjini donte të krijonte, do të 
ishte i gjatë, me sy të kaltër, me nofulla të forta, me veshë 
të vegjël, me flokë të dendur ngjyrë okër, me duar të 
forta dhe gishta të gjatë, me këmbë të drejta si një karotë 
pa dhjamë, me kraharor të gjerë dhe shpatulla pak të 
përkulura, i ndjeshëm ndaj çdo teknike të re, praktik, 
trim, i menduar, i bindur dhe aspak i ngeshëm dhe 
kureshtar për t’iu përkushtuar gjërave të panevojshme si 
muzika, piktura, perënditë dhe dashuria. Ai duhet të 

dinte të luftonte dhe mbi të gjitha të kishte aftësi 
bindëse, sepse në shekujt e ardhshëm Shqipëria do t’i 
hapej pa dyshim botës duke i bindur të gjithë me fakte 
dhe me prova, se një rend pa Zot, pa prona, pa para dhe 
pa familje ishte arsyeja për të cilën ia vlente të jetoje. Ky 
njeri nuk do të ishte i bukur, ai do të ishte i qëndrueshëm, 
shumë i drejtë dhe shumë më këmbëngulës. Bukuria 
mund të lindte vetë nga ky shartim, por ajo nuk ishte 
qëllimi i Lek Dukagjinit. Madje, edhe gratë nuk kishin 
pse të ishin të bukura. Gjinjtë e tyre do të ishin të vegjël, 
por të fortë dhe pa shumë lëng, sepse në të kundërt 
burrat e tyre do të besonin se gratë kanë lindur për t’u 
shtrydhur. Flokët e tyre do të ishin të shkurtër, sqetullat 
dhe kofshët duhej të kishin sa më pak qime dhe push, 
sepse këto mbetje nga koha e kafshërisë së njeriut janë 
tregues i oreksit për seks dhe shërbejnë për t’u treguar 
burrave ku duhet t’i fërkojnë gratë që të ndizen. Këmbët 
e tyre duhet të ishin të plota, të bardha dhe pa tule, 
shputat të trasha dhe të gjera për të mbajtur sa më shumë 
peshë, sytë të thellë dhe të shkruar si qiejt në pranverë, 
dhëmbët sa më të bardhë për t’i dhënë më shumë 
shkëlqim buzëqeshjes, sepse buzëqeshja e shton 
lumturinë, lëkurën të butë, të shtrirë dhe të lëmuar, me 
sa më pak pore, të cilat dëshmojnë për teprinë e yndyrave, 
për vezët e prishura dhe ciklet e panevojshme të 
shthurjes, nëpër të cilat kalon jeta e një gruaje. Madje 
mundësisht lëkura e tyre duhej të ishte e tejdukshme, si 
ato orët të cilave ua sheh mekanizmin, gurët dhe 

zinxhirët, por zembereku i orës së tyre nuk do të ishte 
më në mes të këmbëve, siç kishte qenë për mijëra vjet, 
por diku në stomak, atje ku do të përgatiteshin ushqimet 
e Shqipërisë dhe ku do të lindnin shijet dhe recetat e 
ushqimeve. Ndërkohë që ato vetë duhej të ishin të 
vendosura, të drejta, të vëmendshme, të pastra dhe mbi 
të gjitha plot kurajë dhe fantazi, sepse gratë do të 
ngarkoheshin të sajonin gjellë me të gjitha llojet e 
bimëve, luleve, drurëve dhe specieve të panumërta që ka 
natyra. Lek Dukagjini besonte se njeriu ushqehej shumë 
keq dhe për këtë fajin e kanë pasur kryesisht gratë, pasi 
burrat i kanë mbyllur në shtëpi duke ua ndaluar 
marrëdhënien me natyrën dhe kësisoj ua kanë varfëruar 
mendjen, shpirtin dhe fantazinë. Burrat nuk kanë dashur 
kurrë që gratë të mendojnë, të krijojnë apo ta ndihmojnë 
njeriun të përshtatet me natyrën. Ata i kanë parë gratë si 
barqe për t’u mbushur me lëng dhe jo si një vegël arti 
për të kthyer natyrën në pasuri. Por gratë e Shqipërisë 
nuk do t’i pengonte kush ta njihnin natyrën dhe do të 
jetonin duke e përdorur atë, sepse përderisa nuk do të 
kishte familje, nuk do të kishte as xhelozi dhe ato mund 
të ishin të lira për të kthyer në ushqim me mijëra rrënjë 
apo barishte, për të ndryshuar mënyrën e gatimit të 
mijëra zogjve, kafshëve apo insekteve, të cilat njeriu as 
nuk ka tentuar t’i provojë për shkak të injorancës dhe 
paragjykimit. Njeriu ha vetëm mishin e disa kafshëve, të 
cilat, për shkak të urisë së tij, vijnë duke u rralluar, por 
shqiptarët do ta thyenin këtë rregull dhe do të kërkonin 

energji dhe shije edhe tek ato kafshë të cilat deri më sot 
ishin konsideruar të ndotura apo të papërshtatshme dhe 
ndoshta në një të ardhme të afert Lek Dukagjini mund 
ta rishikonte vendimin për ta populluar Shqipërinë edhe 
me mace, me qen, me dhelpra, me ujq, me lepuj, me 
kunadhe, me arinj, por pa lënë mënjanë gjarpërinjtë, 
iriqët, bretkosat, zhabat, si dhe një numër të pakufizuar 
insektesh, të cilat, nëse gatuheshin me salcën dhe kremin 
e duhur do t’i jepnin fund luftës së njerëzve për delet, 
viçat dhe pulat. Shqiptarët do të hanin çdo gjë, duke 
ndryshuar menynë e botës. Dhe kjo detyrë u takonte 
grave të cilat do të lindnin dhe do të rriteshin duke 
krijuar gjellë dhe ilaçe për të mundur sëmundjet. Nëse 
Shqipëria e siguronte ushqimin e vet në një mënyrë të 
ndryshme nga pjesa tjetër e botës dhe nëse ajo krijonte 
ilaçe që ia zgjasin jetën njeriut, atëherë pushtimi i botës 
me këto mjete do të ishte një formalitet që asnjë ushtri 
nuk mund ta ndalte dot. Për të arritur në këtë pikë, Lek 
Dukagjini donte shqiptarë të vendosur dhe këmbëngulës, 
të cilët asgjë nuk duhet t’i detyronte të hiqnin dorë nga 
qëllimi i vet. Asnjë kënaqësi e vogël, si ushqimi, pija, 
sportet, seksi, pronat apo bixhozi nuk do të mund ta 
joshnin shqiptarin të linte rrugën për ku ishte nisur dhe 
të hynte në një restorant apo në një dyqan për të shtyrë 
kohën, të cilën ai do ta mbushte me gjëra të tjera. Ai do 
të ishte specia më e përshtatshme, jo vetëm për shkak të 
fizikut, por kryesisht për shkak të imagjinatës dhe 
shpirtit krijues, sepse do të lindte për ta eksploruar 

natyrën deri në indet e saj më të fshehta, duke u futur në 
lëkurën e tokës për të nxjerrë minerale dhe pasuri, duke 
u zhytur në thellësi të detit për të shfrytëzuar florën e 
nënujshme, duke u ngjitur në ajër për të kapërcyer më 
shpejt hapësirat, si dhe duke përmirësuar të gjitha veglat 
e punës, kryesisht teknikën e lëvizjes sepse ishte e qartë 
që vetëm ai shtet që do të mund t’i jepte njerëzimit 
mundësi për t’u zhvendosur më shpejt nga një vend në 
tjetrin, do të fitonte betejën me të ardhmen. Historinë e 
botës e kanë dominuar të shpejtët, më shumë se të fortët 
dhe kjo është arsyeja pse lepujt janë ende nëpër këmbë, 
ndërsa mamuthët janë zhdukur apo pse macet janë ende 
gjallë, ndërsa dinozaurët prehen si fosile të gurta nëpër 
shkëmbinj. Shpejtësia është çelësi i mbijetesës dhe Zoti, 
që në përgjithësi nuk e ka ndihmuar shumë njeriun, jo 
më kot e ka bërë atë qenien më të ngathët nga të gjitha 
qeniet. Çdo mizë, çdo bletë, çdo peshk, çdo zog, çdo 
gjarpër dhe çdo kafshë është më e shpejtë se njeriu dhe 
kjo nuk mund të jetë e rastësishme. Lek Dukagjini 
kishte plot prova për të besuar se njerëzimi është shumë 
i ngathët, për të mos thënë i vonuar. Shqiptari që kishte 
në mendje Lek Dukagjini do të ishte njeriu më i shpejtë 
në histori. Natyrisht ai nuk do të vraponte, por do t’u 
jepte një kuptim dhe një ritëm tjetër karrocave dhe 
anijeve duke i lënë kuajt, velat dhe lopatat në mjerimin 
e tyre. Dhe atëherë kur shqiptarët të shfaqeshin përpara 
botës me një numër shpikjesh dhe përmirësimesh 
teknologjike të paimagjinueshme për popujt që janë 

mësuar ta presin gjithçka nga Zoti, bota do të bindej se 
njeriu është më i fortë se Zoti, sepse mendja e tij është 
më pjellore dhe shumë më e guximshme. Dhe njeriu 
mund ta arrijë këtë për sa kohë që ka ambicie, gjë të 
cilën Zoti nuk e ka. Zoti nuk ka asnjë ambicie, ai nuk do 
të arrijë askund, nuk do të shohë asgjë, sepse ai është 
gjithkund dhe beson se i di të gjitha gjërat, ndërsa njeriu 
kërkon të arrijë Zotin dhe ndoshta ta kalojë atë, prandaj 
ai e ka të domosdoshme të jetë më i shpejtë dhe më i 
zgjuar se Zoti. Ky do të ishte fundi i Zotit dhe brezat do 
t’i përkuleshin me nderim Lek Dukagjinit, njeriut, i cili 
u përpoq dhe ia arriti ta zëvendësonte Zotin, duke 
krijuar një popull dhe një racë shumë më të fortë sesa të 
gjitha racat që ai kishte krijuar. 

Kur zbardhi, Lek Dukagjini doli në dritare dhe pa 
Shqipërinë. Dielli sapo kishte nxjerrë syrin nga vetulla e 
një reje të ngrysur, duke lëshuar disa rreze mbi shtëpitë 
e qytetit. Pas pak, këshilltarët u mblodhën në shesh dhe 
bashkë me fëmijët u futën në godinën e spitalit. Erdhi 
ora e së vërtetës, tha Lek Dukagjini dhe doli jashtë duke 
parë vajzat që kishin filluar të dukeshin si gonxhet 
përpara çeljes, ndërsa djemtë i mbanin duart të 
kryqëzuara në mes, siç bëjnë ushtarët përpara se të 
nxjerrin shpatat që kanë vajosur gjithë natën. Ai bëri 
disa hapa drejt femijëve, siç bën një njeri kur ecën në një 
fushë të mbushur me lule, të cilat i shkel për t’i shijuar 
dhe në mes të vajzave që e mbanin kokën ulur dalloi 
Verën, që qeshte sikur të dinte diçka më tepër se të tjerët. 

Qukat i ishin fryrë si qershi, ndërsa lëkura i shkëlqente 
si një guaskë mermeri që sapo ishte larë në det. Pse po 
qesh, mendoi. Ajo ka kundërshtuar të bashkohej me një 
djalë dhe tani duhet të ishte duke qarë ose, të paktën, 
duhet të ishte e ngrysur dhe nervoze. Lek Dukagjini 
ndaloi këmbët përpara derës së spitalit dhe u skuq njëlloj 
si një gjysh që çon mbesën e vet në shtratin e një burri 
të panjohur. Në të vërtetë ai kishte një arsye për t’u 
skuqur, të paktën përpara historisë, sepse vendimi që 
kishte marrë për Verën nuk i ngjante asnjë rasti tjetër, 
sepse ka raste kur edhe Zoti bën përjashtime nga 
rregullat që i ka përcaktuar si të detyrueshme për gjithë 
të tjerët. Qëllon që edhe Zoti ka dobësitë dhe besëtytnitë 
e veta dhe kjo ndodh kur ai e njeh mirë botën dhe i di 
disa nga të fshehtat e saj më të imëta. Megjithatë, kur 
Zoti vendos të bëjë një përjashtim nga rregulli, këtë nuk 
e bën për t’u hakmarrë, por për të ndihmuar dikë. Nuk 
është e rastësishme që ai ka vendosur që luanët dhe 
tigrat të ushqehen me kafshë të tjera, kjo për t’ua rritur 
atyre madhështinë dhe forcën, ndërsa zogjtë i ushqen 
me insekte, sepse nuk do që krahët e tyre të rriten aq 
shumë, sa të fluturojnë në lartësitë ku ai jeton. Lek 
Dukagjini ishte sjellë njëlloj, duke i trajtuar disa prej 
fëmijëve si luanë dhe si tigra dhe disa të tjerë si zogj dhe 
kjo e vinte pak në siklet atë ditë nëntori të mbushur me 
re. Nëse të gjitha çiftet e fëmijëve, ai i kishte përzgjedhur 
duke pasur parasysh vetëm kriteret gjenetike, sëmundjet, 
gjatësinë, peshën, rrahjet e zemrës, flokët, lëkurën dhe 


434 


zakonet, por jo bukurinë dhe karakterin, në rastin e 
Verës ai kishte ndjekur një shteg tjetër. Atë e kishte 
bashkuar me Enverin dhe ky ishte i vetmi rast kur Lek 
Dukagjini nuk ishte menduar fare. Që kur i kishin thënë 
se Vera nuk donte të bashkohej me asnjë djalë, ai 
menjëherë e kishte çiftuar me Enverin, ndoshta duke 
menduar se nga ata dy fëmijë të cilët kishin lënë më 
shumë gjurmë në lëkurën e tij prej njeriu, mund të 
ndërtonte një racë njerëzish të ndryshëm dhe më të 
fortë se të tjerët, pasardhësit e të cilëve duhej të ishin 
edhe të bukur, edhe të fortë, edhe të llastuar, edhe 
kokëfortë, edhe të egër, edhe nazelinj, prandaj dhe duhej 
të ishin të ndryshëm dhe të spikatur, sepse një ditë, 
ndoshta ata do ta drejtonin Shqipërinë. Meqë Vera sillej 
si të ishte mbesa e tij, Enveri sillej si të ishte i biri, ndaj 
Lek Dukagjini që nuk kishte familje, kishte vendosur ta 
krijonte atë, duke besuar se pushteti nuk trashëgohet 
vetëm nga gjaku, por kryesisht nga sjellja. Nga të gjithë 
djemtë e ishullit, Enveri kishte treguar në çdo rast 
besnikëri, këmbëngulje, bindje dhe prirje për sundim. 
Enveri ishte i vetmi fëmijë, të cilit ai nuk ia kishte 
ndryshuar emrin dhe lidhja e tij me atë fëmijë, që për 
herë të parë e kishte quajtur Zot, kalonte nga një ndjenjë 
e çuditshme ngjashmërie, të cilën ai nuk e shpjegonte 
dot herë pas here. Nuk kuptoj nëse ai më ngjan mua, apo 
unë i ngjaj atij, mendonte nganjëherë Lek Dukagjini, 
duke parë Enverin që rritej dhe sytë e kaltër i shndrisnin 
si një luani të vogël që mezi pret t’i japin leje të shkojë 

për gjah. Enveri u thoshte të gjithëve se një ditë do të 
bëhej si Lek Dukagjini dhe në Shqipëri njerëzit kishin 
filluar të mësoheshin me këtë fakt, të cilin Lek Dukagjini 
as nuk e kundërshtonte dhe as nuk e ushqente, por 
vetëm e kundronte, siç bën një pemë e madhe kur sheh 
se krah saj po lind një pemë me e vogël, e cila i zbon të 
gjitha mizat, pemët dhe lulet e tjera duke pritur që pema 
e vjetër të rrëzohet nga pesha dhe kalbja dhe atëherë ajo 
të mbetet vetëm, duke mbretëruar në pyll. Enveri kishte 
nisur t’i ngjante pemës së vogël që ushqehet me 
lëvozhgën dhe rrënjët e pemës se madhe. Të shohim se 
çfarë do të lindë nga ky bashkim, tha me vete. Duke i 
hequr sytë nga qukat e ndritshme të Verës hyri në spital, 
mblodhi këshilltarët dhe u tha: Kam vendosur që ju të 
mos merrni pjesë në ngjizjen e fëmijëve. Siç ju thashë, 
bashkimi i tyre do të përbëjë një sekret shtetëror. Askush 
nuk duhet të dijë se kush është babai dhe nëna e 
foshnjave që do të lindin sot. Kjo nuk do të thotë se nuk 
kam besim te ju, por Zoti gjithmonë merr masat e 
duhura për t’i ndaluar engjëjt dhe murgjit ta njohin dhe 
ta tregojnë magjinë e krijimit, nëse një ditë ata merren 
peng nga njerëzit. Nga të gjithë ne, vetëm unë jam i aftë 
ta ruaj këtë sekret, sepse mua nuk mund të më pyesë 
askush dhe asgjë nuk mund të më detyrojë të flas, deri 
ditën që do të vdes. Prandaj kam vendosur që ju të mos 
bëheni pjesë e kësaj ngjarjeje. Këtë detyrë ia kam 
ngarkuar Shtunit. Ai nuk mban mend asgjë dhe kujtesa 
e tij nuk mund të riprodhojë asnjë hollësi.Tani duhet të 

dilni. Këshilltarët nuk folën, por shumica e tyre u çliruan, 
sepse të ishe dëshmitar i një bashkimi mes një burri të 
pamësuar dhe një gruaje të virgjër nuk ishte ndonjë gjë 
për t’u lakmuar. Lek Dukagjini i pa të gjithë një nga një 
dhe sytë i mbetën te David Blunata. Kishte kohë që nuk 
e kishte parë dhe fytyra e tij e hollë, nofullat e gjera dhe 
me pak mjekër, lëkura e tejdukshme, buzët e gjata dhe 
balli tij i lartë, ia nxitën fantazinë, siç i ndodh një piktori 
kur sheh një model të vlefshëm. Ja, kjo është fytyra që 
duhet të kenë burrat në Shqipëri, tha me vete, dhe 
mendoi se sikur të kishte pasur mundësi do ta kishte 
kopjuar fytyrën e David Blunatës dhe t’ua ngjiste si një 
maskë të gjithë shqiptarëve. David Blunata ndaloi 
këmbët dhe kur mbetën vetëm i tha: Zoti nuk do të 
kishte kurajë t’ua fshihte fëmijët prindërve. Në çdo rast 
tjetër Lek Dukagjini do të ishte nxirë në fytyrë sikur 
dikush të kishte provuar t’ia prishte shijen e asaj dite të 
madhe,por me David Blunatën ai kishte një marrëdhënie 
tjetër. Me atë njeri as nuk mërzitej dhe as nuk acarohej, 
por natyrisht as nuk afrohej. Të gjithë në ishull e dinin 
se David Blunata kishte një liri të cilën e kishte fituar pa 
kundërshtuar kurrë. Gjatë atyre viteve ata ishin takuar 
shumë pak dhe kishin folur edhe më pak, sepse në 
përgjithësi secili e shmangte takimin me tjetrin. David 
Blunata kishte marrë pjesë në të gjitha mbledhjet që 
Lek Dukagjini bënte me këshilltarët, por gjithnjë rrinte 
vetëm, i fshehur në fund të sallës dhe balli i tij i lartë nuk 
lëvizte dhe as nuk rrudhej nga gjërat e çuditshme dhe 

shpesh të papranueshme që dëgjonte. Ai i bënte të gjitha 
punët që i kërkoheshin dhe në këmbim kërkonte vetëm 
një gjë: ta linin vetëm. Kohën e shkonte nëpër arat dhe 
shkëmbinjtë e Shqipërisë dhe kurrë nuk hiqte dorë nga 
noti, edhe në ditët më të ashpra të vitit. Prandaj lëkurën 
e kishte gjithmonë në ngjyrën e një pjeshke të pjekur 
nga dielli, ndërsa sytë të pastër si fundi i detit. Lek 
Dukagjini e shikonte drejt në sy dhe mendonte se ato 
tipare që i kishte parë përpara shumë vitesh, as ishin 
plakur dhe as ishin shëmtuar, siç kishte ndodhur me 
këshilltaret e tjerë. Vetëm ky njeri nuk ka ndryshuar në 
gjithë këto vite, mendoi. Vetmia e ka mbajtur të ri dhe të 
bukur. David Blunata nuk lëvizte, gjë që e shtyu Lek 
Dukagjinin t’i thoshte: Zoti nuk ka guximin tim dhe 
kjo është arsyeja që unë fitoj. Gjatë gjithë natës jam 
marrë me formulën e shartimit të fëmijëve. Kam 
përcaktuar deri në detaje si do të jenë njerëzit në Shqipëri 
pas disa vitesh. Sa të gjatë, sa të shëndoshë, sa të shkathët, 
sa të fortë, sa të durueshëm, sa të shëndetshëm, sa 
alergjikë, sa besnikë dhe sa tradhtarë. E vetmja gjë që 
nuk më ka interesuar është t’i bëj të bukur. Megjithatë, 
kur të pashë sot, mendova se fytyra jote do të ishte më e 
përshtatshmja për burrat e Shqipërisë. Edhe Zoti ka 
dobësitë e tij, sidomos kur takohet me njerëz që dikur i 
ka dashur. Dhe tani po mendoja se ndoshta duhet të të 
kisha detyruar të mbarsje njërën nga vajzat. Pas disa 
brezash koka jote dhe balli yt do të ishin tipikë në këtë 
vend, ku të gjithë burrat do të ngjanin si binjakë përmes 

një shartimi të kujdesshëm që filloi sot dhe që do të 
vazhdojë për shumë shekuj. Do të ishte fat i madh për 
këtë vend. Të gjithë burrat do të mendonin si unë dhe 
do të dukeshin si ty. David Blunata ngriti mjekrën lart 
dhe Lek Dukagjini ndjeu erën e qiparisit që iu ngjit pas 
buzëve si një parfum. Unë nuk mund të fle me një grua 
që nuk e dua, tha David Blunata. Edhe murgjit kështu 
përgjigjen kur njerëzit i ngacmojnë, por gjithë ditën 
mendojnë si ta përmirësojnë punën e Zotit të tyre, tha 
Lek Dukagjini dhe i ktheu krahët duke menduar se në 
të ardhmen duhet t’i kushtonte më shumë vëmendje 
David Blunatës. Sytë dhe era e tij nuk i kishin pëlqyer. 
Duket si një njeri që mendon për gjëra të ndaluara, 
mendoi, dhe atë çast e fshiu nga kujtesa shijen e hidhur 
të takimit me të, sepse fëmijët i dolën përpara si një grup 
engjëjsh që presin nga Zoti urdhrin për t’u puthur. Kur 
e marta e 28 nëntorit kaloi në histori, të gjitha gratë e 
Shqipërisë ishin mbarsur.Të paktën kështu mendoi Lek 
Dukagjini për sa kohë që secila prej tyre kishte kaluar 
nëpër ritualin e lashtë sa bota të bashkimit me një burrë, 
akt ky i domosdoshëm për të lindur një fëmijë, por jo 
gjithmonë i mjaftueshëm. Shtuni kishte dalë i fundit 
nga ndërtesa e spitalit dhe atë mëngjes kishte qeshur më 
shumë se kurrë. Një diell i zbehtë, që nuk ishte çliruar 
dot plotësisht nga perdja e reve të një dite më parë, i 
kishte hipur mbi vetulla duke ia ndriçuar fytyrën që nuk 
tregonte asnjë shenjë lodhjeje apo habie. Gjatë gjithë 
ditës ai i kishte futur fëmijët me radhë në dhoma të 

veçanta duke respektuar numrat e Lek Dukagjinit dhe 
asnjëherë nuk kishte dalë jashtë për të raportuar diçka 
që nuk shkonte apo që nuk ishte kryer sipas rregullave. 
Fëmijët ishin sjellë përgjithësisht mirë, nuk kishin 
kundërshtuar dhe nuk ishin përpjekur t’i largonin fashat, 
me të cilat ai ua lidhte sytë. Me përjashtim të një djali që 
nuk kishte mundur dot të forcohej sa duhej dhe të 
depërtonte brenda trupit të vajzës, por që më vonë, me 
ndihmën e Shtunit dhe të një gote me fruta pylli dhe 
me mjaltë e kishte përmbushur këtë detyrim, si dhe të 
dy apo tre vajzave që kishin nisur të qanin nga dhimbjet, 
duke mbledhur këmbët dhe duke e larguar përkohësisht 
nga shënjestra e djemve plagën e tyre të hapur, asgjë 
tjetër nuk e kishte prishur magjinë e ngjizjes së brezit të 
dytë të shqiptarëve. Shtuni u kishte qëndruar fëmijëve 
te koka, duke u folur me ijalët e duhura, herë inkurajuese, 
herë nxitëse, herë urdhëruese dhe herë të ëmbla dhe 
ngushëlluese dhe kjo pedagogji kishte pasur pa dyshim 
ndikimin e vet në gjithë mbarëvajtjen e punëve. Lek 
Dukagjinit nuk i mbetej veçse ta përgëzonte duke i 
hedhur dorën mbi supe dhe duke nuhatur erën e rrëshirës 
që ai kishte sjellë nga gjithë ai stërmundim i zgjatur, ku 
trupat fërkoheshin si pemë. Ke hyrë në histori, Shtun, i 
tha ai. Nëse në të gjitha kohërat njerëzve u është dashur 
një burrë dhe një grua për të lindur, tani atyre u duhet 
një burrë, një grua dhe një burrë si ti. Shtuni u drejtua 
dhe pa i hequr sytë nga godina e spitalit, sikur kishte 
harruar aty diçka që nuk e mbante mend, u përgjigj: 

Shtuni do të bëhet baba. Lek Dukagjini e pa edhe një 
herë Shtunin me kujdes dhe madje ia kaloi hundën 
nëpër trup si për të kuptuar se çfarë kishte bërë ai njeri 
që tani pretendonte se do të bëhej baba, por pastaj hoqi 
dorë nga ky hetim, sepse sigurisht që Shtuni nuk mund 
të kishte as guximin dhe as kthjelltësinë e duhur për të 
mbarsur një vajzë, në vend të ndonjë djali që ndoshta 
nuk kishte arritur ta bënte dot atë punë. Pa dyshim që t’i 
do të bëhesh baba,i tha duke qeshur Shtunit. Njëlloj si 
të gjithë burrat e Shqipërisë, edhe t’i do të kesh shumë 
fëmijë, sepse në Shqipëri fëmijët janë të përbashkët. 
Shtuni u përkëdhel nga ijalët e Lek Dukagjinit, ashtu si 
çdo njeri, të cilit Zoti i njeh atësinë e fëmijës dhe duke 
ikur ktheu kokën dhe i tha: Vera qesh, ndërsa Enveri 
qan. Lek Dukagjini u djersit, por dita kishte qenë e gjatë 
dhe ai vendosi të mos bënte më asnjë pyetje tjetër. E 
vetmja gjë që donte të bënte ishte të flinte siç do të bënte 
çdo Zot, pasi kishte vënë rregull në punët e botës. Muzgu 
ra mbi Shqipëri dhe para se të vinte mbrëmja disa zogj 
kaluan një copë herë duke u rrotulluar mbi qytet dhe 
pasi u përplasën u ngjitën dhe u puthën me njëri- tjetrin, 
lëshuan disa pupla dhe ikën duke mos i kthyer më kokat 
pas. Lek Dukagjini u zgjua pas dy ditësh dhe ndjeu një 
pickim në gjoks. Ndoshta jam lodhur, tha. Zemra ime 
po troket si një orë, për të më kujtuar se i kam mbajtur 
premtimet e mia dhe herët apo vonë duhet të largohem 
për t’i lënë njerëzit vetëm. Megjithatë, ishte i gëzuar, i 
qetë dhe në humor të mirë dhe duke larë mjekrën dhe 

flokët me ujë të pastër, siç bënte çdo mëngjes, mendoi se 
deri ditën që do të lindte fëmija i parë ai do të ishte 
sërish në Shqipëri duke u mësuar njerëzve se Zoti 
kërkon qetësi, rregull dhe respekt edhe kur mungon. Më 
pas duhej të vendoste se kur do të vdiste,por deri atëherë 
kishte edhe nëntë muaj kohë. 

E para nga vajzat që tregoi shenjat e barrës që kishte 
në trup ishte Hëna. Gjinjtë e veckël iu forcuan, faqet iu 
skuqën, krahët iu shëndoshën dhe kur ecte në bulevardin 
e zambakëve dukej si ato patat që i hapin këmbët për të 
ruajtur ekuilibrin, të cilin natyra ua ka dhënë pa kursim 
në ujë, por jo në tokë. Në ishull filluan ta tregonin me 
gisht dhe djemtë qeshnin kur ajo kalonte me fustanin 
që i ngushtohej pas barkut, sikur donte ta mbulonte. 
Vajzat e tjera e shihnin me kureshtje, duke pritur të 
bëheshin si ajo dhe një ditë Vera i tha: Ja pse nuk doja 
të bashkohesha me një djalë. Ti je shëmtuar, ndërsa unë 
jam akoma e freskët si një lule. Edhe ti do të bëhesh 
shumë shpejt si unë,u përgjigj Hëna duke u skuqur, jo 
dhe aq nga turpi sesa nga egërsia që u mbin si kërpudhë 
e hidhur në lëkurë të gjitha grave të mbarsura. Unë nuk 
do të lind, tha Vera, jam e bindur që koha ime nuk ka 
ardhur. Lek Dukagjini është një gjysh i dhimbsur. Ai 
zgjodhi për mua një njeri që nuk më mbarsi, sepse është 
shterp. 

Hëna u skuq edhe më shumë duke menduar se Vera 
e kishte hequr fashën nga sytë dhe e kishte parë djalin 
me të cilin ishte bashkuar dhe nga zilia apo nga inati, 

që ajo, ndryshe nga Vera, nuk do ta dinte kurrë se kush 
ishte babai i fëmijës që kishte në bark, i ktheu kurrizin 
dhe iku duke mërmëritur nëpër dhëmbë. Por, pas disa 
ditësh, edhe vajzat e tjera filluan t’i ngjajnë Hënës dhe 
në fund të shkurtit tufa e patave shëtiste çdo pasdite në 
bulevardin e zambakëve, duke çuçuritur me zë të ulët, siç 
bëjnë zogjtë kur janë nën të njëjtën re. Dikujt prej tyre 
i ishin fryrë sytë, dikush i kërkonte Aleksandrit reçel 
dhe peshq të fërguar. Dikush thoshte se kishte nisur të 
shihte ëndrra me kuaj të bardhë që fluturonin mbi det, 
dikush mbante një erë të panjohur që për disa është era 
e foshnjës, ndërsa për disa të tjerë era e lëngut të burrave 
që përhapet në trupin e një gruaje si një liqen i ngathët 
në legenin e një lugine. Dikush tjetër thoshte se i dukej 
vetja si një pemë brenda së cilës troket pa pushim sqepi 
i një qukapiku të kuq, një tjetër kishte nisur të kishte 
dhimbje në shpinë dhe nyjat e këmbëve i ishin ënjtur 
dhe nxirë si patëllxhanë me tul, ndërsa një tjetër, prej 
disa ditësh i kishte hequr mbathjet e bardha dhe poshtë 
fustanit të gjatë i dukeshin kofshët e majme dhe të 
lëmuara që gratë me barrë i kanë gjithmonë bezdi. 

Djemtë, që ashtu si në çdo vend tjetër, edhe në Shqipëri, 
janë pak më të paturpshëm se vajzat, mblidheshin në 
breg të detit duke treguar historitë e tyre të mbushura 
më shumë me fantazi, sesa me të vërteta. Dikush thoshte 
se vajza me të cilën kishte ijetur e kishte kafshuar dhe 
tregonte disa shenja në shpatull që dukeshin si rrudhat e 
një karrigeje mbi qilim. Dikush përshkruante me imtësi 

lëkurën e vajzës, gojën që sipas tij mbante një erë të fortë 
pjeshke të lëngshme, gjinjtë të cilat ajo nuk lejonte t’ia 
shtypnin, sepse i dhembnin dhe atëherë bërtiste duke 
i kërkuar ndihmë Shtunit, pastaj këmbët e hapura në 
mes të të cilave ai mezi ishte futur, sepse sytë i kishte 
të mbyllur, dhe në fund edhe rrëshqitjen gjithë jargë 
mbi trupin e vajzës, pasi përvëlimi që kishte ndjerë e 
kishte detyruar të dridhej, të lëngëzohej dhe të shuhej 
siç i ndodh një kandili që ka ngecur në rrjetën e një 
leshteriku. Ndërsa një djalë tjetër, i cili kishte disa ditë 
që dukej i mërzitur ankohej se Shtuni nuk e kishte lënë 
të fuste gjuhën në sqetullat e vajzës, sepse, sa herë që ai 
ulte kokën, Shtuni e tërhiqte duke e kapur për zverku, 
e detyronte të rrinte drejt sikur të ishte në një bankë 
dhe sapo ai futej në barkun e gruas me të cilën e kishin 
çiftuar, Shtuni i hipte sipër dhe prandaj ai më shumë sesa 
kënaqësi kishte provuar një ndëshkim, si ajo që provon 
një kalë kur një pemë i hipën mbi kurriz, torturë, të cilën 
ndoshta nuk do të donte ta përjetonte më, të paktën, 
siç thoshte ai, kurrë më në prani të Shtunit. Gati çdo 
natë djemtë mblidheshin në bulevardin e zambakëve 
duke ndryshuar rendin e gjërave që kishin treguar një 
ditë më parë, siç ndodh gjithmonë me kuajt, të cilët nuk 
e mbajnë mend se në cilin livadh, në cilën stallë apo 
në cilin shteg i kanë kapur pelat e tyre, sepse hutimi 
dhe tërbimi ka qenë aq i madh sa e vetmja gjë e që ata 
mbajnë mend është bishti i pelës dhe jo rruga. Por nga të 
gjithë vetëm Enveri nuk fliste për çastet që kishte kaluar 

mbi trupin e vajzës me të cilin e kishte bashkuar shorti 
i Lek Dukagjinit. Ajo kishte qenë e ftohtë, e sigurt, dhe 
asnjë çast nuk i kishte folur në vesh, siç thoshin djemtë 
se kishin bërë vajzat e tjera. Ajo dukej si një trëndafil që 
i mbronte petalet e veta nga era, duke i sulmuar bletët që 
donin t’i thithnin nektarin me gjembat e veta. Ajo nuk e 
kishte puthur asnjëherë, nuk kishte shfaqur asnjë dobësi, 
nuk e kishte përqafuar dhe prandaj dashuria e tyre kishte 
zgjatur shumë pak, pothuajse aq sa një shtrëngim dore. 
Kjo ishte arsyeja që Enveri kishte pasur vështirësitë e 
veta dhe në fillim e kishte pasur të pamundur të forcohej 
në mes të këmbëve. Po të mos ishte Shtuni, ndoshta do 
ta kishte lënë vajzën atje dhe do të kishte dalë jashtë, 
por krenaria e burrit dhe nxitja që i bënte Shtuni herë 
pas here, duke e pickuar në kurriz, duke i fryrë në vesh 
siç bëjnë blegtorët me lëkurat e kafshëve që i hapin, i 
zbusin dhe pastaj i mbushin me qumësht apo duke i 
kaluar një pendë pule nën sqetulla për ta eksituar, më në 
fund e kishte ndihmuar të ngrihej dhe ta fuste thumbin 
e vet në gonxhen gjithë fara të vajzës. Atij i kujtohej se 
si duke u munduar, kishte qarë nga sikleti dhe vajza që ia 
kishte prekur lotët me duar kishte qeshur. Ndoshta duke 
u tallur me qulljen e tij të pamjaftueshme. Nga inati që 
trupi nuk po i përgjigjej siç duhej, nga ngadalësia dhe 
nga sedra e lënduar, Enveri kishte sulmuar më fort duke 
ia shtrënguar gjinjtë siç bëjnë peshkatarët kur shtrydhin 
një sepje të majmur, por ajo nuk ishte ndjerë dhe nuk 
kishte bërtitur dhe Enverit i ishte dukur sikur po bënte 

dashuri me një grua prej mermeri, e cila nuk ngrohej, 
nuk përndizej, por vetëm ftohej, pavarësisht nga lëngjet 
e nxehta që i derdheshin në trup. Që atë ditë Enveri 
nuk kishte më gjumë. Ai mendonte vetëm si ta gjente 
vajzën me sjellje trëndafili për t’i grisur petalet në sy 
të gjithë Shqipërisë, duke ia këputur një nga një. Çdo 
dilte pasdite në bulevardin e zambakëve dhe i shikonte 
vajzat me radhë, siç bën një lulishtar që kërkon të gjejë 
trëndafilin që i ka çarë gishtin me gjemb, në errësirën e 
kopshtit. Megjithatë deri atë ditë nuk i ishte afruar dot 
as aromës dhe as gjembit të trëndafilit që kërkonte dhe 
prandaj kafshonte buzët e veta në dëshpërim. 

Në pranverë barqet e grave të Shqipërisë ishin rritur 
dhe buzët e tyre ishin fryrë nga qumështi. Dhëmbët u 
ishin zbardhur, ndërsa krahët kishin marrë një ngjyrë të 
verdhë, si ato pemët që lyhen me mjaltë për të larguar 
mushkonjat. E vetmja që nuk tregonte asnjë shenjë barre 
ishte Vera. Ajo dilte në dritare çdo mëngjes dhe nxirrte 
në diell format e trupit të saj që nuk ndryshonte dhe 
nuk fryhej sikur donte t’u thoshte të gjitha vajzave të 
tjera se ajo e kishte mbajtur ijalën: nuk kishte lejuar të 
mbetej shtatzënë. Këshilltarët që i kontrollonin të gjitha 
shtatzënat imtësisht çdo të hënë pasdite, i thanë Lek 
Dukagjinit se Vera nuk ishte mbarsur. Ajo vajzë i ka 
farat në kokë dhe jo në bark- tha ai dhe bëri me dorë 
që ta linin vetëm. Lek Dukagjini ishte përgatitur që 
ndonjëra nga gratë e Shqipërisë nuk do të lindte, sepse 
ashtu si Zoti edhe ai e dinte se njerëzit kanë disa cene në 

trup, të cilat herë pas here ngrenë krye dhe nuk i lejojnë 
t’iu përgjigjen të gjitha detyrimeve të jetës. Por në rastin 
e Verës ishte ndryshe. Ai kishte dështuar çiftimin e të 
birit me mbesën e vet, të paktën kështu i dukej atij. Kur 
kishte bashkuar djemtë dhe vajzat, vetëm Enverin dhe 
Verën i kishte trajtuar ndryshe, duke mos e respektuar 
kriterin gjenetik që kishte vendosur, por duke u nisur 
vetëm nga simpatia dhe nevoja për të krijuar një linjë 
trashëgimie pak më të privilegjuar nga të tjerat. Nëse ajo 
që kishte bërë nuk mund të quhej dashuri, sepse kjo ijalë 
ishte e huaj për Lek Dukagjinin, atëherë, pa dyshim, 
vendimi që kishte marrë mund të quhej një përjashtim 
nga rregulli. Sa herë që Zoti shkel ligjet e veta, ai 
pendohet dhe ky ishte edhe rasti i Lek Dukagjinit, por 
mjekësia në ato vite nuk ishte ende e përparuar aq sa 
duhet, që ai të kuptonte kush ishte shterpë nga ata të 
dy: Enveri apo Vera. Një here ai mendoi se duhej t’i 
kryqëzonte Verën dhe Enverin me të rinj të tjerë, në 
mënyrë që të gjente se kush prej tyre ishte fajtori, kush 
prej tyre kishte shkretëtirën në bark apo kush i kishte 
farat më të dobëta dhe më dembele për të mbjellë tokën 
e tjetrit, por pastaj hoqi dorë sepse nëse do t’i shkonte 
deri në fund kësaj prove kokëfortë, atëherë të gjithë do 
ta merrnin vesh se Enveri dhe Vera ishin bashkuar pa 
sukses me njëri-tjetrin, një informacion që ai nuk kishte 
ndërmend ta shiste aq lirë dhe aq shpejt. Le të mendojnë 
se Vera është shterpë, tha me vete. Shterpësia e grave 
ka çmim më të lirë se ajo e burrave. Mirëpo disa javë 

me vonë, kur këshilltarët erdhën t’i raportonin sërish, 
për t’i thënë se Vera, jo vetëm që nuk ishte e mërzitur, 
por përkundrazi, krenohej që kishte arritur ta shmangte 
barrën, sepse Lek Dukagjini e kishte bashkuar me një 
djalë që ishte shterp, ai mendoi se ndoshta duhej t’i 
kërkonte vajzës të heshtte, sepse një grua që krenohet 
se nuk lind, nuk është dhe nuk mund të jetë një model 
i përshtatshëm për një vend që ka vendosur ta shtojë në 
mënyrë bindëse dhe të studiuar popullsinë e vet. Për më 
tepër që Lek Dukagjini nuk donte që në ishull të merrej 
vesh se Vera ishte çiftuar me Enverin dhe nëse Vera e 
kishte kuptuar se me kë ishte bashkuar dhe për më tepër 
nëse e kishte ndjerë se Enveri ishte shterp, atëherë gjërat 
kishin shkuar larg. Ai donte ta mbronte Enverin, sepse 
shterpësia sigurisht që do ta dëmtonte fuqinë e tij prej 
një njeriu të hekurt dhe të vendosur. Djemtë e tjerë të 
ishullit do të talleshin me të dhe vajzat do ta mëshironin, 
sepse gratë nuk ua falin kurrë shterpësinë burrave. Ky 
cen i shëmton burrat më shumë se verbëria, ai i dobëson 
më shumë se çdo gjymtim dhe i poshtëron më shumë 
se shurdhëria, marrëzia dhe varfëria. Duhet të merrem 
seriozisht me këtë fëmijë, mendoi Lek Dukagjini, sepse 
sëmundjet e fëmijëve përhapen më shpejt se era. 

Një ditë ai doli në bulevardin e zambakëve, qëndroi 
përpara shtëpisë së Verës dhe priti derisa ajo doli 
në dritare si një trëndafil që ka orën e vet të takimit 
me diellin. Hija e tij u zgjat dhe Vera uli kokën sikur 
donte të mbrohej. Erdha të të prek barkun, i tha Lek 

Dukagjini. Dora e Zotit ia lehtëson lindjen femijës. 
Vera ngriti barkun e saj të hollë mbi dritare dhe duke 
qeshur i tha: Unë nuk do të lind për sa kohë që gjyshi 
im është gjallë. Lek Dukagjini u zgjat mbi parvaz dhe 
duke i vënë dorën mbi bark i tha: Zoti nuk ka qejf kur 
njerëzit i përmendin vdekjen, ndërsa çdo gjysh do të 
donte një fëmijë për ta mbajtur në prehër deri ditën kur 
do të ikte nga kjo botë. Pastaj duke ngrysur vetullat që e 
zunë diellin e asaj pasditeje si një perde vazhdoi: E kam 
marrë vesh që nuk je mbarsur. Dua të di pse nuk doje 
të kishe një fëmijë, sepse kjo është detyra e çdo gruaje 
në Shqipëri. Vera mbylli pak sytë, siç bëjnë trëndafilat 
kur nuk e shohin diellin dhe u përgjigj: Në Shqipëri ka 
shumë gra, por nuk ka asnjë trëndafil. Unë kam vendosur 
të sillem si lule, të tjerët le të sillen si njerëz, madje disa 
edhe si kafshë. Lek Dukagjini ndjeu gjakun t’i mblidhej 
në mes të syve, por siç bën Zoti kur nuk e jep veten 
përpara njerëzve të zakonshëm, edhe ai vendosi të mos 
shpërthente. Në fund të fundit po fliste me një fëmijë, 
të cilën vetë e kishte llastuar ditën që i kishte lejuar t’i 
vizatonte zemra dhe kryqe në fytyrë. Madje edhe më 
shumë se kaq, e kishte lejuar ta trajtonte si një viç të 
mbushur me quka. Është e vërtetë që disa njerëz sillen 
si lule, disa të tjerë si kafshë, madje ka edhe disa që sillen 
si zogj dhe herë pas here fluturojnë mbi qiellin tonë, 
duke na kujtuar se ka botë edhe përtej detit. Por të gjitha 
qeniet mbi këtë tokë kanë diçka të përbashkët. Ato bëjnë 
atë që u kërkohet nga Zoti i tyre. Ti mund të jetosh si 

një lule apo si një trëndafil, por duhet të bindesh dhe 
t’u japësh mundësi farave që ke në bark të shtohen dhe 
të çelin për të zbukuruar vendin tonë. Dhe unë që kam 
vendosur të bëj Zotin në Shqipëri, jam përgjegjës për 
gjithçka ndodh dhe asgjë nuk mund ndodhë kundër 
dëshirës sime. Nëse këtë herë ti iu shmange detyrimit 
për të lindur një fëmijë, shumë shpejt do të të bashkoj 
sërish, sepse nuk dua të vdes pa e parë barkun e fryrë 
të mbesës sime. Megjithatë, duhet të më thuash diçka. 
Kush ishte djali me të cilin u bashkove? Verës iu shtuan 
qukat në fytyrë dhe duke kaluar dorën mbi bark, sikur 
donte të mbronte pjellorinë e saj nga të gjitha dyshimet 
tha: Ti e di me kë jam bashkuar, ndërsa unë i kisha sytë 
e mbyllura dhe nuk e pashë. Megjithatë, ai njeri ka një 
kurriz të ftohtë, këmbë të gjata dhe duar të hekurta. Ai 
nuk do të arrijë kurrë të mbarsë një grua, sepse ai e urren 
dashurinë. Më duket sikur Zoti i ka ngarkuar detyra të 
tjera, duke ia hequr të drejtën të dojë dhe ta duan. Lek 
Dukagjini u afrua pak nga parvazi, duke e parë Verën siç 
sheh një viç, një lule që duhet ta këpusë për të shpëtuar 
nga era e saj e fortë. Flokët i ishin ngritur në ajër dhe 
sytë i ishin skuqur. Mjaft u solla si gjysh me këtë fëmijë, 
mendoi, dhe duke shtrënguar duart që i djersinin i tha: 
Natyrisht që unë e di me kë je bashkuar, megjithëse 
është shpejt për të thënë se kush prej jush është shterp. 
Sidoqoftë duhet të të them diçka, sepse kjo mund të 
jetë hera e fundit që takohemi. Në këtë ishull ka disa 
rregulla. Dashuria nuk lejohet. Familja konsiderohet e 

dëmshme dhe për këtë arsye askush nuk duhet të njohë 
babanë apo nënën e vet. Nëse ti e ke kuptuar me kë je 
bashkuar dhe këtë ua tregon të gjitha vajzave të tjera, 
duhet ta dish se shumë shpejt do të kesh fatin e të gjithë 
atyre që magjepsen nga dashuria dhe gjërat e ndaluara. 
Njeriu me të cilin vendosa të të bashkojë nuk është si 
gjithë të tjerët. Unë kam vendosur ta mbrojë atë nga 
dobësia dhe nga ijalët, që aq shumë e dëmtojnë forcën e 
një burri me sedër dhe me kurajë. Prandaj kam ardhur të 
të them se, jo vetëm që do ta ruash për gjithë jetën këtë 
të fshehtë që t’i ka përcëlluar petalet, por nga ana tjetër 
nuk duhet t’i bindësh vajzat e Shqipërisë se barra është 
një e keqe që duhet shmangur. Dije se po t’i them këto 
për të të mbrojtur. Njeriu me të cilin ke ijetur nuk të njeh, 
por nëse ai merr vesh se kush je, atëherë do të të vrasë, 
sepse ai nuk do t’ia pranonte kurrë vetes shterpësinë 
për të cilën ndoshta je t’i fajtorja. Më kuptove trëndafil! 
-tha Lek Dukagjini duke hapur sytë, ndërsa Vera ishte 
strukur në hijen e shtëpisë, sikur donte të mbrohej dhe 
që atje e shihte Lek Dukagjinin me sytë e një murgeshe 
që kërcënohet nga Zoti i saj. 

Megjithatë ajo, as nuk foli dhe as nuk kundërshtoi dhe, 
kur Lek Dukagjini iku me hap të ngadaltë në bulevardin e 
zambakëve, e mbylli dritaren dhe nisi t’i shkruante Diellit 
një letër në errësirë. Megjithëse jetonte në një vend pa 
prindër dhe pa përvojë në çështjet e dashurisë, Vera kishte 
në gjak zakonin e të gjitha vajzave të moshës se vet: kur 
ato kanë frikë të flasin, atëherë ulen dhe i shkruajnë të 

vërtetat me lotët e tyre, pa menduar se ato lënë gjurmë 
mbi sedrën e burrave që i lexojnë. 

Dielli kishte që në dimër që nuk ishte takuar me 
Verën. Mendimi se Vera ishte shtrirë në këmbët e një 
burri tjetër, ia kishte dobësuar shpirtin dhe ia kishte 
thinjur flokët e qethur te tëmthat. Ai dilte gjithmonë 
e më pak nga shtëpia dhe aty krijonte yje, harta, zemra 
dhe katrore me guaskat e kërmijve që mblidhte në 
errësirë. Dielli nuk ishte një nga dymbëdhjetë djemtë 
që ishin përzgjedhur për riprodhim dhe ky vendim 
e kishte çliruar, duke ia tronditur paksa bindjen se 
Shqipëria ishte një burg për njerëzit dhe për kërmijtë. 
Duke mos pasur fëmijë, do ta kem më të lehtë të iki nga 
ky vend, mendonte ai dhe herë -herë dilte në dritare e 
shihte Verën që tregonte barkun e sheshtë në bulevardin 
e zambakëve. Vera ishte zgjedhur nga Lek Dukagjini 
për t’u bërë nënë, por ajo nuk ishte mbarsur. Sa herë 
mendonte sesi Vera kishte hapur këmbët dhe gojën 
përpara një burri tjetër, Dielli shuhej dhe drita që kishte 
në sy i errësohej. Ai kishte vendosur të mos fliste me 
Verën, por ta shijonte ndryshimin e saj nga larg, ashtu si 
një kërmill që shikon sesi bletët ngacmojnë një trëndafil 
të bukur, pa ndërhyrë dhe pa bërë asgjë, por vetëm duke 
rrudhur buzët dhe duke qarë në thellësinë e ftohtë të 
guaskës. Por natën, që gjeti poshtë derës së shtëpisë 
letrën e saj, duart iu drodhën dhe dashuria që kishte 
ndierë për Verën iu ndez sërish në shpirt. Në fillim i 
mori erë dhe duke e afruar letrën te goja ndjeu shijen 

e Verës dhe aromën e saj prej luleje të vetmuar. Letra 
ishte ende e njomë, sikur ishte shkruar me lot dhe në 
përgjithësi burrat kështu mendojnë, sa herë që marrin 
letra dashurie. Megjithatë, kur e lexoi, nuk pati më kohë 
të mendonte për dashurinë. Letra nuk kërkonte dashuri, 
por ndihmë dhe prandaj ishte shumë e shkurtër si një 
thirrje: Kam frikë. Më duket sikur duan të më vrasin. Lek 
Dukagjini erdhi në shtëpinë time dhe më pyeti nëse unë e 
njoh djalin me të cilin jam bashkuar. Unë i thashë që nuk 
e di, por ai dyshon dhe ka të drejtë. Njeriu me të cilin kam 
jjetur është Enveri dhe kjo është arsyeja që nuk jam mbarsur, 
sepse ai është shterp. E njoha nga balli prej mermeri, nga 
shija e lotëve dhe nga duart që i ka prej hekuri. Këtë e ka 
kuptuar edhe Lek Dukagjini. Por ai do ta mbrojë Enverin 
nga falët, sepse mendon se ai duhet ta zëvendësoje kur të 
vdesë dhe prandaj më kërkoi që unë të mos tregoj. Ndryshe, 
një ditë do të më vrasin. Nuk e mbaja dot këtë të fshehtë që 
po ma shkul zemrën nga trupi. Enveri mund të më vrasë 
nëse e merr vesh se unë kam treguar dobësinë e tij. Të lutem, 
më ndihmo. Nëse do të ikësh një ditë nga Shqipëria më merr 
edhe mua me vete. Toka është e madhe dhe ka vend edhe për 
kërmij, edhepër trëndafila. Vera. 

Dielli lëshoi letrën në tokë dhe qielli iu nxi. Nëse 
Dielli ishte një kërmill i bardhë, Enveri ishte një 
hardhucë që fuste kokën në guaskë, duke lëshuar 
aty helmin e tij jeshil. Por, megjithëse shpirti i digjte, 
Dielli ishte i dërrmuar. Më shumë se të luftonte dhe 
të hakmerrej, mendonte sesi të mbronte sedrën e vet 

prej burri të tradhtuar nga gruaja që kishte dashur. Në 
fund të fundit, ajo ishte fajtorja që dashuria e tyre nuk 
kishte pasur fatin që duhej të kishte, sepse ajo e kishte 
tradhtuar. Letra e Verës ishte e thatë, por nëpër rreshta ai 
mund të imagjinonte Enverin që gulçonte mbi lëkurën e 
Verës, duke e shtrënguar me duart e tij të pamëshirshme, 
ndërsa ajo ndoshta mblidhej për të mbrojtur barkun e vet 
nga lëngjet e tij. E njoha nga lotët, kishte shkruar Vera 
dhe kjo e bënte përfytyrimin e asaj që kishte ndodhur 
edhe më të dhimbshëm. Pse kishte qarë Enveri? Diellit i 
mbetej të mendonte se lotët kishin rrjedhur nga dashuria 
apo ndoshta nga ngrohtësia me të cilën e kishte rrethuar 
Vera. Ky mendim e torturonte. Vera e kishte detyruar 
Enverin të qante, ashtu siç kishte bërë edhe me të dhe 
kjo do të thoshte se ajo u kishte dhënë të dyve të njëjtën 
ëmbëlsi, të njëjtën përkëdhelje dhe të njëjtën puthje. Si 
ka mundësi që një trëndafil nuk dallon dot një kërmill 
nga një hardhucë. Kjo grua ka lindur për t’i bërë burrat 
të qajnë, mendonte duke fshehur sytë në qiellin e asaj 
pranvere. Por kur nata ndriçoi Shqipërinë me yjet e vet 
të panumërt, ai u ngrit dhe mendoi se pavarësisht nga 
ledhatimet e Verës, pavarësisht nga inati dhe xhelozia 
që kishte për të, sërish duhej ta ndihmonte. Ka shumë 
burra që lëshohen dhe poshtërohen nga ndjenja e 
xhelozisë për gratë që duan, por sidoqoftë, ata besojnë 
se i vetmi melhem kundër plagëve të pashërueshme të 
xhelozisë është rikthimi te dashuria, me të njëjtën grua. 
Kjo ndjenjë u jep atyre një shpagim, një mundësi për t’ua 

marrë sërish burrave të tjerë gruan që ata ua kanë marrë 
përkohësisht. Mendimi se një ditë mund ta merrte Verën 
me vete dhe të dy bashkë të iknin nga Shqipëria drejt 
brigjeve të begata, ku kishte qenë Ademi, e forcoi dhe ia 
ngriti Diellit antenat prej kërmilli që nuhat të tjera pyje, 
kur vendos të largohet nga një pyll, ku ndihet i vetmuar 
dhe i frikësuar. Por kërmijtë njihen për ngathtësinë e 
tyre të pashpresë dhe e vetmja rrugë që kanë për të dalë 
nga pylli është të kapen pas gëzofit të ndonjë ujku apo të 
ngjiten pas barkut të ndonjë lepuri dhe bashkë me ta të 
kërkojnë qiej të tjerë për të gëzuar jetën që u ka mbetur. 
Në Shqipëri nuk kishte kafshë të egra dhe Diellit i 
shkoi mendja tek Aleksandri. Ai ishte i vetmi njeri në 
ishull, të cilit mund t’i kërkonte ndihmë. Dielli doli në 
bulevardin e zambakëve dhe duke ecur ngadalë nëpër 
natën e mbushur me xixëllonja, mendoi se nuk duhej të 
kthehej më në shtëpi. Duhet të iki që sonte, tha. Mori 
një kërmill, e nxori nga guaska, e ngjiti në dritaren e 
Verës dhe kërmilli filloi të shkarraviste nëpër qelq sikur 
po shkruante përgjigjen e letrës. Ajo do të më presë, 
mendoi, dhe kur të kthehem do të jetë veshur dhe të dy 
bashkë do të nisemi. Kur shkoi në mensë, Aleksandrin 
e gjeti mbi një karrige kashte, duke parë yjet. Lëkura 
i ishte zverdhur, ndërsa sytë i ishin mbushur plot me 
rrathë, siç u ndodh burrave që e kanë humbur gjumin 
për një kohë të gjatë. Më ndihmo të arratisem, i tha. 
Nuk mund të jetoj më në Shqipëri. Verën do ta vrasin 
dhe unë dua ta nxjerr nga ky ferr. Aleksandri nuk tregoi 

asnjë shenjë habie, por hapi pak gojën dhe ngriti sytë 
drejt qiellit sikur po priste që të vinte ora e nisjes. Dukej 
si një nga ata engjëjt që Zoti i ka dërguar në ferr për 
lehtësuar ikjen e njerëzve të zhgënjyer nga djalli. Çfarë 
ka ndodhur, i tha. Në shtator, Lek Dukagjini do të vdesë 
dhe t’i nuk ke pse ngutesh. Deri atëherë gjërat do të 
ndryshojnë dhe ndoshta ne mund të largohemi të gjithë 
nga Shqipëria. Dielli u djersit, megjithëse nata ishte e 
freskët dhe zhurma e detit ia hiqte mundësinë qershorit 
për të djegur tokën. Aleksandri iu duk si një njeri tjetër. 
Ngathtësia e tij e nervozoi. Nuk mund të pres më, u 
përgjigj Dielli. Lek Dukagjini ka kërcënuar Verën. Ajo 
nuk do të lindë fëmijë, për shkak se Enveri me të cilin 
e kanë bashkuar është shterp dhe Lek Dukagjini nuk 
do që kjo të merret vesh. Me sa kuptoj, ai po përgatitet 
që kur të vdesë të caktojë Enverin si pasardhësin e tij 
dhe atëherë ky vend do të kthehet nga një ferr, në një 
burg. Ti shpreson se Shqipëria do të ndryshojë, por unë 
besoj se do të ndryshojë për keq, sepse Enveri është më 
i zi se Lek Dukagjini. Ne nuk do të kemi mundësi ta 
ndalojmë, sepse ai po i bind të gjithë se Lek Dukagjini e 
ka zgjedhur si pasardhësin e tij. Unë nuk dua të jem këtu, 
kur kjo të ndodhë. Duhet të iki që sonte, tha ai duke 
marrë frymë me vështirësi. Më ndihmo të largohem. 
Por, Aleksandri e shihte me përtesë dhe, megjithëse bëri 
një përpjekje për t’u ngritur, u ul prapë në karrigen e 
vet prej kashte. Ndoshta ka pirë dhe nuk më kupton, 
mendoi Dielli, dhe sytë iu përlotën nga dëshpërimi. Unë 

besoj se koha për të ikur nuk ka ardhur, tha Aleksandri. 
Jam i bindur se Shqipëria do të ndryshojë pas vdekjes së 
Lek Dukagjinit dhe ne duhet të jemi të gjithë këtu për 
ta shijuar atë kënaqësi që të jepet vetëm një herë në jetë. 
Nëse ti ikën, ne do të jemi më të dobët. Çdo arratisje 
e bën pushtetin më të fortë dhe shumë më të ashpër. 
Megjithatë, nëse e ke vendosur nuk të ndaloj dot. Kur 
të shkosh në bregun tjetër, do të takosh Zed Komnenin 
në një tavernë përballë portit. Ai është njeriu që takoi 
Ademi dhe shkaku pse vdiq. Unë do të jap një shishe nga 
ato që Zed Komneni i dha Ademit dhe atëherë ai do ta 
kuptojë se ti vjen nga Shqipëria. I thuaj Zed Komnenit se 
Ademin e kanë vrarë. Ndoshta kjo humbje do ta detyrojë 
ta shpejtojë planin e tij për pushtimin e Shqipërisë. 
Premtoji nga ana ime, se nëse ai vjen dhe na çliron nga 
Lek Dukagjini dhe Enveri, ne do të t’i japim shumicën 
e tokave të ishullit dhe do ta zgjedhim kryetarin e një 
vendi që nuk ia mohon askujt të drejtën për të lëvizur, 
për të pasur prona dhe fëmijë. Thuaji që ne kemi vetëm 
një kusht: ai nuk duhet të kërkojë të zëvendësoje Zotin, 
siç bëri Lek Dukagjini, sepse ky mallkim nuk duhet t’i 
torturojë më shqiptarët. Në breg ke një barkë që rojet 
e Mehmetit e kanë fshehur me gjethe. Nxirre në det 
dhe do të marrësh drejtimin e perëndimit. Para se të 
vdiste, Ademi më tha se e vetmja rrugë për të shkuar në 
bregun tjetër është të ndjekësh lëvizjen e hënës. Duhet 
të lundrosh gjithmonë në drejtim të kundërt me hënën, 
kjo është rruga. Ndoshta deti do të jetë i qetë këto ditë 

dhe nëse ti dhe Vera keni fuqi dhe durim, atëherë do të 
arrini atje për tre- katër ditë. Unë do të jap disa ushqime 
dhe pak shpresë. Aleksandri u ngrit në këmbë, por fytyra 
e tij nuk ishte e lumtur, gjë që e hutoi Diellin dhe ia 
mpiu krahët. Aleksandri hyri në godinën e mensës dhe 
ai e ndoqi pas, siç ndjek një kërmill një gjethe nëpër 
natë, duke menduar se si ka mundësi që gjethja është më 
e ngadaltë se kërmilli. Kur u ndanë, Aleksandri i kishte 
sytë e fryrë, por nuk qante. Ai e përqafoi Diellin dhe, 
duke i dhënë ushqimet që i kishte mbështjellë me një 
batanije, i tha: Diell, mos harro të udhëtosh në drejtim 
të kundërt me hënën. Liria vjen nga perëndimi. Dielli 
ndjeu sytë që i dogjën dhe, pasi e puthi Aleksandrin në 
faqe, nxitoi për në bulevardin e zambakëve. 

Deri atë çast jeta e tij kishte rrjedhur shumë ngadalë, 
por shpejtësia me të cilën ndodhën ngjarjet që pasuan e 
detyroi të mendonte se ka një çast në jetën e kërmijve, kur 
toka rrotullohet më shpejt, për t’i sjellë gjërat në rendin 
e duhur ose ndoshta për t’ua ndryshuar atyre rendin një 
herë e mirë. Kjo është njëlloj sikur të shohësh një pemë 
që mbin në det apo një kalë që fluturon në qiell, apo 
një gjethe që shtrihet mbi një jastëk. Shpejtësia i deh 
kërmijtë dhe ndoshta ata nuk e dinë se ajo është armiku 
i tyre i vetëm, sepse shpejtësia i çon aty ku ata nuk duhet 
të jenë, siç ndodh edhe me gjethen e shtrirë në jastëk, 
mendoi Dielli dhe trokiti në dritaren e Verës sikur po 
puthte një xham me gisht. Kur ajo u shfaq në dritare si 
një lule që e kishte kaluar natën duke pritur mëngjesin, 

ai u zgjat dhe i tha: Kam ardhur të të marr. Do të ikim 
sonte. E di, u përgjigj Vera duke e parë në sy, po të prisja. 
Ajo mori kërmillin që i kishte dërguar Dielli dhe pasi e 
futi në gji u nisën. Bulevardi i zambakëve ishte i pastër 
dhe këmbët e tyre të lehta nuk lanë atje asnjë gjurmë, 
megjithëse Dielli e ktheu disa herë kokën për të parë 
nëse Shtuni ishte zgjuar dhe po i përgjonte, siç kishte 
ndodhur me Ademin dhe Aleksandrin para tyre, por 
përveç disa dritave që yjet i lëshonin me tepri, asnjë 
sy nuk lëvizte në rrugë. Ata morën për nga tuneli dhe, 
kur u futën brenda, Vera ndjeu gishtat që iu mbushën 
me merimanga të lagura që vareshin atje si perdet e një 
burgu të vjetër. Po kaloj në bodrumet e ferrit, mendoi 
dhe lëkura iu ngjeth sikur e kishte puthur një krimb. 
Dielli ecte përpara saj, siç bëjnë të gjithë burrat kur 
vendosin të shpëtojnë gratë e tyre dhe, kur deti u doli 
përpara, Vera mori frymë thellë dhe era i hyri në shpirt, 
duke ia fryrë barkun si një velë mbi det. Në breg, disa 
leshterikë po prisnin që dallgët t’u sillnin diçka për të 
ngrënë, ndërsa Dielli rrëmoi nëpër ferra, e gjeti barkën 
e fshehur dhe e tërhoqi deri në det. Pastaj bashkë me 
Verën morën lopatat, të cilat i pastruan nga gjethet 
dhe balta e dimrit, hodhën batanijen me ushqime 
dhe shishen e Aleksandrit për Zed Komnenin dhe do 
të ishin përqafuar fort, siç bëjnë të gjithë njerëzit që 
kërkojnë kurajë, kur i detyrojnë të largohen nga vendi që 
duan, sikur nga tuneli të mos vinte një zhurmë hapash 
që i mpiu dhe ua mori frymën. Pesë burra erdhën me 

shpejtësi drejt tyre dhe Dielli njohu Mehmetin, lëkura e 
verdhë e të cilit shkëlqente nga hëna, por nuk djersinte, 
sepse nuk kishte më pore. Na kapën, pëshpëriti Vera dhe 
gjunjët iu drodhën. Mos prano se donim të arratiseshim, 
i tha Dielli me zë të mekur. Thuaj që do të bënim një 
shëtitje me barkë në det. Më premto se kur të takohemi 
prapë do të bëjmë një fëmijë bashkë. Vera tundi kokën, 
siç bën një gonxhe kur i premton diellit një trëndafil, 
por nuk tha dot asnjë ijalë, sepse Mehmeti e kapi nga 
flokët duke ia shtrënguar qafën fort siç bëjnë kopshtarët 
e pamëshirshëm me trëndafilat e egër. 

Kur Lek Dukagjinit i thanë se Vera me Diellin 
kishin dashur të arratiseshin nga Shqipëria, ai buzëqeshi 
hidhur dhe tha: Në parajsë ka gjithnjë njerëz që duan 
të kthehen në ferr. Muajt e fundit Lek Dukagjini fliste 
gjithmonë e më pak dhe Mehmeti mendoi se për shkak 
të plakjes atij i ishte zbutur inati që ka Zoti, kur sheh se 
njerëzit e tradhtojnë. Megjithatë, ai nuk ktheu përgjigje 
dhe priti derisa Lek Dukagjini te mbaronte pjatën me 
bizele të njoma, të cilën çdo mëngjes e hante në dritaren 
e studios së tij, duke e ngrohur në rrezet e diellit. I duhej 
të duronte derisa ai të vendoste se çfarë dënimi do t’i 
jepej Verës dhe Diellit, por Lek Dukagjini po vonohej, 
ndoshta duke menduar se cilat janë arsyet që njerëzve u 
mërzitet parajsa apo ndoshta duke përzgjedhur llojin e 
ndëshkimit që do t’u jepte dy femijëve që kishin provuar 
të arratiseshin. Mehmeti qëndroi në këmbë gati një orë, 
ndërsa Lek Dukagjini ishte mbështetur në karrigen e vet 

me shpinore të lartë dhe pothuajse po kotej nën diellin e 
mëngjesit që i përkëdhelte flokët duke ia zverdhur thinjat. 
Kur u zgjua dhe pa që Mehmeti ishte akoma aty, Lek 
Dukagjini fshiu ballin e skuqur me dorë dhe tha: Zoti 
duhet të pushojë pak përpara çdo vendimi. Megjithatë, 
ndërsa unë flija dhe jeta në ishull më kalonte përpara 
syve, po mendoja se çfarë duhet të bëjë Zoti, kur kupton 
se njerëzit nuk janë të lumtur. Sepse është e qartë se në 
Shqipëri ka njerëz që duan të ikin. Ata mendojnë se këtu 
nukjetohet dhe duan ta gjejnë dashurinë e tyre diku tjetër. 
Njerëzit janë si lulet. Ata kërkojnë t’i mbjellin farat e 
tyre në toka të reja kur kuptojnë se toka ku i kanë hedhur 
nuk ka ujë, kripë dhe diell të mjaftueshëm. Disa ditë më 
parë, Vera më tha se i pëlqen të jetojë si një trëndafil. 
Në Shqipëri nuk lejohen trëndafilat dhe prandaj ajo ka 
pasur arsye të arratiset. Nganjëherë besoj se edhe unë, po 
të isha trëndafil, do të ikja nga ky vend, sepse edhe unë 
nukjam dakord me vendimet e Zotit. Të gjithë njerëzit 
janë të pakënaqur me veten e tyre: e dikush do të jetë 
trëndafil, dikush kërmill, dikush ujk dhe dikush Zot, siç 
është rasti im. Shqiptarët kanë filluar ta kuptojnë se unë 
po vdes dhe kjo u ka dhënë kurajë dhe besim se shumë 
shpejt Shqipëria do të ndryshojë. Megjithëse nuk jam 
penduar për asnjë nga gjërat që kam bërë, për ndalimin 
e Zotit, të pronës, të parasë dhe të dashurisë, ka shumë 
pyetje, për të cilat ende nuk kam një përgjigje, sepse jeta 
e njeriut është e shkurtër për të njohur çdo të panjohur. 
Nuk e di, a duhej t’i kishim ndaluar trëndafilat, qentë, 

macet dhe kafshët e egra. Ndoshta duhej t’i kishim lejuar 
femijët të shkruajnë poezi, të vizatojnë dhe të vishen me 
rroba të ndryshme, gjithë lara, njëlloj si ngjyrat e natyrës 
dhe gëzofët e kafshëve. Atëherë Vera nuk do të ishte 
arratisur dhe Dielli nuk do të kishte pasur guximin ta 
ndiqte nëpër det, sepse kërmijtë nuk ikin kurrë nga pyjet 
me lule. Duke menduar për ta, kam vendosur mos t’i 
dënoj. Pra, të mos i vras. Nuk dua të vdes duke vrarë 
njerëz. Ditët që më kanë mbetur janë shumë më pak se 
ditët që kanë ikur. Pas meje do të vijë dikush, i cili do të 
dijë të japë ndëshkimin e duhur për të gjithë ata që duan 
dashuri, trëndafila, familje dhe poezi. Unë do t’ia lë atij 
të vendosë. Kjo do të jetë një provë e rëndësishme për 
të, sepse të zëvendësosh Zotin, do të thotë të marrësh 
vendime kundër njerëzve. Jam i bindur që ai që do të 
më zëvendësojë ka guximin e duhur për të ndëshkuar, 
ndoshta edhe më shumë se unë, sepse ai është shterp 
dhe i urren femijët e të tjerëve. Ndërsa Vera dhe Dielli 
meritojnë ta shijojnë vdekjen time, sepse kanë kohë që 
e presin. Vdekja e gjyshit nuk mund t’i mohohet asnjë 
mbese. Tani dua të pushoj. Do të pres lindjen e femijës 
së parë pas disa javësh dhe pastaj do të vdes. Si thua 
Mehmet, ia vlen të vdes në shtator, kur zogjtë bëhen gati 
për ikur në qiej më të ngrohtë apo në tetor, kur gjethet 
bien dhe deti e ndryshon ngjyrën? 

Lek Dukagjini mbylli sytë sikur kishte vendosur të 
vdiste pa pritur përgjigje dhe Mehmeti mbeti i shushatur, 
por nuk tha asgjë, sepse ai e dinte që Zoti nuk ka nevojë 

për këshilla, kur vendos të vdesë. Ai nisi të largohej 
me hapa të vegjël, duke menduar atë që ato kohë po e 
mendonin të gjithë në ishull: Lek Dukagjini po vdiste 
pa vendosur, kush do ta zëvendësonte. Mehmeti ndjeu 
lëkurën t’i mbushej me rrëshirë dhe mendoi se ndoshta 
duhej të bëhej gati. Ai ishte njeriu më i fortë në ishull 
dhe mund ta pushtonte atë për një orë. Askush nuk do të 
mund ta ndalonte dot, sepse përveç tij askush nuk kishte 
armë në Shqipëri. Ai doli duke menduar për të tre djemtë 
që kishte lënë në fshat. Shumë shpejt do t’i merrte në 
Shqipëri dhe kur familja të bashkohej sërish, ata do të 
trashëgonin gjithë atë pasuri, ndoshta do ta mbillnin 
ishullin me fruta dhe portokaj të shijshëm apo do t’ia 
shisnin brigjet e bukura ushtrive që gjithnjë kanë nevojë 
për vende të fshehta dhe të sigurta për të kontrolluar 
detin apo ndoshta do të merreshin me peshkim dhe do 
t’i çonin peshqit në bregun tjetër, duke furnizuar qytetet 
e thata të Mesdheut. Por fantazia e tij u ndërpre, kur 
dëgjoi Lek Dukagjinin, që me një zë të thellë, por të 
vendosur i tha: Mehmet, ti nuk duhet të zësh vendin 
tim kur të vdes. Nuk dua të zëvendësohem nga një njeri 
që kruhet kur i duhet të vrasë njerëz. Mehmeti pohoi 
me kokë dhe kjo ishte porosia e fundit që mori nga Lek 
Dukagjini. 

Meqë Hëna ishte e para nga gratë e Shqipërisë që 
tregoi shenjat e barrës, ajo lindi e para. Në fund të gushtit 
këmbët iu mbushën me ujë dhe muskujt filluan të hapen 
dhe të mbyllen vetë duke ia zgjeruar midhjen që mbajnë 

gratë në mes të kofshëve. Këshilltarët u mblodhën në 
spital dhe pasi e kontrolluan me imtësi, ndërsa ajo bërtiste 
nga dhimbjet dhe derdhte lotët e nxehtë mbi çarçaf, ata 
vendosën që ta mbanin nën mbikëqyrje, sepse pas disa 
orësh duhej të lindte. Hëna lindi një vajzë të nesërmen 
në mëngjes dhe kur ia çuan Lek Dukagjinit ta shihte, ai 
hapi sytë dhe tha: Mirëmëngjesi Ana. Mirë se erdhe në 
Shqipëri. Vajza që deri atë çast po flinte, ngriti kokën 
me përtesë, siç bën çdo njeri kur dëgjon për herë të parë 
emrin e vet, ndërsa këshilltarët që e kishin rrethuar Lek 
Dukagjinin si murgj, u habitën dhe panë njëri-tjetrin 
me dyshim. Lek Dukagjini kishte ndryshuar emrat e 
Shqipërisë. Dikur ai kishte vendosur se fëmijët që do të 
lindnin në Shqipëri nuk do të mbanin emra shenjtorësh 
apo njerëzish të tjerë, por vetëm emra që vinin nga 
natyra,prandaj të gjithë fëmijët quheshin Hëna, Vera, 
Drita, Gështenja, Deti, Dielli dhe kështu me radhë, 
në respekt të të gjitha stinëve, cikleve, objekteve dhe 
fenomeneve të natyrës që ai e adhuronte pa hezitim. Lek 
Dukagjini qëndronte i qetë dhe i lumtur në karrigen e 
tij, nga e cila nuk ishte ngritur për javë të tëra dhe duke e 
prekur Anën me dorën e vet të rrudhur, dukej si një Zot 
që ka vendosur të ndryshojë historinë duke lëvizur vetëm 
një gisht. Kur vajzën e kthyen në spital dhe në ishull u 
mor vesh se ajo do të quhej Ana, Aleksandri mori frymë 
thellë dhe mendoi se në Shqipëri gjërat po ndryshonin 
për mirë. Të gjithë egërsirat zbuten para vdekjes dhe i 
thërrasin me ijalë të ëmbla këlyshët e tyre, tha me vete, 

duke besuar se ndryshimi po lindte nga detaje të vogla, 
të cilat nëse nuk kanë fuqi për të ndryshuar jetën e një 
populli, kanë të drejtën për ta paralajmëruar atë. Edhe 
Dielli, të cilin, prej gjashtë javësh e kishin izoluar në një 
nga shtëpitë e boshatisura të qytetit, të cilën e kishin 
kthyer përkohësisht në burg, kur e mori vesh u skuq, 
goja iu mbush me lëng dhe tha: Ana është një engjëll që 
ka ardhur nga parajsa. Por për shumicën e këshilltarëve 
të Lek Dukagjinit ky ndryshim emrash nuk ishte shenjë 
e mirë. Ata filluan të flasin me njëri-tjetrin duke dhënë 
lloj-lloj shpjegimesh të arsyeshme, të tërthorta, të 
stërholluara dhe po aq të domosdoshme, sepse vendimet 
e Zotit gjithnjë duhen shpjeguar mirë dhe shpejt, për 
të kuptuar gjendjen e tij shpirtërore apo marrëdhënien 
e tij me njerëzit dhe me botën në atë çast të dhënë të 
historisë dhe, mbi të gjitha, ato duhen sqaruar saktë dhe 
drejt për të parashikuar të ardhmen, sepse ndryshimi i 
emrave në Shqipëri kishte të njëjtën rëndësi me atë që 
do të kishte ardhja e papritur e shiut në shkretëtirë apo 
rrëzimi i një mali në mes të një lugine, ku kalon një lumë 
që ushqen me ujë dhjetëra fshatra apo dyndja e një tufe 
zogjsh mbi një qytet të pushtuar nga karkalecat, shenja 
këto, që njerëzit i lidhin gjithnjë me ndikimin e Zotit 
mbi fatin e tyre. Dhe këshilltarët, të cilët ishin mësuar 
ta konsideronin Lek Dukagjinin si Zot, menduan se ky 
ndryshim ndoshta vinte nga plakja, nga dobësimi, nga 
përmallimi që është shumë e fortë në rastin e pleqve 
apo ndoshta nga ndonjë rishikim i kursit të Shqipërisë, 

gjë që shumëkush e kishte parandier. Kështu ata do të 
vazhdonin të silleshin në rrethin e dyshimeve që kishin 
ngritur vetë, pa iu afruar asnjëherë qendrës së tij, sikur 
David Blunata që i kishte dëgjuar për gati dy ditë pa 
folur të mos ndërhynte për të thënë: Ana ka qenë emri 
i nënës së Lek Dukagjinit. Ky shpjegim i bëri të gjithë 
të heshtin, por jo të binden. Natyrisht që nuk kishin 
arsye të dyshonin se nëna e Lek Dukagjinit quhej Ana. 
David Blunata dihej se kishte një lidhje të veçantë me 
familjen e Lek Dukagjinit dhe në përgjithësi ai nuk 
ishte një njeri që ngutej t’i ngatërronte të tjerët, por fakti 
që Lek Dukagjini kishte parë nënën e vet në fytyrën e 
një vajze të sapolindur ishte edhe më i papranueshëm 
dhe ndoshta edhe më i frikshëm, sepse sipas njërit prej 
këshilltarëve, në terrin e pleqërisë së tij, Lek Dukagjini 
iu ishte kthyer kujtimeve të familjes, çka donte të thoshte 
se ai po e pranonte familjen dhe po e rivlerësonte rolin 
e saj. Megjithatë, askush nuk pati kurajën ta zgjonte 
Lek Dukagjinin nga gjumi, për ta pyetur nëse ishte apo 
jo kështu, pra, nëse ai kishte vendosur që në Shqipëri 
njerëzit t’i riktheheshin familjes. Nga gjithë kjo pasiguri 
dhe pështjellim e vetmja që përfitoi ishte Ana dhe nëna 
e saj. Këshilltarët u këshilluan gjatë dhe kryesisht për 
shkak të këmbënguljes së David Blunatës, vendosën që 
të mos e ndajnë nënën nga foshnja, siç edhe duhej të 
vepronin në zbatim të ligjit të Lek Dukagjinit, sipas të 
cilit në Shqipëri asnjëri nuk duhet ta njohë nënën dhe 
babanë e vet. Kështu i lanë të dyja bashkë pa i ndarë dhe 

Hëna fjeti atë natë gushti, duke mbajtur në gji vajzën e 
saj, që ia kafshonte gjirin herë pas here. 

Disa ditë pas Anës lindjet u shtuan, siç edhe pritej, 
dhe gjatë fundi të gushtit dhe javës së parë të shtatorit, 
për shkak të nënave të tyre të pamësuara dhe frikacake, 
për shkak të vapës që i digjte çarçafët dhe ziente ujin e 
ndenjur nëpër kazanë, për shkak të përvojës së kufizuar të 
këshilltarëve që duhej të bënin rolin e mamive në mënyrë 
amatore dhe për shkak të hutimit të përgjithshëm që 
kishte krijuar në Shqipëri lajmi i vdekjes së pritshme të 
Lek Dukagjinit, i cili pothuajse as nuk fliste dhe as nuk 
hante më, dhjetë foshnje të tjera lindën me vështirësi, 
duke u tërhequr nga duart dhe nga këmbët për t’u 
ndarë sa më paqësisht dhe pa dëmtime nga nënat e tyre, 
gjë që e mbushte Shqipërinë me klithma dhe vajtime 
të papritura në orë të ndryshme, të ditës dhe të natës. 
Njëra prej foshnjave vdiq, disa minuta pas lindjes dhe 
nuk pati kohë as t’i hapte sytë për të parë nënën e vet. 
Trupi iu fishk si një krimb mëndafshi që sapo del nga 
gjethja e vet dhe para se të jepte shpirt, lëkura iu mbush 
me pulla të kuqe e të zeza dhe, me gjithë goditjet që 
këshilltarët i bënë në pjesë të ndryshme të trupit për 
t’ia rikthyer jetën, ai nuk u ngjall më. Kur foshnja iku 
nga jeta që e kishte shijuar vetëm disa çaste, këshilltarët 
e këqyrën nga të gjitha anët dhe panë se ishte një djalë 
me një njollë të bardhë mbi ballë, sikur sapo e kishte 
lëpirë një viç. Nëna e tij qau mbi dritaren e spitalit 
duke lënë lotët në xham, por këshilltarët i thanë se ajo 

foshnje kishte ardhur dhe kishte ikur me sa duket për të 
paralajmëruar një vdekje tjetër edhe më të madhe, për 
të cilën Shqipëria duhej të bëhej gati. Ishte e hënë dhe 
njëri nga këshilltarët tha se njerëzit që vdesin të hënën, 
marrin me vete një njeri që e kanë dashur shumë. Kush 
po vdes? Pyeti nëna me sytë e përlotur. Lek Dukagjini, 
thanë këshilltarët me zë të ulët dhe vajza ktheu kokën 
nga dritarja dhe pëshpëriti: Djali im nuk e njihte Lek 
Dukagjinin dhe nuk mund ta donte atë. Atë natë vajzën 
e kthyen në shtëpi, ndërsa foshnjën e vdekur e mbajtën 
në spital, pasi e mbështollën me pelena të bardha si 
krimbin e mëndafshit. David Blunata, i cili ato ditë 
kishte fituar autoritetin dhe shpejtësinë për të marrë 
vendime, tha se djali me shenjë në ballë ishte fëmija 
i parë që vdiste në Shqipëri dhe prandaj meritonte të 
varrosej në varrezat e qytetit. Pasdite Aleksandri me dy 
djem ndërtuan një arkëmort të vogël, e futën foshnjën 
brenda, dhe duke ndjekur ceremoninë e duhur e përcollën 
në varreza. David Blunata që erdhi vete dhe e ndoqi të 
gjithë protokollin deri në fund, hodhi një grusht dhe 
mbi varr dhe tha: Sikur të jetonte ky djalë, do të shihte 
një Shqipëri tjetër. Aleksandri u zgjat për t’i folur, sepse 
ai kishte disa muaj që priste t’i afrohej dhe të bënte një 
bisedë të gjatë me David Blunatën, por ky rrinte i ftohtë 
dhe pa lëvizur njëlloj si një shkëmb që pret të fryjë era e 
detit për të djersirë. Nuk do të flasë me asnjeri, derisa të 
vdesë Lek Dukagjini, mendoi Aleksandri, duke nuhatur 
erën e qiparisit të rreshkur që përhapej në ajër nga trupi 

i David Blunatës. 

Kur jetojnë në kushte të vështira dhe kur shpresat 
për një jetë më të mirë janë të mjegullta, të zbehta dhe 
të vakëta, njerëzit kanë më shumë arsye t’u gëzohen 
lindjeve. Lindjet janë si mëngjeset që vijnë pas një nate 
të gjatë, prandaj duke ndjekur dritën që ka munguar për 
shumë kohë, mungesa e një zogu në qiell nuk bie shumë 
në sy. Për këtë arsye vdekja e një foshnjeje nuk e prishi 
atmosferën e gëzueshme të ishullit. Nata dukej më e 
bukur dhe herë pas here zëri i ndonjë femijë që qante 
në errësirë dukej si një muzikë që i zgjon njerëzit nga 
gjumi, i bën kafshët të ndalin gjuetinë dhe i nxit insektet 
të zbuten dhe të miqësohen me lëkurën e njerëzve. Gratë 
lehona, ishin strehuar në shtëpitë e tyre të pastra dhe 
të freskëta dhe siç kishte ndodhur më parë me Hënën 
dhe vajzën e saj, këshilltarët i lejuan t’i marrin femijët 
më vete. Meqenëse Shqipëria humbi një djalë që vdiq, 
sapo lindi, dhe nuk pati fatin të priste një fëmijë nga 
Vera, mbetën gjithsej 10 foshnja nga të cilat gjashtë 
vajza dhe katër djem. Pasdite, nënat i nxirrnin fëmijët në 
bulevardin e zambakëve për t’i takuar me diellin. Dhe 
djemtë, që duhej të ishin baballarët e tyre, afroheshin 
gjithë ëmbëlsi dhe me po aq pasiguri për të njohur 
secili fëmijën e vet. Ata dukeshin si ato delet, të cilat 
bariu ua ka fshehur qengjat. U merrnin erë foshnjave, ia 
kontrollonin sytë, duart dhe këmbët dhe natyrisht pas 
gjithë këtij hetimi të hollësishëm, dikush besoi se e gjeti 
fëmijën e tij, por këtë gjë e fshehu me kujdes në shtresat 

më të thella të ndërgjegjes së vet, pa pasur guxim t’ia 
thotë askujt, sepse me gjithë përgjumjen e pakthyeshme 
të Lek Dukagjinit, me gjithë lehtësimin e masave dhe 
zbutjen e frikës gjatë javëve të fundit, në Shqipëri, të 
qenit baba ende ndalohej me ligj. Aleksandri që shkonte 
pothuaj në çdo shtëpi për të çuar ushqim, kryesisht 
qumësht, kos dhe fruta për nënat e reja, mendonte se 
sidoqoftë Shqipëria kishte hedhur një hap të madh 
përpara: ajo u kishte njohur fëmijëve nënat. 

David Blunata që kishte marrë drejtimin e punëve 
të vendit në mungesë të Lek Dukagjinit e kishte 
ndryshuar pak regjimin e tij të përditshëm. Ai dilte në 
det për të bërë not çdo mbrëmje, atëherë kur foshnjat 
flinin dhe kur kthehej ndalonte poshtë çdo dritareje si 
një engjëll që ruan njerëzit nga errësira. Megjithatë, ai 
fliste pak, nuk kishte qejf të jepte urdhra dhe përgjigjej 
vetëm kur i kërkonin mendim, gjë që kishte nisur të 
kthehej në zakon për të gjithë njerëzit e Shqipërisë, 
sidomos për këshilltarët, të cilët nuk dinin çfarë të 
bënin në situata të ndryshme. Shqipëria ishte një vend 
i mësuar të vepronte me urdhër dhe David Blunata 
mendoi se në të ardhmen secili duhej të bënte punën 
e vet, pa marrë urdhër nga askush, por që kjo ditë të 
vinte, shumë gjëra duhej të ndryshonin, duke nisur 
nga prona, toka dhe bagëtia, të cilat ndoshta duhej të 
ndaheshin në pjesë të barabarta, për t’i dhënë gjithkujt 
një mundësi të punonte për vete. Ai kishte pasur kohë 
të kuptonte se çfarë nuk kishte shkuar si duhet në 

Shqipëri, pse njerëzit nuk ishin të lumtur, pse donin të 
arratiseshin, pse kishte pllakosur uria, pse herë pas here 
gruri dhe buka rralloheshin dhe megjithëse nuk kishte 
shumë dijeni në çështje që lidheshin me ekonominë, e 
ndiente se prona e përbashkët ia kufizonte mundësitë 
njeriut për të ndryshuar jetën e vet. Megjithatë, ai nuk 
i shkëmbente mendimet e tij me asnjëri, por vazhdonte 
të rrinte vetëm sikur priste ditë më të mira. Lëngata e 
Lek Dukagjinit e kishte vënë në mendime, sepse, si çdo 
njeri i stërvitur në udhëkryqet e së ardhmes, ai kishte 
pasiguritë e veta. Kur Lek Dukagjini të vdiste, natyrisht 
që Shqipëria do të ndryshonte, por ai nuk ishte ende i 
sigurt se çfarë drejtimi do të merrte ky ndryshim. Ka 
raste kur barkat që lihen të lira në det, përplasen pas 
dallgëve dhe atëherë mundësia që ato të copëtohen është 
më e madhe. Por, ndonëse besonte se Shqipëria mund të 
bëhej më e lirë, më e drejtë dhe më e lumtur pa Lek 
Dukagjinin, ai nuk donte që Lek Dukagjini të vdiste, 
të paktën jo menjëherë. Në gjumë është më i vlefshëm 
se kurrë, mendonte. Njerëzit i respektojnë ende ligjet e 
tij, duke i ndryshuar gradualisht, duke i thyer çdo ditë 
me kujdes dhe elegancë, duke i interpretuar ndryshe çdo 
natë dhe duke mbyllur njërin sy apo duke kthyer kokën 
sa herë që shohin një shkelje dhe një devijim. Sa më 
vonë të vdesë, aq më mirë do të jetë për ne, sepse atëherë 
njerëzit do të mësohen me shkeljet e ligjit dhe askush 
nuk do të ketë më fuqi të ndryshojë atë që ka ndryshuar. 
David Blunata nuk kishte shkruar kurrë ligje, por duke 

e ndjekur Lek Dukagjinin pas, në të gjitha fushatat e 
tij ligjvënëse kishte kuptuar se njerëzit respektojnë më 
shumë praktikat se sa ligjet. Dhe nëse ligjet shkruhen 
dhe mbeten ashtu, praktikat përmirësohen çdo ditë nga 
pak, sepse ato nuk shkruhen në letër. Edhe Shqipëria 
kishte hyrë në epokën e praktikave të mira. Foshnjat nuk 
ishin shkëputur nga nënat, ushqimi ndahej duke marrë 
parasysh nevojën, shijet, tekat dhe stinën dhe jo më 
racionin e barabartë, gjë për të cilën ai i ishte mirënjohës 
Aleksandrit. Oraret e natës ishin zgjatur duke iu dhënë 
mundësi burrave dhe grave të afroheshin edhe më 
shumë me njëri-tjetrin, ndërsa Mehmeti bashkë me 
rojet e tij pothuajse nuk dukeshin fare në qytet, si ato 
kafshët e egra, të cilat e kanë kuptuar se njerëzit nuk 
frikësohen më nga kthetrat. Disa djem e kishin kthyer 
në ritual daljen e përditshme në det me barkën që Dielli 
dhe Vera nuk e kishin nxjerrë dot nga Shqipëria. Madje 
një pasdite, ata ishin larguar aq shumë saqë barka kishte 
humbur në horizont dhe David Blunata kishte pritur deri 
në të gdhirë, i sigurt që ata do të ktheheshin. Duhet të 
ktheheni, thoshte me vete duke ecur mbi rërë. Shqipëria 
është gati të luftojë me veten dhe prandaj i duhen burrat. 
Ai do t’i kishte thënë të njëjtën gjë edhe Diellit, sikur ai 
ta kishte pyetur dhe natyrisht do ta kishte bindur që të 
mos arratisej, por Dielli nuk kishte ardhur tek ai dhe për 
këtë ftohtësi David Blunata fajësonte sjelljen e vet prej 
qiparisi, që për shkak të lartësisë i mban larg kafshët e 
buta. Tani Dielli -kishte mbetur i izoluar në një shtëpi 

në fund të qytetit dhe Vera po ashtu në një shtëpi tjetër, 
diku më larg. Të dy prisnin të dënoheshin, siç i kishte 
thënë për herë të fundit Lek Dukagjini, Mehmetit. Para 
se të zhdukej, për një arsye që askush nuk e dinte, por 
që të gjithëve u pëlqente, Mehmeti kishte urdhëruar 
që atyre t’u çohej ushqim modest tri herë në ditë, që 
asnjëri të mos i takonte, asnjëri të mos u jepte lajme 
për Shqipërinë, asnjëri të mos u dërgonte lule apo 
kërmij dhe ai urdhër mbetej ende në fuqi. Aleksandri 
gjente herë pas here një mundësi për ta thyer urdhrin 
dhe për të ngushëlluar Diellin, ndërsa David Blunata 
besonte se shumë shpejt duhej të përgatiste lirimin e 
tyre, por hëpërhë ishte ende shpejt. Falja e Diellit dhe 
Verës mund ta nxirrte nga gjumi Lek Dukagjinin, si ata 
arinjtë që i pickon një bletë, dhe Mehmeti do të gjente 
një arsye për t’u kthyer në qytet dhe për t’u hakmarrë 
ndaj të gjithë atyre që kishin shkelur urdhrin e Lek 
Dukagjinit. Nuk duhet t’i lëshoj pulat në qytet, për 
t’u hapur oreksin ujqve, mendonte David Blunata me 
durim. Qëndrimi ndaj arratisjes nuk është një praktikë 
që mund të ndryshoje lehtë, si ushqimi, dalja me barkë 
në det apo shëtitja e nënave me foshnjat e tyre, por një 
ligj i ashpër dhe i qartë që nuk mund të thyhet pa ikur ai 
që e ka shkruar. Natyrisht që disa nga këshilltarët e Lek 
Dukagjinit, të cilët jetonin si murgj, duke përgjuar çdo 
natë frymëmarrjen e Zotit, nuk mund të pajtoheshin me 
këtë shkallë lirie, të cilën do ta konsideronin si herezi. 
Ata ishin të tulatur dhe të mpirë nga vapa dhe nga 

ethet e Lek Dukagjinit, por njëlloj si murgjit nuk do 
të pranonin kurrë që Zoti të poshtërohej nga njerëzit, 
ende pa u varrosur. Megjithatë, kur Aleksandri i tha se 
Vera ishte dobësuar, kockat i kishin dalë mbi lëkurë dhe 
nuk e pranonte më ushqimin, David Blunata mendoi 
se ata duhej të liroheshin urgjentisht dhe, pa dyshim, 
do të kishte arritur ta çonte deri në fund vendimin e tij, 
sikur Lek Dukagjini të mos vdiste të hënën e tretë të 
shtatorit. 

Atë ditë mbi Shqipëri kishte dalë një diell i bukur 
dhe gjethet e pemëve shkëlqenin nga djersa. Lek 
Dukagjini ishte rrëzuar nga karrigia e vet dhe flokët i 
ishin përhapur në dysheme si një rrjetë e mbushur me 
mendime, që ai nuk kishte pasur kohë t’i thoshte. Sytë 
i kishte të mbyllur dhe në dorë mbante ende një pjatë 
me bizele, të cilat i kishte përtypur në gjumë, për shkak 
të zakonit dhe të shijes për bishtajat e njoma, që i treste 
me ngadalë edhe kur flinte. Këshilltarët dolën me vrap 
nëpër qytet dhe duke bërtitur, i trembën zogjtë që filluan 
të largohen nga Shqipëria, sikur t’i kishte zbuar një 
furtunë që po afrohej. Lek Dukagjini nuk kishte nxjerrë 
asnjë ijalë, nuk kishte lënë asnjë porosi, asnjë germë, 
asnjë letër, asnjë testament dhe herën e fundit që dikush 
e kishte dëgjuar të fliste, kishte thënë: Parajsa ka ftohtë. 
Kur David Blunatës ia thanë atë ijali për ta interpretuar, 
ai e kuptoi se çfarë donte të thoshte Lek Dukagjini dhe 
mendoi se edhe në çastet e fundit ai kishte jetuar si një 
Zot që parashikon të ardhmen e njerëzve. Natyrisht që 

Lek Dukagjini e kishte ndjerë, siç ndien çdo njeri të 
ftohtin, se pas tij Shqipëria nuk do të ishte më kurrë ajo 
që kishte qenë apo ajo që ai kishte ëndërruar dhe ndoshta 
për këtë arsye kishte vdekur i mërzitur dhe i vetmuar, 
duke parashikuar një dimër të gjatë dhe të ashpër, që 
në fund të shtatorit dukej ende shumë larg. Megjithatë, 
siç i takonte një Zoti, ai kishte marrë masa që askush të 
mos e shihte duke vdekur dhe kishte zgjidhur të vetmin 
çast kur këshilltari që e mbikëqyrte, nuk ishte aty, për 
ta parë të hapte gojën, ndoshta të mbytej nga mungesa 
e oksigjenit apo të trishtohej dhe të qante sepse po 
vdiste. Por edhe nëse ai vërtet kishte vuajtur duke dhënë 
shpirt, këtë e kishte bërë shumë shpejt, gjatë kohës që 
këshilltari i ngarkuar me mbikëqyrjen e tij kishte shkuar 
të mbushte një gotë ujë në shesh, në mënyrë që Lek 
Dukagjini t’i kalonte kokrrat e bizeleve me sa më pak 
vështirësi. Vdekja e tij ishte shumë njerëzore, sepse Zoti 
nuk mund të vdesë kurrë duke ngrënë bizele, mendoi 
David Blunata, ndërkohë që në ishull u shpall zija dhe 
nisën ceremonitë e varrimit. 

Zakonisht kur njeriu që e ka drejtuar një vend për 
shumë vjet duke përcaktuar me dorën e tij të hekurt edhe 
gjatësinë e gjilpërave dhe karficat e grave dhe pa dyshim 
shtëpitë, urat, rrugët, pemët, zogjtë dhe kafshët që i 
dekorojnë ato, njerëzit hutohen dhe pllakos plogështia 
sepse vdekja ka një ndikim të njohur: ajo e shton panikun 
dhe vetminë. Por Shqipëria e përcolli me emocione të 
ndryshme vdekjen e Lek Dukagjinit. Kishte vajza që qanë 

duke ngritur kujën mbi ishull dhe kjo ishte një provë tjetër 
se ato ishin bërë gra, sepse gratë ia ngarkojnë gjithnjë 
vetes detyrën e vajtimit në kor, siç kishte edhe djem, të 
cilët vdekja e Lek Dukagjinit i gjeti duke u larë në det 
prandaj ata nuk e gjykuan të udhës ta ndërprisnin sezonin 
e plazhit, por u fshinë mirë e mirë, pastruan këmbët nga 
rëra që ishte u ngjitur, nxorën rrjetat e mbushura me 
leshterikë dhe ndonjë karkalec, apo molusk që përdridhej 
pa ndonjë shkak dhe, kur nga darka e përfunduan këtë 
zbavitje, u veshën dhe shkuan në qytet duke i ngrysur 
vetullat dhe duke ecur me hapa të vegjël, siç bëjnë njerëzit 
që duan të mos bien shumë në sy gjatë ceremonive të 
përmortshme. Ata e dinë që nuk kanë asnjë rol në atë që 
po ndodh. Ndërsa këshilltarët nuk patën shumë kohë ta 
vuajnë vdekjen e Lek Dukagjinit dhe njësoj si murgjit, 
që në ditë tragjedish sulen të pastrojnë manastiret dhe 
kishat, edhe ata u lëshuan nëpër ishull duke sistemuar 
çdo rrugë, pastruan çdo cep, u mbyllën gojën kafshëve 
me napa të trasha që pëllitjet e tyre të mos prishnin zinë, 
- shpërndanë rroba të zeza zije për të gjithë, mblodhën 
petalet e shpenguara që ishin shtrirë, duke u thekur në 
bulevardin e zambakëve apo lanë shkallët e Godinës së 
Shtetit, gurët e mëdhenj, bashkë me sheshin ku ylli i 
verdhë qëndronte i palëvizur prej shumë vitesh, ndërkohë 
që rojet e Mehmetit u urdhëruan të shkojnë në pyll, 
të presin drurët më të mirë nga trupat e të cilëve do të 
ndërtohej arkivoli i Lek Dukagjinit. Dhe meqë Lek 
Dukagjini u varros vetëm ditën e tretë, pasi vdiq, pra të 

enjten, njerëzit patën gjithë kohën e mjaftueshme për t’u 
bërë gati, për të mësuar si të ambientohen me rregullat e 
zisë, për të ndryshuar rrobat, shikimin dhe të qeshurën, 
për të qarë apo për të menduar se çfarë vinte pas kësaj 
vdekjeje dhe Mehmeti, që kishte disa javë që e priste, u ul 
në gjunjë dhe tha me vete: Zoti im, duhet të më falësh, që 
këtë herë nuk do të bindem. Ndërkohë, Enveri që ishte i 
vetmi nga femijët që e takoi Lek Dukagjinin pas vdekjes 
së tij, si të donte të merrte një amanet, veshi një kostum 
prej gjenerali, që e kishte pikasur dikur në baulet e mëdha 
të Lek Dukagjinit, kostum për të cilin më vonë u tha se i 
përkiste të atit të Lek Dukagjinit. Ndonëse i rrinte pak i 
ngushtë, kostumi ia kishte rritur shtatin, prandaj, kur doli 
nëpër qytet i veshur në atë mënyrë, të gjithë u mblodhën 
sikur në ishull kishte ardhur një ushtri. Enveri po bëhej 
gati të drejtonte Shqipërinë dhe buza e tij nuk qeshte, 
por priste solemnisht të mbaronte varrimi, për të marrë 
një vendim të madh. Ndërsa Shtuni, të cilit askush nuk i 
kërkonte llogari, gjeti një çast për t’u futur në dhomën ku 
mbahej trupi i Lek Dukagjinit, i zbukuruar me lule dhe 
me fruta nga të gjitha anët dhe duke i puthur duart që i 
mbanin era pjeshkë, sepse këshilltarët e kishin lyer me atë 
parfum, i tha në vesh: Nuk e njohe dot vajzën time, por 
unë do t’i flas për ty kur të rritet. Aleksandri ishte i vetmi 
që gjeti kohë për të festuar vdekjen e Lek Dukagjinit dhe 
ndryshe nga herët e tjera u fsheh në tarracën e mensës dhe 
piu deri në fund një shishe me verë, që nuk i bëri asnjë 
efekt të dëmshëm, por përkundrazi ia shtoi lumturinë e 

asaj dite, duke enxitur të dilte nëpër qytet e të mendonte 
për restorantin që do të hapte atje pas disa kohësh. Ai 
kishte muaj të tërë që po mendonte se si të ndërtonte një 
restorant të vogël, me gjellë të thjeshta dhe të shijshme 
madje e kishte zgjedhur edhe vendin, në një cep të 
sheshit të qytetit. Këtë bisedë po matej të bënte me David 
Blunatën, por e vetmja vështirësi ishte mungesa e parave. 
Në Shqipëri njerëzit nuk kishin para dhe fillimisht ata 
nuk do ta paguanin dot çmimin e ushqimeve dhe pijeve 
që do të konsumonin. Prandaj duhej një plan, duhej të 
fliste me David Blunatën, në mënyrë që paraja të lejohej 
bashkë me pronën dhe njerëzit të liheshin të lirë për 
të shitur dhe për të blerë apo për të kapërcyer detin në 
kërkim të mallrave që nuk ekzistonin në vend. Ai ishte i 
sigurt se David Blunata do ta nxiste gradualisht hapjen e 
Shqipërisë, do t’i lejonte shqiptarët të ndanin tokën dhe 
të merrnin shtëpitë e tyre dhe në këtë mënyrë gjërat do të 
ndryshonin dhe shqiptarët do t’i kalonin orët e mbetura 
pas punës në restorantin e Aleksandrit, sepse edhe në 
Shqipëri si kudo tjetër, burrat kanë të njëjtat zakone: 
ata mblidhen dhe harxhojnë qindarkat e tyre duke pirë 
dhe duke biseduar për gratë. Ademi i kishte treguar se 
në bregun përballë burrat mblidheshin çdo natë nëpër 
taverna dhe atje shkëmbenin trishtimin dhe gëzimin 
e tyre njerëzor. Sikur Ademi të ishte gjallë, ndoshta 
Aleksandri nuk do të kishte nevojë për ndihmën e David 
Blunatës dhe pa dyshim ata të dy do ta kishin pushtuar 
një cep të sheshit, do të kishin ngritur një kasolle të vogël 

me dru dhe me disa tavolina kashte, ku do të shërbehej 
pa frikë mish, pije dhe duhan, i ardhur nga vende të tjera, 
sepse Ademi ishte i vetmi që mund ta bindte Mehmetin, 
të mos i arrestonte. Aleksandri i sillej rrotull David 
Blunatës, për t’i rrëmbyer vëmendjen, por ai ishte gjithë 
kohën i zënë me ceremonitë dhe organizimin e funeralit 
dhe asnjëherë nuk dukej i ngeshëm dhe i përqendruar, 
prandaj Aleksandri mendoi se këtë bisedë duhej ta bënte 
pas varrimit. 

Ditën që Lek Dukagjini u varros, Shqipëria heshti.Tetë 
këshilltarë e nxorën arkivolin e madh nga godina e shtetit 
dhe pasi e shtrinë përpara yllit të verdhë u rreshtuan para 
tij duke mbajtur sytë ulur. Rojet e Mehmetit kishin ardhur 
për herë të parë të armatosur në qytet dhe armët e tyre 
të vajosura me kujdes, shkëlqenin në diell, duke thithur 
gjithë kuriozitetin e djemve që shihnin armë për herë të 
parë dhe frikën e vajzave, të cilat rrinin pa lëvizur duke 
menduar për femijët që i kishin lënë vetëm, sepse David 
Blunata u kishte thënë se ata nuk duhej të merrnin pjesë 
në varrim. Mehmeti qëndronte drejt duke kontrolluar me 
sy çdo lëvizje, ndërsa Enveri në mes të shokëve të tij dukej 
sikur po komandonte një ushtri, të cilës duhej t’i gjente 
armët. Kur të gjithë u mblodhën para arkivolit të hapur 
të Lek Dukagjinit, David Blunata bëri një hap dhe duke 
iu drejtuar njerëzve tha: Sot ne përcjellim në banesën e 
fundit Lek Dukagjinin, njeriun që krijoi Shqipërinë. 
Jam i bindur se ai vdiq i lumtur, sepse pati kohë të shohë 
ngritjen e një vendi nga asgjëja. Ky ishull, që vetëm disa 

vite më parë, ka qenë një strehë zogjsh, kafshësh dhe 
peshqish, tani është një vend i banuar ku njerëzit kanë 
vendosur të ndërtojnë jetën dhe të ardhmen e tyre. Lek 
Dukagjini e ka vendin në histori. Shqipëria është vendi 
më i veçantë i botës dhe askush para tij nuk ka mundur të 
krijojë një shtet nga hiçi, duke luftuar pa kompromis me 
dashurinë, me pronën dhe me paranë. Ne sot nderojmë 
me dhimbje njeriun që na drejtoi drejt lumturisë për aq 
shumë vjet, por historia e Shqipërisë në të ardhmen do të 
thotë fjalën e vet për veprën dhe kurajën e tij. Megjithatë, 
ne duhet t’i jemi përgjithnjë mirënjohës këtij njeriu, i cili 
u largua si një gjysh i lumtur që sheh se fëmijët e tij janë 
bërë me femijë, falë ujit,bukës, tokës, ligjeve dhe shtetit që 
ai krijoi.Tani Shqipëria po bëhet gati të hyjë në një epokë 
tjetër.Njerëzimi kagjithnjë nevojë të ndryshojë. Shqipëria 
duhet të kuptojë se ndarja me botën nuk mund të kthehet 
në qëllim. David Blunata u afrua pranë arkivolit dhe i vuri 
dorën në ballë Lek Dukagjinit si një qiparis që përshëndet 
një lis. Mehmeti iu bëri shenjë rojeve të veta dhe, siç ishte 
parashikuar përpara ceremonisë, ata i drejtuan armët nga 
qielli dhe qëlluan në ajër me breshëri, trembëdhjetë herë 
rresht, aq sa ç’ishin vitet që kur Shqipëria ishte krijuar. 
Pasi gëzhojat ranë në shesh dhe njerëzit shkundën veshët 
nga gjëmimi i panjohur i armëve, këshilltarët e ngritën 
arkivolin dhe dalëngadalë u drejtuan nga varrezat. Turma 
e ndoqi funeralin duke ecur të gjithë për dy. Mehmeti 
dukej i lodhur. Ai kishte qëndruar gjithë natën pa ijetur, 
duke i udhëzuar rojet e veta, ndërsa Enveri që ishte një 

hap pas David Blunatës i kishte sytë e kuq dhe nofulla 
i lëvizte nga zemërimi. Ky njeri do të dënohet për ijalët 
që tha sot, i tha shokut, që e ndiqte si hije. A e dëgjove 
se si e trajtoi Lek Dukagjinin si një njeri të zakonshëm 
dhe asnjëherë nuk e quajti Zot? Shoku i tij pohoi me 
kokë dhe, duke e parë Enverin në sy, i tha: Unë nuk e 
dëgjova mirë, sepse po shihja Aleksandrin që dukej sikur 
qeshte nga kënaqësia. Burgjet e Shqipërisë do të kenë 
vend për të gjithë, foli Enveri dhe vazhdoi rrugën duke 
drejtuar uniformën e tij që dukej edhe më e ngushtë atë 
pasdite me diell. Kur arkivoli i Lek Dukagjinit u mbulua 
në gropën e vet, vajzat u afruan dhe hodhën kurorat 
që kishin përgatitur për tri ditë rresht dhe meqë David 
Blunata ishte marrë me organizmin dhe dekorin e kësaj 
ceremonie, atje nuk munguan lulet e kumbullës, lulet e 
diellit, manushaqet, mëllagat dhe madje as zambakët e 
bardhë, të cilët Lek Dukagjini nuk do të kishte dashur 
kurrë t’i merrte me vete, sepse si të gjithë njerëzit, edhe ai 
kishte alergjitë e veta kundrejt disa aromave, shijeve dhe 
ngjyrave. 

Në mbrëmje, mbi Shqipëri ra një hënë e plotë, mbi 
faqen e së cilës lëviznin hijet e shpejta të shqiptarëve të 
shqetësuar, si ato kafshët që kërkojnë të mësojnë sa më 
shpejt të ardhmen e pyllit ku jetojnë. Dhe David Blunata, 
që po rrinte në breg të detit, mendoi se nganjëherë vdekja 
e Zotit i bën njerëzit më të këqij, sepse ua heq frikën. 

Çfarë mendon Zoti 

për ata që duan ta zëvendësojnë 


Po të shohësh sesa shekuj ka jetuar njerëzimi në 
rrëmujë, pa ditur të sistemojë pasuritë e veta, pa mundur 
të numërojë njerëzit dhe t’i rendisë emrat, mbiemrat, 
ditëlindjet dhe veprat e tyre nëpër kartela të vogla, e 
kupton se detyrimin për të ndërtuar arkiva, njeriu e ka 
huazuar nga Zoti. Por megjithëse ka shumë njerëz që 
besojnë se Zoti është një shkatarraq, se ai nuk ka as 
kohë dhe as nevojë të sistemojë njerëzit dhe ngjarjet 
nëpër arkivat e veta, ky përfundim i paragjykuar dhe 
i përciptë mbetet i paplotë, jo vetëm sepse engjëjt, 
profetët dhe shenjtorët që kanë pasur më shumë 
raste të njohin natyrën e saktë të Zotit, dëshmojnë 
të kundërtën në librat e shenjtë që kanë shkruar, por 
edhe sepse fakti që bota ka ndërruar aq shumë breza 
dhe popuj përmes një rotacioni matematik, pothuajse 

të përkryer na provon se Zoti është një vëzhgues i imët 
dhe i ndjeshëm, i cili nuk i lë asgjë rastësisë dhe aq më 
pak kujtesës se vet.Përkundrazi ai e shënon çdo qenie në 
librat e tij, pasi kjo është e vetmja metodë e besueshme 
që i jep mundësi të kontrollojë shtimin, përmirësimin, 
zhvillimin dhe përsosjen e racës njerëzore. Por ndryshe 
nga dokumentet që mbajnë njerëzit, në të cilat 
shënohet dita e lindjes dhe data e vdekjes së njeriut, 
atësia dhe fëmijët, gjatësia, sytë, flokët dhe profesioni 
i tij, arkivat e Zotit kanë një natyrë tjetër. Pas vdekjes 
së njeriut, aty pothuajse përshkruhet gjithë jeta e tij. 
Pra, nëse njerëzit kanë prirje ta përshkruajnë jetën e 
njeriut me numra, Zoti e përshkruan atë me fjalë, një 
zakon ky, që shpjegohet me vëmendjen dhe kohën e 
bollshme që ai i kushton njerëzimit. Natyrisht do të 
ishte e pavend të besonim se Zoti i mbush vetë të gjitha 
kartelat e njerëzve, se ai shpenzon orë dhe ditë të tëra 
duke mbikëqyrur dhe hedhur në letër jetëshkrimin e 
çdo njeriu, sepse kjo është një punë kolosale që nuk i 
shkon për shtat natyrës së ngathët dhe harraqe të Zotit, 
por ai përdor me dhjetëra engjëj, të cilët i ka ndarë 
në grupe të vogla, për të mbajtur nën vëzhgim jetën e 
popujve të ndryshëm dhe të njerëzve që përbëjnë këta 
popuj,prandaj ata që ngushëllohen duke kujtuar se Zoti 
harron, gabohen. Janë engjëjt ata që nuk e lënë Zotin 
të harrojë mëkatet e botës. Engjëjt kanë aftësinë dhe 
kohën që u jep përjetësia, për t’i përzgjedhur hollësitë e 
pafundme të jetës njerëzore duke shënuar vetëm ato më 

të veçantat, ato të cilat e bëjnë një njeri të ndryshëm nga 
një tjetër, sepse vetëm në këtë mënyrë këto jetëshkrime 
mund të kenë rëndësi për hulumtimin dhe përsosjen e 
njerëzimit. Zakonisht këtë punë e bëjnë engjëjt e vegjël, 
sepse engjëjt, megjithëse janë të gjithë të përjetshëm, 
kanë mosha të ndryshme dhe ata që janë më të rinj dhe 
më me pak përvojë ngarkohen të përshkruajnë jetën 
e njerëzve, por cilësia dhe sidomos gjatësia e këtyre 
jetëshkrimeve nuk është gjithmonë e pëlqyeshme dhe 
e pranueshme, prandaj Zoti ka vendosur që kryeengjëjt, 
ata që kanë më shumë përvojë dhe stil në të shkruar, t’i 
redaktojnë skedat duke i përshtatur dhe rregulluar në 
madhësinë dhe artin e duhur për shijen dhe kohën e 
Zotit, sepse Zoti nuk kërkon vetëm informacion. Ai ka 
nevojë të argëtohet kur lexon jetën e një njeriu, njëlloj 
si një njeri i zakonshëm kur lexon një roman apo një 
tregim. Dhe nëse do të duhej të bënim një krahasim të 
kuptueshëm, në këtë rast, duhet të themi se Zoti nuk 
ka qejf të lexojë romane, por vetëm skica të shkurtra 
dhe të shpejta, të pasura me ngjarje, të cilat i mbushin 
atij kohën në mes të punëve të tjera, duke i siguruar 
njëkohësisht edhe informacionin e nevojshëm. Pasi 
skedat e mbushura me jetën e njerëzve kalojnë duke u 
përsosur nëpër disa duar, ato i përcillen Zotit dhe pasi 
ai i lexon, vendos shënime të caktuara, të cilat jo në çdo 
rast janë të detyrueshme, sepse përveç kureshtjes asgjë 
nuk e detyron Zotin të ndërhyjë në jetën e një njeriu 
pas vdekjes. Por për të kuptuar gjithë atë që po themi, 


484 




duhet një shembull. 

Kur Lek Dukagjini vdiq, engjëjt i çuan Zotit këtë 
skedë që ai e lexoi duke bërë ndalesa të shkurtra, sepse 
në atë kohë një shenjtor i kishte ardhur për vizitë dhe 
ndërsa po i kërkonte të ndalonte përmbytjen e përvitshme 
të fshatit nga kishte ardhur, Zoti po lexonte si më poshtë: 
Lek Dukagjini vdiq në shtator, në një ishull që nga lart 
duket si një lëvozhgë arre në mes të detit. Ai jetoi atje 
vitet e fundit të jetës bashkë me nëntëdhjetë e pesë 
fëmijë, dymbëdhjetë këshilltarë dhe njëmbëdhjetë roje, 
disa nga të cilët vdiqën për shkak të tradhtive të njohura 
që njerëzit i bëjnë njëri-tjetrit dhe të cilat nuk kanë arsye 
të shpjegohen hollësisht. Disa ditë para se të vdiste, 
ishulli, të cilin, meqë ai ishte shqiptar, e kishte quajtur 
Shqipëri, ishte shtuar me dhjetë fëmijë të tjerë, nga të 
cilët gjashtë vajza dhe katër djem dhe dëshmitarët thonë 
se Lek Dukagjini mund të vdiste shumë kohë më 
përpara, por ai e shtyu vdekjen e tij në vjeshtë, pikërisht 
për të pritur këtë ditë. -Sidoqoftë kjo është një legjendë 
e pambështetur në asnjë provë, sepse asnjëri nuk ka 
fituar ende aftësinë për ta përcaktuar vetë ditën e vdekjes, 
me përjashtim të rasteve të vetëvrasjeve. Por arsyeja se 
pse vendosëm ta përzgjedhim këtë jetëshkrim, mes 
mijërave që janë përfunduar javën e fundit, nuk është 
kjo. Lek Dukagjini pretendoi gjatë gjithë jetës së vet se 
ai nuk ishte një njeri si gjithë të tjerët dhe ndryshimi 
mes tij dhe njerëzve të tjerë qëndronte në marrëdhënien 
që ai besonte se kishte vendosur me Zotin dhe me veten. 

Por edhe kjo nuk është një arsye për të tërhequr 
vëmendjen tonë, sepse tashmë dihet se çdo njeri beson 
se ai nuk i ngjan asnjërit dhe se është i ndryshëm nga 
gjithë të tjerët. Jetëshkrimin e Lek Dukagjinit e gjykuam 
interesant dhe të nevojshëm për një arsye tjetër: ai 
vendosi që të zëvendësonte Zotin dhe gjithë jetën e tij ia 
kushtoi këtij qëllimi dhe është e drejtë dhe po aq e 
vërtetë të thuhet se pati shumë njerëz të cilët e besuan 
verbërisht deri në fund. Madje ka disa prej tyre që e 
besojnë ende se ai ishte Zot dhe kjo ide po vazhdon t’i 
ndajë shqiptarët në dy pjesë, paçka se nuk është qëllim i 
këtij dokumenti të përshkruajë sesi po jetojnë shqiptarët 
pas kësaj vdekjeje. Lek Dukagjini vinte nga një familje e 
madhe shqiptarësh. Ai trashëgoi shumë pasuri dhe 
prona, por nuk njohu dot as babanë dhe as nënën e vet 
dhe sipas gjykimit tonë kjo është arsyeja që ai nuk e 
pranonte familjen dhe martesën, duke ia ndaluar këtë 
gjë edhe pasuesve të vet. Derisa mbushi dhjetë vjeç, ai 
nuk foli dhe u mor vetëm me këqyrjen dhe vrojtimin e 
botës që lëvizte jashtë dritareve të shtëpisë se tij, gjë që i 
bëri shumë njerëz të mendojnë se ai ishte memec. 
Vendosi të flasë vetëm kur thirri në shtëpi një grua të 
varfër dhe të vetmuar, së cilës i kërkoi të bëhej nëna e tij 
dhe më pas edhe një burrë, të cilin e bindi të bëhej babai 
i tij. Më pas i detyroi të dy të bashkoheshin dhe të 
lindnin një fëmijë, aftësi që, për shkak të moshës dhe 
turpit, ata nuk e patën, duke i forcuar kësisoj Lek 
Dukagjinit bindjen, se, fëmijët nuk duhet t’i njohin 

prindërit e tyre, normë që ai e ktheu në ligj, në shtetin 
që krijoi. Lek Dukagjini ishte një kritik i rreptë i Zotit 
dhe megjithëse në shekullin e fundit janë shtuar njerëzit 
që besojnë se Zoti nuk ekziston, ai ishte shumë i 
ndryshëm nga gjithë të tjerët. Ndryshimi mes tij dhe 
kundërshtarëve të njohur të Zotit ishte ky: nëse këta të 
fundit i bëjnë thirrje njeriut të mos i besojë dhe të mos i 
përkushtohen Zotit, Lek Dukagjini ndërtoi një shtet që 
e ndalonte krejtësisht Zotin dhe dënonte të gjithë ata që 
ebesonin atë. Por ai shkoi edhe më larg: e shpalli veten 
Zot. Pra, nëse kritikët, kryesisht, ata që kanë shkaktuar 
revolucione dhe ndarje të barabarta tokash në disa vende, 
e konsiderojnë Zotin të panevojshëm dhe për këtë arsye 
asnjëri prej tyre nuk kërkoi të bëhej Zot, Lek Dukagjini 
besonte se Zoti duhet të ishte ai vetë. Pra, në thelb ai 
pranonte se Zoti ishte dhe mbetet i nevojshëm për 
botën. Kësisoj kemi të bëjmë me një formë të re të 
mohimit të Zotit, gjë që e bën Lek Dukagjinin të 
vlefshëm për t’u studiuar si njeri. Por sidoqoftë ai nuk u 
mjaftua vetëm me kaq dhe si të gjithë ata, të cilët, pasi 
shkulin nga rrënjët një lule, ndjekin nëpër livadh farat 
që ajo ka përhapur mbi bar, Lek Dukagjini ndaloi edhe 
dashurinë mes njerëzve, martesat dhe njohjen e prindërve 
nga femijët e tyre dhe po ashtu paranë, pronat, trëndafilat, 
macet, qentë dhe disa kafshë të tjera të egra, të cilat ai 
kurrë nuk i pranoi në Shqipëri. Nëse ai do të ishte bërë 
më i njohur jashtë vendit të vet dhe për këtë arsye do të 
ishte një objekt vëzhgimi i dijetarëve që e mohojnë 

Zotin dhe që besojnë se ai i ka kufizuar liritë e njeriut, 
me siguri që shumëkush do ta konsideronte dhe më të 
papranueshëm dhe shumë më të dëmshëm se vetë Zotin. 
Por, për hir të së vërtetës, sa qe gjallë ai jetoi si një Zot 
dhe u nderua si i tillë, falë aftësive të tij, deri diku 
profetike, të cilat i krijuan njerëzve përshtypjen se ai 
kishte në trup disa thërrime nga brumi i Zotit. Lek 
Dukagjini donte ta thërrisnin Zot dhe i bindi pasuesit e 
vet se Shqipëria ishte një parajsë. Por Lek Dukagjini 
nuk u kthye në Zot, sepse ishte i pasur, megjithëse 
trashëgimia dhe emri i familjes e ndihmuan të merrte 
disa vendime që njerëzit e zakonshëm nuk do t’i kishin 
marrë dot, sepse siç ndodh me të gjithë popujt e varfër, 
ndodh edhe me shqiptarët: pasuria i nënshtron ata. Në 
rastin e tij, duhet pranuar se në krahasim me shumë 
shqiptarë të tjerë Lek Dukagjini ishte më i mençur, më 
i fortë, më i qëndrueshëm, më i prerë dhe disa tipare që 
e nënshtrojnë natyrën e brishtë të njeriut, si dashuria, 
nostalgjia, malli, xhelozia, bukuria, zilia, pasuria, etja për 
pije, oreksi i trupit për seks dhe uria e shpirtit për arte, 
për muzikë dhe poezi, ishin të huaja për të. Ai nuk donte 
as para, as prona dhe as gra, por vetëm adhurim. Dhe në 
të vërtetë, duke hequr dorë vullnetarisht nga martesa, 
nga seksi, nga pasuria dhe nga Zoti ai u bë i besueshëm 
për të tjerët. Lek Dukagjini vdiq pa ijetur kurrë me një 
grua dhe ne do ta kishim përzgjedhur dhe ndoshta 
emëruar si shenjtor, nëse ai do të ishte ndalur këtu. Lek 
Dukagjini ndërtoi një shtet të ndryshëm nga çdo shtet 

tjetër që ka njohur njerëzimi dhe në këtë art ai mund të 
konsiderohet një pionier, pavarësisht se pasojat e 
veprimtarisë së tij mbetën të diskutueshme. Shqipëria 
po jeton për gati trembëdhjetë vjet, pa para, pa prona, pa 
shkëmbyer asnjë mall, asnjë dije dhe asnjë njeri me 
vendet e tjera të botës. Sa i takon pronës dhe parasë ai 
besonte se, njeriu duhet të zhvishet nga të dyja me 
detyrim, se gjithçka në tokë dhe në det duhet të jetë e 
përbashkët, sepse këto vese i shtyjnë njerëzit në vrasje 
dhe në luftëra, të cilat bota i ka pasur me tepri në shekujt 
e fundit. Lek Dukagjini u përpoq të krijonte një racë 
shqiptarësh fizikisht më superiore dhe mendërisht më 
inteligjente se gjithë të tjerët, përmes shartimeve të 
studiuara, gjë që e provoi me bashkimine mbikëqyrur të 
dymbëdhjetë vajzave dhe djemve nga të cilët lindën 
dhjetë fëmijë në javët e fundit. Prandaj mund të pohohet 
se ai besonte se shqiptarët duhet të drejtojnë botën 
përgjatë shekujve të ardhshëm, duke përsosur mjekësinë, 
lëvizjen, teknologjinë dhe shkencën, gjë që deri tani nuk 
kishte ndodhur, sepse, sipas tij, shqiptarët kishin pasur 
Zotin e gabuar, ose nuk e kishin gjetur ende Zotin e 
duhur. Por nga një ngjarje e papritur, disa ditë para se të 
vdiste, kur Lek Dukagjini i vuri njërës prej foshnjave të 
sapolindura emrin e nënës së vet, disa prej nesh besojnë 
se nëse do të jetonte akoma, ai do ta rishikonte çështjen 
e familjes dhe të martesës, çka na shtyn të mendojmë se 
në fund të jetës, ai mund të ketë ndryshuar bindjen për 
rolin e familjes. Kjo gjë ngre dyshime për karakterin e tij 

të qëndrueshëm dhe të vendosur dhe madje na krijon 
përshtypjen se, megjithëse jetoi si Zot, Lekë Dukagjini 
vdiq si njeri. Sidoqoftë, për mos u nxituar e dalë në 
përfundime të parakohshme e të paprovuara, edhe në 
këtë rast duhet të mjaftohemi duke huazuar proverbin e 
njohur të parajsës që thotë se, Zotit nuk i lejohet të 
plaket, sepse pleqëria e zbut dhe e bën më të mirë. Si 
mbyllje mund të themi se përfundimet tona për jetën 
dhe veprën e Lek Dukagjinit mbeten te ndryshme, për 
këtë arsye kemi vendosur që t’ia lëmë në dorë Zotit ta 
klasifikojë atë, ose, në listën e shkurtër të njerëzve të 
cilët janë shpallur si kundërshtarë dhe heretikë të 
papranueshëm, ose në listën e atyre miliona të tjerëve, të 
cilët gjithë jetën kanë pritur një shenjë nga Zoti dhe 
kanë vdekur pa e parë dot atë. 

Kur mbaroi leximin e tekstit që kishte përpara, Zoti u 
shtriq në karrigen e tij dhe mendoi se, si gjithnjë engjëjt 
kishin shkruar shumë gjatë, se jeta e Lek Dukagjinit nuk 
i meritonte aq shumë rreshta, se stili i të shkruarit nuk 
ishte shumë tërheqës. Ai ishte i mbushur me përfundime 
më shumë sesa me detaje, me të dhëna dhe ngjarje, gjë 
që nuk i lejohet një engjëlli, sepse ai nuk ka të drejtë 
të arrijë në përfundime, se për këtë arsye ai tekst, nuk 
ngjante aspak si një tregim i pasur me metafora dhe 
krahasime të larmishme, por si një dokument nga ato 
që njerëzit i përdorin për arkivat e policisë, për të rrëfyer 
aktivitetin e një njeriu që ka shkelur ligjin vazhdimisht, 
paçka se Lek Dukagjini ishte përgjithësisht i tillë dhe 

mesa duket ndonjë engjëll i ri dhe pa shumë përvojë e 
kishte shkruar me ngut, i rrëmbyer nga jeta e vrullshme 
e Lek Dukagjinit apo i kapur në ankthin e përshkrimit 
të një herezie, të cilën ndoshta ishte përpjekur ta zbuste 
dhe ta lëmonte pak, për të mos e mërzitur Zotin, për 
të mos ia shtuar edhe më tepër inatin dhe frikën ndaj 
njerëzve, të cilët, sidomos gjatë shekujve të fundit, 
po e sfidonin pa mëshirë, duke e injoruar apo duke e 
zëvendësuar me lloj-lloj të vdekatarësh të gjorë, të paaftë 
për të përmbushur një qëllim të pavdekshëm. Ndërkohë 
që duhej t’i përgjigjej edhe shenjtorit që kishte përpara 
dhe që priste me padurim që përmbytja në fshatin e tij 
të ndalonte, Zoti ngurroi një hop përpara se të vinte 
një shënim në faqen e fundit dhe pasi u mendua pak, 
shkroi, këtë porosi, si më poshtë : “Sa herë që në Tokë 
lindin njerëz, që duan të më zëvendësojnë, ata duhet të 
inkurajohen të dështojnë, duhet të frymëzohen të jenë 
më të egër dhe më të pashpirt se unë, sepse vetëm në këtë 
mënyrë,besimi i njerëzve se unëjam i pazëvendësueshëm, 
i përsosur, i pavdekshëm, i mëshirshëm dhe unik, vjen 
duke u shtuar.” 

Nëse David Blunata ishte mësuar të priste ditë më 
të mira për ta ndryshuar Shqipërinë, nëse Mehmeti 
kafshonte lëkurën e tij duke duruar që Shqipëria t’i 
mbetej në dorë, Enveri nuk dinte dhe nuk donte të 
priste dhe në fund të fundit nuk kishte pse priste. Pa u 
mbyllur zija njëmujore për Lek Dukagjinin, ai mblodhi 
shokët e tij në sheshin e qytetit dhe, duke mbajtur drejt 
trupin e shtrënguar nga uniforma ushtarake, tha: Ju e 
dini se Lek Dukagjini donte që unë ta zëvendësoja. 
Kjo është arsyeja që vetëm mua nuk ma ndryshoi 
emrin. Ai e ndjeu kur më pa se unë kisha lindur për 
të zëvendësuar Zotin. Nëse nuk pati mundësi ta thotë 
këtë gjë para se të vdiste, kjo nuk ndodhi për fajin e 
tij, por sepse nuk e lejuan. Lek Dukagjinin e mbajtën 
të mbyllur në një dhomë dhe ka njerëz në këtë vend 

që mezi e kanë pritur vdekjen e tij. Koha do të provojë 
nëse atij iu bënë shërbimet e duhura dhe nëse e lanë të 
vdiste në qetësinë dhe madhështinë që i takonte. Por 
sot jemi mbledhur për të mbrojtur Shqipërinë nga ata 
të cilët duan t’i japin vendit një drejtim tjetër. Sot vendi 
është në rrezik dhe unë kam vendosur të luftoj. Nuk do 
të jem Zot i Shqipërisë, por komandanti i saj. Nëse Zoti 
i është zemërgjerë me armiqtë, një komandant i lufton. 
Dhe të jeni të bindur se Shqipëria ka shumë armiq për 
të luftuar, siç do të thoshte Lek Dukagjini, parajsa nuk 
mund t’u lihet djajve, sepse ata dinë vetëm një gjë: si ta 
kthejnë atë në ferr. Por tani është radha ime t’ju pyes 
të gjithëve: A jeni gati të luftojmë kundër dashurisë? A 
jeni gati të vdesim për ta shpëtuar Shqipërinë nga vesi, 
nga paraja dhe nga prona? Përgjigjuni, bërtiti Enveri 
dhe ndjeu fytin që iu përgjak sikur t’ia shponte ndonjë 
shpatë. Djemtë që rrinin përballë tij u skuqën dhe njëlloj 
sikur t’i kishte shpuar i njëjti gjemb u zgjatën dhe thirrën 
në kor: Jemi gati.Jemi gati. Rroftë Enveri, tha njëri prej 
tyre dhe të gjithë e pasuan. Enveri ndjeu një zjarr që po 
i pushtonte trupin dhe uniforma ushtarake iu shtrëngua 
pas qafës duke ia shpejtuar gjakun që në ato çaste po 
ia skuqte mendimet. Kishte gjithë jetën që e priste atë 
ditë. Tani mund të nisej. Përpara tij shtrihej Shqipëria 
dhe pas saj gjithë bota. Nëse deri atë ditë, ishte hija e 
Lek Dukagjinit që e pengonte të rritej dhe t’i shtrinte 
degët e tij në të gjithë pyllin, tani ajo hije ishte zhdukur 
siç zhduken hijet e pemëve kur koha dhe natyra ua 

shkurton trupin. Ndoshta unë jam njeriu që mezi e ka 
pritur vdekjen e Lek Dukagjinit mendoi, por sigurisht 
që këtë ijali nuk e tha kurrë me zë të lartë. Kur David 
Blunatës i thanë se Enveri kishte mbledhur djemtë e 
Shqipërisë për të sulmuar ishullin, ai ishte si gjithnjë 
në breg të detit duke mbledhur poezi. Megjithëse ishte 
errësuar, një pulëbardhë e ngathët ndriçonte detin me 
krahët e saj. Ajo që nuk mund të ndalohet duhet të 
shpejtohet, i tha David Blunata këshilltarit që i kishte 
sjellë lajmin duke pritur një urdhër apo një ngushëllim. 
Këshilltari ngriti kokën dhe e pyeti: Mendon se duhet 
ta lëmë Shqipërinë në dorë të Enverit? David Blunata u 
kthye nga deti dhe duke kërkuar feksjen e pulëbardhës 
mbi dallgët e buta të shtatorit iu përgjigj: Ka raste kur 
deti nuk qetësohet, nëse nuk ka dallgë dhe stuhi. Ky 
ishull jeton në mes të detit prandaj ka marrë shumë 
nga zakonet e tij. Shqipëria duhet të bëhet më keq, 
që të bëhet më mirë. Këshilltari e pa me habi David 
Blunatën që nuk e la të fliste, por i tha: Dërgo njerëz të 
thërrasin Mehmetin dhe thuaj Enverit se dua ta takoj. 
Këshilltari iku duke lënë disa gjurmë të zeza në rërën e 
plazhit dhe David Blunata priti derisa ai nuk mund ta 
dëgjonte më dhe me zërin e tij të ngjirur tha një ijali që 
nuk do ta përdorte kurrë në asnjë nga poezitë e tij: Zotin 
e zëvendëson gjithnjë një njeri më i keq se ai. 

Mehmeti dukej si një ari i lodhur që nuk ka më fuqi 
të luftojë me bletët që i pickojnë trupin, ndërsa Enveri 
kishte ngjyrën e një pushtuesi që po pret t’i dorëzojnë 

kështjellën, të cilën është gati ta rrënojë nëse nuk e merr. 
Të paktën kështu iu duk David Blunatës kur i takoi të 
dy në studion e Lek Dukagjinit. Jashtë në shesh ishin 
mbledhur të gjithë burrat e Shqipërisë. Rojet e Mehmetit 
rrinin në një cep duke ngrohur armët e tyre, këshilltarët 
kishin rrethuar yllin e verdhë sikur po e mbronin nga 
ndryshimi i pritshëm i ngjyrës. Shtuni qeshte duke thënë 
se sikur Shqipëria të kishte qen nuk do të kishte nevojë 
për Mehmetin, ndërsa shokët e Enverit ishin të gjithë të 
përndezur, të zhurmshëm dhe kërcënues. Ata shikonin 
pa pushim nga dritaret e godinës ku ishin mbledhur tre 
burrat më të rëndësishëm të Shqipërisë dhe nëse Enveri 
do t’u bënte një shenjë me gisht, do të të hidheshin mbi 
rojet e Mehmetit dhe do t’i shqyenin me duar, sepse ende 
nuk kishin armë. Por urdhrat ishin të qarta: Askush nuk 
do të sulmonte për sa kohë që nuk ishte e nevojshme. 
Shqipëria na takon, prandaj duhet ta marrim pa gjak, 
nëse kjo gjë është e mundur, kishte thënë Enveri para se 
të largohej dhe shokët e tij që e kishin bërë zakon kishin 
thirrur: Rroftë Enveri. Por Enveri nuk kishte nevojë për 
përkrahje dhe aq më pak për kurajë. Ai e dinte se atë 
natë do të bëhej komandanti i Shqipërisë dhe para se 
të vinte kishte pastruar uniformën e tij dhe ia kishte 
shkëlqyer kopsat e verdha, duke i fërkuar me një sepje të 
tharë që ia kishte mbushur sytë me pluhur. 

Ka ardhur koha të vendosim kush do ta drejtojë 
Shqipërinë. - tha David Blunata duke parë kopsat 
e uniformës së Enverit që shkëlqenin mbi lëkurën e 

Mehmetit, i cili rrinte si një hije pas kolltukut ku kishte 
vdekur Lek Dukagjini. David Blunata mendoi se sikur 
lëkura e Mehmetit të ishte më pak e ndjeshme ndaj 
emocioneve dhe anktheve, historia e Shqipërisë do të 
kishte marrë një drejtim tjetër. Megjithatë vazhdoi të 
thoshte atë për të cilën kishte ardhur, duke e ditur se 
alergjitë, veset dhe interesat e njerëzve që kishte përballë 
mund t’ia ndryshonin vendimin që kishte marrë. Nëse 
Lek Dukagjini do të kishte lënë një amanet, puna jonë 
do të ishte më e lehtë, tha ai. Por Lek Dukagjini nuk 
vendosi se nga kush donte të zëvendësohej apo ndoshta 
nuk donte të zëvendësohej nga asnjëri prej nesh, sepse 
si çdo Zot edhe ai besonte se ishte i pazëvendësueshëm. 
Sidoqoftë tani Zoti ka vdekur dhe u takon njerëzve të 
vendosin për të ardhmen e tyre. Unë e di që ju të dy 
jeni bërë gati të drejtoni Shqipërinë. Kam ardhur t’ju 
them se unë nuk e kam këtë qëllim. Nuk mund të drejtoj 
një vend që nuk e lejon dashurinë, nuk lejon familjen, 
lulet dhe poezinë. Edhe për shumë kohë këto gjëra do 
të mbeten të ndaluara në Shqipëri dhe një vend që e ka 
zakon të ndëshkojë bukurinë sa herë që ajo lind, nuk 
më jep asnjë mundësi dhe kënaqësi ta drejtoj. E vetmja 
gjë që unë mund të bëj për Shqipërinë tani, është të 
mendoj. Por, nëse do të provoja diçka tjetër, pra, nëse do 
të kërkoja që Shqipërisë t’i ktheheshin lulet, dashuria 
dhe familja, ky vend mund të shkonte në luftë dhe unë 
besoj se nuk ka arsye të luftojmë me njëri-tjetrin për 
disa gjëra që njerëzimi i ka fituar dhe i ka krijuar me 

paqe. Lek Dukagjini besoi se mund të krijonte një racë 
të re njerëzish, të cilët heqin dorë nga bukuria e shpirtit 
dhe nga kënaqësitë e trupit, por harroi se ne jetojmë të 
gjithë në të njëjtën tokë dhe prandaj kemi nevojë për 
erën e trëndafilave, për lehjen e qenve, për ledhatimin e 
lepujve, për puthjet e grave, për trashëgiminë e fëmijëve 
dhe për të gjitha shijet dhe ngjyrat e natyrës që njeriu 
i kthen në dashuri dhe në pronë. Toka ku jetojmë na 
infekton të gjithëve njëlloj, pavarësisht se ku jetojmë. 
Është pikërisht kjo bindje që më jep shpresë. Shqiptarët 
do të sillen një ditë si gjithë popujt e botës dhe atë ditë 
Shqipëria do të jetë një vend ku mund të jetohet, një vend 
që do të kuptojë se fajtor për varfërinë, për hidhërimin 
dhe urrejtjen nuk është Zoti, por janë vetë njerëzit. Por, 
derisa të vijë ajo ditë, mesa duket shqiptarët duhet të 
vuajnë edhe pak. Ju të dyjeni këtu për t’i ndihmuar të 
kuptojnë se çdo popull paguan një çmim për të pasur 
dashuri, lule dhe prona. Ju të dy keni një detyrë: T’i 
shtoni edhe më shumë vuajtjet e shqiptarëve, sepse pa 
vuajtur, popujt nuk ndryshojnë dot. Ju të dy jeni kundër 
dashurisë, kundër luleve, kundër pronës dhe kundër 
familjes, prandaj një ditë shqiptarët do të jenë kundër 
jush. Nga ju të dy, Mehmeti është më i vjetër, ka më 
pak mbështetje, por ka armë dhe kontrollon mbrojtjen 
dhe rezervat ushqimore të ishullit. Ndërsa ti Enver, nuk 
ke armë, por je më i ri dhe ke më shumë njerëz që të 
mbështesin. Shqipëria sonte është me ty, për sa kohë që 
burrat mendojnë se ti je njëri prej tyre dhe gratë të kanë 

adhuruar gjithmonë, sepse je i bukur dhe shpërfillës ndaj 
tyre. Nëse Lek Dukagjini do të ishte gjallë, mes ju të 
dyve ai do të zgjidhte Enverin, sepse është në logjikën 
e historisë, që Shqipëria të drejtohet nga njëri prej 
fëmijëve që ai zgjodhi për të marrë me vete në ishull. 
Prandaj as këshilltarëve dhe as rojeve nuk u takon të 
drejtojnë vendin. Çdo vendim tjetër do të ishte i padrejtë 
dhe i pandershëm, sado që unë e di se një ditë Shqipëria 
do ta gjykojë ndershmërinë time si dobësi. Për arsye që 
gjithkush i kupton dhe i pranon, nëse Shqipëria do të 
drejtohet nga Mehmeti, shokët e tu nuk do ta pranojnë 
kurrë këtë gjë dhe atëherë vendi do të shkojë drejt një 
konflikti që nuk dihet sa jetë njerëzish do të kërkojë. Por 
që Shqipëria të drejtohet nga ty, atëherë duhet të bindim 
Mehmetin që të dorëzojë armët dhe t’i urdhërojë rojet 
e veta që të mos kundërshtojnë, mos të vrasin njerëz, 
por të binden dhe të pajtohen me rregullat e reja, duke 
u vënë nën urdhrat e tua, sepse nëse ka një gjë që duhet 
të shmangim sot është lufta dhe gjakderdhja. Unë jam 
menduar për këto që po ju them dhe mendimi im 
është ky: Mehmeti duhet të dorëzojë armët dhe të mos 
kërkojë të drejtojë ishullin, duke premtuar se asnjëherë 
nuk do të përpiqet ta marrë në kontroll këtë vend. Në 
shkëmbim, ti duhet t’i japësh atij tri ditë kohë të vendosë 
nëse do të largohet nga ishulli qetësisht, duke i premtuar 
se nëse qëndron këtu nuk do ta ndëshkosh për tradhti 
ndaj Shqipërisë dhe Lek Dukagjinit. Në këto tri ditë, 
nga Shqipëria mund të largohet kushdo që ka dëshirë. 

Të jesh i qetë, se unë nuk do të largohem, por do të pres 
ditën kur shqiptarët të kuptojnë se Shqipëria është një 
vend që meriton një të ardhme tjetër. Unë jam mësuar të 
pres pa folur. Në shkëmbim do të kërkoj vetëm një gjë: 
Të lirosh Diellin dhe Verën, sepse dashuria që ata kanë 
për njëri-tjetrin nuk meriton të ndëshkohet. Uroj që një 
ditë ti të kuptosh se çfarë është dashuria, sepse mungesa 
e dashurisë ta ta ka ngurtësuar shpirtin.Ti je si një gotë 
që nuk pranon të mbushet me ujë, ndaj do të thyhet nga 
zbrazëtia. 

David Blunata mbaroi dhe uli sytë poshtë. Zëri i tij 
i ngjirur kishte pasur një tingull të çuditshëm, gjë që 
u ndodh të gjithë poetëve, sa herë që duhet të sillen si 
burra shteti. Enveri dukej i qetë, megjithëse në sy kishte 
një ngjyrë të errët të cilën mundohej ta fshihte për të 
mos treguar asnjë shenjë mirënjohjeje, sepse nuk mund 
të jesh mirënjohës kur të japin atë që të takon. Ndërsa 
Mehmeti, për shkak të kopsave të Enverit, që ia shponin 
lëkurën, kaloi dorën në qafë dhe për një fare kohe nuk 
foli, duke menduar takimin e fundit me Lek Dukagjinin, 
kur ai kishte pritur më kot një ndëshkim për Diellin dhe 
Verën, të cilët i kishte kapur si dy gaforre të lagura, duke 
u arratisur nëpër terr..Nuk dua të vdes duke vrarë, kishte 
thënë Lek Dukagjini. Pas meje do të vijë dikush tjetër 
që ka guximin e duhur për të ndëshkuar të gjithë ata që 
duan lule, poezi dhe dashuri, sepse ai është shterp dhe 
i urren fëmijët e të tjerëve. Pastaj, kur pothuajse kishte 
folur gati një orë me vete dhe kur Mehmeti ishte bërë 

gati të largohej, Lek Dukagjini ishte zgjuar dhe kishte 
thënë: Mehmet ti nuk duhet të më zëvendësosh. Nuk 
dua të zëvendësohem nga një njeri që kruhet sa herë i 
duhet të vrasë njerëz. Mehmeti u drodh, duke menduar 
se në të vërtetë ajo që po bënte David Blunata duke ia 
lënë Shqipërinë Enverit, ishte vendosur më përpara nga 
Lek Dukagjini. Ndoshta këta të dy kanë folur gjithë 
kohën me njëri-tjetrin, mendoi dhe iu kujtua Shtuni 
që përpara se të humbte kujtesën i kishte thënë se Lek 
Dukagjini dhe David Blunata ngjajnë si dy vëllezër që 
mendojnë njëlloj, por sillen ndryshe, siç sillen ndryshe 
fëmijët që kanë të njëjtin baba, por jo të njëjtën nënë, 
sepse mendimet rrjedhin nga babai dhe sjelljet nga 
nëna. Megjithatë nuk ishte krahasimi mes atyre dy 
burrave që ia shtoi kruajtjen Mehmetit. Lek Dukagjini 
kishte parashikuar se do të ishte Enveri njeriu që do ta 
zëvendësonte dhe prandaj kishte thënë se ai që do të 
vinte pas tij ishte edhe më i keq se ai, sepse ai ishte shterp. 
Mehmeti e dinte se njëri nga djemtë që Lek Dukagjini 
kishte përzgjedhur për të mbarsur kishte qenë Enveri 
dhe se nga të gjitha çiftet që ai kishte bashkuar vetëm 
njëri prej tyre nuk kishte arritur dot të lindte një fëmijë. 
Shterpësia është dobësia e tij, mendoi Mehmeti dhe 
kaloi dorën mbi lëkurë. Me ndihmën e Lek Dukagjinit 
tani ai dinte një të fshehtë përmes së cilës mund të 
luftonte edhe pak duke kërkuar një tokë dhe një vend për 
tre djemtë e tij që po e prisnin përtej detit. Megjithëse 
Lek Dukagjini nuk e kishte dashur dhe nuk donte që 

ai ta zëvendësonte, sërish i kishte dhënë një armë për të 
luftuar kundër atij që do ta zëvendësonte dhe Mehmeti 
e njihte aq Lek Dukagjinin, sa të kuptonte se kjo nuk 
ishte një lajthitje, por një qëllim. Lek Dukagjini donte 
që Shqipëria ta merrte vesh se Enveri ishte shterp dhe 
ia kishte besuar këtë sekret Mehmetit që ky ta përdorte 
në luftën e pritshme me Enverin. Ai e dinte se shumë 
shpejt Enveri dhe Mehmeti do të urreheshin. Ai e 
dinte se pas vdekjes se tij, dy do të ishin njerëzit që do 
të synonin të drejtonin Shqipërinë: ai dhe Enveri, siç 
edhe po ndodhte. Të mendosh se Lek Dukagjini nuk e 
dinte çdo të ndodhte pas vdekjes se tij, ishte njëlloj si të 
mendoje se Zoti nuk e di se çfarë bëjnë engjëjt kur atë 
e zë gjumi. Dhe nëse Lek Dukagjini kishte vendosur që 
Mehmeti të mos ia zinte kurrë vendin, nga ana tjetër 
donte që Enveri të ishte gjithnjë i kërcënuar nga kjo e 
vërtetë, ndoshta i tallur dhe i poshtëruar për shkak të 
shterpësisë, që i bën burrat të dobët dhe të mjerë dhe 
për më tepër, duke e parashikuar dhe pranuar në heshtje 
zgjedhjen e Enverit, ai kishte vendosur që njeriu që do 
t’i zinte vendin, mos të kishte kurrë trashëgimtarë. Lek 
Dukagjini ka menduar si një Zot, mendoi Mehmeti. Ai 
nuk ka dashur që Shqipëria të trashëgohet përjetësisht, 
njëlloj si Zoti që nuk do që toka t’i takojë vetëm një 
familjeje dhe një gjaku, por përkundrazi të ndërrojë 
pronarë pa pushim, siç edhe ka ndodhur nga dita e parë 
e krijimit. Kjo ishte arsyeja pse Lek Dukagjini nuk e tha 
kurrë kush do të ishte pasuesi i tij. Ai iku pa folur, sepse 

e dinte se shqiptarët do ta gjykonin gjithnjë keq për 
zgjedhjen që kishte bërë. Ai e pranoi Enverin kur vdiq, 
por pa e miratuar kur ishte gjallë. Por në Shqipëri ka 
shumë njerëz që e dinë të fshehtën e Enverit dhe ata do 
të jenë aleatët e mi në betejën për të fituar Shqipërinë, 
mendoi Mehmeti, duke qetësuar frikën e vet ndërsa ndj eu 
lëkurën që iu qetësua, siç ndodh me të gjitha kafshët, të 
cilave u zbuten qimet kur i fshehin dhëmbët. Njerëzit e 
fitojnë luftën me Zotin kur mësojnë të fshehtat e tij, tha 
me vete Mehmeti dhe, para se David Blunata ta pyeste 
se çfarë po mendonte, tha: Unë e pranoj vendimin që ke 
marrë dhe do t’i bindem. Nuk do të iki nga Shqipëria, 
sepse ky vend më ka dhënë një arsye të besoj se bota 
mund të bëhet më e mirë duke jetuar pa Zotin, pa 
paranë dhe pa dashurinë. I jam betuar Lek Dukagjinit 
se do t’i shërbej gjithë jetën time dhe këtë premtim dua 
ta mbaj deri ditën kur do të kem frymë. Që sot do të 
dorëzojë të gjitha armët dhe t’u kërkoj njerëzve të mi të 
vihen nën urdhrat e Enverit. Kërkoj vetëm një gjë: kur 
të vdes, dua të digjem, sepse plagët që kam në lëkurë 
dhe në shpirt nuk dua të më ndjekin pas deri në varr. 
Kopsat e Enverit lëvizën si gjethe në errësirë, ndërsa 
David Blunata e pa Mehmetin në sy për një kohë të 
gjatë, sikur priste një përgjigje tjetër dhe, pa dyshim 
që ai priste një përgjigje tjetër, priste që Mehmeti të 
ikte nga ishulli, sepse vetëm kjo arrati do ta shpëtonte 
Shqipërinë nga një përplasje e mundshme, por meqë 
nuk e kishte zakon t’u kërkonte njerëzve të bënin atë që 

ai donte, nuk ngulmoi dhe tha: Atëherë, s’na mbetet gjë 
tjetër. Enveri bëhet komandanti i Shqipërisë, ai merr në 
dorë ishullin, armët dhe vendos për jetën dhe vdekjen 
tonë. Unë do të përpiqem që shqiptarët ta durojnë me 
qetësi këtë vendim, ndërsa ti Mehmet do të zëvendësosh 
qentë që mungojnë në ishull, nëse kjo gjë do të të lejohet 
nga Enveri. Shpresoj që një ditë të mos zhgënjehesh për 
vendimin që sapo more. 

Nata ishte e pastër, kur ata të tre dolën jashtë, ndërsa 
shokët e Enverit nisën të thërrasin në kor: Rroftë 
Enveri. Rroftë Komandanti. David Blunata eci me hapa 
të shpejtë deri tek ylli i verdhë dhe duke u drejtuar nga 
njerëzit që ishin mbledhur në shesh, tha me një zë që 
nuk dukej më i ngjirur, prandaj nuk ngjante si zëri i 
tij: Pas vdekjes së Lek Dukagjinit, Shqipëria mbeti pa 
drejtim. Por ne jetojmë në mes të detit dhe nuk mund ta 
lëmë anijen tonë të endet andej nga e çon era. Duhet t’ia 
besonim Shqipërinë njërit prej nesh, ashtu siç veprojnë 
të gjithë popujt kur vdes ai që i ka drejtuar. Popujt e tjerë 
ia ngarkojnë drejtimin e vendit të tyre një njeriu të aftë 
dhe të mençur, duke e zgjedhur atë me vota ose duke 
respektuar trashëgiminë e fronit nga babai tek i biri dhe 
kështu me radhë. Por ne nuk i kemi këto ligje, sepse Lek 
Dukagjini nuk donte që në Shqipëri të kishte zgjedhje 
dhe nga ana tjetër ai nuk kishte fëmijë dhe nuk donte 
të kishte, sepse besonte se ishte Zot. Kështu që vendimi 
që kemi marrë, dikujt mund t’i duket i çuditshëm dhe 
i parakohshëm. Megjithatë, unë ju kërkoj të gjithëve të 

bindeni dhe të pranoni atë që do t’ju them, duke besuar 
se në kushtet tona ky ishte vendimi më i drejtë dhe 
ndoshta i vetmi që mund të merrnim. Shqipëria do të 
drejtohet nga Enveri dhe të gjithë duhet ta pranojnë 
si udhëheqës. Rojet duhet të dorëzojnë armët dhe të 
presin nëse Enveri do të vendosë t’ua ngarkojë sërish 
atyre mbrojtjen e ishullit, siç ka ndodhur deri më sot. 
Këshilltarët, po ashtu do të jenë në shërbim të Enverit 
dhe do të pranojnë të gjitha punët që ai do t’u besojë, 
nëse këtë gjë e gjykon të arsyeshme dhe të nevojshme. 
Sidoqoftë, me kërkesën time, Enveri ka bërë një premtim 
që shpresoj se do ta mbajë. Koha ka treguar se jo të gjithë 
ne jemi të lumtur në këtë vend. Unë i kam kërkuar atij t’i 
japë tri ditë kohë çdo njeriu për të vendosur. Gjithkush 
që beson se ka humbur arsyet për të jetuar në Shqipëri, 
mund të ikë brenda tri ditësh. Pas tri ditësh Shqipëria do 
të mbyllet, ndoshta për një kohë të gjatë, të cilën duhet 
ta presim me durim. Sonte Shqipëria fillon një jetë të re 
dhe prandaj shqiptarët kanë nevojë të mendojnë. Zoti 
tregoi se nuk mendon për njerëzit, nëse njerëzit nuk 
mendojnë për vete. Natën e mirë. 

David Blunata kroi fytin sikur donte t’i kthente zërit 
të tij ngjirjen e mëparshme. Pa i folur askujt ai eci me 
kokën poshtë në mes të sheshit, sikur donte të shmangte 
pyetjet që mund t’i bëheshin dhe pas pak hija e tij prej 
qiparisi u zhduk në bulevardin e zambakëve. Enveri që 
do të donte të thoshte diçka, sepse, kur marrin detyrën, 
komandantët duhet të mbajnë një ijalim, mbeti si një 

pemë që duhet të lëvizë gjethet e veta për t’u vënë re. 
Pas ikjes së heshtur të David Blunatës ai nuk mund të 
qeshte, as të gëzonte dhe as të thoshte me zë të lartë 
gjërat që duhet t’ia thotë një komandant ushtrisë së vet, 
sepse njerëzit vrapuan të kthehen shpejt në shtëpi për 
t’u menduar, pasi sidomos në ditë të vështira, nevoja për 
të menduar kthehet në një sëmundje ngjitëse që mund 
të kurohet vetëm në vetmi. Sheshi u zbraz menjëherë, 
sepse shqiptarët nuk ishin mësuar të drejtoheshin nga 
një komandant, por nga një Zot, dhe duke shtrënguar 
grushtet e veta Enveri tha të vetmen ijali që ushtria 
priste prej tij: Merrni armët. Shokët e tij u drejtuan 
gjithë etje dhe furi nga rojet e trembura që u tërhoqën në 
një cep, duke u mbrojtur, sikur dikush kishte kërkuar t’i 
zhvishte lakuriq, por Mehmeti u bëri shenjë të gjithëve 
të binden pa kundërshtuar. Djemtë i morën armët dhe, 
duke mos ditur t’i përdorin, i drejtuan grykat e tyre drejt 
qiellit dhe nganjëherë edhe nga njëri-tjetri. Mehmeti që 
i shikonte mendoi se ushtria që po krijohej atë natë i 
ngjante një grupi me djaj, të cilëve Zoti u ka dhënë lirinë 
e duhur për të shëtitur në parajsë. Përkohësisht, mendoi, 
dhe mori rrugën e pyllit i ndjekur nga hija e vet. 

Të nesërmen në mëngjes, Enveri iu tha shokëve të tij 
të trokisnin në çdo shtëpi, që njerëzit të mblidheshin në 
shesh dhe të dëgjonin ijalimin që ai nuk kishte mundur 
ta mbante një natë më parë. Ai e kishte kaluar gjithë 
natën duke përkëdhelur armët e shokëve të tij, ndërsa 
në gëzim e sipër, disa prej tyre kishin dalë në breg dhe 

që atje kishin qëlluar dallgët, duke krijuar vrima të zeza 
në det. Kur i thanë se sheshi ishte mbushur dhe, me 
përjashtim të David Blunatës, Shtunit dhe Mehmetit, 
gjithë Shqipëria ishte aty, Enveri u ngjit në një shkallë 
druri, që ia kishin bërë gati dhe duke treguar me dorë 
flamurin me yllin e verdhë tha duke mbushur ajrin me 
zërin e tij prej burri: Jam sot këtu për t’ju thënë çfarë 
dua, çfarë nuk dua, çfarë mendoj për botën dhe për 
Shqipërinë. Fjalët që do të them sot në këtë shesh janë 
një betim, sepse çdo komandant duhet t’i betohet 
flamurit dhe ushtrisë së vet, ditën që ai niset për në luftë. 
Nëse deri dje ne kishim një Zot dhe një parajsë, tani 
nuk i kemi. Zoti ka vdekur, ndërsa parajsa është e 
mbushur me djaj dhe prandaj nuk është më parajsë. 
Nëse sot më pyesni pse mendoj se e kemi humbur 
parajsën që ndërtoi Lek Dukagjini, unë e kam një 
përgjigje për të gjithë ju: Parajsën tonë nuk kishte kush 
ta mbronte. Lek Dukagjini nuk ua ngarkoi këtë detyrë 
engjëjve, por djajve dhe ata bënë atë që kanë bërë qysh 
se kanë lindur: punuan çdo ditë për ta kthyer parajsën 
në ferr dhe pothuajse e arritën këtë qëllim. Ja, pra, pse 
kam vendosur të mos jem Zot, por komandant i një 
ushtrie të cilën Shqipëria nuk e ka pasur kurrë. Unë dua 
ta mbroj Shqipërinë, por ne duhet t’i themi sot gjërat 
siç janë dhe siç kanë ndodhur. Shqipëria që na la 
trashëgim Lek Dukagjini është shumë e dobët. Ajo 
është e varfër, është e pambrojtur, është e përçarë dhe e 
kërcënuar nga brenda dhe nga jashtë. Shqipëria është 

një vend, por ende nuk është një shtet, sepse nuk mund 
të ketë shtet pa ushtri, pa burgje dhe pa armë. Lek 
Dukagjini na mësoi sesi duhet të sillemi me natyrën, si 
duhet të mos shkelim zambakët, si duhet të notojmë 
dhe të kapim peshqit, si duhet të sillemi me fluturat, me 
lopët dhe me trëndafilat, por për mbrojtjen e vendit, për 
përdorimin e armëve, për ndëshkimin e armiqve dhe për 
sigurinë e vendit ai nuk tha asgjë, sepse ai nuk dinte 
asgjë ose ndoshta nuk donte të dinte asgjë. Por rruga 
jonë nga rruga e Lek Dukagjinit ndryshon. Shqipëria 
nuk do të jetë më e verdhë, por e kuqe. Që nga sot, ylli 
mbi flamurin e Shqipërisë do të jetë i kuq. Por ky nuk 
është i vetmi ndryshim, sepse atëherë do të ishte i 
pamjaftueshëm. Në këtë vend armiqtë nuk mund të jenë 
më të lirë të shëtisin në rrugët tona duke helmuar 
mendjen dhe shpirtrat e fëmijëve, të grave dhe të 
burrave. Ata nuk mund të jetojnë si ne dhe nuk mund të 
jetojnë me ne. Dje e dëgjuat njërin nga armiqtë e 
Shqipërisë që foli përpara jush dhe tha se ne në këtë 
vend jo të gjithë jemi të lumtur. Kush nuk është i lumtur 
mund të largohet brenda tri ditësh, tha ai. Nuk ka dënim 
më të madh për një popull sesa ta detyrosh dhe ta shtysh 
të largohet nga vendi i vet. Ky njeri kërkon që Shqipëria 
të zbrazet, që njerëzit të jetojnë duke besuar se në këtë 
ishull nuk mbin lumturia, se këtu nuk ka burra të cilët 
mund t’i drejtojnë shqiptarët drejt paqes dhe barazisë. 
Ky njeri kërkon që të gjithë të ikin. Ai nuk e do 
Shqipërinë. Ai nuk i do shqiptarët. Shqiptarë që nuk i 

duan shqiptarët ka pasur gjithmonë, por unë ju premtoj 
se nuk do të ketë më. Nëse ata lindin, nuk do të lejohen 
të rriten. Kam dalë sot para jush për t’ju thënë se çfarë 
lejohet dhe çfarë nuk lejohet në Shqipëri. Unë nuk i 
kam premtuar kurrë David Blunatës se do t’i lejoj 
njerëzit të largohen brenda tri ditësh. Nuk do ta 
shkëmbeja kurrë detyrën që kam marrë me një premtim 
të tillë të shëmtuar, të pandershëm dhe të padrejtë, sepse 
unë besoj se askush nuk ka të drejtë të largohet nga 
Shqipëria, meqë askush nuk ka arsye dhe nuk do të ketë 
arsye të largohet. Ne do të jetojmë dhe do të vdesim të 
gjithë bashkë. KA vetëm një gjë që duhet të shkulet nga 
kjo tokë: këto janë mendimet e helmuara të David 
Blunatës. Ne do ta kishim humbur ishullin sikur drejtimi 
i David Blunatës të zgjaste edhe për disa kohë. Ndoshta 
edhe për disa javë. Historia do të na jetë përgjithmonë 
mirënjohëse për vendosmërinë dhe guximin. Nga dje në 
mbrëmje ne kemi arritur një fitore të madhe. Tani jemi 
pronarë të armëve tona. Sot Shqipëria është më e fortë 
dhe më e sigurt, sepse ajo nuk mbrohet më nga rojet e 
Mehmetit, por nga ata djem që u rritën këtu dhe kanë 
vendosur të vdesin këtu, pa e kthyer kokën pas. Dhe 
meqë sot është dita për të nisur një epokë të re, ne duhet 
të ndahemi nga armiqtë tanë. Delet dhe ujqit nuk mund 
të jetojnë bashkë, sepse natyra u ka ngarkuar punë të 
ndryshme. Nesër Shqipëria duhet të zgjohet e qetë dhe 
e patrazuar nga armiqtë e saj, që Lek Dukagjini i ushqeu 
dhe i fali, duke u besuar dhe duke u dhënë në dorë armët 

dhe tokën tonë. Prandaj, pa humbur kohë ju kërkoj të 
arrestoni David Blunatën, Mehmetin, Diellin dhe 
Verën. I pari, sepse kërkoi t’i kthente Shqipërisë 
familjen, paranë dhe Zotin, i dyti sepse tradhtoi 
Shqipërinë, duke e shitur atë tek të huajt që takoi përtej 
detit dhe të tjerët, sepse donin të arratiseshin nga ky 
vend duke krijuar bindjen se këtu nuk jetohet. Këta të 
dy e shpallën hapur dashurinë e tyre, duke shpërfillur 
ligjet dhe traditën e këtij vendi, ku dashuria është e 
ndaluar. Janë këta, pra, njerëzit nga të cilët duhet të 
ndahemi. Shqipëria nuk ka më lule, rrugë, qiell dhe det 
për ta. Ata duhet të përurojnë burgun e Shqipërisë, 
sepse kjo është rruga që zgjodhën duke u ndarë me ne. 
Pa ata, vendi do të jetë më mirë. Ai do të rritet e 
pasurohet me shtëpi, me mensa, me fortesa të 
pakalueshme dhe me punishte armësh. Në breg do të 
ndërtojmë anijet tona, me të cilat do ta kontrollojmë 
ishullin pa pushim ditë e natë dhe ndoshta për disa vjet 
ne do të kemi flotën më të fortë të Mesdheut. Shumë 
shpejt ushtritë që e kanë sunduar mbi këtë det do të 
kenë frikë t’u afrohen brigjeve tona. Prej këtyre brigjeve 
do të dalë vetëm zjarr dhe flakë. Nëse Lek Dukagjini 
donte që Shqipëria të mos dallohej dhe mundësisht të 
fshihej nga harta e botës, unë kërkoj të kundërtën. 
Shqipëria duhet të jetë një pikë e kuqe në çdo hartë. Ajo 
duhet të jetë një kështjellë që tremb çdo guximtar, që 
ndëshkon çdo aventurier dhe vret çdo pushtues. Sot 
Shqipëria ekziston, por deri dje ajo ka qenë e fshehur. 


509 


Nuk duhet të ketë marinar, ushtar apo gjeneral që nuk 
duhet ta dijë ku është ky vend. Frika nga Shqipëria do 
ta bëjë Mesdheun më të qetë. Pas disa kohësh ne do të 
kemi më shumë det për vete dhe për peshqit tanë. Për 
fat, ky ishull ka mjaft drurë dhe gurë për të ndërtuar 
anije në det dhe fortesa në tokë. Por që ditët për të cilat 
flas dhe ëndërroj të vijnë sa më shpejt, ne na duhen 
burra dhe armë. Burrat do t’i lindin gratë, armët do t’i 
ndërtojnë burrat. Gjithçka tjetër konsiderohet luks i 
panevojshëm dhe i ndëshkueshëm në Shqipëri. Kjo 
është ëndrra ime.Tani që jam këtu, nga maja e shkallës 
ku qëndroj, shoh bulevardin e zambakëve dhe pyes 
veten: Si kemi jetuar dhe jemi rritur gjithë këto vite 
duke ecur në këtë shëmti? Si nuk i kemi zgjatur duart 
për t’i shkulur këto lule, të cilat simbolizojnë mëkatin, 
ngjallin epshin dhe zgjojnë ëndrrat për dashuri?! A ka 
mes nesh burra dhe gra, të cilët janë gati ta pastrojnë atë 
rrugë nga këto barishte në ngjyrën e hënës? Ja, pra, nga 
se duhet ta nisim ndryshimin. Shqipëria nuk do të jetë 
më një pikturë, por një shtet, dhe prandaj nuk ka nevojë 
për zambakë. Shqipëria nuk ka nevojë të jetë e bukur, 
ajo duhet të jetë e fortë. Shqiptarët do të stërviten çdo 
ditë me armët e tyre, do të forcojnë trupin në ngricë, në 
zheg dhe në lagështi. Natyrisht që më të fortët do të 
mbijetojnë, ndërsa të dobëtit do të zhduken, sepse janë 
të panevojshëm. Kjo është e vetmja mënyrë për të 
përmirësuar racën. Në Shqipëri jeton ai që bindet. Dhe 
meqë sot është dita e parë, secili prej nesh duhet të 

bindet dhe të marrë detyrën e tij. Sot do të pastrojmë 
Shqipërinë: do të shkulim zambakët dhe do të hapim 
burgun për armiqtë tanë. Rroftë Shqipëria. 

Kur Enveri mbaroi fjalën duke kaluar duart mbi 
uniformën e tij, dielli u skuq dhe njerëzit që kishin 
qëndruar në shesh, ndërsa ai fliste, menduan se dielli ka 
edhe një veti tjetër, që atyre nuk u kishte shkuar në mend, 
deri atë ditë: dielli ndriçon ata që nuk e duan hënën. Nëse 
ky mendim nuk do të kishte lindur për shkak të ijalëve të 
Enverit, që si të gjithë ata që vijnë në krye të punëve, e 
krahasojnë veten me fenomenet e shndritshme të natyrës, 
atëherë mund të besohej se ky ishte një varg i denjë për 
poezitë e trishtuara të David Blunatës, i cili jetonte dhe 
shkruante kryesisht natën dhe prandaj kishte një afersi të 
kuptueshme me hënën. Por David Blunata atë pasdite po 
rrinte në breg dhe, duke pritur ta arrestonin, nuk kishte 
shkruar asnjë varg, sepse poetët, zakonisht nuk shkruajnë 
përpara stuhive. Kur e morën, ai tha vetëm një fjali, të 
cilën djemtë që e arrestuan nuk e kuptuan, siç ndodh me 
të gjithë ata që nuk lexojnë poezi: Pushtimi i Dashurisë 
fillon kur dielli e zbon hënën nga qielli. Pasi kaloi përmes 
turmës së heshtur, me kryet lart si një qiparis në qiell 
e futën në godinën ku disa javë më parë kishin lindur 
femijët e Shqipërisë dhe e mbyllën në një dhomë që 
mbante era foshnje. David Blunata mbështeti faqen mbi 
mur dhe iu duk sikur sapo e kishin futur në barkun e 
një gruaje. Edhe sikur të mos dalë më që këtej, prapë 
do të lind, mendoi, sepse asnjëri nuk vdes në barkun e 

një gruaje. Pak kohë më pas kur balli i tij i mbështetur 
në muret e burgut kishte nisur të djersinte, një patrullë 
solli Mehmetin, të cilën e kishin kapur nën hijen e një 
peme, duke fërkuar kurrizin që i kruhej. Mehmeti kishte 
dashur të kundërshtonte, por dhimbjet në shpine dhe në 
qafë e kishin rrëzuar përtokë dhe kur e ngritën, dukej si 
një kafshë, të cilën nuk ke arsye ta plagosësh, para se ta 
vrasësh. Kur ai kaloi në mes të turmës së njerëzve, Enveri 
kuptoi se urrejtja për Mehmetin ishte edhe më e madhe 
se ajo për David Blunatën. Njerëzit nuk kishin jetuar me 
Mehmetin dhe ijalët se ai ishte një njeri që kontrollonte 
ishullin, duke mbrojtur brigjet me armë, kishin krijuar 
tek ata përfytyrimin e një ariu që ushqehet me lepuj të 
pambrojtur. Turma filloi ta shante, disa djem hodhën 
gurë në rrugën ku ai zvarritej dhe vajzat mbyllën sytë 
me duar, siç bëjnë të gjitha gratë kur nuk duan të shohin 
një fytyrë, së cilës asnjë femijë nuk duhet t’i ngjajë, sepse 
gratë besojnë se fytyrat e fëmijëve formohen në sytë e 
nënave. Ndoshta nga ijalët dhe nga gurët që i ranë mbi 
shpinë apo ndoshta nga nevoja për t’u mbrojtur, Mehmeti 
mbajti këmbët përpara Enverit dhe duke ngritur kokën i 
tha: Kur parajsa pushtohet nga djajtë njerëzit kanë më 
shumë se kurrë nevojë për Zotin. Shqipëria është një tokë 
e pushtuar dhe unë do të vdes për ta çliruar nga ty, qoftë 
edhe sikur të më duhet të bëhem djall. 

Enveri ndjeu kopsat e uniformës që i lëvizën në trup, 
por e mbajti veten, sepse komandantët nuk duhet të 
sillen si ushtarë të inatosur dhe duke ngritur dorën në 

ajër e ndezi edhe më shumë turmën që ndoshta do ta 
kishte shtypur Mehmetin sikur rojet të mos e kishin 
futur në burg, në një dhomë, jo shumë larg asaj ku po 
rrinte David Blunata. Diellin dhe Verën i sollën pak më 
vonë dhe njerëzve iu desh të prisnin pak derisa ata të 
dy të capiteshin nga cepi i qyteti ku jetonin prej disa 
javësh, deri në shesh. Që ditën që kishte vdekur Lek 
Dukagjini, nuk kishin ngrënë dhe nëse Dielli dukej si 
një kërmill i tharë dhe pa lëng, sytë e Verës ishin lagur 
nga etja dhe nga mungesa e ujit, pa të cilën trëndafilat 
nuk jetojnë dot për një kohë të gjatë. Nëse lartësia prej 
peme e David Blunatës i kishte bërë të heshtin dhe të 
mendojnë, nëse lëkura e rrjepur e Mehmetit i kishte 
acaruar, dobësimi i Diellit dhe i Verës zbehtësia, rrënimi 
dhe topitja e tyre, i detyruan njerëzit të ulin kokat. Ata 
të dy ishin kapur dore për dore dhe kur njëri rrëzohej, 
tjetri e ngrinte dhe meqë në përgjithësi vuajtja e dy 
të dashuruarve u shkakton njerëzve dhimbje, turma u 
ngashërye dhe vajzat u mbytën në lot. Enveri që e shijoi 
këtë pamje, duke qëndruar mbi podiumin ku kishte 
hipur që në mëngjes, pa vajzat që po qanin dhe mendoi 
se një nga gjërat që duhej të bënte shumë shpejt, ishte 
të ndalonte njerëzit të qanin për shkaqe sentimentale. 
Përderisa qajnë për dy të dashuruar, do të thotë që iu 
dhimbset dashuria, mendoi Enveri dhe pa Verën që iu 
afrua si një re. Era e saj prej gruaje u përhap në qiell dhe 
Enveri e nuhati në ajër si çdo burrë që ndien erën e një 
trupi me të cilin ka përzierë lëngjet e veta. Kishte diçka 

të njohur në atë aromë që dilte nga flokët e Verës dhe 
mbushte sheshin, sikur donte t’u provonte të gjithëve 
se aroma e dashurisë nuk ikën kurrë nga trupi i njeriut, 
edhe kur ai është i etur, i uritur dhe i rraskapitur, sepse 
dashuria nuk ngopet me ushqime, por vetëm me lëvizje. 
Vera ngriti kokën dhe duke parë Enverin pëshpëriti 
disa ijalë që turma nuk i dëgjoi, por që më vonë njerëzit 
i morën vesh, sepse në vende të vogla, ijalët që gratë 
u thonë burrave nuk humbin kurrë. Sikur të kishe një 
fëmijë, do të ishe më i bukur. 

Enveri mbylli sytë, megjithëse do të donte të mbyllte 
veshët, dhe kur i hapi për të parë diellin që nuk i ndahej 
nga balli gjithë atë pasdite tetori, Vera dhe Dielli nuk 
ishin më në shesh. Burgu i Shqipërisë u mbush, tha 
Enveri. Por fytyra e tij ishte e ngrirë. Zëri ishte i shuar 
dhe pa forcë, si ai i një kafshe të cilën fluturat e kanë 
pickuar në shpirt duke e ditur se atje dhemb më shumë. 
Ai zbriti menjëherë nga shkalla e drunjtë dhe për t’u 
hakmarrë, ashtu siç do të bënte çdo kafshë e inatosur me 
fluturat, të cilat do t’i lërë pa lule, u kthye dhe tha: Tani 
radhën e kanë zambakët. 

Në agim, Shqipëria nukkishte më lule. Zambakët ishin 
këputur dhe petalet e tyre të rrëzuara ishin shpërndarë 
nëpër qytet, ndonëse gjatë natës nuk kishte pasur erë. 
Djemtë që kishte zgjedhur Enveri kishin patrulluar 
qytetin në errësirë, por në mëngjes ata nuk kishin gjë për 
të raportuar, sepse në Shqipëri, atë mbrëmje, nuk kishte 
ndodhur asgjë, askush nuk kishte dalë nga shtëpia, asnjë 

fëmijë nuk kishte qarë. Asnjë burrë nuk kishte trokitur 
gishtat në lëkurën e një gruaje dhe asnjë kafshë nuk e 
kishte prishur gjumin e vendit. Për gati një javë, Enveri 
i shkeli të gjithë cepat e ishullit. Dukej si një njeri që 
viziton dhomat e shtëpisë, ku është rritur, sepse deri atë 
ditë nuk e kanë lejuar apo nuk ka dashur t’i shohë dhe 
t’i zbulojë të gjitha. Flokët i zverdheshin nga dielli që 
nuk i ndahej edhe kur rrinte në hije, ndërsa uniforma 
fluturonte si një re e errët sa herë që ai kërcente nga 
një shkëmb në tjetrin. Kur Lek Dukagjini ishte gjallë, 
nuk e njihnim Shqipërinë, thoshte duke ngulur sytë 
në detin që rrethonte tokën. Ky vend nuk ishte i yni. 
Këtu jetonte një Zot që na kishte burgosur të gjithëve 
në parajsën e vet. Ashtu si të gjithë ishujt e Mesdheut 
edhe Shqipëria kishte shumë ngjyra në vjeshtë. Gjethet 
ishin skuqur përpara kalbjes, ndërsa zogjtë ishin bërë 
më të zhurmshëm duke mbledhur puplat para se të 
largoheshin për pushimet e dimrit. Por Enveri nuk e 
shihte natyrën dhe ngjyrat e saj nuk i hynin në sy. Ai 
kërkonte tokë për të ndërtuar fortesat e vogla, me të cilat 
do të ruhej Shqipëria në rast sulmi. Rojet e Mehmetit, që 
kishin pranuar t’i bindeshin, ishin ata që kishin ndërtuar 
qytetin kur Lek Dukagjini kishte zbritur para 13 
vjetësh në ishull. Enveri i thirri dhe u tha: Ju e ndërtuat 
Shqipërinë nga gurët. Por ne nuk kemi më nevojë për 
shtëpi.Tani duhet të mbrohemi. Shqipëria do të mbushet 
me fortesa nga jugu në veri dhe nga lindja në perëndim. 
Fortesa do të ketë dhe brenda në qytet. Nëpër rrugë, 

në oborret e shtëpive, në shesh, në shkollë, në mensë 
dhe kudo ku ka një vend bosh. Fortesat do të jenë lulet 
tona. Ato do t’i mbjellim njëlloj sikundër mbillen bimët, 
drithërat, frutat, gruri, misri dhe patatet. Do të fillojmë 
nga puna që sot. Çdo burrë do të punojë bashkë me ju 
për të ndërtuar sistemin e mbrojtjes së qytetit. Fortesat 
duhet të jenë aq të vogla sa të mos dallohen nga deti 
dhe nga qielli dhe aq të mëdha sa të mund të strehojnë 
disa njerëz brenda. Ato duhet t’i ngjajnë lëvozhgës së 
breshkës. Do të jenë të rrumbullakëta, të lëmuara dhe 
të hirta dhe, ngaqë do të jenë shumë të përhapura, 
do të duken të lëvizshme. Armikut do t’i duket sikur 
e njëjta breshkë lëviz gjithandej duke vrapuar nëpër 
ishull. Kush ndjek një tufë me breshka, asnjëherë nuk 
e dallon dot breshkën që i duhet, atë që fsheh brenda 
barkut vezët e racës së vet. Kështu do të bëjmë dhe ne. 
Do të jetojmë në breshka guri duke ngrohur të ardhmen 
tonë dhe duke rritur fëmijët. Ndoshta më vonë jeta në 
Shqipëri do të bëhet e gjitha në këto lëvozhga, sepse ne 
duhet të mendojmë që edhe shkollat, edhe spitalet, edhe 
punishtet e armëve edhe shtëpitë pa dyshim të jenë të 
mbrojtura dhe të sigurta. Shqipëria do të ketë dy herë 
më shumë fortesa se shtëpi. Në të ardhmen çdo njeri do 
të ketë fortesën e vet. Më thoni a ka një vend tjetër në 
botë që i bën banorët e tij me dy shtëpi, siç po bëjmë 
ne. Një shtëpi për paqe dhe një shtëpi për luftë. Ndërsa 
në sheshin e qytetit do të ketë një fortesë më të madhe, 
e cila do të jetë simbol i Shqipërisë. Që aty unë do të 

drejtoj mbrojtjen dhe do të jap urdhrat e sulmit. Mezi 
pres të jetoj në këtë vend. Shqipëria e Lek Dukagjinit 
jetonte në qiell, ndërsa Shqipëria ime do të jetojë në 
tokë. Fillojmë nga puna, tha Enveri dhe ngriti dorën 
lart sikur po jepte urdhrin e sulmit. Burrat e dëgjuan 
në heshtje dhe pasi Enveri u largua, duke lënë shenja 
në tokë, njëri prej tyre tha me zë të ulët: Kur njerëzit 
zëvendësojnë lulet me kërpudhat, bota helmohet. Po atë 
natë filluan nga puna. Zhurma e daltave dhe e çekiçëve, 
fishkëllima e litarëve që krahët e njerëzve i tërhiqnin, 
ishin të vetmit tinguj që vjeshta e atij viti i dhuroi 
Shqipërisë, sepse zogjtë kishin ikur, ndërsa njerëzit nuk 
flisnin, por vetëm punonin. Natyrisht që kishte edhe nga 
ata që nuk punonin. Këta ishin ushtarët e Enverit. Ata 
ruanin ata që punonin. 

Fortesa e parë e Shqipërisë u ngrit mbi një shkëmb. 
Burrave iu deshën disa ditë të thërrmonin gurët, t’i 
prisnin si copa buke dhe t’i ngjisnin me njëri-tjetrin 
duke imituar zhguallin e breshkës. Enveri që nuk flinte, 
por rrinte gjithë kohën duke ndjekur punimet, doli një 
ditë në det dhe nga varka ku kishte hipur pa fortesën. Ajo 
dukej si një breshkë që kishte qëndruar mbi shkëmbinj 
duke pritur që peshqit ta thërrisnin për t’u hedhur në det. 
Nëse David Blunata do ta kishte parë atë kodër gurësh, 
me siguri do ta krahasonte me një monument të ngritur 
në emër të gjithë atyre engjëjve që donin të largoheshin 
nga ferri. Por engjëjt nuk ngjajnë si breshka dhe ndoshta 
David Blunata nuk do ta kishte shkruar atë varg, për 

më tepër që ai nuk i kishte qejf engjëjt dhe besonte se 
parajsa është një lulishte, ku Zoti çlodhet sa herë që u 
bën keq njerëzve. Punëtorët e kishin kthyer breshkën 
me fytyrë nga deti. Dritarja e vogël, vezake, dukej si një 
gojë që thërret për ndihmë, ndërsa forma e kurrizit i 
ngjante asaj të një kafshe të vuajtur dhe të frikësuar. Por 
përveç nënshtrimit, bindjes dhe pasigurisë, pleqëria ishte 
shenja më e dukshme e asaj kafshe. Breshka dukej sikur 
po mendohej dhe Enveri u tund në varkën e tij duke 
e parë. Duket e plakur dhe e lodhur nga pritja e gjatë, 
mendoi, por këtë nuk ia tha askujt. Breshka rrinte në 
majë të shkëmbit dhe kur ia hodhi sytë për herë të fundit, 
Enveri mendoi se punëtorët kishin futur në atë fortesë 
të gjitha mendimet e tyre. Kur u nis të ikte, duke lënë 
pas vetes një heshtje te thellë, u kthye edhe një herë dhe 
tha: Nga sot mbi shpinën e çdo fortese do të vizatohet 
një yll i kuq. Armiqtë duhet ta kuptojnë se breshkat tona 
kanë një nishan, mbi të cilin duhet të hedhin gjylet e 
tyre. Ne nuk dimë të vizatojmë, i tha njëri nga ushtarët, 
Lek Dukagjini nuk i lejonte femijët të vizatonin në 
Shqipëri. Enveri u mendua një çast dhe u përgjigj: Këtë 
punë do ta bëjë Aleksandri. Në kohën e Lek Dukagjinit 
ai vizatonte muret me pula dhe me shishe vere. I thoni 
të vizatojë yje të kuq. Kështu do t’i duket sikur jeton në 
qiell dhe nuk do të mendojë shumë për tokën. Kur dimri 
erdhi në fund të nëntorit, nga toka dolën edhe dhjetë 
breshka të tjera. Tani askush nuk e përdorte më ijalën 
fortesë dhe vetë Enveri kishte një dridhje mbi lëkurë, 

kur i pastronte breshkat nga gjethet e dimrit, duke ua 
kaluar dorën mbi zhguall. Në qytet, breshkat e vërteta, të 
cilat në dimër fshihen, kishin fituar një respekt që asnjë 
specie tjetër nuk e gëzonte në Shqipëri, qysh se Lek 
Dukagjini kishte ndaluar qentë dhe macet, ujqërit dhe 
arinjtë, duke e shfaqur hapur bezdinë e tij për kafshët. 
Njerëzit besonin se fortesat në formën e breshkave 
do t’i sillnin Shqipërisë mbarësi dhe në këtë klimë 
askush nuk e mori vesh kush vendosi se gratë duhej 
të thurnin shporta, në të cilat do të mbaheshin vezët 
e breshkave, kur ato të dilnin nga nëntoka gjatë verës. 
Enveri, natyrisht tregohej i pavëmendshëm ndaj modës 
së qytetit dhe kur kalonte në bulevardin e zambakëve, 
duke trokitur takat, i përshëndeste njerëzit me dorë, një 
zakon ky që, megjithëse nuk e kishte vendosur kush, 
filloi të respektohej çdo mëngjes. Po kalon komandanti, 
thoshin njerëzit, dhe gratë bashkë me fëmijët dilnin te 
dera e shtëpisë duke përcjellë me buzëqeshje paradën 
e Enverit. Si gjithmonë këtij riti i bënte bisht vetëm 
Shtuni, i cili rrinte ulur gjatë parakalimit të përditshëm 
dhe një herë, kur e kishin pyetur se pse ai nuk duhej t’u 
bindej ndryshimeve që kishin ndodhur në ishull, Enveri 
kishte thënë: Çdo vend ka nevojë të shohë të shkuarën 
në fytyrën e budallenjve të vet. Por njerëzit në Shqipëri 
ato kohë punonin shumë për ngritjen e fortesave, 
prandaj nuk thelloheshin të kuptonin se pse në të gjitha 
regjimet Shtuni kishte një pavarësi që ata nuk e kishin. 
Megjithatë, gratë, të cilat në të gjitha kohët nuk heqin 

dot dorë nga thashethemet për burrat, kishin nisur të 
thoshin se Shtuni ishte i vetmi që e dinte se si sillej 
Enveri në krevat, sepse vetëm ai e kishte parë lakuriq, 
duke u bashkuar me gruan të cilën ia kishte zgjedhur 
Lek Dukagjini. Shtuni bën sikur harron, thoshin ato, 
sepse nëse fiet, nuk do të jetojë më. Në të vërtetë, ijalët 
se Enveri kishte pasur një ngërç, në çastin që duhej të 
bashkohej me një grua, qarkullonin në qytet, sepse Enveri 
ishte si uji dhe si dielli, si deti dhe si kripa, si buka dhe 
si mishi, prandaj ishte e pamundur të mos flitej për të. 
Në vendet e vogla njerëzit flasin për udhëheqësit gjithë 
kohën dhe shumica e gjërave që thonë për ta, nëse nuk 
janë të vërteta, besohen si të tilla, sepse ijalët për njerëzit 
e mëdhenj kanë fuqinë e dritës: ato e ndriçojnë errësirën 
edhe kur errësira nuk do të ndriçohet. Aleksandri që 
i dëgjonte thashethemet e grave, sa herë që ato vinin 
në mensë, mendonte se përveç urisë, shumë shpejt në 
Shqipëri do të ishin gratë ato që do t’ua nxirrnin burrave 
frikën nga Enveri. Sekretet punojnë gjithmonë kundër 
djajve, mendonte ai dhe numëronte me qetësi rezervat 
ushqimore që atë dimër po rralloheshin bashkë me 
zogjtë që po largoheshin nga ishulli. 

Që kur kishte vdekur Lek Dukagjini dhe Enveri 
kishte marrë drejtimin e vendit, jeta e Aleksandrit 
kishte ndryshuar aq sa ç’mund të ndryshojë jeta e një 
kuzhinieri që nuk do të gatuajë. Ai u jepte njerëzve për 
të ngrënë, por vetë ishte dobësuar. Por, ndërsa Shqipëria 
nuk i ngjante asnjë vendi tjetër, Aleksandri u ngjante 

gjithë kuzhinierëve të botës. Ai besonte se ndryshimet 
në botë vijnë gjithmonë nga ushqimi, nga bollëku apo 
nga mungesa e tij. Nëse do ta pyesnin, ai do të thoshte 
se edhe Zoti kishte lindur kur njerëzit ishin të uritur, 
prandaj dhe e kishin thirrur në ndihmë për të gjetur 
grurë, perime, mish dhe peshq, të cilat nuk i siguronin 
dot vetë, kur u duheshin. Ka raste kur njerëzit bëjnë të 
kundërtën e asaj që duan. Ato kohë Aleksandri ishte 
i vetmi kuzhinier në botë që donte që njerëzit të mos 
hanin. Ose të paktën të mos hanin, deri ditën kur do të 
kuptonin se Shqipëria duhet të ndryshonte. Ai lutej çdo 
natë që në Shqipëri të pllakoste uria, gjë për të cilën edhe 
Enveri e ndihmonte pa ngurruar. Enveri nuk mendonte 
fare për të mbjellë fushat, për t’i korrur, ai nuk pyeste 
kurrë për rezervat e drithit dhe të mishit. Askush nuk i 
nxirrte më kafshët për kullota dhe ndonëse vjeshta e atij 
viti kishte qenë e mbarë dhe pa përmbytje, në Shqipëri 
nuk ishte mbjellë asnjë rrënjë. Fushat atë vit dukeshin 
si të braktisura dhe barishtet ishin rritur në lartësinë e 
pemëve. Kafshët që siguronin mishin jetonin në inercinë 
e tyre, sepse djemtë që duhej t’i nxirrnin për të kullotur 
ishin bërë ushtarë dhe gjithë ditën duhet të patrullonin 
rrugët dhe brigjet e Shqipërisë. Por në ishull nuk ishte 
vetëm Aleksandri ai që mendonte se nga e keqja do të 
vinte e mira. Edhe këshilltarët e Lek Dukagjinit besonin 
se Enveri kishte tradhtuar Zotin që kishte zëvendësuar, 
duke e kthyer Shqipërinë nga parajsë në ferr. Pas ijalimit 
që ai kishte mbajtur në shesh, ata pothuajse ishin 

zhdukur. I përqendruar vetëm në ndërtimin e fortesave, 
Enveri nuk u kishte kërkuar atyre asgjë, jo vetëm sepse 
i kishte harruar, por edhe sepse nuk u zinte besë. Çdo 
njeri që është kundër Zotit, nuk u beson murgjve ndaj 
Enveri mendonte të njëjtën gjë për këshilltarët e Lek 
Dukagjinit. Ata ishin strehuar në godinën e shkollës 
dhe kur Aleksandri shkonte atje për t’u dhënë ato pak 
ushqime që kishin mbetur, i dukej sikur takohej me 
disa hije që çdo ditë dobësoheshin dhe treteshin, duke 
pritur rikthimin e diellit, sepse hijet nuk duken kur nuk 
ka diell. Një ditë njëri prej tyre e kishte pyetur: Çfarë 
bëhet në Shqipëri? Dhe Aleksandrit i ishte dukur sikur 
ata jetonin në një vend tjetër, siç ndodh me murgjit që 
jetojnë brenda manastireve e kësisoj nuk i njohin qytetet. 
Shqipëria po ndërtohet, kishte thënë Aleksandri. Enveri 
po e mbush vendin me fortesa. Këshilltari kishte ulur 
kokën dhe e kishte pyetur: Nga kush ka frikë ky njeri? 
Nga ne, kishte thënë Aleksandri. Këshilltari ishte futur 
brenda dhe pas disa ditësh, kur ishin takuar prapë i 
kishte thënë: Ne jemi menduar gjatë dhe kemi vendosur 
të shpëtojmë Shqipërinë nga Enveri. Nuk jam i bindur 
nëse Lek Dukagjini e donte këtë djalë, por nëse do t’i 
kishin thënë se si po ia shëmton parajsën, me siguri 
do të ishte ngritur nga varri dhe do ta kishte vrarë me 
dorën e tij. Sidoqoftë ai nuk del dot që andej dhe këtë 
detyrë duhet ta bëjmë ne. Çfarë duhet të bëj? e ndërpreu 
Aleksandri, i cili nuk kishte shumë durim dhe për më 
tepër ijalitë e gjata të këshilltareve e lodhnin. Duhet të 

flasësh me David Blunatën, u përgjigj këshilltari, ai e di se 
çfarë duhet bërë. Aleksandri kishte kohë që mendonte të 
takonte David Blunatën. Ai gatuante për gjithë banorët 
e ishullit, të cilët vinin në mensë në oraret e drekës dhe 
të darkës, ndërsa të burgosurve dhe këshilltareve që nuk 
u lejohej të lëviznin, ua çonte vetë ushqimin. Por, nëse 
këshilltarët mund t’i takonte, sepse Enveri nuk e kishte 
ndaluar ende këtë gjë, David Blunatës, Mehmetit, Diellit 
dhe Verës, ua linte ushqimin te dera e burgut dhe pastaj 
rojet e shpërndanin në qeli. Aleksandrit nuk i lejohej të 
hynte në burg. Më shkruaj një letër për David Blunatën, 
i tha këshilltarit. Mua nuk më lënë të hyj në burg. Do 
ta fsheh letrën në një pjatë me spinaq dhe ai do ta 
lexojë. Mirë, i tha këshilltari. Kthehu nesër në mëngjes. 
Aleksandri nuk ijeti atë natë, por e gdhiu në tarracën e 
mensës duke pirë. Kur zhurma e daltave mbi kurrizet 
e breshkave e zgjoi qytetin nga gjumi, Aleksandri u 
ngrit, pastroi mensën, zjeu spinaq, i shtriu fletët e tij si 
çarçaf mbi pjatë dhe nga dreka shkoi të merrte letrën e 
David Blunatës. Si do ta marrim vesh se çfarë mendon 
David Blunata? e pyeti këshilltari. Ai nuk shkruan dot 
dhe nuk na kthen dot përgjigje. Aleksandri uli sytë dhe, 
duke fshehur letrën brenda xhaketës së vet, u përgjigj: 
Nëse David Blunata do që të përgjigjet, do ta gjejë vetë 
mundësinë. Tani e rëndësishme është që ai të kuptojë 
se jo të gjithë njerëzit në Shqipëri mendojnë si Enveri. 
Ndoshta, duhet t’i ndryshosh ushqimin, që të përgjigjet 
më shpejt, u përgjigj këshilltari duke qeshur. Edhe vetë 

Zoti ndryshon sjelljen kur nuk ngopet. Aleksandri u nis 
të ikte dhe i tha: Shumë shpejt të gjithë do të sillemi 
ndryshe, se Shqipëria është në prag të urisë. 

David Blunata i kalonte ditët duke gërvishtur muret, 
siç bëjnë macet që duan të dalin nga dhoma ku i kanë 
mbyllur. Por meqë nuk ishte mace dhe nuk kishte thonj, 
ai nuk mendonte se si të dilte nga dhoma e vet. Në 
burg nuk lejohej as laps dhe as letër, prandaj ai kishte 
filluar t’i shkruante vargjet e veta në muret e qelisë duke 
përdorur një copë hekur që e kishte shkulur nga krevati 
ku flinte. Here pas here ulej në errësirë dhe mendonte se 
ndoshta nuk duhej ta kishte lejuar Enverin të vinte në 
krye të vendit, por pastaj, si të gjithë ata që bëjnë poezi, 
mendja i fluturonte diku tjetër, sepse nga mërzia dhe 
hidhërimi lindin vargjet bashkë me rimat e tyre binjake. 
Kur gjeti letrën e këshilltarëve poshtë fletëve të spinaqit, 
mendja iu lëkund dhe për shumë ditë nuk shkroi dot 
asnjë varg. Këshilltarët e Lek Dukagjinit e njihnin mirë 
David Blunatën dhe kur kishin vendosur t’i shkruanin, 
ishin menduar gjatë. Me kokën mbeshtetur pas murit 
David Blunata lexoi letrën duke përtypur gjethe spinaqi 
dhe mendoi se halli mund t’i detyrojë edhe murgjit 
të shkruajnë poezi. Shqipëria ka nevojë për ty, siç ka 
nevojë pylli për zërin e një zogu, shkruanin këshilltarët. 
Shqipëria sot i ngjan një pylli që po errësohet dhe po 
braktiset nga jeta. Prandaj nëse beson se ky vend mund 
të ndryshojë duke shkruar poezi, ashtu si zogu që beson 
se pylli mund të shpëtohet me cicërima,gabohesh. Por 

që të mos mendosh se jemi shumë të ashpër me ty, na 
lejo të përshkxuajmë pak vendin ku jetojmë dhe që ti, 
sigurisht, nuk do ta njohësh më pas disa kohësh. Sot në 
Shqipëri askush nuk mëson, askush nuk qesh, askush 
nuk punon. Njerëzit janë të detyruar të ndërtojnë fortesa, 
me të cilat Enveri po mbjell fushat dhe rrugët që ne 
ndërtuam. Fushat nuk punohen më dhe shumë shpejt 
këtu do të pllakosë uria, sëmundjet dhe ti e di se pas çdo 
fatkeqësie lindjet rrallohen, shpresat pakësohen, popujt 
zvogëlohen dhe nëse nuk zhduken përgjithmonë,siç ka 
ndodhur me shumë popuj të tjerë, sidoqoftë do të duhet 
shumë kohë për t’u ngjallur njerëzve besimin se vendi i 
tyre mund t’i ushqejë, t’i edukojë, t’i mbrojë dhe t’i dojë. 
Sot, shqiptarët janë më afër kësaj dite se kurrë. Shumë 
shpejt Enveri dhe uria do t’i hedhë në luftë me njëri- 
tjetrin dhe nëse askush nuk i drejton, atëherë ky ishull 
do të kthehet në një burg dhe më pas në një varr për të 
gjithë ne. Enveri jeton për të luftuar. Nëse të huajt nuk 
i shpallin luftë, atëherë ai do të luftojë me shqiptarët. 
Nëse shqiptarët drejtohen nga dhuna, nga forca, nga 
marrëzia dhe nga urrejtja, nuk do të ketë paqe kurrsesi. 
E vetmja rrugë për të rikthyer paqen e vërtetë në ishull 
është rrëzimi i Enverit. Natyrisht që kjo duket e vështirë 
sot, sepse të gjithë fëmijët që ne sollëm në ishull, të cilët 
i mësuam për pesë vjet, i edukuam dhe i mbrujtëm me 
artet e punimit të tokës dhe të natyrës, sot janë kundër 
nesh. Ata janë të bindur se Enveri është e ardhmja, ndërsa 
ne jemi e shkuara. Duke jetuar në izolim, ata besojnë se 

ka ardhur koha kur shqiptarët duhet të sundojnë botën, 
sepse një mizë nuk e kupton asnjëherë se sa e vogël është 
në krahasim me kafshët e tjera. Ajo jeton duke besuar 
se mund të mposhtë një luan, duke e pickuar dhe pas 
kësaj fitoreje do të përpiqet të pushtojë gjithë pyllin, 
me të njëjtën metodë. Popujt e vegjël jetojnë duke bërë 
shaka me veten. Ata duan t’i provojnë botës se janë të 
mëdhenj duke bërë marrëzira dhe fatkeqësisht kjo është 
e vërtetë edhe për shqiptarët. Ata marrin seriozisht 
gjithçka, përveç vetes. Për ne, pa dyshim, edhe për ty, 
është e dhimbshme të shohësh sesi vendi që krijuam, 
sot është në prag të rrënimit. Megjithatë, ne kemi ende 
shprese se ditë të mira do të vijnë paskëtaj. Ne kemi 
vendosur të luftojmë për Shqipërinë, por kemi nevojë 
për dikë që ta drejtojë luftën tonë.Ti je i vetmi që mund 
t’u kthesh shqiptarëve besimin. Edhe pse ti nuk mendon 
si Lek Dukagjini, çka na hidhëron, ti sërish je i vetmi që 
i ngjan. Ka raste kur dy gjëra të ndryshme duken njëlloj, 
ashtu siç duket njëlloj një skifter me një shqiponjë, 
sepse të dy jetojnë në ajër dhe të dy e shohin botën nga 
lart. Kur këta dy zogj janë në lartësi, njerëzit e kanë të 
pamundur të dallojnë njërën nga tjetra. Nëse kafshët 
e pyllit presin me padurim ndihmë nga qielli, ato nuk 
humbin kohë të zgjedhin mes shqiponjës dhe skifterit. 
Ato zgjedhin nga të dy, atë që vjen i pari. Ndërsa ne 
zgjedhim atë që ka mbetur, pa e ditur se kush nga të 
dy ishte shqiponja dhe kush ishte skifteri. Meqë folëm 
për dallimin mes teje dhe Lek Dukagjinit, duhet të 

themi me dhimbje diçka që e mendojnë prej kohësh: ti 
ke jetuar gjithë jetën duke besuar se mund ta ndryshoje 
botën në një mënyrë tjetër nga ajo e Lek Dukagjinit. 
Koha po të jep rastin ta provosh. Provoji vetes se mund 
të shpëtosh një popull dhe atëherë shpirti yt do të gjejë 
paqe. Shqipëria sot është në kushtet kur, çdo dështim 
mund të konsiderohet fitore. Tani po e mbyllim dhe 
ndërsa presim, po kthehemi te mendimet dhe dhimbjet 
tona. Na thuaj se çfarë duhet të bëjmë ose të paktën 
na jep një shenjë, përplas krahët në ajër në mënyrë që 
jetës në pyll t’i kthehet shpresa, durimi dhe qëllimi. Ne 
kemi vendosur të presim, por natyrisht jo gjithë jetën, 
sepse në pyll jeta nuk është e përjetshme siç ndodh në 
parajsë. Sa i takon parajsës ajo ka humbur bashkë me 
Lek Dukagjinin, por kur Shqipëria të ndryshojë dhe ne 
të prehemi në varret tona, do të kemi kohë të flasim për 
këtë argument, për të cilin natyrisht kemi mendime të 
ndryshme. 

David Blunata qëndroi dy ditë pa folur, pa ijetur dhe 
pa shkruar. Dora i ishte mpirë dhe ai qëndronte përballë 
murit të mbushur me vargje. Donte të shkruante, por 
nuk e dinte çfarë. Djersa i derdhej nën sqetulla duke 
pikuar përtokë dhe kështu vazhdoi një copë herë derisa 
një pellg i vogël me erë qiparisi u hap si një liqen mbi 
dyshemenë e qelisë. Kur errësira u var mbi botë për të 
hyrë në burg, ai e kuptoi se nuk shkruante dot poezi. Nuk 
shkruaj dot, mendoi. Ndoshta as zogjtë nuk këndojnë 
më, kur pylli digjet. Tymi ua verbon sytë, zjarri ua djeg 

puplat, ndërsa hidhërimi ua mbyt zërin. Këshilltarët 
kishin të drejtë. David Blunata uli kokën dhe mendoi se 
nuk kishte fuqi dhe as mundësi të mos pranonte. Duhej 
t’u jepte një shenjë. Njëlloj si zogu në ajër ai duhet të 
bënte një rrotullim mbi pyll që kafshët e dëshpëruara ta 
shihnin dhe puplat e tij të rrëzuara në tokë t’i përdornin 
si qirinj për të parë qiellin. Duhet t’u jap një shenjë, 
mendoi dhe duke u mbështetur te muri ngriti dorën në 
ajër dhe shkroi: PD. Ishin dy shkronjat me të cilat ai 
kishte kundërshtuar në heshtje Lek Dukagjinin, duke u 
përpjekur t’u kthente shqiptarëve dashurinë. Muri ishte 
i ftohtë dhe ai mendoi se dashuria e ka të vështirë të 
varet në mur, ajo qëndron në shpirtin e njeriut si një 
lule e qepur në lëkurë. Nëse e shqep, trupi mbushet me 
plagë dhe lëkura thahet, sepse edhe toka thahet kur mbi 
të nuk mbin asgjë. Është dita për të mbrojtur dashurinë, 
mendoi. Ata më kërkojnë të mbroj Shqipërinë, por ky 
vend nuk është i rëndësishëm për mua. Unë nuk kam as 
fe, as komb dhe as atdhe. Kam lindur dhe jetoj në emër 
të dashurisë. Do të kisha bërë të njëjtën gjë për të gjithë 
njerëzit dhe popujt e botës, sikur të më kishin kërkuar 
ndihmë. Do të luftoj në emër të dashurisë. David Blunata 
nuk kishte menduar kurrë se do të nisej në luftë në emër 
të diçkaje që nuk e kishte njohur kurrë dhe ndoshta nuk 
do ta njihte dot. Ai nuk kishte dashur kurrë një grua dhe 
mosha nuk do t’ia lejonte këtë gjë edhe sikur të dilte i 
gjallë nga burgu. Ja pse besoj dashurinë, mendoi, sepse 
nuk e kam njohur. Sikur ta njihja ndoshta sot, do të isha 

i lodhur, i rrënuar dhe luhatjet e saj do të më kishin 
rrëzuar siç rrëzohet një zog nga vorbullat e erës në ajër. 
Pas pak u ngrit dhe trokiti në derë. Duhej të takonte 
Diellin dhe Verën. Ata ishin të vetmit njerëz që donte të 
shihte në atë çast, sepse ata kishin atë që ai nuk e kishte: 
dashurinë. Njëri nga ushtarët erdhi dhe kur pa fytyrën 
e David Blunatës u zverdh. Më vonë, kur do ta pyesnin 
se pse e lejoi David Blunatën të dilte nga qelia ai do të 
thoshte: Ushtarët nuk i ndalojnë dot zogjtë të fluturojnë. 
Por ushtari kishte qenë nxënësi i tij dhe David Blunata 
e dinte se ai nuk do ta pengonte. Kam nevojë të takoj 
fëmijët, tha David Blunata dhe eci përpara duke shkuar 
te qelia e Diellit. Ushtari e hapi derën dhe para se t’i linte 
të dy vetëm dëgjoi David Blunatën që tha: Pushtimi i 
Dashurisë filloi. 

Dielli ishte mbledhur në errësirë si një kërmill, kur 
dëgjoi zërin e ngjirur të David Blunatës që mbushi qelinë 
dhe si të gjithë kërmijtë, mendoi se duhet të mbulonte 
pjesët e buta të trupit për t’u mbrojtur. Javët e kaluara në 
burg e kishin bindur se Shqipëria nuk do të shpëtonte 
dot nga Enveri dhe ndoshta ai do të vdiste atje pa e 
parë më kurrë Verën. Kam ardhur që të ftoj të luftojmë 
në emër të dashurisë, i tha David Blunata. Njerëzimi 
mund të mos ketë nevojë për Shqipërinë, por pa dyshim 
ka nevojë për dashurinë. Shqiptarët mund të jetojnë pa 
Shqipërinë, siç kanë jetuar me shekuj, por pa dashurinë 
nuk jetojnë dot më, as edhe një ditë, sepse para se të 
jenë shqiptarë, janë njerëz. Ne duhet t’u kthejmë atyre 

dashurinë, sepse më vonë, nga dashuria mund të lindë 
Shqipëria. Ky është një qëllim që nuk më ngroh, sepse e 
di që nuk do ta arrij dot sa të jem gjallë. Tani që flasim 
Shqipëria nuk është më ajo që njohim dhe kushtet që 
dashuria të lindë në këtë vend po zhduken me shpejtësi. 
Njerëzit janë të frikësuar, ushqimet po shterojnë, 
fushat nuk punohen dhe kafshët po pakësohen. Enveri 
po përgatitet për luftë. Ai po ndërton fortesa për t’u 
mbrojtur nga të huajt, megjithëse unë nuk besoj se 
dikush do ta sulmojë Shqipërinë, sepse askush nuk ka 
nevojë të pushtojë një vend ku nuk lind dashuria. Shumë 
shpejt, kur të mbarojë ndërtimin dhe kur të gjitha rrugët, 
parqet, kopshtet dhe livadhet e ishullit të jenë mbjellë me 
breshka guri, ai do të kërkojë armiq brenda vendit. Ne 
nuk i mjaftojmë më, prandaj do të gjejë armiq të tjerë. 
Ka gjithmonë njerëz të cilët do të lodhen nga ndalimi i 
dashurisë, nga uria, nga ndërtimi i fortesave. Ka njerëz 
që do t’i marrë malli për gratë e tyre, për fëmijët, për 
lirinë, për këngën dhe muzikën. Ata do të shpallen 
armiq. Atëherë do të burgosen, do të vriten dhe raca e 
njerëzve të lirë do të pakësohet derisa të zhduket. Por 
pyetja nuk është çfarë do të bëjë Enveri, por çfarë do të 
bëjmë ne? Enveri është një djall që ka lindur në parajsën 
e Lek Dukagjinit. Për sa kohë që kjo parajsë ushqehet 
dhe mbillet nga idetë e Lek Dukagjinit, aty do të lindin 
vetëm djaj. Madje ka pasur ditë në burgun e vetmisë 
sime kur kam menduar diçka që do ta them: Shqiptarët 
nuk kanë aftësi ta kthejnë dashurinë në lumturi, sepse 

ata nuk dinë ta përdorin dashurinë. Shqiptarët shohin te 
dashuria vetëm një armë për të pushtuar një trup tjetër, 
por ata nuk i njohin llojet e tjera të dashurisë, dashurinë 
për natyrën, për artin, për të bukurën, për moralin, për 
nderin, për barazinë dhe drejtësinë. Shqiptarët nuk janë 
dhe nuk do të jenë kurrë të lumtur dhe ndoshta unë 
nuk do të merrja pjesë kurrë në një luftë për interesat e 
tyre, sepse unë luftoj për njeriun jo për shqiptarët. Unë 
nuk u besoj kombeve, as shteteve, as feve dhe as racave, 
por vetëm njerëzve. Kur kjo luftë të mbarojë dhe ne të 
fitojmë, do t’u provoj të gjithëve se nuk dua të drejtoj 
asnjë shtet të shqiptarëve, nuk dua të bëhem as Zoti, as 
profeti dhe as komandanti i tyre dhe ndoshta nuk do 
të dua të jem më as poeti i tyre. Madje, dua të iki nga 
ky ishull dhe këtë do t’ua kërkoj edhe gjithë të tjerëve. 
Shqiptarët nuk duhet të detyrohen të bëjnë një gjë, të 
cilën nuk dinë ta bëjnë: shtetin. Për sa kohë që nuk dinë 
ta bëjnë, atëherë duhet të jetojnë në shtetet e popujve 
të tjerë, sepse pa dyshim, kjo do t’i bëjë më të lirë dhe 
ndoshta edhe më të lumtur. Dhe në fund të fundit, për 
çdo njeri është më mirë të jetë i lumtur dhe i lirë sesa të 
jetë shqiptar. Kur thashë se Shqipëria duhet të hapet për 
tri ditë dhe kush do të largohet është i lirë ta bëjë këtë, e 
dija se shumica e burrave dhe grave të këtij vendi do të 
merrnin plaçkat dhe do të iknin nga sytë këmbët. Nëse 
njerëzit ikin nga ferri, atëherë ferri pushon së ekzistuari, 
ai nuk torturon më askënd. Edhe shqiptarët duhet të 
ikin nga Shqipëria, që Shqipëria të shpëtojë. Ne duhet ta 

çlirojmë këtë ishull të bukur nga ne, sepse i kemi marrë 
natyrës një bukuri të cilën nuk dimë ta shfrytëzojmë 
dhe ta bëjmë më të bukur nga sa e gjetëm. Ne duhet të 
shkojmë në vende të tjera. Gratë tona duhet të shtohen 
me burra të kombeve të tjerë, sepse vetëm kështu në 
dejet tona do të shuhet fara e mohimit të Zotit, fara e 
izolimit, e tradhtisë dhe e dhunës. Gjaku ynë mund të 
zbutet vetëm duke u përzierë me gjakun e popujve të 
tjerë, të cilët dinë ta njohin dashurinë, taushqejnë çdo 
ditë dhe ta kthejnë në liri. Të gjithë ata që mendojnë se 
duke u përzierme të tjerët, ne do të zhdukemi si racë, le 
ta mendojnë. Nëse kjo do të ndodhë, sërish do të jetë faji 
i shqiptarëve. Nëse pas disa shekujsh, nuk do të ketë më 
shqiptarë, ndoshta bota do të jetë më e mirë dhe atëherë 
nuk do të ketë të humbur. Unë besoj se nuk ka rëndësi 
se çfarë je, por si jeton. Nëse jeton keq si shqiptar, nuk ia 
vlen të jesh shqiptar dhe kjo është e vërtetë për të gjithë 
popujt, në të gjitha kohërat. A duhet pyetur një gjemb 
nëse do të vazhdojë të jetojë keq duke mbetur gjemb 
apo do të ndryshojë duke u kthyer në lule? Sigurisht që 
gjembi do të hiqte dorë nga egërsia e tij, nga farat dhe nga 
shëmtia dhe do të donte të zbutej, sepse duke u kthyer 
në lule, ai do të merrte gjithë përkujdesjen e njerëzve dhe 
të kafshëve, bashkë me përkëdheljet e tyre. Por çështja 
është se si do t’i bindim shqiptarët të kthehen nga gjemb 
në lule, duke u dhënë atyre një qëllim për të luftuar dhe 
për të menduar si ne, sepse si ka dëshmuar historia, t’u 
premtosh shqiptarëve një Shqipëri më të mirë dhe më të 

drejtë, nuk mjafton. Të gjithë e kanë bërë përpara nesh. 
Lek Dukagjini premtoi parajsën, por nuk e ndërtoi 
dot. Enveri premtoi një Shqipëri të fortë, por ajo po 
dobësohet çdo ditë. Kjo është arsyeja që shqiptarët nuk 
i besojnë më askujt. Ata presin që regjimet të rrëzohen 
vetë, që për shkak të kaosit që ndodh në këto raste, deti 
të hapet dhe ata të ikin sa më shpejt dhe sa më larg. 
Edhe ne do të dështonim po të premtonin një Shqipëri 
më të mirë se ajo e Enverit. Askush nuk do të na besonte, 
sepse shqiptarët nuk u besojnë shqiptarëve. Shqiptarët 
duan vetëm një gjë: të ikin. Dhe meqë jam i bindur se 
jo ideali, as morali, por vetëm frika, uria, pasiguria dhe 
paniku i rrëzon regjimet e dhunshme, mendoj se ne 
duhet t’u japim një arsye të fortë që të ngrihen kundër 
Enverit. Ne duhet t’iu kthejmë shqiptarëve fëmijët. Jam 
menduar gjatë dhe tani do ta them sesi. Përpara se Lek 
Dukagjini të vdiste në Shqipëri, lindën 10 fëmijë. Por 
askush nuk e di kush janë baballarët e tyre dhe nëse 
Lek Dukagjini nuk do të kishte rënë në gjumë përpara 
vdekjes, askush nuk do të dinte kush ishin dhe nënat e 
këtyre fëmijëve, sepse sipas ligjeve të Lek Dukagjinit 
fëmijët janë të përbashkët. Ata nuk kanë as nënë dhe as 
baba. Por njeriut mund t’i mohosh bukën dhe dashurinë, 
por nuk mund t’i mohosh fëmijën, sepse njeriu ka lindur 
për të shtuar racën e vet. Lek Dukagjini mendoi se do 
të ndryshonte ligjet e natyrës njerëzore dhe prandaj 
u mohoi njerëzve familjen dhe atësinë. Ai i bashkoi 
fëmijët me një formulë të fshehtë, të cilën ndoshta 

e ka marrë me vete dhe askush nuk do ta dijë kurrë. 
Një ditë përpara se të çiftonte vajzat dhe djemtë, ai na 
mblodhi dhe tha se formulën do t’ia linte atij që do ta 
zëvendësonte. Por Lek Dukagjini nuk caktoi kush do 
ta zëvendësonte, sepse duke menduar si Zot, ai besonte 
se ishte i pazëvendësueshëm. Prandaj Enveri ndoshta 
nuk e ka këtë formulë, por edhe nëse e ka gjetur nuk do 
ta tregojë kurrë. Ka disa arsye pse Enveri mund ta ketë 
zhdukur formulën e Lek Dukagjinit. Jo vetëm se njëlloj 
si Lek Dukagjini, edhe ai është kundër familjes dhe 
kundër martesës, por ç eshtë më e rëndësishmja, sepse ai 
vetë është shterp. Enveri nuk mund të bëjë fëmijë. Lek 
Dukagjini e dinte, ti e di, Vera e di dhe ndoshta edhe 
Shtuni që e tha këtë gjë i pari, e di. Por nuk është vetëm 
kaq. Nëse Enveri vazhdon të drejtojë vendin, askush nuk 
do të ketë më mundësi të njohë fëmijët e vet. 

Dy ditë më parë mora një letër nga këshilltarët e Lek 
Dukagjinit. Ata janë të gatshëm të bashkohen me ne dhe 
presin një sinjal. Presin një përgjigje që unë e kam. Ti je 
përgjigjja ime. Ne nuk kemi këtu as laps dhe as letër dhe 
unë nuk mund ta shkruaj atë që duhet bërë. Këtë do ta 
bësh ti. Do të dalësh nga ky burg natën dhe do të shkosh 
të takosh këshilltarët. Ata duhet të hartojnë një trakt, të 
cilin do ta shpërndajnë fshehurazi nëpër të gjitha shtëpitë 
e qytetit. Të gjitha ndryshimet fillojnë me trakte dhe jo 
me poezi dhe kështu do të fillojë edhe revolta jonë. Kjo 
revoltë do të organizohet nga Pushtimi i Dashurisë, që 
sot është themeluar në këtë burg, pasi lindi në barkun e 

një vajze të vdekur shumë vite më parë. Më dëgjo mirë 
Diell, sepse mbrëmja po afron dhe pas pak do të duhet 
t’i dish përmendësh të gjitha ato që do të them. Harresa 
jote mund ta rrezikojë Shqipërinë dhe prandaj përsërit 
me vete çdo gjë që do të dëgjosh nga unë. Ti do të jesh 
trakti që këshilltarët duhet ta shkruajnë në shumë kopje 
për ta shpërndarë në të gjitha dyert e këtij qyteti, duke 
nisur nga nesër. Ja çfarë duhet të shkruajnë: “Në Shqipëri 
ka lindur Pushtimi i Dashurisë, i cili kërkon që njerëzit 
të jenë të barabartë, që të lejohet lëvizja e lirë dhe që 
askush të mos vritet apo burgoset nëse do të largohet. Ne 
kërkojmë që gjithkush të ketë të drejtë të martohet, të 
ketë familjen e tij dhe të njohë femijët që lindin nga këto 
martesa. Njerëzve t’u jepen shtëpitë e ngritura me punën 
e tyre dhe toka e ishullit të ndahet në mënyrë të barabartë 
mes shqiptarëve. Në Shqipëri duhet të lejohet përdorimi 
i parasë dhe tregtia, në mënyrë që shqiptarët dhe të huajt, 
të kenë mundësi të blejnë dhe të shesin mallrat, pronat 
dhe punën e tyre. Deri tani shqiptarëve u është fshehur 
padrejtësisht atësia e femijëve, por njerëzit duhet ta dinë 
se Enveri ka zhdukur formulën e bashkimit të djemve 
dhe vajzave, duke u mohuar atyre të drejtën për të njohur 
baballarët e tyre të ligjshëm dhe të natyrshëm. Enveri 
është shterp dhe do të hakmerret ndaj gjithë baballarëve 
të tjerë.” 

David Blunata pushoi, lagu pak fytin e tharë dhe 
mendoi se pas shumë kohësh zëri i tij nuk dukej më i 
ngjirur. Nuk jam më poet, mendoi, prandaj zëri im ka 

marrë detyra të tjera dhe ka nevojë të dëgjohet. Tani 
përsëriti ato që të thashë, i tha Diellit, i cili kishte gati 
dy orë duke djersitur dhe duke u dridhur nga ijalët që 
kishte dëgjuar. Dielli u ngrit në këmbë i përsëriti porositë 
me ngadalë, por megjithatë nuk dukej i qetë dhe David 
Blunatës iu duk sikur ai donte të shtonte edhe diçka 
tjetër,por kishte turp ta thoshte. Po sikur të shtojmë 
edhe një kërkesë tjetër, e pyeti David Blunatën që po 
priste. Çfarë do më shumë se kaq? tha David Blunata, i 
cili nuk e kishte zakon t’iu shtonte poezive të tij vargje 
që nuk i kishte shkruar vetë. Dielli u mbështet pas murit 
dhe tha: Mendoj se në Shqipëri duhet të lejohen kafshët, 
qentë, macet, ujqit, arinjtë, lepujt dhe bashkë me to edhe 
lulet, trëndafilat, zambakët apo karafilat. David Blunata 
nuk qeshi, gjë që në një rast tjetër do ta bënte. Por ai po 
nisej për të drejtuar një luftë dhe si të gjithë luftëtarët 
nuk kishte kohë të merrej me mace dhe me lule. Je i 
vetmi kërmill që kërkon të jetosh me ujqër dhe me 
mace, i tha. Pushtimi i Dashurisë nuk ka lindur për të 
mbrojtur të drejtat e kafshëve. Ndoshta shumë vite më 
vonë, kur njerëzit të kenë siguruar të gjitha të drejtat që 
u mohon Zoti dhe ata që duan t’i ngjajnë atij, atëherë 
do të merren më shumë me kafshët, me bimët dhe me 
mbrojtjen e natyrës. Nëse Enveri është i kuq dhe ne jemi 
blu, ata që do të vijnë pas nesh do të jenë të gjelbër. Tani 
duhet të nisesh. Kur të kthehesh do të takosh Verën dhe, 
nëse Enveri nuk të kap, mund të bësh dashuri me të. 
Dielli nuk pyeti më. Mendimi se mund të bënte dashuri 

me gruan që donte, ia thau djersën dhe ia zgjati këmbët 
si çdo kërmill të cilit i premtohet një gjethe e lagur. 
Mendon se Vera është gjallë? e pyeti David Blunatën që 
tundi kokën dhe pa u përgjigjur hapi derën e qelisë dhe 
i tha: Nisu. Kur të kthehesh ajo do të jetë ngjallur edhe 
sikur të ketë vdekur. 

Kur dera u hap, David Blunata doli në korridorin 
e burgut dhe thirri ushtarin që e kishte lejuar të vinte 
deri aty. Ai ishte njëri nga shokët e Diellit, por deri 
atë ditë ishte sjellë me të si i huaj, pa i folur dhe pa i 
dhënë asnjë shenjë mirësjelljeje. Lek Dukagjini e kishte 
përzgjedhur mes 12 djemve që ishin bashkuar me vajzat 
në 28 nëntorin e vitit të kaluar dhe që atë ditë fytyra i 
kishte ndryshuar. Sytë që i kishte pasur jeshilë i ishin 
nxirë dhe në përgjithësi fliste shumë pak. Thoshin se 
gjatë kohës që Lek Dukagjini kishte rënë në gjumë 
dhe Shqipëria ishte më e lirë, ai shkonte çdo natë dhe 
i puthte të 10 fëmijët që kishin lindur. Sido që të jetë 
njëri prej tyre është fëmija im, thoshte duke iu marrë 
erë foshnjave si të nuhaste lëkurën e tij. David Blunata 
ia njihte mirë shpirtin, ëmbëlsinë dhe dëshpërimin që 
iu lind burrave kur u duhet të ndahen nga familjet e 
tyre, e prandaj i tha ijalinë që duhej: Do të dish kush 
është fëmija yt? Ne kemi vendosur ta gjejmë dhe shumë 
shpejt do ta themi. Por tani kemi vetëm një pengesë: 
derën e këtij burgu. Nëse e hap, do të bëhesh baba, nëse 
e mbyll nuk do të kesh kurrë fëmijë. Ushtari uli kokën 
dhe duke shtrënguar gishtat mbi armën që mbante në 


537 





sup u përgjigj: Po sikur të më vrasin? Atëherë fëmija 
që ka lindur nga gjaku yt, do t’u mburret shokëve se ti 
vdiqe për ta njohur, u përgjigj David Blunata dhe eci 
përpara duke shkuar në fund të korridorit. Dielli e ndoqi 
pas dhe para se të dilte dëgjoi ushtarin që tha: Kujdes 
Diell! Mos kalo nga sheshi, sepse në këtë orë Enveri dhe 
punëtorët janë aty. Po ndërtojnë fortesën e madhe, ku do 
të strehohet Enveri, nëse Shqipëria sulmohet nga deti. 
Dielli nuk e ktheu kokën dhe dëgjoi David Blunatën që 
tha: Kur Pushtimi i Dashurisë të fitojë, në këtë vend do 
të ndalohet vetëm një specie: breshka e Enverit. 

Këshilltarët e Lek Dukagjinit e dëgjuan Diellin pa e 
ndërprerë dhe kur ai mbaroi, ata ulën kokat dhe nuk folën 
për një kohë të gjatë, derisa njëri prej tyre theu heshtjen: 
Pushtimi i Dashurisë kërkon të përmbysë Shqipërinë e 
Lek Dukagjinit. Eshtë e vërtetë, u përgjigj Dielli, Enveri 
ka lindur në parajsën e Lek Dukagjinit. Nëse parajsa nuk 
prishet, djalli nuk vdes dhe engjëjt nuk ndryshojnë. 

Këshilltaret u rrudhën dhe nëse nuk do të ishin të 
bindur se ato kohë Shqipëria ishte një vend i pasigurt 
për çdo njeri që dilte natën, aq më shumë për një të 
burgosur, ndoshta do ta kishin dëbuar Diellin, siç 
dëbohen të gjithë ata që të ftojnë të luftosh kundër vetes. 
Gjithë jetën i ishin bindur Lek Dukagjinit verbërisht. 
Ashtu si engjëjt, ata kishin ngrohur dhe përgatitur 
baltën me të cilën Zoti i tyre kishte krijuar njerëzit duke 
u shtuar trupave, sytë, flokët dhe frymën dhe duke u 
hequr gjymtyrët e dashurisë dhe shpirtin. Ata kishin 

bindur fëmijët e Shqipërisë se nuk kishin as prindër, 
as motra dhe as vëllezër, duke i detyruar të besojnë 
se dëshira e njeriut për familjen është një sëmundje e 
shërueshme. U kishin ndryshuar emrat, madje kishin 
ndëshkuar egërsisht të gjithë ata, që qoftë edhe pa 
e ditur kishin bërë diçka që nuk i kishte pëlqyer Lek 
Dukagjinit, sikundër kishte ndodhur me lopën dhe më 
pas me Ademin dhe jo vetëm që nuk kishin asnjë vrasje 
ndërgjegjeje për këtë shëmti, por përkundrazi luteshin 
gjithë ditën për ringjalljen e Lek Dukagjinit, të cilin, 
nëse nuk e ngjallnin dot, do të donin ta zëvendësonin 
me dikë tjetër. Sikur ata të kishin fuqinë dhe besimin 
se mund ta rrëzonin Enverin vetë, do ta linin David 
Blunatën dhe bashkë me të edhe Diellin dhe Verën në 
burg dhe do të nxirrnin që andej vetëm Mehmetin, me 
lëkurën e rrjepur, siç bëjnë të gjithë engjëjt kur kërkojnë 
një kamxhik për të ndëshkuar njerëzit. Nëse Zoti ka 
një arsye të vdesë i lumtur, kjo është se ai e di, se pas 
vdekjes, e vetmja gjë që nuk do të ndryshojë në botë, 
janë engjëjt. Ata nuk do të bëhen dot kurrë njerëz. 
Engjëjt mund të jetojnë edhe me djallin, nëse ai nuk ua 
ndryshon parajsën. Shqipëria e Enverit nuk ndryshonte 
shumë nga Shqipëria e Lek Dukagjinit. Ajo mund të 
ishte më e egër, por nuk kishte para, nuk kishte prona, 
nuk kishte familje dhe dashuri. Eshtë e kotë të presësh 
nga engjëjt të vrasin Zotin, mendoi Dielli, dhe sigurisht 
do të ishte ngritur të dilte, për t’i thënë David Blunatës 
se nuk mund të mbështetej tek ata. Në fund të fundit 

edhe pa ata, Shqipëria do të ndryshonte dhe ndoshta 
pa ata do të ndryshonte edhe më shpejt, sepse ata e 
kishin krijuar djallin bashkë me ferrin. Vërtet Dielli do 
të kishte ikur me të gjitha këto mendime, sikur njëri 
nga këshilltarët të mos fliste: Nuk e di a jemi të aftë për 
luftën ku po thirremi, sepse David Bluanta po na thërret 
të shkatërrojmë parajsën, duke e ditur se ne nuk jetojmë 
dot jashtë saj. Unë gjithmonë kam dyshuar te David 
Blunata. Tani e kuptoj se çfarë do të thotë Pushtimi i 
Dashurisë. David Blunata ka themeluar mbi barkun e 
një vajze të vogël një organizatë kundër Shqipërisë. A 
mund t’i besosh një dashurie që lind mbi një trup të 
vdekur? Këshilltarët e tjerë, ishin mbledhur rreth një 
tavoline të mbushur me letra dhe Dielli mendoi se ata 
burra nuk kishin fuqi ta kundërshtonin Lek Dukagjinin 
as pas vdekjes. Nga jashtë qielli u var mbi dritare dhe 
hëna e asaj nate dimri e mbushi dhomën me hijet e 
këshilltarëve. Këshilltarët u lëkundën në karriget e tyre, 
ndërsa Dielli u mbështet pas murit, sepse me sa duket 
nata do të ishte më e gjatë nga sa e kishte pritur. Çudi, tha 
me vete. Nuk kisha menduar kurrë se engjëjt mendojnë 
dhe për më tepër se natën ata mendojnë ndryshe nga 
njëri-tjetri. 

Që këshilltarët kishin mendime të ndryshme për 
propozimet e David Blunatës, kjo u bë edhe me e qartë 
kur njëri prej tyre u ngrit në këmbë dhe duke folur me 
sytë përdhe, siç bënte shpesh Lek Dukagjini, tha: David 
Blunata na ka sjellë një trakt të cilin duhet ta shpërndajmë 

në qytet. Unë mund ta marr përsipër këtë rrezik dhe nuk 
do të frikësohesha nga patrullat e Enverit, as nga 
ndëshkimi që mund të merrja, nëse do të më zbulonin 
dhe madje as nga kërcënimi që Pushtimi i Dashurisë i 
sjell paqes dhe pavarësisë se Shqipërisë,as nga dëshpërimi 
që do të kisha nëse me ndihmën time një ditë Shqipëria 
do të ishte një vend me prona, me para, me dyqane dhe 
restorante, me qen, me mace dhe me kafshë të egra, të 
cilat, megjithatë nuk do të ishin më të egra se njerëzit, as 
nga dhimbja që do të ndieja, nëse pas disa kohësh djemtë 
dhe vajzat që ne rritëm do të ishin të lirë të largoheshin 
nga ky vend, nga i cili unë nuk do të ikja kurrë, sepse 
kam vendosur të vdes këtu. Të gjitha këto, pra, nuk më 
frikësojnë, përkundrazi i quaj si detyrim për të dëbuar 
një djall nga parajsa, me shpresë se parajsa pas kësaj dite 
do t’u kthehet njerëzve, por dora do të më digjte nëse do 
të shkruaja në dhjetëra kopje një premtim të cilin askush 
në këtë vend nuk mund ta mbajë dot. David Blunata 
kërkon të të ngjallë shpresën prandaj u thotë shqiptarëve 
se me ikjen e Enverit ne mund të gjejmë se kush është 
babai i çdo fëmije. Kjo është një e vërtetë që ka humbur 
bashkë me Lek Dukagjinin. Askush nuk e di se kush 
eshte bashkuar me kë, dhe askush nuk do ta dijë më se 
nga cili gjakrrjedhin dhjetë fëmijët që lindën në Shqipëri 
përpara një viti. Edhe nëse kjo shërben për të ndezur 
urrejtjen e njerëzve dhe për t’i hedhur ata në luftë kundër 
Enverit, unë mendoj se nuk është e drejtë. Pasi Enveri të 
rrëzohet, nëse kjo do të ndodhë, burrat dhe gratë do të 

duan të njohin fëmijët e tyre dhe ne nuk do të dimë se 
çfarë t’u themi. Në Shqipëri kanë lindur dhjetë jetimë, 
të cilët kurrë nuk do të mund t’i njohin baballarët e tyre. 
A ka njeri këtu që mund të më kundërshtojë? A ka njeri 
që gjen dot atësinë e një fëmije që ka lindur nëerrësirë, 
ndërsa nëna dhe babai i tij, i kishin sytë e mbyllur dhe 
meqë e bënin këtë punë për herë të parë nuk kishin as 
kurajën, as përvojën dhe as qetësinë për të dalluar njëri 
-tjetrin nga shenjat, nga puthjet, nga era e trupit dhe 
nga lëkura. Ajo që propozon David Blunata është një 
mashtrim që më bën të ngurroj dhe të jem i pavendosur. 
Nuk mund t’i mashtroj dhe as t’i hedh në zjarr fëmijët e 
Shqipërisë. Tani që e mendoj, dora më dridhet dhe 
shpirti më lëngëzohet. Nuk do të doja të isha kurrë një 
baba në këtë vend dhe natyrisht as femijë. Nëse duhet të 
shkaktojmë një zjarr për të rrëzuar Enverin, duhet të 
ndryshojmë kashtën, sepse bashkë me Enverin mund të 
djegim dhe Shqipërinë. Këshilltarët e tjerë tundën kokat 
dhe meqë të gjithë po prisnin radhën për të folur, njëri 
prej tyre, të cilin Dielli e kujtonte gjithmonë si njeriun 
që kishte tërhequr lopën nga bishti dhe e kishte 
urdhëruar Aleksandrin ta therte në sy të fëmijëve, tha: 
Ndoshta ne po mendohemi më shumë se ç’duhet dhe po 
flasim më gjatë se ç’duhet. Ky djalë që tani po shikon se 
si engjëjt janë ftuar të tradhtojnë Zotin e tyre, me siguri 
që po pyet veten: A kanë mundësi dhe fuqi engjëjt të 
prishin parajsën? Ai ka të drejtë të dyshojë në mundësitë 
tona për ta ndihmuar. Dhe mos harroni se, ky fëmijë të 

cilën ne e morëm nga shtëpia, e ndamë nga prindërit 
dhe i ndryshuam emrin, sot është në burg. Ai nuk ka 
fituar asgjë nga ajo që ne i premtuam dhe do të donte 
vetëm të ishte i lirë dhe të bënte çfarë të donte me jetën 
e vet. Shqipëria që ne ndërtuam i hoqi këtij djali 
mundësinë të vendosë për jetën e vet. Unë mendoj se ne 
i detyrohemi atij dhe gjithë të tjerëve një ndjesë. Ajo që 
donim nuk u arrit. Parajsa që ne premtuam nuk mbijetoi 
dhe koha po e rrënon për ditë, duke na bindur se çfarë 
kishim menduar e kishim menduar gabim apo me keq 
akoma, çfarë kemi bërë e kemi bërë keq. Dhe që t’i 
përgjigjem pyetjes, që ngrita në fillim, duhet të them se 
engjëjt mund ta shkatërrojnë parajsën nëse e kuptojnë se 
pas këtij shkatërrimi, nuk mund të jetojnë më si engjëj. 
Jeta është e shkurtër dhe të bësh të njëjtin zanat, qoftë 
edhe atë të engjëllit, është e lodhshme. Engjëjt lodhen 
më shumë kur nuk kanë më asgjë për të bërë dhe kështu 
jemi të gjithë ne sot. Ne nuk kemi çfarë bëjmë më dhe 
prandaj duhet të ndryshojmë punë. Lek Dukagjini, 
njeriu që na zgjodhi dhe na kërkoi ta ndihmonim për t’u 
bërë Zot, nuk është më. Dhe nëse Zoti vdes, engjëjt janë 
të lirë. Sot ne nuk i duhemi më askujt. Koha jonë ka 
mbaruar. Kush nuk e kupton, do të mbetet në këtë 
dhomë duke pritur një shenjë nga qielli, deri ditën kur 
Enveri të dalë nëpër qytet për paradën e fitores së tij, 
mbi të shkuarën dhe mbi të ardhmen dhe atëherë të 
kujtohet se në këtë cep të qytetit, e shkuara ka harruar 
disa rroba që tani duhen hedhur, sepse janë të 

panevojshme dhe nuk i bëjnë më askujt. Por unë nuk 
dua të ndodhë kështu. Engjëjt kanë vetëm një detyrë: të 
mendojnë për Zotin, sa kohë që ai është gjallë, por 
Shqipëria sot është një vend pa Zot. Dhe një vend pa 
Zot është dhe një vend pa engjëj. Tani besoj se jam një 
njeri i lirë dhe mund t’i përdor krahët e mi si të dua. 
Shumica prej nesh, siç u pa dhe sonte nuk pajtohen dot 
me mendimet e David Blunatës. Të hapësh Shqipërinë 
për të huajt, të lejosh paranë, tregtinë dhe martesën, pa 
dyshim është një përpjekje, e cila mund të kthehet në 
torturë për njerëz si ne, që po plakemi duke besuar se 
njerëzimi ka nevojë për të kundërtën. Por sot jemi 
përpara dy rrugësh dhe nga të dyja, duhet të zgjedhim 
njërën, sepse të tretë nuk ka. Ose do të vendosim të 
jetojmë nën thundrën e Enverit, ose do të pranojmë 
Shqipërinë e David Blunatës, e cila i jep mundësi çdo 
engjëlli të bëhet njeri. Unë do të zgjidhja këtë të dytën 
dhe nuk kam turp ta fsheh. Dua t’i provoj vetes se mund 
të jetoj si një njeri, i cili e fiton vetë bukën e përditshme. 
Nëse Shqipëria arrin të bëhet ashtu siç premton David 
Blunata, do të dal në port dhe do të pres turistët që do 
të vijnë për të vizituar këtë ishull të magjishëm. Atëherë, 
do t’u tregoj atyre sesi erdhëm këtu, si i përzgjodhëm 
njëqind fëmijët, duke i bindur se kishin lindur nga hiçi, 
si i ndërtuam muret duke thyer gurë, si i ndaluam qentë 
dhe macet bashkë me arinjtë, trëndafilat dhe lepujt të 
jetonin në Shqipëri, si ia dolëm të jetonim për kaq 
shumë kohë pa para, pa prona, pa dyqane dhe pa familje, 

si e ndaluam dashurinë sikur të ishte një epidemi, si i 
detyruam vajzat dhe djemtë të flinin me sy mbyllur me 
njëri-tjetrin. Kush ishte, si jetoi si Zot dhe si vdiq si 
njeri, Lek Dukagjini, duke ngrënë një pjatë me bizele. 
Çfarë mendonte ai për Zotin, për veten, për paranë, për 
pronat dhe të ardhmen e njerëzimit dhe duke u kujdesur 
që rrëfimi im të mos jetë i mërzitshëm dhe monoton, do 
t’i shëtisja të huajt nëpër ishull dhe kur dielli dhe vapa 
tua përvëlonin lëkurën do t’u shërbeja lëng të freskët 
shege e më pas do t’i ftoja të fshiheshim në një nga 
fortesat që po ndërton Enveri mbi det, për t’u qetësuar 
pak në hijen e gurëve, derisa mbi ujë të binte perëndimi 
i diellit që herë pas here më duket i vetmi portokall i 
mësuar të jetojë pa pemë. Kur mbrëmja të binte dhe ne 
të ktheheshim në qytet për t’u çlodhur në hotelin e 
sheshit, ata do të më bënin edhe mjaft pyetje të tjera, të 
cilat ndoshta nuk na shkojnë në mend, dhe duke iu 
përgjigjur, unë do të mendoja se në fund të fundit 
mundësia për të shëtitur njerëzit në parajsë është një 
punë që ndoshta edhe vetë Zoti do ta kishte zili. Kur t’i 
përcillja këta njerëz të mirë dhe të pasur në port, do t’iu 
dhuroja secilit një pupël pëllumbi në dorë dhe duke 
qeshur do t’u thosha: Merrni kujtim një pupël nga 
krahët e engjëllit. Ndoshta disa prej tyre do të 
ngashëreheshin, natyrisht të gjithë ata që do ta besonin 
se si kemi jetuar në këtë vend, por të gjithë ata që nuk do 
të mund ta besonin, sigurisht do të qeshnin dhe do të 
largoheshin të kënaqur që fantazia ime prej engjëlli u 

kishte dhënë mundësi për disa orë të besonin se kishin 
ardhur vërtet në parajsë. Ja, pra, një mënyrë për të fituar 
bukën time. Do të shes parajsën, duke e kthyer në fitim. 
Prandaj them se nuk duhet ta kundërshtojmë David 
Blunatën. Ka ardhur koha të punojmë. Pas disa javësh, 
vendi nuk do të ketë më grurë, nuk do të ketë me fruta 
dhe mish. Uria do të na hedhë të gjithëve kundër njëri- 
tjetrit dhe nuk mund të rrimë duarkryq duke pritur të 
vdesim. Ky vend ndoshta është i varfër, por ai ka punë 
për të gjithë. Parajsa është e varfër, por të gjithë kanë 
mundësi të shesin disa nga kujtimet e saj, për sa kohë që 
ka blerës. E kush nuk do të donte të kishte një copë 
shkëmbi apo një pupël, apo qoftë edhe një dyqan në 
parajsë? Natyrisht kushdo. Tani mendoj se ijalët janë të 
padobishme. Le t’i themi Diellit se ne e pranojmë 
propozimin e David Blunatës dhe duke u bërë me David 
Blunatën, ne nuk jemi detyrimisht pjesë e Pushtimit të 
Dashurisë. 

Dielli nuk kishte parë kurrë se si sillen engjëjt jashtë 
parajsës. Këshilltari që kishte folur i fundit duke shpjeguar 
punën që do të bënte kur Shqipëria të çlirohej, ua kishte 
ndezur të gjithëve fytyrat dhe këshilltarët ishin skuqur. 
Disa nga nevoja për të punuar, disa nga turpi se punët që 
do të detyroheshin të bënin për të fituar bukën e gojës 
nuk do të ishin kurrë të denja për ta. Ata kishin drejtuar 
Shqipërinë dhe që të ktheheshin në pastrues, marangozë, 
kamerierë, bukëpjekës apo peshkatarë, kjo ishte një 
fatkeqësi që kurrë nuk do t’ia uronin vetes. Megjithatë, 

disa prej tyre kishin ulurkokat. Ishte e kotë të shpresonin 
se mund të kthenin kohën e Lek Dukagjinit. Sido që 
të ndodhte, Shqipëria nuk do të ishte më kurrë ajo që 
kishte qenë. Nëse Shqipëria do të bëhej ashtu siç e kishte 
përshkruar këshilltari që kishte folur i fundit, një vend i 
hapur për turistët, i mbjellë me ullinj, portokaj dhe i aftë 
të priste qindra të huaj, që më shumë se me plazhet do të 
habiteshin me fortesat dhe historinë e tij, kjo do të ishte 
pa dyshim shumë mirë për të gjithë. Por nëse nuk ndodhte 
kështu, atëherë Shqipëria do të përpëlitej në një beteje 
mes Enverit dhe David Blunatës apo ndoshta në një luftë, 
e cila do të kishte shumë të vrarë dhe që në fund të fundit 
do ta shfaroste vendin nga shqiptarët. Shqipëria ishte në 
prag të luftës, sepse kur Enveri të lexonte traktet që do 
të shpërndaheshin të nesërmen, sigurisht që nuk do të 
rrinte duarkryq. Dielli e dinte, siç e dinin shumica e atyre 
burrave, se dikush do të vritej, ndoshta shumë prej tyre do 
të shkonin në litar, pjesa tjetër në burg, por sidoqoftë kjo 
ishte e vetmja gjë që mund të bëhej dhe tani ishte çasti 
për ta vendosur. Engjëjt po mendohen si të vrasin djallin, 
mendoi Dielli dhe ktheu kokën nga dritarja, kur një gjel 
nisi të këndonte mbi qytet. Ka ardhur koha të vendosim, 
tha njëri prej tyre. Dielli duhet të kthehet në burg dhe 
t’i kthejë përgjigjen tonë David Blunatës. Këshilltarët u 
ngritën në këmbë dhe njëri prej tyre duke i parë të gjithë 
në sy, sikur po i luste të mos e kundërshtonin tha: Mund 
t’i thuash David Blunatës se ne do ta ndihmojmë dhe 
do t’i bindemi në luftën kundër Enverit. Deri nesër në 

mesnatë këto trakte do të jenë futur nën të gjitha dyert 
e Shqipërisë. Natyrisht që ne nuk i pranojmë dhe nuk i 
mbështesim shumicën e qëllimeve të PD-së, për të mos 
thënë asnjërën prej tyre. E vetmja gjë që kërkojmë si 
shkëmbim është të respektohet kujtimi i Lek Dukagjinit 
dhe brezave të rinj të mos u thuhet se ai ishte një njeri që 
nuk diti të bëhet Zot. Ne mendojmë se Lek Dukagjini 
arriti të bëhet Zot, por nëse vepra e tij ishte e vështirë, kjo 
ndodhi për fajin e njerëzve. Shqipëria nuk ishte vendi i 
duhur për të krijuar Zotin, por meqenëse Lek Dukagjini 
ishte shqiptar, ai nuk mund të zgjidhte një popull tjetër 
që ndoshta do t’ia kishte lehtësuar më shumë misionin 
që i ngarkoi vetes. Megjithatë koha do të provojë kush 
kishte të drejtë: Lek Dukagjini apo David Blunata. I 
thuaj David Blunatës që Enveri duhet të vritet. Natën 
e mirë Diell. Lshtë koha për t’u kthyer në burg. Dielli 
nuk foli. Duke dalë dëgjoi njërin nga këshilltarët që tha: 
Kur engjëjt vrasin, Zoti i mbyll sytë. Ishte pothuajse 
mëngjes kur u fut në burg dhe në qelinë nga kishte dalë 
një natë më parë gjeti Verën që flinte mbi shpatullën e 
David Blunatës. Dukej si një trëndafil që varej mbi një 
qiparis duke pritur diellin. David Blunata i bëri shenjë 
që të mos e zgjonte dhe Dielli tha me zë të ulët: Ata janë 
kundër Pushtimit të Dashurisë. Megjithatë duan që ta 
vrasin Enverin. Traktet do t’i shpërndajnë nesër. David 
Blunata mori frymë dhe u përgjigj: Engjëjt nuk e vrasin 
dot djallin, sepse kanë lindur nga i njëjti Zot. Kjo punë u 
takon njerëzve. 

Dy burra sado të ndryshëm në moshë, mendojnë 
njëlloj kur shohin një grua duke ijetur. Ata besojnë se 
gjatë kohës që fle, ajo mendon për ata dhe sa të zgjohet 
do të tregojë atë që ka menduar. Por Vera nuk ishte grua 
dhe kur hapi sytë tha: Kam parë në ëndërr Lek 
Dukagjinin. Dielli u vrenjt, ndërsa David Blunata e 
pyeti me zë të ngjirur: Çfarë të tha? Më tha që kur bota 
të pushtohet nga dashuria, njerëzit nuk do të jenë të 
lumtur. Ai më preku te flokët dhe më tregoi se si kur 
ishte i vogël kishte parë nënën dhe babanë e tij duke 
bërë dashuri. Atëherë kam kuptuar se dashuria ka lindur 
për të shkaktuar dhimbje, tha. David Blunata heshti një 
copë herë dhe pastaj u ngrit në këmbë duke dhënë 
përshtypjen se do të fliste dhe donte të dëgjohej, 
megjithëse Dielli dhe Vera nuk kishin asnjë punë tjetër 
përveçse të ndiqnin zërin e tij në zbrazëtinë e qelisë. 
Lek Dukagjini nuk e ka njohur dashurinë dhe nuk e 
kupton atë, tha ai. Megjithatë historia që të ka treguar 
është e vërtetë. Ai ka detyruar një burrë dhe një grua, që 
i thirri nga rruga, të bënin dashuri në sytë e tij. Ai burrë 
ishte babai im dhe vdiq nga hidhërimi, sepse megjithëse 
ra në dashuri me gruan, nuk bëri dot një fëmijë me të, 
siç kërkonte Lek Dukagjini. Ai i mbajti për shumë muaj 
të dy në një dhomë, duke parë sesi ata putheshin dhe 
bashkoheshin çdo natë, duke e mbushur dhomën me 
gjalpin e dashurisë që u kullonte nga trupi. Por ndërsa 
ata filluan ta donin njëri-tjetrin, Lek Dukagjini nisi t’i 
urrente, kur kuptoi se ata nuk mund t’i jepnin dot atë që 

u kërkonte: një fëmijë. Gruaja nuk lindte dot. Ajo ishte 
një engjëll, së cilës Zoti i kishte hequr të drejtën të 
shtohej, sepse Zoti nuk do që engjëjt t’i përkushtohen 
dikujt tjetër përveç tij. I poshtëruar, babai im u rrudh, u 
plak, u zvogëlua dhe shqiponja që kishte në gjoks si 
plagë lufte, ia nguli thonjtë në zemër derisa vdiq. Ndërsa 
gruaja u tret dhe para se të ikte iu lut Lek Dukagjinit të 
mos e linte babanë tim të vdiste. Ai e dëboi gruan nga 
shtëpia dhe çdo ditë dilte në dritare duke parë se si ajo 
kalonte poshtë me një barrë dru mbi kurriz, siç bën Zoti 
kur kërkon të shohë vuajtjet e engjëjve të lënduar nga 
dashuria. Lek Dukagjini nuk e kishte njohur as babanë 
dhe as nënën e tij, që kishin vdekur para se ai të lindte, 
prandaj dhe nuk dinte si të sillej me prindërit e vet. Lek 
Dukagjini besonte se Zoti është i vetmi fëmijë i botës që 
ka të drejtë të zgjedhë dhe të krijojë prindërit e vet. E 
bëri këtë duke shkatërruar familjen time dhe babai im iu 
nënshtrua pa kushte. Babai im është babai i këtij Zoti. 
Nëse ai nuk do të përulej dhe nuk do të pranonte të 
shërbente si burrë për nënën e Lek Dukagjinit, nëse ai 
nuk do t’i mësonte Lek Dukagjinit se fëmijët mund të 
krijojnë familje pa prindër, ndoshta Shqipëria do të ishte 
një vend tjetër. Sot do të kishim pasur familje, dashuri, 
martesa dhe fëmijë. Ja, pra, pse më duhet t’ia laj 
Shqipërisë këtë borxh. Më duhet t’i kthej dashurinë, 
duke e mundur Lek Dukagjinin pas vdekjes. Pasi babai 
vdiq, Lek Dukagjini më mori në shtëpinë e tij. Unë nuk 
e dija pse ishte zhdukur babai dhe të gjitha këto i kam 

mësuar shumë vite më vonë. U rrita siç jeni rritur dhe ju, 
pa familje. Atë që bëri me ju gjithë këto vite, Lek 
Dukagjini e provoi mbi mua fillimisht. Vitet e para ishin 
shumë të bukura. Unë kisha çdo gjë që doja. Ato vite i 
kam kaluar duke parë zogjtë në dritare, duke luajtur me 
kafshët dhe duke hipur mbi kalë. Lek Dukagjini më fali 
një kalë të vogël me sy vjollcë dhe unë kalëroja nëpër 
livadhet e fshatit me këmbët në tokë dhe me kokën në 
qiell. Mbi atë kalë jeta dukej si një fluturim pafund, dhe 
nëse trupi im ka marrë erën e qiparisit, kjo ka ndodhur 
nga jeta që bëja në lartësi. Qiparisat ishin krehri i flokëve 
të mija. Kur duhej të çlodhesha, shtrihesha nën hijen e 
tyre dhe trupi më mbushej me lëngun e trashë që ato 
lëshonin mbi mua duke m’i mbushur poret e trupit. Ka 
njerëz të cilët jetojnë si kërmij, ka të tjerë që jetojnë si 
trëndafila, unë jetoj si qiparis. Bota i ndihmon njerëzit e 
vetmuar duke u dhënë mundësi të krahasojnë veten me 
pemë apo me kafshë të cilat jetojnë të lumtura pa u 
menduar, sepse armiku kryesor i njeriut janë mendimet 
e tij. Unë nuk mendoja kur isha i vogël. Lek Dukagjini 
mendonte edhe për mua dhe kjo më mjaftonte. Por një 
natë, unë e pyeta Lek Dukagjinin: Kush është familja 
ime, ku janë prindërit e mi? Lek Dukagjini nuk më 
gënjeu, por më tregoi të vërtetën duke ma ndryshuar 
drejtimin e jetës. Ndoshta besonte se unë isha bërë si ai 
dhe asnjë kujtim nuk do të më kthente pas në kohë. Për 
shumë vjet e treta në mendjen time kujtimin e hidhur të 
babait, i cili nuk kishte më shumë vlerë për mua sesa 

kafshët, lulet, poezitë dhe magjitë, me të cilat Lek 
Dukagjini mbushte femijërinë time. Sepse kur isha i 
vogël Lek Dukagjini më dukej i magjishëm. Kur u rrita 
më dukej hyjnor dhe vetëm tani që ka vdekur, më duket 
njerëzor. Gjatë gjithë jetesë së tij Lek Dukagjini më 
kërkoi vetëm dy gjëra: Mos t’i besoja Zotit dhe mos të 
dashuroja. Dhe në të vërtetë i arriti të dyja. Unë nuk i 
kam besuar kurrë Zotit dhe nuk kam dashuruar kurrë. 
Pasi më mësoi të lexoja dhe të mendoja, për të më bërë 
edhe më të ngjashëm me veten, Lek Dukagjini më mësoi 
të shkruaja. Unë nisa të shkruaj poezi. Në fillim duke 
kopjuar vargjet e Lek Dukagjinit. Tani besoj se ai njeri 
nuk ka dashur kurrë të jetë poet. Poezitë e tij ishin 
urdhra. Në njërën nga poezitë e tij gjeta Pushtimin e 
Dashurisë. Këtë varg nuk e kam shkruar unë, por ai vetë 
dhe ndoshta më vonë do të thuhet se edhe Pushtimin e 
Dashurisë e ka krijuar Lek Dukagjini. Edhe Zoti i 
krijon vetë njerëzit që e vrasin dhe e mohojnë. Duke e 
ditur se vetëm unë i njihja poezitë e tij, Lek Dukagjini e 
dinte se vargun mbi barkun e vajzës së vogël e kisha 
shkruar unë. Megjithatë kurrë nuk e tregoi dhe kurrë 
nuk u hakmor. Ai mund të më vriste, por nuk e bëri. E 
dinte se duke më vrarë nuk më mundte dot. Kërkoi të 
më mposhte duke më bindur se njerëzimi mund të jetojë 
pa dashuri. Më donte të gjallë, sepse fitorja mbi të 
vdekurit nuk shijon. Gjatë gjithë këtyre viteve në ishull 
më shikonte nga larg dhe me siguri mendonte se si unë 
po dështoja, sepse shqiptarët po mësoheshin të jetonin 

pa dashuri. Ju ishit prova e fitores së tij mbi mua. Ka 
popuj që nuk kanë nevojë për dashuri, thoshte ai dhe 
shqiptarët janë të tillë. Ndoshta kishte të drejtë. Koha 
ende nuk ka provuar se shqiptarëve iu duhet dashuria. 
Megjithëse bënte sikur shqetësohej, Lek Dukagjini e 
dinte kush i shkruante vargjet e dashurisë mbi muret e 
qytetit, në barkun e lopës, dhe megjithatë nuk më dënoi 
asnjëherë mua, por Ademin dhe ju të gjithëve. Ndoshta 
më ka dashur, përderisa nuk më vrau, por unë besoj se ai 
donte që unë të isha gjallë për të dëshmuar se shqiptarët 
nuk janë të aftë të dashurojnë. Lek Dukagjini më lejoi të 
mendoja dhe të shkruaja për diçka që ai e dinte se nuk 
do ta kisha dot. Në fund të fundit edhe unë jam shqiptar 
dhe në shpirtin tim dashuria nuk lind lehtësisht. Unë 
nuk di të dua, megjithëse di të shkruaj, por kjo nuk 
mjafton sepse nuk mund ta njohësh dashurinë vetëm 
duke e përshkruar. Prandaj jam këtu sonte me ju të dy. 
Dua ta njoh dashurinë përpara se të vdes. Shqipëria sot 
është i vetmi vend ku të rriturit nuk e njohin dashurinë 
dhe iu duhet ta mësojnë atë nga fëmijët, tha David 
Blunata dhe mbështeti kokën në mur duke pritur. Vera 
ngriti kokën dhe duke parë Diellin në sy tha: David 
Blunata kërkon që ne të bëjmë dashuri, Diell. Duhet ta 
ndihmojmë. Çdo njeri që nuk bën dot dashuri duhet ta 
shohë atë të paktën një herë, ashtu si njerëzit që nuk 
fluturojnë dot, por ngushëllohen duke parë se si zogjtë 
bëjnë atë që ata nuk e bëjnë dot. Dielli u struk në cepin 
e vet sikur donte të mbrohej, ndërsa Vera iu afrua dhe 

duke e puthur në vesh ia mbushi lëkurën me trëndafila 
të kuq. David Blunata mbylli sytë në errësirën e qelisë 
dhe ndërsa Vera dhe Dielli filluan të putheshin, të 
zhvisheshin, të lëngëzoheshin dhe të kafshonin trupat e 
njeri-tjetrit, atij iu kujtua Lek Dukagjini. Nuk dua të 
jem si ty, tha me vete. Nuk do t’i shoh këta fëmijë duke 
bërë dashuri siç bërë ti me prindërit e tu. Kur nata 
mbaroi dhe dielli hyri në qeli, Vera dukej si një trëndafil 
që gjatë natës ishte futur për t’u ngrohur në barkun e një 
kërmilli., Trëndafili po kullonte ende nga jargët e 
kërmillit, kur Dielli u ngrit në këmbë dhe duke u veshur 
kaloi dorën mbi barkun e Verës. Ajo qeshi në përgjumjen 
e vet dhe Dielli tha: Në barkun tënd sot ka lindur një 
kërmill tjetër. Vera nuk pati kohë t’i përgjigjej, sepse 
David Blunata u fut në mes të tyre dhe me zërin e tij të 
ngjirur tha: Tani traktet janë shpërndarë dhe gjithë 
Shqipëria e di se Pushtimi i Dashurisë ka lindur në këtë 
burg. Ndoshta sot, dikush do të vdesë. Në vende si 
Shqipëria, të parët vdesin ata që nuk kanë asnjë faj, -u 
përgjigj Dielli dhe mbështeti kokën në barkun e ngrohtë 
të Verës. 

Enveri e lexoi traktin e Pushtimit të Dashurisë, duke 
ecur nëpër sheshin e madh të qytetit. Punëtorët që po e 
shihnin menduan se flokët e tij të verdhë u skuqën nga 
dielli i atij mëngjesi, sepse ata nuk mund ta kuptonin 
se ka disa njerëz të cilëve ngjyra e kokës iu ndryshon 
kur bëhen gati të vrasin njerëz të tjerë. Enveri e dinte 
prej shumë vitesh se një ditë do t’i duhej të luftonte dhe 

prandaj ishte bërë gati, duke e mbushur vendin me fortesa, 
me gardhe me tela, duke përforcuar kufijtë dhe duke 
mësuar shokët e vet se si të përdornin armët. Sidoqoftë, 
atë mëngjes ai dukej si një njeri të cilin bletët e kanë 
pickuar poshtë lëkurës, atje ku dora e tij nuk arrinte dot. 
Kjo ia skuqte flokët, qafën dhe sytë, sepse dora e njeriut 
hyn gjithkund, por ajo nuk hyn dot brenda lëkurës së tij. 
Enverin nuk e shqetësonte Pushtimi i Dashurisë, madje 
ai do të donte që ajo organizatë, e ngritur prej vitesh, 
duke vepruar në errësirë, duke plagosur njerëz dhe duke 
vrarë kafshë, duke u kacavjerrë mbi muret e qytetit, 
duke helmuar të rinjtë dhe duke nxitur epshet e pleqve, 
një ditë të shfaqej siç kishte bërë atë mëngjes. Atë nuk 
e acaronte as qëllimi që ajo i kishte vënë vetes për të 
kthyer në Shqipëri martesat, paranë, restorantet, për t’u 
dhënë të gjithëve të drejtë të punonin dhe të shisnin 
pronat dhe punën e tyre, për të lëvizur lirisht apo për të 
ndarë ishullin në pjesë të barabarta. Këto ishin çështje 
të vogla të cilat mund t’i zgjidhte me forcën e armëve. 
Të gjithë ata të cilët fshiheshin pas atij trakti, ai mund 
t’i vriste brenda një dite dhe nëse nuk i gjente të gjithë, 
do të vriste disa të pafajshëm për të trembur fajtorët. 
Pushtimi i Dashurisë mund të shkelej me këmbë, siç 
bën çdo njeri me një bletë që i shurdhon veshët. Por kjo 
nuk mjaftonte. Edhe nëse ajo organizatë fantazmë do 
të zhdukej, diçka do të mbetej siç ndodh me pickimin 
e bletës të cilin mund ta zbusësh, por shenjën e saj mbi 
lëkurë nuk e zhduk dot për një kohë të gjatë. Pushtimi 

i Dashurisë ishte sjellë si bleta. Ai kishte pickuar për 
të lënë gjurmë. Pushtimi i Dashurisë kishte thënë se ai 
ishte shterp. Këtë lajm, të vërtetë apo të rremë, Enveri 
nuk mund ta zhdukte dot më, edhe sikur t’i vriste të 
gjithë shqiptarët. Pushtimi i Dashurisë ishte treguar 
dinak. Ai e kishte sulmuar Enverin aty ku ai e kishte 
fuqinë: te burrëria. Enveri është shterp, shkruhej në 
trakt dhe prandaj ka zhdukur sekretin e bashkimit të 
fëmijëve. Ajo që e mundonte më shumë ishte se edhe 
ai vetë nuk e dinte të vërtetën. Kishte dyshuar se ditën 
që Lek Dukagjini e kishte bashkuar me një vajzë, trupi 
nuk i ishte përgjigjur siç duhej dhe ky dyshim i ishte 
shtuar duke dëgjuar djemtë e tjerë, të cilët i tregonin me 
kënaqësi dhe me mburrje çastet kur ishin futur brenda 
vajzave të tjera. Edhe atë mëngjes, teksa lexonte traktin 
duke ecur nëpër shesh, iu kujtua ajo ditë kur me sytë 
mbyllur kishte bërë dashuri për herë të parë. Dora i ishte 
ngrirë, këmbët i ishin shkurtuar. Në mes të trupit kishte 
ndjerë një shtrëngim dhe pasi ishte përpjekur shumë, 
duke djersirë dhe duke rënkuar, mezi kishte arritur të 
nxirrte nga gjëndrat e tij pak lëng, aq pak sa nuk do t’i 
mjaftonte kurrë guaskës së një gruaje për t’u mbushur. 
Gratë janë si gota, duhen mbushur, ndërsa burrat janë 
si uji, duhet të rrjedhin. Ndoshta kam lindur për të mos 
e mbushur dot një grua, mendoi Enveri, dhe u ndje i 
poshtëruar dhe i dobët. Megjithatë, Enveri nuk ishte si 
gjithë burrat e tjerë. Ai nuk kishte nevojë për fëmijë dhe 
aq më pak për familje. Ka disa kuaj që nuk kanë lindur 

të tërheqin asnjë karrocë. Ata kanë lindur për të qenë të 
lirë, për të shtypur me këmbët e tyre çdo lule dhe çdo 
kërmill që u del përpara. Këta lloj kuajsh nuk kanë nevojë 
të çlodhen mbi barkun e një pele dhe as të fërkohen pas 
dhëmbëve të tyre për të zbukuruar trupin. Ata jetojnë 
për t’u treguar rrugën kuajve të tjerë. Edhe Enveri ishte 
si ata. Atij i duhej vetëm të gjente se me cilën nga gratë 
e ishullit e kishte bashkuar Lek Dukagjini, më shumë 
për të bindur veten sesa të tjerët. Të vërtetën mund ta 
mbante, por shpiijen jo. Lek Dukagjini kishte vdekur 
pa ia treguar askujt formulën e fshehtë të bashkimit 
të vajzave dhe djemve, por ndoshta formulën e kishte 
lënë diku. Ndoshta e kishte fshehur në studion e tij pas 
gjithë atyre rraqeve dhe librave që Mehmeti i kishte 
sjellë me anije. Ose ndoshta e kishte futur në rrobat e 
tij gjithë pala dhe e kishte marrë me vete në varr. Enveri 
kishte dëgjuar se Lek Dukagjini do t’ia jepte formulën e 
bashkimit atij që do ta zëvendësonte. Po pse nuk ma la 
mua, mendoi dhe ndjeu një djegie brenda shpirtit. Sikur 
Lek Dukagjini të ishte gjallë, do ta kishte vrarë. Por, 
meqë ai ia kishte hequr këtë mundësi, mund ta vriste 
pas vdekjes. Ai eci me hapa të gjatë drejt godinës së 
sheshit dhe u ngjit në studion e Lek Dukagjinit. Dielli 
kishte gjetur rrugën e vet të përditshme dhe siç bënte 
gjithmonë në atë orë të ditës, kishte ndaluar mbi globin 
e Lek Dukagjinit duke ndriçuar si një pikë në det. 

Derisa u err, Enveri rrëzoi përtokë të gjitha librat e Lek 
Dukagjinit, hapi të gjitha faqet e tyre, zbrazi çdo gotë, 


557 




rrëmoi çdo sirtar, futi gishtat në të gjitha xhepat, përmbysi 
gjithçka që mund të përmbysej, fshiu me duar pluhurin 
mbi hartat e vjetra, kontrolloi çdo shënim, çdo shkronjë 
dhe çdo numër që Lek Dukagjini kishte shkruar mbi 
kapakë librash apo mbi letra të verdha. Ktheu një ibrik të 
bardhë, nga i cili u derdh pak çaj që e ruante ende ngjyrën 
e malit, ngriti qilimat dhe perdet e trasha, hapi çdo derë 
dhe çdo dritare, iu mori erë të gjitha pjatave dhe gotave që 
nuk përdoreshin prej gati një viti dhe kur ra nata, u ul në 
kolltukun e Lek Dukagjinit duke parë sheshin. Ushtarët 
ishin ende aty dhe po e prisnin. Ai nuk kishte gjetur asgjë. 
Duhet ta ngre Lek Dukagjinin nga varri mendoi. Doli në 
shesh dhe eci në drejtim të varrezave. Ushtarët e ndoqën 
dhe kur arriti te varri i Lek Dukagjinit ai tha: Hapeni këtë 
varr. Aty fshihet e keqja e këtij vendi. Ushtarët dukeshin 
të frikësuar dhe disa prej tyre mbajtën këmbët me shpresë 
se dikush tjetër do të kishte më shumë kurajë për të futur 
duart në varrin e Lek Dukagjinit. Por meqë gjithmonë ka 
njerëz që nuk frikësohen nga të vdekurit, disa nga ushtarët 
ngritën gurin e rëndë dhe filluan të gërmonin. Kur Lek 
Dukagjini u shfaq në dritën e hënës, njëri nga ushtarët 
bërtiti dhe tha: Zoti është gjallë. Lek Dukagjini i kishte 
sytë e mbyllur si kapakë, faqet i ishin skuqur në ngjyrë 
manaferre, flokët i ishin zgjatur duke i rënë mbi shpatulla, 
siç bëjnë degët që zgjaten për të mbuluar trungun, ndërsa 
duart i kishte të mbledhura mbi kraharor siç bënte 
shpesh me durim kur i duhej të priste derisa fëmijët e 
Shqipërisë të mbaronin lodrat e tyre. Enveri qeshi dhe i 

kapi dorën. Kurrë gjatë jetës së vet nuk ishte ndjerë më i 
fortë. Njerëzit nuk kanë frikë nga madhështia e statujave, 
sepse e dinë se ato janë të vdekura. Lek Dukagjini ishte i 
vdekur, megjithëse dukej si i gjallë. Enveri e lëshoi dorën 
që ndryshoi pozicion, duke rënë mbi trup, ndërkohë që 
ushtarët u tërhoqën prapa, sepse edhe në një vend pa Zot 
dhe pa dashuri si Shqipëria, njerëzit nuk i ikin dot frikës 
nga vdekja. Enveri u fut më thellë në varr, duke shkelur 
mbi trupin e Lek Dukagjinit dhe filloi të kërkonte nëpër 
xhepat e rrobave të tij. I futi duart gjithandej, ia shqepi 
cohën e setrës, i nxori kraharorin që dukej si një livadh 
i mbushur me bar të bardhë, pastaj duke u acaruar me 
veten e vet vazhdoi ta shqyente derisa ia grisi të gjitha 
rrobat dhe e nxori lakuriq. Lek Dukagjini nuk i hapi 
sytë, flokët i lëvizën pak në erë dhe në cep të buzëve iu 
formua një e qeshur e lehtë. Po tallet me mua, mendoi 
Enveri dhe futi duart poshtë trupit të Lek Dukagjinit me 
shpresë se, ndoshta letra që kërkonte kishte rënë diku në 
varr. Poshtë trupit, ai pa disa lule të vogla ngjyrë vjollce që 
kishin mbirë përreth. Me se ushqehen këto lule, mendoi. 
Ndoshta me mishin e Lek Dukagjinit. Ky njeri ka ende 
lëng dhe shije për të ushqyer botën që krijoi. Enverit iu 
skuqën sytë dhe nën vështrimin e tmerruar të ushtarëve 
që i rrinin sipër kokës, i shkuli të gjitha lulet që mund 
të shihte në errësirë dhe pasi ua copëtoi petalet i hodhi 
sipër fytyrës se Lek Dukagjinit. Është nderi i fundit që 
po të bëj, tha me vete duke qeshur në errësirë. I ke urryer 
gjithnjë lulet dhe prandaj nuk do të lë ta kalosh jetën në 

shoqërinë e tyre. Ikim, u tha ushtarëve, ajo që kërkojmë 
ndodhet diku tjetër. Shqipëria që kërkojmë fshihet në 
trurin e një idioti. Ushtarët hodhën dhe mbi trupin e 
grisur të Lek Dukagjinit dhe para se ta mbulonin, njëri 
prej tyre tha: Sikur Lek Dukagjini të ishte Zot, në varrin 
e tij nuk do të kishte lule. 

Shtunin e gjetën duke numëruar hapat e vet në 
bulevardin e zambakëve. Kur ushtarët e rrethuan për ta 
çuar në shesh, ai ngriti kokën dhe tha: Sikur Shqipëria 
të kishte qen, sot unë nuk do të isha fajtor për asgjë. 
Ushtarët nuk patën nevojë ta merrnin me forcë, sepse 
Shtuni u bind dhe i ndoqi pas. Nata ishte e qetë dhe nga 
shtëpitë e Shqipërisë dilte një erë e nxehtë trupash të 
djersitur, sepse njerëzit që kishin lexuar traktin e 
Pushtimit të Dashurisë nuk flinin atë natë, duke pritur 
që Shqipëria të ndërronte ngjyrë, siç ndërron ngjyrë 
qielli, kur hëna i lë vendin diellit. Ka ardhur koha të 
flasësh, i tha Enveri duke kaluar dorën mbi uniformën e 
tij, e cila ishte hapur pak te jaka, duke treguar 
frymëmarrjen e shpejtë të kraharorit që mbulonte. Çfarë 
do nga unë? e pyeti Shtuni, Ti e di që unë nuk e njoh të 
shkuarën. E kam më të lehtë të flas për të ardhmen.Tani 
mund të të them se ti do të vdesësh nga gryka e një 
pushke, përpara se dielli të kthehet sërish mbi Shqipëri. 
Enveri u zgjat përpara, sikur donte të shihte brenda 
kokës së Shtunit dhe duke iu bërë shenjë ushtarëve që të 
largoheshin pak për të mos dëgjuar tha: Shtun, nëse ti 
nuk tregon se kush janë baballarët e fëmijëve që kanë 

lindur në Shqipëri, bëhu gati të vdesësh. Shtuni nuk u 
frikësua, por në dritën e hënës dhëmbët e tij të vegjël u 
hapën dhe nga goja i doli një e qeshur me zë, njëlloj si 
zhurma që bën një qen kur i duhet të zbusë lehjen e vet, 
për të mos trembur kalimtarët. Po thua një gjë që nuk ka 
kuptim, iu përgjigj Shtuni. Ti nuk do të më vrasësh për 
sa kohë që unë jam i vetmi njeri në këtë vend që mund 
të të jap atë që do. Nëse ti më vret, fëmijët e Shqipërisë 
do të mbeten gjithë jetën jetimë dhe ti nuk do ta dish 
kurrë nëse je shterp apo je babai i njërit prej fëmijëve. 
Enveri heshti një copë herë dhe duke shtrënguar duart 
ngriti kokën në qiell. Hëna i rrinte mbi kokë dhe atij iu 
duk sikur ajo i ishte afruar më shumë tokës atë natë dhe 
meqë hëna dhe dielli kanë aq shumë ndikim në jetën e 
njerëzve, ato duan të dinë gjithçka ndodh kur gjërat nuk 
varen më nga lëvizja dhe rrotullimi i tyre i rregullt dhe i 
përditshëm. Megjithatë, hëna është më kureshtare se 
dielli, mendoi Enveri, sepse ndryshimet e mëdha 
ndodhin gjithmonë natën. Unë mund të të vras pa pritur 
të flasësh, sepse unë nuk dua të di kush janë fëmijët e 
Shqipërisë, tha Enveri, mua nuk më duhet e shkuara, 
por vetëm e ardhmja. Kemi ndryshuar vendet Shtun. 
Tani e shkuara të duhet ty që të shpëtosh, ndërsa mua 
më duhet e ardhmja që të shpëtoj nga të gjithë ju, duke 
nisur nga ty. Megjithatë, po të jap edhe një mundësi: 
Trego që të shpëtosh. Shqipëria do të ketë gjithmonë 
nevojë për qen që nuk leh. Shtuni uli kokën dhe ushtarët 
që kishin rrethuar sheshin, duke ndjekur dy njerëz që 

flisnin në errësirë, e panë se si u zvogëlua ,u përkul dhe 
pas pak nisi të qante. Lotët e tij ranë mbi shesh duke 
gjetur rrugën më të shpejtë në mes të pllakave, a thua se 
donin të mos linin asnjë gjurmë. Duhet t’i jetë kthyer 
kujtesa, tha njëri prej tyre. Njerëzit qajnë për të shkuarën, 
sepse për të ardhmen nuk ka arsye të qash. Enveri nuk 
lëvizi, ndërsa Shtuni dukej si një gur në këmbët e një 
peme. Fytyra i ishte zbardhur dhe kur nisi të fliste, duart 
iu zmadhuan dhe sytë iu rritën si dy dyer që hapen, pasi 
kanë mbetur të mbyllura për shumë kohë. Unë nuk e 
kam humbur kurrë kujtesën, tha Shtuni. Mbaj mend 
çdo gjë dhe di çdo gjë që ka ndodhur në këtë ishull. Kur 
Lek Dukagjini vendosi të bëhej Zot, ai më kërkoi që 
unë të shtiresha sikur kisha harruar të shkuarën, në 
mënyrë që njerëzit të më besonin dhe të mos kishin 
frikë nga unë. Atij i duhej të dinte çdo gjë, por meqë 
nuk kishte aftësitë e Zotit për të parë dhe për të dëgjuar 
atë që nuk shihet dhe nuk dëgjohet, këtë detyrë ma 
ngarkoi mua. Kjo ndodhi një natë përpara se unë dhe 
Mehmeti të niseshim për të marrë fëmijët me anije. Lek 
Dukagjini dyshonte te Mehmeti. Ai besonte se Mehmeti 
do ta tradhtonte dhe duke rrëmbyer anijen do të vinte 
në ishull për ta pushtuar atë. Në të vërtetë dyshimi i tij 
nuk ishte i gabuar. Mehmeti ishte gjithë kohën në 
mëdyshje dhe nëse unë nuk do të bëja atë që kishte 
urdhëruar Lek Dukagjini, ai do të më kishte vrarë dhe 
bashkë me burrat që ishin në anije do të kishte ardhur 
në Shqipëri për ta pushtuar atë dhe për ta kthyer në një 

parajsë për të gjitha mallrat e ndaluara që qarkullonin në 
Mesdhe. Burrat që ai duhej të vriste e shtynin gjithë 
kohën të ndryshonte planin dhe, duke i dëgjuar në 
errësirë, unë dridhesha duke menduar se ndoshta ata do 
ta arrinin atë që donin. Dhe me siguri që Mehmeti do ta 
kishte bërë atë që i kërkohej, nëse unë nuk do t’iu kisha 
dhënë ngjarjeve një drejtim tjetër. Pasi u nisëm dhe 
lundruam për disa ditë, unë i kërkova Mehmetit të vriste 
njërin nga burrat sipas urdhrit të Lek Dukagjinit. Por ai 
më tha se kjo ishte e pamundur, sepse nëse ne vrisnim 
njërin prej tyre, atëherë të tjerët do ta kuptonin dhe do 
të na vrisnin të dyve. Të presim dhe pak, më tha, do të 
gjejmë një mënyrë që të mos kuptohet se vrasja ka 
ndodhur nga ne. Do të bëjmë të duket si një rastësi. Unë 
prita një ditë, pastaj dy, pastaj tre, katër, por Mehmeti 
nuk lëvizte. Gjithë kohën rrinte me burrat dhe pothuajse 
nuk fliste fare me mua. Kaloi gati një javë dhe anija jonë 
endej nëpër Mesdhe duke iu larguar brigjeve. Mehmeti 
kishte vendosur të fitonte kohë, derisa bashkë me shokët 
e tij të ndërtonin një plan për të pushtuar Shqipërinë. 
Sigurisht që të gjithë bashkë mund të më kishin vrarë, 
por e shtynë këtë gjë, sepse donin të dinin nga unë 
sekretet e Lek Dukagjinit. Ata besonin se Lek Dukagjini 
kishte shumë para të fshehura diku në ishull apo në 
shtëpinë e tij në tokë dhe nëse ata nuk do t’i gjenin dot, 
atëherë Shqipëria do të kthehej në një vend të 
padobishëm. Paratë, siç kuptoja u duheshin për të blerë 
armë, anije dhe mallra, të cilat më vonë do t’i shisnin për 

të shtuar pasurinë. I kërkova edhe një herë Mehmeti të 
respektonte urdhrin, por ai m’u shmang duke më 
kërcënuar. Në këtë anije vendos unë, më tha. Ky është 
ligji i detit. Unë prita edhe një ditë dhe kur m’u duk se 
nuk kishte më asnjë shpresë, një natë vendosa të rrezikoj 
dhe të bëj vetë atë që duhej të bënte Mehmeti. Deti 
kishte nisur të fryhej dhe era e ngrohtë që vinte nga 
jugu po i shtynte dallgët drejt nesh. Pas pak, qielli u 
mbush me re të verbra dhe një rrebesh u derdh mbi 
anijen tonë njëlloj si një kovë që u bie mëkatareve në 
kokë sa herë që Zoti vendos t’i ndëshkojë. Burrat u 
frikësuan dhe u shpërndanë në kuvertë për të mbledhur 
velat dhe për të shpëtuar anijen. Atë natë i vrava të pesë 
burrat njërin pas tjetrit dhe ajo që më dukej shumë e 
vështirë, m’u duk shumë e lehtë. Ata binin si pemë të 
këputura, pasi unë ua ngulja thikat në errësirë dhe nga 
tmerri, nga paniku, nga dhimbjet dhe nga pamundësia 
për të mbrojtur jetën e tyre uleshin në gjunjë apo 
shtriheshin barkas dhe unë i shtyja derisa i hidhja në 
det. Vetëm njëri prej tyre më sulmoi dhe ky ishte ai që 
nuk duhej të ishte: Mehmeti. Kur kuptoi se unë ia kisha 
vrarë të gjithë shokët, ai erdhi pas meje, ndërsa anija 
dridhej si një kafshë që nuk di not dhe më qëlloi nga 
prapa me një hekur që m’u fut në kokë dhe më shtriu 
përdhe. Unë humba gjak dhe nuk e di sa kam qëndruar 
ashtu, por u përmenda kur një diell i kuq më hapi sytë 
dhe pashë detin që ishte qetësuar si një pasqyrë. Mehmeti 
ishte shtrire në kuvertë i zhveshur lakuriq dhe kruante 

trupin pas dërrasave të anijes duke u dridhur dhe duke 
nxjerrë lëng blu nga goja. Lëkura e tij ishte mbushur me 
vullkane të vogla që kullonin gjak. Atë çast mendova të 
ngrihesha dhe ta vrisja, por trupi nuk më përgjigjej. E 
vetmja gjë që m’u kujtua ishin ijalët e Lek Dukagjinit, i 
cili e kishte parashikuar këtë që po ndodhte. Pasi të të 
sulmojnë ty, nëse nuk vdes, do të hiqesh sikur nuk mban 
mend asgjë, më kishte thënë ai. Duhet ta bindësh 
Mehmetin se ke harruar gjithçka, përfshi edhe emrin 
tënd. Ka vetëm një rrugë për të mposhtur djallin, thoshte 
Lek Dukagjini: Ta detyrosh të të shërbejë. Kur Lek 
Dukagjini ma kishte dhënë këtë porosi, unë pothuajse 
nuk ia kisha vënë veshin. Por edhe me Lek Dukagjinin 
ndodh ajo që ndodh me Zotin. Njerëzit nuk i mbajnë 
mend shenjat dhe porositë që u jep Zoti dhe prandaj 
gabojnë dhe nuk e gjejnë dot rrugën e duhur, atëherë 
kur iu duhet. Unë vendosa t’i bindem Zotit tim. 
Qëndrova ashtu i shtrirë me sytë e hapur të një njeriu që 
nuk e di ku është, nuk di ku ka qenë dhe ku po shkon. 
Shikoja Mehmetin që përpëlitej për të shuar zjarret e 
trupit të vet dhe nuk lëvizja. Dikur ai m’u afrua dhe pasi 
më hapi gojën nisi të kruhej pas dhëmbëve të mi. Kruhej 
aq fort saqë unë besova se dhëmbët mund të më 
thyheshin, por megjithatë nuk lëviza, nuk bëra asgjë, por 
vetëm u përpoqa të ndaloja vjelljen nga krupa dhe shija 
e pështirë e lëkurës që kisha në gojë. Kjo gjë vazhdoi për 
pothuajse një ditë. Copat e lëkurës së Mehmetit më 
mbeteshin në gojë dhe unë i pështyja ngadalë, pasi 

thithja kalbësirën e tyre që u kthye në ushqim për barkun 
tim të zbrazur. Ato ditë jam ushqyer me lëkurën e tij, 
shijen e së cilës e kam ende në gojë. Lëkura e asnjë 
kafshe nuk ka shijen e lëkurës së një djalli, sepse djalli 
nuk është kafshë, por nuk është as njeri. Ato ditë kam 
ngrënë djallin dhe ndoshta prandaj jam bërë më i mirë, 
siç bëhet më e mirë toka që ushqehet me pleh. Ndërkaq 
Mehmeti dergjej në kuvertë, herë pas here humbte 
ndjenjat dhe pasi përmendej vazhdonte të kruhej pas 
dhëmbëve të mi. Me sa duket kjo e shëroi, megjithëse 
unë do të kisha dashur të mos ndodhte. Kur u ngrit në 
këmbë dhe shpëtoi nga kruajtja, nisi të më mjekonte. 
Lek Dukagjini kishte pasur sërish të drejtë.Tradhtari do 
të bindet, më kishte thënë ai. Dhe Mehmeti m’u bind 
dhe më shërbeu. Po ta kisha vrarë, ndoshta do të vdisja 
edhe unë, sepse nuk isha në gjendje ti shërbeja vetes. 
Pasi plaga m’u qetësua, Mehmeti filloi të më fliste, duke 
më kërkuar falje, duke më thënë që kishte bërë një 
gabim, duke m’u lutur ta kuptoja. Madje, edhe duke më 
joshur që të dy bashkë të merrnim Shqipërinë dhe ta 
ndanim në mënyrë të barabartë, për ta kthyer atë në 
pasuri, por atëherë unë u shtira sikur nuk kuptoja dhe 
nuk mbaja mend asgjë. Pasi m’u rikthyen forcat, muskujt 
e trupit dhe të fytyrës nisën të më përgjigjen. Fillova të 
qeshja kot, duke ngulur sytë në largësi siç kam bërë 
gjithë këto vite, për t’i bindur njerëzit se unë e kam 
humbur kujtesën. U ktheva në një copë qiell mbi të cilën 
nuk shkruhet dot asgjë dhe mbi të cilën asnjë shpend 

dhe asnjë re nuk e lë dot gjurmën e vet kur kalon. Edhe 
syve të mi u dhashë ngjyrën e mjegullës. E bëra kaq mirë 
këtë gjë, saqë Mehmeti u bind shumë shpejt, siç u bindën 
të gjithë në Shqipëri deri më sot. Madje, në disa raste 
edhe Lek Dukagjini harronte se unë e kisha kujtesën në 
vend dhe fliste me mua për gjëra që ndoshta nuk do të 
duhej të kishte folur, sepse Zoti i harron shpeshherë 
rolet që u ka ngarkuar njerëzve. Humbja e kujtesës sime 
e nxiti Mehmetin të ndryshonte planin që kishte në 
kokë. Ai e kishte të lehtë të më vriste dhe mund ta kishte 
bërë, por edhe ai pa e kuptuar iu bind parashikimit të 
Lek Dukagjinit. Pasi lexoi porositë që Lek Dukagjini 
kishte shkruar për mua, vendosi të kthehej bashkë me 
mua dhe fëmijët në Shqipëri duke menduar se përmes 
dinakërisë mund ta fitonte Shqipërinë më lehtë sesa 
përmes forcës. Kur zbritëm në tokë, pasi kishim humbur 
shumë ditë nëpër Mesdhe, Mehmeti më mori me vete 
në shtëpinë e tij. I bindur se unë nuk mbaja mend asgjë, 
ai takoi tre djemtë e tij dhe u tregoi ngjarjen. Shtuni nuk 
mban mend çfarë ka ndodhur, u tha djemve dhe u tregoi 
gjithë historinë e Lek Dukagjinit dhe të Shqipërisë, 
duke e përshkruar atë vend siç përshkruan një njeri 
udhëtimin në parajsë. Djemtë e shikonin të atin me 
adhurim, siç shohin njerëzit një njeri që ka ardhur pas 
një takimi me Zotin. Për një kohë të gjatë ata nuk folën, 
ndërsa Mehmeti rrinte duke parë nga dritarja me 
padurimin e dikujt që kërkon të kthehet sa më shpejt 
për t’i shërbyer Zotit të vet. Unë do të kthehem dhe do 

të pres derisa Lek Dukagjini të vdesë, tha ai. Duke i 
shërbyer, do të fitoj besimin e tij. Deri atë ditë, Lek 
Dukagjini do ta ketë ndërtuar Shqipërinë dhe ne do të 
trashëgojmë një vend të gatshëm, me shtëpi, me fusha të 
punuara dhe me njerëz të urtë dhe punëtorë, të cilët do 
të mësohen t’i binden kujtdo që zëvendëson një ditë 
Lek Dukagjinin. Ai do të ndërtojë një parajsë, të cilën 
mund ta trashëgojmë pa u munduar. Por parajsë pa 
njerëz nuk ka. Na duhet vetëm durim. Na duhet të 
presim, derisa fëmijët të rriten, sepse vetëm atëherë ata 
do të jenë të vlefshëm për qëllimet tona. Pasi unë të kem 
marrë kontrollin e ishullit, do t’ju çoj ijalë të vini atje 
bashkë me gratë dhe fëmijët tuaj. Atëherë ai vend do të 
jetë i yni dhe shumë shpejt do të ndërtojmë një mbretëri 
të vogël që do ta trashëgojmë brez pas brezi. Djemtë u 
ngazëllyen dhe pas dy ditësh ne u nisëm. Mehmeti mori 
këshilltarët, fëmijët dhe gjithçka që kishte urdhëruar 
Lek Dukagjini, me përjashtim të një çifti qensh, për të 
cilët unë nuk mund t’i flisja, sepse përndryshe do të 
tradhtoja kujtesën time të humbur. Kjo është një arsye 
tjetër se pse e urrej. Ai njeri e la Shqipërinë pa qen. Kur 
u kthyem në Shqipëri, ai ndryshoi gjithçka dhe i tregoi 
Lek Dukagjinit një histori tjetër. Natyrisht, Lek 
Dukagjini e mësoi të vërtetën nga unë. Kur ia tregoja, 
duke u dridhur nga urrejtja për Mehmetin ai qeshte.Ti 
dhe Mehmeti jeni prova e fuqisë sime mbi njerëzit, më 
tha. Të dy keni bërë pikërisht atë që unë doja. Unë 
heshta, ndërkohë që ai luante me bizelet mbi pjatën e tij 

dhe kur mbaroi i thashë: Të lutem, më lër ta vras 
Mehmetin. Lek Dukagjini u ngrit në këmbë dhe duke 
parë yllin e verdhë që ato ditë qëndronte mbi këtë shesh, 
u përgjigj: E ke pyetur ndonjëherë veten se pse Zoti nuk 
i vret djajtë, Shtun? Sepse nëse bota nuk ka djaj, atëherë 
Zoti nuk u duhet më njerëzve, për t’i mbrojtur nga ata. 
Mehmeti ende nuk i ka mbaruar të gjitha detyrat që unë 
i kam ngarkuar. Tani ik dhe vazhdo të mos mbash mend. 
Kur unë të vdes, do t’u tregosh njerëzve të vërtetën. Kur 
të binden se bota kishte djaj si Mehmeti dhe engjëj si ty, 
atëherë do ta kuptojnë se pse kishte edhe një Zot si mua. 
Kjo është arsyeja që kam vendosur të flas. Jam akoma 
nën urdhrat e tij. 

Hëna po peshkonte hijen e vet mbi det, kur Shtuni 
ngriti sytë e thatë dhe e pa Enverin në sy. Por Enveri ishte 
i ftohtë, i thatë dhe i ngrysur. Nuk ma ke treguar akoma 
atë që po pres, tha ai. Dua të di kush janë baballarët e 
fëmijëve të këtij vendi. Sekretet e këtij vendi më takojnë 
mua dhe vetëm mua. Shtuni qeshi, sepse mesa duket 
pjesa më e vështirë e tregimit të tij kishte mbaruar. Më 
e vështira kaloi, tha me vete dhe iu drejtua Enverit. Ti 
mendon se unë kam frikë se do të më vrasësh. Koha e 
kaluar në hije dhe vetmi më ka mësuar të mendoj një 
zakon, të cilin nuk e kam pasur përpara se të shtiresha 
sikur humba kujtesën. Në gjithë këto vite kur unë nuk 
kam qenë unë, kam mësuar të lexoj atë që njerëzit e tjerë 
nuk e shohin, sepse jeta u ka ngarkuar punë të tjera. 
Prandaj e di që ti do të më vrasësh, pavarësisht nga ato 

që them dhe pavarësisht nga ato që nuk them. Ti do të 
më vrasësh në çdo rast përpara se dielli të ngrihet mbi 
botë. Unë jam testamenti i Lek Dukagjinit, që t’i kërkon 
ta djegësh me çdo kusht. Çdo gjë që ai ka bërë, çdo gjë 
që të tjerët kanë bërë nën ndikimin e Lek Dukagjinit 
është shkruar në lëkurën time që sonte do të digjet. E 
megjithatë, ti prapë kërkon të dish të vërtetën, sepse 
ti je një njeri si gjithë të tjerët. Njerëzve ua përcëllon 
shpirtin e vërteta dhe janë gati të bëjnë gjithçka për 
ta mësuar atë. Ka pasur vetëm një njeri që nuk lodhej 
të dinte të vërtetën, sepse ai kishte fuqinë ta krijonte 
dhe ta gatuante vetë atë. Ky ishte Lek Dukagjini. Por 
meqë nuk kam ndërmend ta harxhoj natën e fundit në 
këtë botë duke të bindur se ti, jo vetëm nuk i ngjan, por 
përkundrazi je një djall i ngjashëm me Mehmetin, po të 
them një pjesë të së vërtetës. Do të them aq sa të duhet 
për të bërë atë që Lek Dukagjini do të donte që ti të 
bëje. Lek Dukagjini e dinte që ti ishe shterp. Kur Vera 
nuk u mbars, ai u zhgënjye nga ti, siç zhgënjehet Zoti 
kur njerëzit nuk i përgjigjen dhe nuk u binden porosive 
të tij. Atë ditë ai vendosi që ti nuk do të ishe njeriu që 
duhet ta zëvendësonte. Lek Dukagjini i ka bashkuar të 
gjithë fëmijët duke kryqëzuar cilësitë dhe tiparet e tyre 
në mënyrë që raca që do të krijonte të ishte e ndryshme 
dhe e panjohur nga njerëzimi deri më sot. Shqipëria 
meriton shqiptarë të tjerë, thoshte ai. Dhe unë jam i 
bindur që ia ka arritur, sepse fëmijët e këtij vendi nuk 
do të jenë si ne, nuk do të jenë si unë dhe fati e desh që 

nuk do të jenë as si ty. Vetëm në rastin tënd dhe të Verës 
ai nuk e respektoi formulën e vet, sepse edhe Zoti ka 
dobësitë e tij herë pas here. Por Zoti bëhet më i mirë kur 
gabon, sepse bëhet njerëzor. Kështu ka ndodhur edhe me 
Lek Dukagjinin. Ai u zbut dhe u bë i dashur. Kjo është 
arsyeja pse ai nuk e ndëshkoi David Blunatën që krijoi 
Pushtimin e Dashurisë dhe pse nuk i dënoi Verën dhe 
Diellin që donin të arratiseshin. Të gjitha ndëshkimet 
që duhej të jepte i shtyu për të t’i lënë ty, pas vdekjes së 
vet. Ka raste kur karrocierët largohen dhe e lënë të lirë 
kamxhikun që frikëson kalin, sepse ata duan që kali të 
vazhdojë të vrapojë në të njëjtin drejtim edhe për pak 
kohë, derisa të gjejë një karrocier dhe një rrugë tjetër. 
Ti je kamxhiku i Lek Dukagjinit, por sigurisht, ti nuk 
je karrocieri. Ja, pra, pse Lek Dukagjini nuk ta tha kurrë 
se ti do të ishe njeriu që do të duhej ta zëvendësonte, 
sepse karrocieri nuk fiet me kamxhikun. Ai vetëm e 
përdor atë.Traktet që janë shpërndarë mbrëmë në qytet 
janë të vërteta. Ti je shterp, Enver. Por Shqipëria ka 
nevojë për fëmijë që ti nuk mund t’ia japësh. Pushtimi i 
Dashurisë është një krijesë e Lek Dukagjinit. Ai e dinte 
se nuk mund të jesh Zot, nëse nuk ke kundërshtarë dhe 
meqë Zoti krijon gjithçka, ai ka detyrën të krijojë edhe 
kundërshtarët e vet. Kjo ka ndodhur edhe në Shqipëri. 
Ti, Mehmeti, Ademi, Dielli dhe Aleksandri jeni caktuar 
të mohoni në mënyra të ndryshme Lek Dukagjinin. 
Prandaj, kur hape varrin e tij, t’u duk sikur ai po qeshte. 
Ai vdiq duke qeshur, sepse arriti atë që donte: njerëzit që 

krijoi po i binden edhe pas vdekjes. Zoti është më i fortë 
atëherë kur mungon. Këtë kuptoi Lek Dukagjini dhe 
prandaj vendosi të vdesë atëherë kur të gjithë ju ishit 
bërë gati për të luftuar njëri-tjetrin. Lek Dukagjini e 
ndiente se mund të bëhej Zot vetëm nëse vdiste. Por 
njeriu që fitoi më shumë nga zbutja dhe mëshira e Lek 
Dukagjinit ishte ai që nuk pritej: isha unë. Kur Zoti i 
fal mëkatet, njerëzit gjithmonë fitojnë. Unë u bëra me 
një vajzë dhe Lek Dukagjini e pranoi duke e bekuar. Ia 
thashë këtë gjë në mënyrën time, por ai bëri sikur nuk 
e kuptoi. Asaj vajze i vuri emrin e nënës së vet, për të 
më thënë se e dinte që ajo ishte vajza ime. Që atë ditë 
jeta ime ka ndryshuar. Shkoj e shoh fëmijën tim çdo 
natë në errësirë se si rritet, se si sytë i zmadhohen duke 
parë qiellin, se si këmbët i zgjaten në kërkim të tokës, 
se si duart i lëmohen kur prek bukën, se si qesh sa herë 
që dielli ngrihet mbi botë për t’ia ngrohur flokët, se si 
puth duart e nënës së vet duke pritur që t’i ngjajë asaj. 
Por ajo vajzë më ngjan edhe mua. Ajo është e shkuara 
dhe ardhmja ime. Unë shkoj natën dhe fus sytë në derën 
e shtëpisë ku jeton vajza, së cilës nëna e vet nuk ia njeh 
babanë. Por tani është koha që askush të mos vuajë si 
unë. Natën kur dal në bulevardin e zambakëve shoh se si 
shumë djem të këtij qyteti shëtisin në errësirë me veshët 
ngritur dhe duke dëgjuar qarjet e bebeve përpiqen të 
dallojnë nga zëri kush mund të jetë fëmija i tyre. Ata 
po torturohen si unë, bashkë me nënat e këtij vendi. 
Shqipëria sot është një jetimore e madhe. Këtu askush 

nuk ka prindër, askush nuk ka fëmijë, askush nuk ka të 
afërm dhe unë jam gati të vdes për t’i kthyer Shqipërisë 
atë që i mungon. Fëmijët duhet t’i njohin baballarët e 
tyre dhe nënat duhet të njohin burrat që i kanë bërë 
nëna. Edhe sikur ti të mos më kishe kërkuar të tregoja 
atë që di, unë do ta bëja këtë, sepse tani e di çdo të thotë 
të mos njihesh nga fëmija që ke lindur. Shtuni pushoi 
dhe ktheu kokën në drejtim të ushtarëve, të cilët gjatë 
gjithë kohës kishin qëndruar në fund të sheshit, duke 
ndjekur lëvizjet e buzëve të tij të holla. Afrohuni t’ju 
tregoj kush jeni, bërtiti ai. Do t’ju tregoj fëmijët tuaj. 

Ushtarët u habitën nga zëri i fortë i Shtunit dhe 
ngrinë duke parë me frikë Enverin, i cili bëri me dorë 
për t’u thënë të mos lëvizin nga vendi ku ishin. Do t’ju 
tregoj emrat e fëmijëve tuaj, bërtiti Shtuni, por nuk 
arriti të mbaronte ijalën, sepse Enveri e goditi me grusht 
dhe e rrëzoi përtokë. Shtuni ndjeu gjakun që i rrodhi 
nga buzët dhe duke u përpjekur të ngrihej bërtiti edhe 
më fort: Unë i njoh fëmijët tuaj. Shqipëri pa familje 
nuk ka dhe nuk do të ketë. Enveri që i rrinte sipër si 
një kamxhik, i vuri këmbën mbi gjoks, por Shtuni nuk 
pushoi. Ai fliste duke ngritur duart në ajër si të donte të 
shkruante në qiell të gjitha të fshehtat që dinte. Ushtarët 
u afruan për të dëgjuar, por Enveri ngriti sërish dorën 
dhe ata ndaluan. Enveri i vuri dorën në gojë Shtunit 
dhe duke e kapur nga rrobat i tha në vesh: Është koha 
për të vdekur, Shtun. Shqipëria nuk është bërë gati të 
ushqejë qentë që lehin pa leje. Nëse vazhdon të flasësh, 

vajza jote do të vijë me ty në ferr, aty ku ju pret Lek 
Dukagjini. Shtuni ngriti kokën e ndriçuar nga hëna dhe 
nga buzët që i kullonin gjak tha: Ana do të jetojë, unë 
do të vdes. Jam gati. Enveri që e mori ijalën e Shtunit si 
miratim iu bëri shenjë ushtarëve, të cilët u afruan duke 
parë Shtunin që rrinte i shtrirë në tokë, duke përtypur 
gjuhën e vet, siç bëjnë kafshët kur presin agimin për t’u 
ushqyer. Hëna ishte afruar edhe më shumë me detin 
dhe Shqipëria kishte marrë një ngjyrë blu, siç ndodh me 
të gjitha vendet që janë lodhur nga ngjyra e zezë. Ky 
njeri ka bërë shumë krime gjatë jetës së tij, tha Enveri, 
duke iu drejtuar ushtarëve. Sot është dita që ai bashkë 
me të tjerët të dënohet. Ky do të dënohet i pari, sepse 
ka kërkuar të kthejë këtu dashurinë dhe familjen, duke 
shpifur për të gjithë ne. Nëse ato që ai pretendon se di 
janë të vërteta, atëherë siguria e Shqipërisë rrezikohet. 
Shqipëria do të vazhdojë të jetë pa familje, pa prona, pa 
dashuri dhe pa lule. Shtuni do të digjet, - tha Enveri. -Të 
lyhet me bojë të kuqe dhe të varet në dy hunj, në mënyrë 
që nga gjithë cepat e këtij qyteti njerëzit të shohin sesi 
digjen ata që shpifin kundër vendit të tyre. Disa nga 
ushtarët u përkulën për të ngritur Shtunin. Dikush 
shkoi për të gjetur bojën e kuqe, që ata e kishin përdorur 
për të vizatuar yjet e kuq mbi fortesat e ishullit, ndërsa 
disa të tjerë rrinin pas kurrizit të Enverit dhe e shihnin 
Shtunin me frikë. Njëri prej tyre, një djalë i shkurtër 
dhe me qafë të hollë që e pastronte gjithë kohës nga 
djersa e asaj nate, iu afrua Enverit dhe tha: Nëse Shtuni 


574 





vdes, ne nuk do ta dimë kurrë kush janë fëmijët tanë. 
Enveri ndjeu hënën që iu ngjit në lëkurë dhe duke parë 
Shtunin, të cilit i shkëlqyen sytë u përgjigj: E pse duhet 
ta dish kush është fëmija yt? Shqipëria nuk do të ketë 
familje dhe ti nuk do të kesh fëmijë. Ky është ligji i këtij 
vendi dhe nuk ka për të ndryshuar. Bëni gati hunjtë ku 
do të varet, foli fort Enveri, ndërkohë që kova me bojë të 
kuqe ishte vendosur afër kokës së Shtunit. Disa ushtarë 
morën dy hunj të trashë dhe të mëdhenj, nga të cilët ato 
ditë gjendeshin me shumicë nëpër qytet, sepse ndërtimi 
i fortesave kishte nevojë për trungje, për të mbajtur 
peshën e gurëve. Hapën dy gropa në mes të sheshit 
dhe në secilën prej tyre ngulën nga një hu, pasi i kishin 
shpuar me gozhdë të mprehta në gjithë gjatësinë e tyre. 
Ti do të lyesh Shtunin me bojë, i tha Enveri ushtarit 
të shkurtër, ndërsa unë do t’i vë flakën. Djali bëri një 
hap drejt Shtunit dhe ndaloi sikur dikush i foli në vesh. 
Ky njeri nuk duhet të vdesë, tha ai pas pak, unë dua të 
njoh fëmijën tim. Ky njeri nuk duhet të vdesë pa folur. 
Enveri kërciti takat fort pas kalldrëmit të sheshit dhe 
insektet që në atë orë të natës po flinin fluturuan në 
pasqyrën e hënës. Shqipëria është një ushtri dhe jo një 
parajsë, tha Enveri. Ti je ushtar dhe jo engjëll, që mund 
t’i llastohesh Zotit tënd, duke e ditur se ai do të të falë. 
Po të them për herë të fundit, ta lyesh këtë njeri me bojë 
të kuqe në mënyrë që të digjet shpejt dhe të ndriçojë 
gjithë qytetin. Ushtari uli kokën, por nuk e zgjati dorën 
nga kova që rrinte në tokë. Nuk dua që ky njeri të vdesë, 

tha ai dhe nuk foli më. Enveri hapi krahët dhe duke 
iu drejtuar ushtarëve të tjerë thirri duke ngritur zërin 
në ajër: Kush tjetër mendon se ky njeri nuk duhet të 
vdesë. Vdekja e këtij njeriu që ka dalë nga varri i Lek 
Dukagjinit na ndan: ose me mua, ose me Lek Dukagjinin 
dhe me Pushtimin e Dashurisë. Llisni, bërtiti Enveri 
duke përplasur këmbët në shesh. Llisni tani dhe bëhuni 
gati të luftoni me mua. Sheshi u mbush nga jehona e 
zërit të tij dhe nga deti erdhi një tufë zogjsh, siç ndodh 
zakonisht me shpendët e ngeshëm, të cilët u rehatuan 
mbi godinat e sheshit për të parë se çfarë po ndodhte 
në Shqipëri. Enveri priti dhe pak dhe, pasi askush nuk 
foli, mori kovën me bojë të kuqe dhe ia derdhi Shtunit 
në kokë dhe nëpër trup, duke u kujdesur që ta lyente në 
të gjitha pjesët e dukshme. Duke e shtyrë me shqelma, 
siç shtyhen qentë që të zënë rrugën, e kthehu me kurriz 
dhe ia ngjeu edhe atë. Shtuni nuk foli, nuk lëvizi, por 
u bind. Sa i kuq je, tha Enveri kur kova u zbraz. Edhe 
engjëjt duhet të kenë pamjen tënde kur Zoti i urdhëron 
të vdesin. Tani ngriheni, tha. 

Ushtarët e lidhën Shtunin me litarë nga të katër anët 
dhe duke e ngritur lart, teksa llangoseshin edhe vetë me 
bojën që derdhej nga rrobat e tij, e kaluan litarin nëpër 
gozhdët e hunjve dhe e ngjitën në ajër, duke tërhequr 
litarët fort. Ata ia tërhoqën të dyja këmbët dhe të dyja 
duart dhe kur Shtuni mori formën që Enveri kishte në 
kokë, dukej si një yll i kuq me pesë cepa. Koka, dy këmbët 
e hapura dhe duart e shqyera formonin pesë këndet. Ja 

një yll që duhet të digjet për Shqipërinë, tha Enveri. Kur 
yjet digjen, dielli ngroh më shumë. Asnjë vend i madh 
nuk e fillon historinë e tij të re pa flijuar dikë. Si ndihesh 
atje lart Shtun? e pyeti duke qeshur. Jam më afër Zotit 
se kurrë, u përgjigj Shtuni, duke kafshuar buzët nga 
dhimbjet e kofshëve dhe të sqetullave të shqyera që 
kullonin nga boja. Ushtarët kishin ulur kokat, ndërsa 
zogjtë mbi strehët e qytetit kishin hapur sqepat nga 
të cilat rridhte lëngu i ushqimit që kishin marrë në të 
tjera vende. Mirë, tha Enveri, kur ta takosh jepi Zotit 
tënd këtë urdhër nga unë: nëse ai vendos të shkelë këtu 
për të helmuar shpirtra të tjerë, do të ketë të njëjtin 
fat me ty. Jam i bindur se edhe Zoti ka mijëra vjet që 
mezi pret të digjet për të shpëtuar nga pesha e mëkateve 
të veta. Enveri bëri me dorë dhe njëri nga ushtarët i 
solli një pishtar të ndezur, i cili e ndriçoi Shtunin që 
dukej si një lafshë e kuqe e varur në mishrat e natës. 
Mollëzat dhe sytë i kullonin nga boja, ndërsa goja, të 
cilën e hapte herë pas here për të marrë frymë, i dukej 
si një vrimë e zezë në mes të një flamuri të kuq. Enveri 
e zgjati pishtarin te këmbët e Shtunit dhe e mbajti gjatë 
aty. Shtuni u përpoq të shmangej, por këmbët ia kishin 
lidhur aq fort me litarë, saqë muskujt nuk i bindeshin. 
Kur mori flakë, sheshi shkëlqeu dhe boja që kishte në 
trup nisi të avullonte në qiell. Dukej si një re e kuqe, 
e cila përhapej ngadalë për të mbuluar qiellin e errët 
të Shqipërisë. Siç ndodh zakonisht me dritat e forta, të 
cilat i zgjojnë qytetet nga gjumi, ndodhi edhe me zjarrin 

që dilte nga trupi i Shtunit. Njerëzit, të cilët atë natë 
kishin tretur me ankth traktin e Pushtimit të Dashurisë, 
duke u përpjekur të kuptonin se çfarë do të bëhej me 
vendin e tyre, dolën nga shtëpitë dhe u mblodhën në 
shesh. Gratë dukeshin të përgjumura,burrat të frikësuar. 
Enveri i shikonte si buzët iu ngjiteshin pas dhëmbëve, 
si zjarrmia e Shtunit ua mbushte ballin me djersë dhe 
mendonte se Shqipëria më në fund kishte hyrë në 
rrugën e vet. Është rruga e vetme, tha me vete. Sonte ky 
zjarr do të djegë Pushtimin e Dashurisë dhe kujtimin 
e panevojshëm të Lek Dukagjinit. Natyrisht që djegia 
e Shtunit do t’i frikësonte të gjithë. Enveri mezi priste 
që ai zjarr të përcëllonte armiqtë e tij dhe në mëngjes 
kur Shtuni të jepte shpirt, me prushin që do të mbetej, 
ai do t’i jepte fund edhe Mehmetit, akuzat për të cilin 
ia kishte dhënë Shtuni dhe po ashtu David Blunatës, 
krijuesit të Pushtimit të Dashurisë, dhe në fund fare 
edhe Verës, asaj vajze që i kishte shkaktuar aq shumë 
dhimbje dhe pasiguri si burrë dhe tani si komandant. 
Si të gjithë fëmijët e rritur pa prindër, Enveri kishte 
një fantazi të kufizuar. Megjithatë, djegia artistike e 
Shtunit, trupit të të cilit i kishte dhënë formën e yllit, 
e mbushte me besim. Asnjë vdekje nuk duhet t’i ngjajë 
tjetrës, mendoi. Ka rëndësi që njerëzit të dënohen në 
mënyra të ndryshme, sepse kështu vuajtja e tyre do të 
jetë e gjatë, e shijshme dhe e paharrueshme. Kush mund 
ta harrojë fytyrën e Shtunit sonte, tha me vete, duke 
parë Shtunin që kishte nisur të rënkonte nga dhimbjet. 

Poshtë hunjve ku ai varej, njerëzit ishin mbledhur duke 
parë me tmerr. Zjarri i ngjitej nëpër trup ngadalë, si një 
vullkan që kacavirret në shkallët e një mali për të arritur 
në majën e tij. 

Por drita e fortë që dilte nga mishrat e djegur të 
Shtunit u fut atë natë edhe në burg, aty ku David Blunata, 
Dielli dhe Vera prisnin që nën frymëzimin e traktit të 
Pushtimit të Dashurisë shqiptarët të ngriheshin kundër 
Enverit. David Blunata ishte duke gërvishtur murin e 
qelisë së tij me shkronja dhe vargje të gjata, kur nga 
dritarja hyri një dritë, e cila ia zbardhi sytë. Ndoshta 
Shqipëria po digjet përpara se të ndryshojë, mendoi, dhe 
doli në korridor për të takuar Verën dhe Diellin, të cilët 
ishin strukur në sqetullat e njëri-tjetrit si dy qengja që 
lëpihen në errësirë. Diçka po ndodh jashtë, tha. Shpresoj 
që traktet tona të kenë ndezur zjarrin që presim. Dielli 
u ngrit në këmbë, ndërsa Vera e pa David Blunatën në 
sy dhe para se të dilnin i tha: Kam parë në ëndërr sikur 
Enveri më kishte futur dorën në bark për të marrë një 
trëndafil. Nëse ai më vret, dua të varrosem pranë Lek 
Dukagjinit. Dua të jem afër gjyshit tim, i tha me lutje 
dhe David Blunata mendoi se çdo fëmijë mendon vetëm 
për familjen e vet, kur i rrezikohet jeta. Mos ki frikë, i 
tha, Shumë shpejt do të ikim që këtu dhe trëndafili që 
ke në bark do të çelë në një tokë tjetër. Kur të tre ishin 
në korridor, ushtari që e kishte ndihmuar Diellin të 
dilte nga burgu për të takuar këshilltarët, u doli përpara. 
Fytyra e tij ishte e verdhë dhe David Blunata pa flakët 

e zjarrit që i lëviznin në sy. Po djegin Shtunin, tha ai. 
Enveri e leu me bojë të kuqe dhe po e djeg. Shtuni është i 
vetmi që di se kush janë fëmijët tanë dhe prandaj Enveri 
po e djeg të gjallë, që të mos flasë. Tani atje jashtë është 
mbledhur gjithë qyteti, por të gjithë janë të frikësuar 
dhe askush nuk ka guxim ta pengojë këtë vrasje. David 
Blunata ngriu. Trakti i Pushtimit të Dashurisë e kishte 
bërë viktimën e tij të parë. David Blunata nuk e kishte 
dashur kurrë Shtunin. Ai e ndiente sa herë që Shtuni 
e ndiqte pas në bulevardin e zambakëve dhe të gjitha 
shëtitjet e tij të dyshimta ia tregonte Lek Dukagjinit. 
Shtuni ishte syri dhe veshi i Lek Dukagjinit dhe nëse 
nuk do të ishte ai, shumë ngjarje që kishin ndodhur në 
Shqipëri, do të kishin pasur një fund tjetër. Pasi Zoti 
vdes, njerëzit duhet t’ia djegin sytë, veshët dhe gojën, 
që gjërat që ai ka folur, ka parë dhe ka dëgjuar të mos 
ndikojnë më në të ardhmen e tyre, dhe ndoshta kështu 
është më mirë, mendoi duke mos ndjerë asnjë keqardhje 
për Shtunin. Megjithatë Shtunin po e vriste Pushtimi i 
Dashurisë. Ka raste kur dashuria duhet të vrasë për të 
çarë rrugën e vet, mendoi, dhe pa ushtarin që po dridhej 
përpara tij. Shtuni po vritej sepse dinte se të kujt ishin 
fëmijët që kishin lindur në Shqipëri. Po si ka mundësi, 
tha me vete, Shtuni nuk ka kujtesë. David Blunata u 
mbështet pas murit të ftohtë dhe u mendua një copë 
herë.Tymi bashkë me dritën e zjarrit që vinte nga jashtë 
i hyri në hundë dhe Vera filloi të kollitej. Duhet të dalim 
jashtë, tha. Diell shko lajmëro këshilltarët. U thuaj të 

vijnë në shesh, sepse sot është nata për të vrarë Enverin. 
Ndërsa ti, i tha ushtarit, nxirr Mehmetin nga qelia. I 
thuaj që po e pres. Ka ardhur koha që ai t’i bëjë një të 
mirë Shqipërinë. Dielli puthi Verën që e mbante gjithë 
kohën dorën mbi bark sikur donte ta mbronte nga një 
goditje dhe doli. 

Kur Mehmeti erdhi në korridor, David Blunatës 
iu duk si një shkurre e vjetër që zvarritej duke lëshuar 
gjethe gjithandej. Ishte dobësuar, flokët i ishin zgjatur, 
ndërsa sytë i ishin fshehur brenda zgavrave si dy vrima 
të thara, ku jetonte një hardhucë e përgjumur. Enveri po 
vret Shtunin, i tha David Blunata, megjithëse e dinte 
që ky ishte një lajm që nuk do ta kthente shkurren e 
Mehmetit në një pemë. Mehmeti nuk i ngriti sytë nga 
toka dhe me një zë të mbytur tha: Ka raste kur edhe 
djajtë bëjnë atë që duhet. E dija që nuk do të ishte detyra 
ime të shpëtoja Shqipërinë nga Shtuni, megjithëse duhej 
ta kisha vrarë kur ishim bashkë në anije. As unë nuk 
mendoj se kjo është detyra jote, i tha David Blunata. 
Sonte është nata për të vrarë Enverin dhe nuk ka shumë 
kohë. Shtuni është kashta me të cilën mund t’i vëmë 
flakën Shqipërisë së Lek Dukagjinit dhe të dalim nga 
ky burg. Përndryshe pas Shtunit, Enveri do të na vrasë 
të gjithëve. Mehmeti nuk fliste dhe David Blunata u 
detyrua t’i vinte dorën në sup për ta ndihmuar të dilte 
nga përhumbja, ku mesa duket flinte truri i tij. Mehmeti 
ngriti kokën dhe tha: Unë iu kam bërë një premtim 
djemve të mi dhe dua ta mbaj. Mund t’ju ndihmoj të 

shpëtoni nga Enveri, nëse ma lini mua Shqipërinë. Në të 
kundërt, asnjë arsye nuk më detyron të lëviz gishtin për 
ta lënë Shqipërinë në duart e dikujt tjetër. Për sa kohë 
që nuk është e imja, Shqipëria nuk më intereson. Kam 
braktisur familjen time duke e pritur me durim këtë 
ditë. Kam duruar poshtërimin, dhunën dhe neverinë e 
Lek Dukagjinit, duke ëndërruar që një ditë f i sjell këtu 
gjethet dhe farat e pemës sime dhe pastaj t’i mbjell në 
përjetësi. Unë e dua Shqipërinë për vete. Nëse do që të 
ndihmoj të vrasim Enverin, duhet të më premtosh se 
do të ikësh nga ky vend dhe nuk do të dukesh më këtu 
derisa të vdesësh. Për sa kohë që ti nuk ikën, Shqipëria 
nuk më pranon. David Blunata e pa Mehmetin në sy 
dhe ndjeu një pickim në zemër, siç u ndodh të gjithë 
njerëzve të cilët i kërkojnë ndihmë një akrepi për të vrarë 
një gjarpër. David Blunata i hodhi një sy Mehmetit që e 
shihte me bisht të syrit, duke nxjerrë pluhur nga vrimat 
ku kishte fshehur sytë. Megjithëse kishte vendosur të 
ikte nga Shqipëria, ai nuk shkëputej dot lehtë nga ky 
vend, si çdo njeri që nuk do që plazhi në të cilin ka 
thekur shpirtin dhe lëkurën të bjerë në dorën e akrepave. 
Natyrisht, ai nuk mund ta linte Shqipërinë në dorën e 
Mehmetit, edhe pse nuk do të jetonte më kurrë aty. Por 
këtë nuk mund t’ia thoshte tani, prandaj qeshi me vete, 
duke besuar se dashuria ua shton njerëzve aftësinë për 
të gënjyer në emër të saj. Nga jashtë po dëgjoheshin 
zërat e njerëzve, të cilët vuanin nga djegia e ngadaltë 
e Shtunit dhe ai e kuptoi se nuk kishte shumë kohë. 

Duhej të bindte akrepin se do t’ia jepte shkretëtirën 
që kërkonte. Unë do të iki nga Shqipëria dhe nuk do 
të kthehem më, i tha Mehmetit që filloi të ndryshonte 
ngjyrën e syve. Nuk dua të vdes në të njëjtin vend me ty 
dhe me Lek Dukagjinin. Ne të tre, edhe të vdekur mund 
ta mbajmë peng këtë vend përjetësisht. Njerëzit që kemi 
pas do të vazhdojnë të grinden për idetë dhe interesat 
tona. Të jesh i bindur që unë do të iki, sapo Enveri të 
mos këtë më fuqi të më pengojë. Por tani nuk ka shumë 
kohë. Nëse Shtuni digjet pa treguar gjërat që di, atëherë 
edhe qëllimi yt do të bëhet i pamundur. Duhet të 
shpejtojmë...! - tha ai duke dëgjuar zhurmat që vinin 
nga sheshi. Ushtari që ishte zbehur edhe më shumë, 
pa e kuptuar dot dialogun e dy burrave, po dridhej kur 
shkurrja e Mehmetit u rrit dhe lëvizi në drejtimin e tij, 
sikur donte ta gëlltiste. Fjalët e David Blunatës i kishin 
bërë asaj shkurreje të pluhurosur efektin e erës. I kishin 
hequr pluhurin e dyshimeve, mbi të cilin kishte ndërtuar 
gjithë jetën e vet. Më jep armën, i tha ai ushtarit që pa me 
habi nga David Blunata. David Blunata miratoi me kokë 
dhe Mehmeti që e mori pushkën duke e përkëdhelur si 
të donte ta joshte, tha: Dil në shesh dhe kërkoji Shtunit 
të tregojë emrat e fëmijëve. Njerëzit duhet t’i dëgjojnë të 
gjitha nga goja e tij. Kur ata të hutohen nga të vërtetat 
e Shtunit, askush nuk do ta ketë mendjen të mbrojë 
Enverin. Për fatin e Enverit do të mendoj unë. Mos 
harro t’i thuash Shtunit se do ta mbrosh vajzën që i ka 
lindur. Frika për jetën e saj është arsyeja pse ai nuk po 

flet. Por nëse bindet se vajza nuk kërcënohet nga Enveri, 
do të flasë. David Blunata e pa dhe një herë Mehmetin 
në sy, si për t’u bindur se ai nuk po e gënjente dhe duke 
marrë ushtarin me vete doli jashtë. Para se të dilte, dëgjoi 
Mehmetin që tha: Nëse më ndodh gjë mua, dua të më 
djegësh. Lëkura ime është një torturë për çdo varr. 

Hëna ishte skuqur dhe në pasqyrën e saj flakët që 
digjnin Shtunin dukeshin si gishta të kuq përreth një 
limoni. Sheshi ishte i mbushur, por me përjashtim të 
Enverit, askush nuk afrohej te Shtuni. Burrat e mbanin 
kokën ulur, ndërsa gratë rënkonin sa herë që zjarri hipte 
edhe një shkallë nëpër trupin e përcëlluar që nxirrte 
avull dhe pikonte djersë të kuqe. Në këtë rrëmujë askush 
nuk e pa derën e burgut që u hap, aq më pak Enveri, 
i cili dukej sikur luste flakët të ecnin më shpejt dhe 
herë pas here afrohej për të shijuar vuajtjen e Shtunit. 
David Blunata u afrua dhe duke i thirrur Shtunit për t’i 
tërhequr vëmendjen tha: Shtun t’i nuk duhet të vdesësh. 
Tregoju këtyre burrave fëmijët e tyre.Ti ke një vajzë dhe 
tani po vdes i lumtur që e njeh. Por mos harro se të gjithë 
presin të njohin fëmijët që kanë lindur nga gjaku i tyre. 
Mos ik pa e qetësuar shpirtin tënd. Ana do të jetojë, të 
premtoj se ajo do të jetë krenare për babanë e saj. Unë 
të jap ijalën se do ta marrë me vete dhe do t’i them se 
ti ishe babai më i mirë që ajo mund të kishte pasur. Jepi 
vajzës një kujtim për të cilin ajo do të të jetë gjithmonë 
mirënjohëse. Shtuni hapi sytë që i lotonin nga tymi 
dhe nga dhimbjet dhe për disa çaste koka iu var. Trupi i 

lëvizte nga era dhe David Blunata mendoi se ndoshta ai 
nuk e kishte dëgjuar. Ka vdekur, mendoi. Sheshi ngriu 
nga shfaqja e David Blunatës, ndërsa Enveri, të cilit i 
ishte dashur pak kohë sa të kuptonte se nga vinin ato 
ijalë filloi të qeshte me të madhe. Shikoni sesi të vdekurit 
kërkojnë ndihmë nga njëri -tjetri, thirri ai. I pari sapo 
dha shpirt, i dyti do të ketë të njëjtin fat bashkë me 
traktet që ka shpërndarë sot në qytet. Ky njeri duhet 
të arrestohet tani, - tha dhe iu bëri shenjë ushtarëve 
që rrinin si të mpirë në shesh. Por David Blunata nuk 
lëvizi, përkundrazi iu afrua edhe më shumë Shtunit dhe 
i tha: Të kujtohet bulevardi i zambakëve Shtun. Fëmijët 
e Shqipërisë do ta mbjellin varrin tënd me zambakë të 
bardhë dhe ti do të vazhdosh të jetosh atje duke parë 
vajzën tënde se si rritet dhe zbukurohet. Fol, Shtun dhe 
mos e merr të vërtetën tënde me vete. Shtuni varej në 
ajër dhe, duke tundur kokën sikur po mendohej, i detyroi 
të gjithë të afroheshin poshtë hunjve për të dëgjuar ato 
që do të thoshte. Zogjtë që rrinin mbi godinat e sheshit 
i puthitën krahët pas trupit, ndërsa insektet e shumta të 
Shqipërisë ngritën kokat e vogla dhe i drejtuan nga zjarri. 
Enveri u hutua nga qetësia që u papritmas vendos në 
shesh, kur Shtuni ngriti kokën dhe tha: Ana është vajza 
ime. Ana është vajza ime. Ai vazhdoi duke folur ngadalë 
dhe duke thënë emrat e fëmijëve dhe të baballarëve të 
tyre. Fliste ngadalë dhe me pushime të gjata dhe ndoshta 
sytë e tij të lëngëzuar nga tymi dhe nga djegiet në atë 
kohë shëtisnin nëpër dhomat ku Lek Dukagjini kishte 

bashkuar djemtë dhe vajzat përpara se të vdiste. Kujtesa 
e njerëzve është gjithmonë më e shpejtë, kur ata bëhen 
gati të vdesin. Ngjarjet, datat, emrat e njerëzve, ngjyrat 
e stinës, pozicioni i yjeve dhe i hënës, ijalët, shikimet 
dhe gjestet lëvizin me shpejtësi në mendjen e tyre sikur 
dikush i ka vizatuar aty, ashtu siç kanë ndodhur, për t’i 
nxjerrë një ditë në dritën e diellit. Një njeri që është 
duke dhënë shpirt nuk ka fuqi të ndryshojë asgjë nga ato 
që di dhe që ka parë dhe prandaj David Blunata mendoi 
se duhet t’i besonte Shtunit. Ja një njeri që vendosi të 
vdesë me nder, tha me vete duke ndjerë zërin e vet që 
ishte ngjirur sërish, për herë të parë pas shumë ditësh. 
Ndërkohë, Shtuni merrte frymë thellë dhe përpiqej 
të bashkonte emrat e fëmijëve me emrat e burrave që 
kur dëgjonin emrat e tyre dridheshin, ulnin kokën dhe 
kërkonin nëpër shesh sytë e grave, të cilat i kishin bërë 
nëna, pa e ditur. Nuk ka asgjë më të rëndë për një burrë që 
merr vesh papritur se është babai i një fëmijë dhe akoma 
më i rëndë bëhet ky lajm kur duhet ta ndash me shumë 
njerëz të tjerë. Nuk do të doja kurrë të isha në vendin e 
askujt prej tyre, tha me vete David Blunata, duke parë 
djemtë që përloteshin dhe iu afroheshin gjithë turp 
grave që kishin mbarsur. Ato do t’i pranojnë si baballarë 
të fëmijëve të tyre, por nuk dihet nëse do t’i duan. Duke 
i parë nënat që hapnin gojën dhe mbështilleshin pas 
trupit të tyre sikur donin të mbroheshin, David Blunata 
mendoi se pas kësaj dite, gratë do të detyroheshin të 
donin burra që ndoshta nuk do t’i donin në kushte të 

tjera. Lek Dukagjini i detyroi të bëhen nëna me dhunë 
dhe tani po i detyron të dashurojnë nga dhimbja, 
mendoi, dhe pa hënën që atë çast po hollohej sikur sapo 
kishte dalë nga deti. Nën dritën e saj të mekur gjithë 
Shqipëria qante. Njerëzit filluan të qanin, pa përjashtim, 
ata që ishin prindër, por edhe ata që nuk ishin, duke ia 
bërë edhe më të vështirë tregimin Shtunit që përpëlitej 
dhe mundohej të shpëtonte të vërtetën nga zjarri. Herë 
pas here ai kujtohej për Anën dhe duke kthyer sytë nga 
David Blunata thoshte: Ana është vajza ime. Ana është 
vajza ime. David Blunata e luste të vazhdonte të tregonte 
deri në fund emrat e baballarëve, ndërsa Enveri filloi të 
bërtiste nëpër shesh duke u përpjekur që zëri i Shtunit 
të mos dëgjohej. Në atë panik ai kapi njërin nga ushtarët 
që i rrinin afër, i mori pushkën dhe ia drejtoi Shtunit. 
Një krisëm ushtoi në shesh, por Shtuni nuk lëvizi, 
ndërsa Enveri u shemb në tokë, duke ngritur duart në 
ajër sikur po fluturonte. Mehmeti e kishte qëlluar nga 
godina e burgut dhe David Blunata pa uniformën e 
Enverit që ishte hapur në gjoks dhe iu afrua. Nga goja i 
dilte gjak, ndërsa sytë e kaltër ishin errësuar megjithëse 
shkëlqenin ende. Prapë është i bukur, mendoi. Enveri 
kaloi dorën te goja, pa gjakun që i rridhte, mori frymë 
thellë dhe tha: E di që pas pak do të vdes. Por Shqipëria 
nuk do të bëhet më e mirë nga vdekja ime. Shqiptarët 
do të mbeten njëlloj, të egër, të uritur dhe pa shpresë. 
Kudo që t’i çosh ata, do të jenë njëlloj sepse shqiptarët 
kanë një zakon që ti nuk e ndryshon dot: ata gjithmonë 

e vrasin Zotin e tyre. David Blunata pa gjakun e Enverit 
që rridhte si një përrua mbi pllakat e bardha dhe duke 
u përkulur mbi të i tha: Njerëzit nukjetojnë dot në një 
vend me Zotin dhe prandaj duhet ta vrasin herë pas 
here. Enveri mbylli sytë dhe nga buzët e tij u ngrit një 
re e vogël që David Blunatës iu duk si një shpirt që ikte 
me vrap nga një trup që nuk e kishte dashur kurrë. Disa 
ushtarë erdhën dhe e ngritën Enverin në krahë, ndërsa 
burrat dhe gratë u mblodhën rreth Shtunit që fliste ende 
me vete duke përsëritur emra fëmijësh. E zgjidhën nga 
litarët dhe duke ia shuar flakët me duar e shtrinë në 
shesh që të ftohej. Shtuni dridhej dhe ngjyra e lëkurës 
së tij. Pas pak u murrëtye derisa u nxi. Aleksandri që 
po përpiqej t’ia freskonte plagët me ujë, ngriti kokën 
nga David Blunata dhe tha: Vdiq. E bëri detyrën e tij, 
u përgjigj David Blunata. Nga perëndimi vinte një erë e 
lehtë që lëvizte nëpër flokët e Enverit dhe David Blunata 
pa diellin që kishte lëshuar rrezet e para mbi Shqipëri. 
Ushtarët që kishin marrë Enverin në krahë dukeshin të 
hutuar dhe nuk lëviznin, sepse gjithmonë njerëzit janë 
të pavendosur se çfarë duhet të bëjnë me të vdekurit. Pas 
vdekjes se Enverit, David Blunata kishte marrë sërish 
në dorë drejtimin e Shqipërisë dhe ata po prisnin një 
urdhër prej tij. Ku duhet ta varrosim Enverin? pyeti 
njëri prej tyre. Futeni në fortesën e madhe, tha David 
Blunata, duke e parë Enverin për herë të fundit. Ai e 
ndërtoi atë vend për të vdekur. Kur turistët të vijnë në 
Shqipëri, do t’u thuhet se këtu prehet Enveri, njeriu 

që urrente dashurinë. Ushtarët u larguan dhe gjaku i 
ngrohtë i Enverit rrodhi mbi shesh si një shteg drejt së 
shkuarës. 

Mëngjesi e gjeti Shqipërinë me familje. Burrat, gratë 
dhe fëmijët e tyre ishin mbyllur nëpër shtëpi dhe kishin 
hapur dritaret për t’u freskuar nga ankthi. Ishte nata e 
parë që jetonin bashkë dhe duke parë dritat e ndezura të 
shtëpive, David Blunata mendoi se Pushtimi i Dashurisë 
e kishte mbajtur premtimin e vet. Pushtimi i Dashurisë 
ua kishte kthyer fëmijët prindërve dhe David Blunata 
u end një copë herë nëpër rrugët e Shqipërisë, duke 
dëgjuar pëshpërimat e ngrohta që vinin nga shtëpitë e 
qytetit. Përkëdheljet dhe llastimet janë si pushi i luleve 
në pranverë. Ato përhapen gjithandej dhe pasi qëndrojnë 
gjatë në ajër, bien ngadalë në tokë për t’u kthyer në farë 
për lule të tjera, të cilat do të çelin pranverën e ardhshme. 
Tani baballarët po shtrëngojnë bebet e tyre në gji dhe 
duke u mbajtur erë poshtë sqetullave, me siguri që po 
përloten. Ndoshta kjo i ndihmon ata burra të duan gratë 
që zgjodhi për ta Lek Dukagjini, sepse dashuria gjen 
gjithmonë arsye të ndryshme për të lindur. E vetmja 
grua që atë natë qante ishte Hëna, nëna e Anës. Gratë, 
jo gjithmonë i duan burrat me të cilët bëjnë fëmijë, por 
Hëna ishte ndjerë e dobët dhe e vetmuar duke parë se 
të gjithë fëmijët e tjerë të Shqipërisë atë natë kishin 
fjetur me baballarët e tyre. Ajo kishte marrë një pëlhurë 
të kaltër dhe e kishte mbuluar Shtunin me të, pasi ia 
kishte larë dhe ia kishte pastruar fytyrën e rreshkur nga 

zjarri. Ana që nuk i ndahej e kishte parë për një kohe 
të gjatë të atin, por ajo ishte e vogël dhe David Blunata 
u ndje mirë duke menduar se ajo nuk do ta kujtonte 
kurrë fytyrën e djegur të Shtunit. Jo çdo kujtim u bën 
mirë fëmijëve dhe sidomos vdekja e prindërve i rrit para 
kohe. Në drekë, kur dielli kishte qëndruar mbi qytet ai 
bashkë me Hënën, Diellin dhe Verën kishin përcjellë 
Shtunin në varreza. Nuk do të donte asgjë më shumë se 
sa të varrosej pranë Lek Dukagjinit, tha David Blunata. 
Aleksandri që gjatë gjithë kohës kishte qetësuar njerëzit, 
duke i bindur se vdekja e Enverit ishte e domosdoshme, 
nuk kishte pranuar të vinte në varrim. Ademi vdiq për 
shkak të Shtunit, tha ai, dhe unë nuk mund ta tradhtoj. 
E megjithatë Aleksandri ia kishte bërë nderin Shtunit, 
sepse si të gjithë kuzhinierët e botës ai kishte qetësinë, 
që në atë rrëmujë të kujtohej për detajet e domosdoshme 
të një varrimi. Kishte gjetur në pyll një zambak të 
egër, dhe ia kishte hedhur Shtunit mbi trup. Petalet e 
sapoçelura kishin shpërndarë erën e tyre duke u futur 
në flegra, në gojë dhe në sqetullat e Shtunit dhe fytyra 
e tij e djegur ishte zbardhur pak, siç u ndodh të gjithë 
atyre që mbajnë lule nën jastëk. Kur e mbuluan, Hëna 
i vuri një gur te koka e varrit dhe mbi të lidhi pëlhurën 
e kaltër që u ngrit si një flamur në ajër. Po tani çfarë do 
të bëjmë? e pyeti Dielli David Blunatën. David Blunata 
mori frymë thellë dhe tha: Tani duhet të ikim. Shqipëria 
do të jetë më e mirë pa shqiptarët dhe shqiptarët do të 
bëhen më të mirë pa Shqipërinë. Dielli vuri dorën mbi 

barkun e Verës dhe duke e puthur lehtë te qafa i tha: Kur 
të kapërcejmë detin, kërmilli që ke në bark do të dalë 
nga guaska. Unë kam një trëndafil në bark, tha Vera dhe 
u përkul mbi varrin e Lek Dukagjinit duke futur duart 
në dhe. Dheu i asaj dite ishte i ngrohtë dhe shirat që 
kishin rënë gjithë dimrin i kishin dhënë aromën e detit. 
Vera i nxori duart nga dheu, u mori erë dhe duke parë 
David Blunatën në sy e pyeti: Çfarë duhet të shkruaj 
mbi varrin e gjyshit tim? David Blunata u mendua duke 
ulur kokën. Gjatë ditëve që kishte qëndruar në burg 
kishte menduar shumë për Lek Dukagjinin. Megjithëse 
jeta e tij kishte ndryshuar për shkak të madhështisë, 
trilleve dhe delirit të atij njeriu, sërish ai nuk kishte 
asnjë ndjenjë hakmarrjeje. Mizoria e Lek Dukagjinit 
ishte artistike. Ai kishte themeluar një vend që nuk 
kishte ekzistuar më parë në hartën e botës dhe sido që 
të ndryshonte historia, sado që njerëzit ta urrenin apo 
ta mohonin, diçka do të mbetej: Lek Dukagjini kishte 
krijuar Shqipërinë duke iu dhënë shqiptarëve një shtet 
që nuk e kishin pasur. Edhe një shtet mizor është prapë 
një shtet, mendoi David Blunata dhe duke qeshur i tha 
Verës: Mund të shkruash që në këtë vend prehet Lek 
Dukagjini, njeriu që jetoi si Zot dhe që vdiq si gjyshi i 
Verës. Dielli u vrenjt, siç do të bënte çdo burrë që dëgjon 
biografinë e gruas se vet, ndërsa Vera ngriti vetullat 
në shenjë habie dhe faqet iu mbushën me quka. Lek 
Dukagjini meriton të mbahet mend për shumë gjëra të 
tjera, përpara se të jetë gjyshi i një vajze të panjohur që 

nuk do të kthehet më kurrë në këtë vend, tha ajo. E ke 
gabim, tha David Blunata. Sikur ai të ishte gjallë dhe të 
mund të ndryshonte jetën e vet do të zgjidhte të ishte 
gjyshi yt, përpara se të ishte Zot. Të jesh e bindur, i tha 
duke i përkëdhelur flokët. Lek Dukagjini e kuptoi se 
nëse njeriu ka një epërsi mbi Zotin, kjo është aftësia e 
tij për t’u bërë prind dhe për të krijuar njerëz. Zoti nuk 
e ka këtë aftësi dhe Lek Dukagjini prandaj e urrente. 
Vera tundi kokën dhe megjithëse zakonisht ajo nuk 
bindej nga fjalët e burrave, u ul në gjunjë, mori një gur 
dhe shkroi mbi varrin e Lek Dukagjinit: Këtu prehet 
Lek Dukagjini, Zoti i vetëm që pranoi të ishte gjysh. 
Ajo iu fryu shkronjave që kishte gdhendur mbi gur dhe 
pasi i puthi u ngrit dhe fshiu sytë. David Blunata qeshi 
dhe i tha Diellit: Nesër në mëngjes anija jonë niset drejt 
perëndimit. Dielli eci përpara drejt qytetit dhe Vera e 
ndoqi pas duke hapur këmbët anash, siç bëjnë të gjitha 
gratë që mbajnë gonxhe në bark. 

David Blunata nuk kishte asgjë për të marrë me vete. 
Shqipëria ishte e varfër dhe t’i merrje asaj mobiliet e 
pakta, rroba, bukë apo ndonjë kafshë të rrallë, ndonjë 
zog apo lule nuk do të ishte e drejtë. Ai u end gjatë 
gjithë ditës duke parë sesi burrat dhe gratë e ishullit 
mundoheshin të gjenin diçka për të marre me vete, por 
edhe ata njëlloj si ai silleshin përreth, por nuk arrinin t’i 
mblidhnin dot plaçkat e tyre, sepse plaçka nuk kishin. 
Sa e dhimbshme është të ikësh nga vendi yt pa marrë 
dot asgjë me vete, mendoi, dhe u ul në hijen e një peme 

duke iu fshehur diellit që atë ditë po ngrohte Shqipërinë 
pa kursim. Nga gjithë banorët e qytetit, askush nuk 
kishte kërkuar të qëndronte dhe kjo nuk e kishte habitur 
David Blunatën. Natyrisht që të gjithë donin të 
largoheshin nga Shqipëria dhe nëse kishte nga ata që 
nuk e kishin menduar ndonjëherë ikjen, Pushtimi i 
Dashurisë i kishte shtyrë, siç shtyn era varkat drejt një 
bregu të panjohur. Arratia është ngjitëse. Njerëzit, jo 
gjithmonë kanë arsye për të ikur nga një vend. Në shumë 
raste arsyet e të tjerëve bëhen arsyet e tyre. Ndoshta ky 
ishte edhe rasti i Shqipërisë. Atje kishte diell, kishte det, 
kishte tokë, kishte shtëpi, por frika nga e shkuara ishte 
më fortë se të gjitha pasuritë e atij vendi të mara së 
bashku. Nëse shqiptarët donin të iknin, kjo nuk vinte se 
kishin frikë nga natyra, nga thatësira, nga stuhitë detare 
apo nga kafshët. Shqipëria ishte e mbrojtur dhe tekat e 
stinëve nuk e kërcënonin pothuajse asnjëherë. Shqiptarët 
kishin frikë vetëm nga njëri-tjetri. Në atë vend mund të 
lindte çdo ditë një Enver apo një Lek Dukagjin tjetër 
dhe atëherë jeta, prona, dashuria, fëmijët që sapo kishin 
lindur dhe familjet që po krijoheshin me vështirësi, nuk 
do të kishin më asnjë vlerë. Nëse dikush do të donte të 
sillej si Enveri apo si Lek Dukagjini, mund t’ua merrte 
të gjitha për një ditë, siç edhe kishte ndodhur. Ata donin 
të iknin në një vend në të cilin koha, toka dhe uji nuk u 
jepnin njerëzve asnjë mundësi për t’u bërë si Enveri apo 
si Lek Dukagjini dhe prandaj shqiptarët atë ditë iu 
ngjanin atyre njerëzve që janë gati ta zëvendësojnë 

parajsën me çdo vend tjetër, qofte ai i varfër, i shëmtuar 
dhe i huaj. Paniku dhe frika që kishin nga njëri-tjetri po 
kthehej në ngut. Qyteti i ngjante një porti të madh, ku 
burrat lëviznin duke mbledhur ushqime, ndërsa gratë 
pastronin shtëpitë, ku kishin jetuar për shumë vjet. 
Shqipëria duhet të jetë e pastër, kishte thënë Hëna, dhe 
gratë ishin lëshuar nëpër rrugë, në kopshte e rrugica, 
kishin larë muret dhe dyert e shtëpive dhe kishin ngritur 
nga toka gjethet, glasat e zogjve dhe gurët e shumtë që 
ndërtimet e Enverit kishin shpërndarë gjithandej. Ky 
vend nuk ka qenë dhe ndoshta nuk do të jetë kurrë më 
kaq i pastër, mendoi David Blunata, sepse Zoti dhe 
engjëjt mungojnë për ta bërë pis. Ai shikonte vajzat që 
ishin bërë gra, se si mallëngjeheshin duke kruar muret 
dhe nganjëherë i përkëdhelnin me gishta puplat e 
padukshme të zogjve që Aleksandri kishte vizatuar 
dikur mbi muret e Shqipërisë. Me urdhër të David 
Blunatës disa nga ushtarët kishin bërë gati anijen, e cila 
do të nisej në mëngjes. Velat ishin ngritur mbi det dhe 
anija me të cilën fëmijët kishin ardhur në Shqipëri 
përkundej duke pritur të mbushej me njerëz. Anija që 
kishte sjellë shqiptarët në Shqipëri tani ishte gati ta 
zbrazte atë. Herë pas here David Blunata pyeste veten 
nëse ishte e drejtë që ai vend të zbrazej, nëse kishte pasur 
të drejtë kur i kishte bindur shqiptarët se duhej të 
largoheshin nga vendi i tyre. Por gjithnjë e largonte këtë 
dilemë nga mendja i bindur se Shqipëria ishte më e mirë 
pa shqiptarët dhe se shqiptarët do të bëheshin një popull 

më i mirë pa Shqipërinë. Sikur dikush të kishte vendosur 
ta kundërshtonte, me siguri do t’i kishte thënë: Po pse 
duhet të largohen shqiptarët nga Shqipëria tani që Lek 
Dukagjini nuk i detyron më të mos kenë prona, familje, 
fëmijë dhe dashuri. Pse duhet ta braktisin vendin e tyre 
tani që Enveri ka vdekur dhe dhuna e tij nuk i ndan më 
fëmijët nga prindërit. Tani ata janë të lirë të jetojnë dhe 
të punojnë për vete, mund t’i thoshte pa frikë kushdo që 
donte ta pengonte braktisjen e Shqipërisë nga shqiptarët. 
Natyrisht, në Shqipëri askush nuk e tha këtë ijali, përveç 
vetë David Blunatës, i cili kishte edhe përgjigjen për 
pyetjen që nuk i ishte bërë nga askush gjatë asaj dite. 
Unë nuk kam detyruar askënd të largohet dhe për sa 
kohe që kjo ikje nuk është e detyruar ajo nuk dëmton 
askënd. Liria ka më shumë rëndësi se Shqipëria, 
mendonte David Blunata dhe duke përkundur shpirtin 
e vet në erë, ndiente diellin që kërkonte një shteg për 
t’iu ulur mbi krye. Megjithatë, duke mos dashur të 
ndikonte mbi vendimin e askujt, David Blunata i kishte 
pyetur njerëzit se çfarë donin të bënin. Unë kam vendosur 
të iki, kishte thënë ai. Dua të jetoj në një vend që nuk 
më pengon të shkruaj dhe të mendoj çfarë të dua për 
Zotin dhe për njerëzit. Dua të jetoj në një vend tjetër. 
Do të nisem nesër në mëngjes. Bashkë me mua do të 
vijnë në perëndim Dielli dhe Vera dhe po ashtu Hëna 
me vajzën e Shtunit, të cilën do ta rris, siç kam premtuar. 
Pas ijalëve të tij të pakta ishte bërë heshtje dhe pas pak 
të gjithë kishin thënë në mënyrat e tyre se donin ta 

ndiqnin, në toka të tjera, me përjashtim të Aleksandrit 
dhe këshilltarëve të Lek Dukagjinit që kishin 
kundërshtuar të iknin nga Shqipëria. Çdo të bëni në 
këtë vend? i kishte pyetur David Blunata butësisht. 
Këshilltaret dukeshin më të vetmuar dhe më të plakur, 
ndaj nuk kishin fuqi ta kundërshtonin, megjithëse ai e 
dinte se ata e fajësonin për ndryshimin që po pësonte 
Shqipëria. Ti po e zbraz Shqipërinë nga shqiptarët, 
kishte thënë njëri prej tyre. Historia do të shkruajë keq 
për ty. Asnjë profet nuk e mëson popullin e tij të largohet 
nga tokat e veta. Por David Blunata nuk i ishte përgjigjur 
dhe për të ndryshuar bisedën kishte thënë: Ky do të jetë 
vendi i parë në botë pa gra. Si do të jetoni këtu? Ne jemi 
si murgjit, ishte përgjigjur njëri nga këshilltarët. Nuk 
kemi nevojë për asgjë, me përjashtim të Zotit tonë. Po ju 
duhet të punoni për të jetuar, iu tha David Blunata. 
Kujtimi i Lek Dukagjinit nuk kthehet dot në bukë dhe 
në dritë. Por këshilltarët, mesa duket, kishin menduar 
për këtë ditë dhe kushdo që beson se murgjit kanë vetëm 
interesa shpirtërore e kanë gabim. Gjatë ditëve kur ishin 
ngujuar nga frika e Enverit, ata i kishin ndarë mes tyre 
tokat e Shqipërisë. Kur turistet të vinin në ishull për të 
tharë kockat e tyre, ata do t’i prisnin, do t’i strehonin në 
shtëpitë e vogla të qytetit, do të gatuanin për ta, do të 
pastronin plazhin dhe do të mblidhnin frutat e 
Shqipërisë për t’i freskuar nga vapa dhe kripa e detit. Ja 
një mundësi për ta kthyer parajsën në pasuri, mendoi ai 
dhe u kthye nga Aleksandri. Po ti çfarë do të bësh në 

këtë vend? e pyeti. Aleksandri që ato ditë i ishte kthyer 
pasionit të tij për të vizatuar muret, duke i mbushur 
fortesat e Enverit me germat e Pushtimit të Dashurisë, 
hapi sytë që i shkëlqenin dhe u përgjigj: Unë do të pres 
Zed Komnenin. Ai ka kohë që kërkon të vijë në Shqipëri, 
siç i ka premtuar Ademit. Atëherë ky vend do të 
ndryshojë. Të dy bashkë ne do ta bëjmë Shqipërinë një 
vend të lirë, ashtu siç nuk ka qenë kurrë. David Blunata 
i hodhi dorën në sup. Nëse kishte diçka që e kishte 
mësuar nga jeta me Lek Dukagjinin, ishte magjia që 
çlironte kur duhej t’u thoshte gjëra të rëndësishme 
njerëzve të parëndësishëm. Atë ditë David Blunata ishte 
magjik dhe Aleksandri u drodh nga pesha e dorës që 
kishte në trup. Unë nuk dua të të bind të vish me mua, i 
tha. Por kjo tokë ka provuar se i ndryshon njerëzit. Je i 
bindur se Zed Komneni kur të vijë nuk do të sillet si 
Enveri dhe si Lek Dukagjini, se nuk do të kërkojë ta 
marrë këtë ishull për ta përdorur për vete? E ke menduar 
ndonjëherë se pse ky ishull i shkëlqyer në mes të detit 
nuk ishte pushtuar kurrë nga njerëzit para se Lek 
Dukagjini të shkelte këtu? Unë besoj se e di se pse. Ky 
vend ka fuqinë t’i ndryshoje njerëzit. Nuk është e 
rastësishme që vetëm shqiptarët pranuan të jetojnë në 
këtë vend, sepse shqiptarët ndryshe nga popujt e tjerë 
kanë një zakon: ata zgjedhin ato toka që të tjerët nuk i 
duan dhe pastaj i shkatërrojnë. Kam frikë se Zed 
Komneni do të sillet njëlloj si gjithë të tjerët dhe atëherë 
sakrifica jote do të shkojë dëm. Aleksandri lëvizi pak si 

për t’ia larguar dorën dhe i tha: Zed Komneni nuk është 
si gjithë shqiptarët e tjerë. Ademi e adhuronte këtë njeri 
dhe unë dua ta çoj deri në fund amanetin e tij. Do të rri 
këtu dhe do ta pres, tha ai. I kam treguar Diellit tavernën 
ku ai punon dhe do ta pres derisa të vijë. Jam i bindur që 
do të vijë shumë shpejt, sepse ka vite që pret që Shqipëria 
të çlirohet dhe jam i bindur se ka ndihmuar më shumë 
se kushdo që kjo ditë të afrojë. Nëse Ademi nuk do ta 
kishte njohur botën, ne do të ishim ende duke derdhur 
lot për vdekjen e Lek Dukagjinit. David Blunata uli 
kokën dhe e puthi Aleksandrin në faqe. Ka ende 
shqiptarë që besojnë te shqiptarët, tha me vete dhe ndjeu 
që u përlot për herë të parë pas shumë vitesh. Kur anija 
u shkëput nga brigjet e Shqipërisë ndodhi ajo që ndodh 
gjithmonë gjatë një largimi të shpejtë dhe të rrëmujshëm. 
Ndonëse shqiptarët kishin marrë nga Shqipëria shumë 
pak gjëra, dikush u kujtua se kishte diçka që mungonte 
dhe që ndoshta do të duhej ta kishin marrë me vete. Ku 
është Mehmeti? pyeti dikush duke parë David Blunatën 
që rrinte si një pemë mbi det. Në të vërtetë Mehmetin 
nuk e kishte parë asnjëri që natën kur ai kishte vrarë 
Enverin. David Blunata pa në sy ushtarin që kishte 
hapur derën e burgut dhe që më pas i kishte dhënë 
armën Mehmetit dhe uli kokën. Si çdo profet, edhe ai 
kishte vrarë në emër të popullit të vet, sepse profetët 
megjithëse e lënë shumicën e gjërave të mëdha në dorën 
e Zotit, disa gjëra të vogla i bëjnë vetë. Shqipëria nuk 
duhej të binte kurrë në dorën e Mehmetit dhe David 

Blunata nukkishte asnjë vrasje ndërgjegjeje për vendimin 
që kishte marrë. Para se të dilte nga burgu për t’i folur 
Shtunit, ai kishte përqafuar ushtarin duke i thënë në 
vesh: Mehmeti duhet të vdesë për të shpëtuar Shqipërinë. 
Dhe kur të gjithë shqiptarët mbi anije, po prisnin një 
përgjigje, David Blunata tregoi një tym të zi që atë çast 
po ngrihej si një kafshë e egër mbi shkëmbinjtë e ishullit. 
Mehmeti kërkoi të digjet për të shpëtuar nga lëkura e 
vet dhe unë ia plotësova dëshirën, tha ai dhe tundi dorën 
në ajër sikur donte të pastronte qiellin nga tymi i 
Mehmetit. Shqiptarët ulën kokat dhe, si një popull i 
mësuar të mendojë se vdekjet janë gjithmonë të 
dobishme, i drejtuan sytë nga bregu mbi të cilin nuk 
kishte asnjeri. Këshilltarët nuk kishin dashur të dilnin 
për t’i përcjellë, ndërsa Aleksandri ishte fshehur në tunel 
dhe që atje shihte anijen duke qarë. Kur ajo u zvogëlua 
dhe u fsheh pas dallgëve të vogla, ai u kthye në qytet. 
Sheshi ishte bosh dhe mbi fortesën e Enverit ishte ulur 
një breshkë, e cila po thekej në diell. 

Shumë ditë me vonë, i shtrirë në plazh, Aleksandri 
pa një njollë mbi det. U ngrit dhe duke kujtuar anijen 
e Shtunit që kishte sjellë fëmijët, u ngazëllye siç kishte 
bërë edhe atëherë. Por tani ishte vetëm dhe nuk kishte 
me kë ta ndante gëzimin e vet. Ai vendosi të ecte në det, 
derisa pa një anije të vogël dhe të lehtë, që duke lodruar 
mbi valë po vinte me shpejtësi drejt bregut. Anija u 
afrua, ndaloi, dhe Aleksandri dëgjoi disa të qeshura 
grash, të cilat ishin të veshura me rroba të shndritshme. 

Në mes të tyre nxinte pelerina e një burri të gjatë me 
mjekër që fliste pa pushim me zë të fortë dhe tregonte 
Shqipërinë me dorë. Ishte Zed Komneni. Aleksandri 
ngriti kokën në qiell dhe falënderoi Ademin. Unë po 
shoh ëndrrën tënde, i tha duke bërtitur. Futi duart në 
ujë, lagu fytyrën dhe rregulloi flokët e pakrehur, njëlloj 
si ata njerëzit që duan të duken të bukur përpara një 
takimi. Rrobat i kishte të zhubrosura, por me siguri që 
Zed Komneni nuk do t’ia vinte re. Ai e dinte se njerëzit 
në Shqipëri kishin jetuar shumë keq, kishin qenë të 
varfër dhe kjo ishte arsyeja pse po vinte: për t’i shpëtuar 
nga mjerimi dhe nga vetmia. Zed Komneni po vinte për 
të ndryshuar popullin e vet. Së bashku do ta ndërtojmë 
këtë parajsë, do t’i thoshte Aleksandri kur ta takonte. 
Kur anija iu afrua bregut, Zed Komneni u hodh në ujë, 
ngriti një nga një vajzat që kishte me vete dhe pasi i 
lëshoi të gjitha në tokë, siç lëshon një dallgë guaskat e 
llastuara, shkeli me këmbët e lagura plazhin e bardhë të 
Shqipërisë, hoqi pelerinën e vet të zezë dhe e hodhi në 
rërë. Aleksandri i doli përpara dhe i tha: Mirë se vjen 
në Shqipëri, Zed Komneni. Unë jam Aleksandri, shoku 
i Ademit. Zed Komneni e pa nga koka te këmbët dhe i 
tha: Ti duhet të jesh kuzhinieri i Shqipërisë. Ne jemi të 
lodhur dhe do të hamë këtu në plazh. Shko na bëj diçka 
për të ngrënë. Pa pritur që Aleksandri t’i thoshte diçka 
më shumë. Ta pyeste si i dukej Shqipëria, çfarë kishte 
ndërmend të bënte, a e kishte marrë malli dhe në fund të 
fundit si kishte arritur Dielli, Vera, David Blunata dhe 


600 


të tjerët në bregun përballë, Zed Komneni u kthye nga 
vajzat që kishte sjellë me vete dhe të gjithë filluan të 
qeshnin, ndoshta nga pamja e zhubrosur e Aleksandrit 
apo nga ndonjë tregim të cilin e kishin nisur gjatë 
rrugës. Po tallen me Shqipërinë, mendoi Aleksandri dhe 
tërhoqi këmbët në rërë për t’u nisur drejt qytetit. Para se 
të futej në tunel ktheu kokën dhe pa Zed Komnenin që 
ishte zhveshur dhe po hynte në det. Pas tij edhe vajzat 
kishin hequr rrobat e tyre gjithë ngjyra dhe po e ndiqnin 
pas, siç ndjekin pulat një gjel në një plazh të vetmuar. 
Aleksandri uli kokën. Zed Komneni ndoshta nuk ishte 
njeriu që ai kishte pritur. Ai nuk kishte treguar asnjë 
shenjë malli apo mirësjelljeje,përkundrazi ishte i vrazhdë 
dhe zëri i tij kishte qenë urdhërues si ai i një pronari që 
iu ndan detyrat shërbëtorëve të vet. Ka ardhur për t’u 
bërë pronar i Shqipërisë, mendoi Aleksandri. Ai do të 
ndajë plazhet dhe do ta mbushë këtë vend me vajza dhe 
me djem të pasur që do të zbukurojnë trupat e tyre në 
diellin e Shqipërisë. Ne të tjerët do të punojmë dhe do 
të gatuajmë për ta. Ç eshtë ky vend, mendoi me vete i 
dëshpëruar. Në Shqipëri ai që vjen, është gjithmonë më 
i keq, se ai që ikën. Mirëpo dielli atë ditë ishte shumë 
i fortë dhe Aleksandri u fut në tunel dhe nuk e pa më 
dritën. 

BEN BLUSHl 


SHQiPiRi; 


Ben Blushi, si shkrimtar me romanin e tij të 
parë dhe surpizë “Te jetosh në ishulTtronditi 
skenën letrare shqiptare. 

Dhjetëra mijëra kopje të shituara, një debat 
i paparë në media dhe qarqet letrare e bëri 
Ben Blushin shkrimtarin me numrin më të 
madh të kopjeve të shituara për libër gjatë 
20 vjetëve të fundit. Por jo vetëm kaq. 

Befasia në stil, në ndërtimin e rrëfimit, 
në strukturën e gjithë veprës në romanet e tij 
ishte ndoshta kontributi për një kthira të shijes 
së letërsisë në këto kohë, kur ritmi dhe stresi 
kohës sonë e largojnë e lexuesin nga libri aq 
më tepër nga letërsia. Këto janë ndoshta dy 
faktorët e asaj që mund të quhet sot me bindje: 
Ben Blushi është tashmë një ngjaxje letrare. 

“Te jetosh në ishull”, “Otello, Arapi i Vlorës” 
dhe romani i ri “Shqipëria”janë një triptik i 
kompletuar i një talenti të ri të letërsisë shqipe 
dhe gjithaq një fenomen kulturor që meriton 
të kapërcejë kufinjtë e hapsirës shqiptare në 
dekadën që vjen, duke prodhuar një shkrimtar 
tjetër ndërkombëtar nga gjuha shqipe. 

